ጉዞው

እና

ሌሎችም ልቦለዶች

ከተለያዩ ደራስያን

ማውጫ

እያስመዘገብኩ ነው ገጽ

-ከአውግቸው ተረፈ 1

ደብዳቤው

-ከሰለሞን ለማ 20

ጉዞው

-ከሲሣይ ንጉሡ 37

ማሞ ቦጩ

-ከከውግቸው ተረፈ

273

ጎራው

-ከሰለሞን ለማ 293

**ማሳሰቢያ**

በዚህ መጽሐፍ ውስጥ የተጠቀሱ ስሞች (ገፀ ባሕርያት) በሞት የተለዩም ሆነ በሕይወት ያሉ ሰዎችን ስም ቢጠቅም ባጋጣሚ የሆነ እንጂ ሆነ ተብሎ የተደረገ አይደለም።

**እያስመዘገብኩ ነው**

ከአውግቸው ተረፈ

ዛሬም እንደወትሮዬ የደንቧን ቀምሼ ለመመለለስ ከሰፈራችን ጠጅ ቤቶች አንደኛው ዘንድ ጐራ አልኩ። ስገባም ሁለት እጆቼን አንስቼ ለግራና ቀኙ ሰላምታ እየሰጠሁ አልፌ አግዳሚ ወንበር ላይ ጥግ ይዤ ተቀመጥኩ።

ጠጅ ቀጁ አልቀዳልኝ ብሎ ስለነበር እጄ እስቲቃጠል አጨበጭባለሁ። በዚህ ጊዜ አንድ እፍ ቢሏቸው ተሽቀንጥረው እዚያ ማዶ ይወድቁ እሚመስሉ ሰውዬ መጡና ከፊት ለፊቴ ቆመው አጠገቤ ወደ አለው ባዶ ቦታ እያመለከቱ «ልቀመጥ?» አሉ። «እሺ» እንደ ማለት አንገቴን ነቀነቅኩና ዝም አልኩ። አግዳሚውን ጠረጴዛ በጥንቃቄ ተራምደው ቁጭ ካሉ በኋላ ባርኔጣቸውን አውቀው ቀኝ እጃቸውን ለሰላምታ ዘረጉልኝ። ጨበጥኳቸው።

ካናቴራና ሸሚዝ ስለአለበሱ አሮጌ ኮታቸው የደረታቸውን ክሳት አጋልጦት አጥንታቸው እስቲቆጠር ድረስ ያሳጣቸዋል። ጉንጫቸው ጐንና ጐኑ የተጠረመሰ የጉልት ጣሳ ይመስላል። ሱሪያቸው ከጉልበታቸው እስከ ቁርጭምጭሚታቸው ድረስ ተቀዶአል። ጫማቸው ከተረዛከቸው ላይ ከመንሻፈፉም በላይ ሁለቱንም አውራ ጣቶቻቸውን አሾልኳቸዋል። አሮጌ የሰሌን ባርኔጣቸውን አውልቀው በእጃቸው ስለያዙት ሽፍ ብሎ የበቀለው ፀጉራቸው ከተላጨ ብዙ ጊዜ እንዳልሆነናውና ሽበት የወረራቸው መሆኑን ያሳያል።

ለብዙ ጊዜ ሌላውን ጫጫታ እያዳመጥኩ ተቀመጥኩ። ሰውዬው የተቀዳላቸውን ጠጅ አልነኩትም። አየት አድርጌያቸው ዘወር ስል ጐሸም አደረጉኝና «ጋሽየ ይኸ ጥሩ ሥራ ነው?» አሉኝ። እኔ ግን የጥያቄያቸው ሥረ መሠረት ስላልገባኝ ዝም አልኳቸው። «በእውነት በውነት....ይኸ ጥሩ ሥራ ነው?» አሉኝ፥ ደገሙና። የባሰ ግራ ተጋባሁና ትኩር ብዬ አየኋቸው። ዓይናቸውን አፍጠው፥ መንጋጭላቸውን ኩርምት አርገው አንገታቸውን እያንዘረዘሩ «ይገባል?» አሉኝ።

«ምኑ?» አልኳቸው  
«እኔ ቀለም ስቀባ ውየ የሠራሁበትን ቆርጦ ማስቀረት ተገቢ ነው?»

ምንም ስላመልስላቸው ብርሌየን አንስቼ አንደቀደኩት። ቀጠሉና «ይህማ ጣትን መቁረጥ ማለት ነው፡

ለመሆኑ ከትንሿ ጣት ላይ ምኗ ይቆረጣል?»

«ማነው የቆረጠብዎ?»

«ሌላ ማን ሊሆን ነው? ጌቶች ናቸዋ! ጌቶች! መሥራት አትፈልግም ትፈልጋለህ? እንግዲያውስ ና

ደህና ገንዘብ እከፍልሃለሁ። እየጠጣህ ባትሰክር ኖሮ በሥራ ማን አጠገብህ ይደርሳል?» አሉኝ። «ምንቆርጦ ነው ጌታየ እሠራለሁ እንጂ። ከተገኘ ማንኛውንም ሥራ እሠራለሁ» አልኳቸውና ቤታቸውን ስጠርግ አቧራውን ሳራግፍ፥ የሸረሪት ድሩም፥ ጥቅርሻውም ምኑም ምኑም በዓይኔ በጆሮየ፥ በአፌ ሲገባ ስሠራ ውየ የድካሜን ዋጋ የከፈሉኝ፤ የቀለሜንም ዋጋ አብረው አስቀሩብኝ፤ አስቀሩብኝ.....ወይኔ መኩሪያ አዎ....ታዲያ ችላ ብዬ ያለፍኩት አይመሰልህ....እያስመዘገብኩ ነው።»

ዓይናቸው ግራና ቀኝ ከብለል ከብለል እያደረጉ አዘኔታና ፍትህ በሚለምን አመለካከት አዩኝ ዕውነትም ደም ሰርቧቸው ፍም የመሳሰሉት ዓይኖቻቸው፥ በአንድ በኩል በደል የተፈጸመባቸውና አግባብ አለመሆኑን ሲገልጹ፥ በሌላ በኩል እጃቸውን እያወዛወዙ ከንፈራቸውን ሲነክሱ፣ «ቆይ ግድ የለም ይጠብቅ» የሚሉ ይመስላሉ።

ብርሌየን እያነሳሁ ጠጄን በማንደቅደቅ ማዳመጤን ቀጠልሁ።

«ባልና ሚስት ሲጣሉ ሲጨቃጨቁ መሣሪኢያ መጥቶ በሰደፍ መመታት ተገቢ ነው? ይኸውልህ ለምን ባለቤትህ ጋር ትጣላለህ ብሎ በሰደፍ የመታኝን ላሳይህ?» ብለው እጄን ጐተቱና ጀርባቸው ላይ አንድ ያበጠ እገር አስዳሰሱኝ።

«ምንስ አብዮት ጠባቂ ቢሆን እንደኔ ድንጋይ ሲሸከም ጭቃ፥ ሲያቦካ፥ ቀለም ሲቀባ አደል እሚውለው። እያወኩት....ልክ አይደለም። ልክ አይደለም» እያሉ እጃቸውን በማወንናጨፍ ብሶታቸውን ሁሉ ለመናገር ከመቸኮላቸው የተነሳ የምራቃቸው ፍንጥርጣሪ እፊቴ ላይ ማረፉን ያጤኑት አይመስልም። ቅሬታና ብስጭታቸውን ራሳቸውን ግራ ቀኝ በማማታት እየገለጹ ተከዝ እንደ ማለት ቀርቀር ብለው ቆዩ።

«እንዴት ነው አንዱን ሳይጨርሱ ሌላውን የሚጀምሩት?» እያልኩ ሳምሰለስል ጐሸም ሲያደርጉኝና «ጋሻዬ አንተን ጨምሬ አስለቀስኩህ ልበል?» ሲሉ ነው እንደ ገና ቀና ማለታቸውን ያጤንኩትና ፍንጥርጣሪዎቹን በመሐረቤ ያባበስኩት።

«....ተመልከተው ይኸን ደሞ ከጓዳ የሚወጣውን....የሁለት ብርሌ የከፈልኩትለት እነ ነኝ። በቀደም ጠመንጃህን አፈሙዙን ቀና አድርገህ ያዘው፤ ካርታ ሙሉ ጥይት እንደጐረሰ ምላጩን ነካ ካደረከው ሰው ትገላለህ አልኩት፤ ይኸ መጥፎ አባላ ነው? ይኸን በመናገሬ በጥፊ አጮለኝ.....»

ግንባሬን ኮስተር አድርጌ ዓይኖቼን ፊት ለፊት ካለው ግድግዳ ላይ ባለው የነሥ ሥቅለት ሥዕል ላይ ተክየ «ታዲያ እኔን ምን አድርግ ይሉኛል?» እንደማለት ግዴለሽም ለመምሰል ጣርኩ። አጠገቤ የነበረው ሰውዬ «ይኸ መጥፎ ሽማግሌ ከያዘ አይለቅ? ምን አድርግ ነው የምትለው?» አላቸው «ድኃ ስለማይንቅ ከኛ ጋር ሲበላ ሲጠጣ ጊዜ የሱ ቢጤ መሐይምን መሰለውኮ እባካችሁ?» አፈርኩ ፡

ሰምተው እንዳልሰሙ ሆኑና ቀጠሉ።

«.....አሁን ስብሰባ አለብኝ ብሎ ሄደ። ምን እሚመከር ይመስልሃል? በኔ ላይ ድኮ ነው ምክራቸው። የፈለገኝን ያህል ብጠጣ የትስ ባድር፥ ምን አገባቸው? የምሬንኮ ነው ጋሽየ ‹የት ዋልክ? ስንት ጠጅ ጠጣህ? ምን አወራህ?› ይኸን ምን አባባላቸው? እኔ የምጠጣው ዛሬ ብቻ አይደሞ፤ ሚኢስቴንም የምመታት ዛሬ ብቻ አይደለም። ዱሮ ጀምሬ ጠጅ እጠጣ ነበር፤ ሚስቴንም እመታት ነበር። እሱዋም ልብሴን ትቀድብኝ ነበር። ተመልከተው። ሸሚዝና ካናቴራ የለኝም። ባለቤቴ ቀዳብኝ ነው» ብለው አሮጌ ኮታቸውን ገለጡና ያንን የከሳ ደረታቸውን አጥንት አስቆጠሩኝ። «ታዲያ የትናንቱ ጠብ አዲስ መሆኑ ነው፣ በሰደፍ እንድመታና አንድታሰር ያደረገኝ? ተገቢ ነው? ባጠፉስ በሕጉ መሠረት አልጠየቅም? ለምን ስም ወጣልኝ? ለቤቴስ ቁጥር ለምን ተሰጠው? መታወቂያስ ለምን ተሰጠኝ? ወንጀል ብሠራ በሕጉ መሠረት እንድጠየቅበት አይደለም? ሚስትህን መታህ ተብዬ በሰደፍ...ሸጋዬ ይኸ ጥሩ ሥራ ነው....

«ታዲያ ሚስትህን እንድትደበድብ ተፈቅዶልሃል?» አላቸው አጠገቤ የተቀመጠው ሰውዬ። ቀና ብለው እንኳ ሳያዩት ቀጠሉ።

«አትዘከርብኝ ጋሻዬ፣ ተበሳጭቼ ነው። ግን የሰከርኩ እንዳይመስልህ» ቀጠሉ «ትናንት እኛ ቀበሌ ሳሙና መጣ፥ ጦርነት የተነሳውም በሱ ነው። ትግል ትንንቅ፥ ግብግብ ተነሳ። ልጅ አዋቂው ዋይ ዋይ፥ አለ። ይኸውልህ ኮቴ ይዘው ሲጐቱኝ ቀደዱት» ኮታቸውን አሳዩኝ። «ያንን ሁሉ ጩኸት ምን አመጣው?» ሊቀመንበሩ መጣና እንዲዘጋ ትዕዛዝ ሰጥቶ ሄደ። እኛም ወጣንና እደጅ ቆመን ዝናብ ይቀጠቅጠን ጀመር። ታዲያ ይኸ ተገቢ ነው? ይህንንም እያስመዘገብኩ ነው።»

ጠጅ ቀጁ አልቀዳልኝ ብሎ በብርሌ ጠረጴዛውን እቀጠቅጣለሁ። የሰው ጩኸት ጆሮ ቢቆርጡ አያሰማም።

«.....ዱሮ የነበርኩበትን ቤት ባለበኢት ታውቀው የለ?» አሉኝ የብዙ ጊዜ እውቂያ ያለን ይመስል። ቢሆንም ቶሎ ጨርሰው ብገላገል ብየ «አዎ» አልኳቸው። «ይኸውልህ እሱ ነው፥ ያኔ አሥራ አምስት ብር የሚሸጠውን ጫማ ዛሬ አርባ ብር፥ ሳምሳ ብር የሰባት ብር ሸሚዝ ሠላሳ ብር፥ የዓርባ ብር ኮት፥ መቶ ሃምሳ ብር የሚሸጥ፤ ላንተ ምን እነግርሃለሁ። ስንት ሱቅ እንዳለው እያወክ?....ይባስ ብሎ የቀበሌው ሕብረት ሱቅ የሚያስመጣውን ዕቃ ሁሉ ባሽከር፥ በገረድ በሚስት፥ በዘመድ አዝማድ አስገዝቶ ይወስድዋል። የሳሙናውንም ጦርነት ያስነሳው እሱ ነው። ለመሆኑ ያ ሁሉ እረብሻና ጩኸት ከየት መጣ? ሕብረት ሱቅስ ለምን ተዘጋ? እንደሚባለውማ ከሊቀ መንበሩ ጋር ተሻርኮ አዘግቶ ሲያበቃ በጐን ያስወስደዋል። ከዚያ አለቀ ይባልና ስኳር አለቀ ይባልና....እንደገና እስቲመጣ ጠብቁ ይባላል። ለነገሩማ የአንድ ሣሙና መግዣ አጥቼ ተበድሬ አልነበር የሄድኩ። ብገዛውስ ምኑን ላጥብበት ነው? ኧረ ለምን....ይሄንንም እያስመዘገብኩ ነው»

«ዓይናቸውን እያጉረጠረጡ፥ እጃቸውን እያወናጨፉ፥ በንዴት በችኮላ፥ ሲናገሩ አሁንም ምራቃቸው እየተፈናጠረ ፊቴን ሲያይለብሰው እኔ ስጠርስ አልተገነዘቡትም። የደም ሥራቸው ከቁታ ተገታትሮ የሲቃና የእህል አሮሮአቸውን ቀጥለዋል።

«ጋሻዬ፥ መኩሪያ ብለው ስም ያወጡልኝ ለምንድ ነው? ከሌሎች ሰዎች ተለይቼ እንድታወቅበት አይደለ። ለቤቴስ ቁጥር ለምን ተሰጠው? አጥፍቼ ብከሰስ የትም ሄጄ እንዳላመልጥ አይደል? ገና ለገና ቤት ኪራይ ከፍያለሁ ብዬ ባልፈከለኩት ሰዎች ላይ መኩራራትና መሳቅ ይገባኛል? ቤት በሌላቸው ላይ መኩራት ይገባኛል?....

«ይችን ደባላችንን፥ አሁን እንዲህ መከራችንን ልታሳየን፥ መጀመሪያ ብታያት እንዴት ታሳዝን ነበር መሰለህ። ረስተኸው ካልሆነ የመጣች ዕለት ከባድ ዝናም ይዘንብ ነበር። ታዲያ ልጅዋን አዝላ መጣችና ከዝናቡ ለመጠለል እጥግ ቆመች። የኛን ቤት ታውቀው የለ? በረንዳ የለው እንዲያውም ቆርቆሮው አርጅቶ፥ ወንፊት ሆኖ የቤቱን ግድግዳ ስለማያስጥለው ከላይ ዝናቡ ከታች ጐርፉ ተጋግዘው ሊጥሉት እንደ ሐምሌ ደመና ከብዶ ያስፈራራል።

«ሴትዮ ምን ትፈልጊያለሽ? መቸም በዚያ ዝናብ ጤነኛ ሰው እደጅ አይቆምም። በዚያ ላይ ብርድ አንጀቷ ድረስ ገብቶ ያንቀጠቅጣታል። ከውሃ የወጣች አይጥ መስላ ሳያት በጣም አሳዘነችኝ። የኋላውን ምኑን አውቄ፤ እንዲያው ሆዴ ስለማይችል ብቻ ነው።

«ሴትዮ ልጅሽን ጨምረሽ በዝናብ አትግደይ። ግቢና አባሪው። ምንም ቢሆን ውስጥ ከውጭ ሳይሻል አይቀርም» ስላት እያረፈች ተቀመጠች። ባለቤቴ ደግሞ ‹ይህን ያህል ዝናብ ከሚያበሰብስሽ ለምን አንዱ ቤት አትጠለይም ኑሯል?› ብላ ለቡና ማፍያ ያቀጣጠለችውን ከሰል እንድትሞቅ አቀረበችላት።

«ኋላ ብናያት አትሄድም። ብናያት አትሄድም። ሴትዮዋ ምን ሆናለች ከባሏ ተጣልታ ይሆን? አልኩና እምይ ዝናቡ አባርቷል። ሂጅና ለባለቤትሽ ምናምን አብስይለት› አልኳት።

አንገቷን ቀና አደርገችና «አሄሄ ባል እንዳለው ሰው ሁሉ» አለች።

«ባል የለሽም እንዴ?» «የለኝም»። «ቤትሳ?» ባል ባይኖርሽ ወደ ቤትሽ አትሄጅም?» አልኳት።

‹የለኝም› አለችና ዓይኗን ባዶው ግድግዳ ላይ ሰክታ ልጅዋን ማጥባት ቀጠለች። እንግዲህ ሲመሽ የት ትሄዳለች? ባይሆን አድራ ነገ ትሄዳለች ብለን አሳደርናት። በበነጋታው ብንጠይቃት «ምን መሄጃ አለኝ። ይሄን ሰሞን ብርድ ሲሆን ጊዜ ልጄን አመመብኝና ምን አልባት ብርዱ ይሆናል ትንሽ እስቲሻለው የሚያስጠጋኝ ሰው ባገኝ ብየ ስፈልግ እግሬ እናንተ ቤት አደረሰኝ» ብላ ልጁዋን ታቅፋ ለመሄድ ስትነሳ ሆዴ ተንቦጫቦጨ።

ባለቤቱ ደግሞ አብራን እንድትሰነብት ስለማትፈልግ በክፉ ዓይኗ አየቻት። ፊት ነሳቻት። ወንድ ነኝ ብዬ የባለቤቴን ቁጣ ንቄ ‹እንዲያውስ ትንሽ ቀን ተቀመጭ› ብየ ወጥቼ ሄድኩ።

የባለቤቴን ቁጣ ለማብረድ ስል።

«ክረምቱን አብራ ከረመች። ይሄው በጋውንም አጋመስነው። አሁን ከቤት ውጭልን። አልወጣም። ቤት ኪራይ አግዥኝ ‹ገንዘብ የለኝም› የምናደርገውን ተቸግረናል። ደግሞ በዚያ ላይ ውስጥ ምንም ዕቃ ማስቀመጥ አልቻልንም፤ እንጀራው ሽሮው፤ ሽንኩርቱ ከራት ከተረፈ ቀን ይሰረቃል። ቢቸግረን እልብሳችን ሣጥን ውስጥ እንቆፍበታለን። ከእንጀራ አቅም እንኳ

«ደሞ በሷ ተብሶ፥ በሆነ ባልሆነው እየከሰሰች ቀበሌ ትወስደናለች። አንድ ቀንማ ለአብዮት ጠባቂው ጠላና አረቄ ስትገዛለት በዓይኔ በብረቱ አይቻታለሁ። ያውም የጎጃም ዐረቄ፥ ዳግም.....

ይሄንንም እያስመዘገብኩ ነው።

እሰይ ጨረስኩ። እንግዲህ ተገላገልኩ አልኩና «በቃ ይርሱት መበሳጨት አያስፈልግም» አልኳቸው። በሆዴ ደግሞ «አሁን ምን ቸገረዎ የመጣሁበትን ጠጥቼ ብሄድ፣ ሁሉም በየቤቱ የራሱ ሃሳብና ብሶት አለው» አልኩ።

«እንደኔ ወዛደር ስለመሰልከኝ ምክርህን እንድታካፍለኝ ብየ ነው ጋሽየ» አሉኝ። ነገሩን ለማሳጠር ስል «አይደለሁም» አልኳቸው። የተቀዳላቸውን ጠጅ አንስተው አፋቸው ላይ ካደረሱት በኋላ ሳይጠጡት መልሰው አስቀመጡት። እኔ ግን ብርሌየን አነሳሁና አንደቀደኩት።

«ጋሽዬ የጠጭ አጭበርባሪ ዛሬ ሁለት ብርሌ ነው የጠጣሁት ቢልህ ልቀቀው። እንደለመደ ነገ ሲመጣ ሁለት ጠጥቶ እንደሆነ ያራት ስታስከፍለው ልክ ይመጣል። ግን የቀጅ አጭበርባሪ አይጣልብህ፤ ገና ለገና ሶስት እጥፍ አድርጎ ይጠብቅሃል። ያለብህን ዝም ብለህ መከፈል ብቻ ነው። ሁሉም የሚረዳው ለቀጁ ነው። ያ ሁሉ አጨብጫቢና አቃጣሪ አንተ አጭበረበርክ እንጂ ቀጅ አጭበረበረ አይልም። በተለይ እንደኔ ራቁትህን የምትሄድ ከሆነ....ሰው እንዴት ከትንሹዋ ጣት ይቆርጣል....አሁን ሁለት ሰዓት ነው። አይደለም?።»

«የለም ገና ሩብ ጉዳይ ነው።»

«ግዴለም ሁለት ሰዓት ነው እንበል። ግን ያቆጣጠሩን ደንብ፥ ሕጉን ስላወከው ነው ሰአት ያሰርከው። አይደለም? እስቲ በል ፍረደኝ፤ ምላጭና ቃታ ለይቶ የማያውቅ ሰው፥ ካርታ ጥይት አቅሞ አፈሙዙን ወዳንተ አዙሮ ሳያስጠብቅ አጠገብህ ቢቆም ምን ይሰማሃል? ጋሽዬ በኔ ደርሶብኛል። እኔ ሌላ ምንም አላልኩት። እባክህን ሰውዬ ጠመንጃህን ቀና አድርገህ ያዘው። ወዲዒያውም ሕጉን አውቀህ ማክበር አለብህ።»

«አንተ ምን ያስፈራሀል? ፀረ - ሕዝብ ነህ እንዴ? ካልሆንክ አይነካህም» አለኝ።

«ይሄ ተገቢ ነው? ከሚስቴ ጋር ብጣላስ መመታትና መታሰር አለብኝ? ለምን ስም ወጣልኝ? ለቤቴስ ቁጥር ለምን ተሰጠው? መታወቂያስ ለምን ተሰጠኝ? ከሌሎች ተለይቼ እንድታወቅበት ወንጀል እንዳልሠራ አይደለም? ታዲያ ባጠፉስ በሕጉ መሠረት አልጠየቅም? እሰረው፥ ስደበው ይላል ሕጉ? ጋሽዬ በጣም አዝኜ አለቀስኩ። ብ አልማር፣ ገንዘብ ባይኖረኝ አይደል እማውቀው ጓደኛዬ አብረን እየሠራን እኔን በሰደፍ መምታትና ማሰር ይገባው ኑሯል? ያውም ያለምንም ጥፋት። እንባ እንዳይመስልህ ደም አልቅሼ ነው ለፈጣሪ የነገርኩት። እንዲህ አድርጌ አሉና ጠጁን እጃቸው ላይ አፍሰው ወደ ላይ ፈነጠቁት። ተመልሶ ረጨን።

«ጠመንጃ እሚመዘዘው እንደኔ ዓይነቱ ድሃ ጓደኛው ላይ ነው? አወን ይሄንንም እያስመዘገብኩ ነው»

«እኔን እንግዲህ ምን አድርግ ይሉኛል?» ብየ ከፍየ ለመሂድ ኪሴን ስዳብስ «ጋሻዬ ቀበሌዎችን ጨምሬ ነው የምከስ። በነሱም ላይ ብዙ ነጥብ ይዣለሁ። መቸስ የሚሠሩትን ሥራ ታውቀው የለ? እነሱስ መቸ አጡት። ሐሙስ ለት እኔን እያዩ ተንሾካሾኩብኝ። ሳቁብኝ። ክፋት ማሰቤን አውቀው። በነሱም ላይ ብዙ ብዙ ነጥብ አለኝ። የመጣውን ጤፍ ከየት አደረሱት? ስኳርና ብርድ ልብሱን ለማን አከፋፈሉት? ማክሰኞ ለታ ጤፍ መጣ፥ ጧትም ማታም ጥሩንባ ተነፋ። ወጥተን ተሰለፍን። በደንብ አልተሰለፋችሁም፥ ረብሻ አስነስታችኋል ብለው ኅብረት ሱቁን ዘጉት። ግን ጤፉ የት ደረሰ? ሱቁን ለምን ተዘጋ? ሰውስ ዋይ ዋይ ብሎ ለምን አለቀሰ? በዚህ ሁሉ ነገር በጣም አዝኛለሁ። በቀበሌዎች ላይ ብዙ ቅሬታ ብዙ ብዙ ቅሬታ....

ትንንሽ ወንዶች ልጆችና ሴቶች ልጆች ገብስ ቆሎ፥ ስንዴ ቆሎ አተር፥ እንግርግብ ባቄላ፥ እንግርግብ ሽንብራ፥ ቆሎ.....በቁና፥ በጎድጓዳ ሳህን፥ ባገልግል ይዘው ቆሏቸውን እያንቀራጩ እያዞሩ ይሸጣሉ። ሱቅ በደረቴው ሹራብ ነጋዴው ካልሲ፥ አዙዋሪው ለማኙ ሁሉ አንዱ ሲወጣ ሌላው እየገባ ጠጅ ቤቱን አጣበውታል። የሳህኑና የሹካው ኳኳታ፥ የብርሌው ቋቋታ፥ የጠጁ ፏፏታ፥ የጠጭው ሁካታ ለጆሮውና ለዓይን የሚያሳክር ሁኔታ፥ ፈጥሯል ፡

ብርሌየን ጨረስኩና ላስቀዳ ወይስ ይብቃኝ እያልኩ ሳመነታ «ጋሽዬ ልጅን መቅጣት በልጅነቱ ነው» አሉ ቅቶ መኩሪያ «ልቅ ከሰደድከው ዋጋ የለውም። ሚስትና ልጆችህን ማስተዳደር ካቃተህ ራስህን አዋረክድ ማለት ነው። ይሄ ለጨው፥ ይሄ ለበርበሬ ብለህ የቤት ወጭ ስጣት። ግን ደግሞ እንዳትንቅህ ያስፈልጋል። ገንዘብ ከሌለህ፥ ቤትህን ማስተዳደር ካቃተህ እንዴት ብለህ ሚስትህን ለመቅጣት ትነሳለህ? ምንህ ናት? የኔ ነገር ያሁኑ ይህን ይመስላል። ከገንዘቡ ገንዘብ የለኝም። ከክብሩ ክብር የለኝ። ምን የቀረ ነገር አለኝ? ምንም። አቤት በፊት ገንዘብ ነበረኝ ጊዜ ባለቤቴና ልጆቼ ገና ከሩቅ ድምጼን ሲሰሙ የት እንግባ ይሉ ነበር። ዛሬ ግን አይ.....ገንዘብ.......» ብለው ዓይነ ሕሊናቸውን ወደ ዱሮው መልሰው ልጆቻቸውን እንዴት አድርገው ለማሳደግ ያቅዱ እንደ ነበር....ያ ሁሉ አልሆን ብሏቸው ጠብና ጭቅጭቅ ውስጥ ገብገው፥ ያንን ሁሉ ከበሬታ አጥተው ዛሬ አሉበት የውርደት ደረጃ እንዴት እንደደረሱ ባጭሩ ቃኝተው የተመለሱ መስለኝ፤ ዓይናቸውን ባዶ ነገር ላይ ሰክተው ፀጥ ብለው ሲያስቡ።

ከሃሳባቸው ተመልሰው ራሳቸውን ነቀነቁና «ባለቤቴን ታውቃት የለ?» አሉኝ። «እስዎንም ያለ ዛሬ አይቸዎት አላውቅ እንኳን ባለቤትዎን» ልላቸው ስል «ምነው እዚህ መንታው መንገድ ላይ ወደ ግራ ስትጣጠፍ አንድ ቡና ቤት የለም?» አሉኝ። «አለ» አልኳቸው። «ታዲያ የቡና ቤቱ እንጀራ ጋጋሪ መሆኗን አታውቅም? እንዴት አታውቃትም? እዚህ እኛ ሠፈር እየኖርክ። እርግጥ ዱሮ ወፍጮ ቤቱ አጠገብ ስንኖር እኔ በምሰጣት ገንዘብ ነበር የምተዳደር....»

ደሞ እንደገና ሊቀጥሉ ነው ብየ ፊቴን ዞር ሳደርግባቸው ጐሸም አደረጉኝና ዓይናቸውን አዲስ ከሚገቡ ሰዎች ላይ ተክለው አስተዋሏቸው። ሰዎቹ ሰላምታ እየሰጡ ወደ ጓዳ ግቡ። በድጋሜ ጐንተል አደረጉኝና «ኪሳቸውን አየህልኝ? ምን ያሳበጠው ይመስልሀል?» አሉና መልስ ሳይጠብቁ «ነገር ነው፤ በኪሳቸው ሙሉ የያዙት ተንኮል ነው። ቅድም ስብሰባ አሁን ጠጅ ቤት ኋላ መስከርና እኔን መደብደብ ማሰር፥ በሠደፍ መምታት። ሕጉ እንደዚህ ይላል ጋሽዬ? ምን ሲመክሩ አምሽተው ነው በኔ ላይ ደረታቸውን የሚነፉ? እነሱ ሰክረው እኔን ሰካራም ይሉኛል። እውን ጋሽዬ፥ ጋዜጣውና ሬዲዮው ደብድቡ እሰሩ፥ ይላል? እኔ ጋዜጣ ማንበብ አልችልም። ሬዲዮም የለኝ.....» ሲሉ አቋረጥኩና እኒህን ያለዛሬ አይቻቸው የማላውቀውን ሰው ተሰናብቼ ልወጣ ስል ልብሴን ጭምድድ አድርገው ይዘው «ይህችን ብቻ ስማኝ በሞቴ! ጋሽዬ በግዚሀር ይዤሃለሁ!» አሉኝ። መሄድም ከለከሉኝ።

«ገንዘብ ከሌለዎት ልክፈልልዎ። አለበለዚያ መሽቶብኛል ልሂድ ብላቸው» «ጋሻዬ ገንዘብስ ባይኖረኝ ስንት ዓመት ከተቀመጥኩበት ቤት ውጣ እባላለሁ? የት ሊጥሉኝ ነው? ሕጉስ ይፈቅድላቸዋል? ሥራ በነበረኝ ጊዜ የቤት ኪራይስ ልክ በልደታ ማግሥት ነበር የምከፍል። ዛሬ ግን ከየት አመጣለሁ? መክፈል አቃተኝ። እግዜርስ ከተንኮለኞች ጋር አይደል? ለኔ ምን ያዝንልኛል፥ የቀበሌያችን ሊቀመንበር ታውቀው የለ? ዱሮ ከኛ ባልተሻለ ቤት ይኖር ነበር። ዛሬማ የሚኖርበትን ቤት በእግርህ ለመርገጥ ያሳዝንሃል፤ በዚያ ላይ ፎቴ ወንበሩ፥ ፋሚሊ አልጋው፥ የቤት ዕቃው.....አንድም የቀረ የለም።

«ይታደስልኝ እያልኩ ሳመለክት ስንት ጊዜየ መሰለህ? የሚገርመው ደሞ እኒዔን አስወጥቶ ላን ሾፌር ሊያከራያት ነው አሉ። አንድ ቀን በሌለሁበት አሽጓት ሄደ። እግሩ ላይ ወድቄ አቤት አልኩ። ሥራ ሳገኝ እከፍላለሁ አልኩት። አይሆንም አለኝ። ባይሆን እኒዔን እሰሩና በላቤቴና ልጆቼ ቤቱ ተከፍቶላቸው ይግቡ አልኩ። «መታሰሩን ትታሰራለህ ግን ከነባለቤትህ ነው አለኛ!» ይሄ ጥሩ ሥራ ነው? ይሄንንም እያስመዘገብኩ ነው።

ከንፈራቸውን እየነከሱ ጋሽዬ፥ ለመሆኑ ቀበሌዎች የት እንደሚያመሹ ታውቃለህ? አዎን ታውቀዋለህ። ያንን ግሮሰሪ እንኳን አንተ ሕፃን ልጅ ያውቀዋል። እዚያ ያጠመደ አያጣቸውም። ከፈለግህ ባራት ጠጅ እንወራረድ፤ አሁንም ብንሄድ እናገኛቸዋለን። ያች የኔ ደሳሳ ጎጆም የተሸጠች እዚያ ቤት ውስጥ ነው። የዋዛ ሰው አልምሰልህ ጋሽዬ፥ ብዙ ብዙ ነገር አውቃለሁ። ደግሞም ለበላይ አቤት እላለሁ። ላንድ ትልቅ መኪና ለሚነዳ ሾፌር ቤቴን አጫረቱብኝ ብዬ። ምናልባት እሱ ባንድ ጊዜ ጭነት ከሰውም ከዕቃውም ብሎ ያመት ቀለቡን ያገኘ ይሆናል። የሱን የትርፍ ጭነት ገቢ እኔ የስምንት ዓመት ድካም ዋጋ አያስተካክለውም። እኔ ምን አለኝ? ከእግሬና ከእጄ በስተቀር ቤሳ ቤስቲን የሌለኝ ድሀ ነኝ፥ እንደሱ ጉቦ መክፈል አልችልም፥ ብዬ አመለክታለሁ። ቆይ ታያለህ ሳላሸንፈው ብቀር። በገንዘብ መደለል አይሠራም እላቸዋለሁ። ምን ያስፈራኛል። አልፈራቸውም። እነሱ ቅቤና ጮማ ደፍኗቸው ልባቸው ቢደነድንና ሰውን ከቁም ነገር ባይቆጥሩም አሳያቸዋለሁ።

ለሊቀ መንበሩ ለራሱ ፍትፍት ባገልግል ተሸክመው ቤቱ ድረስ ሲወስዱለት እና ሌላም ሌላም አይቻለሁ። ይሄ ተገቢ ሥራ ነው? ይሄንንም እያስመዘገብኩ ነው» ዛሬማ አካሄዱና አነጋገሩ ሳይቀር ተቀይሯል።»

እኔ የምወጣበትን ዘዴ ሳሰላስል እንዲያውም ያውቁብኝ ይመስል የአቶ መኩሪያ ውትወታ እየተጠናከረ በመሄድ ላይ ነው.....

«ጋሽዬ ያች መናጢ ደግሞ አዝኜ ባስጠጋት ላገኘችው ሰው ሁሉ ‹ባጣና አልጋ ይተኛል። የሣር ፍራሹ አርጅቶ ቤቱን ገለባ በገለባ አድርጎታል። ልጆቼ የናታቸውን አሮጌ ቀሚስ ነው ለብሰው የሚተኙ› እያለች ትናገራለች። ይሄ ተገቢ ነው? እሷ ጦሟን ተደፍታ ስታደር፥ ልጅዋ ረሀብ እየሞሸለቀው የነጠፈ ጡት እየጐተተ ለቅሶው እንቅልፍ ከልክሎን ሲያድር ለሰው ተናገርኩባት? ይሄማ የክርስቲያን ወግ አይደለም። የቤትን ገመና ለውጭ ሰው ማውራት ከየት የመጣ ነው? ታዲያ ምንስ በልቼ ባድር ምን አገባት? ከትናንት ወዲያ ጦም አደሩ፥ ትናንት ቆሎ ገዝተው በሉ። ዛሬ ደሞ ከነቆሎውም ለሊቀመንበሩ ለራሱ ጭምር ነግረዋለች። አሉ። ትንገረው፥ ምን ታስደርገኛለች? ምንስ ያስፈራኛል? ትንገረው፥ ምን ታስደርገኛለች? ምንስ ያስፈራኛል? አልፈራውም። እሱስ ቢሆን ዛሬ ሱፍ መልበሱን አየች እንጂ ለሱሪውንኳ መጣፊያ ያልነበረው መሆኑን እኔ አጥቼው ነው? ዛሬ ውስኪና ቢራ መጠጣቱን አየች እንጂ ትናንት ከእኔ ጋር ጠጅ ይጠጣ አልነበረም? ዛሬ ከትልልቅ ሰዎች ጋር ውሎ እኔን ናቀኝ እንጂ ጓደኛው አልነበርኩም? ደሞስ ሁልጊዜ ማክሰኞና ሐሙስ ስብሰባ ላይ ናቸው እየተባልኩ አንድ መታወቂያ ለማሳደስ ስንት ወር መመላለስ አለብኝ? ዛሬ አልተፈራረመም ነገም አልተረፈም፥ ተነገወዲያም ማኅተም አልተደረገበትም....ይሄንንም እያስመዘገብኩ ነው።

እንዴት እንደተፈናጠርኩ አላውቀውም፤ እበሩ ላይ እንደ ደረስሁ አየሩ ይበልጥ ሲጫነኝና ጨለማው ሲያፈጥብኝ ነው የገባኝ፥ ማን ቢለቀኝ.... «እሺ እሺ እንግዲያው ታዲያ ምን ያደርግልኛል.....መታወቂያው፥ የቤቱ ቁጥር፥ ስሜ ምን ያደርግልኛል?....

«ሰውዬው አለ ነገር አጥብቀው አልያዙኝም? ከኔና ከኔው አስ ላይ አልወረዱም.....ፍረደኝ......ፍረደኝ......ከትንሿ ጣት ይቆረጣል።»

**ደብዳቤው**

ከሰለሞን ለማ

«ለተወዳጁዋ እህቴ ለወይዘሪት ብስራተ። አይቸሽ፥ ድንገተኛው ፍቅርሽ የዘወትር ሰቀቀን ሆኖብኛል። በፍቅርሽ ወጥመድ ውስጥ ገብቼ በጉምዥት ካራ መተፍተፍ ከጀመርኩ ውዬ አድሬአለሁ። ዳሌሽ፥ ጣቶችሽ፥ ፀጉርሽ፥ አንገትሽ ብዬ ውበትሽን ለማድነቅ አልሞክርም። ቃላት አጥረውኝ በጅምር ከምተወው አለመሞከሩን መርጫለሁ። ፈጣሪ ብዙ ሰዎችን መሥራት የሚችልበትን ጊዜ በአንቺ ላይ አጥፍቶአል። ተጨንቆ ተጠቦ የሠራሽ በመሆንሽ ኩራት ይሰማሽ። አንቺን በማፍቀሬ እኔም ኩራት ይሰማኛል። በዓይኖችሽ ግርፍታ ከተገረፍኩ ወዲህ፥ ዋኝቼ ከማልወጣው የፍቅር ባሕር ውስጥ ገብቻለሁ። ከአንቺና ከወደደው ከእኔ ሰውነት በቀር ሌላ ማየት አስጠልቶኛል። የምበላው አይስማማኝም፥ የሰዎች ወሬ፥ አይጥመኝም። ምን አለፋሽ ዘምድ የሌለው እብድ ሆኘልሻለሁ። ይህ ሁሉ አንቺን በማፍቀሬ አንቺን በመውደዴ ነው። ብስርራት ፍቅረኛዬ እንድትሆእኝ መርጨሻለሁ። እንደማትጨክኝብኝብ አውቃለሁ። በእኔ መጨከን ያን ተጨንቆ ተጠቦ የሠራሽን አምላክ ማስቀየም ነው። ዓይኖችሽ ብዙ በማንበብ እንዲቀሉ አልፈልግም። መልስሽም አጭር ቢሆን ደስ ይለኛል። ቁርጥ ያለ። እሺ ወይም እምቢ። ይኸን ያልኩሽ ያንቺን መስል ማንበብ ይሰለቸኛል ብዬ አይደለም። ብዙ በመጻፍ እኒያ አለንጋ ጣቶችሽ በብዕር እንዲዶለድም አልፈግልምና ነው። በተስፋ መልስሽን እጠብቃለሁ። ሰላምና ጤና ከአንቺ ጋር ይሁን።»

የፍቅርሽ ምርኮኛ

ህዳር 21 ቀን 1950 ዓ.ም

ደጋግሜ አነበኩት። ጥሩኡ አልነበረም። አያረካም፥ አይስብም። እንደገና የሚያሳዝን እኔ ከገባሁበት የፍቅር ባሕር ውስጥ እሷንም ስቦ የማስገባት ኃይል ያለው ደብዳቤ መሳፍ አለብኝ። እንደገና መጻፍ አለበት። ስሜትን ኰርኩሮ አሳዝኖ፥ አሳልቆ፥ የፍቅር ወጥመድ ውስጥ የማስገባት ኃይል ያለው።

ነፍሳቸውን ይማረውና አባ ተገኝ መርቴሎ የቀን ሥራ ሲሠሩ ውለው ሞቅ ብሏቸው ማታ ሲመለሱ «ሴቶችን መካብ እራሴ ላይ ውጭብኝ ማለት ነው» ይሉ ነበር። የአባ ተገኝ ንግግር ትዝ አለኝ። እወንትም ሴቶችን መካብ አያፈልግም። ኩሪብኝ፥ ዘንጭብኝ ማለት ነው። በእራሴ ላይ አልፈርድም። ይኸም የልብ ኩራት ሳይሰጣት አይቀርም። ይኸንኑ እንዳለ ወስጀ አሰክባታለህ። ልቤን ግን ዳግመኛ አልሰጣትም።

የህዳር ማርያም ናት ይኸን ሁሉ ጉድ የሠራችኝ። እራሷ እንዳመጣች እራሷ ትወጣታለች። ያን ዕለት የምሠራበት መሥሪያ ቤት ዘበኛ አቶ ቀናኒ የህዳር ማርያምን ደግሰው ለምሳ ይጠሩኛል። ፀሐይ በራስ ትክክል ስትሆን የጀመርኩ ሥራየን ትቼ እስከ ዘጠኝ ሰዓት ድረስ ከአራት ማንቆርቆሪያ ጋር ብቻዬን ስጋተር ውዬ በመጨረሻ ስግተረተር ስጀነን፥ ወደ ሥራ ቦታዬ አመራሁ። የመሥሪያ ቤታችንን የሠራተኞች ማስታወቂያ ሠሌዳ ስታነብ ነበር ያችን ጉብል አይቼ በፍቅሯ የተነደፍኩ። ዕድሜ ለአራቱ ማንቆርቆሪያ ጠላ። ስሟንና ምን እንደምትፈል ለማወቅ ጊዜም አልፈጀብኝ። ታዲያ ምን ይሆናል። አራት ማንቆርቆሪያ ጠላ ይዤ ግማሽ ልቤን አስረክቤ እቤቴ ገባሁ። ከህዳር ማርያም ወዲህ ጤና አጥቻለሁ። እንቅልፍ የሚነሳ፥ አበድ ሰከር የሚያደርግ። ሁለት ሰዓት ተኩል መሆኑን የሚያበስርልኝ የልጃገረዶች ትምህርት ቤት ደወል ድምጹን ሲያሰማ ወደ መሥሪያ ቤቱ አመራለሁ። አቶ ገዛኸኝ ቢሮ ገብተው ከመቀመጣቸው በፊት ነው ደወል የሚያሰሙት። የሚሰለች ድምፅ። ወ/ሮ አስካለ የሂሳብ ቤቱ ሹም እንግዳ ይበዛባቸዋል። በየደቂቃው ሁለት ሻይ ማለትን ያዘወትራሉ። ዛሬም እንደ ትላንቱ በህዳር ማርያም ፍቅር እየተሰቃየሁ የምሠራውን ሳላውቅ ውዬ አደርኩ።

የብስራት ፍቅር እንቅልፍ ነስቶኛል። ትናንት ያለወትሮዬ ሰክሬ መምጣቴ አልነበረም እናቴን ያስገረማት። ያላመሌ እራት ያለመብላቴ ቁርስም ያለመጠየቅ ነበር ያሳሰባት። እና ለዚሁ ሲባል አንድ ማሰሪያ ያስፈልገው ነበር፥ የብስራት ፍቅር። ብስራትን ፈልጌ በቀጥታ በፍቅሯ መውድቄን መንገር ወይም ደብዳቤ ጽፎ መስጠት። በደብዳቤውም ቆረጥኩበት። ትልቁ ጣጣ ግን ማድረስ ነበር።

ብስራት አሁን የት ትገኛለች? ተመልሳም እኛ መሥሪያ ቤት መምጣቷን እግዜር ይወቀው። ለብዙ ጊዜ ሥራዬን ትቼ የምገኝበትን አካባቢ ማጥናት ነበረብኝ። የፍቅር ደብዳቤ እንደ ቀላል ዕቃ አይሰጥምና አመቺ ጊዜና ቦታም ያስፈልገኛል። በክብርና በፍቅር፥ በተቀሰቀሰ ስሜትና በፈገግታ ግለት መሆን አለበት የሚሰጠው። ታዲያ ለዚያ ቁም እንገር ስል ከአቶ ገዛኸኝ የሚሰለች የደወል ድምፅ መላቀቄን አልጠላሁም። የወይዘሮ አስካለንም እንግዶች ማየት አስጠልቶኝ ነበር። ከወዳጄ ከአቶ ቀነኒ ጋር አለመተያየት ነበር ትንሽ ቅር ያለኝ።

ዛሬ ከተማውን ዝምታ ውጦታል። ሰዎች የዝም የዝምታ የተባሉ ይመስል ቀጥ ፀጥ ብለው በፍርሃት መሬቱን ይረግጣሉ። መኪናዎች ይመላለሳሉ። በስተቀኝ በኩል ወደ ፒያሳ ተርታውን ይርመሰመሳሉ። በስተግራም እጥፍ እጥፍ ሆነው በየመኪናው ያወራሉ። የሚያወሩት ግን አይሰማም። አቶ ገዛኸኝ ንራቸውን ይዘው ከፒያሳ በኩል በዝግታ ይመጣሉ። ሥራ ባለመግባቱ እንኳን እሳቸው መኪናቸውም የተቆታች ትመስላለች። ከፊት ለፊት ካለው ፌርማታ አንዲት ልጅ ያዘሉ ሴት ከአንድ ሽማግሌ ጋር ያወራሉ። በግራና በቀኛቸው ወጣት ወጣት ወንድና ሴት ተኮራርፈው ቆመዋል። ፈንጠር ብላ አካባቢዋን የናቀች የምትመስል ወይም እዚህ ቀረሽ የማትባል ልጅ ቆማ ከፊት ለፊቷ ያለውን ሕንፃ በጥሞና ታስተውላለች። ባለደብዳቤዋ ብስራት ናት። ቶሎ ውኃ ጠማኝ ከንፈሮቼ መንቀጥቀጥ ጀመሩ። ቀስ ብዬ ከደረት ኪሴ ደብዳቤውን አወጣሁ። ላብ ላብ አለኝ። ደብዳቤውን በግራ እጄ ጥብቅ አድርጌ ይዣለሁ። ፍርሃት፥ ፍርሃት፥ አለኝ። አልዲ ውሃ በራሴ የተደፋ ይመስል፥ ከመሀል አናቴ፥ ፀጉሬን አቋርጦ የሚወርደው ላብ ፊቴን ሸፈነው። መጎበዝ አለብኝ ብዬ ቆረጥሁ። እራሴን ታዘብኩት። በግራ እጄ ፊቴን አጥርቼ ጠረግሁ። ጠንከር ጀገን ጀገን አልኩ። በብስራትና በእኔ መካከል ከአስር ሜትር ፊት፥ ለፊት ካለው ሕንፃ ዓይኗን እንደ ተከለች ናት። በመሀከላችን የነበረውን እርቀት በጀግንነት ቀነስኩ። ከጐኗ ቆሜ እንደ እሷ ዓይኔን ከሕንፃው ላይ ተከልኩ። ረስታኝ ይሆን? ምን ብዬ ላናግራት። አውቶብሷ አለፈች ልበላት ወይስ መሥሪያ ቤታችን ክፍት የሥራ ቦታ ማስታወቂያ አውጥቷል ልበላት? የለም ዝም ብዬ ደብዳቤውን ልስጣት። የምን ደብዳቤ? ብትለኝስ ከሕዝብ ፊት ላፍር? ሰውነቴን የጭንቀት ማእበል ዋጠው። ብስራት የእኔ ጭንቀት አልተሰማትም። እሷን ፍለጋ መመጣቱንም አታውቅ። «ወይ የአንድ ወገን ፍቅር» ብዬ አዘንኩ። አሁን ደብዳቤውን መስጠት አለብኝ። ጐበዝ ጀገን አልኩ ከንፈሬን አላወስኩት። ምን መናገር እንደነበረብኝ ግን አላውቅም። ትኩር ብዬ አየኋት። ዘወር ብላ ገላመጠችኝ። ፈገግ አልኩ። ለፈገግታዬ ምንም መስል አልሰጠችኝም። ደስ አለኝ። የፍቅር ስሜት ተቀሰቀሰብኝ። «የኅዳር ማርያም አንቺው አሳኪው» አልኩ።

«ታዲያስ እህት?» አልኩ፥ በጭንቀት ድምጽ። አልተሰማችም። ቁጥሩን ያላየሁት አውቶብስ ድንገት መጥቶ በሮቹን በርግዶ ይገተራል። ሰዎች እየገጋፉ ገቡ። ብስራትም ትጋፋለች። ደብዳቤውን አልሰጠሁትም። አውቶብስ ውስጥ ገብቼ ልስጥ? የለም። ትኬት ቆራጯ ጋር እጣላለሁ። ከብሥራት ፊት ላፍር? አላደርገውም። ግን አውቶብስ ጥሩ አጋጣሚ ነበር። ገፍቶ ይቅርታ ይባላል። በምክንያት ይወራል። መተሻሸት ይቻል ነበር። የእኔን የፍቅር ግለት በትሽሽት ወደ እሷ ለማስተላለፍ። ምን ያደርጋል ብስራት ሄደች። እኔ ግን አስራ አምስት ሳንቲም አልነበረኝም።

በንዴትና በብስጭት ጉዞዬ ወደ ቤቱ ሆነ። ዛሬ ከመቼውም ይልቅ ሃሳብ ገብቶኛል። አንድ የጎደለኝ ነገር አለ። ቅንጣም ያህል ጀግንነት አልፈጠረብኝ። ወይ ወኔ ማጣት።

እነ ታደሰ እና እነ ገብረ መስቀል፣ አይ የከተማ ልጆች! ስምንተኛ ክፍል አብረውኝ ይማሩ ነበር። በትምህርት ቤታችን የታወቁ ልጆች ነበሩ። ምነው፥ የነሱን ወኔ በሰጠኝ እነ አሰለፍ የእነ ታደሰ የእነ አሰልፍ ነበሩ። በአማርኛ ክፍለ ጊዜ ጨዋታው ሁሉ ስለእነሱ ነበር። እኔ ደግሞ የአማርኛን ክፍለ ጊዜ በጣም እጠላው ነበር። በተለይ ንባብ ከሆነ እምባ ይመጣብኛል። በእኒኤ ተራ ደርሶ ተነስቼ ሳነብ፥ እነ አሰለፍ በሱሪዬ ቀዳዳ ቂጤን እያዩ የሳሳቁብኝ ስለነበር በዚህ የተነሳ አማርኛን ከነ አስተማሪው ነው የምጠላው። አይ የዱሮ ጓደኞቸ! አሁንማ ከፍተኛ ደረጃ ላይ ይደርሳሉ። ይሄኔ እንደ አቶ አለሙ የከተማውን ቆንጆዎች እንደጨርቅ ሳይለዋውጡ ይቀራሉ?

ተስፋ መቁረጥ የለብኝም። የፈጀውን ጊዜ ይፍጅ እንጂ የብስራት ደብዳቤ ለብስራ መድረስ አለበት። የፈለገው ደመወዝ ይቆራረጥ እንጂ ዓላማዬ ሳይሳካ ወደ ሥራዬ አልልም። ለናቴስ ቢሆን ከገንዘቡ መጉደል የኔ መቅበዝበዝ ጭንቀቷን አያባብሰውም?

እለቱ ሰንበት ነው። እናቴ በጧት ተነስታ ቤተ ክርስቲያን ሄዳለች። እናቴ ሳትኖር ቁርሴን የማዘጋጀው እኔው ነበርኩ። ዛሬ ግን ሳይበላ ይቅር እንጂ ማድቤትም አልገባ። ተኝቸ ስለ ብስራት አስባለሁ። ዛሬ ሰንበት ስለሆነ ብስራት ከቤት አትወጣም። ነገ በትናንቱ ሰዓት መጠበቅ አለብኝ። የነገው የሞት ቀጠሮ ነው። በቀጥታ እጅዋን ይዤ አነጋግራለሁ። ደብዳቤዋን የአንቺ ነው ብዬ እሰጣታለሁ። የምታደገኝን አየዋለሁ። በብስራት ፍቅር የመጣውን ሁሉ እቀበለዋለሁ፥ እያልኩ የብስራትን ደብዳቤ በእጄ ይዤ በሃሳብ ሳወጣና ሳወርድ በሩን በርግዳ እናቴ ትገባለች።

«አልተነሳህም እንዴ?

«አልተነሳሁም ምነው ቶሎ ተመለሽ?»

«የለም ዛሬ እንግዳ ቤታችን ስለሚመጣ ቃለ እግዚአብሔር ሲሰማ ነው አቋርጨ የመጣሁት»

«አዎን እንግዳ ነው የሚመጣው?»

«አዬ ምን ቸገረህ ጥቁር እንግዳ ነው»

እናቴ ከእኔ ጋር ብዙ ጥያቄና መልስ ለማድረግ የፈልገች አልመሰለኝም። ሮጣ ማድቤት ገባች። ቆየት ብሎ ቡና ስትወቅጥ ተሰማኝ። የማላውቀው እንግዳም ወዲያው መጥቶ ከቡናው መስተናገድ ጀመረ። «እንዴት ነው የሚያደርገው?» ይላል እንግዳው ከቡና ቁርስ እየቆረጠመ። «ይኸውልዎ አይናገር፥ ምግብ አይወስድ ፍዝዝ ብሎብኝ ተቸግሬአለሁ። ለወትሮ ሳቂ ተጫዋች ነበር። የነካብኝን አላውቅም። ሌሊትም እንቅልፍ የለውም፥ አንዱ ልጄ አንጐል ሆኖብኛል»። «ብዙ ቀን አደረገ?» ይላል እንግዳው ኮስተር ብሎ «መቸ ነው እቴ….አዎ። ያለፈችው ኅዳር ማርያም ዕለት መጠጥ መሳይ ወስዶ አምሽቶ መጣ እራቱንም አላለም ጧትም ዝም ብሎ ወጣ ተዚያ ወዲህ ነው የተለከፈው»። ጥቁሩ እንግዳ ከያዘው ኮፋዳ ውስጥ መጽሐፍ ማገላበጥ ጀመረ። እንግዳው ለምን እንደመጣ አወቅሁ። «ወይ እናቴ» አልኩኝ በሐዘን እኔ የሆንኩ ሌላ እሷ የምታስብ ሌላ።

እናቴን ላለማስቀየም ምንም ድምፅ አልሰጠሁም ተኝቸ ነገሩን ሁሉ በጽሞና እመለከታለሁ።

«አዎ እሜቴ» ስለ ጥቁር እንግዳ

እናቴ ጆሮዎቿን ከመቸውም ይልቅ ከፍታ አፍጥጣ ታያለች። የድንጋጤ የመሸበርና የጉጉት ስሜት ምልክት ከፊቷ ይነበባል።

«አዎ። ጓደኞቹ ናቸው ያጠፉት በጠላ አቅምሰውታል» አለ እንግዳው

«ታዲያ ምን ይሻላል ጌታዬ?»

«ቀላል ነው የእሬንሳውን ሶስት ብር ያመጡና መድኃኒኢቱን ቆርጨ እቀብርለታለሁ። ወዲያው ቀጥ ነው የሚያደርገው»

«እንዳፍዎ ያርግልኝ እንዳፍዎ ያርግልኝ» እያለች ሶስት ብሩን ለማምጣት ሽር ጉድ ማለት ጀመረች።

«አይሆንም….አይሆንም» አልኩ በቁታ ድምፅ ድንገት። ትዕግሥቴ አልቆ ተሟጦ የእናቴ ሦስት በር በከንቱ ሊተፋ በመዘጋጀቱ። እናቴም ጥቁሩ እንግዳም ለሁለት ያዙኝ ከተኛህበት ላይ።

«እሱው ነው እንዲህ የሚያደርገው» አለ ጥቁሩ እንግዳ።

«ለወትሮው ሌሊት ሌሊት ነበር እንዲህ የሚያደርገው ዛሬስ በቀኑ አቃዠው» አለች እናቴ።

«መጽሐፉን አልወደደውም። የሰማዩ አይወድም እኮ። እኔማ ብዙ ያናግረዋል ብዬ ነበር ስደግም። አዲስ በመሆኑ ነው አለመደውምና ነው ብዙ ያላስጮኸው።»

«ኧረ አይልመድብኝ። ልጄን ሳይለምደው ይቅር» አለች እናቴ በቁጭት ድምጽ። እራሱዋን እያወዛወዘች በእጆችዋ ደረቷን አቅፋ።

ምንም መናገር አልፈልግም። በተናገርኩ ቁጥር፥ የሚያናግረው እሱው ነው ስለሚሉኝ። ጥቁሩ እንግዳ ሶስቱን ብር ይዞ ወጣ። ወይ የብስራት ጣጣ! ድሮስ ለያዘኝ የፍቅር አባዜ ማርከሻው መቸ ጥቁሩ እንግዳ ኑሯል፧ ደብዳቤዬን ከኪሴ ዳበስኳት። ችግሩ ወኔው ነው ስል ተራሴ ጋር ተሟገትኩ።

እሁም አልፎ ሰኞ ተተካ። ሜዳውም ያውልህ፥ ፈረሱም ይኸውና ይል ይመስል። ሰባት ሰዓት ሆኗል። ሰዎች የተለመደ ተግባራቸውን ሲያከናውኑ ውለው ወደ የቤታቸው ይጣደፋሉ። መኪናዎች እየተደራረቡ ያልፋሉ። በስተቀኝም በስተግራም ብስራት የምትቆምበት ፌርማታ በሰዎች ተሞልቷል። መጽሐፍና ደብተር የያዙ ወጣቶች ይበዛሉ። አንድ ባንድ የሰዎችን ፊት አጠናሁኝ። ብስራት አልነበረችም። የብስራት መምጫ ሰዓት አልደረሰም ነበር። ከፌርማታው ፈንጠር ብዬ ብስራትን መጠበቅ ጀመርኩ። የብዙ ጊዜ ፍቅር ያደረባቸው ወጣቶች እጅ ለእጅ እየተያያዙ ያልፋሉ። እየተሳሳቁ። «የታደላችሁ» አልኩ በሆዴ ቅናት እየኮረኮረኝ። የብስራትን ደብዳቤ አንቄ ግራ ቀኝ መባዘን ጀመርኩ። የፍርድ ቤት መጥሪያ እንደሚሰጥ ሰው። የሰው ብዛት ቀለል ብሏል። አልፎ አልፎ መኪናዎች እየፎከሩ ያልፋሉ። ብስራት ከአንድ ደልደል ብዛ የምታምር አፍንጫ ጐራዳ ጋር ጠደፍ እያለች ስትመጣ ከሩቅ አየሁ። ብቻዋን በላመሆኗ ደስ አላለኝም። ሽንጤን ገጥሬ ኮራ ብዬ ጠበቅኋት። አውቶቡስም የምትጠብቅ አይመስልም፥ ፌርማታውን አለፈች። ትንሽ ቆሜ ከተመለከትኳት በኋላ መከተል ጀመርኩ። ብስራት ፊት ለፊት እኔ ከኋላ። ላነጋግራት? ምን ብዬ? ብስራት ልበላት? ሳረሳኝም አትቀር። የት ታውቀኛለህ ብትለኝስ። ከራሴ ጋር ሙግት ያዝኩ ፡

ብስራት ከመቸውም ይልቅ ዛሬ አምራና ደምቃ ታየችኝ። ከኋላዋ ሆኘ አፈጣጠሯን እያደነቅሁ ምራቄን ውጨ ጨረስኩ። ብስራት ብቻዋን አለመሆኗ ጎድቶኛል። ሀዘንና ትካዜ ወረሩኝ። አቀርቅሬ በሀዘን መከተሌን ቀጠልኩ ያርባ ቀን ዕድሌን እያማረርኩ። የለም….ዛሬ ወንድ ይውጣኝ እጁዋን አፈፍ አድርጌ ደብዳቤውን ሰጥቼ መልሱን ነገ ልበላት አልኩ። ፍጥነቴን ጨመር አደረኩ። ከፊቴ የሚገኘውን ነገር ሁሉ በእግሬ እየመታሁ አቀርቅሬ ስገሰግስ ከፊት ለፊት ካለው የመብራት ብረት ጋር ተጋጨሁ። ክፉኛ ነበር የመታኝ። ከግንባሬ ደም ፍልቅ ፍልቅ፥ ትንን፣ ትንንን ማለት ጀመረ። ብስራትን መከተል አቁሜ ግንባሬን አፍኘ ተመለስኩ። ለካስ ችግሬው ወኔው አልነበረም። ያርባ ቀን ዕድሌ እንጂ።

በማግሥቱ ሶስት ሰዓት ላይ መሥሪያ ቤት ደረስኩ። ግንባሬ በመለጠፉ ጠያቂ በዛብኝ። ያም ምን ሆንክ? ያም ምን ሆንክ? አቶ ቀናኒ ቁጭ ብዬ ሳወራ አቶ አለሙ ይመጣል። አቶ ዓለሙ ሰላምተኛና ተጫዋች ሰው ነው። አቶ ቀናኒና እኔን አይቶ ትንሽ ሳይዋራን አያልፍም። በቅርቡ ከዩኒቨርስቲ ጨርሶ ነው እዚህ ሥራ የያዘው። ዓመት ቢሆነው ነው እዚህ ሥራ ከገባ። «ምን ሆንክ?» መዳቡ ይለኛል። ዓለሙን ልሸሽገው አልፈልግሁም። ያንን ሁሉ ኮረዳ የሚያመላልስ ሰው ዘዴ አያጣም ብዬ ሚሥጥሬን እስከዳር አጫወትኩት። በነገሩ በጣም ያዘነልኝ መሰለኝ።

የህዳር ማርያም ታምር ማብቂያው የለው። አምስት ሰዓት ይሆናል ብሥራት ወረቀቶች ይዛ በድንገት መሥሪያ ቤታችን ከተፍ ትላለች የምገባበት አጣሁ። በጭንቀትና በደስታ ተወጥሬ ገዝዤ ቀረሁ።

«ለሥራ የሚመዘገበው የት ክፍል ነው ጋሼ?» አለች ወደ እኔ ጠጋ ብላ። ረስታኛለች። ደብዳቤውን ከኪሴ እየፈለግሁ «ሥራ ጠያቂ ነሽ?» አልኳት።

«አዎ»

«መረጃዎችን ይዘሻል?» ደግሜ ጠየቅሁኝ የማያገባኝን። አዎ ነበር መልሷ። ወደ አቶ ዓለሙ ቢሮ መራኋት። አቶ ዓለሙ ነው አዲስ ሠራተኞችን የሚቀጥር። ከየት መጡ ሳይባሉ አቶ አለሙ የሚለዋውጣቸው ቆንጆዎች በዓይነ ኅሊናዬ ድቅን አሉብኝ። ከመቅጽበት ቢሮው በር ላይ ጆሮየን ለጥፌ ማዳመጥ ጀመርኩ። ምን ምን እንደሚባባሉ። ስም? ዕድሜ….የትምህርት ደረጃ? ይላል አቶ አለሙ። ብሥራት ትመልሳለች። ትንሽ ቆይቶም አቶ ዓለሙ «ተዚህ በፊት እዚህ አመልክተሻል?....» ይላል። ልቤ ከመጠን በላይ ይመታ ጀመር።

ለአቶ አለሙ የሆንኩትን ሁሉ አጫውቸዋለሁ። ይህች ነች እንዲኢህ ያደረገችኝ ልበለው? የለም። እሷ ስትወጣ ይሻልላ። መቸም የበለጠ አጋጣሚ አላገኝም። ድንገት ይደውላል። ከአቶ አለሙ ቢሮ ነው። መግባት አልፈለግሁም። ደግሞ ተደወለ። ብርግድ አድርጌ ገባሁ። «ታዲያስ ጃል ምን ልርዳህ» አልኩ ነቃ ብዬ እንደ ጓደኛዬ። «ሁለት ሻይ በልልኝ» አለኝ። ላመጣ አልፈለግሁም። በሩን ዘግቼ ወጣሁ። ስለ እኔ የሚያወሩ መሰለኝ። ብዙም አላዳመጥኩ ሻዬን ለማስመጣት ሮጥኩ። ስለ እኔ ያወራውን ብሰማ ደስ ባለኝ ነበር። ሻዬን አዝዠ በሩ ላይ ተለጥፌ ማዳመጤን ቀጠልኩ። የሚያወሩት አይሰማም። ጋሽ ታደሰ ሁለት ሻሂ ይዞ ከተፍ አለ። ጋሽ ታደሰን አስከትዬ ዘው ብዬ ገባሁ። ዓለሙና ብስራት ይሳሳቃሉ የብዙ ጊዜ ትውውቅ እንዳለው። እንደ ሀውልት ተግትሬ በጥሞና ሁለቱንም ተመልከትኩ። ቶሎ ደሜ ፈላ ግንባረቦቃ ያደረገኝ ፍቅር ማሰሪያ ስለአጣ። ከቆምኩበት ሳልነቃነቅ ሻዩን ጨረስኩ። የማደርገውን ባጣ በቀጥታ ቢሮውን ለቀቅሁ። ከጥቂት ደቂቃዎች በኋላ በሩ ይከፈታል። ብስራት ለአቶ ዓለሙ ያሰበችውን ፈገግታ በጨረፍታ አሳየችኝ። ለመናገር የፈለገችውን ሳትናገር የወጣች ትመስላለች። ለጨረፍታው ፈገግታ የፈገግታ ሰጠሁ።

«እግዜር ይስጥልኝ አመሰግናለሁ» አለች፤ ጠጋ ብላ። ብስራት ከመቸውም ይልቅ ሽንጧ ቀጥኖ፥ ፀጉራ ረዝሞ፥ የምትዋጥ የምትገመጥ መስላ ታየችኝ። ለ«እግዜር ይስጥልኙ» ምንም መልስ አልሰጠኋትም። ፈዝዠ ቀረሁ። ብስራት ጥላኝ ሄዳለች። ሻይ ስላስመጣሁ ይሆን ወይስ ቢሮውን ስለመራኋት «እግዜር ይስጥልኝ» ያለችኝ። አልገባኝም። ምን እንደሆንኩ ደግሞ አታውቅም አቶ ዓለሙ ካልነገረ በቀር። አቶ ዓለሙንም ቢሆን «ታዲያስ ጃል?» ብየዋለሁ እሷ ፊት። በፍጹም ማንነቴን አትጠረጥርም። ግን ሻይ ላስመጣ ስወጣ ስለግሉ ማውራት መጀመሩን እርግጠኛ ነኝ። ቢሆንም ልታውቅ አትችልም። እንዲያውም አቶ ዓለሙ ስለኔ ሆኖ ሳያነባባልኝ ይቀራል?

ብስራት መሥሪያ ቤታችን በመጣች በሶስተኛው ቀን ከተለመደው አውቶብስ መጠበቂያ አገኘሁዋት። ዛሬ እንደቀድሞው አልፈራኋትም። በቀጥታ ሄጄ ጨበጥኳት። ሰላም አለችኝ። ፈገግታዬን ሰጠኋት። እጥፍ አድርጋ መለሰች። አቶ ዓለሙ ብስራትን ሄጄ እንዳስገባልኝ ተረዳሁ። ብዙ ጊዜ ማጥፋት አልፈለግሁም። ደብዳቤዋን አውጥቼ መልሱን ለነገ ብዬ አስረከብኳት። ምንም አልተግደረደረችም፥ ተቀበለችኝ። እንደገና ፈገግታዬን መገብኳት፥ እሱዋም፥ እንዲሁ። በዚህ ተሰነባብተን ወደ ቤቴ ተመለስኩ። የህዳር ማርያም ፍቅር እሳት ማሰሪያ በመገኘቱ ተደሰትኩ። እናቴ ከጭንቀቷ ልትገላገል ነው። በሕይወቴ እንደ ዛሬዋ ዕለት የተደሰትኩባት ቀን አላገኝም። ቤት ገብቸ እናቴን ሳጫውታት ሳስደስታት ታደርኩ።

በቀጠዬ ቀን የብስራትን መልስ ለመቀበል ወደ ቀጠሮው ቦታ አመራሁ። ብስራት በትክክለኛው ሰዓት አልተገኘችም። አትመጣም ብዬ አልተጠራጠርኩም። የምትመልስልኝ አጭር መልስ ነበር ያሳሰበኝ። እምቢ አትለኝም። ምናልባት ላስብበት እንደሆን እንጂ። ብስራት መጥታ እሽ ወይም እምቢ የሚለውን መስል ለማንበብ ቸኩዬአለሁ።

ሰው በሰው ላይ የተደራረበበት ከጭነቱ የተነሳ አልፎ አልፎ ቂጡ ከመሬት ጋር እየተላተመ የሚሄድ አውቶብስ ድንገት መጥቶ ከፊቴ ይቆማል። «ወራጅ ወራጅ» የሚል ድምፅ ከውስጡ ይሰማል። በሩ ተከፍቶ ስዎች ትከሻቸውን አስቀድመው የሌሎችን ትከሻ በትክሻቸው እየሰረሰሩ፥ እየገጩ፥ እየተጋፉ፥ ለመውረድ ይሻማሉ። «ወራጅ ወራጅ» የሚል ወፍራም ድምፅ እየተሰማ። አፌን ከፍቸ ስመለከት ብስራት እጄን ያዝ ታደርገዋለች። ከየት በኩል እንደመጣች አላውቅም። ኩራት ተሰማኝ። ይዛ የመጣችው መልስ «እሽ» የሚል ከፊቷ ፈገግታ ይታወቃል። እጥፍ ደስታ ተሰማኝ። ከእሷ ጋር ብዙ መቆየት አልፈለግሁም። መልሱን ለማወቅ ስለጓጓሁ።

«መልሱን ብስራት» አልኳት

ቦርሳዋን ከፍታ የታሸገ ፖስታ ሰጠችኝ። አድራሻ አልተጻፈበትም። ደህና እደሪ ብዬ ተሰናበትኳት። የአቶ ዓለሙን ውለታ እንዴት እንደምመልስ እያሰላሰልኩ በፍጥነት ወደ ቤቴ መገስገስ ጀመርኩ። ዛሬ ከፍተኛ ድል ነው የተጐናጸፍኩት። «የልፋቴ ዋጋ ነው ይህ ደብዳቤ» አልኩ ፖስታውን እያሻሸሁ። እንደችኮላዬ በመንገድ ላነበው ግን አልፈለሁም። የልፋቴን ዋጋ አረፍ ብዬ ነው ላየው የፈለግሁ።

ዛሬም እኔና እናቴ ደስተኞች ሆነናል። አባቴ ከዛፍ ላይ ወድቆ ከሞተ ወዲህ እናቴ ትናትና ዛሬ ብቻ ነው የተደሰተችው። ለእናቴ ሰላምታ ሰጥቼ ቀጥታ ወደ ልጋዬ ሄድኩ። የድካምና የልፋቴን ዋጋ፥ የብስራትን መልስ ተንጋልዬ ማንበብ ጀመርኩ።

«በአንድ ቀን አውቄህ በአንድ ቀን ላፈቀርኩህ ወንድሜ ለአቶ መዳቡ ዳዲ። ሰላምና ጤና ከአንተ ጋር ይሁን። የጻፍክልኝ ደብዳቤ ሣነው እውነትም አልመሰለኝም። አይቸህ በፍቅር ከወደቅሁ በኋላ የማደርገው ጠፍቶኝ በጭንቀት ላይ እንዳለሁ ነው ደብዳቤህ የደረሰኝ። የደስታ ሲቃ ይዞኝ የጻፍኩት ስለሆነ ምን አልባት ደብዳቤዬ ላያረካህ ይችላል። «እሽ» ወይም «እምቢ» ቢሆን ደስ ይለኛል ላልከው መልሲኤ እሽ ነው። ሁልጊዜ ከፊትህ ቁጭ ብዬ ስመለከትህ ብውል ደስ ይለኛል። መልክህንና ፀባይህን ገምቸ ነው በፍቅርህ የወደቅሁት። ለተደረገልኝ የሻይ ግብዣም ምስጋናዬ ከፍ ያለ ነው። በቅርብ ውለታህን እመልሳለሁ። የአንተና የእኔ ፍቅር በሁለታችን መሀል ብቻ ቢሆን ደስ ይለኛል። የጻፍክኝንም ደብዳቤ አንተው አምጥተህ ልትሰጠኝ ሲገባ በተላላኪያችሁ በመላክህ ተቀይሜሀለሁ። ቢሆንም ሁሉንም ተገናኝተን እስክንጨዋወት ደህና ሁንልኝ።»

**ጉዞው**

ከሲሳይ ንጉሡ

**1**

በነርሶች ማሠልጠኛ ት/ቤት ሳለሁ የተዋወቅኋት፥ ጓደኛዬ ትሩፋት ውሎዋም አዳሯም ከእኔው ጋር ስለነበረ መግባባታችንም ከመቀራረባችን ጋር አብሮ አደገ። መተሳሰባችንና መፈቃቀራችን ለተመለከተ፥ ከአንድ እናት ማሕፀን የወጣን እህትማማቾች እንመስል ነበር። አስፋው ስለተባለው እጮኛዋ ሁኔታም በዝርዝር የገለጸችልኝና ያስተዋወቀችኝ በዚሁ ት/ቤት እያለን ነበር።

አስፋው የሀብታም ነጋዴ ልጅ ስለነበር በትምህርቱ ብዙም ሳይዘልቅበት አቋርጦ የአባቱን የንግድ ቦታ ከያዘ ቆይቷል። ራሱን በመንከባከብና አለባበሱን በመለዋወጥ ወጣት ለመምሰል ቢሞክርም በዕድሜው ጠና ያለ መሆኑን እንደመኮማተር ያለው ግንባሩ ይመሰክርበታል።

ትሩፋት እንደገለፀችልኝ የተገናኙት ገና በልጅነቷ ነው፤ ሌሎች ወጣቶች፥ እንደሚያደርጉት ሁሉ ት/ቤት ስትሄድ ተከታትሏታል፤ በመኪናም አልፎ አልፎ ሸኝቷታል። ከኔ ጋር በነርስነት ት/ቤት በምንማርበትም ወቅት ቢሆን በሳምንት ሶት ጊዜ ያህል ይጎበኛት ነበር። እሷም ቢሆን የሱ ነገር አይሆንላትም፤ በመኝታ ሰዓት ስለ እሱ ሳታጫውተኝ የተኛችበት ጊዜ በቁጥር ነው። የተዟዟሩበትን ቦታ ቤተሰቦቻቸው በእነሱ ፍቅር ጣልቃ ገብተው ያደረሱባቸውን በደል በዚህም የተነሳ ተቃቅረው እምብዛም እንደማትቀርባቸው ጋብቻቸውን ለመፈጸም የትምህርቷን መጨረስ እንደሚጠባበቁ.....አስፋው ጎጆዋም ቤተሰቧም ምኗም፥ ምኗም፥ እንደሚሆን ያላት ተስፋ የጸና መሆኑን....ምንም ሳትደብቀኝ ዝክዝክ አድርጋ ታጫውተኝ ነበር። ማንኛውም ጨዋታ ቢነሳ በመሀል የአስፋው ነገር ጣልቃ መግባቱ አይቀርም። በድንገተኛ አጋጣሚ ስትደነግጥ እንኳ «አስፍዬ ድረስ» ማለት ይቀናታል።

በመጀመሪያ አካባቢ፥ በዕድሜ በጣም የሚራራቁ ሰዎች ይህን ያህል መፋቀራቸው ያስደንቀኝ ነበር። የኋላ ሁላ እየተላመድኳቸው ስመጣና ከአስፋውም ጋር በደንብ ስንቀራረብ ግን ጭራሽ ያስቀኑኝ ነበር። በእሁዱ እረፍት ቀናችን መኪናዋን ይዞ ይመጣና የማያስጐበኘን ቦታ የለም። አንዳንድ ማስታወሻዎችም ይዞላት ሲመጣ ለእኔም ማምጣቱ አይቀርም። አንዳንዴ ከቅናት የተነሳ ትሩፋትን ለማጥላላት እሞክር እንደነበር አስታውሳለሁ፤ እሱዋን መሆን የተመኘሁበትም ጊዜ ነበር።

በዚህ ዓይነት ፍቅራችን እያደገ ሲሄድ እኛም ትምህርታችንን የምንጨርስበት ጊዜ ተቃረበ። በየሆስፒታሉ የምናደርገውን ተግባራዊ ልምምድ እጅግ አድካሚ መሆን ጀመረ። ለምንወዳቸውና ለምናፈቅራቸው ሰዎች የሚኖረን ትርፍ ጊዜ እያነሰ ሄደ። አስፋው እንደ ወትሮው መምጣቱም ባይቀር እንደለመደው ይዞን ለሽርሽር መውጣት ባለመቻሉ እየተበሳጨ የተመለሰባቸው ጊዜያት አልታጡም። ትሩፋትም ቢሆን የተለመደ ፍላጐቷ ስለተጓደለ ብስጩነትና ነጭናጫነት እያደረባት ሄዷል፤ በሽተኞችን በትህትና አታነጋግርም መርፌ በምትወጋበት ጊዜ የበሽተኞቹን ሥር ለማግኘት ያቅታታል። የታዘዘችውን መድኃኒት በጊዜው ለበሽተኞች አታቀርብም፤ ከዚህም የተነሳ ሥራዋ መበደል ጀምሯል። በሰውነቷም ላይ ቢሆን የሚታየው ለውጥ ቀላል አልነበረም። ከውስጧ የምትቃጠል ዓይነት ፊት ወዙን እያጣ የሚያባብሉ ዓይኖቿ ውሃ የደረቀ ዓይነት ክችል ያለ አስተያየት እየተዟዟረበትና ዙሪያውንም ቀጫጭን ስሮች እየተዘረጋጉበት ነው። የአፏም አካባቢ ቢሆን ሁሌ ጥርሶቿን ኩርምት አድርጋ ያለች ነው የሚመስለ፤ በከንፈሮቿ ላይ ይታይ የነበረው ደማምነት ተደብቋል።

**2**

በዚህ መካከል ነው አንድ ቀን ዘመድ ነኝ ባይ ሰው ሊፈልጋት የመጣው። ትሩፋት ቀዶ ጥገና ክፍል ስለነበረች የእኔንና የእሱዋን ጓደኝነት የሚያውቁ ሌሎች ነርሶች ሆስፒታሉን ዘበኛ እኔ ዘንድ ይዘውት መጡ። እኔም ጉዳዩን እንዳስረዳኝ ተከትየው ወጣሁ። ሰውዬውን እበሩ አጠገብ ቆመው አገኘናቸው። ሰውዬው በኔ መምጣት አልተደስቱም፤ ገና ሲያዩኝ «ትሩፋት የታለች?» ብለው ጠየቁኝ እኔም የተቻለኝን ያህል ለማስረዳት ሞከርኩ ከዚያ የባጥ የቆጡን መቀባጠር ጀመሩ። «አይገባም አይገባም፤ እንዴት ሰው የሚሞት አባት ዓይኑን ማየት አይሻም? እርግጠኛ ነኝ እኔ እሥራ ላይ እንዳልሆነች በሱዋ ቤት መደበቅ ያለችው ነው....የእርኩስ ልጅ እርኩስ ነው....በእርግጥም የእናቷ ልጅ ነች....» የማያወዱት ርግማንና ስድብ አልነበረም፤ ከበሩ አካባቢ የነበሩ ሰዎችና እኔም ዝም ብለን አዳመጥናቸው። ትንሽ የበረደላቸው ሲመስለኝ ነው መልዕክት እንዳልቸው እንዲነግሩኝ አለዚያ እሷ እስክትመጣ እንዲጠብቁ ነግሬያቸው ልመስል ስል «እግዚአብሔር ዓይኗን አያሳየኝ እሷን ለማየት እኔ አልፈልግም....» በማለት የመጡበትን መናገር የጀመሩት» ብቻ እስከዛሬ ተደጋግሞ ቢነግራትም የዝሆን ጆሮ ይስጠኝ ብላለች - ሆኖም ከእኔው ይቅር ግድየለም..... እና የምፈልገው ወላጅ አባትሽ ከዛሬ ነገ መሞቱ ስለሆነ ሊያነጋግርሽ ስለሚፈልግ በነፍሱ ድረሽ ብለሽ እንድትነግሪልኝ ነው....አሁንም ሰምታ ከቀረች....እግዚአብሔር ፍርዱን አይንሳት፥ ሌላ ምን እላለሁ.....» ብለው እየተቆናጠሩ መንገዳቸውን ቀጠሉ።

ሰውየውን እየተመለከትሁ እቆምኩበት እንደተገተርኩ ቀረሁ፤ ለጊዜው በአእምሮዬ የሚመላለሰው ነገር ባይታወቀኝም፥ በአጠቃላይ ሁኔታው ረብሾኛል። በመሠረቱ ትሩፋት ስለቤተሰቧ ብዙ አታወራም፤ አባቷ ግን ገና በልጅነቷ መሞታቸውን ገልጻልኛለች።

እሷም እንዳለችው ከሆነ ሰውየው የሀስት መልዕክተኛ ናቸው ማለት ነው። እሱዋ ግን ዋሽታኝ ከሆነ፣ ለምንስ ትዋሸኛለች፥ ለምን ሄዳ አትጠይቃቸውም? ነርስ እንደ መሆኗ ለምንስ አትረዳቸውም? ምናልባት በመካከላቸው ቂም እንኳ ቢኖር፥ ለእናቷ አግዛ ተቀይማቸው ሊሆን ይችላል....እንዴት በሞት አፋፍ ላይ እያሉ ትጨክናለች? ጭራሽ ሊገባኝ አልቻለም። በእርግጥም ሰውን አውቀዋለሁ ማለት ዘበት መሆኑ ተሰማኝ።

ትሩፋት ከቀዶ ጥገናው ክፍል ሰባት ሰዓት ገደማ ወጣች። ሥራው አድካሚ እንደ ነበረ በፊቷ ላይ ያስታውቃል። አረማመዷ ችምር ድክምክም ማለቷን ያሳያል። በውነቱ ስያት አዘንኩላት፥ እንደዝህ ደክሟት ልትሰማው የማትፈልገውን ነገር ብነግራት የባሰ ትዳቀቃለች በማለት ጊዜ ልሰጣት አሰብሁ «ምነው ከባድ ኦፕሬሽን ነበር? ደምሽ ሁሉ ከፊትሽ ላይ ጠፍቷል» «በጣም» ብላ ለመናገር የፈለገችውን ካፏ ላይ መለሰችው። «ምነው አስፈላጊው ምርመራና ዝግጅት አልተደረገም ነበር? ማለቴ ድንገተኛ ናቸው....?» ብዬ ላናግራት ሞከርኩ እንደገና፥ እሱዋ ግን ይብሱን አንገሸገሻትና ጥላኝ ወደ ልብስ መለወጫ ክፍል ገባች።

በዚህ ጊዜ በቀዶ ጥገናው ክፍል አብራት የነበረች ዋና ነርስ ወደነበርንበት መጣች «ትሩፋትን እየሻት?» ብላ ጠየቀችኝ። «ምነው ደህና አይደለችም?» «እባክሽን አባቷ ሞተዋል መሰለኝ በጠና ስለታመሙ በነፍሳቸው ትድረስ የሚል ማስታወሻ አሁን ሰጥቶኝ ሄደ ያስተዳደር ክፍሉ ተላላኪ። እንዴት ነው የምናረዳት ታዲያ፥ እቢሮ ጠርተን እንንገራት መቼም አሁኑኑ መሄድ ያለባት መሰለኝ....»

«ኦፕራሲዎኑ የተሳካ ነበር እንዴ? ስትወጣ አይቻት ድንጋጤ ይታይባት ነበር....

«ይኸው ታይቷት ይሆናል፥ የምታደርገውንም የምታውቅ አትመስልም ነበር፥ እኔው ነኝ የሱዋን ሥራ የሠራሁት....ኦፕራሲዎኑም ተሳክቷል፤ ይገርምሻል፤ እንዴት ያሉ መልከመልካም ሰው ናቸው፤ የአንድ እግራቸው ሶት ጣት ግን የለም...ዶክተሩን ብጠይቀው በአደጋ ወይም በሥጋ ደዌ ሊሆን ይችላል አለኝ.... አሁን ምን ይሻላል ስለ ትሩፋት?

ትሩፋትን ዋና ነርሷ ቢሮ ተርጠን ነገርናት፥ ምንም ዓይነት ድንጋጤ አላሳየችም፤ እንዲያውም የመሞታችውን ወሬ ስትጠባበቅ እንደነበረ ዓይነት ነው የተሰማኝ፤ ለእኔም አባቷ ቀደም ብለው መሞታቸውን መንገሯን የዘነጋችው ትመስላለች። ወደ መኝታ ክፍሏ አብረን ሄድን፤ ሁላችንም በየበኩላችን ልብሳችንን መለዋወጥ ጀመርን። በዚህን ጊዜ ነው ትሩፋት መናገር የጀመረችው «ይቅርታችሁንና እኔ ማንም ሰው እንዲከተለኝ አልፈልግም አዜብም ጭምር....አዜብዬ እንደማትቀየሚኝ ተስፋ አደርጋለሁ» በማለት ድንገት ከመካከላችን ውልቅ አለች፤ ለባብሰን ስላላበቃን እየተጯጯህንም ብንከተላት አልሆነም፤ ከግቢው እንደወጣች በየት በኩል እንደሄደች እንኳ ለማወቅ አልቻልንም።

እንደገና ወደ ግቢው ተመለስንና ለአስፋው ስልክ ደወልኩለት። እንዳጋጣሚ እሱቁ ኖሮ አገኘሁት። የትሩፋት አባት መሞታቸውን ነገርኩት። ለትንሽ ጊዜ ግራ የገባው ዓይነት ዝም አለ፥ ምናልባት ለኔ እንደነገረችኝ ያባቷን በልጅነቷ መሞት ነግራው ይሆን ብዬ ጠረጠርኩ። ከዚያም ቤቱን ያውቀው እንደሆነ ይዞን እንዲሄድ ጠየቅሁት «....አዎ እናቷን ነው መሰለኝ በልጅነቴ ሞቱ ያለችው» ይላል በስልኩ ውስጥ፥ ለማንኛውም ቢቱን እንደምያውቀውና ከእግረኛ መኪነኛ ስለሚሻል አብሮ ለመፈለግ እንደሚመጣ ገልጾልኝ ተሰነባበተን።

ከስምንት ሰዓት ጀምሮ መቃብር ቦታዎችን ማዳረስ ጀመርን። ወደ አሥር ሰዓት ገደማ ነው ቦታውን የደረስንበት፤ ለዚያውም በአስፋው ምክንያት ትሩፋትን የሚያውቃት ሰው ሬሳ ተከትላ ስትሄድ አይቷት ስለነገረን። ቦታውን ስናገኝ የገረመን ነገር ቢኖር ደግሞ የማቹ ሰው ስምና የትሩፋት አባት ነው ብላ የምትጠራበት አለመገጣጠሙ። ስለሆነም እኔ በበኩሌ እኝህኛው የእንጀራ አባቷ፥ ወይንም የአባቷ ወንድም ሊሆኑ ይችላሉ የሚል ግምት አደረብኝ፤ የስሙ አለመገናኘት የአባቷን በልጅነቷ መሞት በይበልጥ ስላጠናከረልኝ።

ትሩፋት እኛን በቀብሩ ሥነ - ሥርዓት ዙሪያ ቆመን አየችን፤ ሰውነቷ ባንዴ ተለዋወጠ፤ መምጣታችንን ጨርሶ እንዳልወደደችው ገባኝ። እኔን በይበልጥ ትገላምጠኝ ጀመር። ሁኔታዋ አልገባኝም ብሎ ልጠጋት ብሞክርም ሸሸችኝ። አስፋው ሁኔታውን ይመለከት ነበርና እሱም በበኩሉ ሊያናግራት ወደ እሱዋ ቢያመራ እሾሙ ለቀስተኞቹ ውስጥ ገባች። ጊዜ ይፍታው ብለን እነበርንበት ተመልሰን ቆምን። ሙሾ አውራጅዋ ስለ ሟቹ ጀግንነት በሰፊው ገጠመች ስለፊታውራሪ ቆራጥነት በአምስቱ የጠላት ዘመን ጠላትን እንዴት እንዳርበደበዱት ብዙ ኒሻን እንደ ተሸለሙ (ወደ አንድ ኒሻናቸውንና የክብር ልብሳቸውን ወደ ያዘ ሰውዬ እያመለከተች) ሠርቶ መብላት የማችል በሽተኛና እጅ እግሩን ያጣን ሁሉ ይደግፉ እንደነበረ፥ አወረደችው ግጥሙን። እኔም ተደንቄ ማዳመጤን ቀጠልኩ፥ በልቤ ሰውን አውቀዋለሁ ማለት እኮ ዘበት ነው እያልኩ፤ የትልቅ ሰው ዘር መሆኗን ሳትገልጽልኝ ጓደኛዬ ሆና እየገረመኝ....

በአስር ሰዓት ተኩል ገደማ ቀብሩ አለቀ፤ ወደ ቤት መልስ ሆነ፤ እኛም አብረን ተከተልን። እቤትም ያው እንደ ማንኛውም ሌላ ቀብር ሥነ ሥርዓት ነበር የተካሄደው፤ እግቢው በር ላይ እጃችንን ታጠብን እግቢው ውስጥ እተተከለው ትልቅ ድንኳን ውስጥ ገባን በአግዳሚዎች ላይ ተኮለኮን፥ ንፍሮና ቆሎ ቀረበ ቡና፥ ለስላሳ ለሚፈልግ ለስላሳ ታደለ። አልፎ አልፎ በቀብሩ ላይ ያልነበረ ለቀስተኛ እየተጯጯኸ ገባ፤ ቀስ በቀስም ሰው እየተሰናበተ መውጣት ጀመረ። ይህ ሁሉ ሲሆን የገረመኝ አንድ ነገር ቢኖር ለሰውየው ተንሰፍስፈው ያለቅሱ የነበሩት ወንድም፥ እህት፥ ወይም ልጆች ነ ባዮች ሳይሆኑ ባለባበሳቸውና በሁኔታቸው ችግረኞች መሆናቸው የሚታይባቸው ሰዎች መሆናቸው ነበር፤ ዓይነስውሩ፥ በእንፉቅቁ የሚሄደው የሥጋ ደዌ በሽተኛው እንደዚህንና እነዚህን የመሳሰሉት።

አሥራ አንድ ሰዓት ሲሆን አኔም ወደ ሥራዬ መመለስ ፈለግሁ። አስፋውና እኔ ተለያይተን ስለነበረ የተቀመጥነው እሱ ሰፊ ጨዋታ ይዟል፤ እሆስፒታል ድረስ መጥተው እየተራገሙ ከተመልሱ ሰው ጋር። ቢሆንም የግድ ራሱን እርዳታ ሰልፈለግሁ እነበረበት ቦታ ሄጄ የሚሄድ እንደሆነ ቢያደርሰኝ ጠየቅሁት። ሰውዬው ያውቁኝ አልመሰለኝም፥ ቢያውቁኝም እንዳላወቁኝ ነው የሆኑት «ታዲያ እንዴት ሰው አባቱን ያውም፥ ፊታውራሪን ያህል ከባድ፥ ሰው በውነቱ ልንገርህ ወንድሜ ስለሆነ አይምሰልህ....» ይላሉ አልፎ አልፎ እመዳፋቸው ላይ ጎብተው ባሉበት በደረቁ የቀኝ እጅ ጣቶቻቸው ጢማቸውን ጎተት ጎተት እያደረጉ። አስፋው አገጩን በጁ ደግፎ፤ በርግጥ የሚሰማውና የሚያየው ነገር ባንዴ እርጅትጅት ያደረገው ዓይነት ፊቱ ኮሶ የጠጣ ሰው መልክ ዓይነት መስሎ ዓይኑን በግርግዳ ሥር ተክሎ ያዳምጣል። እኔን ወደ እነሱ ስመጣ አየት አደረገኝና ለጠየቅሁት ጥያቄ «እኔ ትንሽ እቆያለሁ» ከማለቱ በስተቀር ተመልሼ ልሂድ ወይም እዚያው ቆመ ልጠብቅ ያጤነኝ አይመስልም ነበር። የሰውየው ጨዋታም ይሁን ሌላ ነገር ስሜቱን የያዘው ሊያደርሰኝ አለመፈለጉን ስረዳ ተመልሼ ወጣሁ።

ማታ አራት ሰዓት ገደማ ትሩፋት ተመለሰች። ምንም ሳትናገር እመኝታዋ ውስጥ ገብታ ተኛች። ማፅናናት የሚያሻት መስሏቸው አንዳንድ ነርሶች ወደ አልጋዋ ቢመጡም ይባሱኑ ተሸፋፈነች። የያዛት አባዜ እስኪለቃት እኛም ተውናት በማግሥቱ ካልጋዋ ሳትወጣ ዋለች። ለሳልቱም ለቅሶ አልሄደችም፤ እኛም ስለማንኛውም አድራጐቷ ልንጠይቃት አልፈለግንም።

በዚህ ዓይነት ሶስት ቀናት ያህል እንዳለፉ ወደ ሥራዋ ገባች፤ ሥራዋ ደግሞ የግድ ከሰዎች ጋር መተባበርንና መነጋገርን ስለሚጠይቅ የግድ ከሰዎች ጋር ሀሳብ መለዋወጥ ጀመረች። ከእኔም ጋር፥ ባይበዛም፥ መነጋገር ጀመርን። ሳምንት አለፈ አሥራ አምስት ቀን አለፈ፥ ቀስ በቀስ፥ እንደዱሯችን መሆን ጀመርን። እንደ ዱሯችን ሳንደባበቅ ምስጢሮቻችንን መካፈሉን ቀጠልን። ስለሞቱት ሰውየና ስለ ለቅሶው ቢሆን አንስተን አናውቅም፤ መነሳት እንደማያስፈልግም ሳንነጋገር የተግባባን መሰለኝ።

አስፋውም ቢሆን በርግጥ ለውጥ ቢታይበትም እየመጣ መጠየቁንና ስጦታም ማምጣቱን ቀጥሏል። ስለሆነም ብዙ አይናገርም። ብዙም አይስቅም፤ ሳቁ ደረቅ ዓይነተኛ ሹል ስለሚሆን ሲሰሙት አያስደስትም። በዚህ ላይ አንዳንድ ልምዶቻችንን ቀንሷል፥ በተለይ ከሽርሽር ሲመልሰን ይስመን ነበር፤ እሷን አፏ ላይ እኔን ጉንጭና ጉንጩን። አሁን ይኸን ትቷል፥ እኒዔም አላውቅም፥ ብዙ ነገር የቀረብኝ ነው የመሰለኝ....ቻው ብሎ እጁን ሊያሾል ሲል ፊቴን አዙሬ ነው የምሄደው፥ ልክ በጥፊ ያጮለኝ ያህል። ትሩፋት ምን እንደሚሰማት እግዜር ይወቅ።

**3**

የትሩፋትና የአስፋው መራራቅ በግልፅ እየታየ መጥቷል። አዳዲስ አቃቂር ማውጣት ጀምሮአል፤ በተለይ ትምህርታችንን ልናጠናቅቅ ጥቂት ወሮች ሲቀሩን ስለአስፋው የሚወራው ወሬና የምናያቸውም አንዳንድ ነገሮች ከበፊቱ እጅግ የባሱ እየሆኑበት ሄዱ። በመኪናው ሽርሽር ወስዶን ሲመለስ ትምህርት ቤታችን አጠገብ ያወርደንና ያው በደረቁ «በሉ ቻው!» ካለ በኋላ ዘወር ብሎ ወደ ትሩፋት እየተመለከተ ይስቃል። መኪናውንም አስነስቶ ከሚሄድበት ጊዜ መሳቁን አያቋርጥም። አሳሳቁ ደግሞ የመገረምና ነገር አዘል መሆኑ ያስታውቃል። ከለት እለትም በተገናኘን ቁጥርና በተጫወትንበት ቦታ ሁሉ ይህንን የመገረም ሳቅ አበዛ።

ይህ አዲሱ ፀባዩ ለብዙ ጊዜ አብራው ለቆየችው የሚያስበውን አውቅለታለሁ ለምትለው ውድ ፍቅረኛው ለትሩፋት እንኳ እንግዳ ነገር ሆኖባታል። አዘውትራም «አስፋው የሚስቅብኝ ምን አይቶብኝ ነው?» እያለች ትጠይቀኛለች። እሁድ እሁድ ቀን እንደ ወትሮው ሁሉ ሽር ሽር አድርሶን ሲመለስ ከመኪና ካወረደን በኋላ ሳቅ እያለ ሞተሩን ሲያስነሳ፥ ትሩፋት የሳቁን ነገር ለመረዳት ወደ መኪናዋ መስታወት መለስ አለችኛ በመስኮት በኩል አንገቷን ገባ አድርጋ «አስፍዬ በቅርቡ የገጠመህ ምን አዲስ ነገር አለ? ወይስ የሚያስገርምህ ምን ነገር አለ? አይታወቅህ እንደሆን እንጂ ዝም ብለህ ትስቃለህኮ» ብላ ተንኮ ሳታስብ የሩህሩህነቷንና የፍቅሯን ጠየቀችው።

አሁንም በመገረም የመኪናውን መሪ ተደገፈና እየሳቀ «ሰለ አንቺው እጮኛዬ እያሰብኩ ነዋ!» አላት «እባካህ አትቀልድብኝ ይልቅ የሚያስቅህን ነገር ንገረኝ፤ በእኔ ላይ ምን የተለየ ነገር አየህና ነው? «እንደገና ጠየቀችው፥ እሱም «እኔ የምልሽ....» አለና ጀምሮ ሊናገር የፈልገውን መልሶ ዋጠው። ይህ ሁናቴው ከትሩፋትም አልፎ እኔን ጭምር ከነከነኝ። የልባቸውን ሁሉ እያወጡ ሲጫወቱ የነበሩ ፍቅረኞች ሲደባበቁ፥ ሲጠራጠሩና ሁኔታቸው ሁሉ ለወጥ ሲል አጃቢ መሆን አያድርስ ነው። ወደየትኛው ሆኖ የትኛውን መጣል ይቻላል?

ትሩፋት መኪናዋን አለቅም ብላ መልሱን ትጠባበቅ ስለነበረች ወደ እኔ ዘወር አለና «ጓደኛሽ አትገላግይኝም?» ሲል ጠየቀኝ። ከሳቅ ሌላ መልስ አልነበረኝም። እንደገና ወዲያው ወደ እሱዋው መለስ አለና «እባክሽ ልሂድበት መስኮቱን ልቀቂልኝ» አላት። ይኸኛው አነጋገሩ እንደ ጥንቱ ቀልድና ፍቅር አዘል ስለነበር ትሩፋት ነገሩን ሁሉ በማቅለል «እንጃልኝ ጤነኛ አልመሰልከኝም፥ በሽታህ የሕክምና ትምህርቴን እስክጨርስ ፍታ የሚሰጥ ከሆነ እኔው አክምሃለሁ» ብላ ቀለደችና ተደግፋው የነበረውን የመኪናውን መስታወት ለቀቅ አድርጋ ልትሰናበተው እጅዋን ስትዝረጋ ለስለስ ባለ ድምፅና ፌዝ በተቀላቀለበት አነጋገር «እስኪ ቻዎ እጮኛዬ፥ ለትዳር የምትጠብቂው እኔኑ አይደል?!» አላት።

«እኔን ያልገባኝ አዲስ አድርግህ አሥር ጊዜ እጮኛዬ የምትለው ነገር ነው፤ ለፍቅሩ አዲስ አይደለን....» ብላ መሰላቸት የተቀላቀለበት አነጋግሯን ሳትጨርስ፥ «አምነሽ የምትጠብቂው እኔኑ ነዋ?» አለና እንደገና ደገመው፥ በቀልድ መልክ። ምን መልስ ትስጠው? በቆመችበት የጨው ሀውልት ሆና ቀረች፥ እኔም ዘወር ብላ ለማየት አፈረችኝ እሱም ያንኑ ሳቁን እየሳቀ መኪናውን አስነስቶ በረረ። ከዚያም እለት ጀምሮ ትሩፋት በሀሳብ ተዋጠች። በለቅሶው ሰሞን እንደተለወጠችው ዓይነት ለዛ ያለው ጨዋታዋ ጥሏን ሸሸ። ሆኖም በሚቀጥሉት ቀናትም ሆነ ሳምንታት በሙሉ አፏ «አስፋው ጠላኝ» ያለችበት ጊዜ አልነበረም።

«አስፋውን አባለጉት መሰለኝ» ነበር አንዳንዴ የምትለው፤ ለዚያውም እየተጠራጠረች «ምናልባት ራሱን ነካ አድርጐት ይሆን? ይሄ የንግድ ሥራ መከራ ነው» በማለት ሳትጨምር አታበቃም። እኔም «ይሆናል ማን ያውቃል» በማለት ሌላ የምጨምረው አልነበረኝም።

ቢጨንቃት ነው እንጂ ያበደ መች እንዲህ ራሱን ይጠብቃል፤ ብቻ ምንም ይሁን ምን ምክንያቱ በእርግጥ አስፋው ይጠላኛል የሚል እምነት አልነበራትም። አስፋው ግን መለወጡን ለማጠናከር ይመስላል፥ ያለወትሮው በዚያው ሰሞን አንዱን እሁድ ቀን ሳይመጣ ቀረ። ትሩፋትም ይበልጥ መደናገጥ ጀመረች፤ በይበልጥም ጥርጣሬና ሥጋት ውስጥ ገባች። እኔም ፍቅራቸው ያበቃ ዓይነት እየመሰለኝ «በቃሽ ስለእሱ አታስቢ! ምነው ያለእሱ ሰው የለም እንዴ?» ልላት አስብና የምቀኝነት ወይም የቅናት ሊመስልብኝ ስለሚችል ከአፌ ሰመልሰው ቆየሁ።

**4**

በዚህን ጊዜ የፊታውራሪ አርባ ደርሶ ኖር ተጠራን። በወቅቱ የገረመኝ ነገር ቢኖር ለትሩፋትም እንደማንኛውም ሌላ ሰው ጥሪ ወረቀት መላኩ ነው። እዋናዋ ነርሷ ቢሮ እንደሚገኝ ተነግሮን ከእርሷ ዘንድ እየሄድን ነበር የወሰድነው። ጥሪው ለፊታውራሪው አርባ መሆኑን እንደተረዳሁ ምናልባት የምረዳው ሥራ እንዳለ አብረን እንድንሄድ ትሩፋትን ጠየቅኋት። በዚህን ጊዜ ነው ትሩፋትም ድምጹዋ እንደመሳሳት እያለ «ትቀልጃለሽ መሰለኝ?» በማለት እሱዋም የተጠራተረችበትን ተመሳሳይ ወረቀት ያሳየችኝ።

የግብዣው ወረቀት «በምሳ ሰዓት መጥተው ጠበል ጠዲቅ እንዲቀምሱልኝ» ስለሚል በሰባት ሰዓት እቦታው ደረስን። ብዙም ሰው አልቀደመን። እንደማንኛውም እንግዳ መቀመጫችንን ይዘን ዙሪያውን መመለካከት ጀመርን። «ጉድ ፈላልሽ!» ስትለኝና እሱ ወዳንተኮረችበት አቅጣጫ ስመለከት ነው እኔም ግራ የገባኝ። አስፋው ከእኛ የሀሰት መልዕክተኛ ከመሰሉኝ የፊታውራሪ ወንድም ጋር አፍ ለአፍ ገጥሞ ያወራል። ስንገባ አይቶን ወይም በሰውየው ጨዋታ ተመስጦ ፊቱን እንዳላየ ያዙር መግባታችንን ሳያጤን ይቅር አልገባኝም፤ ብቻ ሰውዬው ወደ እኛ አቅጣጫ እየተመለከተ ወሬያቸውን ቀጥለዋል....እኛን ከመጤፍም የቆጠረን የለም። አስፋውን ልጠራውም ፈለግሁ፥ ሄጄ ላነጋግረውም ፈለግሁ፥ መጥተናል ብዬ ሰው ልልክበትም ፈለግሁ.....ግን ማንኛውንም አላደረግሁ። እንዲያውም ለትንሽ ጊዜ ትሩፋትንም የረሳኋት መሰለኝ። በጅዋ ጭኔን ነካ ነካ ስታደርገው ነው ድንገት ያስታወስኳት «ምነው ምን ነካሽ? ፊትሽ ምን እንደሚመስል ባየሽው፤ እየሳቀ የሚያስለቅስ ፊት ዓይነት.....እኔን ስትመክሪ....» ብላ ሳትጨርሰው ሰውዬው በርግጥ አይተውን ኖሮ ወደ እኛ መጡ፥ አስፋውም መጀመሪያ እንዳየን ዓይነት ተከትሎ መጣ። ከመቀመጫችን ብግድ ብግድ አልን፥ ተጨባበጥን፥ ከዚያ የምንናገረው የጠፋብን መሰለኝ ሰውዬው ናቸው «አቶ አስፋውን ትልቅ ዘመድ አስተዋወቅሽን የትልቅ ሰው ዘር.....» በማለት ፀጥታውን ያስተነፈሱት፤ ከዚያ አዎ፥ አስፋው ለጠቀ ካፋቸው ነጥቆ «ምነው ትሩፋትስ ብትሆን ምን ያንሳታል የትልቅ ሰው ዘር....» እያለ በመናገር አዲስ ያመጣል ልምጭምጭ ሳቁ ፊቱን እያለበሰው «አዎ፥ በውነት ማን ያደርገዋል አንተ ያደረግኸውን ውለታ....» ቀጠሉ ሰውዬውም በበኩላቸው «አምስት ሣጥን ለስላሳ አምስት ሣጥን አምቦ ውሃ አሳብህ ብቻ ይበቃል እና እንዲያው አሁንም ቢሆን ታዲያ መድፈር ባይሆን ዋጋውን ብንከፍል....አዎ አዎ! አይነሳብኝ ብለሃል....» በማለት በዚህን ወቅት ነው ሰውዬው በመናገር ላይ እንዳሉ ትሩፋት አንድ ነገር አስፋው ኪስ ስትጨምርለት ያየነው። እሱም ወዲያው ቶሎ ከኪሱ አወጣው የሃምሳ ብር ኖት ነበር። ዝምታ ሆነ ዝምታ ሰውዬው ትሩፋትን አንዴ አየት አደረጓትና ዞር ብለው ተመለሱ። ትሩፋት እንባዋ አነቃት፥ አስጨንቃት፥ ወደ ውጭ ወጣች፥ ተከትያት ወጣሁ፥ አለቀሰች፥ ስቅስቅ ብላ አለቀሰች ስትጨርስ በፊቷ ላይ ሰላም የወረደ መሰለ። ተመልሰን ገባን።

አስፋው እቦታው ተመልሶ ተቀምጧል፥ ሰውዬውም አጠገቡ ተቀምጠዋል። አልፎ አልፎ በቀኝ እጃቸው ጢማቸውን ይሳስባሉ፥ አስፋውም ልክ እንደሳቸው የሌለውን ጢም አገጩን ይሳስባል፥ በቀኙ እጁ ጣቶቹን እንደሳቸው እመዳፉ ላይ በበሽታ ተቆልፈው የደረቁ አስመስሎ፥ ልምጭጭ ሳቁን እፊቱ ላይ እያዟዟረ፥ አልፎ አልፎ በግራ እጁ አውራ ጣት አፍንጫውን እየጎረጎረ።

እውጪ ላቢለላዎች «ወየው ዓለም» ማለት ከጀመሩ ቆይተዋል፥ የሚፈልጉትን ያገኙ ይመስላልም፣ ምስጋናው ይደረደራል፥ «የወንድማችንን ነፍስ ይማርልን፥ ዘሩን የተባረከ ያድርግልን.....»

**5**

አርባው በዚህ ዓይነት አልፎ ትንሽ እንደሰነባበትን አንድ ቀን ከምሽቱ ሶስት ሰዓት አካባቢ አልጋችን ላይ ጋደም ብለን የባጥ የቆጡን ስንቀባጥር ዘበኛው ደብዳቤ ይዘው ከተፍ አሉ፤ እንግዲህ በአስቸኳይና በምሽት ደብዳቤ ሲደርሰን ይህ የመጀመሪያ ጊዜያችን ነበር። ደግሞም ደብዳቤ በመጣ ጊዜ እኛው ከቢሮ ድረስ ሄደን እንወስዳለን እንጂ በጣም አጣዳፊ ካልሆነ በቀር በዘበኛ ተልኮልን አያውቅም። ስለዚህ ሁለታችንም ተደናገጥን። ከለቅሶ ቦታ፥ ከሐኪም ቤት፥ ወዘተ......በአስቸኳይ ድረሱ የምንባልበት መርዶ የተላከልን መሰለን። ትሩፋት በውስጥ ልብሷ ብቻ ከመኝታዋ እየወጣች «አዜብዬ አስፋው ታሞ ሳይሆን ቀረ? ኧረ ምን መታመም ብቻ......በጤናውኮ አልቀረም «እያለች ደብዳቤውን ለመቀበል ስትቃጣ ዘበኛው ወደ እኔ መጡና» ጤነኛዋ እንኪ ብለው ደብዳቤውን ለእኔ ሰጥተውኝ ወዲያውኑ ወጥተው ሄዱ።

ከየት እንዳመጡት ለመጠየቅ እንኳ ጊዜ አልሰጡንም ደብዳቤው ያለበት ፖስታ ምንም ዓይነት አድራሻ አልተፃፈበትም «ለወይዘሪት ትሩፋት የሚሰጥ» የሚል ጽሁፍ ብቻ ሰፍሮበታል። እሷ ይህን ስትመለከት «ጉዱ የእኔው ነው» እያለች መጮኋን ቀጥላለች። እኔም ብሆን ለእሷ የተላከ መሆኑ ቢገባኝም እሽጉን በምከፈትበት ጊዚኤ እጄ መንቀጥቀጡ አልቀረም። ደብዳቤውን ወጣሁና ገልጥ አድርጌ ስጀምር «በጥሩም ሆነ በመጥፎ ነገሮች መለወጥ የእድገት ምልክት ነው። በልጅነቴ አፈቅራቸው የነበሩትን መጫወቻዎች አሁ ውደድ ማለት ደግሞ እድገቴን መቃወም ይሆናል።» የሚል ቃል በትምህርት ጥቅስ ተከቦ ተመለከትሁ። እሷም ከኔው ጋር ትመለከት ነበርና በፍጥነት የላኪውን ስም ለመመልከት ወደ ጽሑፉ መጨረሻ ወረድን።» ያንቺው የነበረው አስፍዬ በላቸው» ይላል። እኔን ሁሉም ነገር ግልስ ሆነልኝ። ከላይ የሰፈረው ጥቅስ ምን ለማለት ታስቦ እንደሆነ ወዲያውኑ ገባኝ።

ቀና ብዬ ትሩፋትን ተመለከትኳት። ነገሩ ሳይገባት ቀርቶ ይሁን ወይም አውቃ ችላው፤ ዝም ማንበቧን ቀጠለች። ያ ጠይሙ ፊቷ ከሰል መስሏል። ግንባሯም ቆራጥነትና ኮስታራነት የተመላበት መስሎ ተኮመታትሯል። በጠቅላላው የፊቷ ቅርጽ አዲስና የማላውቀው ሆኗል።......ጥናቱን ይስጥሽ እንጂ ሌላ ምን ልረዳሽ እችላለሁ» የሚለው ጽሑፍ ጋ ስትደርስ የብስጭት ፈገግታ እየሳቀች ቃሉን ደገመችው። «ምን ታድርግ እየገደልከኝ ጥናቱን ይስጥሽ በለኝ እንጂ» እያለች ጭንቅላትዋን ክፉኛ እየነቀነቀች።

ነገሩ ምንኛ እርር ድብን እንዳደረጋት እኔም ተረዳሁት። አብሬያት ከመናደድ ሌላ ምን ላድርግላት እችላለሁ? አስፋው ከትሩፋት ጋር ያሳለፍናቸው የፍቅር ጊዜያት ከልቡ እንደማይናወጡና እሷንም ምንጊዜም እንደማይረሳት ገልጿል።

ከዚህም አያይዞ «ስለሆነም አባትሽ ካረፉበት ቀን ጀምሮ አንቺን በእህትነት እንጂ በጋብቻው የመፈለግ ዝንባሌዬ እየደከመ ስለሄደ.....» በማለት ቀጥሏል። እኔን የገረመኝ ታዲያ «አባትሽ ካረፉበት ቀን ጀምሮ የሚለው ሐረግ ከሥሩ መሰረዙ ነው። ለምን ከዚያ ቀን ጀምሮ ፍቅሩ መቀዝቀዝ ጀመረ? ምን አገኘባት? ምን ሰማባት? እርግጥ ሌላ የሚወዳት ልጅ ማግኘቱንም ገልጿል፤ ፍቅሩም ወደ አዲሱ እንዲያዘነብል ያደረገው «የእድገት ሂደት» መሆኑን ጠቁሟል። እኔ ግን እነዚህ አባባሎች መሸፋፈኛዎች መሰሉኝ። ሌላው ቀርቶ የፊታውራሪን ወንምም ጠረጠርሁ፥ ምን አጫውተውት ይሆን? ደግሞስ ፊታውራሪው አባቷ ለመሆናቸው እንዴት እርግጠኛ ሆነ? በእሳቸው አትጠራ.....»

ትሩፋት ደብዳቤውን አንብባ ስትጨርስ ሸክሙን አውርዶ እንዳሳረፈ ሰው ከመጠን በላይ ተነፈሰች።

እንደዱሮው ቢሆን ችግሯንም፥ ሐዘኗንም፥ ደስታዋንም፥ አዋይታኝ አብረን እንቋቋመው ነበር። ከቅርብ ጊዜ ወዲህ ግን ጠባይዋ ተለዋውጧል። አንዳንዴ ጨርሶ የማላውቃት እየሆነች ሄዳለች። እና አሁንም ምንም ልታናግረኝ አልፈለገችም። እንዲያውም ብሶትዋን ሁሉ በሆድዋ እፍን አድርጋ ከእኔ ለመደበቅ ሞከረች። ደም የለበሰው ዓይኗ እንባዋ እንዳይወርድ ክፉኛ ትንቅንቅ ሲያካሂድ ይታያል። ወይ አልቅሶ ቢወጣላት ይሻል ነበር። እንዲሁ ድርቅ ግግር ብላ አሁንም በሆድዋ ስታብሰለስል፥ በልቧ ውስጥ የሚነደው እሳት ሲለበልባት በስሜት ታየኝ። ወባ በሽታ እንደያዘው ሰው እያንቀጠቀጣት ከመኝታዋ ውስጥ ገባችና ጥቅልል ብላ ተኛች። በዚህ ጊዜ ታፍኖ የቆየው እንባ ስውር ቦታ ያገኘ ይመስል ሲጐርፍ ተሰማኝ።

ስቅታዋ ክፍሉን አልፎ ውጭ ድረስ አስተጋባ። ሐዘኑ መች ለእሷ ብቻ ሆነ? ከብስጭቴና ከድንጋጤዬ የተነሳ ከተቀመጥኩበት መነቃነቅ አቅቶኝ ደብዳቤውም እጄ ላይ እንዳለ ነው። ማስቀመጫው ጠረጴዛ ባይርቅም እጄን ማነቃነቁ ከብዶ ታየኝ። እኔ እንደ ትሩፋት በሆዴ ማመቅ አልቻልኩም «አይ ሰው!» እያልኩ እንባዬን አንቆረቆረው ጀመር። ማልቀሴና ማዘኔ ጓደኛዬ ለመርዳት ወይም ለማስመሰል አይደለም። በአስፋው ላይ ከልብ የመነጨና እውነተኛ ፍቅር ነበረኝ። እጮኛነቱ ለትሩፋት ቢሆንም ቅሉ፥ ለእኔ ለጓደኛዋ ያደረገልኝ ውለታም ስፍር ቁጥር የለውም። ፍቅሩም የዚያኑ ያህል ነበር። ታዲያ እንዲህ ያለ ሰው እንዳልነበረ ሊሆን ለቅሶ ምኑ ነው? በእውነቱ እስከመጨረሻው ሰውን መውደድ የሚያስመኝ አልነበረም።

የትሩፋት እንባ መቆምያ አላገኘም። ጭራሽ እየጮኸች ትነባው ጀመር። ለዚሁ ቀን ብላ አጠራቅማለው እንደሆን እንጂ በእውነትስ የሰው ልጅ ይህን አያነባም። ቆራጥ ስትመስለኝ ጠንካራ ስትመስለኝ......እኔ ደሞ ያችን ስታንቆራጥጣት የነበረች አምሳ ብር እኪሱ ስትጨምርለት ምንኛ አስመክታኝ ነበር፥ ለካ ክፉነቷን ማሳየቷ ብቻ አልነበረም፤ የበለጠ ፍቅርም ለማትረፍ ኖሯል? ከዚያን ጊዜ ጀምሮ ፍቅሩ ተጠናክሮ እንዲመጣ ኖሯል የምትጠብቀው፥ ለገንዘብህ አይደለም የምወድህ ለማለት....ሞኝት ተላሊት።

«አይዞሽ ትሩፋቴ ተዋዶ መለየት በእናንተ አልተጀመረም» ብዬ የማጽናናት ቃል እንዳላሰማት የምታመናጭቀኝ መሰለኝ። አዲስና ኃይለኛ ፍጡር እንጂ የጥንቷ ውዷ ጓደኛዬ ትሩፋት አልመስል አለችኝ። ለማነጋገርም ፍርሃት፥ ፍርሃት፥ አለኝ። እንዲህ ዓይነቱን በሽታ ማስታመም በጣም አስቸጋሪ ነው። ክኒን አይወስድበት ዶክተር አይጠራለት እንዲያው ብቻ አብሮ «እህህ ማለት ሆነ።»

የጭንቄን «ተይ እንጂ ትሩፋት የምን፥ እንዲኢህ መሆን ነው? ደግሞ ለዘንድሮ ፍቅር....» አልኩና በአንሶላው ጫፍ እንባ ያራሰውን ልጠርግላት እጄን ስዘረጋ በሚሞቁት እጅግ ያዝ አደረገችኝና «ስታውቂው አዜብዬ ስታውቂው» ብላ በዚህ በአጭር ቃል ሰፊውን ትርዒት ከፊቴ ደቀነችብኝ። የተንሸራሸርንባቸው ቦታዎች የመጡልን የስጦታ ዕቃዎች የተነሳናቸው ፎቶግራፎች ከተዋወቅንበት ቀን ጀምሮ ከአስፋው ጋር ያደረግናቸው ጭውውቶች በሙሉ ድቅን አሉብኝ። ሁለታችንም እዬዬውን አቀለጥነው። ላጽናና የሄድኩትም ሴትዮ ሌላ አጽናኚ ፈለግሁ። እንግዲህ ማን መቻልን ይወቅበት? ገላጋዩ ያው ድካም መጥቶ ሲያስተኛን ብቻ መሆኑ ነው።

ከዚያች ምሽት ጀምሮ የትሩፋት ነገር ባይወራ ይሻላል። አንዴ ልብ ድካም አንዴ ራስ ምታቱ በሌላ በኩል ደግሞ ብስጭቱ በጠበጣት፥ ይህ ሐኪም የማይገኝለት በሽታ ክፉኛ አስቃያት። የድሮዋ ትሩፋት ልትሆን አልቻለችም። ሰውነቷ እየመነመነ በአጥንቷ የምትሄድ መሰለች። የደስ ደስ የነበራቸው ጉንጮቿ መጎድጎድና ማጎጥ አመጡ። ለዛ የነበረው ጨዋታዋ ጠፍቶ በአጭር ቁርጥ የሚለውና የሚዘጋው ንግግሯ ጠፍቶ በአጭር ቁርጥ የሚለውና የሚዘጋው ንግግሯ ተተካበት። «ከሥራ በስተቀር ስለምንም አትናገሩ» አለች። ሰዎችን የሚያስደስታቸውና የሚያዝናንቸው ነገር ለእሷ ምንም መስሎ አልታይ አላት። ፍቅረኞች እንኳ እጅ ለእጅ ተያይዘው ወይም ተቃቅፈው ስትመለከት ፊቷ ከሰል መስሎ ከመቅጽበት ከአጠገባቸው ርቃ ትሄዳለች። ትዳር ስለሚባለው ነገር የነበራት ምኞትና ሀሳብም ጨርሶ ጠፋ። በአጭሩ፤ በምኗም በምኗም የድሮዋ ትሩፋት መሆኗ ቀርቶ አዲስና ልዩ ፀባይ ያላት ትሩፋት ሆነች።

**6**

የአስታማሚነት ትምህርታችንን ጨርሰን ተመረቅን። በየሆስፒታሉም ተደለደልን፤ በአዲስ አበባ ውስጥ ባሉት ሆስፒታሎች። ከትሩፋት በስተቀር ሁላችንም ሥራችንን ጀመርን።

ትሩፋት የወትሮ ጠባይዋ ተለውጦ ጨርሳ ብቸኛ ሆና ነበር፥ ወደ መጨረሻ ገደማ። መነጋገር የለ፥ ሃሳብ መለዋወጥ የለ፥ መመካከር የለ.....እንዲሁ ብቻ ነበር አብረን የምንውለው። ዲፕሎማችንን የተቀበልን ምሽት አድርገነው እነበረው የደስ ደስ በዓል ላይ እንኳ አልተገኘችም።

ወደየምድብ ሥራችን ከተሰማራን ከአንድ ወር ያህል በኋላ ብቸኝነት እየተሰማኝ ስለሄደ ልዕልት ዘነበወርቅ ሆስፒታል ደወልሁ፤ ትሩፋት የተመደበችው እዚያ ስለነበር። በዚያን ቀንም ሆነ በተከታታዮቹ ቀናት ስለ እሷ የሚነግረኝ አላገኘሁም። ከሳምንት በኋላ ይመስለኛል አስተዳዳሪውን በስልክ አግኝቻቸው በሥራ ላይ ያለመገኘቷን የገለጹልኝ። ለጊዜው ዘመዶቿም ቢሆን ደህንነቷን እንጂ የት እንደምትሠራ አያውቁም ነበር። ከብዙ ፍለጋ በኋላ ነው መርካቶ ውስጥ አንድ እግል ክሊኒክ ውስጥ የምትሠራ መሆኗን የደረስሁበት።

አንድ ቀን ከሰዓት በኋላ ወደ ክሊኒኩ ሄድኩ። ለጊዚው ስላልገባች ትንሽ ቁጭ እንዳልሁ የክሊኒኩ ባለንብረት ጀርመናዊ ዶክተር ገቡ። ከዚያም ምንም ያህል ሳይቆይ የትሩፋት አጎት ነኝ ባዩ፥ እመዳፋቸው ላይ በተቆለፉ ደረቅ ጣቶቻቸው ጢማቸውን እየደባበሱ ገቡ። እኔን ያጤኑኝ አልመሰሉኝም፤ ዙሪያውን መልከት ብለው ተቀመጡ።

በሽተኞችን ሲያስተናግድ የነበረው የሐኪሙ እረዳት እንደገለጸልኝ ትሩፋት የዚያን እለት ያህል ዘግይታ አታውቅም። አራት ሰዓት ገደማ ነው የመጣችው፤ እንደ መጣችም ግራና ቀኝ ሳትመለከት የሥራ ልብሱዋ ወዳለበት ክፍል ገባችና ለዋውጣ ብቅ አለች።

እኔን መጀመሪያ አየችኝ። ለጊዜው እሷም እንደ ኔው የናፈቀችኝ መሰለኝ። ሮጣ መጥታ ሳመችኝ። ትንሽም ልታነጋግረኝ ፈልጋ ይመስለኛል እጐኔ ቁጭ አለች። በዚህን ጊዜ ነው ሰውዬውን ያየችውና ሰውነቷ ባንዴ የተለዋወጠው፤

«ደግሞ ዛሬ ምን አመጣዎት፥ ነግሬዎታለሁኮ፥ ለመቃብር ሐውልት ገንዘብ አላዋጣም....አላዋጣም....ስንትዬ እንድነግርዎት ይፈልጋሉ.....» በማለት ወደ ሰውዬው የተፈናጠረችው። ለጊዜው ገፍትራ ልታስወጣቸውም መስሎኝ ነበር። ሆኖም አጠገባቸው ስትደርስ ራሱዋን ገታች።

ሰውዬው ቁጣዋን የለመዱት ዓይነት ንክችም አላሉ፥ ዝግ ባለ አንደበት፥ «ለሐውልቱ መዋጮ፥ ለማድረግ አለመፈግሽን ደጋግመሽ ነግረሽና፤ እኔም አልረሳሁትም እና ዛሬ የመጣሁት መልዕክት ለማድረስ ነው.....»

«ከእናንተ የሚመጣ መልዕክት መስማት አልሻም.....»

«.......እንደሚታወቀው የልዕልት ዘነበወርቅ ሆስፒታል አስተዳዳሪ እየደወሉ......»

«በህግ አምላክ ይውጡልኝ.....»

«እንዴ ምን ያክረተርትሻል.....አልወጣም....አንቺ ብትፈልጊ እኔን ላለማየት ልትወጪ ትችያለሽ.....እርግጠኛ ነኝ ዘነበ ወርቅ ሆስትፒታልም የጠላሽው እኔን ላለማየት ነው....ሰማሾይ፥ እኔን ቢሆን ፈልጌ ያመጣሁት መሰለሽ......»

«በሕ አምላክ ብየዎታለሁ.....

«በዛሬ ልጆች ሲሰኛነት.....ባንቺም ላይ.....ባንቺም ላይ ሊመጣ ይችላል....ያቺ እናትሽ በእኔ በመጠየፉዎ አባትሽን ጥላው ሄደች፥ ደግሞ ያንቺ......ግዴለሽም ላተዳዳሪው እነግርሻለሁ ያለሽበትን ቦታ......ይቺ......ቆይ......ይህን የምትጠይውን ደዌ ስታባብይ ያልተገኘሽ እንደሁ

ሰውዬው ከዚህ ቀደም ያባቷን (እርግጠኛም ባልሆን) መታመም ለመንገር ሆስፒታል መጥተው ተቆናጥረው እየተሳደቡ የሄዱትን ዓየንት፥ ዛሬም በዚያው ዓይነት ወጡ። የትሩፋት ፊት ድሮ መጉመጥመጥ ጀምሯል፤ እንባ ሲተናነቃት.....ሮጣ ወደ ልብስ መለወጫዋ ገባች። ያስፋውን ደብዳቤ በተቀበለች ምሽት ያነባችውን ዓይነ የሚያበርድ እንባ እንዲሆንላት ተመኘሁ.....ልቧ እንዲበርድላት። አሥራ አምስት ደቂቃዎች ያህል ቆይታ ተመለሰች፥ እልሁ የወጣላት አይመስልም፤ የዓይኗ ንዳድ አልከሰመም።

«ይኸውልሽ የገዛ ዘመዶቼ እየተከታተሉ አላስኖር አሉኝ.....» እያለች ክንዴን ጠለፍ አርጋ በመደገፍ ወደ ውጪ መውጣት ጀመርን «......እስኪ ጉድ እይልኝ፥ አነጋገራቸው ሁሉ የምን ይመስል እኔን ሰው እንዲሸሸኝ....የምጠየፍ አስመሰለው......

«ምንም አይደለም፥ እስከዚህ አትዘኚ የሚያቅሽ እንደሁ ያውቅሻል.......የፈለጋችውን ቢቀባጥሩ..... «ተይ ተይ እንዲህ አትበይ፥ በአሁኑ ጊዜ ማን ማንን ያውቀዋል.....ሁሉም የፊት የፊቱን ነው.....አንቺስ ብትሆኝ ስለኔ ምን ታውቂያለሽ..... «እሱ እውነትሽን ነው......»

«አንቺም ሊመስልሽ ይችላል፤ መስሎሽም ይሆናል.... «እንዴት ምን ማለትሽ ነው?

«ተይው ተይው.....ምን ያደርጋል..... ለምኑ፤ ደህና ሁኚልኝ አሁን.......» እጉንጩ ላይ ሳም አደረገችኝና ተመልሳ ሮጣ ገባች።

አስፋው መስሎት ይሆን እንዲያ የተለወጠው....በማለት አሰላስል ገባሁ.....የሰማሁትን ሁሉ እያምሰለሰልሁ። ከአሥራ አምስት ቀን በኋላ ስመለስ አላገኘኋትም። ባጠያይቅም፥ በአዲስ አበባ የመውጣቷን ጭምጭምታ ከመስማቱ በስተቀር በርግጥ ወዴት እንደሄደች ለመረዳት አልቻልኩም።

**7**

በትሩፋት ላይ የደረሰው በደል እኔንም ለብዙ ጊዜ አንገብግቦኛ፥ ሕይወቴንም በብዙ አንፃር ለውጦታል። ሰዎች የሚያደንቋቸውንና የሚቀኑባቸውን ፍቅረኞች እኔ ከቁጥር ማግባት ትቻለሁ፥ ትክክለኛና ዘላቂ ፍቅር ሊመሠረት አይችልም የሚል እምነት አድሮብኛል፤ ለዚህም ጦስ መነሻ ወንዶች ናቸው ብያለሁ። ከአስፋው ድርጊት በኋላ ወንዶችን እንደ ወላዋይ፥ አጥፊ ከዳተኛ አድርጌ በመመልከት እኔም በበኩሌ ያስቀየምኳቸውና ያስኮረፍኳቸው ጥቂት አይደሉም።

ከትሩፋት ጋር ከተዘበራረቅንበት ጊዜ ጀምሮ ጥብቅ ጓደኛዬ አድርጌ የያዝኩት መጽሐፍን ነው። ሌላ ምንም ዓይነት ጓደኛ አላፈርሁም «መውደድ አጥብቆ መውደድ መጽሐፍንና ሥራን ነው» ሰውን አጥብቆ መውደድ መጽሐፍንና ሥራን ነው» ሰውን አጥብቆ ማፍቀር ግን ትርፉ ብስጭት፥ ሐዘን ጭንቀት ብቻ ነው» የሚል ጥቅስ ጽፌ ከመኝታዬ ራስጌ ሰቅያለሁ። አንዳንዴም የማነባቸው የፍቅር መጻሕፍት ፍቅራቸውን የሚያፋልሳብቸው ሞት ብቻ የሆነና በምድር ላይ እስካሉ ድረስ ተሳስረው የሚኖሩ ፍቅረኞች ጥቂት እንዳልሆኑ ያስረዱኛል። በዚህ ጊዜ ልቤ መለስ ይልና እውነተኛ ፍቅር ልመሰርትበት የሚያስችለኝን መንገድና የምመርጠው ሰው መመዘኛ አሰላስላለሁ። ጥቂት ሳልቆይ ደግሞ «ከንቱ ነው!» አሁን እውነተኛ ሰው ከየት ልታገኝ ነው? እውነትስ ከልቡ የተፋቀረ የተማመነ ሰው ከእነትሩፋት ወዲያ ይገኛል? ውጤቱ ግን እንዲያ ሆነ። የሰው ልብ ማወቅ በታም አስቸጋሪ ነው» የሚለው ሃሳብ ከፊቴ ይመጣና ድቅን ይልብኛል። በዚህ ጊዜ ልቤ እያወቀ ለአፌ ያህል «ኧረ ልክ ነው ወዶ ከመጨነቅ እድሜ ልክ አርፌ መቀመጥ ይሻላል» እላለሁ። እኔና ትሩፋት አልጋ ላይ ቁጭ ብለን ባለቀስንበት ጊዜ.... «ጤነኛስ ሆኜ ወንድ አላፈቅርም» ያልኩት ቃል ትውስ ይለኝና ቃሌን ማጠፉ ነውር መስሎ ስለሚታየኝ ግትር ብዪኤ እንዲሁ እዘልቅበታለሁ በማለት ራሴን አታልላለሁ። ይህ ሁኔታዬ ለቤተሰቦቼም እንግዳ ነገር ሳይሆንባቸው አልቀረም። ጐረቤታችንም «ሥራ ስትይዝ መኩራቷ ነዋ» የሚል ሐሜት ሰንዝረውብኛል። ለእኔ ግን ምኑም አልደነቀኝም። ሁሉም አልተዋጠልኝም

የሥራ ቦታዬም «ሐምሌ 19» በተባለው ሆስፒታል ውስጥ ሲሆን ከዚያም የማሳየው ፀባይ ከአካባቢዬ ከማሳየው ፀባይ የተለይ አልነበረም ሥራዬን ሠርቼ ስጨርስ ከቢሮዬ ገብቼ መጽሐፍ ከማንበብ ሌላ ከማንም ጋር ቀልድም ሆነ ጨዋታ አልነበረኝም። በሥራ ምክንያት የምንገናኛቸው አንዳንድ ወንዶች ለመቃለድ ዳር ዳር ቢሉም ፊት አላሳያቸውም። ኮስተር እልና «ወንድሞቼ የሥራ ጊዜ መሆኑን ረሳችሁት እንዴ?» ብዬ ቅልል አደርጋቸዋለሁ። በሆዴም «ከሃዲዎች» እላቸዋለሁ ይህ ቃል «አፍቅሬአለሁ» የሚል ወንድ ባየው ቁጥር አፌ ላይ ይመጣብኛል። እኔንም ቢሆን አፍቅሬሻለሁ ሊለኝ የሚቃጣውን ሁሉ በሙሉ አፌ «ከሃዲ» እለዋለሁ። ምንጊዜም ነገር የፍቅር ነገር ሲነሣ ትዝ የሚለኝ፤ በጅምር የቀረና ሥቃይ ላይ የጣላት የትሩፋት ፍቅርና የአስፋው ከዳተኛነት ነው። እንዲያ የረዥም ጊዜ አልነበውና ጥብቅ የሆነው ፍቅር ሲወዳድቅ በተገነዘበው ልቤ አዲስ ፍቅር መስርቼስ ለምን ልቃጠል? «ታዲያ በብቸኝነት እስከ መቼ?» የሚለው ጥያቄም ከሕሊናዬ ተሰንዝሮልኛል። በጊዜው የነበረኝ መልስ «እስከዘላለሙ ነዋ! ምን እንዳልሆን?» የሚል ነበር። ይህ ሁሉ ግብዝነት መሆኑ ይታወቀኛል።

ፍጡር ሆኜ ከፍጥረታት የተለየሁ ለመሆን መሞከር የማይቻል መሆኑ ግልጽ ነው። ለማንኛውም ነገር በፍጥረታት ላይ ያለው የማይለወጥ ውስጣዊ ስሜት በእኔም ላይ መኖሩ የማይካድ ነው። ይህን ሁሉ አሸንፌ፥ ከሰው የተለየሁ ሆኜ በብቸኝነት እዘልቃለሁ ማለት ዘበት ነው። ባደርገውም በግትርና በአልረታም ባይነት፥ በአስመሳይነት እንጂ በእውነትስ ከሙሉ ስሜት በመነጨ ጥንካሬ ሊሆን አይችልም።

ዝምተኝነትና አለመቅለበለብ ብቻ ለመልካም ትዳር መመዘኛ የሚሆን ይመስል፥ ብዙ ወንዶች በወላጆች በኩልና በሌላም ተዘዋዋሪ መንገድ የትዳር ጓደኛቸው እንድሆን ጥያቄ አቅርበውልኛል። ዘምዶቼም «ባል አታገቢም እንዴ? ከእንግዲህ ምን እስክትሆኚ ትጠብቂያለሽ? ኧረ ወግሽንና ፍሬሽን እንኳ እንየው» ማለታቸው አልቀረም። እኔ ግን ሁሉንም አላዳመጥኳቸው፥ አልፎ አልፎ ቅር እንዳይሰኙ «ዘንድሮ ባል መቼ ይገኛል ብላችሁ ነው» የሚል መልስ እሰጣቸዋለሁ።

ከሁሉም ይልቅ ቀርቦና ደፍሮ፥ እንዳገባው በግልጽ የጠየቀኝ በአካባቢያችን የሚገኘው መሃንዲስ አቶ ተካልኝ ነበር። የአጠያየቁም አቀራረብና ሁኔታ፥ ብዙ እንዳሰበውና እንዴት ብዬ ልጠይቃት? በሚል ሃሳብ አውጥቶና አውርዶ መምጣቱን በደንብ ለመረዳት ያስችላል።

አቶ ተካልኝ በመጀመሪያ ቀን ቀርቦ ያነጋገረኝ በአካባቢያችን ያለውን ኮረኮንች መንገድ አስፋልት ለማስነጠፍ በሚያደርገው መሯሯጥ የሞራልም ሆነ የማቴሪያል እርዳታ እንዳደርግለት በመጠየቅ ነበር። የአቀራረብ ሥልቴ በታም ግሩም ነው። ብዙውን ግዚኤ ከመሥሪያ ቤቴ አምሽቼ ወደ ቤት ስመለስ እስከ ቤቴ አካባቢ መኪና መግባት ስለማይችልና ሰርቪሱ (አመላላሹ መኪና) ከቤቴ ራቅ ወዳለ ስፍራ አዋርዶኝ ስለሚመለስ በጭለማ ያንን ኮረኮንች መደናበሩ አማርሮኝ ነበር። ይህ ብዙ ጊዜ የሚያጋጥመኝ በመሆኑ ነው እንጂ ከዚያም የባሱ ችግሮች በመኪና አለመግባት ምክንያት ደርሰውብኛል። ስለዚህ ያለ ምንም ማመንታት ለመርዳት ያለኝን ሙሉ ፈቃደኝነት ገለጽኩለት። በዚህ ሁኔታ ከተቀራረብን በኋላ አልፎ አልፎ ወደ እኔ እየመጣ ስለመንገዱም ሆነ ስለ ሌሎች የአካባቢያችን ችግር ያዋየኝ ጀመር። የመንገድ ሥራው ዕቅድ ግን እምብዛም በተግባር አልተተረጐመም። አንዳንዴም ምን እክል እንዳጋጠመው ስጠይቀው የሚሰጠኝ መስል፥ «አካባቢው አልተባበረኝም፥ የመንገድ ሥራ ድርጅት ኃላፊ አላገኘኋቸውም፥ ከእኛ ቀድመው ያመለከቱ ቦታዎች አሉ......» የሚል ነበር።

ለካ ይህ ሁሉ መቀራረብ በእርግጥ ለአካባቢው ልማት ታስቦ አልነበረም። ከቀረበኝ ሁለት ወር እንኳ ባልሞላ ጊዜ ውስጥ «ላግባሽ የሚለው ጥያቄ አቀረበልኝ። አቀራረቡም እንዲህ ነበር።

ስለ መንገድ ሥራው በፍጥነት ያለመጀመር ካወራልኝ በኋላ፥ አቀማመጡ፥ ከእኔ ፈንተር ብሎ ጥንት በጠፍር ከተሠራው በርጩማ ላይ ስለነበር «የጥንት ዕቃ እንዴት ጠንካራ ነው» እያለ በእጁ ዳበስ ዳበስ አደረገውና ወደ እኔ እየተመለከተ» ሲስተር አዜብ ይህንን በርጩማ ወከክፍለ ሀገር ማስመጣትሽ ከአሁን በፊት ያጫወትሽኝ መሰለኝ» አለ። ጥፍሬን እቆርጥበት የነበረውን ምላጭ ወደ ጠረጴዛው ወርወር አደረግሁትና «አዎ! ምነው ደግመህ ጠየቅኸኝ?» አልኩት። አነጋገሬ ተንኮል ያላዘለ ንጹህ ነበር።

አቶ ተካልኝ ፈገግ ብሎ ወደ እኔ እየተመለከተ ጥቂት ዝም ካለ በኋላ «የቤት ዕቃዎች ማሟላት ትወጃለሽ ጥሩ ባለ ትዳር ይወጣሻል» አለኝ።

«ምናልባት.....» አልኩት በተናገርኩት ቃል ሳይሆን በድምፄ መቆጣት እየታወቀኝ። ተካልኝ ድንገጥ ሲል ታየኝ፤ «እንዴት? ባል አታገቢም ማለት ነው እንዴት?» ቀጠለ ጥያቄውን። እኔም፤ ዛሬ ስለልማት የምናደርገው ውይይት ያበቃ ይመስላል፥ ምናልባት በሌላ ጊዜ....» ብዬ ሳልጨርስ፤ ለምን ይከፋሻል ሲስተር ሰው መቼም በብቸኝነት አይኖርም...» ብሎ ሲናገር፥

«ኦ.....ፋ» ብዬ ከተቀመጥኩበት ተነሳሁና ወደ ኮመዲኖ ሄጄ መጽሐፍ ማገላበጥ ቀጠልኩ። እሱም ለጥቂት ጊዜ ዝም ብሎ ከቆየ በኋላ ድንገት «እጮኛ እንድትሆኚኝ ነውኮ የምጠይቅሽ» አለኝ። ማገላበት የጀመርኩትን መጽሐፍ ተውኩና ወደ እርሱ ዘወር ብዬ በመደነቅ እየተመለከትኩት «እ....እ....?» አልኩት። ምንም መልስ አልሰጠኝም። መጀመሪያውንም «ያበጠው ይፈንዳ» በሚል ዓይነት በትልቅ ጭንቅ ከአፉ ማውጣቱን በአንዴ ፍም የመሰለው ፊቱ ይመሰክርበታል። «ያ ሁሉ የመንገድ ውትወታ እስከዚሁ ኖሯል...? የወንዶች ነገር...» አልኩና መጽሐፉን ወርውሬ ተነሳሁ። እሱም ቀስ እያለ በመነሳት «አትቆጪ እንጅ ሲስተር! ምን አዲስ ነገር አለ? ጋብቻን መጠየቅ ኃጢአት ነው እንዴ?» እያለ ወጥቶ ሊሄድ ሲል «ይቅርታ አድርግልኝ ወንድሜ! አንተ እጮኛህን ለመምረጥ ያለህን መብት ያህል፣ እኔም የመምረጥ መብት አለኝ፥ አንተ ስለመረጥኸኝ ብቻ....» ብዬ ሳልጨርስ «ጥሩ ነው ሲስተር! እጮኛሽን የመምረጥ መብትሽ የተጠበቀ ነው፥ ሆኖም እኔንም ከምትመርጫቸው አንዱ አድርገሽ ከልብሽ ውስጥ ብታስቀምጪኝ እድነምደሰት መግለጽ ያስነውራል? ስለ ፀባዬ አትጠራጠሪ እስካሁንም ሳላገባ የቆየሁት አቻዬን በመፈለግ ነው» አለኝ። የአነጋገሩ ለዘብ ያለ መሆንና የቃላት አመራረጡ እውነተኛነቱ ለመግለጽ ይሁን ለመሸንገል ከፍ ያለ ችሎታ እንዳለው ያመለክታል። ለእኔ ግን ጭራሹኑ በሽታዬን ቀሰቀሰብኝ «ስለ ፀባዬ አትጠራጠሪ» ሲለኝ፥ ታማኝነት፥ የነበረውና በከሃዲው አስፋው የፈረሰው የእነ ትሩፋት ፍቅር ፊቴ ላይ ድቅን አለብኝ። ቁጣ በተሞላውና በጩኸት አነጋገር «እባክህ አታታለኝ የእኔ ወንድም» አልኩና ወደ በረንዳው ለመውጣት እየተራመድኩ «ከሃዲዎች» አልኩ። ይህን ቃል ሆነ ብዬ የተናገርኩት አልነበረም። በድንገት ከአፌ ሲወጣ መልሶ ራሴን አስደነገጠኝ። ቃሉ እሱንም ስለአስደነገጠው «ከሃዲዎች!?» የሚለውን ቃል ከደጋገመው በኋላ «ሲስተር እንዲህ አልሽ?» ከሃዲ ነው ያለሽ ማነው? እስኪ አቅርቢው! «ከዳኝ የምትለዋ እስኪ ትቅረብ.....» እያለ ገና ብዙ ለመናገር ሲቃጣ በመሀል አቋረጥኩትና «ይቅርታ አድርግልኝ! ከሃዲዎች እንጂ ከሃዲ የሚል ቃል አልሰነዘኩም» አልኩት።

«አሃ ወንዶችን ሁሉ ማለትሽ ነው? ታዲያ ሁሉም ወንዶች አንድ ዓይነት መሰሉሽ እንዴ? በዚህ በኩልስ አትጠራጠሪኝ፥ ግድ የለሽም እመኚኝ!» ካለ በኋላ ጥቂት ሲያስብ ቆየና «....ግን ከአሁን በፊት «ወድጄሻለሁ» ብሎ የካደሽ አለ እንዴ?» የሚል ጥያቄ አቀረበልኝ እዚያው እበሩ አካባቢ እንደቆምን። እኔም እንደ ገና በማገርገር «አቶ ተካልኝ! ጤነኛም አደለህ እንዴ? እንዲህ ዓይነቱን ምርመራ ምን አመጣው? በቃ ይበቃናል» አልኩትና ወደ በረንዳው ወጣሁ። እሱም ተከትሎኝ ወጣ።

አጠገቤ ሲደርስ ትንሽ ወደ መሬት አቀርቅሮ ከቆየ በኋላ «እንግዲህ መሄዴ ነው፥ ሲስተር» አለኝ። አነጋገሩ ዕቃ ለመግዛት ወደ ሱቅ ገብቶ በዕቃው ዋጋ ሳይስማማ ቀርቶ ቅር ያለው የሚወጣን ተራ ገበያተኛ ሰው ይመስል ነበር። «ጤና ይስጥልኝ» አልኩት፥ ትኩር ብሎ ከተመለከተኝና ጭንቅላቱን ከነቀነቀ በኋላ የመገረም ፈገግታ እያሳየ ግቢውን ለቆ ወጣ።

ተካልኝ በሌሎች ቀናትም እየተመላለሰ ጠይቆኛል። ከእሱም ሌላ ብዙ ሰዎች ጠይቀውኛል። በእርግጥ የሁሉም አመጣጥ ለጊዜያዊ ፍቅርና ለድሪያ ሳይሆን ለትዳር መሆኑ ገብቶኛል። ከብዙዎቹም የተሰነዘረልኝ «መልካም የትዳር ጓደኛ ይወጣሻል» የሚል ነበር። ረጋ ያልኩ ከመሆኔና ከኩሩኔቴ በስተቀር ስለውስጣዊውም ሆነ ውጭያዊ ፀባዬ በደንብ ጠልቆ የተከታተለኝና የተረዳ ወይም ለመረዳት የሞከረ አንድም ሰው አልነበረም።

ይህን ያህል የምኩራራው ከሰው የተለየ ውበት ኖሮኝ አይደለም። እንዲያውም የውበት ነገር ጨርሶ እንዲነሳብኝ አልፈልግም። ስለዓይን ጥርስ፥ አፍንጫ፥ ቅንድብ ወዘተ....ውበት ሥራዬ ብለው ለሚከታተሉትም አዝንላቸዋለሁ። በተፈጥሮዬ እንደማንኛውም ሰው ሙሉ እካላት ይዤ የተፈጠርኩት ጤነኛ ተፈጥሮዬ ብቻ ነው። ቁንጅናን ቦታ አልሰጠውም። እንዲያውም ብዙዎቹን ለትዳር የሚጠይቁኝን ወንዶች አሳፍሬ የማባርራቸው አስቀድመው ውበቴን ስለሚገልጹልኝ ነው። ውበቱን እንደያዘ እስከ ዘለዓለም የቆየ ማን አለ?

እምቢተኛነቴም፥ የኩራት፥ የንቀት፥ የበላይነት ወይም የሌላ አልነበረም። እንደ አስፋው ያሉ ጥቂት አታላዮች በሰው ላይ የሚያስከትሉትን ምሬት ስለተገነዘብሁና በጓደኛዬ ላይ የደረሰው በደል ከልቤ አልወጣም ስላለኝ ነበር። ከዚህም ሌላ ምርጫዬን የራሴ ማድረግ እፈልጋለሁ። ሁልጊዜ ተመራጭ መሆንን አልሻም። መራጭ መሆን እንደምችል አውቃለሁ።

ብዙ ጊዜ በዚህ ሁኔታ ሲያልፍ ከህሊናዬም «እንዲህ ባለው የብቸኛ ኑሮሽ እስከመቼ ትዘልቂበታለሽ?» የሚል ተደጋጋሚ ጥያቄ ሳይነሳብኝ አልቀረም። ብቻ እምቢተኛነቴ በግትርነት የተደረገም ይሁን በግድርድርነት ለረዥም ጊዜ ቆየሁኝ።

**8**

«ሐምሌ 19» የተባለው ሆስፒታል ትልቅና ሰፊ በመሆኑ ለጐብኚዎችም ሆነ ለሠራተኞች እንዳያስቸግርና በቀላሉ የሚፈለገውን ቁጥር ለማግኘት እንዲቻል በክፍል ክልል ተመድቦ ቁጥር ተሰጥቶታል፤ እያንዳንዱ ክልል ተቆጣጣሪና ሥራውን በደንብ ተከታታይ አንድ አንድ ዶክተር አለው። እኔም የነበርኩበትን «ምድብ ሶስት» የሚቆጣጠሩትና በየጊዜው የሚጐበኙት ዶክተር ገድሉ ነበሩ።

ዶክተር ገድሉ በግምት የ37 ዓመት ዕድሜ ያላቸው ይመስላሉ። ነገር ግን እስከዚያ ጊዜ ድረስ ሚስትም ሆነ ልጅ እንደሌላቸው የወሬወሬ ሰምቻለሁ። ሥራቸውና ሁኔታቸው ሁሉ ስለሚያስደንቀኝ፥ በማያገባኝ እየገባሁ ስለ ሕይወት ታሪካችውም ለመረዳት ሞክሬአለሁ። ትምህርታቸውን ያጠናቀቁት በእግሊዝ አገር ውስጥ ሲሆን ጥሩ ውጤት በማምጣታቸው እዚያው እንዲቀሩ የእንግሊዝ መንግሥት ጠይቋቸው ያስተማረቻቸውን እናት ሀገራቸውን ለመርዳት ባላቸው ስሜት የመቅረቱን ጥያቄ ሳይቀበሉ ወደ ሀገራቸው መምጣታአቸውንና ሥራ ከጀመሩም ገና አራት ዓመታቸው መሆኑን በዚያው አጋጣሚ ለመረዳት ችያለሁ።

ከእኔ ጋር የምንገናኘው በሥራ ምክንያት ነው። ዘወትር ጠዋት አብሬያቸው በሽተኞችን እየጎበኘሁ የሚያዙላችወን መድሐኒቶች በጽሑፍ ይዤ ለየታዘዘላቸው በየሰዓቱ በማደል የጤንነታቸውን ሁኔታ እከታተላለሁ። ከሚያስቸግሩኝ ተግባራት አንደኛ ዶክተሩ በጽሑፍ የሚያዙትን የመድሐኒት ዓይነት ማንበቡ ነው። የአማርኛም ሆነ የእንግሊዝኛ ጽሑፋቸው አቀማመት ትርጉም የሌለው የእግሊዝኛም ሙጭርጭር ይመስላል፥ በተለምዶ አነጋገር «ዶሮ የጫረው ይመስላል» የምንለውን ዓይነት። ለአነጋገራቸውም ቢሆን እንግሊዝኛው ይቀናችዋል። በመርሳትም ይሁን ቀድሞውን ባለማወቅ ብዙ የአማርኛ ቃላት ያስቸግራቸዋል። ሌላው ችግሬ ደግሞ ለዶክተር ከበሽተኞች የሚቀርቡላቸውን ከበድ ያሉ የአማርኛ ቃላት ወደ እንግሊዝኛው መተርጎሙ ሲሆን ጭራሹን አማርኛ ከማይገባቸው ዶክተር ጋር የምሠራ ብሆን ኖሮ ከምሰጠው ግልጋሎት ይልቅ የማደርሰው ጥፋት በበለጠም ነበር። አንዳንዴ ሳስበው ለምን በሰው ቋንቋ መከራዬን እንደማይ አይገባኝም። የበሽተኛውን ችግር አብረን ከሰማን በኋላ ውስጤን አልፈው በሚያዩ ዓይነት ትኩር ብለው ሲያዩኝ አስተርጓሚ ያሉኝ ያህል ምን እንደሚያግተረትረኝ.....ለምን ዝም እንደማልላቸው....

ከአነስተኛ ርዳታ ሰጪዎች ሌላ ለዚያ ምድብ የነበርኩት ነርስ እኔ ብቻ ነኝ። ስለዚህ ዶክተሩ በመቱ ቁጥር ማንኛውንም ነገር የሚያማክሩኝ እኔኑ ነው። የበላይነት ተሰምቷቸው በቁጣ ያዘዙበትን ቀን ፈጽሞ አላስታውስም። ፈገግታም ቢሆን እምብዛም አይታይባቸውም። የዓይናቸውን መነጽር በእጃቸው ከፍ ዝቅ እያደረጉ ኩራት በተመላበት አነጋገር፤ «ሲስተር አዜብ፥ እንዲህ ብናደርግስ?» የሚል ኅብረትን የሚሻ ጥያቄ ማቅረብ ልማዳቸው ነው። በሽተኞችንም በአቀራረብ ብቻ የመፈወስ ጥበብ አላቸው። «ሕመሜ ፀናብኝ» እያለ የሚጮኸው በሽተኛ ሊኤሎች ሓኪሞች መርፌና ክኒን ከሚያዙለት ይልቅ ዶክተር ገድሉ መጥተው መድህን በሆነው ድምጻቸው «የቱ ጋ ነው የሚያምህ፥ አይዞህ ይህማ ቀላል አይደለም እንዴ» እያሉ በእጃቸው የቁስሉን ቦታ ነካ ነካ ቢያደርጉለት ይመርጣል። ምን ሥራ ቢበዛባቸው በቀን ሁለት ጊዜ ሕሙማንን ሳይጎበኙ አይውሉም። በጉብኝቱ ሰዓት እኔንም ባያገኙ አስፈላጊ የሆነውን ነገር በዚያው ዶሮ የጫረው በሚመስለው ጽሑፋቸው ሞነጫጭረው ከቢሮ ጥለውልኝ ይሄዳሉ። አጻጻፋቸውም እንደ አነጋገራቸው ሁሉ «ሲስተር በቁጥር 2 ውስጥ ያለው በሽተኛ «ጉልኮዝ» ቢሰጠው ጥቂት ይረዳዋል ብዬ እገምታለሁ» የሚል ዓይነት ነው። በአጠቃላይ በሥራቸውም ሆነ በአነጋገራቸው በሚያውቁት መጠን ለመርዳት ወደ ኋላ የማይሉ ራሳቸውን ፍጹም አድርገው የማያቀርቡ ከማንኛውም ሰው ትብብርን የሚጠይቁ ናቸው። እኔም የማከብራቸውና የምወዳቸው በዚህ ፀባያቸው ነው።

ዘወትር በሽተኞችን ጎብኝተን ስንጨርስ እኔ ወዲያው ወደ ቢሮዬ እመለስና ለዚሁ ተግባር በገዛኋት የኤሌክትሪክ ምድጃ ሻይ እያፈላሁ መጠጣት ልማዴ ነው። አንድ ቀን ሥራ በጣም ስለበዛብኝ የሻይ ሰዓቱ አለፈና በተደጋጋሚ እያዛጋሁ ስራዬን ቀጠልሁ። ባልታወቀ መንገድ ተላላፊ በሽታ በሆስፒታሉ ውስጥ ሰለገባ በክፍሌ ውስጥ ያለውን እያንዳንዱን በሽተኛ የትኩሳት መጠን እየለካሁ በአስቸኳይ ርድታ የመስጠት አጣዳፊና ጊዜ የማይሰጥ ሥራ ላይ ነበርኩ። በዚህ ሥራ ተጠምጄ ነው እንግዲህ ዶክተር ገድሉ ከተፍ ያሉት። አመጣጣቸውም በጥድፊያ ስለነበር ለአንድ አስቸኳይ ነገር ቶሎ ድረሱ የተባሉ ይመስላል። አጠገቤ ሲደርሱ የጥድፊያ ትንፋሻቸውን እንደመቆጣጠር እያሉ

«ሲስተር፥ይህ የእረፍት ጊዜሽ አልነበረም እንዴ?» አሉኝ።

«ይህን ሁሉ ሕመምተኛ አስቀምጦ ምን እረፍት አለ ብለው ነው?» አልኳቸው።

ራሳቸውን እየነቀነቁ በመገረም ዓይነት «መልካም - መልካም ተመልክተሻል - » አሉና የያዝኩትን ሥራ ይረዱኝ ጀመር። እሳቸው እንዲህ ዓይነቱን በሥራ መተባበርን ሥራን አለመናቅን አላማዬ ብለው ቢይዙትም እኔ እንደ ትልቅ ውለታ ቆጠርኩት። ትኩሳት መለካት ከእኔ ከነርሷም ወርዶ የተራ ሰራተኞች ተግባር ነው። እሳቸው ግን ለዚሁ ሁሉ ቦታ አልሰጡትም። እየተዟዟሩ የእያንዳንዱን በሽተኛ ትኩሳት አብረውኝ ከለኩ በኋላ «የጨረስን መሰለኝ፥ ሲስተር ምድር ቤት ትንሽ ሥራ ስላለብኝ ልወርድ ነኝ እንግዲህ» አሉኝ አነጋገራቸው በችግር ምክንያት የታዘዘውን ሥራ ያልጨረሰ ሠራተኛ የሚጠይቀውን ይቅርታ እየመሰለ።

«- ስለእገዛዎ አመሰግናለሁ - » አልኳቸው።

ፈገግ ብለው እየተመለከቱኝ «አይ ሲስተር ምን ምስጋና ያስፈልገኛል፥ ለእኔስ ስራዬ አይደለም፥ እንዴ» አሉና ከክፍሉ ለመውጣት ራመድ ሲሉ ድንገት ሻይስ ብታጋብዣቸው የሚል ሀሳብ መጣብኝ። ወዲያውም የያዝኩትን የሙቀት መለኪያ ጣል አደረኩና ተከትያቸው በመውጣት «ዶክተር፥ ዶክተር፣ ፈቃድዎ ቢሆን - ሥራዬን ስጨርስ ከሩብ ሰዓት በኋላ የሚፈላውን ሻይ መጥተው ቢጋበዙልኝ» አልኳቸው። በነገሩ አልተገሙም፤ ራሳቸውን በመነቅነቅ ብቻ የእሺታ መልሳቸውን ሰጥተውኝ ሄዱ።

እንደነገርኳችሁ ከሩብ ሳአት በኋላ መጡ። እፊታቸው ላይ ፈገግታ ያንዣብባል፥ ለጊዜው ደንገርገር እንዳለኝ ይታወሰኛል፥ ከነርሶች ማሰልጠኛ ትምህርት ቤት ከወጣሁበት ጊዜ ወዲህ ከወንድ ጋር እንዲህ በመንፈስ ተቀራርቤ ስለማላውቅ። ተቀመጡ አንኳ ያልኳቸው አልመሰለኝም።

እንዲሁ ዝም እንደተባባልን ሻዬን ጠጥተው ጨረሱና ብርጭቆን ከጠረጴዛው ሲመልሱ «ታንክዩ ሲስተር» አሉኝ፥ በዚያው በሚቀናቸው እንግሊዝኛ፤ ወዲያውም ለጠቅ በማድረግ «ግሩም ሻይ ነበር» አሉ።

«ልድገምዎታ» አልኩና የሻይ ጀበናውን ብድግ ሳደርግ እንደማይደግሙ ለመግለጽ የብርጭቆውን አፍ በእጃቸው መዳፍ ከደኑትና «ጠላዋ አምሮላት - » የሚለውን አነጋገር ጀምረው መጨረሻው ስለጠፋባቸው በማሰላሰል ወደ መሬት አቀርቀሩ። አማርኛውን አቀነባብረው መናገር አቅቷቸው ነው እንጂ የፈለጉት «ጠላዋ ያማረላትን ሴት ይመስል - » ብለው ለመቀለድ ነበር።

«ተውት ተውት፥ ገባኝ» አልኳቸውና ለመናገር የፈለጉትን ቃል ከነገርኳቸው በኋላ «እኔስ ከባለጠላዋ በምን አንሳለሁ - » ብዬ ገና ከአፌ ሳልጨርስ «ምንም ምንም፥ ሲሆን ትበልጪያለሽ እንጂ፥ ላንቺም ይታወቅሻል - » አሉኝ

ከዶክተር ገድሉ እንዲህ የመቻኮልና የማድነቅ ንግግር ስሰማ የመጀመሪያ ጊዜዬ ነበር። ለማንኛውም ነገር ረጋ አሉና፥ ነገርንም ማድነቅ የማይወዱ ዓይነት ስለነበሩ ምን ማለታቸው ነው ምንስ ሊሉኝ ፈልገው ነው?» እያልኩ በሆዴ ማሰላሰሌ አልቀረም።

ያን እለት በዚህ ዓይነት ጥቂት እንደተጨዋወትን «አሁንስ ሰዓት ደረሰ በሥራ ቀልድ የለም፥ በይ እንግዲህ ቻዎ» በማለት ተሰናብተውኝ ወጡ። ከዚያች ሰዓት ጀምሮ በልቤ ውስጥ የደስታ ይሁን ጭንቀት ፍጹም ያልገባኝ ስሜት ተተራመሰ። ወደ ቤቴም ሄጄ ተኝቼ እንቅልፍ እስኪወስደኝ ድረስ እንኳ መላ አላገኘሁለትም.....የማፍቀር ዳርዳሩ ይሆን.....እንዴት ሊሆን ይችላል? ሊሆን አይችልም....ከሆነም ደሞ ማሰሪያ አበጅለታለሁ....አዎ ንግግሬን ቆጠብ.....ግንኙነቴን አጠር ማድረግ ነው......ከሥራዬ ሌላ ምን ያገናኘኛል......አዎ.......ቀልዳዊ አነጋገር ቢሰነዝሩብኝ እንኳ «ይቅርታዎን የሚያገናኘን ስራችን ብቻ ነው።» ብዬ ቅስማቸውን መስበር ይኖርብኛል.....አዎ.....ግን እኮ ዶክተር ገድሉ ግሩም ሰው ናቸው። ባፈቅራቸውም ካፍቀሩኝ የሚከዱኝ ዓይነት አይደሉም። ደግሞም ይህን ያህል ተምረው ብዙ ችግሮችን ተቋቁመው አልፈው ከዚህ የደረሱ ሰው እንዴት በቀላል ነገር ሊዋረዱ ይችላሉ? እኔስ በብቸኝነት እስከ መቺኤ እገፋዋለሁ? ከእሳችው የበለጠ ሰው የማገኝ አይመስለኝም። ዕድሚዬን ሙሉ ብቻዬን እኖራለሁ በሚለው ግትር አስተሳሰቤ እስከ መቼ እጸናለሁ.....ብቻ ሰውን ስለተማረ ማመን አይቻልም። ገንዘብና ፍቅር ዕውቀትታቸውን የሚያስታችው ጥቂት አይደሉም።.....ኧረ እንዲህ ዓይነት የማይረባ ሃሳብ ውስጥ ገብቼ መጨነቄስ ለምንድ ነው? የዶክተር ገድሉን ሃሳብ መች በደንብ ተረዳሁትና ነው? እሳቸው ይህንን ሁሉ አላሰቡትም ይሆናል። አቀራረባቸውም እንደ እህታቸው እያዩኝ ሊኢሆን ይችላል። ማን ያውቃል! ሌላ የሚወዱዋት ፍቅረኛ ትኖር ይሆናል። ኧረ እንዲያው ከንቱ ሃሳብ ነው.....ይህ ሁሉ መኝታዬ ላይ ሆኜ የማወጣው የማወርደው ጥያቄና መልስ ነበር። ለጤንነት ይበለው እንጂ እንዲህ ዓይነት ሃሳብ ማሰላሰል ከተውኩ በጣም ረዥም ጊዜ ሆኖኛል። ምናልባት ለሕይወቴ አዲስ ምዕራፍ ሊኢሆን ይችላል ወይም መጥፊያዬ ሊሆን ይችላል።

**9**

ከዶክተር ገድሉ ጋር ቀስ በቀስ እየተላመድን መጣን። ሲስተር እያሉ መጥራታቸውን እየተዉ አንዳንዴ «አዜቢና» ይሉኛል በማቆላመጥ። እኔም ምንም ቅር አላለኝም። ለታዛቢ ምን ይመስላላ፥ ለሚለውም ጥያቄ ቦታ አልሰጠሁትም። በሻይ ሰዓት ወደ እኔ እየመጡ የሚጠጡበትም ጊዜ በርካታ ሆነ።

አልፎ አልፎ ስለሳቸው ስሜት ሲቀሰቀስ ዶክተር ፍቅረኛ ሊኖራቸው ይችላል በሚል ሳቢያ ውዴታዬን ላላ ለማድረግ ሞክሬአለሁ። እሳችውም ሳይጠረጥሩኝ የቀሩ አይመስለኝም። ሆኖም ሁለታችንም ከመቀራረባችንና ከመግባባታችን ሌላ አንዳች ምኞትና ፍላጐት ፈጽሞ ለማወቅ አልቻልንም። ለዚሁ ሁሉ ምክንያት የሆነው «ፍቅረኛ አላቸው ይሆን?» «ፍቅረኛ አላት ይሆን?» የሚለው ጥርጥሬያችን ሳይሆን አይቀርም። እኔ ግን ምንም እንኳ ይህ አጠራጣሪ ነገር፥ ከልቤ ውስጥ ቢኖርም ከማፍቀር እንደ ማይቆጥበኝ በመገመት ሌላው ቢቀር እንደ ውድ ወንድሜ አክብሬአቸውና አፍቅሬአቸው መኖር እንደምችል ወስኜ ነበር።

አንድ ቀን ሥራዬን ጨርሼ ከቢሮዬ ቁጭ ብዬ መጽሐፍ ሳነብ ዶክተር ገድሉ በአጋጣሚ መጡና ፈገግታ እያሳዩ በተለመደው አነጋገራቸው፥

«ምን ችግር አለ አዜቢና?» አሉኝ።

የማነበውን መጽሐፍ የደረስኩበትን ገጽ እንዳይጠፋኝ ከጫፍ ላይ አጠፍ አደረግሁና ከከደንኩት በኋላ ወደ ታካሚዎቹ የየእለት ጤንነት መቆጣጠሪያ ካርድ እያመለከትኩ «ይኸው ሁሉም ተሠርቷል። ለጊዜው ምንም ችግር የለም።» የሚል መልስ ሰጠኋቸው። ወደ ጠቆምኳቸው ካርድ ሄደው እያንዳንዱን አገላብተው ከተመለከቱ በኋላ የውጤቱን ጥሩነት ለመግለጽ በእንግሊዝኛ «ዌል» አሉ። ችግር ያለ አይመስልም ለማለት ያህል። ከኢዝያም ለመውጣት ወደበሩ መለስ ሲሉ ሳነበው የነበረውን መጽሐፍ ርዕስ «ሕይወትህን ምራው» የሚለውን ተመለከቱ። በዚህ ጊዜ ተግባራቸውን ኮስተር አድርገው (አኮማትረው) ጥቂት ሲያስቡ ቆዩና «አዎ! አዎ! ይህን መጽሐፍ ከአሁን በፊት አንብቤዋለሁ» እያሉ ወደ ጠረጴዛው ቀረቡና መጽሐፉን አንስተው አንድ አራት ገጽ ካገላበጡ በኋላ፥ «ልክ ነው አንብቤዋለሁ፥ ግሩም እኮ ነው፤ እንዲህ ዓይነት ድርሰት ትወጂያለሽ እንዴ?» አሉኝ።

«ገና መጀመሬ ስለሆነ ጣዕሙን አላወቅሁትም፤ ግን ከአሁን በፊት እንዲህ ዓይነት ብዙ መጻሕፍት አንብቤአለሁ»። አልኳቸው።

«ለምን ይጠቅምሻል እንዲህ ዓየንቱን ማንበብ - ?

«ምን ዓይነት ጥያቄ ነው ዶክተር»

«.....ማለቴ እኔ ለምሣሌ መጻሕፍት የማነብበት የራሴ የሆነ ምክንያት አለኝ፤ አንቺስ?»

«እኔ የማነው የሕይወቴን መንገድ ለመቀየስና ከማነባቸው ታሪኮች ልምዶችን ለመቅሰም ነው።»

«እ! እ? የሕይወቴን መንገድ ለመቀየስ?»

«አዎ፤ ምነው ንግግሬን ደገሙት?»

ይህ አነጋገሬ ሀሣብ ውስጥ ጨመራቸው መሰለኝ። ሊሄዱ ሲጋበዙ የነበሩት ሰውዬ ጭራሽ ተቀምጠው ለጥቂት ሴኮንዶች ካሰቡ በኋላ «የሕይወትሽን መንገድ የምትቀይሽው ገና አሁን ነው እንዴ?» በማለት ጥርጣሬ የተሞላበት ጥያቄአቸውን አቀረቡልኝ።

«አዎና ለዚህ ደግሞ የዕድሜ ገደብ አለው?»

«አልተሳሳትሽም፤ ምንም የጊዜ ገደብ የለውም። እያንዳንዱ ሰው ባለበት ደረጃ ስለወደፊቱ አኗኗሩ ማለሙና መስመሩን መቀየሱ የማይቀር ነው።» ካሉ በኋላ ለጥቂት ጊዜም በዝምታ ቆዩና ካቀረቀሩበት ቀና ብለው እኔን እየተመለከቱ፥ «ችግሩ እኮ ብዙ ሰዎች በቀየሱት መንገድ መጓዝ አለመቻላቸው ነው።» አሉኝ።

«ምን ማለት ፈልገው ነው ዶክተር?»

«ለማለት የፈለኩት አንዳንድ ሰዎች ጥንካሬ ይጐድላቸውና በጥቃቅን ነገር በመሸነፍ በቀየሱት መንገድ መጓዛቸው ይቀርና በአጭር ይቀራሉ። ዕቅዳቸውን ከግቡ ማድረስ ያቅታቸዋል ማለቴ ነው።»

«አሃ! አነጋገርዎ ገባኝ። እኔን ግን እንደዚያ አይደለም፤ በራሴ እተማመናለሁ።»

«ልክ እንደኔ ነሻ»

«እንዴት እንደርስዎ?»

«እኔ ዕቅዴ መስመር ስላልያዘልኝ እስካሁን ድረስ ሳልበገር በዓላማዬ እንደፀናሁ ቆይቻለሁ.....በብዙ ውሳኔዎቼ ረገድ»

ነገሩ ቢገባኝም ቅሉ ዝም አልኳቸው። እሳቸው ግን ያልገባኝ መስሏቸው በሌላ አነጋገር ለመድገም ያህል ለምሳሌ.....የገንዘብ ኃብታም የመሆን ፍላጎት የለኝም፥ ይህንንም የሚያስለውጠኝ ምክንያት አልገጠመኝም.....ብዙ ጓደኞችንም ማፍራት አልሻም......ሌላው ቀርቶ ምርጫዬን ባለማግኘቴ ብቸኛ ነኝ.....» እስከዚኢያ ድረስ ስያስጨንቀኝ የነበረው «ፍቅረኛ አላቸው ይሆን? የሚለውን ጥያቄ በኒህ አጭር ቃላት ተመለሰልኝ።

ዶክተር ገድሉ ወዲያውኑ ሰዓታቸውን ተመለከቱና ራሳቸውን በመነቅነቅ «ከሥራ ሰዓታችን አምስት ደቂቃ ያህል አቃጠልን» ብለው ወደ እኔ መለስ አሉና «እንግዲህ ሲስተር ይህንን ጨዋታችንን ወደ ፊት እንጨርሰዋለን» አሉ።

«ጀምረን ያልጨረስነው ጨዋታ አለ እንዴ?» አልኳቸው። ወዲያው ግን ራሴን ማታለሌ ስለተሰማኝ ደነገጥ አልኩ።

ስለዚ ጥያቄዬ ዶክተር ምንም መልስ አልሰጡኝም። የመገረም ሳቅ እየሳቁ ከክፍሉ ለቀው ወጡ። ያስገረማቸው ራሴ ስመልሰው የምችለውን ጥያቄ ማረቤ ነበር። እኔም ተነስቼ ሻይ የጠጣንበትን ብርጭቆ አለቀለቅኩና ሥራዬን ለመቀጠል ወደ ሕመምተኞቹ ክፍል ሄድኩ።

የመጀመሪያ ሥራዬ የቆዩ ቁስሎችን ማጠብና ፋሻ መለወጥ ስለነበር ለዚሁ የሚጠቅሙትን መሣሪያዎች ከነጋሪው ይዤ እየተዘዋወርኩ በምሠራበት ጊዜ በሥራው ላይ ሰፊ ልምምድ ስለነበረኝ ምንም ሳልሳሳት ቀረሁ እንጂ የሚሠሩት እጆቼ ብቻ ነበሩ። ልቤም ዓይኔም ከዶክተር ጋር ለጥቂት ጊዜ ያደረግነው ውይይት ላይ ቀተዋል። ፋሻውንና መቀሱን ሳነሳና ሳስቀምጥ እንዲሁም ስቆራርጥ ዓይኔ ለጌጥ እንደ ተቀመጠና እንደማይጠቅም አርቲፊሻል ዓይን ሆኖ ነበር። ልቤም በውይይት ወቅት ዶክተር ላቀርቡልኝ ጥያቄ የመለስኩላቸውን መልስ በማሰላሰል ላይ እንደነበር ቀርቷል። በተለይም ሰዓታቸውን ተመልክተው «አምስት ደቂቃ ያህል አቃጠልን....» ባሉበት ጊዜ ፊታቸው ላይ ይነበብ የነበረው ቅሬታና የትካዜ ምልክት ባልጨረስነው ውይይት መበሳጨታቸውንና የሥራ ጊዜ ባይሆን ኖሮ ከእኔው ጋር ቁጭ ብለው ሲጫወቱ ቢውሉ መፍቀዳቸውን ይገልጽ ነበር። ይህ ሁኔታ ፈጽሞ ከዓይኔ ላይ ሊጠፋልኝ አልቻለም። እንደ ደመና ጊዜ ወይም በደንብ እንደማያሳይ ደብዛዛ መነጽር ዓይኔን ሸፍኖ ሌሎችን ነገሮች በደንብ እንዳይመለከት ለጥቂት ጊዜ አግዶት ቆይቷል።

በእርግጥ አንድ ተራ ሰው አጠገባችን ቁጭ ብሎ በወቅቱ የነበረውን ውይይታችንን ቢያዳምጥ ምንም አያስደንቀውም። በቀላሉ ለፌዝ የሚቀርቡ ተራ ጨዋታዎች የምንለዋወጥ ሊመስለው ይችላል። ለእኔ ግን እያንዳንዱ ቃል ጥሩ ትርጉም ነበራት፤ እንደገመትሁት ለዶክተር ገድሉም። ለብዙ ጊዜ ሁለታችንን ሲያሳስቡን የነበሩትን በሆዳችን ታምቀው የቆዩትን ችግሮቻችን የተገላለጽንበት ጊዜ ነበር። በአጭር አነጋገር ሁለታችንም በፊት ለፊት ሳይሆን በስውር ቃላት ብቸኝነታችንን ይፋ ያወጣንበት ጨዋታውን ሳንጨርስ የሥራ ሰዓት በመድረሱና ያለመዝጊያ መለያየታችን ግን ሌላ ሃሳብና በሽታ ሊሆን ችሏል።

**10**

በዚያው ሰሞን የዓመት ፈቃዴን ተቀብዬ ጥቂት እረፍት ለማድረግ ወሰንኩና አሥራ አምስት ቀን ወሰድኩ። በቤት አካባቢ ወይም ከዚያው ውጭ ልሠራው ያቀድኩት ምንም ነገር አልነበረም። ስለዚህ ተኝቼ መጽሐፍ በማንበብና ሹራብና ዳንቴል በመሥራት የእረፍቴን ቀን አጋመስኩት። በእጅ ሥራው በኩል ደካማና ሰነፍ ነኝ። ጥቂት ዙር እንኳ ሳልገፋ ይሰለቸኝና «ኤዲያ! ማ ተጨነቂ አለኝ?» ብዬ ወደ ጠረጴዛው ወርወር አደርገዋለሁ። ከመጽሐፍ ጋር ግን ብዙ ስለተለማመድንና ከስሜት ስለማነበው በጥብቅ የተያያዝኩት ከእሱው ጋር ነበር። አንዳንድ ቀን ግሩም ታሪክ ያጋጠመኝ እንደሆነ ላልጨርሰው አላቋርጥም። በታሪኩ ብቻ በመጥገብ ምሣዬን ሳልበላ አቀርቅሬ ሳነብ የምውልበት ቀን ጥቂት አልነበረም። ልክ ፊልም ቤት ያለው ይመስለኛል። ከቤቴ መሆኔ ትዝ የሚለኝ «ኧረ ይብቃሽ፤ እስቲ እህል ቀምሰሽ ተመለሺበት» የሚለው የእናቴን ድምፅ ሥሰማ ነበር።

በዚህ የእረፍት ጊዜዬ የማነባቸው መጻሕፍት እንዳለፈው ጊዜ አልሆንልሽ አሉኝ። መጻሕፍቱ በፊት ከማነባቸው ዓይነቶች የተለዩ አልነበሩም። በደንብ አልታዘዝልኝ ያለኝ አእምሮዬ መሆኑ ገባኝ። አንዳንድ ጊዜ አራት ገጽ ያህል ምንም ሳይገባኝ አነብና እንደገና እመለስበታለሁ። ግን ልብ ከሌለ ይህ ሁሉ ከንቱ ድካም ነው።

ልቤ የሚያሰላስለው ለጥቂት ቀናት የተለየሁትን የመሥሪያ ቤቴንና ሰዎቹን ነው። ከመሥሪያ ቤት ፈቃድ ስወስድ የመጀመሪያ ጊዜዬ አልነበረም። የናፈቅሁበትም ጊዜ የለም። የአሁኑ ናፍቆት ከዶክተር ገድሉ ጋር ሳንተያይ መቆየታችን መሆኑ ግልጽ ነው። መሥሪያ ቤቱ የሚናፍቀኝ ምናልባት ከእሳቸው ጋር የተቀራረብንበትና አንድ ላይ መንሠራበት ቦታ በመሆኑ ይሆናል።

አንዳንዴም ከልቤ እያስተዋልኩ ብዙ ገጾች በማነብበት ጊዜ ባለታሪኮቹ ከዶክተር ገድሉ ጋር አዛምዳቸውና የማነበው መጽሐፍ ስለእሳቸው ዓይነት ሰዎች የሚገልጽ ይመስለኛል። አንዳንዶቹንም ድርጊቶች እኔና ዶክተር ገድሉ ወደ ፊት የምንፈጽማቸው መስሎ ይታየኛል። እንዲህ ዓይነት ሃሳብ ውስጥ በምገባበት ሰዓት እንደተመለደው ሳይገባኝ ብዙ ገጾች አነብና እንደገና? መለስባቸዋለሁ።

አብሶ በመሀል እየመጣ ትውስ የሚለኝ መደምደሚያ ሳያበጅለት በሥራ ሰዓት መድረስ ምክንያት የተለያየንበት ውይይት ነው። ያኔውኑ ቢያልቅ ኖሮ ቁርጤን አውቄ ነበር ብዬ አስባለሁ።

በእንዲህ ዓይነቱ በሽታ ስለከፍ የመጀመሪያ ጊዜዬ ነው። ለሀሳብ፥ ለጭንቀት፥ ፈጽሞ ቦታ አልሰጣቸውም ነበር። አንዳንዴ እንኳ ስበሳጭ መድኃኒቴ እንቅልፍ ነበር። ተኝቼ ስነሳ ወዲያውኑ እረሳዋለሁ። አሁን ግን የተለየ ነገር ነው። ብተኛም እንቅልፍ አይወስደኝም፥ ደግሞ ተኝቼ እንቅልፍ ወስዶኝ ስነሳም ወደ ሃሳቡ መመለሴ አልቀረልኝም፤ መድኃኒቴን ማግኘት በፍጹም አልተቻለም። ለአፌ ያህል «ምን መሆኔ ነው? ከረጅም ጊዜ ጀምሮ ጠንክሬ ስከላከል የቆየሁት እንዲህ ዓይነቱ ጭንቀት ውስጥ እንዳልገባ አይደለም እንዴ? በጥንካሬዬ መቀጠል አለብኝ። ለእንዲህ ዓይነቱ ጭንቀትና ሃሳብ ፈጽሞ ቦታ መስጠት የለብኝም» ማለቴ አልቀረም። ግን ምንም ብዋሽ ልቤ መጨነቁንና ግብዝነቱን ማሳረዳቱን አልተወም፤ የማላውቀው ኃይል ከፊቴ እየመጣ አፍአዊ ሃሳቤን በመቃረን እንዲህ ይለኛል፥

«.......ውሸታም! ምን ራስሽን ታታልያለሽ? አሁን ስለ ፍቅር ምንም ነገር አታስቢም? ከዶክተር ገድሉ ጋር በልብ የተገናኛችሁበት ምንም ነገር የለም? ይልቅ ግብዝ አትሁኚ፤ ስሜትሽን ከመጠን በላይ አትቆጣጠሪ.....»

በዚህ ሁኔታ የእረፍት ጊዜዬን ጨረስኩ። መቼም የማያልቅ ነገር የለምና ነው እንጂ አሥራ አምስት ቀን የዓመት ያህል ረዝሞብኝ ነበር። በመሀል ሄጄ ናፍቆቴን መወጣት የሚዒያሳፍር መስሎ ታየኝ። ከአሁን በፊት ቦታ የማልሰውጠው «ሰው ምን ይለኛል?» የሚለው ይሉኝተኛነትም ባላሰብኩት መንገድ ከጭንቅላቴ ገብቷል። ስለዚህ የነበረኝ አማራጭ የረፍት ጊዜዬን ጨርሼ መመለስ ብቻ ነበር።

**11**

እረፍቴን ጨርሼ ተመለስሁ። ከመሥሪያ ቤቴ እንደ ደረስኩ ከእኔ ቀድሞ የገባ ሠራተኛ ስላልነበረ ቢሮዬን ከፈትኩና የሥራ ሽርጤን ካጠለቅሁ በኋላ የሥራ ሰዓት እስኪደርስ ድረስ ለአሥራ አምስት ቀን ያህል ሳላያቸው የከረምኩትን ሕመምተኞች እየተዘዋወርኩ ሰላምታ ሰጠኋቸው። የሰላምታ አሰጣጣቸውና ፈገግታቸው መምጣቴን በናፍቆት ይጠባበቁ እንደ ነበር ይገልጻል። እንዲያውም ከመሐላቸው አንዱ በእረፍት ቀኖች ውስጥ መጥቼ ስላልጐበኘኋቸው ቅሬታ እንደ ተሰማው በግልጽ ነገረኝ።

ወዲያው የጽዳት ሠራተኞቹና ድሬሰሮቹ እየተከታተሉ ገብተው ሥራቸውን ቀጠሉ። እኔም ወደ ቢሮዬ ተመልሼ የሕክምና ካርዶችን እያገላበጥኩ የሕሙማኑን ውጤ እመለከት ጀመር። ብዙ ገጾች እያገላበጥኩ ብመለከትም የዶክተር ገድሉን ጽሕፈት ማግኘት አልቻልኩም። በምትኩ ሌላ ግሩም የሆነ የእጅ ጽሑፍ ተተክቶበታል። ይህን በተመለከትኩ ጊዜኢ ልቤ እንደመንገጥ አለ። ዶክተር ገድሉ ከዚህ መሥራታቸውን አቋርጠው ይሆናል የሚል ጥርጣሬ አደረብኝ። በምትካቸው የመጣውን ሰው ለማወቅ ጓጓሁ።

ለማንኛው ወደ ሠራተኞቹ ብቅ ብዬ ነገሩን ለማጣራት ወሰንኩ። ከቢሮዬም ወጥቼ ወደ ልብስ መቀየሪያቸው ክፍል ሄድኩ። የዶክተር ገድሉ የሥራ ልብስ (ጋዋን) እንደ ተሰቀለ ነው። ምናልባት በምትካቸው የመጣው ሐኪም የሚጠቀምበት ይሆናል ብዬ ስለገመትኩ ነገሩን ለማረጋገጥ ወደ ጋዋኑ ጠጋ አልኩና ከላይኛው ኪስ አጠገብ ያለውን የባለቤትነት ምልክት አየሁት። እንደ ጥንቱ የዶክተር ገድሉ መሆኑን የሚያረጋግጥ «D.G» የሚል ጽሑፍ እንደ ተለጠፈበት ነው። በዚህ ጊዜ መንፈሴ በጥቂቱ ርጋታ አገኘ። ክዶክተር ገድሉ ከዚያ ቦታ ጭራሽ አለመየቀራቸውን አረጋገጥኩ። ሆኖም ሙሉ በሙሉ እርግጠኛ ለመሆን እንዲያስችለኝ በክልላችን ውስጥ ያሉትን የጽዳት ኃላፊ ቀርቤ ጠየቅኋቸው። አጠያየቄ የናፍቆቴን እንዳያሳይብኝ ትልቅ ጥንቃቄ የተሞላበት ነበር። ግንባሬን ኮስተር በማድረግ አስቀድሜ ሰላምታ ከሰጠኋቸው በኋላ፥

«ዶክተር ገድሉ ሰሞኑ ሥራ አልገቡም እንዴ? ዛሬ ምነው ቀሩ? የበሽተኞቹ መግቢያ ሰዓት አለፈኮ» ብዬ ጠየቅኳቸው።

እሳቸውም ከአፌ ቀሙኝና «ሰሞኑን ለአንድ ሳምንት ያህል አስቸኳይ ስብሰባ ላይ ናቸው። ምናልባት ዛሬና ነገ ሳይጨርሱ አይቀሩም። ከትላንት ወዲያ ብቅ ብለው ስለ እርስዎ መግባትና አለመግባት ጠይቀው ነበር። እሳቸው የሰብሰባውን ጊዜ እስኪጨርሱ ድረግ ግን ሌላ ዶክተር ተመድቦአል» አሉኝና እንደ ገና ወደኔው ጥያቄ በማቅረብ

«....ግን እስካሁን አዲሱ ዶክተር አልገቡም እንዴ?» አሉኝ

«የጠየቅሁዎት ማንንም በማጣቴ አይደለም» አልኩኝ፤

«ማ እንደ ዶክተር ገድሉ» አሉና ጀምረው የነበረውን የመስታወት መወልወል ሥራ ቀጠሉ።

እኔም ብቻዬን ቢኢሆን ሐመምተኞቹን ለመጐብኘት ወሰንኩና ወደ ቢሮዬ ገብቼ የሕክምና መሣሪያዎች የያዘውን ጋር እየገፋሁ ስወጣ የዚያ ግቢ ሠራተኛ የሆነ ሰው ከሩቅ ሲመጣ አየሁ። አመጣጡ እኔን እየተመለከተ ስለ ነበር ቆመ ጠበቅኩት። አጠገቤም እንደ ደረሰ አንገቱ ሰበር በማድረግ ሰላምታ ከሰጠኝ በኋላ፤

«የክፍሉ ነርስ እርስዎ ነዎት? ሲል ጠየቀኝ

«አዎ፤ ለምን ፈለግከኝ?»

«ዶክተር አብርሃም ልከውኝ ነበር።»

«ዶክተር» የሚለውን ቃል እንደሰማውሁ «ገድለ» የሚለው ስም ይከተላል በሚል ግምት በተመስጦ ሳዳምጠው «አብርሃም» የሚል ስም በመጥራቱ ወዲያውኑ ንግግሩ ሁሉ ዘጋኝ። መልዕክቱንም ለማዳመጥ ሙሉ ስሜት አልሰጠሁትም። ሆኖም ዶክተር አብርሃም በዚያው ሆስፕታል ውስጥ እንደሚገኝ ስለማውቅ በዶክተር ገድሉ ምትክ ለሰሞኑ የተመደቡት እሳቸው መሆናቸውን ገመትኩ።

መልዕክተኛው፥ሀሳብ ውስጥ መግባቴን በመመልከት ለጥቂት ጊዜ ያህል ዝም ካለ በኋላ «አዳምጠውኛል ሲስተር?» አሉኝ።

አነጋገሩ ለዘብ ያለና ትህትና ያዘለ ቢሆንም የእኔ አመላለስ በቁታና በመሰልቸት ዓይነት ነበር።

«ታዲያ እዚህ የቆምኩት ምን ቅርቶኝ ነው?»

«ምን አስቆጣዎት ስለተከዙ ወደ ሌላ ሀሳብ የገቡ መስሎኝ ነው የጠየቅኩዎት»

«አህጁን ንዝንዙን ትተህ የመጣህበትን ብትነግረኝ....በሆዱ፥ ጤነኛ አይደለችም እንዴ ማለቱ የማይጠረጥር ነው። በመገረም ሳቀና «ዶክተር አብርሃም ሥራ ላይ ስለሆንኩ የጠናበት ሕመምተኛ ካለ የቢሮ ቁጥር ፴፯ ድረስ አምጡት፤ በሽተኞቹን ለመጎብኘት ግን ጊዜ አላገኘሁም» ብለዋል አለኝና ወደ መጣበት ለመመለስ ፊቱን ዘወር አደረገ። ወዲያው እኔም፥

«ትሰማኛለህ?» አልኩትና ወደ እኔ ዘወር ሲል በግድየለሽነት አነጋገር፥

«በሆስፒታል ውስጥ የተኙትን ሕመምተኞች ዶክተር እየዞረ ሲጐበኛቸው እንጂ ሕሙማን ዶክተር ቢሮ ሲሄዱ እስከ ዛሬ ስላልተመለከትኩ አላደርገውም» አልኩት።

ምንም ሳይናገር ዝም ብሎ ሄደ። መልዕክቱን ከነገረኝ በኋላ መገላገሉን ሳይፈልግ አልቀረም። እኔም ዶክተሩን የምጐዳ ይመስል ልሠራበት ያወጣሁትን የሕክምና ዕቃ ከቦታው መልሼ ከቢሮዬ ገብቼ ያለ ምንም ሥራ ቁጭ አልኩ።

ምን መሆኔ ይሆን? ፍቅር እንዲህ ያደርጋል? በእለቱ ዶክተር ገድሉን በሥራ ቦታ ያለማኘቴ ቅር እንዳሰኘኝ የታወቀ ነው። ከዚያ ሌላ ግን ለቁጣና ለብስጭት አሳልፎ የሚሰጥ ምንም ችግር አላጋጠመኝም። ከመልዕክተኛው ጋር ስንነጋገርም ሆነ ከዚያ ለማየው ነገር ሁሉ ቁጣ ቁጣ፥ ይለኛል። አልፎ አልፎም በራሴ በመገረም፥ ምን ሆኜአለሁ? የሚል ጥያቄ ባቀርብም ምንም መልስ አላገኘሁም።

ዶክተር አብርሃም በፍጥነት እየተራመዱ መጡና ከቢሮዬ ሰተት በለው ከገቡ በኋላ «ጤና ይስጥልኝ» በማለት ሰላምታ ሰጡኝ።

«እኔም ከተቀመጥኩበት ሳልነሳ ሰላምታ ሰጠኋቸው። የሕመምተኞቹን ካርድ እያገላበጡ «አስቸኳይ ርዳታ የሚያስፈልገው ህመምተኛ አለ እንዴ?» ሲሉ ጠየቁኝ።

«አልጎበኘኋቸውም» የሚል አጭር መልስ ሰጠኋቸው።

«ለምን? እነ እኮ ያልመጣሁት ሥራ ስለበዛብኝ ነው።»

«የእኔም ብቻዬን መጐብኘት ለበሽተኞቹ የሚጠቅም አልመሰለኝም።»

ግድ የለሽነት በተሞላው አነጋገሬ በመበሳጨት የበሽተኞቹን ካርድ ይዘው ወደየክፍሉ ገቡ። እኔም ተከትያቸው ሄድኩና ሕሙማኑን ጐበኝተን ስንመለስ የምሳ ሰዓት ደርሶ ስለነበር ሁላችንም ወደ የቤታችን ሄድን።

**12**

እቤትም ሆንኩ መሥሪያ ቤት የመበሳጨትና የመጨነቅ ስሜት አልለቀቀኝም። እንዲያው ብቻ የማየው ሰው ሁሉ ያስጠላኛል። የምወደውን መጽሐፍ እንኳ ማንበብ አላሰኝሽ ብሎኛል። መሥሪያ ቤትም ገብቼ ሥራ ከመሥራ ይልቅ እንዲሁ ቁጭ ብል እመርጣለሁ። አኳኋኔ ሁሉ ቤት ለማሠራት አስጀምሮ እስኪያልቅ ድረስ በአንዳንድ ነገሮች አለመቀላጠፍ ምክንያት የሚጉላላና የሚበሳጭን ሰው መስያለሁ። በጣም ያቁነጠንጠኛል።

ከእረፍቴ በኋላ ለሁለት ቀን ያህል በዚህ ዓይነት ገፋሁት። በሶስተኛው ቀን ማለዳ ሥራዬ እንደገባሁ ዶክተር ገድሉም ከተፍ አሉ። የሥራ ሽርጤን አውልቄ በመስቀል ላይ ስለነበርኩኝ ከበስተኋላዬ ኮቴ ብሰማም ዶክተር አብርሃም ስለመሰሉኝ ፊቴን አላዞርኩም። ወዲያው ግን «አዜቢና» የሚለውን ቃል ስሰማ ዶክተር ገድሉ መሆናቸውን አወቅሁና ፊቴን ወደሳቸው ዘወር ሳደርግ ፊታቸውን ፈገግ አድርገው በማየቴ የእኔኑ ሰላምታ እየተጠባበቁ መሆናቸው ገባኝ። ፈገግ ብዬ ወደሳቸው እየተጠጋሁ ለመጨበጥ እጄን ሰነዘርኩና «እንደምን ሰነበቱ ዶክተር?» አልኳቸው። «ላቀረብኩላቸው ሰላምታ አጠፌታውን በመመለስ ጠበቅ አድርገው ከጨበጡኝ በኋላ «እረፍቱስ እንዴት ነበር?» በማለት ጠየቁኝ።

እኔም ብሶቴን ለመግለጽ አጋጣሚ ስላገኘሁ ከፈገግታ ቆጠብ በማለት፤

«ስለእረፍቱ አይጠይቁኝ፤ እርስዎ ሰው ቢሞትም የሚጠይቁ ዓይነት አይደሉም» አልኩና ተቆጣሁ።

«በስብሰባ ላይ መሰንበቴን አልሰማሽም እንዴ?»

«ታዲያ ስብሰባ ከመሄድ በፊትማ መጥቼ ነበር፤ ነገር ግን ወደ ሥራ አለመግባትሽን ስለ አረጋገጥሁ ተመልሼ ሄድኩኝ። ከዚያ በኋላ ባሉት ቀናት ግን በጣም ትልቅ ውጥረት ላይ ስለ ነበርኩ መምጣት አልቻልኩም መምጣትም አልነበረብኝም። የእኛ አለመገናኘት ከናፍቆት የበለጠ ጉዳይ አያመጣም። ስብሰውባን ማቋረጥ ግን የብዙ ሰዎችን ዓላማ ሊያጓትት ይችላል» አሉኝ።

የአነጋገራቸው ዓይነት በይቅርታ መልክ ሳይሆን «አልተሳሳትኩም» በሚል ዓይነት ነበር፤ እኔም ይህንን አላጣሁትም። ሆኖም ለጨዋታ ያህል መናገሩን ስለወደድኩት፤ «ስለሰው የሚያስብና የማያስብ ያስታውቅ የለ» አልኩና ቀለድኩ። ዶክተር ሳቁና፡ -

«እስቲ እሱን በእረፍት ሰዓት እንጫወተዋለን። አሁን ሕሙማኑን እንጎብኝ» ብለውኝ የሕመምተኞቹን ካርድ ያዙና ቀድመውኝ ወጡ። ከእሳቸው ጋር ትንሽ መቃለዱን ብወደውም ሥራን ማስቀደማቸው ትክክለኛነት ስለነበረው በነገሩ ተስማምቼ አብሬአቸው ሕመምተኞቹን እጐበኝ ጀመር።

ገና የመጀመሪያውን ክፍል ለመጎብኘት ስገባ አንድ አዛውንት ህመምተኛ ከመኝታው ቀና ብለው ተቀመጡና ወደ እኛ እየተመለከቱ፡ -

«ተመስገን ነው ዛሬስ እነ ዶክተር ገድሉ መጡ.....» አሉ።

በዚህ ጊዜ ዶክተር ገድሉ እኔን አየት በንማድረግ ወደ አዛውንቱ ጠጋ አሉና «አባቴ ለምን እንዲህ ተናገሩ....» ብለው ንግግራቸውን ሳይጨርሱ ገና ሽማግሌው ከአፋቸው ቀሟቸውና «ኧረ ይተውኝ ዶክተር ለበሽተኞች አንዱ መድኃኒት የሐኪሙ ፊት ፈካ ብሎ ማየቱ ነው እኮ! ፊታቸውን ኮሶ አስመስለው ለሚጎበኙንማ ችግራችንን እንኳን ለመግለጽ ምላሳችን ይተሳሰራል.....» ካሉ በኋላ ራሳቸውን ነቅነቅ አደረጉና «ብቻ ማን እንደ ርስዎ.....»

ዶክተር ገድሉ በሥራቸው መደሰታቸውን ለመግለጽ ያህል ፈገግ አሉና እየተዘዋወሩ ሕመምተኞቹን ሁሉ መጎብኘታቸውን ቀጠሉ። ሁሉም የሚቀበሏቸው በናፍቆትና በደስታ ነበር። ገና ፊታቸውን ሲመለከቱ ከመኝታቸው ቀና ይሉና፤ «ደህና ነን በጎ ነን» በማለት ደስታቸውን ይገልሳሉ።

ያን ዕለት ጉብኝታችንን ጨርሰን ስንወጣ ዶክተር ገድሉ ተመላላሽ ሕክምና ክፍል ሥራ ስለነበራቸው በሻይ ሰዓት ወደ እኔ እንደሚመጡ ገልጸውልኝ ሄዱ። እኔም እስከዚያው ድረስ ሥራዬን ለማጠናቀቅ ከአንዱ ክፍል ወደ ሌላው ጉድ ጉድ፥ ስል በድንገት «ዶክተር ገድሉ እኮ....» የሚል ድምጽ ከአንድ ክፍል ወጥቶ ጆሮዬ ጥልቅ አለ። ይሄ ክፍል ቀደም ሲል እኔና ዶክተር ገድሉ ስንጎበኛቸው በጉጉትና በደስታ የተቀበሉንን ሕመምተኞች የያዘው ክፍል ነበር።

ሕሙማኑ ጐበኝተናቸው ከወጣን በኋላ ስለ እኛ እየተጨዋወቱ መሆኑ ገባኝና አንዳፍታ በሩን ከለላ አድርጌ ቆሜ የሚሉትን ሁሉ አዳምጥ ጀመር።

«ዶክተር ገድሉ እኮ በሥራቸው ላይ ብቻ ሳይሆን በውጭም የተወደዱ ሰው መሆናቸው ይነገርላቸዋል…..እንዲያውም ካሁን በፊት እዚህ ግቢ ሲረዳ ለቆየ አንድ ችግረኛ ግለሰብ በደግነት የፈጸሙአትን ተግባር እኔ ራሴ በደንብ የማውቀው ጉዳይ ነው።» በማለት አንድ ሕመምተኛ ተናግሮ ሳይጨርስ ገና ሌሎቹ ስለሁኔታው በጥልቀት ለማወቅ ስለጓጉ፤ «ምን አደረጉለት? እስቲ አውጋን።» እያሉ አዋከቡት። እሱም ታሪኩን ቀጠለ፡ -

ተራኪው ሐኪም ቤት ብዙ የቆየው የኪንታሮት ሕመምተኛ ነበር።

«……ይህ በዶክተር ገድሉ ተረዳ የምላችሁ ሰው ከወሎ ክፍለ ሀገር በንግድ ምክንያት መጥቶ አኢድ አበባ ጥቂት ቀን እንደተቀመጠ በርከት ያለ ገንዘብ የያዘ መሆኑን የጠረጠሩ ቀመኞች እንዳይሞት እንዳይሽር ቀጥቅጠው ገንዘቡን ቀሙት። በዚሁ ምክንያት ወደ ሐኪም ቤት ገባ። ይህ የሆነው ከምሽቱ አምስት ሰዓት አካባቢ ስለነበረ ፈጥኖ ርዳታ ሊያደርግለት የሚችል ሐኪም እንኳ በቅርብ አልነበረም። መቼም እንደምታውቁት ለችግር ጊዜ ደራሽ ነው ያው ዶክተር ገድሉ ማንቸውና በስልክ ተጠርተው በዚያ ሌሊት ሲሮጡ ደረሱለት። ጉዳቱ ከባድ ስለነበረም ወደ ቀዶ ጥገናው ክፍል አስገብተው ከተረኛ የጤና ረዳቶች ጋር በመተባበር ልትወጣ የደረሰች ነፍሱን መለሱለት።

«ሰውየው በሶስት ሳምንት ውስጥ ሕመሙ ስለተሻለው አልጋውን ለሌላ ሕመምተኛ ማስለቀቅ የግድ ሆነ። በርግጥ ገና በማገገም ላይ ያለ እንጂ ፈጽሞ ያልዳነ ቢሆንም በዚያን ጊዜ ከነበረው የአልጋ ችግር አንፃር ግለሰብን ማስለቀቁ የማያስመነታው መንገድ ነበር።

«እንግዲህ ችግሩ እዚህ ላይ ነው። ይህ ሰው በከተማ ውስጥ እገሌ የሚለው ዘመድ ወይም የሚያውቀው ሰው የለውም። ወደ ሀገሩ የሚመለስበትን ገንዘብ ቀማኞች ወስደውበታል። ታዲያ ከዚህ ሐኪም ቤት ወጥቶ የት ይውደቅ?

«ይህን ችግሩን እንደ ቅርብ ጓደኛው ሆነው በማዋየት መፍትሔ የፈለጉት ዶክተር ገድሉ ነበሩ። ዶክተር ገድሉ ችግሩን በሚገባ ካዳመጡ በኋላ፥ «መልካም፥ በዚህ ላይ አትጨነቅ፤ በደንብ እስኪሻልህ ድረስ ከእኔ መርኖሪያ ቤት አቆይሃለሁ። ከዳንክ በኋላ ደግሞ ወደ አገርህ የምትሔድበትን ዘዴ በጊዜው እናስብበታትለን!» ሲሉት ሰውየው የራሱን ጆሮ ማመን አቅቶት እንደነበር በሌላ ጊዜ አጫውቶኛል።

«እንዳሉትም ሰውየው በደንብ እስኪድን ድረስ ከመኖሪያ ቤታቸው ውስጥ እየረዱ አቆይተውት በመጨረሻ መሳፈሪያ ገንዘብ ከኪሳቸው ሰጥተው ወደ ሀገሩ እንዲመለስ አደረጉ። ከዚያ ወዲህም ሰውዬው እንደ ቅርብ ዘመዱ እየተመለከታቸው እሳቸውን ለመጐብኘት ብቻ ከአለበት ሀገር ድረስ ይመጣ እንደነበር የዚህ ግቢ ነርሶች ሲያወሩ እሰማለሁ። እና አሁን ይህን ሁሉ ያነሳሁላችሁ የዶክተር ገድሉ ትህትናና ችግረኛ ረዳትነት በሥራቸው ላይ የሚያሳዩት ፀባይ ብቻ ሳይሆን በማንኛውም ቦታ ያላቸው ከሕዝባዊ አመለካከታቸው የመነጨ መሆኑን ለመግለጽ ነው።»

ሕሙማኑ ታሪኩን በጥሞና ሲያዳምጡ ከቆዩ በኋላ፤ «ልክ ነው እንጂ ኧረ ልክ ነህ! የሕዝብ ወገን እኮ በዓይን ውሃም ያስታውቃል።» ሲባባሉ ልቤን አንዳች የደስታ ስሜት እየተሰማው ጀምሬ ወደ ነበረው ሥራዬ ሄድኩ። የሳቸውን በሕዝብ ተወዳጅነት ባደነቅሁበት ልቤም «እኔስ ማነኝ?» ብዬ ራሴን ጠየቅሁት።

ሥራዬን ካጠናቀቅሁ በኋላ በተወሰነው ሰዓት ሻይ ለማፍላት ከክፍሌ ገባሁ። ሰሞኑን ተለክፌበት የነበረው በሽታ ለቆኝ ሄዷል። በሥራዬም ወቅት ምንም ዓይነት መሰልቸት አላሳየም። ወደ ቁጣ ያዘነበለው ንግግሬም ተመልሶ ከቦታው ገብቶ ረጋ ያለ ሆኗል። የበሽታዬ መንስኤ ምን እንደ ነበር ለማወቅ ችያለሁ።

ዶክተር ገድሌ ልክ በሰዓቱ መጡ። ከበራፉ እንደ ደረሱም በተለመደው አነጋገራቸው «ሻይ ደረሰ? አዜቢና» አሉኝ።

እሳቸው እያቆላመጡ ሲጠሩኝ እኔም እያቆላመጥኩ ልመልስላቸው ስለፈለግሁ «አዎ ደርሶአል፤ ይግቡልኝ እንጂ….» አልኩና ንግግሬን አቋረጥኩት። ልቀጥል የፈለግሁት የስማቸውን ቁልምጫ ነበር። ነገር ግን «አንቱ» እያልኩ ማቆላመጤ እንደማፈቅራቸው ጓደኛዬ ሳይሆን እንደ ማከብራቸው አሳዳጊዬ የሚያስመስልብኝ ስለመሰለኝ ይህንን ሳልጠቅስ ዝም አልኩ።

ዶክተር ገድሉ እየሳቁ መቀመጫቸውን ሳብ አድርገው ተቀመጡና፤ «ንግግርሽን ለምን አቋረጥሽው? ለማለት የፈለግሽውን እንደሆን አውቄዋለሁ» አሉኝ።

«ደግሞ በልቤ ውስጥ የማስበውን ያዳመጡ ጀመር እንዴ? ይህስ ተአምር ነው «አልኩ። አነጋገሬ ለቀልድ የተሰነዘረ ነበር።

አሁንም እየሳቁ ወደ ኋላቸው በመደገፍ ዘርጠጥ ብለው ተቀመጡና፥ «የሚዋደድ ሰው ልብ ለልብ መገናኘቱ የት ይቀራል ብለሽ ነው?» አሉኝ።

«የሚዋደድ አሉኝ…..?»

«እህሳ…..»

ሁለታችንም አነጋገራችን ፈጠን ባለ መንገድ ነበር። ገና በአፌ አውጥቺኤ ስላጨርስ የእሳቸው መልስ ተከተለ። ከዚያ በኋላ ለጥቂት ጊዜ በሁለታችንም ዘንድ ፀጥታ ሰፈነ።

«ይልቅ አንተ ብትይኝ ለማቆላመጥም ስለሚረዳሽ እንዳቅሙ አትቸገሪም። ደግሞስ እየወደዱ ‹አንቱ› ምንድነው?»

«አሁንስ ጭራሽ ያላሰብኩትን…..ደግሞ ለማቆላመጥ ያሰብኩት መቼ ነው» አልኩና ሻዬን ፉት ለማለት ብርጭቆዬን አነሳሁ። አስቤው የነበረውን ሲነግሩኝ ኃጢአቱ እንደተሰነዘረበት ሌባ ደነገጥኩኝ። ለመሸፋፈንም ሞከርኩኝ። እሳቸውም ይህ ሁኔታዬ ስለገባቸው ነገሩን ተወት አደረጉትና ወደ ሌላ ጨዋታ በመሻገር «ታዲያ ስለ ኑሮሽ ምን ታስቢያለሽ?» አሉኝ።

«እንዴት ስለ ኑሮዬ?»

ባለፈው ጊዜ ጀምረን ያቋረጥነውን ጨዋታ በማንሳት «ስለምትቀይሺው የሕይወትሽ መንገድ ነዋ» አሉኝ።

«ለምን መጠየቅ አስፈለገዎ ዶክተር?» አልኳችው። አጠያየቄ ፍቅሬንና ሃሳቤን ለመሸፈን ያደረግኩት ነበር እንጂ የዚህ ጨዋታ መነሳቱ ደስ ብሎኛል። ለምን እንደሆነም ገብቶኛል።

«አይ ሲስተር» አሉና እየሳቁ እንደሚያስብ ሰው ለጥቂት ጊዜ አቀርቅረው መሬት መሬቱን ተመለከቱ። ከዚያም እንዲህ አሉኝ።

«አዜቢና፤ መውደዴም ሆነ መውደድሽ ነውር አይደለም። ይህንን እያወቅን ደግሞ ስሜታችንን ለመደበቅ መሞከር ራሳችንን ማታለል ነው። እውነቱን ልንገርሽ፥ እወድሻለሁ። እስካሁንም በድብብቆሽ ያሳለፍነው ጊዜ ይቅርታ የሚያስጠይቅ ነው። በእኔ በኩል እንደሆን ጨርሻለሁ። ከልቤ ስለምወድሽ የኑሮ ጓደኛዬ ላደርግሽ ፈቃዴ ነው። አንቺም እንደምትወጂኝ አውቃለሁ። አትደብቂኝ። ሆኖም የምወደው የሥራ ጓደኛዬ ስለሆን ብቻ ነው። ለትዳር ጓደኝነት የመረጥኩት ወይም የምመርጠው ሌላ ሰው ነው የምትይም ከሆነ ቁርጤን ልወቀው። ይህ ደግሞ የሚያበሳጨኝና የሚያስቆታኝ አይሆንም። ይልቁንም እኔም የፍቅሬን መንገድ በሚገባ አውቄ እንድከተል ያደርገኛል እንጂ! አሁንም ደግሞ የምነግርሽ…..የልጅ ጨዋታ አናድርገው፥ እውነተኛውን ልብሽን ግለጭልኝ።»

አነጋገራቸው አዲስ ዓይነት በመሆኑ ቢያስደነግጠኝም የልባቸውን ስለ ገለጹልኝና ዳር ዳር የምንልበትን ሁኔታ በሙሉ ስላወጡልኝ ትልቅ ደስታ ተሰማኝ። እንድደፍርም አደረገኝ ባለፈው ጊዜ ሲያበሳጨኝና ሲያስቆታኝ የነበረውም ያልታወቀ በሽታ ይህ መሆኑ ተሰማኝ። ጭንቀት፥ ብስጭት፥ ይሉኝታ፥ በሙሉ ለአንዳፍታ ያህል ከጭንቅላቴ ወጡልኝ።

«ከእርስዎ የበለጠ የምወደው ሰው የለም፥ ሊኖርም የሚችል አይመስለኝም….ልቤ ውስጥ የሚርመሰመውን ሁሉ በማውጣትዎ በጣም ደስ ብሎኛል። እውነተኛነትዎንም እንድገምት አድርጎኛል። ከእንግዲህ የርስዎ ልብ ግልጽ ሆኖ የእኒኤ የሚደበቅበት ምክንያት የለም። ሆኖም ጊዜ ቢሰጡኝ ባስብበት….» አልኳቸው።

የሁለታችንም አነጋገር ከወትሮው ልዩ ነበር። ሳቅም ሆነ ቀልድ አነጋገር ፈጽሞ አልታየብንም። አጣዳፊን ችግር ለመወጣት የሚደርግ ሥነ - ሥርዓት የያዘና ጊዜ የማይባክንበትን ስብሰባ ይመስል ነበር።

ያንን ያህል ግልጽነትና ጥንካሬን ለዚያች ደቂቃ ያህል ከየት እንዳገኘኋት ሲገርመኝ ይኖራል።

እንዲህ ኮስተርና ጠንከር ባለ ሁኔታ የየልባችንን ከተወያየን በኋላ ዶክተር ገድሉ ደስታቸውን ለመግለጽ ፈገግታ እያሳዩ፥ «እሺ እንግዲህ አዜቢና፥ ዋናውን ነገር ጨርሰነዋል፥ የተቀበረውን ሌላ ጊዜ እንጫወታለን፤ የሥራ ሰዓትም ደርሷል» አሉ፤ ወደሚወዱት ሥራም እየተጣደፉ ሄዱ።

ለብዙ ጊዜ አላስደፍርም ያልኩትን ልቤን መስጠቴ ተሰማኝ። ለጥቂት ሰዓታት ከቢሮዬ ሳልወጣ ቁጭ እንዳልኩኝ የሩቅና የቅርቡን አሰላስል ጀመር። እንዲያ ጠንካራና ግትር ልቤ ላልቶና ተሸንፌ ለዶክተር ገድሉ ግልጽ የሆነበት ምክንያት ምን እንደሆነ ራሴን ደጋግሜ ጠየቅኩት።

ከዚያው ጊዜ ጀምሮ ፍቅራችን እየጠነከረ መጣ። እንዳለፈው መደባበቃችንም ቀርቶ ግልፅ ሆንን። ነልፍ፤ 3 የሚገኙ ሠራተኞችም ስለዚህ ሁኔታ በደንብ ሳይረዱ አልቀሩም። እኔና ዶክተር ገድሉ አንድ ላይ በምንሰራበት ጊዜ የሠራተኞቹ ዓይን የሚመለከተን በስርቆትና ጥርጣሬ ሁኔታ ነበር። አንዳንድ ሐሜታዎች ይሰነዝሩብን እንደነበረም አያጠራጥርም።

በሥራችን ረገድ የነበረን ሕብረትም እየጠነከረ ሄዶአል። ዶክተር ገድሉ በአጋጣሚ ምክንያት ሳይመጡ የቀሩ እንደሆነ እንኳ እኔው ራሴ እንደሁለታችንም ሆኜ ሕሙማን አገለግላለሁ። ርግጥ ሥራው ሁሉ የሚቀላጠፈው አብረን ሥንሠራ ስለሆነ እሳቸው በሌሉበት ቀን፥ ቅር እንደሚለኝ ለማንም ግልጽ ነበረ።

ከሥራዬ በኋላ እቤቴ በገባሁ ቁጥር ከራስጌዬ የተሰቀለው «መውደድ፥ አጥብቆ መውደድ መጽሐፍንና ሥራን ነው።» ሰውን አጥብቆ ማፍቀር ግን ትርፉ ጭንቀት፥ ብስጭት ሐዘን፥ ብቻ ነው።» የሚለው ጥቅስ ይታየኝና ለአንድ አፍታ ያህል ወደኋላዬ ዘወር ብዬ አስባለሁ። ፊቴን ኮስተር አድርጌም «ልክ ነው፥ ልክ ነህ» የሚል ድምስጽ ለጣራና ለግድግዳው አሰማለሁ። ከዶክተር ገድሉ ጋር ያለኝንም ፍቅር መጠነኛ ለማድረግ አስባለሁ። ለፍቅር ይህን ያህል በወጣሁ በገባሁ ቁጥር በማሰቤም «ተሳስቻለሁ» በማለት ራሴን እወቅሳለሁ። ይህ ሁሉ የሚሆነው ግን ለጥቂት ደቂቃዎች ብቻ ነው። ከቤቴ ስወጣ ወይም ከእንቅልፌ ስነቃ ተመልሼ እዚያው ናፍቆትና ሐሳብ ውስጥ መዘፈቄ አይቀርም፤ ከንቱ ድካም ነው እንጂ በእንዲህ ዓይነቱ መግባትና መተሳሰብን ደራርቦ በያዘ ፍቅር ላይ እንዴት መጨከን ይቻላል?

አንዳንድ ጊዜ ከዶክተር ጋር ስንጫወት ሳይታሰብ በድንገት «እኮ ፍቅራችንን በመጠኑ እናድርገው» እላለሁ፥ እንገር ግን ከልቤ ያልመነጨ በመሆኑ ወዲያው መልሶ ይጨንቀኛል። ዶክተርን አስከፋኋቸው ይሆን? የሚል ጥያቄ መልሼ ለራሴው አቀርባለሁ።

**13**

እኔና ዶክተር ገድሉ ከሥራችን ውጭ በትርፍ ጊዜያችን ሰፋ ያለ ጨዋታ የተጫወትነው አንድ እሁድ ቀን ብቻ ነበር። ስፍራውም እሳቸው ቤት ነው። ይህ ቀን በሁለታችንም ልብ ውስጥ ከፍተኛ ትዝታ ትሎ አልፎአል።

ዶክተር ገድሉ የሚኖሩት ከእናታቸው ጋር ነው። በቤቱ ውስጥ ከሁለቱ ሌላ ማንም ሰው አልነበረም። እኔም ሰፋ ላለ ጨዋታ ወደዚሁ ቤት ከሄድኩበት ጊዜ ያገኘኋቸው ሁለቱን ብቻ ነበር። እናትዮዋ የሚበላውንና የሚጠጣውን ካቀረቡልን በኋላ ከክፍሉ ለሁለታችን ለቅቀው ወጡ። ከዚያ በኋላ የነበረውን ሁኔታ ምን ማውራት ያስፈልጋል? ፀጥ - ረጭ ባለው ክፍል ውስጥ ሁለታችን ብቻ ተቀምጠን ያለፈውንና የወደፊቱን ማውጋት ጀመርን። ለእኔ መቼም እንዲህ ዓይነቱ «አዲስ ዓለም» ውስጥ ስገባ የመጀመርያ ጊዜዬ ነው። ለእሳቸውም እንዲሁ እንደነበር ከሁኔታቸው ለመረዳት ችያለሁ። በእጃቸው ስጐርስም የመጀመሪያ ጊዜ ነበር። በዚሁ ጉርሻቸው ውስጥ የተላላፈልኝ የፍቅር መልዕክት እንደምግቡ ተቃጥሎ ወደ ኃይልና ወደ ቆሻሻነት የሚለወጥ አልሆነም። እስከዘለዓለሙ ከልቤ ውስጥ ተቀምጦአል። የአጐራረሴም ሥዕል ዘወትር በዓይኔ ላይ ሲዘዋወር ይኖራል። ምግቡን ከጨረስን በኋላ ጭር ባለው ቤት ድምቀት ለመስጠት ቴፑን ከፍተነው በመጀመሪያ ላይ ሁለት ዘፈኖች ብቻ በአንክሮ አዳመጥን፥ ከዚያ በኋላ ግን የእኛ ጨዋታ ስለአየለ ቴፑን ጭራሽ ረሳነው።

ዶክተር ገድሉ በፊት የማሳየው ፀባይ ይገርማቸው ስለነበር ያለፈውን በማንሳት እንዲህ ሲሉ ጫዋታውን ከፈቱ፥

«አዜቢና እንደዛው እንዲህ ሳልቀርብሽ በፊት እኮ ለማነገገር እንኳ እፈራሽ ነበር።»

«እንዴት? ምኔ የሚያስፈራ ነበር?»

«እኳኋንሽ ሁሉ ነዋ፤ ከቁም ነገር በስተቀር ቀልድ አይቼብሽ አላውቅም። ደግሞም ወንዶች ሲያነጋግሩሽ ቁጣ ታስቀድሚያለሽ፤ ኧረ ስንቱን ፀባይሽን እዘረዝረዋለሁ።

«ታዲያ በዚህ ምክንያት ነው ይፈሩኝ የነበረው?» ራሳቸውን እየነቀነቁ «አይ አዜብ፥ መቼ በዚህ ብቻ ሆነና፥ መነሻው ይህ ይሁን እንጂ መድረሻውማ የመውደድ ፍርሃት ነው። የአሰራርሽ ሁኒዔታ የአረማመድሽ ሁኔታ ዘወትር በዓይኔ ላይ እየሄዱብኝ ስለተቸገርኩ እንዴት ቀርቤ ስለ ውዴታዬ ልግለጽላት እያልኩ ራሴን በምጠይቅበት ጊዜ አስቀድሞ የሚታየኝ ቁጣ ያዘለው በምጠይቅበት ጊዜ አስቀድሞ የሚታየኝ ቁጣ ያዘለው አነጋገርሽ በመሆኑ ከወዲሁ ፍርሃት ያድርብኛል። ለሥራ ጉዳይ ለማነጋገር ቢሆንማ ምን ያስፈራኛል ብለሽ ነው፤ እንዲያው ታስለፈልፊያለሽ እንጂ ይህንን ሁሉ ሁሉ መች አጣሽው......ብቻ ያም ሆነ ይህ የሥራ ቦታችን አንድ ላይ ባይሆንና ባንቀራረብ ኖሮ በፍጹም ደፍሬ አላናግርሽም ነበር። ይህን ያህል የመቀራረባችንም ነገር የማይታለም ነበር።

«ግን እንደዚህ ያደረገኝ ምን እንደሆነ ያውቃሉ?»

«እስቲ ንገሪኝ አዜቢና! ምንድን ነበር?»

መቼም ከዶክተር ገድሉ የምደብቀው ምንም ነገር የለኝም። ከትሩፋት ጋር ከተገናኘንበት ጊዜ ጀምሮ ያጋጠመኝን ሁሉ የመጀመሪያው ፀባዬ ምን እንደነበረ በኋላ የተለወጠው ለምን እንደሆነ በዚሁ ፀባየ ብዙ ወንዶች እያስቀየምኩ ማባረሬን.....ሁሉንም ዝክዝክ አድርጊኤ አጫወትኳቸው።

ንግግሬን ሁሉ በአንክሮ ከአዳመጡኝ በኋላ ትክዝ ብለው እየተመከቱኝ «ይህን ሁሉ አልፈሽ ነዋ የእኔ የሆንሽው?» አሉኝ።

ፊቴን ትክ ብለው የሚመለክቱት ልክ እንደ አዲስና አስደናቂ እንደሆነ ነገር ነበር። ፊታቸው ያለወትሮው ቀልቶ የደስታም ይሁን የድንጋጤ ያልታወቀ ነገር ይነበብበታል። ዓይናቸው በተመስጦና በናፍቆት እኔኑ ይመለከታል። ገጻቸው በሙሉ አይቸው የማላውቀው አዲስ ሁኔታ ነበር።

የእሳቸው ሲገርመኝ ለካስ የእኔም የተለየ አልመሰለኝም። አይኖቼ ፈዝዘው እሳቸውን ይመለከታሉ። ፊቴ ያቃጥለኛል፤ እጆችቼን አልቦኛል። ልቤም ድንጋጤና ድስታ የተደባለቀበት አዲስና ልዩ ጣዕም ባለው ስሜት ይሞቀኛል። በመሐላችን ፀጥታ ሰፍኗል።

ወዲያው ወንበራቸውን ለቀው፥ እኔ ከተቀመጥኩበት ሰፋ ያለ ፎቴ ላይ መጡና ቁጭ አሉ። እንዴት እንደሚያደርጉን ግራ ገብቷቸዋል። እኔም ዓይን ዓይናቸውን እያየሁ ፈገግታ ከማሳየት ሌላ መናገር ተስኖኛል።

»አዜቢና ብዙዎቹን አልፈሽ አሁን የእኔ ሆንሻ» አሉኝ። አነጋገራቸው በጣም የለሰለሰና የሚዳስስ ዓይነት ከመሆኑም የተነሳ ልክ በጆሮ የሚነገር ምስጢር ይመስል ነበር።

ትከሻቸውን ድገፍ ብዬ «አዎና ታዲያ» አልኳቸው። እጄን በአንገታቸው ስር አሳለፉት። ፊታቸው ጉንጨን ዳሰሰው - ጢማቸው የሞቀ ሰውነቴን አበሰው - ልቤ ናድ ናድ አለ - ጉንቸን ሳም አደረጉኝና ቀና በልው ተመለከቱኝ - በሚዳስስ አንደበታቸውም «አዜቢና መቼ ነው ታዲያ ጎጆአችንን የምንመሰርተው?» ሲሉ ጠየቁኝ።

«ምን የቀን ገደብ ያስፈልገዋል?» አልኳቸው።

አሁንም ምንም ቃል ሳይተነፍሱ እንደቀድሞው ፊቴን ትክ ብለው ይመለከቱኝ ጀመር። እኔም በናፍቆትና በጉጉት አይን ተመለከትኳቸው በእለቱ እኔ በእሳቸው ፊት ላይ እሳቸው በእኔ ፊት ላይ የምንመለከተው ከሌላው ቀን የተለየ አዲስና ውብ ነገር ምን እንደ ሆነ ለማወቅ አልቻልኩም።

ወዲያው ከመቀምጫው ብድግ አሉ፤ በኈልት እጃቸው ጭንቅላቴን አቀፍ እንደማድረግ ሳብ አድርገው ግንባሬን ደግሞ አንዴ ሳሙኝ - በቃቸው፥ ከዚህ የበለጠ አልተጓዙም። ድፍረትም አላገኙም። በእሳቸው ብቻ ምን ይፈረዳል? እኔም አልደፈርኩም። ተመልሰው ተቀመጡና እንደገና ወሬ ጀመሩ።

ከዚያን ዕለት ወዲህ ያለው ነገር ስንቱ ተወርቶ። ተገናኝተን በተለያየን ቁጥር ናፍቆት ነው። ጥቂት ጊዜም ቢሆን መጫወት የምንችለው በሻይ ሰዓት ስለሆነ በሥራ ጊዜ ለተራ ወሬዎች አያመቸንም። ማታ ማታም የተለያየን ቤት ስለምንገባ በቅሬታ መለያየት ብቻ ሆነ። በእሁድ የዕረፍት ቀናችን እኔ ነፃ ብሆንም ዶክተር ገድሉ ጊዜ አልነበራቸውም። አንዳንድ ጊዜ እበሳጭና «እንዲህ ዓይነቱን በሥራ የተጠመዱ ሰው ወድጄ ለምን እማቅቃለሁ?» ብዬ ራሴን ስጠይቀው «ግድ የለም ሁሉንም ቻይ፥ ለሥራ ቅድሚያ መስጠት ተገቢ ነው፤ ለፍቅሩ ትደርሱበታላችሁ፤ ወደፊት ብዙ ጊዜ ይኖራችኋል» የሚል መልስ ከህሊናዬ ይሰነዘርብኛል።

ከዚህ በኋላ የትዳር መመሰረቻችንን ጊዜ ለማቃረብ ወስነን ዶክተር ገድሉም ሆኑ እኔ በግላችን አንዳንድ የቤት እቃዎችን እየገዛን ከቤት ማስቀመጥ መጀመር። ቤተሰቦቻችንም ስለዚሁ ጉዳይ ሳያውቁ አልቀሩም። ሰፋ ያለ ጨዋታ እንጫወት አንጂ አልፎ አልፎ እኔ እሳቸው ቤት እሳቸው እኔ ቤት እየመጡ ምሳ እንገባበዛለን። በሽታዬም ሁሉ ለቅቆኝ ሄደ። ከማንኛውም ሰው ጋር በአግባቡ መቃለድ ጀመርኩ። ያለፈውን ግብዝነቴን ትቼ ለያዝኩት ፍቅር ለምመሰርተው ትዳር የሚያስፈልገኝን ሁሉ ጠንክሬ አከናውን ጀመር።

**14**

አንድ ቀን ጠዋት ቀደም ብዬ ሥራ ገባሁ። የሥራ ልብሴን አጠለቅሁና ምድብ ሥራዬን እያከናወንኩ ቆይቼ ሰዓቴን አይት ባደርግ አራት ሰዓት አልፏል። ዶክተር ገድሉ አልገቡም። መቅረታቸው መሆኑ ስለታወቀኝ በምትካቸው ሕመምተኞችን እየጐበኘሁ እርዳታ አደርግላቸው ጀመር። መቼም ዶክተር ገድሉ ያልገቡ እለት ሥራቸው ይሰለቸኛል። መንገላወድ አበዛለሁ። ሥራዬን ጨርሼ ቢሮዬ እንደተመለስሁ አምስት ሰዓት አካባቢ ስልክ ተደወለ። «አዜቢና በምሳ ሰዓት በእኔ በኩል ትመጪ የለ?» ብሎ በመጀመር፤ ዶክተር ገድሉ ነበሩ።

«ምን ችግሮኝ እመጣለሁ እርስዎ ግን ምን ሆነው ከሥራ የቀሩት?.....» አልኳቸው።

«ትቀልጂያለሽ እውነትሽን ነው? በመሥሪያ ቤት ውስጥ ስለ እኔ ምንም ሲወራ አልሰማሽም?»

«ኧረ አልሰማሁም ምን ገጠምዎት ዶክተር?»

«እንግዲያው ስትመጪ ትሰሚያለሽ፤ አሁን በጣም እቸኩላለሁ ዝግጅት ላይ ነኝ፥ በምሳ ሰዓት እንዳትቀሪ። ቻዎ፤» አሉኝና ጥያቄ ለማቅረብ እንኳፉታ ሳይሰጡኝ ስልኩን ዘጉብኝ።

ከዚያ በኋላ የምሠራው ሁሉ በድኔን ሆነ። ሁለመናዬ በሃሳብ ተመሰጠ «ዝጅግት ላይ ነኝ» ያሉኝ ነገር ይከነከነኝ ጀመር «ወዴት ለመሄድ ምን ማድረግ?» የሚለው ጥያቄም እያነሳሁ ሕሊናዬ አስጨነኩት። ነገሩ ምን እንደሆነ የማውቅበት ሰዓት በጣም ራቀኝ። ከነበርኩበት ክፍል ወጣ ብዬ ከሠራተኞቹ ወሬ ለመልቀም አሰብኩና ከመቀመጫዬ ብድግ ስል «ትደርሺበታለሽ፥ አሁን አርፈሽ ተቀመጭ፥ መጥፎ ወሬስ ቢሆን ገና ከአሁን ለመቃጠል ነው? ለወሬ ምን ያስቸኩላል?» አለኝ ሕሊናዬ። ወጣትነቴን ተውኩትና ተመልሼ ተቀመጥኩ....ምን የከፋ ነገር አጋጥሞአቸው ይሆን? ወይስ ደግሞ ምን ጥሩ እድል አጋጥሞአቸው ይሆን? ብዙ ነገር አሰብኩ፥ ማሠሪያም ባላበጅለት......

እንዳይደርስ የለም፣ የምሳ ሰዓቱም ደረሰና ወደ ዶክተር ገድሉ ቤት ጉዞዬን ቀጠልኩ። በየመንገዱ አዲስ ነገር ይኖር ይሆናል በሚል ስሜት ወሬ ባለበት አካባቢ ጆሮዬን ጣል ማድረጌ አልቀረም። ነገር ግን ከዶክተር ገድሉ ሥራ ጋር የማዛምደው ምንም ወሬ አላገኘሁም። ከቤታቸው አካባቢ እንደ ደረስኩ የዶክተር ገድሉን እናት ከሩቅ አየኋቸው። ሽርጥ አገልድመው ከዋናው ክፍል ወደ ማድ ቤት ይሄዳሉ። አረማመዳቸው ሁሉ የችኮላ ነው። ሥራ ላይ መሆናቸው ስለገባኝ ምሳ ለማድረስ እየተንጎዳጎዱ ይሆናል አልኩኝ። እንዳጋጣሚ ገልመጥ ሲሉ ስለተመለከቱኝ ቆሙና ጠበቁኝ። ከአጠገባቸውም እንደደረስሁ ሰላምታ እንኳ ሳይሰጡኝ አስቀድመው፡ -

«ሲስተር፥ አንቺም ትሄጃለሽ ወይስ የእኔ ልጅ ብቻ ነው?» አሉ አነጋገራቸው ሀዘን የተመላ ስለነበር ከመጠን በላይ ደነገጥኩኝ። ወዲያውም ፈጠን ብዬ «ወዴት?» አልኩና ጠየቅኋቸው።

«አልሰማሽም እንዴ? በዚያው በመሥሪያ ቤታችሁ በኩል እኮ ነው የታዘዘው» በተፈጥሮአቸው ሲናገሩ ቀዝቀዝ ያሉ ናቸው። በዚያ ላይ ሐዘን ስለተጫናእችው ንግግራቸው በታም ተጓተተብኝ። እኔ ደግሞ ወሬውን ለመስማት በጣም ቸኩያለሁ። ምንኛ አናደዱኝ -

«እኮ ንገሩኝ፥ ምንም አልሰማሁም አልኩዎት» አልኳቸው።

«ይኸውልሽ፥ ወደ ምሥራቅ ጦር ግንባር እንዲሄድ ታዘዘ» አሉኝና ሳያውቁት እንባቸው እርግፍ እርግፍ አለ። «በደህና ይመለሱ እንጂ ቢሄዱ ምናለበት ለእሳቸው ብቻ የመጣ ነገር አይደለም» አልኩኝ።

እናትዮዋን ለማፅናናት ያህል የተናገርኩት ነበር። ካለፈ በኋላ ሳስበው ግን በእርግጥ እንዲህ ዓይነቱ ቃል ከእኔ አንደበት የወጣ መሆኑ ያጠራጥረኛል። ለዚያች ደቂቃ ያህል የነበረኝ ጥንካሬ ከየት እንደመጣ አላውቅም።

አነጋገሬ በማስተዛዘን ዓይነት ሳይሆን ቆጣ ባለ መልክ ነበር። ፊቴንም ኮስተር አድርጌዋለሁ። ይህ ሁሉ ከንቱ ነው። ድካም ነው። እናትዮዋ እንደሆን የተናገርኩት እሳቸውን ለማፅናናት ያህል መሆኑ በደንብ ገብቷቸዋል።

ፊቴ ፍም መስሎ የቆምኩበት ቦታ የጨው ሐውልት ሆኜ ቀረሁ። በሰውነቴም ብርድ አይሉት ትኩሳት የማይታወቅ እውጀብ ተነሳብኝ። ስለ ዘመቻው ሰሞኑን ይወራ ነበር። በዚያን ዕለት ጠዋትም ከመሥሪያ ቤት እንደገባሁ ሠራተኞቹ በቡድን በቡድን ቆመው በሚያወሩበት ጊዜ፤ «ከእኛ መሥሪያ ቤትስ እነማን ታዘዙ?» የሚል ቃል ከአንዱ ግለሰብ አፍ ሲወጣ ሰምቻለሁ። ወሬው ስለ ዘመቻው ጉዳይ መሆኑን አውቄአለሁ። ነገር ግን ጉዳዬ ብዬ አላዳመጥኳቸውም። ዶክተር ገድሉ ይሄዳሉ ብዬ መቼ ገመትኩ? በኋላም ስልክ ደውለው....«ዝግጅት ላይ ነኝ» ሲሉኝ ለዘመቻው መሆኑን መጠርጠር የአባት ነበር፤ ነገር ግን አልጠረጠርኩኝም። ያን ያህል ኃላፊነት የነበረባቸው ሰው ወደ ጦር ግንባር ይሄዳሉ ብዬ እንዴት ልጠርጥር.....? በሕልሜም በውኔም አልነበረም.....ምን ዘጋኝ ልበል።.....»

እናትየዋ «በይ እቤት ግቢና ጠብቂው አሁን የመጣል፥ አንቺም እንደምትመጪ ቀድሞ ነግሮኛል» አሉኝና ወደ ቤት ካስገቡኝ በኋላ «እመንገድ ላይ እንኳን ቢሆን ትንሽ ስንቅ ብጤ ላዘጋጅለት ብዬ እየተንደፋደፍኩ ነው መቼም የግብር ይውጣ መሆኑ አልቀረም» ብለው ተመለሱና ወደ ማድ ቤት ሄዱ።

የመሄጃቸውን ጊዜ ለማወቅ ከመጓጓቴ የተነሳ ተመልሰው የማይመጡ ይመስል ተከትያቸው ወደ ማድ ቤቱ ሄድኩና «እማማ ለመሆኑ የዶክተር መንቀሳቀሻ ጊዜ መቼ ነው?» ብዬ ጠየቅኋቸው።

«አይ ልጄ ጦርነት ቀጠሮ ይሰጣል ብለሽ ነው፥ በነገው ዕለት ነዋ! እንደሚወራው ከሆነ በጦር ሜዳው አካባቢ የሐኪሞች እጥረት ስላለ በጠላት ጦር የቆሰሉ ወገኖቻችንን በፍጥነት ሕክምና እንዲያገኙ ብዙ ሐኪሞች ከከተማው ይወሰዳሉ ይባላል። መሄዱስ ካልቀረ የእኔም ልጅ በፍጥነት ቢደርስላቸው ይሻላል» አሉ።

ከአነጋገራቸው እንደተረዳሁት፥ በአንድ በኩል የሀገር ፍቅር ስሜት ስላላቸው በሁኔታው ቅር እንዳልተሰኙ ለመግለጽ ጠንከር ማለት ይፈልጋሉ፥ በሌላ በኩል ደግሞ የእናት ሆድ ነውና ልጃቸው ጦር ሜዳ ሂዶ የሚያክምበት ጊዜ ሊያጋጥመው ይችላል ብለው የሚያስቡበት ሁሉ ከፊታቸው ድቅን ሲልባቸው ትካዜ ይጫጫናቸውና ንግግራቸውም ቅልስልስ ይላል።

የጉዞአቸው መቻኮል እኔንም ብዙ አላስደነቀኝም። የጦር ሜዳው ጉዳይ ፋታ የማይሰጥ መሆኑንና የጠላት ጦር እየገፋ መምጣቱን በዜና ማሰራጫዎች ሰምቻለሁ። ደግሞም ጊዜ የሚሰጥ ጉዞ ትርፉ ሃሳብ ብቻ ነው። በመሸ በነጋ ቁጥር ቀን መቁጠሩስ ሌላ ጭንቀት መፍጠር አይደል! ከዚህ ሁሉ በአጭር ቀን መሄዳቸውን መርጫለሁ።

«አሁን ከጭሱ ዘወር በይ ሳሎን ሆነሽ ጠብቂው»

«አይ እማማ ያደግሁበት አይደል የርሱ፥ መች ቸገረኝ ብለው ነው» ብዬ ከማድ ቤት ወጣ ስል ዶክተር ገድሉም በፈጣን ርምጃው ተፍ፥ ተፍ እያሉ ሲመጡ እየኋቸው። ገና ከሩቅ ሲመለከቱኝ ፊታቸውን ፈገግ አደረጉና ወዲያው መልሰው ወደ መሬት አቀረቀሩ። አንድ ነገር እንደተሰማቸው አወቅሁኝ። ከሩቅ እኔን ማየታቸው ደስ ሲላቸው በጉዞ ምክንያት ሊለዩኝ በመሆኑ ደግሞ ቅሬታ እንደተሰማቸው ገባኝ። ፊታቸውን በፍጥነት ይገልጽባቸዋል።

መቼም «የሚዋደድ ሰው ልብ ለልብ ይተዋወቃል» ይባል የለ፥ ያለቦታው ያቀረቡትን ጥያቄ መልስም ላይጠብቁለት ተወት አደረጉና፤

«አሁን ያሳሰበሽ የእኔው ዘመቻ ጉዳይ መሆኑ ይገባኛል። ግን ፈጽሞ አትጨነቂ፥ በጣም ቀላል ነገር ነው። እንኳንስ የሕክምና ርዳታ ለማድረግ ቀርቶ ከጠላት ጋር ፊት ለፊት ለመታኮስ የሚሄደው ወታደር እንኳ ይህን ያህል አይጨነቅም። የእኔ ከዚህ ሁሉ የተለየ ነው። ፈጽሞ ሃሳብ አይግባሽ» አሉ።

እንዴት ነገሩን ሁሉ ቀላል አድርገው አቀረቡት፥ ይህ ሁሉ አባባል እኔን ለማጽናናት ነው። እንግዲህ አርጐም ማጽናናት የለም። «ሃሳብ አይግባሽ» ብሎ ነገር ዓይኔን ብዘጋው ጆሮዬን ብደፍነው ሃሳብ የት ይቀርልኛል?»

«ለመሆኑ የሚያርፉበትን ቦታ ያውቁታል?»

«የተነገረኝ ነገር ወደ ምሥራቅ ጦር ግንባር መሄድ እንዳለብኝ ነው፥ የሕክምና መስጫ ሥፍራ ግን በየት አካባቢ እንደሆነ አላወቅሁትም፤ በጦርነቱ አካባቢ ቀረብ ብሎ ሳይሆን ይቀራል?» ይህን ሲናገሩ የባሰ መንፈሴ ረበሹት። በጦር ሜዳ የሚደረገው ውጊያ በመንፈሴ ታየ።

በጠላት ጦር የቆሰሉ ወታደሮች እያቃሰቱ ርዳታ ሰጪዎችን ሲፈልጉ.....ዶክተር ገድሉ እዚያ ጥይት እንደበረዶ የሚያዘንቡበት ቦታ ገብተው እየተሯሯጡ በተለምዶው አነጋገራቸው፥ «አይዞችሁ፥ ምንም አትሉ፥ ቀላል ነው ትድናላችሁ» እያሉ በማጽናናት የሕክምና ርዳታ ሲያደርጉላቸው -

ዓይኔ እንባ እንዳዘለ ትክ ብዬ እየተመለከትኳቸው፥ «ደብዳቤም ልጽፍልዎ አልችም ማለት ነዋ?» ብዬ ጠየቅኳቸው።

በፍጥነት መልስ ሊሰጡኝ አልቻሉም። ስለዚህ ጉዳይ ማሰብ ግንባራቸውን ኮስተር አደረጉና በዓይናቸው ወደ ሩቅ ይመለከቱ ጀመር። ልባቸውም እንደዚያው ርቆ መሄዱ ገባኝ።

ይህንን ሁሉ የምንጫወተው ወደ ቤት ስንገባ ገና ከውጪ እንደተቀበልኳቸው ቆመን ነበር። እናትዮዋ የልጃቸውን ድምጽ ሲሰሙ ከማድቤት ወጡና በሽርጣቸው ጫፍ ጭስ የሸፈነው ዓይናቸውን እየጠራረጉ «እንዴት ነው? የሄድክበት ተሳካልህ?» ሲሉ ጠየቋቸው።

ዶክተር ገድሉም ራሳቸውን በመነቅነቅ ጉዳዩ እንደ ተሳካላቸው ገለጹላቸው። ይሄኔ እናትዮዋ የትካዜ ሳቅ እየሳቁ ወደ እኔ ተመለከቱ። እንደገና ልጃቸውንም አትኩረው አዩአቸው። በፊታቸውም ላይ የሚታየው ፈገግታ ደስታና ቅሬታ ያዘለ ነበር። እኔም አንድ ያላወቅሁት ነገ እንዳለ ጠረጠርኩ።

«በሉ ወደ በኢት ግቡ፥ እኔም ሥራዬን ጨርሻለሁ መጣሁ» ብለው እያመነቱ ወደ ምድጃቸው ተመለሱ፤ አኳኋናቸው ዓላማው ግቡን ያልመታለትን ሰው ይመስላል።

እኔና ዶክተር ገድሉም ከቤት ገብተን ከረዥሙ ፎቴ ላይ ጎን ለጐን ተቀመጥን። ገና አረፍ ከማለታችንም «ለጎጆ መውጫ» በለን የገዛነውን ሙሉ የሻይ ስኒ ከነማስቀመጫው (ከነማንቆርቆሪያው) ከፊት ለፊታችን በነበረው ቁም ሳጥን በመስታወት ውስጥ ታየን። እኔ ልሁን እሳቸው ማንኛችን ቀድመን እንደተመለከትነው አላስታውስም። ነገሩ ግን ለሁለታችንም ስለገባን የሁለታችንም ፊት ለአንድ አፍታ ያህል በትካዜ ጉም ተሸፈነ። ዶክተር ገድሉ ወደ ትከሻዬ ጠጋ ብለው ከሹራቤ እጅጌ ላይ የጋቢ ጥጥ መሳይ እየለቃቀሙ «አይዞሽ ስለትዳሩ አንደሆን ከጦር ሜዳ ስመለስ እንደርስበታለን» አሉኝ።

ሰው መቼም ተስፋ አይቆርጥም። እቆያለሁ እንጂ እሞታለሁ አይልም። አሁን እስቲ እንዲህ ዓይነቱን የማይጨበጥ ተስፋ መናገራቸው ከምን ሊያንድ ይሆን? ለጦርነት ሳይህን ለተመልካችነት የሚሄዱ ይመስል «ከጦር ሜዳ ስመለስ» ማለትን ምን አመጣው? በእርስቸው ቤት እኔን ቅር እንዳይለኝ ማባበላቸው ነው። ዳሩ ምን ያድርጉ፥ ጦር ሜዳ የሚሄድ እየሸለለ እንጂ እየተከዘ እንዳልሆነ ሲነገር ይሰሙ የለ? እኔም በአነጋገራቸው በመገረም ራሴን ነቀነቅኩና «እሺ እስቲ ያድርሰን» አልኳችው። አነጋገሬ የተስፋ መቁረጥና የማመንታት ነበር።

እናትዮዋ በአጭር ጊዜ ውስጥ ምሳችንን አድርሰው ከተፍ አሉ። እንጀራ ያቀረቡበት ትሪ አዲስ ነበር። ይህንንም ዶክተር ገድሉ በቅርቡ ለጎጆ መውጫችን የገዙት ሳይሆን እንዳልቀረ ገመትኩ። ግን ቢሆንስ እናትዮዋ ምን ቢያስቡ ያወጡታል። ለተንኮል ለማበሳጨት፥ ትዝታ ውስጥ ለመጨመር ካልሆነ በስተቀር......

ዶክተር ገድሉ ሐሳቤን የተከታተሉት ዓይነት ቆጣ ብለው ወደ ትሪው እያዩ፥ አሁን «ይህን ምን ሊያደርግልሽ አወጣሽው?» አሏቸው።

«አይ! ብሉበት እባክህ፥ ለመቼ ቀን ይቀመጣል? የት ዳሩ ነገር እንደሆን.....» ንግግራቸውን አቋረጡና ለጥቂት ሴኮንዶች ፀጥ ካሉ በኋላ «ብቻ አምላክ ያውቃል፥ ሁሉንም መልሶ ያስተካክለው ይሆናል» አሉ።

ዶክተር ገድሉ የእናታቸውን ክፉኛ ተስፋ መቁረጥ ከአነጋገራቸው ስለተረዱ ለማጽናናት ያህል «አይዞሽ ያሰብሽው ሁሉ ጊዜ ይፈጃል እንጂ መፈጸሙ አይቀርም፥ ተስፋ አትቁረጪ» አሏቸው።

«እንዳፍህ ያድርገዋ!» ብለው ወደ ጓዳ ተመልሰው ገቡ። ይህን ሁሉ የሚያናግራቸው ልጃቸው ፍሬአቸውን ሳያሳዩአቸው ገና በዕቅድ ላይ እንዳሉ ሊዘምቱ በመሆኑ ነው። ፈጽሞ ተመልሰው የሚመጡ አልመሰላቸውም። ወይም ደግሞ ተመልሰው እስኪመጡ ድረስ እኔ እሞት ይሆናል የሚል ጥርጣሬ ሳያድርባቸው አልቀረም። ትልቅ ተስፋ መቁረጥ ይታይባቸዋል። ይውጣላቸው ብለው ነው መሰል ዶክተር ገድሉ የገዙአቸውን ዕቃዎች ሁሉ እያወጡ ፊታችን ይደነቅሩብን ጀመር። በዚህ ሁኔታ የእኔንም ሆድ ይበልጥ አባቡት።

ጨዋታ ያለቀብን ይመስል በሁለታችንም በኩል ፀጥታ ሰፈነ። ምግቡን ብቻ አቀርቅረን እንጐሰጉስ ጀመር። እሱንስ ምን ያህል ስንበላ፥ እንዲያው ብቻ የማይናገረውን ተያያዝነው ለማለት ያህል ነው። ዶክተር ገድሉ ቆየት ይሉና፥ «ብይ እንጂ» ሲሉኝ «ይዤዋለሁ» ከማለት ሌላ ምንም የሰፋ ጨዋታ ጠፋ።

ጀማሪው ጠፍቶ ነው እንጂ ወሬውስ ሞልቶ ነበር። መተፋፈር አይሉት መደባበቅ ስለ ዘመቻው እንዳናወራ የተከለከልን ይመስል ዳር ዳር ማለታችን ለምን እንደሚበጅ አልገባኝም። የሁለታችንንም ሆድ የረበሽው ይኸው ጉዳይ መሆኑ የታወቀ ነው።

ዶክተር ገድሉ ድንገት ከእንቅልፉ እንደባነነ ሰው ቆጣ ብለው «መተከዝ ምንድነው? ከእኛ የሚጠበቅ እኮ አይደለም» አሉ።

«አፍዎስ ተናገሩ፥ ለመሆኑ ልብዎ ይህን ማድረግ ችሎአል ዶክተር?» «በደንብ ነዋ፥ ራሴን የምቆጣጠር ራሴ ነኝ» አሉ።

የሚያታልሉት እኔን ሳይሆን ራሳቸውን ነበር። ባይታወቃቸው ነው እንጂ የሩቁንና የቅርቡን እያሰላሰሉ መተከዛቸውንና መጨነቃቸውን የሚያመለክተው የተገታተረው ስራስራቸውና ጥቅርሻ የመሰለው ፊታቸው እንዲሁም እኔን - እኔን እያዩ የሚንቀዋለለው ዓይናቸው አሳጥቷቸው ነበር።

ምሳችንን በልተን ስንጨርስ ገበታው ተነሳና ታጥበን ወደ መቀመጫችን ስንመለስ ዶክተር ገድሉ ኪሳቸው ውስጥ እጃቸውን አስገቡና አንድ የወርቅ ቀለበት አወጡ። እናትዮዋም ጠረጴዛው ጋ ያስተካክሉት የነበረውን ዕቃ ትተው ወደ እኛ መጡና «ልጆቼ እስኪ ያሰባችሁትን ይሙላላችሁ.....ለሁሉም አንተ በደህና ተመለስ ገድሉዬ!» ብለው ምርቃታቸውን ሰጡ።

ቀለበቱ የመጣው ለእኔ መሆኑ ገባኝ። ከዚያ በፊት ዶክተር ገድሉ እጅ ላይ አይቼው አላውቅም።

«አዜቢና፥ ዛሬ ይህንን ለመፈልግ ስንት ቦታ ተዟዟርኩ መሰለሽ» ሲሉኝ ገና የዛን ዕለት የተገዛ መሆኑን አወቅሁ። እናትዮዋ ገና ከበር ላይ «የሄድክበት ተሳካልህ?» ብለው የጠየቋቸውና እኔም ያልገባኝ ነገር ይኸው መሆኑንም ተረዳሁ።

ዶክተር ገድሉ ወደ ጦር ግንባር እንዲሄዱ የታዘዙት የቤት ዕቃ እያሰናዳን ጋብቻችንን ለመፈጸም ጥቂት ቀናት ሲቀሩን ነው። በባሕላችን መሠረት የቀለበቱ ጊዜ አልፎአል። ቀደም ብሎ መደረግ ነበረበት። እኛም የተውነው አስፈላጊ መስሎ ስላልታየን ነበር። አሁን ታዲያ ቀለበት ይዘው መምጣታቸው ምን ይባላል?.....ማስታወሻ ጥለውልኝ ሊሄዱ አስበው ይሆን? በግዳጅ ላይ እንዳሉ እንዳልከዳቸው ተጠራጥረው ይሆን? የሚደፍረኝ ቢኖር ቀለበቱን አይቶ እንዲመለስ ይሆን?....እንደቆረቆረኝ አልቀረሁም ጠየቅኋቸው፤

«ድሮ የተውነው ቀለበት አሁን ለምን አስፈለገ?»

«ለማስታወሻነት ብቻ ነው፥ ሌላ እንዳይመስልሽ፥ እኔም የአቺን ቀለበት ወስጄ ነው የምሄደው፥ በምሠራበት ጊዜ፥ በምበላበት ጊዜ፥.....ሁልጊዜ አንቺን ማስታወሻ ይሆነኛል» ካሉ በኋላ ትካዜ ስለተጫናቸው እኔን ላለማባባት ፊታቸው ወደ መሬት አቀረቀሩና «ቀለበትሽን ካደረግሁኝ ምን ጊዜም ከጐኔ እንዳለሽ ሆኖ ነው የሚሰማኝ ሥራው ሁሉ እንደሚቀላጠፍልኝ አልጠራጠርም» አሉ።

ዓይኔ እንባ አቀረረ። በእርግጥ ሊለዩኝ መሆኑ እየቆየ ይሰማኝ ጀመር። መሥሪኢያ ቤትም ከእርሳቸው ተለይቼ የምሠራው ሥራ ምን ያህል አስጠሊ እንደሚሆን ተሰማኝ። ፈጠን ያለው አረማመዳቸው ከእኔ በስተቀር ለማንም የማይገባው ጽሑፋችው ትብብርን የሚጠይቀው አነጋገራቸው.....ሁሉም ፊቴ ላይ ድቅን አለብኝ። ሳላውቀው እንባዬ ጠብ - ጠብ አለ። አናትዮዋም እኔኑ ተከትለው ያነቡ ጀመር።

ዶክተር በይቅርታዊ አነጋገር «እረፊ እንጂ አዜብ ምን ዓይነቱ ደካማነት ነው?» አሉኝና ፀጉሬን ወደ ኋላ መለስ እያደረጉ እያሻሹልኝ እንደ ሕፃን ልጅ ማባበል ያዙ። «መባባትና ማልቀስ መች በሕፃንነት ብቻ ይወሰናል፥ ይልቅ ብዙ ነገር ባየነው በእኛ እይብስም?.....»

እናትዮዋ ነሸጥ አድርጐአቸው ተሳቡና እንባቸውን እየጠራረጉ «ምናልባት አሁን ተረሳና ነው እንጂ ጥንት አባቶቻችን የሚኖሩት በዱር በገድል እየተዘዋወሩ.....አልነበረም። ድንበርን ማስከበርም ከእነሱ ወዲያ ነው። ግድ የለም ብቻ ይቅናችሁና ድል አድርጋችሁ ተመለሱ» አሉ።

እውነት ከልብ የመነጨ ጥንካሬ ይሆን? በፊትማ እኔም ጠንካራ ነበርኩ። አሁን ማፍቀሬ አደከመኝ እንጂ ወንድንስ ቢሆን መች ይህን ያህል ጉዳዬ እለው ነበር?

ዶክተር ገድሉ ግራ እጄን ሳብ አደረጉና፥ «ቀለበትሽን ልውሰደዋ?» አሉኝ። «ለእርስዎ ከጠቀመዎት ምን ቅር ቢለኝ» አልኩና አውልቀው እንዲወስዱት አመቻችቼ ሰጠኋቸው። ቀለበቱን ያሠራሁት ትምህርቴን ጨርሼ ሥራ በያዝኩ በሶስተኛው ወሬ ነእብር።

ቀለበቷን ከእጃቸው ተቀብዬ ከጣታቸው ሳጠልቅላቸው በፈገግታ ትክ ብለው ተመለከቷት። ያሠራሁት በስሜ ስለነበር በላይዋ ላይ የተቀረፀውን የስሜን የመጀመሪያ ፊደል «አ» ን ለማየት እያዟዟሩ። እኔም ስመለከታት እኔ ጣት ላይ የነበረች ሳይሆን አዲኢስ ቀለበት መሰለችኝ። ዶክተር ገድሉ ከዚያ በፊት ቀለበት አድርገው ስለማያውቁ ይህችው የእኔ ቀለበት ለጣታቸው ልዩ ድምቀት ሰጠቻቸው።

እሳቸውም በተራቸው ያመጡትን ቀለበት ሊያጠልቁልኝ ጣቴን ሳብ ሲያደርጉ «መጨረሻውን ሳያምረዋ!» የሚል ቃል ከእናትዮዋ ተሰነዘረ።

ዶክተር ደግሞ «ለዚህ ምን ጥርጥር አለው» ብለው በቀለበት ጣቴ ላይ ሊያጠልቁልኝ ሲሞክሩ ቀበለቱ በአጋጣሚና በግምት የተገዛ ስለነበር ሰፋና ውልቅ ውልቅ ማለት ጀመረ። ወፈር በሚለው የመሐል ጣቴ ላይ ማጥለቅ ግድ ሆነ። ይህ ሁኔታ እኔንም ሆነ ዶክተር ገድሉን ቅር አላሰኘንም። እናትዮዋ ግን በጣም እንደከፋቸው ለመግለጽ ፊታቸውን አጨማደዱትና «አይ ገድሉ የልጅ ሥራ ሠራህ.....» አሏቸው።

ዶክተር ገድሉም ነገሩ ስለገባቸው «አአይ ምንም አይደል» በሚል አጭር መስል ዘጓቸውና ወደ እኔ ዘወር ብለው እናትዮዋ ቅሬታ ምን ላይ እንደሆነ በእንግሊዝኛ ነገሩኝ። በእናትዮዋ አመለካከት ቀለበት የተለመደው ጣት ላይ ካልተደረገ እጮኛነቱ አስተማማኝ እንዳልሆነ ሆኖ ነው የሚታያቸው።

ከልኩ ለማያልፍ ነገር ማውጣት ማውረድ ምንም እንደማይጠቅመኝ ተረዳሁ። ወደ ጦር ግንባር የሚጓዙትም የኔው ዶክተር ገድሉ ብቻ ሳይሆኑ አያሌ ሰዎች በመሆናቸውና በሀገር አንፃርም ሣየው የርሳቸው መሄድ የሚያስገኘውን ድጋፍ አሰላሰልኩ.....ልቤ መጽናናት ጀመረ። ብዙውም ልጆቻቸውንና ቤተሰቦቻቸውን ጥለው እንደሚሄዱ ገመትኩ። የእኔና የዶክተር ግዴለሽነቴንም ለማሳየት ትከሻየን ነቅነቅ አደረግሁና «በርስዎ አልተጀመረ» አልኳቸው። ከእኔ አልፌ ለእርሳቸውም ከፍተኛ ጥንካሬ ሰጠኋቸው። ከመሥሪያ ቤታችንና ከአካባቢያችን የዘመቱትን ሰዎች ስምና የቤተሰቦቻቸውን ሁኔታ እያነሳን ከእኛ ጋር በማነጻጸር ፍጹም ጥንካሬ አገኘን።

እናቲቱ በመሀል ጣልቃ እየገቡ «በጣሊያን ጊዜ» የነበረውን የጦርነት ሁኔታና ሟቹ ባለቤታቸው የዘመቱባቸውን የጦር ሜዳዎች፥ በአጠቃላይም ጀግባው የኢትዮጵያ ሕዝብ በጠላት ላይ የተጐናጸፋቸውን አኩሪ ድሎች በሰፊው አጫወቱን። በቤት ውስጥ ይህ ነው የማይባል ጥንካሬ ሰፈነ። ታዲያ ምን ይሆናል፥ እስከ መጨረሻው እንዲሁ አልገፋንበትም። ዶክተር ገድሉ ከጦር ሜዳ እስኪመለሱ ድረስ ለትዳራችን የሚያስፈልጉንን ነገሮች በሙሉ አሟልቼ እንደምጠብቃቸው ቃል ኪዳን ስገባላቸው አንድ ነገር ትውስ አለኝና «ለመሆኑ መቼ ይመለሱ ይመስልዎታል?» ብዬ ጠየቅኋቸው።

«እንዴት ላውቀው እችላለሁ አዜቢና» አሉኝና በትካዜ እየተመለከቱኝ «የጦር ሜዳ ጉዳይ እኮ መመለስንም ሌላውንም የያዘ ነው» አሉ።

መልሱን ራሴ እያወቅሁ መጠየቅ ለምን እንደሆነ አልገባኝም። ለመረበሽ ካልሆነ በስተቀር፤ ጭራሽ እንዲህ ዓይነቱን ጥያቄ ምን አመጣው? የጦር ሜዳ እንደሆነ የጊዜ ገደብ የሚሰጥ ነገር አይደለም። «በዚህ ጊዜ እመለሳለሁ» ማለት አይቻልም። መመለስ የሚቻለው ጦርነቱ አልቆ አገር ሲረጋጋ ብቻ ነው። ይህንንም የሚያገኝ የታደለ ነው። እዚያው ወድቆ መቅረትስ አለ አይደል?

ይህንን ጥያቄ በማንሳቴ በጥንካሬ የተሞላውን ቤት እንደገና ትካዜ ውስጥ እንዲገባ አደረገው። ዶክተርም «ወድቆ መቅረት» የሚለውን ቃል ሊጠቅሱ ስላፈለጉ እንዲያው በደፈናው «መመለስንም ሌላውንም ብለው አለፉት። በዚህ ጊዜ ፊታችን በትካዜ ተሸፍኖ ስለ «ሞት» ማሰባችንን በግልጽ የምያሳየው።

.....ሞት እንደሆን ለማንም አይቀርም። ሆኖም «ደህና ሁኑ» እያሉ እየተሳሳሙ ተለያይቶ መቅረት ምንኛ ሰውነት ይረብሻል? ለዚህ ሁሉ መንስኤ የሆነው «ጦርነት» ከምድረ ገጽ የሚጠፋበት ጊዜ መቼ ይሆን? ሰው ሰውን የሚያጠቃበት ሰው ከሰው ጋር የሚባጨቅበት ነገር ሁሉ ቀርቶ እስከ ዕለተ ሞቱ ድረስ ተፋቅሮ እኩል፥ ሠርቶ እኩል በልቶ፥ የሚኖርበት ጊዜ መቼ ይሆን በዓለም ላይ ሰላም፥ እኩልነት ወንድማማችነት ሰፍኖ አከፊው ጦርነት የሚቀርበት ጊዜ ርቀቱ ምን ያህል ይሆን? - በልቤ ብዙ ሀስባ ተመላለሰብኝ።

ከቀትር በኋላ ሥራ ሳልገባ ዋልኩ፥ ብገባም ልቤ እየተንጠለጠለ ምንም ዓይነት ሥራ እንደማልሠራ ስለማውቅ አንደኛዬን ሸኝቼ ከጨረስኩ በኋላ ቁርጤን አውቄ እሰራለሁ ብዬ ነው።

እንዲሁ የቅርብ የሩቍን እያነሳን ስንጫወት አንዴ ስንደሰት፥ አንዴም ስንተክዝ ጊዜው መምሸት ያዘ። ወላጆቼ እንዳይሰጉ ስልክ ደውዬ ነገርኳችውና እዚያው አድሬ ጠዋት ልሸኛቸው ወስንኩ። በምሽቱም አንዳንድ ዘመዶቻቸውና ጓደኞቻቸው መጥተው «ደህና ተመለሱ» እያሉ ተሰናበቷቸው። እኔም የዶክተር ገድሉ መሆኔን ለብዙ ሰዎች ያስመረቅኩት ያን ዕለት ነበር።

ሌሊቱም ነጋና ዶክተር ገድሉ ሻንጣቸውን ይዘው ተነሱ። የመሥሪያ ቤት ጓደኛቸው እስከ መንቀሳቀሻው ሥፍራ ድረስ ለመሸኘት በጥዋት መኪናውን ይዞ ከተፍ አለ።

«እንግዲህ ምን ቀረኝ አዜቢና? ሁሉንም ነገር ሻንጣዬ ውስጥ ከተሽልኝ የለ?»

«አዎ ሁሉም ገብቷል ምንም የቀረ ነገር የለም»

ወደ መኪናው እያመለከቱ «ይኸውልሽ ዶክተር ፍስሀ ጥብቅ ጓደኛዬ ነው። የሚቸግርሽ ነገር ሁሉ ይረዳሻል ልክ እንደ ወንድምሽ ተመልከቺው» ካሉ በኋላ እንድንተዋወቅ አደረጉ።

እናትዮዋ ጋቢያችውን ለብሰው እስከ መንቀሳቀሻው ሥፍራ ድረስ አብሬ መሄድ አለብኝ ብለው ተነሥተዋል። ዶክተር ገድሉ ደግሞ ማንም ሰው እንዲከተላቸው ስላልፈለጉ ከዚያው ለመሰናበት «ደህና ሁኚ» እያሉ ሳሙአቸው፥ ወደ እኔም መጥተው ጉንጭና ጉንጬን እያገላበጡ ሳሙኝ። እንባዬ ቢተናነቀኝም ቅሉ ከንፈሬን ነክሼ እንደ ምንም ጠንክሬ ያዝኩት። እናትዮዋ ግን እየተንሰቀሰቁ ያነቡት ጀመር።

በዚህ ጊዜ ነው ዶክተር ገድሉ ቆጣ ብለው «እንዲህ መሆን ምንድነው? ዜብን አታያትም እንዴ፥ አንቺ ይልቅ ከእሱዋ የተሻልሽ መሆን አለብሽ። ብዙ ነገር ያሳለፍሽ ሰው ነሽ። ወልደሻል፥ ከብደሻል፥ ደታስውንም ስቃዩንም፥ አሳልፈሻል። አሁን አዲስ መሆን ምንድነው? ለዚያውስ ደግሞ የሕክና መሣሪያ ይዤ ለምሄደው ነው እንዴ የምታለቅሺው? በዚህ ዓይነትማ ልጆቻቸውን ጠብመንጃ እያስያዙ የሚሸኙ እናቶች እንዴት ይሁኑ፥ ጦርነቱ ረዥምና ከባድ ከሆነ አንቺም ሳትቀሪ ጠብመንጃ ይዘሽ መነሳት አለብሽ፥ በእኔ ብቻ አያበቃም» ያሉት።

ዶክተር ገድሉም ቢሆን ይህን ያህል የሚያደፋፍሩት ሁሉንም ነገር በሆዳቸው አምቀው ይዘው ነው እንጂ መለያየት ምንኛ ሆድን እንደሚያባባ ሳያውቁት ቀርተው አይደለም።

በመጨረሻም ሁላችንንም ተሰናብተው ወደ መኪናው ሲገቡ በናፍቆት አነጋገር «እንግዲህ ደህና ሁኑ ገዴ!» አልኳቸው።

«ገዴ» ማለቱ ለእሳቸውም ገርሞአቸው እንደገና ወደ ኋላ ዘወር አሉና እያዩኝ «ግድ የለም፥ በጦር ሜዳ ስመልስ በደንብ እያቆላመጥሽ ትጠሪኛለሽ ይህንን «አንቱ» ማለትሽንም ትተሽ እንደምትጠብቂኝ አልጠራጠርም» አሉኝ።

ለእኔውም ገረመኝ። እስከዚያ ጊዜ ድረስ አቆላምጩ ጠርቼአቸው አላውቅም። ያን ዕለት ግን አፌ ላይ ምን እንዳመጣልኝ አልገባኝም። አንድ ቀን እንኳ አቆላምጩ ጠርቻቸው ቢለዩኝ ወደ ፊት የማይቆረቁረኝ መስሎኝ ይሆን......

መኪናዋ ለመንቀሳቀስ ድምፅ አሰማች። ዶክተር ፍሰሃም በመስኮት በኩል አንገታቸውን ብቅ አደረጉና «ሸኝቻቸው ስመለስ በዚሁ በኩል አልፋለሁ» አሉኝ። ራሴን በመነቅነቅ እሽታዬን ገለጽኩላቸው።

ወዲያውኑ የረሳነው ነገር ትዝ አለኝና ፈንተር ብዬ እንደቆምኩ «ዶክተር ገድሉ የደብዳቤውስ ነገር እንዴ ነው? እንዴት ልልክልዎት እችላለሁ?» አልኳቸው።

እሳቸውም «አመቺ ሁኔታ ካለ እኔ እጽፍልሻለሁ፥ አንቺ ግን አድራሻውን ልታገኝ ሰለማትችይ......ባንቺ በኩል አይሆንም» የሚል መልስ ሰጡኝ

በትካዜ የልጃቸውን ፊት እየተመለከቱ ድንጋይ ላይ ኩርምት ብለው የተቀመጡት እናታቸው «ቤታቸው በጦርነት ፈራርሶ ካልሆነ እዚያም አገር ዘመዶች ነበሩን እኮ!» የሚል ድምጽ አሰሙ።

ዶክተር ገድሉ የረሱት ነገር ትዝ ያላቸው ይመስል ወደ መኪናዋ እንድጠጋ ጠሩኝና በእጃቸው አንገቴን ይዘው በቀስታ «እንግዲህ የእናቴ ነገር አደራ እንደ ፀባይዋ ያዥአት፥ ዘመዶቻችን እንደሆኑ ብዙ አይጨነቁላትም» አሉኝ።

እረትውት ነው እንጂ ገና ከቤት ሳንወጣ ደጋግመው ነግረውኝ ነበር። ለማንኛውም እዚያው ፊት ፊታቸውን እያየሁ «እሺ» የሚል ድምፅ አሰማሁ። ወዲያው ግን እንባዬ መውረድ ጀመረ፥ በዚያን ጊዜ ነው ዶክተር «እኔ ነኝ ጥፋተኛ ፍሰሃ እባክህ ወደ ፊት በል መኪናዋን ንዳ» ያሉት፤ ወዲያው ተነስተው ከፊታችን የበረሩትን፤ እኔም እናትዮዋም አይናችን አብሮ የበረረው.....

እናትዮዋን አፅናንቼ ወደ ቤት ካስገባኋቸው በኋላ የሥራ ሰዓቴ እስኪደረስ እዚያው አብሬአቸው ቁጭ አልኩ። ትካዜውና ናፍቆቱ ገና ያን ጊዜውን ሌላ ነገር ሆነብኝ። በተለይም ለመጨረሻ ጊዜ ሲሰናበቱኝና የእናታቸውን አደራ ሊነግሩኝ በመስኮቱ አንገቴን ያስገባሁ ጊዜ የነበረው ሁኔታ ፊቴ ላይ ድቅን እያለ ማስጨነቁን ቀጠለ.........

**15**

እኔ ላለሁበት ክልል በዶክተር ገድሉ ምትክ ለተቆጣጣሪነት የተመደቡት ከአሁን በፊት ለጥቂት ቀናት መጥተው የነበሩት ዶክተር አብርሃም ናቸው። ምንም እንኳ ስለ ጠባያቸውም ሆነ ትጉህ ሠራተኛ ስለመሆናቸው ወይም ስላለመሆናቸው ጠንቅቄ ባላውቅም እንዲሁ ሁኔታቸው ሁሉ ደስ አይለኝም ነበር። አነጋገራቸው እንዳኮረፈ ሰው ብስጭት የተቀላቀለበት የሚመስልና የመሳብ ችሎታ የሌለው ነው፥ ጭራሽ የመስማት ስሜትን ይዘጋል። ማወቅ ብቻ ምን ዋጋ አለው? ትልቅ ነገር ዕውቀትን በጥሩ ሁኔታ ላላወቁት መግለፅ መቻሉ ነው። ዕድሜአቸውም በግምት ወደ አርባ ሦስት ገደማ ይሆናል። የሚኖሩት ከሕግ ሚስታቸው ጋር ሲሆን ሁለት ከፍ ከፍ ያሉ ልጆችም እንዳሉዋቸው ሰምቻለሁ።

ወደድኩም ጠላሁ ዶክተር ገድሉን እንደሆን አላገኘሁም። ከእኝሁ ከአዲሱ ዶክተር ጋር ሥራዬን አከናውን ጀመር። ለጥቂት ሰሞን መሥሪያ ቤቱም መንገዱም፥ መኖሪያ ቤቴም ሁሉም የተራራ ያህል የከበደኝ፤ አስጠላኝ። ከምነቃነቅ ከምሠራ ይልቅ ተኝቼ ብውል እመርጥ ጀመር። የማይለመድ ነገር የለምና ከቀን ወደ ቀን እየለመድኩት መታሁ። የዶክተር አብርሃምን ንጭንጭና ዘጊ ንግግርም ተላመድኩት። ደግነቱ «ሳይደግስ አይጣላም» እንደሚባለው ሁሉ የአማርኛም ሆነ የእንግሊዝኛ ጽሕፈታቸው ለማንኛውም ሰው ቁልጭ ብሎ የሚነበብ ዓይነት ነበር። እኔም ከሚያነጋግሩኝ ይልቅ በጽሑፍ የፈለጉትን ጥለውልኝ ቢሄዱ እመርጥ ነበር። ትብብር የሚጠይቅ ፅሁፍ እንደሆነ በዶክተር ገድሉ ጊዜ ቀርቷል። የአሁኑ «እንዲህ አድርጊ» የሚል ትዕዛዝ ነው።

ሕመምተኞቹን ልጐበኛቸው በገባሁ ቁጥር ስለ ዶክተር ገድሉ እያነሱ ናፍቆቴን ይቀሰቅሱብኛል።

«ሲስተር ዶክተር ገድሉ እኮ አባታችን ነበሩ፤ እንደሳቸው የሚያጽናናን የሚኢያክመን አሁን ከየት እናገኛለን ብቻ - ጥሎ አልጣለንም፥ እርስዎን ያቆይልን» ሲሉኝ ያ ለዛ ያለው አፅናኝ አንደበታቸውና የሕመምተኞቹን ራስ ነካ ነካ የሚያደርጉበት እጃቸው ትውስ ይለኛል። ታዲያ ምን ማድረግ ይቻላል? እኔም እንደጠንካራዎቹ ሆኜ «ይሂዱ እንጂ ጦር ሜዳም እኮ በጠላት ጦር እየቆሰሉ የሚወድቁት ሁሉ የእኛው ወንድሞች ናቸው። እንዲያውም እንደ ዶክተር ገድሉ ዓይነቱን ሥራ ወዳድ ሰው ወደዚሁ ከባድ ሥራ ወዳለበት ቦታ መላኩ ትልቅ እርዳታ ነው።» እያልኩ ሕመምተኞቹን አፅናና እገባለሁ።

በአምስት ሰዓት አካባቢም ወደ ቢሮዬ እየሄድኩ ሻይ ማፍላቱን ተውኩት። በሽታዬን ከመቀስቀስ ሌላ ምንም አልረዳኝም። ገና ማንቆርቆሪያውን ሳነሳው «አዜቢና ሻይ ደረሰ?» የሚለው ጥያቄ ይናፍቀኛል። ሱስ ሲይዘኝ እንኳ እያስገዛሁ ሆነ የምጠጣው።

በዚህን ጊዜ ትዝታዬን የሚያረሳኝ ይብዛም ይነስም በድርሻ ሥራዬ መጠመዱ ነበር። ይልቁንም በጦርነቱ ያለምክንያት የሚያልቁትን ሰዎችና ቤት ንብረታቸው ወድሞባቸው መግቢያ አጥተው የሚንከራተቱት ጭቁኞች እያስታወስኩ የኔውን ችግር ቀላል አደረግኩት፤ ያንን በመሰለው አስከፊ ጊዜ የሁለት ፍቅረኞች መራራቅም ሆነ መለያየት እንደ ከባድ ነገር መቆጠር እንደሌለበት እያደር የገባኝ።

እቤት በምገባበት ጊዜም እምብዛም ስራ አልፈታም ነበር። መጽሐፍ ማንበብ ከፍተኛው ስራዬ ሆነ። ቢያንስ ቢያንስ በየወሩ ሁለትና ሶስት መጽሐፍ ላልገዛ አልቀርም። ከዚያ በተረፈ ከመሥሪያ ቤቴም ቤተ መጻሕፍት መዋሴ አልቀረም። ሥራ ፈትቼ የምገኘው በእንቅልፍ ላይ ስሆን ብቻ ነበር። መጽሐፍ ለማንበብ የመጀመሪያ ጊዜዬ ባይሆንም እንኳ በዚያ ጊዜ ያገኘሁት ላቅ ያለ እውቀት ከፍተኛ ሕብረተሰባዊ አመለካከት እንዲያድርብኝ አድርጎኛል ፡

የዶክተር ገድሉን እናትም ከሳምት ሦስት ቀን ያህል እየሄድኩ እጠይቃቸዋለሁ፤ አስፈላጊውን ርዳታና እንክብካቤም አደርግላችዋለሁ። በእኔ በኩል ብቻቸውን ከሚኖሩ ይልቅ አብሬአቸው ብሆን ፈቃዴ ነበር። ሆኖ ፀባያቸው እንኳንስ ይህን ያህል ተቀራርበው ቀርቶ ሩቅ ለሩቅም ሆነው የሚቻል ዓይነት አልሆነም። የእርጅና ፀባይ ነው እንዳይባል እርጅናቸው ይህን ያህል አይደለም። በመጠኑም ቢሆን «አርጅተው ተንዛዝተዋል» ከሚባሉ ሰዎች የተሻሉ ናቸው። ነገር ግን የፀባያቸው ዓይነት ምን እንደሆነ አይታወቅም። ሰዎችን የሚያስደስታቸው ነገር ግልፅ አድርገው አይናገሩም። በዚያ ላይ አሽሙርና ሐሜት ቋሚ ተግባራቸው ነው። ከዘመዶቻቸው ሁሉ የተራራቁት በዚሁ ፀባያቸው እንደሆነ ዶክተር ገድሉ አጫውተውኛል። ብቻ በአጭሩ በጣም ከተቀራረብን ልንጣጣም ስለማንችል ተራርቆ መጠያየቁን መረጥኩ።

**16**

በዚህ ሁኔታ አንድ ወር ያህል ቆየሁ። የዶክተር ገድሉ ወሬ ግን ምኑም የለ። ስለ ጦርነቱም የሚወራው የጠላት ጦር ማየሉ ነበር። ምንም ቆራጥ ነኝ ቢሉ፥ ምን ቢደፍሩ፥ ሃሳብና ትዝታ መች ይለቃሉ፥ እኔም አንዳንድ ወሬዎች በሰማሁ ቁጥር መስጋቴና ማሰቤ አልቀረም። ግን ምን ልጨምር! ከምንስ ላድን! ላስቻለውስ ሁሉንም ዋጥ አድርጎ መቻል መድሐኒት ነው።

በእሁድ የእረፍት ቀኔ ከአልጋኔ ላይ ጋደም ብዬ መጽሐፍ በማንበብ ላይ ሳለሁ የቀበሌአችን የሴቶች ማኅበር ሊቀመንበር የአካባቢውን ሴቶች ለስራ ለማስወጣት በድምፅ ማጉያ ቅስቀሳ ስታደርግ አዳመጥኩ። በነዚያ ሳምንታት ውስጥ በየቀበሌው ወደ ጦር ሜዳ የሚሄድ ስንቅ ማዘጋጅቱ ተጧጡፎ ስለነበር የዚሁ ዕለት ቅስቀሳም ለዚሁ ተግባር መሆኑ ገባኝ። ወዲያውም የስራ ሱሪዬን አጥልቄ ከላይ ቀለል ያለ ሸሚዝ መሳይ ደርቤ ወደ መሰብሰቢያው ስፍራ ሄድኩ። ከቦታው ስደርስም የሴቶች ማኅበር ጽሕፈት ቤት ሠራተኞች ካልሆኑ በስተቀር ከኔ ቀድሞ የተገኘ ሴት አልነበረም። ከጽሕፈት ቤቱ ሠራተኞች ጋር ሰላምታ ተለዋውጨ ገና ቆም ከማለቴ ከመሐከላቸው አንዷ፥

«ሲስተር አዜብ፥ ሴቶቻችን ሁሉ እንዳንቺ ሰዓት ቢያከብሩልን ስራችን ምንኛ በተቀላጠፈ ነበር» አለችኝ።

አነጋገሯ አክብሮት የተሞላበት ከመሆኑም በላይ በሰዓት ያለመከበር ጉዳይ ክፉኛ መቆርቆሯን ያሳይ ነበር። በወቅቱ ግን የሰጠኋት አስተያየት «ምን ይደረግ ትያለሽ ጓዲት፥ እንደማታውቀው በቁጥር የበዙ ሴቶቻችን በቤት ውስት አሰልቺ ስራ የተጠመዱ ናቸው። ሕፃናት ማሳደጉም የእነሱው ሥራ ነው። ስለዚህ እንደኛ ቀልጠፍ ብለው መውጣት ላይሳካላቸው ይችላል።» የሚል ነበር።

ሌላዋ የማኅበሩ አባል ደግሞ በዚሁ ላይ አስተያየቷን አከለችበት «በእርግጥ ይህ የተናገርሽው ችግር በብዙ ሴቶች ላይ ያለ ነው። ሊቃለል የሚችለውም በእኛው የጠነከረ ትግል ነው ነገር ግን ለሰዓት ያለመከበር ምክንያቱ ይሄ ብቻ አይደለም። ካለፈው ስርዓት የተወረሰ ግዴለሽነትና ዝርክርነትም አለ። ይህን በከፍተኛ ደረጃ መዋጋት ይኖርብኛል።»

«በሉ እሺ የሚሰራውን ስራ እኛው እንጀምረዋ ስለ ሥራ ሰዓት ያለመከበር እያወጋን እኛምኮ በወሪኤ ጊዜውን ገድለነው» ከማለቴ ሁሉም ወደኋላቸው መለስ ብለው በየክፍሉ ተፍ ተፍ ማለታቸውን ቀጠሉ።

ከማኅበሩ ዕቃ ክፍል ውስጥ እህሉን በማስወጣት የሚወቀጠውንና የሚሸከሸከውን ወደ ሜዳ የሚታመሰውንና የሚቆላውን ደግሞ በጊዜያዊነት ወደ ተሰራው ዳስ ውስጥ በማመላለስ ላይ እንዳለን ሴቶቹ ጠብ ጠብ እያሉ መምታት ጀመሩ። ከፊሎቹ ሙቀጫ የተሸከሙ ወንዶች አስቀድመዋል። አንዳንዶቹ ደግሞ መቁያና ብረት ምጣድ የመሳሰሉትን ዕቃዎች ይዘዋል። ከግቢው እንደደረሱም ከፊሎቹን ወደ ዳስ ውስጥ ሥራ የተቀሩትንም ለወቀጣና ለማበጠር ሥራ ወደ ሜዳ ድልድሉ በተካሄደ በኋላ ሁሉም በየረድፉ ሥራውን ማከናወን ጀመሩ። እኔም ያለ እረፍት እህል የማመላለሱን የመውቀቱንና የማበጠሩን ሥራ ሳካሂድ ቆይቼ ድካም ስለተሰማኝ አንድ አፍታ አረፍ አልኩና ወገቤን ይዤ የሥራውን ትርኢት እመለከት ጀመር።

ከፊሉ ይወቅጣል፥ ከፊሉ ያበጥራል፥ ገና ተራ ያልደረሰው ደግሞ ቆሞ በማጨብጨብ ድጋፍ ይሰጣል። ጭብጨባው «አሸነፈሽ አሸነፈ፥» በሚለው ዜማ አዘል አነጋገር የተቀነባበረ ስለነበር ወቃጮቹ ከስሜት ብዛት የሚሸከሽከውን ሳያደቁትም አልቀሩም። ሕፃናት በአካባቢው ተገኝተው ይንጫጫሉ ይሯሯጣሉ። እናቶቻቸው እግር ስር እየገቡ «አንቺ እማዬ አሰጥይኝ፥ ይሄ እንትና ሊማታ ነው» ይላሉ። የሥራ ዘመቻቸው አላማ የገአብቸውና በሰል ያሉት ደግሞ ለዘማቹ ሠራዊት የተዘመሩ አንዳንድ ሕዝባዊ ዜማዎችን ያሰማሉ። በዚያን ላይ ደግሞ መወራረፍና መቃለዱ ራሱ ለሜዳው ድምቀት ሰጥቶታል። በእድሜ ገፋ ያሉትና ከቤት የሚውሉ ሴቶች ከመሥሪያ ቤት የሚውሉ ሴቶችን ስም ይጠሩና «ነይ እስኪ ዘነዘናውን ጨብጪው ሥራ ማለት እስክርቢቶ መያዝ ብቻ መሰለሽ» እያሉ ይቀልዱባቸዋል። ጥቂት ወቅጣ እጂዋ የሚቆስል ስትገኝማ ደንበኛ መቀለጃ ትሆናለች።

ታዲያ ይህን ሁሉ ትርኢት የሚመለከት ሰው ከሃሳብ መርከብ ወደ ጦር ሜዳ ቢጓዝ ምን ይፈረድበታል ...

«ሲስተር አዜብ፥ እስቲ ወገብሽን ለቀቅ አድርጊና ሰፌዱን አቅርቢልን፥ ይሄ ነገር ወደ መውደቁ ነው» የሚል ቀልድ አዘል ንግግር በቅርቤ ይወቅጡ ከነበሩት ሴትዮ አፍ ሲወጣ ልክ ከእንቅልፉ እንደባነነ ሰው ከተዘፈቅሁበት የሃሳብ ባሕር ወጥቼ ሥራውን ቀጠልኩ። እንደታዘዝኩትም ሰፌዱን አቅርቤ የደቀቀውን እህል ካወጣሁ በኋላ ወደ ዱቄት መገልበጫው ይዤ ሄድኩ።

መቼም ሰው በተሰበሰበት ወሬ አይጠፋም የወቀጣው ሥራ ጋብ እንዳለ የሚቆላ ጥሬ ለማቀበል ወደ ዳሱ ውስጥ አንገቴን ሰደድ ከማድረጌ በአንድነት ተሰብስበ የሚሰሩ ሴቶች ወደ ጦር ሜዳ ስለዘመቱ ሰዎች ሲያወሩ መርዶአቸው ለዘመዶቻቸው ስለደረሰና ለሕክምና ስለመጡት ዘማቾች እንዲሁም ስለ ጦርነቱ እየከፋ መምጣት ሲጨዋወቱ ቆዩና ወደ ጦር ሜዳ ከሄደ ሰው ጋር በስልክ መገናኘት እንደሚቻልም ሰማሁ። ጉዳዬ ስለ ሆነ፥ ማዳመጡን አቆምሁና ጠጋ ብዬ መንገዱን እንዲህ ጠቁሙኝ ጠየቅኋቸው።

ሴቶችም ረጋ ብለው ወደ ጦር ሜዳው ለሥራ አገልግሎት የሄዱትን ሰዎች ለምሳሌም እንደ መንገድ ሥራ ሠራተኞች ሐኪሞች፥ ጋዜጠኞች፥ የመሳሰሉትን፥ በአጠቃላይ ከተዋጊው ሠራዊት ጎን ቆመው የተለያዩ እርዳታዎች የሚያደርጉትን ሁሉ፥ ከጦር ሜዳው ወደ ከተማው እየተመላለሱ አንዳንድ ዕቃዎችን ስለሚወስዱ፥ በዚሁ አጋጣሚ በስልክ መገናኘት እንደሚቻል አስረዱኝ። ይህን ማድረግ የሚቻለውም መጀመሪያ እተንቀሳቀሱበት ሥፍራ በመሄድ መሆኑን አረጋገጥኩ።

**17**

ነገሩ እርግጠኛ ነበር። ወደማንቀሳቀሻው ቦታ ሄድኩ። ከቦታው እንደደረስኩም ብዙ ሰዎች አሰፍስፈው ተራቸውን ሲጠባበቁ አየሁ። ከቦታው እንደደረስኩም ብዙ ሰዎች አሰፍስፈው ተራቸውን ሲጠባበቁ አየሁ። በስልክ ውስጥ ተገናኝተው የሚሳሳሙ ይመስል ህፃን ልጆቻቸውን ሳይቀር ይዘው መጥተዋል። በስልክ ለመነጋገር የሚፈቀደው ለአንድ ሰው ብቻ መሆኑ ቢታወቅም አነጋጋሪውን በማጀብ ከእያንዳንዱ ቤት ከሰባት እስከ ዘጠኝ ያህል ሰዎች መጥተዋል።

እንደኔ ነጣላቸውን የመጡ ቢኖሩ በጣም ጥቂት ናቸው። ወታደሮቹ ተራ ተባቂዎቹን ስነ ሥርዓት ለማስያዝ ወዲህ ወዲህ ይሯሯጣሉ። ተራዬን ይዤ ተሰለፍሁ። ቆመን በምንጠብቅበት ወቅት ወደ ስልከኛው ሄደው ዕድላቸውን ሞክረው የሚመለሱትን «እንዴት ሆናችሁ? ተገናኛችሁ»? እያልን መጠየቃችን አልቀረም። የግማሾቹ ፊት ፈገግ ብሎ እየተሳሳቁና እያወሩ ይሄዳሉ። አንዳንዶቹ ደግሞ በትካዜ ተመስጠው ይመለሳሉ። እንዲህ ዓይነቶቹ የሚፈልጉትን ዘመድ ሳያገኙ የቀሩ መሆን አለባቸው። ከነርሱ አልፎ የሌላውም ሆድ ያንቦጫቡጫሉ። በተስፋ ተራውን የሚጠብቀው ሕዝብ በትካዜ የሚመለሱትን በሚመለከትበ ጊዜ ስለራሱም መገናኘት ይጠራጠራና ለአንድ አፍታ ይተክዛል። ወዲያ ወዲያው ደግሞ መገናኘታቸውን ለመግለጽ እየሳቁና እየተደሰቱ የሚወጡትን ሲመለከት የሁሉም ፊት ይፈካል። «አገኛለሁ» የሚል ተስፋም ያድርበታል። በአጠቃላይ ልክ እንደ ሎተሪ ዕድልን መጠበቅ ሆነ። በስልክ የሚያገናኘውም ሠራተኛ ከድካሙን ከፍጥነቱ የተነሳ ላቡ በሰውነቱ ላይ ይንጠፈጠፋል። የዚያን ዕለት መቼም የእነሱን ቦታ ያልተመኘው የለም። እንኳን ማሰብ ቀርቶ ያለ ደመወዝም ሥራ ቢባል እዚያ ቦታ ከተሰበሰበው ውስጥ እምቢ የሚል ያለ አይመስለኝም። ተራዬ ሊደርስ ስድስት ሰዎች ያህል ሲቀሩኝ የሚያሳዝን ነገር ተመለከትኩ አንድ ጠና ያሉ ሴትዮ ተራቸውን ከጨረሱ በኋላ የስልክ መነጋገሪያውን ሥፍራ አለቅም ብለው ቆሙ፥ የሚፈልጉትን ሰው ሳያገኙ የቀሩ መሆናቸውንና መበሳጨታቸውን ለማወቅ ቀላል ነበር። በአካባቢው ያሉት ሠራተኞችም «እባክዎት ለተረኞች ይልቀቁ» እያሉ ደጋግመው ሲናገሩ ሰማሁ። ሴትዮዋ ግን ጭራሽ እንባቸውን እያጐረፉ የመነጋገሪያውን ሥፍራ አለቅም ብለው ቆሙ። በመጨረሻ ከሥነ ሥርዓት አስከባሪዎች አንዱ እየተደረደረ መጥቶ «ቦታውን ልቀቂ!» አላቸውና ገፍተር ሲያደርጋቸው ሁለቱን ደረጃ ተንከባለው ወደቁ። ከዚያ በኋላማ ያለው የለቅሶ ነገር አይነገርም። ሥነ ሥርዓት አስከባሪው አገፈታተሩ ይህን ያህል ለጉዳት ይሰጣሉ ብሎ ስላልገመተ መውደቃቸውን በተመለከተ ጊዜ ከመጠን በላይ ደነገጠ። እኔም የሴትዮዋ ነገር በጣም አሳዘነኝና «ምን ከፋው ነው? ሴት ልጅ እንዴት እንደዚህ ይገፈተራል?» በማለት በሃዘን ስሜት ተናገርኩ። ከፊቴ የተሰለፈችው ሴትዮም ስለሰማችን ፊቷን ወደ እኔ ሳታዞር በፊት እንደነበረች ሆና «ዋ ልጄ! ሰዎቹስ ቢሆኑ መች እንዳሏቸው ይሆናሉ ብለሽ ነው? ሠራተኞቹም ሊመረሩ ይገባል» አለች በቁታ ቃል፥ «ታዲያ የአሁኑ ሥራ ልክ ነው?» አልኩ «አይ እሱማ - » አለችና ንግግሩን ሳትጨርስ አቋረጠችው። በእርግጥ ሠራተኞቹ ብዙ ችግር ይገጥማቸዋል። አብሶም እንዲህ ዓይነቱ ብዙ ሕዝብ የተሰበሰበበት ቦታ መላቅጡ የጠፋውና የሚያስመርር መሆኑ ግልጽ ነው። ታዲያ ምንስ ቢሆን እኒህን ዓይነት ሴትዮ መገፍተር ይገባል? የዘማች እናት በመሆናቸው እንኳ ሊከበሩ አይገባቸውም? መቼም ጥፋታቸው ሁሉ ከመሐይምነትና ከአላዋቂነት የመጣ ነው። ስልኩንም አንቀው ይዘው አልለቅም ያሉት ከመቆየት ብዛት የሚገናኙ መስሏቸው ይሆናል። ስለሚቀጥሉት ተረኞች አለማሰባቸውም ቢሆን ከንቃተ ሕሊናቸው ዝቅተኝነት የመጣ መሆኑ አያጠራጥርም። ይህን ሁሉ በማስተዋል ከመገፍተር ይልቅ ቀስ ብሎ በትሕትና ቦታውን ማስለቀቅ ይቀል ነበር። የስልኩን መነጋገሪያ መቀማትም ይቻላል። ምንም ይሁን ምንም እኒህን የስንቶች እናት የሚሆኑ ሴትዮ መገፍተሩ ትልቅ ስህተት ነው። እንዲህ ዓይነት ቦታ የሚሰማሩ ሠራተኞችም ከሥራው በፊት ትህትና አክብሮትን ማስተናገድ መማር አለባቸው።

ከመበሳጨቴ የተነሳ እንዲህ ዓይነቱን ሃሳብ በሆድ ውስጥ ላለመለስ ቆየሁ። ሴትዮዋንም ሰዎች ደጋግፈው አነሷቸውና «በሌላ ጊዜ ሊገናኙ ይችላሉ ተስፋ፥ አትቁረጡ» በማለት እያጽናኗቸው ወደ ቤታቸው ይዘዋቸው ሄዱ። ተራው እየተቃረበ መጥቶ ከእኔ ፊት ያለችው ሴትዮ ወደ ስልኩ ሄደች። የምቀጥለው እኔው መሆኔ ነው። ልቤ እንደ መደንገት እንደ መደሰትም እያለ ትርታው እየጨመረ መጣ። ከፊቴ የነበረችው ሴትዮ የምትፈልገውን ሰው ተገናኝታ ወሬዋን በሠፊው ዘረጋች። እንዴት ዕድለኛ ናት። ሠራተኞቹም ሳይቸገሩ በቀላሉ መገናኘት የቻለችው እሷ ሳትሆን አትቀርም። በስልክ የምታነጋግረው ዘማች በግምት ባሏ መሰለኝ። እሱ የሚናገረውን መስማት ባልችልም ከሷ መልስና ጥያቄ ለመረዳት ችያለሁ። ስለቤቷ ስለ ኑሮዋ፥ ስለልጆቿ፥ በደንብ ትዘረዝርለታለች። አጠገቧም የነበሩት ሁለቱ ልጆቿ በምትነጋገርበት ጊዜ በደስታ ፈንድቀው ስልኩን ሊቀሟት ምንም አልቀራቸውም። የእናታቸውን ዓይን ዓይን እየተመለከቱ በማስተዛዘን «እማማ እኛስ? እኛም እናነጋገረው» እያሉ ይወተውቷት ጀመር። እሷም ይህን ለማድረግ ፈቃድዋ ቢሆንም ሠራተኞቹ ይቆጣሉ ብላ በመፍራት በዓይኗ ልመናዋን አቀረበች ሠራተኞቹም ሁኔታዋን በማየት ፈቃዳቸውን ገለጹላት። ልጆቹ እየፈነደቁ ወደ ስልኩ መነጋገሪያ ተጠጉ። ትናንሾች ቢሆኑም ብልጣ ብልጦች ይመስላሉ። ሁለቱም በተራ በተራ መነጋገሪያውን በሁለት እጃቸው እየያዙ «አባባ እንደምነህ - ? ቻው» የሚለውን ቃል ካሰሙ በኋላ ቶሎ መነጋገርያውን ለቀቁ። አነስተኛው ልጅ የረሳው ነገር ትዝ አለውና እንደገና ሠራተኛውን በመለመን መነጋገሪያውን ከያዘ በኋላ «አባባ መቼ ትመጣለህ?» የሚል ጥያቄ አቀረበ። አባትየውምን እንደመለሰለት እንጃ፥ እኔ ግን ይህንን ጥያቄ በሚያቀርብበት ጊዜ ሆዴ ባባ። እንዳንዴም ልጅነት ትሩ ነው ብዬ ገመትኩ። ጦር ሜዳ የሄደን ሰው መቼ ትመጣለህ ብሎ መጠየቁ ልጅ በመሆኑ አይደለ፥ ወዲያው እናትዬዋና ልጆቹ ተያይዘው እየተደሰቱና እየሳቁ ወደ ቤታቸው አመሩ።

እኔም ተራዬን ወደ መነጋገሪያው ተጠጋሁ፤ የምፈልገውን ሰውና ሙያውንም መስመር ለሚፈልገው ሠራተኛ ገለጽኩለት። ሰውዬውም መስመሩን በመፈለግ ጥቂት ከደከመ በኋላ ተስፋ በመቁረጥ ዓይነት «እባክዎት የሚቀበል ሰው የለም» አለኝ።

«ታዲያ እንዴት ላድርግ? ምንም ሌላ መገናኛ መንገድ የለም?» አልኩትና በትካዜ ዓይን ዓይኑን ተመለከትኩት «እስቲ እርስዎ ይሞክሩ» አለና የስልክ መነጋገሪያውን ሰጠኝ።

ስልኩ የጥሪ ደውሉን ያሰማል። ልቤም ከአሁን አሁን አነሱት በሚል ግምት ትር ትር ይላል። ነገር ግን የሚያነሳው ሰው አልተገኘም። ለጥቂት ጊዜ እንዲሁ ይዤ ቆየሁ። ሥነ ሥርዓት አስከባሪው ትክ ብሎ ሲመለከተኝ ፈራሁት «በቃሽ ቦታውን ልቀቂ» ይለኛል የሚል ሥጋት ያዘኝ። ከዚህ ንግግር እንዲቆጠብ ያባበልኩት እየመሰለኝ በሃዘንና በትካዜ ተመስጨ ይቅርታ በተሞላበት አቀራረብ ዓይን ዓይኑን ተመለከትኩ። እሱም፥ ኃዘኔ ተሰምቶትም ይሁን በሌላ ምክንያት ሳይቆጣ ቀረ። እስከመጨረሻው ዝም ብሎ ተመለከተኝ። ታዲያ ምን ይሆናል ስልኩ ጠርቶ የሚያነሳው ስላጣ ጥሪውን አቆመ። ያን ጊዜ ልቤ ምን ያህል እርር ድብን እንዳለ በቃላት መግለጽ አልችልም። ምን ልፈጥር እንደሆነ አንጃ፥ ስልኩ መጥራት ካቆመ በኋላም አለቀቅሁትም። የሌሎቹን ተራ ከማቃጠል ሌላ ምንም የማገኘው ነገር አልነበረም። ይህን ሁሉ ሕሊናዬ ቢያውቀውም መነጋገሪያውን ለመልቀቅ እጄ አልደፍር አለ። ስልኩ ለእኔ ሲል እንደገና መጥራቱን የሚቀጥል መስሎ ታየኝ። መቼም እንደያዝኩት መኖር አልችልምና የኋላ ኋላ ሳልወድ በግዴ መነጋገሪያውን አስረከብኩ። ሠራተኞቹም ብዙ ታግሰውኛል። በሚቻላቸው መጠን ረድተውኛል።

ከመሐከላቸው አንዱ «ከወዲያ ይጠራ ነበር?» ሲል ጠየቀኝ አዎ ለብዙ ጊዜ ጠርቷል። ግን የሚያነሳው አላገኘሁም» «አዎ ለብዙ ጊዜ ጠርቷል። ግን የሚያነሳው አላገኘሁም። አልኩ» «እንግዲያው ትንሽ ይጠብቁ፥ ከሁለት ሰዎች በኋላ እንደገና ደውለው ይሞክራሉ» አለኝ።

በእውነቱ ይህ ሰው ለዘለዓለሙ ከልቤ የማይወጣ ባለውለታዬ ነው። ተስፋ ቆርጬ ዝም ብዬ ብሄድማ ጭንቀቱና ሃሳቡ በየት በኩል ያስቀምጠኝ ኑሯል?

«እሺ በምን ዕድሌ» አልኩና እጠባበቅ ጀመር። እዚያው ቆሜ ሦስት ሰዎች የሚፈልጓቸውን እያገኙ ተነጋግረው ሄዱ። አራተኛዋ ግን የእኔው ዕጣ ደረሳት። እንዲያውም የእኔ የተሻለ ነው። የእሷ ጭራሽ ስልኩም አይጠራ፥ መስመሩም ሳይበላሽ አልቀረም። የምትፈልገው ባለቤቷን ሲሆን የዘመተውም በመንገድ ሥራ ድርጅት በኩል መሆኑን ለሠራተኛው ስትገልጽ ሰማሁ። ሠራተኛውም ብዙ ከደመላት። ነገር ግን ጭራሽ ቦታው ሊገኝ አልቻለም። እሷም እየተከዘች ወደ ቤቷ ከማምራት ሌላ ምንም አማራጭ አላገኘችም። «እስቲ እርስዎ ይምጡ» ተባልኩና እንደገና ለመሞከር ወደ መነጋገሪያው ተጠጋሁ። አሁንም ስልኩ ጥሪውን ቀጠለ፡ የእኔም ልብ ትርታ የዚያን ያህል ሆነ። ሦስት ጊዜ እንደ ደወለ (ጥሪውን እንዳሰማ) ተቀባይ አገኘሁ። መንፈሴ በመጠኑ እረፍት አገኘ። ስልኩን የተቀበለኝ ወጣት የጤና መኰንን ነበር።

«ሃሎ፥ ዶክተር ገድሉን ታቀርብልኛለህ?»

«ዶክተር ገድሉ የሉም። ራቅ ወዳለ ሥፍራ ሄደዋል»

«ብጠብቅ ላገኛቸው አልችልም?»

«አይመለኝም፥ ከሦስት ቀን በፊት እዚሁ ነበሩ አሁን ግን ለከፍተኛ ሥራ ስለተፈለጉ ራቅ ወዳለ ሥፍራ ሄደዋል» ስለሄዱበት ሥፍራ አጥብቄ ብጠይቀውም «ራቅ ወዳለ ሥፍራ» ከማለት ሌላ ትክክለኛ ቦታ ሊነግረኝ አልፈለገም።

«ግን ጤንነታችውን ደህና ናቸው?»

«በዚህ በኩል አትስጊ ምንም አልደረሰባቸው እንዲያውም የእሳቸው ሥራ የሚያሰጋ አይደለም።»

«እሺ እንግዲያው መደወሌን በሰው አስልከህም ቢሆን ንገርልኝ። ሰላምታም ስጥልኝ፤ ሲስተር አዜብ እባላለሁ»

በዚህ ሁኔታ ተነጋግሬ ስጨርስ መነጋገሪያውን መለስኩና የተባበሩኝን ሁሉ አመስግኜ ወደ ቤት አመራሁ።

እንግዲህ ይህ ዓይነቱ ነገር ምን ይባላል? ዕድል ወይስ አጋጣሚ? ከሦስት ቀን በፊት ብሂድ አገኛቸው ነበር ማለት ነው፥ ወሬውን ቀድሜ ባለመስማቴ ነው እንጂ በስልክ ማገናኘት ከተጀመረም ሰንበት ብሏል። ለማንኛውም «አለመታደል ነው» ብዬ ደመደምኩት። በሌላ በኩል ደግሞ የጤና መኰንኑን አግኝቬ ስለጤንነታቸው መስማቴም አጽናናኝ። ጭራሽ አድራሻቸው ሳይገኝ ቀርቶ እንዲሁ የተመለሱ ቤተሰቦችስ አሉ አይደል።

ከቤቴ እንደደረስኩ እንዳጋጣሚ ሆኖ ዶክተር ፍስሐን አገኘኋቸው። አመጣጣቸው እኔው ጋ ነው። ዶክተር ገድሉ ከሄዱ ወዲህ አልፎ አልፎ እየመጡ ያጫውቱኛል። ሆኖም በእኔ በኩል ጠንከር ያለ ጓደኝነት መፍጠር ስላልፈልግኩ ከሰላምታ ወዲያ የሚኖረውን ጨዋታ ችላ እላለሁ እሳቸው እንኳ ተጫዋች ብጤ ናቸው። ቤት ንብረትም የላቸውም። ብቻ በአጭር ቀን ውስጥ ስለፀባያቸው መናገር ባልችልም፥ አንዳንድ አዝማሚያዎቸው ስላላማረኝ ግንኙነታችንን በመጠኑ ለማድረግ ሞክሬአለሁ።

በዚህ ዕለትም ስንገናኝ ፈገግ ብለው ሞቅ ያለ ሰላምታ ቢሰጡኝም ከእኔ የተመለሰላቸው ሰላምታ ያን ያህል አልነበረም።

«ጤና ይስጥልኝ ሲስተር ስለ ዶክተር ገድሉ የሰማሽው ወሬ አለ?»

«ስለጤንነታቸው ስምቻለሁ፥ እሳቸውን ግን አላገኘኋቸውም» ታዲያ ምነው የከፋሽ ትመስያለሽ? ደህንነታቸው ይያዝ እንጂ እንኳን ጦር ሜዳና - » ካሉ በኋላ አሜሪካንና ሶቮየት ኅብረት ጠፈርተኞች ችግርና ስቃይ ሞትም ጭምር ገለጹልኝና «ለጥሩ ዓላማ መሞት ምንም አይደለምኮ» አሉኝ።

«አዎ እኔም አምንበታለሁ።» አልኳቸውና ጨዋታውን በአጭሩ ማቋረጥ ስለፈልግኩ «ነገሩ ብዙ የሚያሳስብ አይመስለኝም» አልኩ።

ጭውውቱን ለማሳጠር የሞከርኩበት ምክንያት አለኝ። ዶክተር ፍስኃ ሊያጫውቱኝ የሞከሩት የጦርነቶችም ሆነ የሌላ ራሳቸውን ለጥሩ ዓላማ ያሳለፉ ሰዎች ታሪክ እውነተኛነት ነበረው። ሆኖም ከእሳቸው አፍ ልሰማው አልፈለግሁም። በተግባር መፈጸሙ እንጂ መናገሩ ቀላል ነው። ዶክተር ፍስኃ ባሉበት ደረጃ እንኳን ብዙ መሥራት ሲችሉ ደመወዝ ከሚያገኙበት መደበኛ ሥራቸው ሌላ ምንም ነገር ንክች አያደርጉም። እውቀታቸውን የበለጠ የማዳበርና አርቆ በመመራመር ለሕዝብ ታላቅ ነገር ጥሎ የማለፍ ስሜትማ ጨርሶ የላቸውም። በአጠቃላይ ይህን ያህል የተሰማሩትም የግል ኑሮአቸውን ጣፋጭ ለማድረግ ነው ቢባል ስህተት አይሆንም። ታዲያ እንዲህ ዓይነቱ ከተግባር ጋር የተራራቀ ሰው ለወሬ ያህል ሲለፈልፍ መስማት ምን ሊጠቅም?።

እሳቸውም በጨዋታው መሰልቸቴን ስላወቁ መሰለኝ ሌላ ወሬ ቀይረው ትሽን ከተጫውትን በኋላ ወጥተው ሄዱ።

መቼም በቀልድና ከሰው ጋር በመግባባት የሚያክላቸው የለም። ያገኙበትን ሁሉ ጓደኛ ማድረግ ነው። ለማንም ሰው ጥርሳቸው አይከደንም። ማንንም ሰው በቀላሉ ይቀርባሉ። ከዚህ ፀባያቸው ጋር ሕዝባዊ አመለካከት ቢጨመርበት ምንኛ ውጤት ባስገኘ ነበር። እኔም ጠንክሬ ሥራዬን ቀጠልኩ። ስጋት፥ ሃሳብ ትካዜ፥ ቢደራረብብኝም በሥራዬ ሸፈንኳቸው። ካለፈው ይበልጥ ትጋትና ንቃት እያገኘሁ መጣሁ። ከዶክተር አብርሃም ጋርም ከመላመድ ብዛት በመጠኑ እየተስማማን መጣን። የማይለመድ ነገር የለምና ነው እንጂ የእሳቸው ፀባይ እንደሆነ አልተለወጠም። የአቀራረባቸው አለማመር እስከዘለዓለሙም የሚለወጥ ዓይነት አይመስልም። መጽሐፍን ጓደኛ ማድረጋቸውንና ለበለጠ እውቀት መታራቸውን ግን ወድጄላቸዋለሁ። ደግሞም ባለቤተሰብ ናቸው። እንደ አንዳንዶቹ የመቅበጥበጥና አዘውትሮ የመቀለድ ፍላጐት የላቸውም። ከእኔም ጋር ከሥራችን ሌላ የሚያገናኘን ነገር ስለሌለ ፀባይ ለፀባይ ተዋውቀን እናከናውን ጀመር። አንዳንዴም ማመናጨቅና መቆጣት ሲፈልጉ እኒኤ ጉዳይ ብዬ አላዳምጣቸውም። ለቁጣ እኔ ብሼ ቁጭ እላለሁ። አልፎ አልፎ በሆዴ እስኪ፥ ሥራቸው ሳያንሳቸው እንዲህ ዓይነቱን ኘክኛካ ፀባይ ከምን አገኙት እያልኩ አዝንላቸዋለሁ።

**18**

ቀጥታ ግንኙነታችን ከተቋረጠ ከሁለት ወር ያህል በኋላ በመሥሪያ ቤቱ በኩል ደብዳቤ መጣልኝ። መቼም ያልታሰበ ነገር በድንገት ከተፍ ሲል ማስደንገጡ የማይቀር ነው እኔም በደስታ ይቀላቀልበት እንጂ ድንጋጤ የአልቀረልኝም ከዶክተር ገድሉ መሆን አለበት ብዬ ገመትኩ። ከእሳቸው ሌላ ርቆ የሚጠይቀኝ ዘመድ አልነበረኝም። በእርግጥ ከእሳቸው የመጣ ነበር። ቦታ አግኝቼ እስካነበው ደስታው አንቀዠቀዠኝ - እንዲህ የሚል ነበር።

«አዜቢና! ይህን ደብዳቤ የፃፍኩልሽ አንድ አፍታ ቁጭ ብዬ እንዳይመስልሽ። ከአንቺ ከተለየሁ ጀምሮ በየእረፍት ሰዓቶቼ ሶስት መስመር ያህል እየፃፍኩ ያጠራቀምኩት ነው። ደግሞም ጥሩ ዘዴ መሆኑን ተረዳሁ። በአንድ ቀን ተነሳስቶ ወረቀትና ብዕር ይዞ ከመጨነቅ ይልቅ ይኸኛው ቀላል መንገድ ነው። ለራሴም ቢሆን በየዕለቱ ያጋጠመኝን ጫር ጫር እያደረግሁ ማስቀመቴ አቀነባብሬ በማነብበት ሰዓት ምን ያህል ደስታ ይሰጠኝ መሰለሽ፤ ያሳለፍናቸው ነገሮች በፊልም ተቀርጸው የቀረቡልኝ ይመስለኛል። ወደፊትማ ግዳጄን ሁሉ ፈጽሜ ተመልሼ ከአንቺ ጋር ጐን ለጐን ተቀምጠን ያሳለፍኩትን ጊዜና ያጋጠሙኝን ሁኔታዎች ስናነብ ምንኛ ኩራትና ደስታ እንደሚሰጠኝ ገና ከአሁኑ መገመት ትችያለሽ። ለማንኛውም የምጽልሽን ደብዳቤዎች በጥንቃቄ ጥሩ ቦታ አስቀምጫቸው።

ይኸውልሽ - ለመጀመሪያ ጊዜ የተመደብኩት ሐረር ሐኪም ቤት ውስጥ እንዳገለግል ነው። ይህ ቦታ ጦርነቱ የሚካሄድበት ትንሽ ራቅ ያለ በመሆኑ ምንም የሚያሰጋኝ ነገር የለም። ሆኖም «አያሰጋኝም» ማለቴ ጦር ሜዳ መሐል አልገባሁም ለማለት ያህል ነው እንጂ በዚህ አካባቢ አደጋ ከተሰነዘረ የተለየ ማምለጫ የለኝም። በሐኪም ቤቱ ውስጥ የሚገኙት ስድስት ዶክተሮች ብቻ ናቸው፤ እኔ ሰባተኛ ነኝ። በእውነቱ በጦር ሜዳ አቅራቢያ ላለ ሐኪም ቤት እንኳን ሰባትና ሃያም ዶክተሮች በቂው አይደሉም። ይህንን ስልሽ በከተማው ከሚገኙት ትናንሽ ሐኪም ቤቶች ጋር እንዳትነፃጸሪ፤ ይኸኛው ፍጹም የተለየ ነው። በየዕለቱ ከጦር ሜዳው እየቆሰሉ የሚመጡትን ታካሚዎች ሁሉ የሚያስተናግደው ይኸው ሆስፒታል ነው። በግቢው ውስጥ የሚገኙት ነርሶችና ድሬሰሮች እንዲሁም ሌሎች ረዳቶች ተዳምረው ወደ ሃያ ሁለት ገዳማ ናቸው፤ በጠቅላላው በሐኪም ቤቱ ውስጥ ሠላሳ ያህል ሠራተኞች እንገኛለን።

የሥራው ነገር አይነሣ! እንዲያው መዋከብ ብቻ ነው። አንዱን ስንይዝ አንዱን ስንለቅ ከመቼው መሽቶ ከመቼው እንደሚነጋ አናውቀውም። የእኔ ነገርማ እንደምታውቂው ጥንቱንም ለእረፍት አልተፈጠርኩም። መሥራ! መሥራት! መሥራት! የእንቅልፍ ጊዜዬ ከሶስት ሰዓት አይበልጥም ብልሽ አታምኚኝም። ደስ የሚለው ነገር ደግሞ ረዳቶቼም እውነተኛ የሥራ ሰው መሆናቸው ነው። በቀደም ጥገናው ክፍል ረዳቴ የሆነው ዶክተር ዘውገ በሥራው ላይ ትጉህ ከመሆኑም በላይ ከስው መግባባትና የማጽናናት ችሎታው ከፍ ያለ ነው። ውሎአችንም አዳራችንም አንድ ላይ ነው። ለቁስለኞች የበለጠ ርዳታ የምንሰጥበትን መንገድ አብረን እንተልማለን፥ ምን አደከመሽ! ጥብቅ ጓደኛዬ ሆኗል።

ከጦር ሜዳ ተመተው ከሚመጡት ቁስለኞች ሰውነት ውስጥ ጥይት መልቀም ምድብ ሥራዬ ሆኗል። ካጋጠሙኝ ቁስለኞች ብዙዎቹ ጥይቱ ሰውነታችው ውስጥ የቀረባችው ነበሩ። የሚገርምሽ ነገር ትንሽ ሻል ሲላቸው ጠመንጃቸውን ይዘው መነሣት ነው። «ቢኤቴ ንብረቴ» የሚለውን ቃል የሚተነፍስ እንዲያውም አላጋጠመኝ። ሁሉም ተቀዳሚ አላማው አድርጐ የያዘው «ድልን» ነው። እኔም ሃሳብ፥ ትካዜ ለሚባለው ነገር ቦታ አልሰጠሁትም። ሥራዬን ብቻ በጥድፊያ ማከናወን ሆነ። በዚህ ላይማ አንቺም ከጐኔ ብትሆኝልኝ ኖሮ ምን ያህል ሥራው በተቀላጠፈልኝ ነበር። አንዳንድ ጊዜ የእጅ ጽህፈቴ ለረዳቶቼ አልገባ ሲላቸው፥ እንኳን ጽሕፍቴና ስሜቴም ሳይቀር የሚገባሽ አንቺው ፍቅሬ ትዝ ትይኛለሽ። መልዕክትም፥ መልክሽም፥ ስሜትሽንም ሁለመናሽንም የምታሳየኝ ቀለበሽትን አንድ አፍታ አገላብቸ እመለከታትና ውጤት እንዳገኘ ሰው በመደሰት ወዲያውኑ ሥራዬን እቀጥላለሁ። አልፎ አልፎም ብዙ ነገሮች በማስታውስበት ጊዜ ናፍቆትና ትካዜ ውስጥ መዘፈቄ አልቀረም። ይህን ሁሉ የሚያስረሳኝ ግን ያው ሥራ ነው። ለጭንቅላቴ ፋታ ሳልሰጥ ሥራ ላይ ካተኮርኩ ሌላ ሌላውን ለማሰብ ጊዜውም አይገኝ። የኔዋ አዜቢና! ያጋጠመኝን ሁሉ ላንቼ መፃፍ ለእኔ ትልቁ ደስታዬ ሆኖ አግኝቼዋለሁ። መቼም ሰው ፀባይ ለፀባይ የሚተዋወቀው እያደር ነው። በቅርቡ ያጋጠመችኝን ጓደኛዬን ደግሞ ላስተዋውቅሽ እወዳለሁ።

ናኔ ይላታል የሚያውቃት ሰው ሁሉ፤ እናቱን የሚጠራ በሚመስል አንደበት። ከሥራ ረዳቶቼ ውስጥ አንዷ ናት። የሥራ ፍቅር አላት፤ ከወንድም ሆነ ከሴት ጋር ቀልድ አታዘወትርም፤ ከእኔም ጋር ያቀራረበን ያው የሥራ ነገር ነው፥ ሰው በሥራ የሚመሳሰለውን ሲያገኝ በጣም ደስ ይለኛል። ምን ሩቅ አስኬደሽ። የእኔና አንቺስ እንደዚህ አልነበረም?! ይችኛዋም በመልኳ ከስተቀር በምኗም በምኗም ከአንቺ አትለይም። ሌላው ቀርቶ በአረማመድ እንኳን ትመሳሰላላችሁ።

በእዚሁ ሆስፒታል ውስጥ ከእኔ ቀድማ ስትሰራ ቆይታለች። ከርሳው ጋር ሌሎች ሁለት ነርሶች አብረውኝ ይሠራሉ። እነርሱም ታታሪዎች ናቸው። ግን እንደ ናኔ አይሆኑም። ናኔን ባየሁ ቁጥር አንቺን ማስታወሴ አልቀረም። በአንቺ ፀባይና ሁኔታ የምደስተውን ያህል በእሷም እደሰታለሁ፤ ማንኛውንም ሥራ ስታከናውን ከልቧ በመነጨ የወንድማማችነትና የእትማማችነት ፍቅር ነው።

ስለ ቆራጥነትዋማ ምን እነግርሻለሁ። ከዚህ ጦር ሜዳው አቅራቢያ ካለው ሐኪም ቤት የመጣችው ማንም ሰው ሳያዛት በገዛ ፍላጐቷ ነው። ለምን እንዲዒህ እንዳደረገችም ጠይቄአት ነበር። «የሐገርና የወገን ስሜት ነዋ!» በማለት ነበር የመለሰችልኝ። እኔም በመጠየቄ አፍሬበታለሁ። ቁስለኞችን ስታክምም የሚሰማት ጥንካሬና ድፍረት ሌላ ጉዳይ ነው። በእርግጥ ሥራው ያለድፍረት የሚሠራ አልነበረም። በጥይት የተቦጫጨቀ አካልን በርህራሄ ለማከም መሞከር የባሰ ሕመምተኛውን መጉዳት ነው።

እግራቸው ወይም እጃቸው ተቆርጦ የሚመጡትን ቁስለኞች «አይዞአችሁ፥ እናንተ ቆስላችሁ እኛ ሙሉ አካላችንን ይዘን ስትመለከቱ ሐዘን እንዳይገባችሁ፤ እኛም ነገ የጠላትን ጦር ለመቋቋም ጠመንጃችንን ይዘን መነሣታችን አይቀርም» እያለች ታጽናናዋለች። አነጋገርዋም ለአፍ ያህል ብቻ ሳይሆን ከሙሉ ስሜት የመነጨና ቆራጥነት የተሞላበት ነው።

በሆስፒታሉ ውስጥ ጥብቅ የሥራ ጓደኛዬ ሆናለች። ቢሮዬ በገባሁ ቁጥር ሕመምተኞች በጐበኘሁ ቁጥር፥ የእሷ፥ ከጐኔ መቆም ለሥራዬ ቅልጥፍና ረድቶኛል። ያኔ - ገና እኔና አንቺ እንደተዋወቅን ለሥራ በገባ ቁጥር «አዜቢና አልገባችም?» እያልኩ እንደምጠይቀው ሁሉ አሁንም ናኒን ለአንድ አፍታ እንኳ ከሥራዬ ቦታ ብትለየኝ አልፈቅድም። በህመምተኞቹም ያላት ተወዳጅነት ይህ ነው አይባልም። ከሠራተኞቹም ጋር ያላት መግባባት የዚያኑ ያህል ነው። እኔንም ከብዙ ሰዎች ያስተዋወቀችኝ እሷው ነች። አዜቢና፥ ስለእሷ ስዘበዝብ አስቀንቼሽ እንዳይሆን.....

ኦ! ያኗኗራችንን ሁኔታ አልገልፅኩልሽም። በእርግጥ ወደ ጦር ሜዳ የተላከ ሰው ቤቱ ዱር ገደሉ ሁሉ ነው። የእኛ ግን እንዲህ ዓይነት ስላልሆነ «ወደ ጦር ሜዳ ዘመቱ» የሚለው አነጋገር ቅርቶ በሥራ «ዝውውር ከተማውን ለቀቅ ሄዱ» ማለቱ ይቀላል። ጉዳት ሊደርስብን የሚችለው ነዋሪው ሕዝብ የሚነካ ከፍተኛ አደጋ ሲጣል ብቻ ነው -

መኖሪያ ቤት የተሰጠን እዚያው ሆስፒታል ግቢኢ ውስጥ ነው። የምኖረው አንዲት ክፍል ውስጥ ከሥራ ጓደኛዬ ከዶክተር ዘውገ ጋር ሲሆን ከጎናችን ወደ ሦስቱ ቤት ነርሶች የሚኖሩበት ተመሳሳይ ክፍል አለ። ከእነዚህ ነርሶች ጋር በመኖሪያ ክፍል ብንለያይም ቅሉ ማብሰያ ክፍላችን አንድ ላይ በመሆኑ እየተረዳዳን አብስለን በአንድነት እንመገባለን። ለሥራ ከመውጣታችን በፊት ተነስቶ ቁርስ የሚያሰናዳው የዕለቱ ተረኛ የሆነ ሰው ነው። አምስታችንም በተራ በተራ መሥራት ማህበራዊ ግዴታችን ነው። ይህም ዓይነቱ አኗኗር እንዴት ደስ የሚል መሰለሽ፤ የመጎራረሱና የመጨዋወቱ ነገርማ አይነሳ፤ በሥራ ብዛት ከመሀከላችን ደከም ያለ ሰው ሲኖር የሚደረግለት እንክብካቤ ለብቻው ነው። በሥራ በኩል መቸም እኔና ዶክተር ዘውገ ትልቅ ውጥረት ላይ ነን። ነገር ግን የሶስት እህቶቻችን ትብብርና ርዳታ ስለሚጨመርበት ከምንም አንቆጥረው። በአጠቃላይ አንቺ ከጎኔ ከመጥፋትሽ በቀር የኑሮው ሁኔታ የከተማውን ኑሮ የሚያስንቅ ሆኖ አግኝቼዋለሁ።

ውዷ አዜብ፤ ያንቺስ የኑሮ ሁኔታ እንዴት ነው? የራሴን ታሪክ ብቻ የማነበንበው የንቺን ረስቼ አይደለም። እኔ ከአጠገብሽ በምርቅበት ጊዜ የሚሰማሽን ስሜት አውቀዋለሁ። ይህንኑ በማንሳት «ሥራሽ እንዴት ነው? ጥሩ አለቃ አጋጠመሽ ወይ? - » ብሎ መጠየቁ አላቃተኝም። ግን ምን ይሆናል፥ መስል የማይገኝለት ነገር ማተቱ ፋይዳ የአይኖረውም። ጦርነቱ እየባሰ ከመጣ ከእኔ በኩል የሚላክልሽም መቅረቱ የማያጠራጥር ነው። ለማንኛውም ሃሳብ፥ ትካዜ የሚባለውን ነገር አስወግደሽ ጠንክረሽ ሥራሽን ሥሪ። እኔም ብዙ ፈተናዎች አልፌ የሚጠብቀኝን ሁሉ አበርክቼ ከአንቺ ጋር የምንገናኝበት ጊዜ ይቃረብልኝ ይሆናል።

አዜቢና! እንግዲህ ደህና ጠብቂኝ። ደብዳቤዬ እንኳን አላለቀም ነበር፤ ሆኖም ብዙዎቹን አሰባስቦ አንዴ ለመላክ አላስችል ስላለኝ ይህንን ቆርጨ ልኬልሻለሁ። ለወደፊቱ ግን ጠንከር ብዬ ቆይቼ ቁርጥራጭ ጽሑፎቼን ሁሉ ባንድነት ሰብስቤ ልልክልሽ እሞክራለሁ። የተወላገደው የእህ ጽሕፈቴን ስታይ ከወዲሁ ደስታ እንደሚሰማሽ ይገባኛል፤ ተስፋ እንደሚሰጥሽ፤ አልፎ አልፎ እረፍት ላይ ስትሆኚ እየገለጥሽ ለፈገግታ ያህል ስትመለከችው......

ያንቺው ገድሉ በሪሁን (ዶ/ር)

ደብዳቤውን እንደ ጣፋጭ መጽሐፍ ደጋግሜ አነበብኩት። አጻጻፋቸው በሙሉ በትክክል የራሳቸውን ስዕል የሚያሳይ ነበር። በተለይ በሥራ መወጠራቸውንና ማህበራዊኢ አኗኗራቸውን በማነብበት ጊዜ እኔ ከማውቀው እውን ተግባራቸው ጋር ስለገጠመልኝ፥ ያሠራራቸው ተፍ ተፍ ማለትህ ህመምተኞችን የመፈወስ ጥበባቸው ቁልጭ ብሎ ታየኝ። መንፈሴም በመጠኑም ቢሆን እረፍት አገኘ።

በደብዳቤው ውስጥ ናኒ ስለሚሏት የሥራ ጓደኛቸው ሁኔታ የሚገልጸውን ጽሑፍ ባነበብኩበት ጊዜ ዶክተር፥ ገድሉ የሚፈልጉትን ዓይነት ሥራ ወዳድና መልካም ረዳት እህት በማግኘታቸው በጣም ደስ አለኝ። በአንጻሩ ግን፥ የማይለቅ ፍርሃት ዓይነት ነገር በልቤ ተሽንቅሮብኝ እቆይ እቆይና ሰውነቴ በልቤ ላይ ተንጠልጥሎ ውሳኔ ያላገኘ ሀሳብ እንዳጨነቀኝ ይሰማኝና ምንድነው ንገሩ ብዬ ሳስብ የናኔ ነገር መሆኑን እደርስበታለሁ። ምን ይሆናል ደብዳቤው ባገላብጠው ከተወሰነው በላይ ሊገልጽልኝ ደብዳቤው ባገላብጠው ከተወሰነው በላይ ሲገልጽልኝ አልቻለም ሰው ቢሆን ደጋግሜ ስጨነቅ መልስ በሰጠኝ ነበር።

ደብዳቤው ልቤን በደስታ፥ በናፍቆትና በፍርሃት አተራመሰው። ለናትዮዋ ለጓደኞቼ፥ ለእኔ ቤተሰቦች፥ ለህመምተኞቹና ለሚያቁኝ ሁሉ ደስታዬን ገለጽኩ። በጣም የምቀራረበው ሰው ባገኘሁ ቁጥር «ዶክተር ገድሉ እኮ ደብዳቤ ላኩ» ማለት የአፍ ልማድ ሆነብኝ። የሚቻል ቢሆን ኖሮ በዜና ማሰራጫዎች እንዲነገርልኝ ሳላደርግ ባልቀረሁም።

ከዚህን ዕለት ጀምሮ እንደገና መገናኘቱ ተስፋዬ ስለተጠናከረ በፊት ጀምረነው የነበረውን የቤት ዕቃ ማሟላትም እንደገና ተያያዝኩት። የዶክተር ገድሉ እናት አዘውትሬ እቃዎች መግዛቴን በመመልከት «ገድሉ በአጭር ጊዜ ይመጣ ይሆን?» እያሉ ይጠይቁኛል። «አዎ ግፋቢል ከሁለት ወር በኋላ ይመጣሉ» እያልኩ እመልስላቸዋለሁ። ለዚያች ሰሞን ያህል እንዲህ ዓይነቱ ሙሉ ተስፋ ከወዴት መጥቶ እንዳበታታኝ አይገባኝም። ከእኔም አልፎ ለሌሎች ሁሉ ተስፋ መስጠቴ እስኪ ምን ይባላል?

እውነትም ዶክተር ገድሉ እንደገለጹት የተወለጋገደውን ጽሁፋቸውን ባየሁት ቁጥር ተስፋ እየሰጠኝ ይሄድ ጀመር። በዕረፍት ጊዜዬ መጽሐፍ አነብና እንደመሰልቸት ሲለኝ ያንኑ ደብዳቤ ከሳጥን ውስጥ አውጥቼ አነበዋለሁ። እንደ ሥዕል ትኩር ብዬ እመለከተዋለሁ። በዚህ ጊዜ መደፋፈር እጀምርና እንደገና ጥንካሬና ብርታት ይሰማኛል። ደጋግሜ ከማንበቤ የተነሳም በቃሌ መያዝ ጀምሬያለሁ። ለማስታወሻ ሰጥተውኝ የሄዱትንም ቀለበት ሰማቸውን እላዩ ላይ አስቀርጩ በጥሩ ሁኔታና በልኬ አስበጅቼ እትክክለኛው የቀለበት ጣቴ ላይ አድርጌዋለሁ። ማን ያውቃል ህልማችን እውነት ቢሆን -

ደብዳቤውን ባነበብሁት ቁትር ስለኔና አሰላስላለሁ። ስለሷም ለማወቅ ያለኝ ጉጉት ከጭንቅላቴ አልወጣም ብሎኛል። የቅናት መከጃጀል ይሆን.....

**19**

የዶክተር ገድሉን አናት መንስኤው ያልታወቀ በሽታ ስላመማቸው ከአልጋቸው ላይ መነቃነቅ አቃታቸው። የህመሙ ዓይነት በጣም ግራ የሚያገባ ነበር። መብላት መጠጣት የሚያውክ፥ መነጋገር እንደ ልብ ማጫወት የማይከለክል ነገር ግን እግራቸውን አሳስሮ ከአልጋ ላይ የሚያውል ነበር። በቤታቸው ውስጥ ሌላ ማንም ረዳት ስለሌላቸው ማስታመምና ምግባቸውን ማብሰል የእኔው ግዴታ ሆነ። ስለዚህ ሁኔታውን ለወላጆቼ አማክሬአቸው ይህኑኑ ግዴታዬን ለመወጣት ከእሳቸው ጋር መኖር ጀመርኩ።

በሐኪም ቤት በኩልም ብዙ ደከምኩላቸው። የማውቃቸውን ጎበዝ ዶክተሮችም ባማክራቸው «ሙቀት ይውሰዱ» ከማለት ሌላ ለበሽታው ሙሉ መፍትሔ አላገኙለትም። በቀዶ ጥገናም ሊሰራ የሚቻል ነገር አልነበረም። ዶክተር ፍስሃ በመኪኢናቸው እያመላለሱልኝ በየእለቱ ሙቀት እንዲወስዱ አደረግን። ሆኖም ይህም ርዳታ ምንም ያህል አልጠቀማቸውም። ከሙቀቱ ሲወጡ ለጥቂት ጊዜ ሻል ይላቸውና አስር ደቂቃ በማይሞላ ጊዜ ውስጥ እንደገና ይጠዘጥዛቸዋል። እግራቸው ለመራመድ ቀርቶ አንድ ቦታ ለመቆም እንኳን አልቻሉም። ወደውጪም ሲወጡ ያው ሰው ተሸክሞአቸው ነው። ምን ብደክም የበሽታውን መነሻም ሆነ መጥፊያ ማግኘት አልተቻለም። እሳቸው እንደሚናገሩት ከሆነ፥

«.....ጥንት ግራ እግሬን እየሸመቀቀ ስላስቸገረኝ ወደ አዋቂ (ጠንቋይ) ዘንድ ሄጄ መድኃኒት ከቀመመልኝም በኋላ እዚሁ በሽተኛው እግሬ ውስጥ እንዲቀበርልኝ አድርጌአለሁ። ነገር ግን ይህም ሆኖ ህመሙ ስላልተሻለኝ እንደገና ወደ አዋቂው ሰው በምሄድበት ጊዜ «የእግርሽ ቅርፅ ቆንጆ ስለሆነ ቡዳ በልቶሽ ነው» ካለኝ በኋላ በሁለቱም እግሬ ውስጥ መድኃኒቱን ቀበረልኝ። መድሐኒቱ የተቀበረበት የተረከዜ አካባቢ ለጥቂት ጊዜ አብጦ ቢቆይም አሁን የትጋ እንደሆን አንኳ አያስታውቅም። ታዲያ ከዚኢያ ጊዜ ጀምሮ ህመሙ በጣም ተሽሎኝ ነበር ......» ይላሉ።

ይኽንኑ በመመርኮዝ ስለህመማቸው ጥናት ለማድረግ ራጂ ብናስነሳቸውም ውጤ አላገኘንም። በተረከዛቸው በኩል ተቀዶ የነበረውንም ቦታ ብንመረምር እሳቸው እንዳሉት ሁሉ ቁስሉ ደፍኖ ጭራሽ የተነካም አይመስልም።

የደም ጥናቱን ውጤ እንዳየነው ከሆነ ግን በእግራቸው አካባቢ ረግቶ የተቀመጠና መልኩን የቀየረ ደም ሲገኝ፤ የበላይ አካላቸው ግን ግን እንደማንኛውም ሰው ጤነኛ መሆኑን ያስረዳል። ሆኖም ከታች እየረጋ የሚመጣው ደም ወደ ላይ አካባቢ ያለውን ሰውነታቸውን እንዳይበክል መከላከያ እየተደረገ ስለህመሙ ዓይነት ለማወቅ የሚደረገው ጥናት ቀጠለ።

ወደድኩም ጠላሁም እንደፀባያቸው ይዤ ማስታመሙ አልቀረልኝም። ከሥራዬ ጋር ይህ ሁኔታ ስለተደራረበብኝ በጣም ውጥረት ላይ ሆንኩኝ። መጽሐፍ የማንበቡ ነገርማ የማይቻል ሆነ። ገና ከሥራዬ እንደገባሁ ልብሴን ቀይሬ የሚበስለውን ሳበስልና ቤቱን ሳጸዳዳ ይመሻል። እንዲሁም አድርጌ ሥራው ጠብ አይልልኝም። በዚያ ላይ እኔ መሥሪያ ቤት በምሆንበት ጊዜ እሳቸው ብቻቸውን መሆናቸው ስለሚያሳስበኝ ልቤ ይሰቀላል። እኔ በሌለሁበት ጊዜ እንኳ ወንድሜና እህቴ መጥተው እንዲረዷቸው አስብና የፀባያቸው ነገር ማንንም እንደማያስቀምጥ ስለማውቅ ሁሉንም ትቼ እኔው እጎደፍራለሁ። የኋላ የኋላ ግን ብቻዬን መቋቋም ስላልቻልኩ የምትረዳኝ አንድ ሠራተኛ ቀጥሬ ነበር። እሷንም እንዲሁ እየነዘነዙ ስላስቸገሯት ሳምንት ሳይሞላ ቤቱን ለቃ ሄደች። ምን እንደሚፈልጉ ምን እንደሚያስቡ፥ ምን እንደሚያስደስታቸው ማወቅ አይቻልም። ተጨንቄ፥ ተጠብቤ፥ አጣፍጬ፥ ያቀረብኩት ምግብ «ኤዲያ» እያሉ ፊታቸውን አጨማደው ሲያንቋሽሹብኝ ጭራሽ ተስፋ ያስቆርጡኛል። የሚያዙትን ነገር ቶሎ ካላደረኩላቸውማ ቁጣቸውን ማን ችሎ «አይ ፈጣሪዬ! ስንቱን አሳልፌ አሁን የልጆች እጅ ልመልከት የልጆች መጫወቻ፥ ልሁን!» ይሉና ወደ እኔ ዘወር ብለው ዋ አዜብ፥ ያሳለፍኩትን ጊዜ ማን በነገረሽ! ወንዶችን የማስንቅ ነበርኩ - እነገድሉን እንኳ ያሳደግኳቸው በመጫኛ ጠፍሬ እየገረፍኩ ነበር - አሁንማ ምን አፍ አለኝ..... ይህንን ሁሉ የሚያሳየኝ ፈጣሪዬ አልወስድ ብሎኝ ነው......» እያሉ ይበሳጫሉ።

መቼውንም እንዲህ ዓይነት ፀባይ አጋጥሞኝ አያውቅም። የወለደችኝ እናቴ እንኳን እንዲህ ልትንቀባረርብኝ ቀርቶ ሥራ ልታዘኝ እንኳ አትደፍርም። ይህን ዓይነት ፀባይ ያላቸውን አሮጊት እንደአመላቸው መያዝ ትልቅ ጥንካሬን ይጠይቃ። እኔም ይህንን ጉዳይ «ዶክተር ገድሉ እንደመፈተኛ አድርገው ያቀርቡልኝ ይሆናል» ብዬ ገመትኩ። ይህን ሁሉ የሚያሠራኝ ለእሳቸው ያለኝ ፍቅር ሞራላዊ እንጂ ከአሮጊቷ ጋር ከአንድ ቀን በላይ ባላደርኩም ነበር። ደግሞ ከሁሉ የሚገርመው እግራቸው ተሳስሮ ከአልጋ መነቃነቅ በማይችሉበት ሰዓት እንኳ አፋቸው አለማረፉ ነው።

**20**

አንድ ቀን ከምሳ በኋላ ቡና ፈልቶ ጎረቤቶቻችንም ተጠርተው እየተጫወቱ ሳለ ዶክተር ፍስሀ በድንገት ከተፍ አሉ። ያ ቀን የመመሪያ ጊዜአቸው አልነበረም። ዶክተር ገድሉ ከሔዱ ጀምሮ አልፎ አልፎ እየመጡ አሮጊቷን ይጠይቋችዋል። ሴትዮዋ ግን ምን ቢጨነቁላቸው መወረፋቸው የማይቀር ተለምዶ በመሆኑ ዶክተር ፍስኃ ገና ከበሩ ብቅ ሲሉ «አለህ እንዴ? አንተም የዘመትክ መስሎኝ ነበር እኮ.....ብቻ አሮጊት ምን ያደርግላችኋል» ብለው አሽሟጠጧቸው።

ዶክተር ፍስኃ የፀባያቸውን ልክ ስለሚያውቁ ፈገግታ እያሳዩ «እንደምን ሰነበቱልኝ የዶክተር እናት፥ መጠየቅ እናንተን ነው እንጂ ወጣት ምን ያደርጋል» አሏቸው

አሮጊቷ በስማቸው የሚጠሯቸውን አይወዱም። ሁሉም ሰው የዶክተር «እናት» ይላቸዋል። ዶክተር ፍስኃም በዚሁ ዓይነት ስለጠሯቸው ትንሽ ደስ አላቸው።

«በል እኮ አረፍ በልና አውጋ፥ እኔማ ይኸውልህ የአልጋ ቁራኛ ሆኜ ቀርቻለሁ።»

«ምንም አይደል ዋናው ነገር ሲስተር አዜብን ያህል ጧሪ ማግኘትዎ ነው።»

«ኸ! ኸ! ምን ተደረገልኝና? ብቻ አለማወቅህ ነው እንጂ....» ካሉ በኋላ ወደ እኔ በቁጭት መልክ እየተመለከቱ «ብዙ የሚደረግልኝ ሰው ነበርኩ ምን ይሆናል፤ ዛሬ የልጅ እጅ እያየሁ ማላገጫ ሆንኩ» አሉ።

እኔም በብስጭት «ከዚህ የበለጠ ምን እንዳደርግልዎት ይፈልጋሉ? በሽታውን እኔ አላመጣሁብዎ፤ እርጅናውንም እኔ አላመጣሁብዎት ለምን አረጀሁ ብሎ ብስጭት ምንድነው? አሁንስ በዛ» ብዬ ልናገር ካሰብኩት በኋላ ከአፌ መለስኩት። ብናገርስ ምን ሊጠቅመኝ፤ እሳቸው እንደሆኑ ይህ ፀባያቸው የሚለቃቸው አይነት አይደሉም። ብዙ ሰዎች ሲያረጁ ፀባያቸው ይለዋወጣል። የእሳቸው ግን ከማንም የተለየ ነው። አብሶ አልጋ ላይ ከዋሉ ጀምሮ የሚያደርጉትን አሳጥቶአቸዋል።

ዶክተር ፍስኃ በቀልድ መልክ «አይዞዎት ለምን ይበሳጫሉ? የሚቸግርዎት ሁሉ እኛ እናደርግልዎታለን ፈጽሞ ቅሬታ አይሰማዎት። እኛም እኮ ልጆችዎ ነን» አሉ።

በዚህ ጊዜ አሮጊቷ እያለቀሱ፥ «ውሸት! ቢሆንም ኖሮ እግሬም እንዲህ ተበላሽቶ አይቀርም ነበር። ይህን ሁሉ የሚጫወትብኝ ፈጣሪዬ ነው። አንድ ልጅ ሰጥቶኝ መልሶ ወሰደብኝ። ሌላማ ምን ዘመድ አለኝ? ሥጋዎቼ ሁሉ ከድተውኛል።.....» እያሉ ያማርሩ ጀመር።

ዶክተር ፍስኃ የሚያነሱት ጨዋታ ሁሉ አሮጊቷን የሚያስቆጣቸው ሆኖ ስለ ተገኘ ከእኔ ጋር ሌላ ጨዋታ እናወራ ጀመር። እሮጊቷም ከጎረቤታቸ ጋር የቀደም ሲል ጀምረውት የነበረውን ጨዋታ ቀጠሉ።

በዚህ ዓይነት ጥቂት ከቆየን በኋላ ዶክተር የስራ ሰዓት ስለደረሰባቸው አሮጊቷን ተሰናበቷቸውና ሊወጡ ሲሉእኔም ለመሸኘት ተከተልኳቸው። ዶክተር ፍስኃ ቀልድ ስለሚያዘወትሩ፥ ግራ ክንዴን ያዝ አድርገውኝ ተራ ጨዋታዎች እየተጫወትን በቀስታ ርምጃ በሩን ወጣ ስንል፥

«እንዲህ ተጓተቱ እንጂ፥ ምን አለ አለፈላችሁ!» የሚል ድምፅ ጆሮዬ ውስጥ ጥልቅ አለ።

ይህ ቃል ከአሮጊቷ የሚሰነዘር መሆኑ ስለገባኝ ዶክተር ፍስኃን «ቆዩ አድምጡ» አልኳቸውና እንደገና ወደ በሩ ጠጋ ብዬ ግድግዳውን ከለላ በማድረግ የሚናገሩትን ሁሉ አዳምጥ ጀመር።

ከጎረቤቶቻቸው አንዷ «አሁን የመጡት የልጅዎ ጓደኛ ናቸው?» ሲሉ ጠየቁ። አሮጊቷም «አዎ ለነገሩማ ጓደኛው ነው፤ ሴቷም የልጄ እጮኛ ነች። ታዲያ ምን ያደርጋል - እንደምታዩት ዘለአለም እንደተጓተቱ ነው። እነሱ ድሪያ የጀመሩት ልጄ ጦር ሜዳ ሳይደርስ ነው፤ አዬ ጉድ! ያ ሞኝ ልጄ እኞኛ አለችኝ ብሎ ያስብ ይሆናል.....» ሲሉ ተሰማኝ።

የአሮጊቷ ንግግር ገና አላለቀም ነበር። እኔ ግን ከዚህ የበለጠ መስማት አልፈለግኩም። በሰውነቴ እሳቱን ለቀቀብኝ። ከመጠን ያለፈ ተበሳጨሁ። ለመሳደብም ቃጣኝ። እጄን በወገቤ ላይ አድርጌ «ይህች አሮጊት እኮ እበዛችው» አልኩ።

ዶክተር ፍስኃ ለዘብ ባለ አነጋገር «ተወት ማድረግ ነው እባክሽ፤ አማትሽ መሆናቸው ቀረ? ከዚያ የበለጠስ ቢናገሩ ምን ያስደንቃል ብለሽ ነው» አሉኝ።

«አማት የሆኑ እንደሆን ታዲያ ምንድነው? እንዲህ አድርጎ መሳደብ ይገባል እንዴ? ይህ ከአሮጊት አፍ የሚወጣ ንግግር አይደለም። በጣም ነውረኛ ናቸው።»

«አይ ሲስተር አዜብ፥ ሁሉን ስታውቂ ለምን አዲስ ትሆኛለሽ? ይህ እኮ በሁሉም ዘንድ ባይሆንም እንኳ አልፎ አልፎ የሚታይ ነገር ነው። አማት የልጅዋን ሚስት ስታመናጭቅ ስታማ ሰምተሽ አታውቂም? በእርግጥ አዲሱ ትውልድ ይህን የመሳሰሉትን ነገሮች ከጭንቅላቱ ማስወጣት አለበት»

እኔ በምናገርበት ጊዜ በብስጭትና በቁጣ ቃል ጮክ ብዬ ስለነበርና አሮጊቷ ስለሰሙኝ «ሰምተሻል እንዴ? ልክ ነውና ምን ውሸት ተናገርኩ? የምታደርጊውን ነው።» አሉና ጭራሽ ጩኸታቸውን ቀጠሉ።

እኔም እልህ ቢተናነቀኝም ቅሉ፥ የዶክተር ገድሉ አደራ ስለታወሰኝ ነገሩን ሰምቼ እንዳልሰማ ሆኜ አለፍኩት። ብዙውን ጊዜ በአሮጊቷ ፀባይ ተበሳጭቼ ስማረር ፊቴ ላይ ድቅን እያለ የሚገስፀኝ፤ ዶክተር ገድሉ ለመጨረሻ ጊዜ ሲሰናበተኝ እንገቴን ያዝ አድርገው በጆሮዬ «የእናቴን ነገር አደራ» ያሉኝ ነው። ከዚያ በፊትም ስለአሮጊቷ ፀባይ የገለፁልኝን ሁሉ አስታውስና እፅናናለሁ።

ዶክተር ፍሥኅን እስከ መኪናቸው ድረስ ከሸኘኋቸው በኋላ ወደ ቤት ተመልሼ እንጎዳጎድ ጀመር። አሮጊቷ መነጫነጫቸውንና ማሽሟጠጣቸውን ባያቋርጡም እኔ ችላ ብያቸው ስራዬን ቀጠልኩ። እየሰነበትኩ ስሄድማ፤ ቁጣጨውንም፥ ስድባቸውንም፥ ተላመድኩት። እሳቸው ሲጮሁ ብውሉ እኔ ከምንም አልቆጥራቸውም። የሚይያስፈልጋችውን ነገሮች እያሟላሁ አቀርብላቸዋለሁ። መቼም ሰው ከጠነከረ ምንም የማይለመድ ነገር የለም። ሁሉንም ችዬ እያስታመምኳቸው ቆየሁ።

እሳቸውም ለብዙ ጊዜ አልቆዩም። የህመሙ ነገር እየፀናባቸው ስለሄደ ሀኪም ቤት አስተኛኋቸው። የተበላቸውው ደም ቀስ በቀስ መላ አካላታቸው እየተሰራጨ መጣ። ምንም ዓይነት መድሐኒት ሊያግደው አልቻለም። አያድርስ ነው! በኋላማ ሽንታቸውን ከለከላቸው። በእጃቸው ምግብ መጉረስም አቃታቸው። መላ ሰውነታቸው እስር ስር አለ። ብዙ ጊዜ «አሟማቴን አሳምርልኝ» እያሉ ሲፀልዩ እሰማ ነበር። ነገር ግን አልሰመረላቸውም። ብዙ ከማቀቁና ከተሰቃዩ በኋላ ህመሙ በጀመራቸው በስድስተኛው ሳምንት አካባቢ አረፉ።

ህመሙ ከፀናባቸው ጊዜ ጀምሮ ዶክተር ገድሉ አስፈቅደውም ቢሆን እንዲመጡ ለመንገር በስልክና ወደዚያ በሚሄዱ ሰዎች በኩል ሞክሬ ነበር። ነገር ግን የሁኔታው መጥበብ ሊያሳካው አልቻለም።

«ስው ሲሞት እየተዘፈነ አይቀርበርም - «የሚለው አነጋገር በትክክል የሰራው እዚህ ቦታ ነበር። እንደዚያ ማቅቀው ለሞቱት አሮጊት ደረት እየተመታ ተለቀሰላቸው። እንደማንኛውም ሰው ሁሉ ሥነ ሥርዓቱ ተከብሮ ተቀበሩ። እኔም እንደ ሰው «እናቴ እናቴ» ማለቴ አልቀረም። ከሰው ላለመለየት እንጂ ሞታቸውስ የሚያሳዝን አልነበረም። የሚያስለቅሰው በቁማቸው ሲማቅቁ ማየት ነበር። ምንም ያደርጋል? መጥፎ ተለምዶ ነው። ተጣልተዋቸው የነበሩት ዘመዶቻቸው ሁሉ እየመጡ አለቀሱላቸው። እኔም ይሉኝታ ይዞኝ ነው እንጂ «ዝም በሉ ምን ታለቅሳላችሁ? እኒህን አሮጊት በቁማቸው ሲማቅቁ ዘውር ብላችሁ አይታችኋቸዋል? የምን ማስመሰል ነው» ብላቸው ምንም ስህተት አልነበረበትም። ለማንኛውም ምኑም ምኑም ሳይቀርባቸው እንደተለምዶአችን በደንብ ተለቀሰላቸው።

የዶክተር ገድሉን እናት እስከ ህይወታቸው ፍፃሜ ድረስ በማስታመሜ ትልቅ የመንፈስ ኩራት ተሰማኝ። ከዚያ በኋላ የቀረኝ ነገር ወደ ወላጆቼ መመለስ ነበር። ግን ቤቱን ለማን አስረክቤ? ዶክተር ገድሉ እስኪመጣ ድረስ ቤቱን መጠበቅ የእኔው ግዴታ ሆነ።

ወላጆቼ የእኔ ሲገርማቸው ታናሽ እህቴንም ወደዚህ ቤት አመጣኋት። ከብቸኛ ኑሮ ሁለት መሆን ይሻላል በሚል ሐሳብ እንጂ ሌላ ምክንያት አልነበረውም። ለኑሮአችን የተለየ ሠራተኛም አላስፈለገንም። እህቴ ከትምህርት ቤቷ ስትመለስ ማንኛውንም ነገር አሰናድታ ትጠብቀኛለች እኔም ከስራዬ ስመታ የቀረ የቤት ሥራ ካለ አጠናቅቃለሁ። በዚህ ላይ ዶክተር ገድሉ መጥተው ቢሆን ኖሮ የገዛናቸውን የቤት ዕቃዎች ከሳጥን አውጥተን በደንብ በደንቡ በመደርደር የተሟላ ኑሮአችንን ባስኬድነው ነበር። ሆኖም በቅርቡ ማድረግ አልተቻለም። የወደፊቱንስ ማን ያውቃል.......

የዶክተር ገድሉን ወሬ ከሰማሁ ብዙ ጊዜ ሆነኝ ደብዳቤአቸው ከደረሰኝ ሁለተኛ ወር አለፈ። ሰዎች ባጠያይቅም ስለ እሳቸው ሰማሁ የሚል አጣሁ። እንዳለፈው ጊዜ በስልክ የመገናኘቱ ዕድል ካለ በማለት ወደ መገናኛው ሥፍራ ብሄድም የተሰጠኝ መልስ «ተቋርጧል የሚል ነበር። ለምን እንደሆነ ግን የሚነግረኝ አላገኘሁም በየአካባቢውም ከጦር ሜዳ በተለያዩ ምክንያቶች የሚመለሱትን ሰዎች እያገኘሁ ለማጣራት ሞከርኩ። ግን ማንም ከእሳቸው አካባቢ የመጣ ሰው አጣሁ። የጦርነቱ ሁኔታ ግን ከመጠን በላይ እንደተፋፋመ በየጊዜው በዜና ማሠራጫ ይነገራል። ይህንንም ለመቋቋም ይረዳ ዘንድ በየጊዜው ወደ ጦር ሜዳ ለመሄድ የሚንቀሳቀሰው ኃይል ብዛት እየጨመረ ሄዷል። በአጭሩ ስለ ዶክተር ገድሉ ወሬ ሳልሰማ በሀሳብና በስጋት ወደ ሶስት ወር ያህል ቆየሁ።

**21**

በጦርነቱ ከፍ ያለ ጉዳት የደረሰባቸው ቁስለኞች በቂ ርዳታ እኔ ወደ ምሰራበት ሐኪም ቤት ድረስ ይመጡ ጀመር። ከእለታት አንድ ቀን ጠዋት ወደ ስራዬ ስገባ ብዙ ቁስለኞች የያዘ ትልቅ መኪና ከግቢው ውስጥ ቆሞ አየሁ። ቀደም ብለው የገቡትና አዳሪ የነበሩት ሠራተኞች ቁስለኞችን ከመኪናው እያእጡ በማመላለሻው አልጋ ወደ የክፍሉ በመውሰድ ይጣደፋሉ። ቁስለኞቹ እንደዚያ ሲማቅቁ ማየት የሚያሳዝን አልፎም የሚኢያስለቅ ቢሆንም ቅሉ፥ እንዲህ የሆኑት በጀግንነትና የብዙኃኑን ፍላጎት ለማስጠበቅ ባደረጉት ተጋድሎ መሆኑን አርቆ ለተመለከተ ደግሞ በወገኖቹ ምን ያህል በተመካና በኮራም ነበር። እኒኤም በመጀመሪያ እንደተመለከትኳቸው ማዘኔ፥ ሆዴ፥ መባባቱና እንባዬ ማቅረሩ አልቀረም። ሆኖም ቁስለኞቹን እያየሁ ህሊናዬ ወደ ዶክተር ገድሉ ይሄድ ነብር። በዚህም ራሴን ታዝቤዋለሁ..... «ይህ ሁሉ ቁስለኛ ወገንሽ አይደለም? ስለ አንድ ሰው ብቻ ማሰብሽ ለምንድን ነው?» የሚለው ወቀሳ አዘል ጥያቄም በተደጋጋሚ ከህሊናዬ ቀርቦልኛል። ራስን ከግላዊና ከወገናዊ ስሜት ማጽዳት እጅግ ያስቸግራል።

ለማንኛውም እኔም ወዲያው ልብሴን ለወጥሁና መሯሯጥ ጀመርሁ። አስፈላጊው ጥንቃቄ እንዳይጓደልባቸው በማገዝ። ብዙም አልቆዬ እንጂ የድረሱልኝ ዋይ ዋይውታ መሰማት ሲጀመር። አንድ አምቡላስ መንገድ ልቀቁ እያለ ከተፍ አለ። አስቸኳይ እርዳታ የሚያስፈልገው መሆኑን በመረዳት ተሽካርካሪው አልጋውን ይዤ ተጠጋሁ። አራት ሰዎች በሽተኛውን ከአምቡላንሱ አወረዱና እየተንገዳገዱ በአስጠጋሁት አልጋ ላይ በጥንቃቄ ዘርጓቸው። ለሸክም እንደከበዷቸው አየሁ። አንዲት ያለእድሜዋ ያረጀች የምትመስል እንደሰውየው ወፍራም ሴትዮ እያለቀሰች ተከትለለች «አሟቸው አያውቅምኮ፥ ድንገት ነው እቆሙበት ክልትምትም ያሉት» እያለች በሽተኛው እምብዛም እንቅስቃሴ አይታይባቸውም።

ባስቸኳይ ድንገተኛው ክፍል ውስጥ አስገባናቸውና ዶክተሩ እስኪመጡ አንዳንድ የመጀመሪያ ዝግጅቶችን ለማሟላት፥ የትኩሳት መለኪያየን ይዤ ገለጥ አደረግኋቸው.....

ልገልፀው ልሞክር እንጅ የተሰማኝ ስሜት ለቃላት ያስቸግራል። ባንዴ ስውነቴ ተለዋወጠ፤ አላበኝ አንቀጠቀጠኝ፥ አቅለሸለሸኝ። ትኩሳት መለኪያውን እንደያዝሁ ወደ መፀዳጃ ቤት ስሮጥ እነዶክተር አብርሃም ላይ ወጥቸባቸው ነበር። ክፋቱ ከሻይ በስተቀር የበላሁት ቁርስም እምብዛም ስለነበር ውጥ አትውጣ ትንቅንቅ ከሆዴ፥ የሚወጣ አሞት ፊቴን እንባ በእንባ አደረገው እንጂ የሆዴ ትርምስ አልወጣልሽም አለኝ።......የስራው ጉዳይ ግዴታየ በመሆኑ ብቻ ትንሽ ፋታ እንዳገኘሁ ተመለስሁ።

ዶክተር አብርሃም ተቆጥተዋል። አይናቸው ተለዋውጧል። ሰውዬው «ኮማ» ውስጥ ገብቶ ሰውነቱን ስቶ የት ጥለሽ ትፈረጥጫለሽ - እያሉ ያንቀጠቅጣቸዋል። እኔ ብሆን አሁንም አልተመለሰልኝ - «ትልልልልቅ ሰው ነኝ....እኮ አትጫ....ጫጫ.......ወቱ ......ብኝ.....ቀ......ላላላ......ል....አይ......አይ......» ይላል ታሪከኛው።

«የደም ብዛቱ ስንት በስንት እንደሆነ ታውቂያለሽ እጭንቅላቱ ውስጥ ፈሶ ሊሞት ይችላል.....በኛ ንዝህላልነት.....» ይላሉ ዶክተር አብርሃም። ቢቸግራቸው «.....ዛሬ በውነት ልክ አይደለሽም....» በማለት አስፈላጊውን እርዳታ ራሳቸው ካደረጉለት በኋላ «ልዩ ክፍል ውስጥ አስገቡት» ብለው ድሬሰሮቹን አዘዙ። ይዘውት ሲወጡ እምልከት አልኩት። አሁንም ከንፈሩ ይንቀሳቀሳል፥ ቃላቱም ባይሰሙ......አልፎ አልፎ ልምጭጭ ሳቁ ብቅ ጥልቅ ይላል.....ትሩፋት ብትሆን ኖሮስ በኔ ቦታ......ምን ይል ነበር ልቧ ብዬ ራሴን ጠየቅሁት።

ቁሰለኞቹ በየክልሉ ተከፋፍለው እንዲተኙ ተደረገ። እኔ በምሰራበት «ክፍል 3» ውስጥ ስድስት ቁስለኞች አልጋ ያዙ። ልቤ ግን ከነሱ አልፎ እየዘመተ አስቸገረኝ። ረሳሁት ያልሁት ጥርጣሬ ተመለሰብኝ። ዶክተር ገድሉስ ብከዱኝ? ሌላ ሴትስ ቢወዱ?.......ትሩፋት ኖራ ኖራ ባዲስ መልክ ታወሰችኝ። እኔ ባይሆናል እንዲህ የሆንኩ፥ ቢሆንማ ምን ይውጠኛል? - ያ ከመሬት የደባለቃት ሀዘኗ እንዴት እንደነበር ታወቀኝ.....ትኖር ይሆን በህይወት?.....

እንዲያም ሆኖ ታዲያ ልቤ አልችል ብሎኛል የሥራ ድርሻዬን ለማከናወን በምንደፋደፍበት ወቅት ሁሉ የዶክተር ገድሉን ወሬ ለመጠበቅ አፌን አሾላለሁ። ቁስለኞቹ በጉዞ ላይ ብዙ ስለቆዩና የደእሰባቸውም አደጋ ቀላል ስላልነበረ ከመድከማቸው የተነሳ እንደ ልብ መነጋገር አልቻሉም። ስለዚህ የምጠይቃቸውን ሁሉ አቅማቸው በፈቀደው መጠን ከመመለስ ወደ ኋላ ባይሉም ማስቸገሬ ሳይሰማኝ አልቀረም። ከብዙዎቹም የተሰጠኝ መልስ «ጦር ሜዳ ላይ ብዙ ሐኪሞች አሉ። ስማችውን ግን አናውቅም» የሚል ነበር። በተረፈ ስለብዙ ነገሮች የሚያውቅ ከጦሩ ውስጥ የአንድ ቡድን መሪ የሆነና ከእነሱ ጋር ቆስሎ የመጣ የመቶ አለቃ መኖሩን ጠቆሙኝ። እንዳጋጣሚ ሆኖ የጠቆሙኝ ሰው እኔ በምሰራበት ክፍል ውስጥ አልነበረም። ግቢውን አስሼ ፈልጌ የተኛበትን ክፍል አገኘሁት። ግን እንዴት አድርጌ ልጠይቀው? የእኔው ህመምተኛ ቢሆን ኖሮ ህክምና ሳደርግለት ላነጋግረው እችላለሁ። ከቀን ወደ ቀን እየቀረብኩት መጥቼ እንዳላነጋግረው ደሞ አላስችል አለኝ። ወዲያውኑ ለማወቅ ጓጓሁ።

ጉዳዩን በክፍሉ ለምትገኘው ነርስ አስረዳኋትና አብረን ወደ ሰውዬው ሄድን። ከዚያም የክፍሉ ነርስ ቁስሉን ገለጥ አድርጋ በማየት «አይዞህ እየደፈነልህ ነው» አለችው። እኔም ነገሩን ለማቅለል ይሄ ትንሽ ነው እኮ በእኔ ክፍል ውስጥ ያለውን ብታይ ምን ትያለሽ» አልኩና እግረ መንገዴን እራሴን አስተዋወቅሁ። መቶ አለቃ ባንደበታችን መደሰቱን ተመለከትሁ.....ከዚያም፥

«ዶክተር ገድሉ የሚባሉ ሐኪም ታውቃለህ?» የሚል ጥያቄ ሰነዘርኩለት፥ ቀስ ብዬ። መቶ አለቃው በመልካም ስሜትና በደስታ ፊቱ ፈካ ብሎ አንገቱን ቀና በማድረግ ወደ እኔ እየተመለከተ በደካማ ድምፅ «አዎ አ -ዎ» ሲለኝ የደረቱ ቁስል ተቀሰቀሰበትና ያቃስት ጀመር። መልስ ሊሰጠኝ ቢጓጓም ቁስሉ አላናግርህ አለው። በጥቱ ወደ ጠረጴዛው ሲያመለክተኝ ወረቀቱን እንዳቀብለው መሆኑ ገባኝና ከብዕር ጋር አቀረብኩለት። «ቆዩ....» የሚል ጽሑፍ ካሰፈረ በኋላ አሁንም እጁን ስለነዘረው መዳፉን አቋርጦ «እርጋታ ይስጥሽ» ለማለት እጁን እየነቀነቀ አሳየኝ።

«.....ግን ጤንነታቸውን ደህና ናቸው?» የሚል ጥያቄ እንደገና አቀረብኩ። አጠያየቄ በትካዜ መልክ ነበር። መቶ አለቃ በአፉም በእጁ፥ በመላ፥ ሰውነቱ ሊያስረዳኝ ቢሞክርም ቁስሉ አላነቃነቅ ስላለው ፊቱን ትራሱ ላይ ደፋና ዝም አለ።

የክፍሉ ነርስ ኃላፊነትዋ ስለተስማት «ጠይ እንጂ ሲስተር አዜብ፥ እኒሁ ታሞ እየየን እንዴት እንጠይቀዋለን፤ ሻል ሲለው ብትመለሺ ይሻላል» አለችኝ። ይህን ያህል ታሞ የሚማቅቅን ሰው በግድ ለማናገር መሞከር እንኳንስ ከእኛ ከነርሶች ቀርቶ ምንም ከማያውቅ መሐይምም የሚጠበቅ አልነበረም።

በሶስተኛው ቀን ገደማ ህመሙ ሻል ብሎት ትንሽ ትንሽ መነጋገር ሲጀምር «አይዞሽ ደህና ናቸው ህመሜ ሲሻለኝ ሁኔታቸውን ሁሉ በደንብ አጫውትሻለሁ» በማለት ተስፋ ሰጠኝ። አሁንም የበለጠ ለማወቅ መጓጓቴ አልቀረም። እሱ መመለስ አቃተው እንጂ ጥያቄ ለማረብም ወደ ኋላ አላልኩም። በኋላማ የቅርብ ዘመዴ አደረግሁት። ቀን ሁለት ሶስት ጊዘ ሳልጎበኘው አልውልም። አፎ አልፎም ሙዝና ብርትኳን እወስድለት ጀመር። በአጠገቡ የተኙት ህመምተኞችም፥ ከረዥም ጊዜ በኋላ እንደተገናኘን ዘመዳሞች አድርገው ሳይመለከቱን አልቀሩም።

በዚህ ሁኔታ መቶ አለቃው እየተሻለው ሄደ፥ አንድ ቀንም እኔ ሳልጠይቀው በገዛ ራሱ እንዲህ እያለ ሊያጭውተኝ ጀመረ።

«.......ዶክተር ገድሉን ለመጀመሪያ ጊዜ ያገኘኋቸው በእኔ የሚመራውን ጦር ይዤ ባቢሌ ወደ ተባለው ስፍራ በደረስኩበት ወቀት ነበር። ሁሌ በሥራ እንደተወጠሩ ናቸው። በባቢሌ ውስጥ የሚካሄደው ጦርነት በጣም የከፋ ቢሆንም ዶክተር ገድሉንና እሳቸውን መሰል ትጉህ ሐኪሞችን በማስከተላችን ጥንካሬ ተስምቶናል። በእኔ ከሚመራው ጦር ውስጥ በህክምና ዕጦት የወደቀ ማንም ሰው አልነበረም። ከልብ የመነጨ እርዳታ አልተለየንም ምን ጊዜም ቃላቸው «አይዞአችሁ በርቱ፥ ወደፊት ግፉ፥ ድል የእኛ ነው» የሚል ነበር። ቁስለኛ በታየበት ሁሉ ቀድመው ደራሽ እሳቸው ናቸው.....»

በመሐል ንግግሩን ቋረጥኩትና «ዶክተር ገድሉ ጦርነቱ መሃል ገብተዋል ማለት ነው?» የሚል ጥያቄ አቀረብኩለት፡ አጠያየቄ በድንጋጤ የተመላ መሆኑ ገብቶት ኖሮ እሱም ወዲያው «ሲስተር ይህ ሁኔታ ፈጽሞ ሊያስጨንቅሽና ሊረብሽሽ አይገባም» ብሎ በመጀመር፥ በእንዲህ ዓይነቱ ታሪካዊ ቦታ ጊዜንና ግላዊ ምቾትን አልፎም ራስን መስዋዕት ማድረግ በጣም የሚያኮራ ነው። የሚገርምሽ ነገር ዶክተር ገድሉ የተመደቡበትን ሐኪም ቤት ለቀው ጦር ሜዳው መሐል የገቡት በራሳችው ፍላጎት ነው። የጠላት ቶር እያየለ በመጣ ቁጥር ቁስለኛው ስለጨመረ በቀላሉ የቆሰሉትን እንኳን ወዲያው የሚያክምልን ሰው ማግኘት አጣዳፊው ጥያቄአችን ነበር። ለእንዲህ ዓይነቱ ተግባር በቆራጥነት በሙሉ ፈቃደኝነት የቀረቡት ዶክተር ገድሉ በእርግጥ የህዝብ ወገን መሆናቸውን አሳይተዋል። ትልቅ ጀብዱ ፈጽመዋል። የግል ኑሮ ለሚያንሰፈስፈው ሁሉ ትልቅ ትምህርት ሰጥተዋል። በአጭሩ የዶክተር፥ ገድሉን ህዝባዊ ጠባይ በንግግር ብቻ መግለፅ አይቻልም። እኔ ይህን ሁሉ ለመታዘብ የበቃሁት በአጭር ጊዜ ውስጥ ነው። በጠላት ጥይት ቆስዬ ወደዚህ ከመጣሁ በኋላም የበለጠ ስራ ሰርተው ሊሆን ይችላል.....» እያለ ካጫወተኝ የሚፈለግበትን እንዳጠናቀቀ ሰው በሰፊው ተነፈሰና ፈገግ ብሎ እየተመለከተኝ «ለመሆኑ ምንሽ ናቸው ሲስተር?» ሲል ጠየቀኝ።

«ዘመዴ» የምትለዋን ቃል ብቻ ተነፈስኩ።

«በጣም ልትኮሪባቸው ይገባል፤ ግሩም ሰው ናቸው» አለኝ።

አልጋው ላይ እንደተቀመጥኩ የሩቅ የቅርቡን አሰላስል ጀመር። በሩቁ እየተመለከትሁ። በእርግጥ መቶ አለቃው ሳይታዘበኝ አልቀረም። አልፎ አልፎ «እንዲህ ዓይነቱ መጨነቅ ከአንቺ የሚጠበቅ አይደለም» ማለቱ ትዝ የለኛል። ነገር ግን ለጊዜው አእምሮዬ ይህን ሁሉ ማስተዋል አልቻለም።

«ሲስተር ይፈለጋሉ! የፀናበት ህመምተኛ ይፈልግዋታል» የሚል ድምፅ በድንገት ከወደበሩ አካባቢ ስሰማ ነው ከሀሳቤ የነቃሁት። ዘወር ብዬ ስመለከት እኔኑ መሆኑ ገባኝ።

ከክፍሌም እንደደረስኩ ቁስለኞች ወደ ተኙበት ሰፋ ያለ ክፍል ገባሁና «ህመሙ ጠንቶበት ያስጠራኝ ማነው?» ብዬ ጠየቅሁ። ከሁሉም ራቅ ብሎ ወደ ጥግ የተኛው ቁስለኛ «እኔ ነኝ እኔ ነኝ» በማለት ከአንገቱ ቀና አለ፤ በመቀለጥልም ድክምክም ባለ ሁኔታ «ምነው ሲስተር ዛሬስ - » ብሎ ሳይጨርስ መወራጨት ጀመረ። ጥፋቴ ተሰማኝ እጅግም አሳፈረኝ፤ ያን ያህል ጊዜ ማጥፋቴ።

የሰውዬው ቁስል በጣም ከባድ ስለነበረ በሃያ አራት ሰዓት ውስጥ አራት ጊዜ እንዲታጠብና ፋሻው እንዲለወጥለት ታዞለታል። የምሽቱ ተረኞች ረስተውት ስለሄዱ ርዳታ እንዳደርግለት እኔን የጠየቀኝ በጠዋቱ ነበር። ሆኖም የማወቅ ጉጉትቴ የሥራ ኃላፊነኢተን አስረሳኝ። እብሽተኛው ሥራዬን በመደሌ የፀፀተኝ መሆኑ የገባው ይመስላል። ቁስሉ ቢቆጠቁጠውም እኔን ላለማስከፋት ፈገግታ እያሳየኝ «እስከዚህም አይደል - » ብሎ በጀመመር ሊያፅናናኝ ሞክረ። ከዚህስ ቢወቅሰኝ በተሻለ። ፈገግታ ሲያሳየኝ ከዱላ የበለጠ ተሰማኝ። ሲጎዱት የሚስቅ ምን አይነት ፍጡር ነው?

የዶክተር ገድሉን ሁናቴ ከሰማሁበት ጊዜ ጀምሮ መንፈሴ እረፍት አጣ። ቀለበቷም ማፅናናት ቀርቶ ጭራሽ ታስተክዘኝ ጀመር። የቅዠቱ ነገርማ ለብቻው ነው፤ አንዴ እኔው እራሴ ጦር ሜዳ ሄጃ ሳገኛቸው፥ ሌላ ጊዜ ደግሞ መርዶ ሲመጣልኝ.....እንዲሁ የሆነ ያልሆነውን ስቃዥ አድራለሁ። ያለምክንያት ከእንቅልፌ መባነን የጀመርኩትም በዚሁ ጊዜ ውስጥ ነበር።

«በእርግጥ ዶክተር ገድሉ ጦር ሜዳው መሐል የገቡት በራሳቸው ፍላጎት ይሆን?» በማለት ራሴን ደጋግሜ ጠየቅኩት። ለጊዜው ትክክለኛውን መልስ ባላገኝለትም ይህንን ካደረጉ የእኔ ነገር ተረስቷቸዋል ማለት ነው ብዪዔ ደመደምኩ። የዶክተር ገድሉ ጦር ሜዳ መሐል ገብቶ መፋለም ትልቅ አስተዋጽኦ መሆኑን ብረዳውም በአፌ ሙሉ «ለእናት ሐገራቸው የፈለጉትን ይሁኑ» ለማለት ልቤ አልደፈረም። የሀገር ፍቅር ስሜት ቆራጥ ሲያደርገኝ የዶክተር ገድሉ ፍቅር ደግሞ ሲያገበግበኝ ለብዙ ጊዜ ቆየሁ። ታናሽ እህቴም ይኸው ሲያንገበግበኝ ለብዙ ጊዜ ቆየሁ። ታናሽ እህቴም ይኸው ሁኔታዬ ስለገባት «እህት አበባ፤ ከልኩ ለማያልፍ ነገር እንዲህ መጨነቅሽ ለምንድን ነው? የጥንቱ ጥንካሬሽ የት ደረሰ?» እያለች ማጽናናቷ አልቀረም። ግን ማን ቢሰማ ለአፌ፥ ያህል «ሀሳብ የሚባል ነገር ትቻለሁ» ብልም መንፈሴ እረፍት አልሰጠኝም። ሰው በድን ካልሆነ በስተቀር ማሰቡ የት ይቀራል!።»

**22**

የዶክተር ገድሉ ጓደኞች አልፎ አልፎ እቤቱ ድረስ እየመጡ ያጫውቱኛል። አብሶ እሁድ ቀን ከቀትር በኋላ ያለውን ጊዜ የሚያሳልፉት ከእኔው ጋር ነው። ይህም የሚሆነው (የያንዳንዳቸውን አስተሳሰብ ባላውቅም እንኳ) በእኔ በኩል ከልብ በመነጨ የእህትነት መንፈስ ነው። አንዳንዶቹ ገደቡን የሳተ ቀልድ ይቃጣችዋል፥ በተለይ ዶክተር ፍስኅ -

አንድ ቅዳሜ ከቀትር በኋላ ዶክተር ፍስኅ ብቻቸውን መጡ። እኔም ከስራ ገብቼ አረፍ ማለቴ ነበር።

«እንደምን ሰንብተሻለ ሲስተር? ይህ የቀን መኝታ አይቀርብሽም እንዴ?» አሉና ከአልጋው ግርጌ ጠርዝ ላይ ተቀመጡ።

«ከዛሬ በፊት ቀን ተኝቼ አጋጥሞዎታል እንዴ?» ይህንን ጥያቄ ሳይመልሱ ወደ ሌላ ጨዋታ በመዝለል «እግርሽ እንዴት ያተኩሳል? ጋቢውን አልፎ ይሰማል» አሉና በእጃቸው ነካ አደረጉት።

«እኔም የቅንነቴን «ለመቀመጥ አስቸገረዎች? ልሰብስብልዎታ» አልኩና እግሬን ለመሰብሰብ አጠፍ ሳደርገው «ይሁን ይሁን» ብለው በእጃቸው ያዙት።

«ወዲያውም እየቀላለዱ እግሬን ያሻሹልኝ ጀመር። የሆነ ነገር ሰውኔትን ሲወረው ተሰማኝ። «እረፉ እንጂ» ለማለት እያሰብሁ ምላሴን ያሳሰረኝን ነገር አላውቀውም፤ ዝም አልኳቸው። በኋላ ግን ትኩሳቴ እየጨመረ በሄደ ቁትር የዶክተር ፍስኃ አዝማሚያ ደረጃውን ጠብቆ ከፍ እንደሚል ስለተሰማኝ «ምን ማድረግዎት ነው? የእርስዎ ቀልድ ደግሞ መላ ቅጡን አጣ» አልኩና እግሬን መንጨቄ ሰበሰብኩት። በዚህ ጊዜ የዶክተር ፍስሐ ፊት በድንጋጤ ጥቁር አለ። ፍላጎታቸውን በዚህ እንክኗ ለመረዳት ይቻል ነበር።

ታናሽ እህቴ ከጓዳ ወጣችና «እህት አበባ ምሳ ደርሷልና ወደ ሳሎን ብትመጡ ይሻላል» አለች።

እኔም እላዬ ላይ ጣል አድርጌው የነበረውን ጋቢ እመኝታው ላይ ተውኩትና ወደ ሳሎን ሄድኩ። ዶክተር ፍስሐም ተከትለውኝ መጥተው ፊት ለፊቴ ካለው ፎቴ ላይ ተቀመጠና ምግብ ቀርቦ መብላት ጀመርን። ድንጋጤው ግን እስከዚያ ሳአት ድረስ አለቀቃቸውም።

«ዶክተር ገድሉን ወሬ በቅርቡ ሰምተዋል? ደብዳቤአቸውም ቆየብኝ» የሚል ጥያቄ አቀረብሁ።

«እድኒያውም አስለማሁም ሲስተር - » ካሉ በኋላ ጥቂት አሰብ አደረጉና «.....ምን ዋጋ አለው ብለሽ ነው፤ ጦር ሜዳ የሄደን ሰው በሙሉ ልብ መጠበቅ አይቻልም እኮ» አሉኝ።

«እንዴት አገላለጽዎ አልገባኝም»

«ማለቴ - ጦር ሜዳ ሄደው የሚመለሱ ጥቂቶች ናቸው። ስለሆነም የዘመተን ሰው መናፈቅና ስለእሱው አዘውትሮ ማሰብ ኋላ አደጋ ላይ ሊጥል ይችላል። ደግሞ እንዲህ ዓይነት ደካማነት ከአንቺ የሚጠበቅ አይደለም። ሰው እንኳን ለእናት ሀገሩ ቀርቶ በእንቅፋትም ይሞታል። ያንቺ በየወቅቱ ስለ ዶክተር ገድሉ ማሰብ ከምንም አያድነውም። ከመጣ ይመጣል፤ ከቀረም ይቀራል። እንግዲያውማ ለእኔስ ጓደኛዬ አይደል»

«ይህ ሁሉ ከጥያቄዬ ውጪ ነው፥ የእኔ ጥያቄ የዶክተር ገድሉን ወሬ ሰምተዋል?» የሚል ብቻ ነበር። ንግግሬን አቋረጡና «እንዴት ከጥያቄሽ ውጪ?» አሉ። «በቃ በቃ ምን ጊዜም ጨዋታዎ - » አልኩና ልናገረው የፈለግሁትን መልሼ ዋጥሁት።

ዶክተር ፍስሐ የሚናገሩትን እወንትን አንተርሰው ቢሆንም ከተግባሩ ላይ የሉበትም። ሌላው ቢቀር በህክምና ዶክተርነታቸው እንኳ ለህዝብ የሚሰጡትን አገልግሎት እንደ ግዴታ ይቆጥሩታል። ራሳቸውን ለማሻሻልም ሆነ ሌሎችን ለመርዳት ያላቸው ምኞትም ሆነ ፍላጎት በጣም የቀዘቀዘ ነው። እኔም የሚያስቆጣኝ የማይሰሩትን ነገር ሲያነበብቡ መስማቱ ነው። አብሶ ስለ ዶክተር ገድሉ ጨዋታ ባነሳን ቁጥር የሚያወሩልኝ ሁሉ እንደማይመለሱ አድርገው ነው። አድን ጊዜማ በአፋቸው ሙሉ «ገድሉ ይመለሳል ብለሽ መጠበቅ ጅልነት ነው» ብለውኛል። ወዲያው ነገሩን በቀልድ ባይሸፍኑት ኖሮ መጣያችን ይህ ዕለት ነበር።

በዚህ ዕለት ምሳ በልተን እንደጨረስን «በይ እንግዲህ ደህና ዋይ፤ አንቺ መቼም ቀልድ አልዋጥልሽ ብሎሻል» በማለት ተሰናበቱኝ።

እኔ ግን በእሳቸው ላይ ያለኝ ጥርጣሬ ከፍ እያለ በአፋቸው ከመቀልድ አልፈው እግሬን አሻሹልኝ። ይህም አልበቃ ብሏቸው የዶክተር ገድሉን ነገር «ተይው» ሊሉኝ ቃጣቸው። እንግዲህ ምን እስኪሉኝ እጠብቃለሁ? ነገሩ ትልቅ ደረጃ ላይ ከመድረሱ በፊት እቅጩን ልነግራቸው አሰብኩ። ግን ደግሞ ፍላጎታቸውን ግልፅ እስካላመጡልኝ ድረስ እንደዚያ መናገሩ ሊያቃቅረን ይችላል የሚል ግምት አደረብኝ። ነገሩ ደረጃውን ጠብቆ መፈንዳቱ ላይቀር የእኔ መጨነቅ እንዲያው ኑሯል መጨረሻው እንዲህ ሆነ፤

በማግሥቱ እሁድ ሰለነበር የዶክተር ገድሉ ጓደኞች እንደወትሮው ሁሉ ሊያጫውቱኝ መጡ፤ ዶክተር ፍስኅ ቀደም ቀደም እያሉ ሌሎቹ ተከትለው። ከቤቴም በራፍ እንደደረሱ ሞልቀቅ ባለ አነጋገር» እንደምን አድረሻል ሲስተር» አሉ ዶክተር ፍስኅ።

ጊዜው ከቀትር በኋላ ስለነበር «እንደምን ውለሻል ማለትህ ነው?» በማለት አጠገባቸው የነበሩትን ጓደኞቻቸው ተናገሩ።

«ለእኔ የሁላችሁም ይሆነኛል፤ ይልቅ ክርክሩን ትታችሁ ወደ ቤት ግቡ» አልኩና ቀድሜኢ ወደ ፎቴው አመራሁ።

ዶክተር ፍስኅ ለአነጋገሬ ልዩ ትርጉም በመስጠት «የሁላችሁም ይሆነኛል?.....» በማለት ብልግና አዘል ንግግር አሰሙ።

«መቀልድዎት ነው?» ከማለት ሌላ ምንም አልተናገርኩም። አብረዋቸው የነበሩት ግን በድንጋጤ ፊታቸው ሲጠቁር ታየኝ። ነገሩን ለማቅለል ያህል «ተቀመጡ እባካችሁ፤ እንዲህ ዓይነት የአፍ ልምድ ምን ያደርጋል ብላችሁ ነው» አልኩ።

ዶክተር ፍስኅ «ማ? - » እያሉ ነገሩ ላይ ችክ ቢሉም መልስ የሚሰጣቸው አላገኙም። ዝም ብዬ ከሌሎች ጋር ጨዋታዬን ቀጠልኩ። ከእንግዶቹ መሐል ሶስቱ ጤነኞች ሲሆኑ፥ ዶክተር ፍስኅና አንዱ ሌላ እንግዳ ከሞቅታም አልፎ መስከራቸውን ከንግግራቸው አረጋገጥኩ። ጨዋታው ሁሉ በእንግሊዝኛ ሆነ። በጨዋታችን መሀል «ስለ ዶክተር ገድሉ ምን ወሬ ሰምተሻል?» የሚል ጥያቄ ከአንደኛው ቀረበልኝ።

የተጠየቅሁት እኔ ብሆንም የዶክተር ፍስኅ ጩኸት አላናገረኝም። እሳቸው ቀድመው «ዘለዓለም ስለ ዶክተር ገድሉ መጠየቅ ምንድነው? የጦርነቱ ነገር እንደሆን እሱ ባለበት አካባቢ እየተጧጧፈ ነው። በዚኢህ ብቻ የእሱን ሁኔታ መረዳት ይቻላል። ይልቅ እዚሁ በቅርብ ስላለነው እንጫወት - » በማለት የፈለጉትን ተናገሩ።

ዶክተር ፍስኅ በተናገሩ ቁጥር ሌሎቹ መሳሳቃቸው አልቀረም። ጥያቄው በመደምደም «ምን ዓይነት ንግግር ነው? «sorry! አዝናለሁ» ካሉ በኋላ ወደ እኔ ዘወር በለው «እባክሽ አንቺ አጫውቺኝ» አሉ

እኔም የዶክተር ፍስኅ ንግግር ስለከነከነኝ ሆዴ ቢያርርም ላይ ላዩን እየሳቅሁ «....ይኸው ዶክተር ፍስኅ እንዳጫወቱን ይሆናላ!......» አልኩ።

ዶክተር ፍስኅ «No No No!!» በመፎ አትተርጉሚው» በማለት ነገሩን ለማስተባበል ቢሞክሩም፤ ትተናቸው ሌላ ጨዋታ ቀጠልን።

እየመጡ ከሚጠይቁኝ ውስጥ ሁለቱ በጣም ግሩም ሰዎች ናቸው። ከእኔ ጋር የሚጫወቱትም ፍጹም በወንድምነት መንፈስ ነው። በመጡ ቁጥርም ስለ ዶክተር ገድሉ መጠየቃቸውና እኔንም ማበረታታቸው የተለመደ ነው። ታዲያ ሁሌም በዶክተር ፍስኅ ቀልድና ቧልት እንደተሳቀቁ ነው። የዛሬውም ጨዋታ ቢሆን ሁሉንም አሳዝኗቸዋል። እኔም ይህ ሁኔታ ስለታወቀኝ ቅር እንዳይሰኙ «ተጫወቱ እንጂ» ማለቴ አልቀረም።

ዶክተር ፍሥኀ ኪሳቸውን ዳበስ ዳበስ ካደረጉ በኋላ «ለካ ሲጋራዬን ጨርሻለሁ፤ የሚላከኝ ሰው የለም እንዴ፥ ሲስተር» አሉ።

«ማንም የለም፤ እህቴንም ወላጆቿን ጥየቃ ሄዳለች»

«አንቺሳ ብትሄጂ (ብትላኪኝ) ምናለበት? የእድሜው ነገር ቀርቶ በማዕረግ እንኳ አልበልጥሽም እንዴ?» አነጋገራቸው በቀልድ ዓይነት ነበር። ለማንኛውም ከመሳቅ በስተቀር ምንም አልመለስኩም»

«ገዝቼ እመለሳለሁ« ብለው ብድግ ሲሉ አንገዳገዳቸውና ፎቴውን ጠርዝ ተደግፈው ሳይወድቁ ቀሩ። ስካራቸውን ለማስተባበልም «ብዙ ጊዜ ተቀምጨ ስነሳ እግሬ ደንዝዞ እኮ ነው» አሉ፤ ሁሉም ከንፈሩን ከድኖ ከመሳቅ ሌላ አንዳችም ቃል የተነፈሰ የለም። ወጠው እንደሄዱም የመገረም ሳቅ እየሳቅሁ «ያሳዝናል.....» አልኩና ራሴን ነቀነቅሁ። አንደኛው «በጣም! በጣም! ልክ ነሽ አብሶ በእኛ በሐኪሞች ዘንድ ይህ ሁኔታ እየታየ ሌላውን ሕዝብ አትጠጣ አታጭስ ማለቱ ምን ያህል ተቀባይነት አያገኝም» አሉ።

እኔም «እስኪ ይታያችሁ....» በማለት ንግግሬን ቀጠልኩ አንድ ሰው ሀ ብሎ ፊደል መቁጠር ከሚጀምርበት ጊዜ አንስቶ «ዶክተር» የሚባለውን መጠሪያ እስኪያገኝ ድረስ ብዙ ውጣ ውረዶች ማለፉ የማያጠራጥር ነው። ታዲያ ብዙ እውቀትን እንዳልሰበሰበ ሁሉ ጥሩና መጥፎ ነገሮቹን እንዳላገናዘበ ሁሉ የበለጠ ጠልቆ በመመራመሪያው ጊዜ እንደ ገና ወደ ጥፋት መመለስ ምን ይባላል? ለመማር ለመመራመር የሚጓጓውን መሃይምን እንኳ ተስፋ ማስቆረጥ አይሆንም?

በዝምታ የቆዩት የጤና መኰንን ነገሩን በአንክሮ እንዳዳመጠ ሰው በሰፊው ተነፈሱና «ነገሩስ ልክ ነሽ ግን ትምህርት የሚጀምር ሁሉ ለከፍተኛ ምርምርና ለሕዝብ አገልግሎት እንዳይመስልሽ «ከመቼውም ትምህርቴን ጨርሼ ገንዘብ ላይ ተቀምጬ» የሚል አለ። በአንፃሩ ደግሞ ትምህርትና ምርምር ገደብ እንደሌለው በማወቅ ለሕዝብ ትልቅ አስተአጽኦ ለማበርከት የሚደክም አለ»

በመሐል ዶክተር ፍስኀ ተመልሰው ስለ መጡ ጨዋታችንን አቋረጥንና ለጥቂት ደቂቃዎች ፀጥታ ሰፈነ። ውይይታችን ትምህርት ሰጭነቱ ቢታመንበትም ከምንነጋገርባቸው አብዛኛዎቹ በዶክተር ፍስኅ ላይ የሚኢታዩት ስለ ነበሩ ፊት ለፊታቸው ለማውጋት የደፈረ አልተገኘም፤ ሁላችንም ዝም ብለን አንዳችን አንዳችንን መመልከት ብቻ ሆነ።

ዶክተር ፍስኅ ሲጋራቸውን እያቦነኑ «ምነው ፀጥታ ሰፈነ? ተጫወቱ እንጂ» ካሉ በኋላ ወደ እኔ ዘወር በማለት «ዝም ስትይ ደስ አይለኝም፤ በይ እባክሽ ወሬ አምጪ፤ መቼም ሲወራ ቢያድር የማይሰለችሽ የዶክተር ገድሉ ወሬ ነው» አሉኝ።

«ይልቅ የእርስዎ ደጋግሞ ስለ ዶክተር ገድሉ ማንሳት የፍቅር ይሁን የጥላቻ አልገባኝም»

ይህ አነጋገሬ በዝግታና በግዴለሽነት ነበር። ወዲያው ግን ግልፍ አለኝና በቁጣ ቃል፤ «እንዴ ፍላጎትዎ ምንድነው? ምን ያስንውራል? ባወራስ? - በውነቱ ይህ ከእርስዎ የሚጠበቅ አይደለም - » አልኩ።

ዶክተር መሐሪ «የዛሪው ጨዋታሽ ለዛውን አጣ» በማለት ለመሄድ ከመቀመጫቸው ተነሱ፤ ሌሎቹም ተከትለው ብድግ አሉ «ምነው? ተጫወቱ እንጂ» እንኳ አላልኳቸውም።

ሆዴ እየተቃጠለ በፊቴ ላይ የመገረም ፈገግታ ማሳየቴን አልገፋሁበትም። እንዲያውም ብዙ ነገሮች በማሰላሰሌ እንባዬ ሲመጣ ተሰማኝ፥ የእልህ እንባ በመሆኑም አይኔን አደፍርሶ ከመበጠበጥ ሌላ በጠብታ መልክ አልወረደም። ዶክተሩን ዘልዬ ማንቁርታቸውን ማነቅ አሰኘኝ፥ በጥርሴ ልቦጫጭቃቸው፥ በጥፍሬም ልቦጫጭራቸው ፈለግሁ፤ የሴትነትና የደካማነት ስሜት ፈጽሞ ከአጠገቤ ራቀ። «አንቱ» የሚለውን አክብሮት ትቼ «አንተ» ያልኳቸውም በዚሁ ጊዜ ነው።

«አንተ! አንተ! እውነት የዶክተር ገድሉ ጓደኛ ነህ? በፍጹም በፍጹም - አይደለህም - የሰማይና የምድር ያህል የምትራራቁ ናችሁ......በል አሁን ውጣልኝ። መልከስከሱን የለመድክበት አድርገው» በማለት ጩኸቴን የለቀቅሁት። በዚህም አልበቃኝ። እሱም ወንድነቱን ለማሳየት ስለተጋበዘ እዚህ ላይ ልገልፀው የማይገባ የብልግና ስድብ ጭምር አወረድኩበት። ይህ ሁሉ አላረካኝም። የበለጠም ብናገር እልሁ አለቀቀኝም፤ ጭራሽ ያንቀጠቅጠኝ ጀመር።

እህቴ ከጓዳ መጥታ የምታደርገው ጠፍቷት ዝም ብላ ቆማለች። ከአኳኋኗ እንደ ገባኝ ከሆነ አንድ ተራ ነርስ ዶክተሩ ስታዋርድ በማየቷ በጣም ሳትሸማቀቅ አልቀረችም። አቋምም ለመውሰድ ያልደፈረችው በዚሁ ምክንያት ነው።

በዚህ ዓይነት ከተለያየን በኋላ ባዶ በኢት ቁጭ ብዬ የቅርብ የሩቁን ሳሰላስል ታናሽ እህቴ ከተፍ ኧልች። የወላጆቼ ሁኔታም እያጫወተችኝ ንዴቱን ሁሉ አስረሳችኝ።

ጊዜው ጨለምለም ማለት ሲጀምር ዶክተር ፍስኅ ተመልሰው መጡ። ከተለያየን ሁለት ዓመት ባልሞላ ጊዜ ውስጥ መሆኑ ነው። ሰካራሞች ከበፊቱ ጨምሯል። ለድፍረት እንዲረዳቸው አንድ ሁለት መለኪያ ቀንዶ አረቄ በቁማቸው መጠጣታቸውን ለመገመት ያስቻለኝ መኮላተፍ የጀመረው ምላሳቸውና ቤቱን የአወደው የአረቄ ሽታ ነው።

የአማርኛ ቋንቋ ለጊዜው ተረስቷቸዋል፤ ገና በራፉን ገባ ሲሉ በእግሊዝኛ «እንደምን አመሸሽልኝ ሲስተር» አሉ። ሁሉንም በሆዴ ይዤ ቁጣም ሆነ ፈገግታ ሳላሳይ «ደህና ነኝ። የእኔ ጤንነት ይህን ያህል አሳሳቢ ከሆነ» አልኩ።

«እንዴት»

«እንደዚህ»

በዚህ ጊዜ ታናሽ እህቴ ክፍሉን ለቃልን ወጣች። ምን አስባ እንደሆነ ግን አልገባኝም። በጣም ግራ ተጋባሁ። ነገሩ ሁሉ ልዩ ምሥጢር ያለው መሰለኝ።

«በአሁኑ ሰዓት ለምን መጡ? ቀን አይተውኝ የለም እንዴ?» «ነውር ነው፤ እንዳ እንዲህ አይባልም» ካሉኝ በኋላ በአነጋገሬ ማዘናቸውን በእንግሊዝኛ ገለጹ።

በዚህ ስካራቸው ላይ ምንም ብናገራቸው ጉዳዩ እንደማይሉት ስለማውቅ ዝም አልኩ። በሁለታችንም በኩል ጸጥታ ሰፈነ። የማልፈልጋቸው እንግዳዬ መሆናቸውን ለመረዳት ይህ ብቻ ነበር። ለእሳቸው ግን ሁሉም አልተስማማቸውም። እንዲያውም ይውጣላት ብለው ነው መሰል፥

«ሲስተር፤ መውደድ ሐጢአት ነው እንዴ?» ብለው ጠየቁኝ። ለጥቂት ደቂቃዎች ፀጥ ብለው ካሰቡ በኋላ ደግሞ «.....መቼም እንደምወድሽ ታውቂያለሽ ታዲያ ይህን ያህል ሰው ማስጨነቅ ምንድነው? ዛሬስ ሁሉንም ቁርጥ አድርጌ ነው የምነግርሽ» ካሉ በኋላ አሁንም በእንግሊዝኛ «በሴት ስቸገር አንቺ የመጀመሪያዬ ነሽ» አሉ።

አንዳንዴ «መናደድ ሲበዛ ያስቃል» የሚለው አነጋገር ትክክል ነው። እኔም ልቤ በንዴት ቅጥል እያለ ላይ ላዩን እስቅ ጀመር። ቢገባቸውም የሽሙጥ ሳቅ መሳቁ ለእሳቸው ከዱላ የበለጠ በተሰማቸው ነበር፤ ሆኖም ከምንም አልቆጠሩትም፤ ያንኑ የንዴትና የመደነቅ ሳቅ እየሳቅሁ «እህህ» ከማለት ሌላ ምንም አልተናገርኩ፤ ጭራሽ አዘንኩላቸው። ከውስጣቸው በል በል ተናገር እያለ የሚገፋፋቸው ነገር ያለ መሰለኝ። ይህ ባይሆንማ፥ እንዴት መጀመሪያውኑ መቆጣቴን የተመለከተ ሰው የባሰ ጥያቄ ያቀርባል?

አሁንም እንደገና ለመናገር ጭንቅ ጭንቅ ቢላቸውም በስካር ላይ ፍርሃት በተጨመረበት የተኮላተፈ አንደበታቸው «ነውሩ ምንድነው? እጮኛሽ እንደሆነ በቅርብ የለም ደግሞም ከዶክተር ገድሉ ሌላ አልፈልግም የምትይ ከሆነም በሕይወት ከተመለሰ የሱው ነሽ። እስከዚያው ግን - አታስቀይሚኝ አደራ እስከመቼውም ተደብቆ የሚቻል ነገር አይደለምና እንዲህ ቁርጡን መነጋገሩ የተሻለ ነው።»

ለብዙ ጊዜ ሲያብሰለስሉት የቆዩትን ሀሳብ በስካር መንፈስ አስመስለው ዘከዘኩት። እንዲህ ዓይነቱን ጉድ ምን ማድረግ ይቻላል? ጓደኛቸው ትላንት ጦር ሜዳ ሄደው ዛሬ ከእኔ ጋር ድሪያ አማራቸው። በምን ዓይነት ልክ ልካቸውን ብነግራቸው እጠግብ ይሆን? እልህ እየተናነቀኝ በእውነቱ በዚህ ጊዜ ያሳየሁትን ትእግሥት መቼም አድርጌው አላውቅም። ንግግራቸውንም በዝምታ ማስጨረሴ ከበፊቱ ሁኔታዬ አንፃር በታም ትልቅ ለውጥ ማሳየቴን ያመለክታል። ንግግራቸውን ከጨረሱ በኋላም ለጥቂት ደቂቃዎች ያህል ቤቱ ፀጥ አለ።

ሌባን ሌባ ሲሉት የሚሸማቀቀውን ያህል ዶክተር ፍስኅንም ያን ስድብ ሳወርድባቸው ሥራቸው ስላሳፈራቸው ብዙም ለመቆጣት አልሞከሩም። «ለንዴት ማብረጃ» ሲጋራቸውን ለኮሱና ከቤት ውስጥ ፈትለክ አሉ ፡ እኔ የውጪውን በር እስኪኢያልፍ እየተከታተልኩ «ሁለተኛእዚህ እንዳትደርስ! አንተ ብሎ ዶክተር ሰውን የሚያስከብረው ሥራው እንጂ ስሙ አይደለም። ደግሞ ለጓደኞችህም ንገራቸው። በራፌን እንዲረግጡ አልፈልግም፤ ነገም እነሱ እንዳንተው ይሆናሉ.....» እያልኩ ተውረገረግሁበት። ብዙ ጊዜ አንዳንድ ሰዎች በጣም ሲበሳጩ ከመጠን በላይ ሲውረገረጉ ስመለከት ለማስመልና ለጉራ ይመስለኝ ነበር። ዛሬ ግን በእኔም ላይ የደረሰው ይህ ሁኔታ እርግጠኛነቱን አሳአወቀኝ። የማደርገውን አሳጣኝ። አጠገቤ ብርጭቆ ወይም ሌላ እቃ ቢኖር ወርውሬ ከመፈንከት ወደ ኋላ አልልም ነበር። ምን ብናገር ምን ብሳደብ አልበርድልሽ አለኝ። ወደ ቤትም ተመልሼ ገብቼ እየተንሰቀሰቅሁ አለቅስ ጀመር። ሌላ ሰው በተናገረኝ ይህን ያህል ባላስቆጣኝም ነበር። ነገር ግን የዶክተር ገድሉ ጓደኛ ተብለው አደራ የተሰጣቸው ዶክተር ፍስኅ እንዲህ ሆነው በማግኘቴ ሀዘኔ ፍፁም ገደብ አጣ።

እንደገና ዶክተር ገድሉን እያስታወስኩ መንሰቅስቁን ቀጠልኩ። መናደዴን በማየት ለማነጋገር የፈራችኝ ታናሽ እህቴ ስትፈራ ስትቸር ወደ እኔ ቀረበችና «እባክሽ ሁሉንም እርሺው። አሁን ራት ላቅርብና ብይ፤ ኧረ እንዲኢህ አትሁኚ እት አበባ» አለችኝ።

ከአጠገቤ እንድትሄድልኝ ያህል «እሺ አቅርቢ» አልኳትና ምግቡን ለማቅረብ ወደ ጓዳ ገባች። በዚህ ጊዜ የራሴን ሁሉ ተወት አደረግሁትና ስለ እርሷ አስብ ጀመር። በሆዴም «ወደ ፊት አንቺም እህቴ ብዙ ችግር ይገጥምሽ ይሆን?» በማለት ስትወጣና ስትገባ በትካዜ ዓይነ ዓይኗን ተመለከትኳት። ወዲያውም ደግሞ በሴተኛ አዳሬንት የምትኖር ዘመዷን ያስጠጋች ሴት ሁናቴ ፊቴ ላይ ድቅን አለብኝ። ይህን ሁናቴ ከእኔ ጋር ያዛመድኩበትን መንገድ ግን አላውቀውም። ከብቸኝነታችን ሌላ ኑሮአችን ከሴተኛ አዳሪ ጋር የሚመሳሰልበት ምንም ሁኔታ አልነበረም። ብቻ በማላውቀውና ባልጠበቅሁት መንገድ ብዙ ነገኦች እየታወሱኝ መተከዜን ቀጠልኩ። እንባዬም ለዚሁ እለት የተጠራቀመ ይመስል በሰፊው ጎረፈ። ምግቡም ቀርቦ ሳይበላ እንዲሁ ተመለሰ።

ለወጉ ያህል መኝታዬ ላይ ወጣሁ። እንቅልፍ ከየት ይምጣ? የቆጥ የባጡን እያሰብኩ መገላበጥ ብቻ ሆነ። ዓይኔን ጨፍኝኔ ተሸፋፍኜ በመተኛት ከሃሳብ ለመገላገል ሞከርኩ። ይህም ከንቱ ድካም ሆነ። በምንም መንገድ እንቅልፍ አልመጣልሽም አለኝ። ቢቸግረኝ መብራቱን አበራሁና ጋደም ብዬ መጽሐፍ ለማንበብ ጀመርኩ። አንዱንም ሳላውቀው አራትና አምሰት ገጾች ከመጓዝ በስተቀር ምንም ፍሬ አላገኘሁበትም። እንደገና ወደ ኋላ እየተመለስኩ ባነበውም «እዚያው ሞላ እዚያው ፈላ» እንደሚባለው ሁሉ መምሰሮችን ደጋግሜ ከማየት በስተቀር በደንብ ማስተዋል አልቻልኩም። ሃሳቤ ሁሉ በፀቡ ጊዜ የነበረውን ሁናቴ ማስታወሻ ብቻ ሆነ። የእኔና የዶክተር ፍስኅ ፀብ መጽሐፍ ላይ የቀረበ ይመስል በዓይኔ ላይ እየሄደ እልህ ይተናነቀኝ ጀመር። መጽሐፉን ከደንኩና ተመልሼ ተኛሁ። መቼም መድከም አይቀርምና ከብዙ ሃሳብ በኋላ ተረታሁ። እንቅልፍ ወሰደኝ።

**24**

ጠዋት ስነቃ ከወትሮው የመነሻ ሰዓቴ አሳልፌ ነበር። የመሥሪያ ቤታችንም መኪና (ሰርቪስ) ጥሎኝ ሄዶአል። እየከነፍኩ የሕዝብ አውቶብስ ወደ ሚገኝበት ሄድኩ።

የአውቶብሱን መምጣት ቆሞ የሚጠባበቀው ሕዝብ ብዛት ይህ ነው አይባልም። ሁሉም ደግሞ ለየጉዳያቸው የተጣደፉ ናቸው። አንድ ታክሲ የመጣች እንደሆን ለማስቆም ሲረባረቡባት የጉድ ነው። ባለታክሲዎቹም የሕዝቡን ችግር በማየት የሚናገሩን ዋጋ አሳድገውታል። አብዛኞቹ ሰዎች ከገንዘቡ ይልቅ ጉዳያቸውን ይቅደም በማለት የተጠየቁትን ከፍለው እየተሳፈሩ ይሄዳሉ። እኔም ያለኝ አማራጭ ይህ ብቻ ነበር። የተጠየቅሁትን ከፍዬ መሥሪያ ቤቴ ለመድረስ ወሰንኩ። በዚህ ጊዜ ደግሞ ታክሲ የሚባል ነገር ጠፋ። አልፎ አልፎ አንዳንድ ብቅ ቢሉም የሞሉ ብቻ ነበሩ። ሕዝቡ ለሽሚያ መሀል መንገድ ድረስ ገብቷል። የሰዓቱ መርፈድ የሚያጠያይቅ ነው። የማታው ብስጭት ሳይለቀኝ እንዲህ ዓይነቱ አጋጣሚ ተጨመረበት። ከብስጭቱ የተነሳ ፀጉሬን ልነጨው ምንም አልቀረኝ። ተስፋ ቆርጨ ወደ ቤት ለመመለስ አሰብኩ። ወድያው ግን አውቶብሱ ሲመጣ ከሩቅ ታየኝ። እሱም ጢቅ ብሎ ሞልቷል። ሕዝቡ ግን ከወዲሁ መጋፋቱን ቀጠለ። አውቶብሱን እንደማልግ ሰው ከዳር ቆሚኤ እመለከት ጀመር። በአውቶብሱ ውስጥ ባለው ቦታና መሬት በተኮለኮለው ሕዝብ መካከል ትልቅ ልዩነት አለ። ሹፌሩ ሳያቆም ሊሄድ ሳያስብ አልቀረም። ሆኖም ሕዝቡ መሀል መንገድ ድረስ ገብቶ በእጁም በአፉም ስለጮኸ ለማቆም ተገደደ።

በዚህ ጊዜ የነበረውማ ጭራሽ አይነሳ! ዱላ ቀረሽ ሆነ። መተዛዘን መከባበር፥ የሚባል ነገር ፈጽሞ ጠፋ። የፈረደባት ትኬት ቆራጭ «እባካችሁ ቀስ በሉ። ግማሾቻችሁ በመሀል በር ግቡ። ሣንቲሙን በእጅ በእጃችሁ ያዙ» እያለች ጩኸቷን ቀጠለች። የተሳፋሪውም ቁታ የዛኑ ያህል ነበር «በሰዓታችሁ ለምን አትደርሱም? ምን ያህል እንደተገተርን ታውቂያእልሽ?» የሚለው የቁጣ ቃል በሰፊው አስተጋባ።

ይህ ሁሉ ሲሆን ለመሳፈር ምንም ሙከራ አላደርግሁም፤ ንዴቱም ቀረና የተሳፋሪውን መረባረብ እንደ ቲያትር እመለከት ጀመር። ስለ ችግሩም በማሰብ ሐዘን ተሰማኝ። ማዘኑ ብቻ ግን ምንም ዋጋ እንደሌለው ተገነዘብኩ። ይህን ሁሉ ማሻሻል የሚቻለው ሕዝቡ ራሱ ከቀን ወደ ቀን እያደገ እያሳደገ በሚሄደው የሥራና የዕውቀት መጠን መሆኑን ተረዳሁ።

አውቶብሱ ቀድሞውኑ ስለሞላ ከስምንት ሰው በላይ ማሳፈር አልቻለም። ስለሆነም፥ በትንንቅ በሩ ተዘግቶ የተቀሩትንም እዚያ ጥሏቸው ሄደ። ለዚህስ እንኳን ያልታጋፋሁ በማለት ራሴን አጽናናሁ። አሁንም ሌላ አውቶብስ መጣ። ከፊተኛው ጋር በሶስት ደቂቃ ያህል ቢለያዩ ነው። ይኸኛው ግን የያዘው የሰው መጠን አነስ ያለ ስለ ነበር እኔም በዚሁ ለመሄድ ግፊያው መሀል ገባሁ። እንደ ምንም እየተፋፋን ተሳፈርን። አሁንም አውቶብሱ ጢቅ ብሎ ሞላ፤ መሬት ግን አንድም ሰው አልቀረም።

በዚህ ዓይነት ጉዞአችንን ቀጠልን። በድምፅ ማጉያው «ተጠንቀቁ ኪሳችሁን ጠብቁ!» የሚል ቃል ከሾፌሩ ሲነገር ተሰማ። ሁሉም ኮቱን ሰብሰብ እያደረገ «እባካችሁ ወደ ፊት ተላለፉ!» በማለት ራሱን ይጠብቅ ጀመር። እኔም በግራ እጄ አንዱን ወንበር ብረት ጨብጨ ቆምኩ። የሥራው ሰዓት መርፈድ ሰለታወቀኝ መንፈሴ ተረበሸ። አውቶብሱን እየገፋሁ በፍጥነት ማስኬድ የምችል ቢሆን ኖሮ ባደረግሁት ነበር። በአጭሩ በጣም የተቻኮለ ሰው የሚሰማው የመቁነጥነትና የመቆጣት ስሜት ጋር ማገናዘብ ይቻላል።

በጉዞአችን ላይ እኔ በቆምኩበት አካባቢ ጥጉን ይዞ የተቀመጠ አንድ ሰው ከመጀመሪያ ጀምሮ በስርቆት የመለከተኝ ነበር። ዓይን ለዓይን ስንገጣጠም ወደ ሌላ ይመለከታል፤ ወዲያው ደግሞ ዘወር ብሎ በመቅለስለስና በጉጉት ዓይን ይመለከተኛል። ለአንድ አፍታ ያህል እኔም ዓይኔን ከርሱ ሳልነቅ ትኩር ብዬ ብመለከተው፥ ሀፍረትም ድንጋጤም ተጫጭነውኝና ፊቱን አዙሮ በመስታወቱ በኩል ወደ ውጭ ይመለከት ጀመር። ሆኖም ጥቂት ሳይቆይ ወደ እኔ ዞሮ በመቅለስለስ መመልከቱን ቀጠለ። ነገሩ ግራ ገባኝ። በአንድ በኩልም የሰውዬው ስሜት ገባኝ።

የጥንቱ በሽታዬ (ወንድ ሲያየኝ የምሳደበው) ተቀሰቀሰብኝ። ይህ የሆነው የማታው ብስጭትም በጭንቅላቴ ውስጥ ስላለ መሰለኝ። ፊቴን ኮስተር አድርጌ «ምን ፈለግህ?» አልኩና ተቆጣሁ። የሰውዬው ፊት በድንጋጤ ተለዋወጠ። ወዲያውም ወደ ሌላ ይመለከት ጀመር። በአካባቢዬ የነበሩትም ሰዎች «ምን ገጠማት?» በማለት ወደ እኔና ወደ ሰውዬው አተኩረው ተመለከቱ።

«ምን ሊሆን አምሮት ይሆን?....» የሚለውን ቃል ደገምኩ። በዚህ ጊዜ እሱም በቁጣ መልክ «መታየታትን የሚጠላ ከቤት አለመውጣት ነዋ!» አለና አፈጠጠብኝ። በእሱው ብሶ ቁጭ አለ። የግልምጭው ዓይነትማ ከአፈር ይደባልቃል። በማጉረምረም እየተሳደብኩ ከዚያ ቦታ አልፌ ወደ ፊት ሄጄ ቆምኩ። የሰውዬው ዓይን ግን እስከዚያ ድረስ እንደተከተለኝ ነበር። አስተያየቱ እንደ በፊቱ በመቅለስለስና በጉጉት ሳይሆን ቁጣ ባዘለ መልክ ነው። እኔም መውረጃዬ ስለ ደረሰ አውቶብሱን ለቅቄ ወጣሁ።

በኋላ ግን የራሴ ሥራ አስገረመኝ። እንዲያው ተናደጂ ቢለኝ ነው እንጂ አንዳንድ ወንዶች ሥራዬ ብለው ሴቶቹን በዓይን መቃኘታቸው እንደሆን የተለመደ ነገር ሆኗል። ወንዶቹ ጥቂት አይደሉም። አንዳንዶቹም ሆነ ብለው የሴቶቹን ቅርጽ እየተመለከቱ «እንትኗ በዛ እንትኗ አነሰ.....» በማለት አቃቂር ሲያወጡ ይውላሉ። በእኔም ላይ ያለ ምክንያት አተኩሮ መመልከት ሲደርስብኝ የመጀመሪያ ጊዜዬ አልነበረም። ሆኖም በብስጭቱ ተደራቢ ሆኖ በመማቱ ሊያስቆጣኝ ቻለ።

ከመግቢኢያው ሰዓት ዓርባ ደቂቃ ያህል አሳልፌ ከመሥሪ ቤት ደረስኩ። ደግነቱ በሥራዬ ላይ ስለ ማላለምት ማንም ሰው መዘግየቴን በተንኮል አልተረጐመብኝም። የሥራ ሽርጤን አጥልቄ ሕሙማኑን ከጐበኘሁ በኋላ ለአንድ አፍታ ያህል መቶ አለቃውን አነጋግሬ መመለስ ዘወትራዊ ተግባሬ ሆኗል። በዛሬው እለትም ሄጄ አነጋገርኩት።

ወደ ሥራ ክፍሌ ተመልሼ ከዶክተር አብርሃም ጋር ሐመምተኝኖቹን በምጐበኝበት ጊዜ ከዶክተር ፍስኅ ጋር የነበረው ግጭት ፊቴ ላይ እየተደቀነብኝ መቃጠሌን አልተውኩም። አብሶ አንዳንድ የሥራ አለመግባባቶችና ድክመቶች ሲፈጠሩ ዶክተር ገድሉን እያስታወስኩ ትካዜዬ እየባሰ መጣ። እያደር፥ ከዚህ ሁሉ ለመውጣጥ ራሴን በሥራና መጽሐፍ በማንበብ ለማጥመድ ብሞክርም ከንቱ ሙከራ ሆነ። የእስከአሁኑስ እንዲያው ነው። ትዝታ ናፍቆት ትካዜ፥ ተደራርበው ያሰቃዩኝ አሁን ነው። ከጓደኛ አይሉት ጓደኛ የለኝ። ከፍቅር አይሉት ፍቅረኛ ርቆኝ ወይ ለወላጆቼ አልሆንኩ ባለ አደራነቴ ከብዶኝ ብቻዬን ቀረሁኝ። ደህንነቴን ጠያቂዎቼም እየመነመኑ ሄዱ። ዶክተር ፍስኅም ድራሻቸው ጠፋ። ከዚያች ዕለት በኋላ ምንስ ሊያደርጉ ይምጡ? የእሳቸው አልገረመኝም ሌሎች ጓደኞቻውም ራቁኝ። ምን ሰምተው ይሆን......? ናፍቆት ብቸኝነት ተነባበሩብኝ ከጊዜ ወደ ጊዜ የሰውነቴም ሁኔታ እየተለዋወጠ መጣ።

የዶክተር ገድሉ ወሬም ጠፋ። አንድንድ ጥያቄዎችን ባስታወስኩ ቁጥር እየሄድኩ የምጠይቀውና ትንሽ የመንፈስ ዕረፍት የሚሰጠኝ መቶ አለቃም ቁስሉ እየሻረለት በመሄዱ ከሐኪም ቤት ወጣ። አንዳንዴም ስተክዝ አንዴም ስጽናና ዶክተር ገድሉ ደብዳቤ ሳይደርሰኝ ስምት ወር ያህል ቆየሁ።

**25**

ማንኛውም ነገር ከልኩ ላያልፍ መጨነቅና መተከዝ ዋጋ አልነበረውም። ጊዜውን ይጠብቃል። የዶክተር ገድሉ ደብዳቤም ጊዜውን ጠብቆ ደረሰኝ።

መጋቢት 1970

አዜቢና! የጽሑፉን ብዛት ስትመለከቺ በእኔ እጅ መጻፉ ትጠራጠሪ ይሆናል። ግን ፈጽሞ አትጠራጠሪ፥ የኔው እጮኛሽ ጽሕፈት ነው። ለዚህም ማረጋገጫ የሚሆንሽ ያው የተወለጋገደው የፊደል አጣጣሌ ነው። በየጊዜው ያጋጠመኝን ስሜቴን፥ ትዝታዬን፥ ያየሁት የሰማሁትን፥ ሁሉ እንደመጣልኝ የጫጫርኩት ትውስታዬ ነው.....ፋታ ባገኘሁ ቁጥር። እኔም የፃፍኩት ሁሉ ትርጉም አይገባኝ፣.... እስቲ አንቺ ጭራና ቀንድ አውጭለት.....ዝግት አርገሽ ቤትሽን ደጋግመሽ በማንበብ፣......እና የገባሽን ያህል ጻፊልኝ......

ጥቅምት 1970

አራተኛው ሳምንት ላይ የጦርነቱ ሁኔታ በጣም አስከፊ እየሆነ መጣ። እኛም ሌት እንቅልፍ ቀን እረፍት ሳንል በሥራ ተወጠርን። እንዲሁም ሆኖ የቁስለኞችን ብዛት መቋቋም አልቻልንም። ይህንኑ ችግር በመመልከት አራት ዶክተሮች ተጨመሩልን። እረፍት ሳይሆን ፋታ አገኘን። ስለ ዶክተሮቹ ፀባይና የሥራ ሁኔታ እምብዛም አላውቅም፥ አብረውኝ የቆዩት አራት ቀን ብቻ ስለሆነ ቁስለኞቹን ከጦር ሜዳ ወደ ሐኪም ቤቱ የሚያመላልሰው መኪና ቁጥር ጥቂት ነው። አንዳንዴ ቁስሉ የጸናባቸው ሐኪም ቤት ሳያርሱ እዚያው መኪናው ውስጥ የሚሞቱበት ጊዜ አለ። አንዳንዴም መኪናው ቁስለኞቹን እንደያዘ በጠላት ፈንጂ የሚጋይበትም ጊዜ አለ......መፍትሔውን እየፈለግን ነው።

ህዳር 1970

መፍትሔውን ያገኘን መስሎና፤ በቅርባቸው ተገኝተን ለመርዳት ወስነናል፤ በዚህም መሠረት ከዚያው ካለነው ውስጥ ጥቂቶቹን በሆስፒታሉ እንዲቀሩ አድርገን ጥቂቶቻችን ወደ ግንባሩ ለመዝመት ተዘጋጅተናል።

በሙሉ ልባችን ቆርጠን ስለተነሳን አገልግሎታችን መልካም ውጤት እንዲኖረው አንጠራጠርም.....ይህንንም ስል አንዳንዴ ጥርጣሬ አይገባንም ማለቴ አይደለም። ጦር ሜዳ የዘመተ ሁሉ በሙሉ ልቡ ቆርጦ የተነሳ እንዳይመስልሽ! ግዳጁን ለመወጣት ያህል ብቻ የግብር ይውጣ የሚሠራው ጥቂት አይደለም። ያን ያህል ደም በሚፈስበት ያን ያህል ሕዝብ በሚዋደቅበት የትግል ሜዳ እንዲህ ዓይነት አዝማሚያና አቋም ማሳየት እጅግ አስከፊ ነው።

ህዳር 1970

ሳንውል ሳናድር የሕክምና መሣሪያዎች የተከተተበትን ቦርሣ በቀኝ ክንዳችን፥ ጠመንጃውን በግራ ትከሻችን አንግበን ጉዞአችንን ቀጠልን። ፍርሃት የለ። ወደ ኋላ ማሰብ የለ። ሶስታችን ናኔን ከመካከላችን አድርገን። ምን ዓይነቷ ቆራጥ መሰለችሽ! የተኩስ ድምፅ ከሩቅ ሲያስተጋባ እንኳንስ እንደሱዋ ዓይነቷ ወጣት ይቅርና ብዙ ችግር አልፈናል የሚሉትን ጀግኖች እንኳ ያስበረግጋል። እሱዋ ግን ከምንም አትቆጥረውም ፊቷ ላይ መደናገጥ አይታይባት፥.......ምኑንም ምኑንም እርግፍ አድርጋ ትታ የፈት የፊቷን ብቻ የምታስብ፥ በወገኖቹዋ መድማትና በድንበሯ መደፈር የምትቃጠል ልበ ሰፊና ቆራጥ ኢትዮጵያዊ ናት.....መንገዱን ተያያዝነው። አንዳንዴ ግራ ቀኝ መልከት ትልና «......ጠንቀቅ በሉ! ጦርነቱ እኮ የሚጀመረው ከዚሁ ነው» ትለናለች.....አዬ ናኒ!

ሚሊሽያ ይዞ ወደ ጦር ሜዳ የሚሄድ ትልቅ መኪና ሲመጣ ከሩቅ ተመለከትን። አጠገባችን እንደ ደረሰ ሹፌሩ በመስኮት በኩል አንገቱን ብቅ አደረገና «ወደ ጦር ሜዳው ነው? ጓዶች» ሲል ጠየቀን። ለተጠየቅነው ጥያቄ «አዎ» የሚል መልስ ሰጠንና ከኋላ በኩል ለመሳፈር ቦርሳችንን አንገታችን ውስጥ እያጠለቅን ስንመቻች ከሹፌሩ አጠገብ የተቀመጠው ወታደር «ታዲያ ብቻችሁን እንዴት መጣችሁ?» የሚል ጥያቄ አቀረበልን።

እንደጠራጠሩን ስለገባን መታወቂያችንን አሳየናቸውና የተነቃነቅነበት ሆስፒታልና ምክንያቱን በአጭሩ ገለጽንላቸው። መቀመጫዎቹ በሚሊሺያው ሠራዊት ተሞልተው ስለነበር የሸራ ማሳረፊያውን ተላለፈ ብረት ይዘን ቆምን። ዘማቾች ጨዋታቸውን ቀጠሉ። ዜማውም ሆነ ጨዋታው በተለያዩ ብሔረሰቦች ቋንቋ ቢሆንም ሁኔታቸው ስለነሸጠን በጭብጨባ አጀብናቸው።

ናኒን በፈገግታ እየተመለከትካኡት «በጣም ደስ የሚያሰኝ ነው ሞቅ አድርገሽ አጨብጭቢ!» አልኩ። እሱዋም በቀልድ መልክ «አዎ! የጥይቱን ድምፅ ለመዋጥ የእኛ ጭብጨባ ከፍ ማለት አለበት» አለች።

«ኧረ ቀልዱ ቀርቶ ለወገኖቻችን በፍጥነት መድረሳችንን ማመልከቻ ይሆነናል። ለሞራሉስ ቢሆን ይልቅ፥ ሆ በሉ አጨብጭቡ!» በማለት ዶክተር ዘውገ ተናገሩ። ዘውገ ከሆስፒታሉ አብሮን የተንቀሳቀሰ ዶክተር ነው።

ሆሆታው ቀጠለ፤ ማንደፍሮን ባይነቱ በጩኸት በእልልታ ተሰማ። ጠመንጃውና የሚሊሽያው ልብስ አጠገባችን ባይኖርማ ጦር ሜዳ መሄዳችንን ሳንዘነጋው አንቀርም ነበር። በዚህ ዓይነትም ወደ ጦርነቱ እየተቃረብን ስንሄድ እንኳ ድምፃችን በፍርሃት አልተቀነሰም፤ ጭራሽ ፉከራውና ሽለላው ብሶበት ነበር።

.......መኪናው በድንገት ቀጥ አለ። እኛም ጨዋታችንን አቆምን። ጋቢና ውስጥ የተቀመጠው አዝማች ወደ ኋላ በምታሳየው ቀዳዳ አንገቱን ብቅ አደረገና «እዚህ ቦታ ተጠንቀቁ! ሽፍቶች በተደጋጋሚ አደጋ የጣሉበት ቦታ ነው» አለ። አማርኛ ለማያውቁትም ተተረጐመላቸውና መኪናው እንደ ገና በዝግታ ተንቀሳቀሰ። ከሞተሩ ጩኸት በስተቀር የሰው ድምፅ የሚባል ነገር ጠፋ። ለአንድ አፍታ ያህል ጸጥ ረጭ አለ። ፍርሃትና ድንጋጤ በአንዳዶቻችን ፊት ላይ ይነበብ ጀመር። የዚች የነፍስ ጉጉት ምን ቢያደርጉት ይለቃል? ስንጮህ ራሳችንን መልሶ አስገረመን። ብዙዎቻችን ፊታችንን በማኮሳተር ለጠላት የማንበገር መሆናችንን ለማሳየት ብንሞክርም፤ ከውስጣቸው የሚመነጨውን መግታት አልቻልንም። የጠመንጃችንን አፈሙዝ ገትረን ግራና ቀኙን ማየት ብቻ ሆነ።

ምድር ሰማዩን የሚያደባልቅ የሚመስለው የተኩስ ድምፅ ጦርነቱ ግንባር መድረሳችንን አበሰረልን። ከተሳፈርንበትም መኪና ዱብ ዱብ እያልን ወረድን። ዓይኖቻችን ጠላት ባደረሰው ጉዳት ላይ አረፍ።.....ልባችን በኃይል መምታት ጀመረ.....ስሜታችን ተቀሰቀሰ......በገዛ አገራችን ተፈፋ ሥር እየወደእቁ እየተነሱ ከጠላት ጋር በመፋለም ላይ ያሉትን ወገኖቻችንን ተመለከትን። ለአንድ አፍራ ያህል ቆም ብለን አካባቢውን ወደ ግራም ወደ ቀኝም ወደ ኋላም ወደ ፊትም ማተርነው። የሚጠብቀንንም ረዥም ጉዞ ተገነዘብነው፤ እጆቻችንን እያጣጠፍን በቆራጥነትና በሙሉ ልብ ገባንበት......

ህዳር 1970

የኔዋ አዜብ ባለፈው ደብዳቤዬ.....ካንቺ ጋር የምንገናኝበት ጊዜ ይቃረብልኝ ይሆናል ብዬ መጻፌ ትዝ ይለኛል። ግን አሁን ሳየው ከንቱ መጓጓት መስለኝ። ያንጊዜም በምጽፍበት ጊዜ ቢሆን እየተጠራጠርሁ ነበ። እያደር ነው ሁሉ ነገር የሚከሰተው....እና እኔም አሁን እያደር ተሰማኝ፤ ገና ረዥምና መራራ ትግል እንደሚጠብቀኝ......ጥንቱንም ቢሆን አነሳሴ ጦር ሜዳውን ተሳልሜ ለመመለስ አልነበረም፤ ሆኖም በይበልጥ ግልጽልጽ ብሎ የታየኝ አሁን ነው፤ ጠላትን አባርሮ መመለሱም ብቻ በቂ እንዳልሆነ.....በጠላት ድራሹ የጠፋው ደናችን ወድቀውና ተበታትነው የቀሩት ወገኖቻችን በእሳትና በአይሮፕላን የተደበደቡት ቤቶችና ዘር አጥተው የተቀመጡትም ለም መሬርቶቻችን ሁሉ የእኛኑ እጆች እንደሚጠብቁ......ትግላችንን በዚህ መስመር ማጠናከር እንዳለብን.....የአንቺና የእኔም መገናኘት ይህን ሁሉ አልፌ በሕይወት የቆየሁ እንደሆን ብቻ እንደሆነ......ይህም በምጽፍበት ጊዜ በአንቺ ላይ የሚወድቀውን ትካዜና ሐዘን አልዘነጋሁትም፤ ግን ምን ማድረግ ይቻላል? አንቺም በእኔ ቦታ ብትሆኚ ከዚህ የተለየ አቋም አትወስጅጂም......ጠላት ካልሆነ በስተቀር ያንን ሁሉ እልቂትና ችካኔ እያየ በቸልተኝነት የሚያልፍ ከቶስ ማን ይገኛል?......

ግንባር ላይ እንደተሰለፍን ወደ ማታ ገደማ አንድ ከባድ አደጋ የደረሰበት ወታደር አጋጠመን። ሕክምና የጀመርነው በዚሁ ሰው ነው። ቁስሉ ከባድ ቢሆንም ቅሉ በትኩስነቱ እርዳታ በማግኘቱ ትንፋሹ ሊመለስ ቻለ። በዚህ ጊዜ ሶስታችንንም ዓይኑን ገለጥ በማድረግ ተመለከተና «እባካችሁ ወደ ፊት ሂዱና ርዷቸው ብዙ ጓዶቻችን እየቆሰሉ ነው፤ ቶሎ ድረሱላቸው» በማለት ተናገረ።

ናኒ በሁኔታው በመገረም «ያንተ ሕክምና በቃ ማለት ነው?» ብላ ጠየቀችው፤ በእናታዊ አንደበት።

«እኔስ አንድ ነኝ። ማሰብ ከፊታችሁ ላሉት ለብዙዎቹ ነው እንጂ ብሞትም፥ ደግሞ አይቆጨኝም፤ የልቤን አድርሻለሁ» እያለ ሲቃ ተናነቀው። በእሱ ሁኔታ እኛም ሲቃ ያዘን። የሁላችንም ፊት ተለዋወጠ። ከራሱ ነፍስ ይልቅ ለተቀሩት ወገኖቹ ያደላው የእንዲህ ዓይነቱ ሰው ጥንካሬ ለእኛም ተረፈን። በዚህ ጊዜ በድንገት ተኩስ ተከፈተብን። ቁስለኛው «እኔን እዚሁ ጨርሱኝና ሂዱ። ጠላቶቼ እንዳያገኙኝ......» እያለ መጮህ ጀመረ። ደፍሮ ይኅን የፈጸመ ግን የለም። ሶስታችንም እየተወረወርን በመውደቅ ትላልቅ ድንጋዮችን ከለላ አድርገን ተኛን። ወደ ተተኮሰበት አጠፋውን እንመልስ ጀመር። የመጀመሪያ ጊዜያችን በመሆኑ መደናገጣችን አልቀረም።

ተኩስ ከፋቾቹ አከታትለው ተኰሱና ወዲያው አቆሙ፤ እኛም አድፍጠን ፀጥ አልን። መሬት ለመሬት እየተንከባለልንም ደህና ደህና ምሽጐች ወዳሉበት ስፍራ አመራን። ከሁለታችንም በኩል የተኩስ ድምፅ ጠፋ። ቀና ብሎ የሚዒመለከት አልተገኘም። ወዲያውኑ የኛ ወገኖች ከአካባቢው እየተሯሯጡ ሲደርሱ አየናቸው፤ ተኩስ የከፈቱብም በሽሽት ላይ የነበሩ የጠላት ወታደሮች መሆናቸው ገባም። ወታደሮቻችን እየወደቁ እየተነሱ በሄዱበት ተከተሏቸው። እኛም በዚሁ አጋጣሚ ካደፈጥንበት ቀና አልን። በአካቢው ሁሉ ፀጥታ ሰፈነ። የጥይቱም ፉጨት በረደ፤ እኔ ገና ቀና ከማለቴ የተመለከትኳት ናኒን ነበር። ዓይኖቹዋ የጠላት ወታደሮች ወደሸሹበት እንደተተከለ ነው። ጠመንጃዋንም ወደ ኋላ አላደረገችውም። ዶክተር ዘውገም እንደ እኔው ሳይገረምባት የቀረ አይመስለኝም እንዳመለካከቱ።

ወደ ቁስለኛው ተመለስን፤ እሱ ግን አልጠበቀንም፤ ከወጥረቱ ጋር፤ የነበረበት ሁኔታ ፋታ አልሰጠውም። «የልቤን አድርሻለሁ» እንዳለው ሁሉ አብዮታዊ ግዳጁን ፈጽሞ አልፈ፤ አደራውን ለኛ አስተላልፎ።

ህዳር 1970

መልካም ዜና! መልካም ዜና! ከቆምንበት ሁለት መቶ ሜትር ያህል ርቆ ሕዝባዊ ሠራዊታችን እልልታውንና ጭፈራውን ሲያቀልጠው ተመልከትን። መቼም የድል እልልታ መሆኑን ለመገመት አያስቸግርም። ሁላችንም ወደ ውካታው አቅጣቻ ተሯሯጥን። አምቡኡላንሶች የጦር፥ መኪናዎች፥ ምግብ ማመላለሻዎች እየተግተለተሉ እኛ ወዳለንበት ደረሱ። ለአንድ አፍታ ያህል ቢዒሆንም ድል ያስፈነጥዛል......በተለይ ከፍተኛ ትንቅንቅና ታላቅ መስዋዕትነት የታየበት ድል።

የጦር አዛዦቹ የመቶ አለቃ በኮፍያው ፊቱን እያራገበ ከተቀመጠበት ተነሳነ «እንግዲህ ጓዶች! ጭብጨባውም እልልታውም ይብቃ! በቀላል ድል መፈንጠዝ የለብንም፥ ብዙ ያላስለቀቅናቸው ቦታዎች ስላሉ......ወደ ፊት!» በማለት ተናገረ። ሁሉም በሩቁ እየተመለከቱ እርጭ አለ፥ ለጥቂት ደቂቃዎች ፋታ አግኝጦ የተቀመጠው ሕዝባዊ ሠራዊት ለሚቀጥለው ፍልሚያ ጠመንጃውንና የውሃ ኮዳውን እየያዘ ብድግ ብድግ ማለት ጀመረ። እኛም አብረን።

ሰኔ 1970

ዛሬ ጠዋት ተጨማሪ የሕክምና መሣሪያ ደረሰን። መሣሪያውን ያማጣልንን ሹፌር ሌላ ያመጣልን እንገር እንዳለ ብንጠይቀው ስለኛ እከተማ ስለሚወራው አንስቶ ሞራላችንን በይበልጥ አጠናከረልን።

አንቺ ደውለሽ ስለ እንኔ መጠየቅሽንም የገለጸልኝ በዚሁ ጊዜ ነው። እኔም አጸፋውን ሰላምታዬን ልኬልሃለሁ። ሹፌሩ ግን ከዚያ ወዲህ ስላልተመለሱ መልእክቴን ማድረስ አለማድረሳቸውን ማወቅ አልቻልኩም። ይገርምሻል አንዳንዴ፥ ፋታ ሲገኝ አሳብ አይዘምቱ ዘመቻ እየዘመቱ ያስቸግራል.....ለጎጆ መውጫ የገዛናቸው ዕቃዎች ያንቺ የብቸኝነት ኑሮና በሥራሽ ላይ የሚያጋጥሙሽ ችግሮች፥ ከእናቴ ጋር የሚኖራችሁ ግንኙነት......ጓደኞችሽ ይጠይቋት ይሆን.....ኮስታራ ገጽታሽ......ሥራሽን ስታከናውኚ ተፍ ተፍ ማለትሽ.....በሻይ ሰዓት እኔን ለማስተናገድ የነበረው ዝግጅትሽ......ከአንድ ቀን በላይ ያልደገምነው የእሁድ ቀን ትዝታሽ.....ለመጨረሻ ጊዜ ስሰናበትሽ ድገት ገዴ! ብለሽ የጠራሽኝ......ስንቱ ስንቱ፥ ስንቱ......

ናኒ ነገሩን ለማወቅ የጓጓች መሆኗ ያስታውቅባታል። ሹፌሩን ስለ አንቺ ስጠይቀው አዳምጣለች። በኋላም ትካዜዬን በመመልከት «እንዲህ የምታስብላት ምህን ነች?» ብላ ለመጠየቅ ሳይቃጣት አልቀረም። ጥያቄዋንም ተጠባብቄ ነበር። ነገር ግን እሱዋ ሁሉንም ዋጥ አድርጋ «ዶክተር ነቃ ይበሉ፥ የምን ሃሳብ ነው፤ ሁሉንም ከድል በኋላ ይደርሱበታል» አለችኝ።

የአንቺ ነገር ለዶክተር ዘውገም ግራ ሆኖበታል። የሚገርምሽ ከእሱ ጋር አብረን ስለምንተኛ ብዙ ጨዋታዎች አጫውቼዋለሁ። ስለ አንቺ ግን አንቼለት አላውቅም። ማንሳቱንም አልፈለግሁም። ለምን እንደሆነ አላውቅም። ደብዳቤ እንኳ ስፅፍልሽ ሰውሬ ነው.....ብቻ ማንም ሰው ስለ አንቺ እንዲያውቅብኝ አልፈልግሁም።

ታህሣሥ 1970

.....ከጦሩ ጋር የሚያጋጥመንን ሁሉ እየተጋተርን ወደ ፊት አመራን። አንዳንድ በጣም አስፈላጊ የሆኑ ዕቃዎች ስለተሟሉን የእርዳታ አሰጣጣችንም ከፍ አለ። ቀላል የመቁሰል አደጋ የደረሰባቸውን እዚያው እያከምናቸው ተመልሰው ወደ ውጊያው ይገቡ ጀመር። ለከፍተኛ ሕክምና ወደ ከተማ መላኩም ከበፊቱ ሁኔታ ቀጠለ። ለትንሽ ቀናት ያህል የከፋ ጦርነት አላጋጠመንም። ጥቃቅን ውጊያዎችን ቢሆን በድል አድራጊነት እየተወጣን ቀጥለናል። ጦሩም ከፍተኛ ሞራልና ጥንካሬ አግኝቷል። በሌሎቹ አካባቢዎች የሚደረገው ውጊያ የእኛው ሕዝባዊ ሠራዊት ብዙ ሥፍራዎችን እያስለቀቀ መሆኑን ሬዲዮ አገናኛችን ባደረሰው ሪፖርት መሠረት ባስተላለፈልንማ ጊዜ የሰጠን ጥንካሬ ልዩ ነበር። «ግፋ በርታ!» ሆነ ከእያንዳንዱ አንደበት የሚፈልቀው።

......ይገርምሻል! የሚያጋጥሙን የጠላት ወታደሮች ሁሉ ያለ የሌለ ጥይታቸውን እያርከፈከፉ ወደ ኋላ ከመሸሽ በስተቀር ሥልት ይዘው አይዋጉም። አንዳንዴማ ሁኔታቸው በድንጋይ ፈንክተህ ቶሎ ተመለስ፤ የሚቻል ከሆነማ ቤቱ ድረስ ገብተህ ደብድበው፤ ልጅነትህ ለመቼ ነው? ተብሎ በአባቱ የታዘዘና ግዴውታውን ለመወጣት የሞከረ ፈሪ ልጅን ይመስላል። ለማንኛውም ለወሳኙ ትግል እየተዘጋጀን ነው.......

ታህሣሥ 1970

ውዱዋ አዜብ፥ ባለፈው ጊዜ እንደገለጽኩልሽ ሁሉ ልክ እንዳንቺው በመሆን እንዳላስብና እንዳልተክዝ የምታጽናና ናኒ ነች። ቅድም እንዲህ ዓይነቱ ሃሳብ ውስጥ ገብቼ ስዋኝ ሁኔታዬ ስለገባት በድንገት፥ እጁዋን ዘረጋችና «ይህችን ጉረስልኝ፥ ግሩም በሶ ነች። ሴቷ ማን ትሆን?» በማለት አጐረሰችኝ። ከጕርሻዋ ይብስ አቀራረብዋ ለዛና ጣዕም ስለ ነበረው ከሃስቤ ወጣሁና ከእሷው ጋር ጨዋታ ቀጠልኩ። ናኒ ስላጎረሰችኝም ብድሬን ለመመለስ፥ እኔም ከድርሻዪኤ ጨበጥኩና «ይችህን ጉረሺልኝ» አልኩ፤ የእኛን ሁኔታ ያጤኑት ሚሊሺያዎች በፈገግታ እየተመለከቱን፤ ሁኔታችን እንዳስደስታቸው ገባን።

ዶክተር ዘውገ በቀልድ አነጋገር «ለእኔ የሚያጐርሰኝ የለም ማለት ነዋ?» ሲል ናኒ በእጁዋ እያዘጋጀች ስለነበር «ይኸው ወደ እርስዎም መምጣቴ ነው» አለችና አጐረሰችው።

በዚህ ጊዜ ሁለቱንም ትኩር ብዬ እየተመለከትኩ እንደ ገና ሃሳብ ውስጥ ገባሁ። ስለ እያንዳንዳቸውም መመራመር ጀመርኩ። ዶክተር ዘውገ ትምህርቱንም ያጠናቀቀው በቅርቡ ስለሆነ ሚስትም ሆነ እጮኛም እንደ ሌለው ከአሁን በፊት አጫውቶኛል። ስለ ናኒ ግን ምንም የማውቀው ነገር የለም። ከሁኔታዋ እንደተረዳሁትም ከሆነ ወደ ኋላዋ የሚስባት ነገር ያለበት አትመስምል። ምንም ጠንካራ ብትሆን ፍቅረኛ ካላት ማስታወሱዋ አይቀርም፥ እና የላትም ብዬ ደመደምኩ። እና ታዲያ ለእኔ እስከመቼውም የማይለወጥ ፀባይ ያለሽ አንቺው ፍቅሬ አለሽልኝ ዶክተር ዘውገስ.....ከናኒ ጋር......እምልሽ በሃሳቤ የተመላለሰውን ነው። ምናልባት ስለራሴ ባጫውታቸው እነርሱም ስለራሳቸው ያስቡ ይሆን? ምን እልሻለሁ ብቻ ስለ እነርሱ ብዙ ሳስብ ቆየሁ። ሆኖም ግን እኔው ሆድ ውስጥ እንደታመቀ ቀረ። የምግቡ ጊዜ አለቀና ጉዟችንን ጀመርን።

ጥር 1970

የኔዋ አዜብ፤ ትልቅ ችግር ያጋጠመን ዛሬ ነው። የእስከዛሬው ቀልድ ነበር ለማለት ያስደፍራል፤ ብዙ ቦታ በቀላሉ እያስለቀቅን አልፈን ነበር። የአሁኑ ግን እንደሚያዳክመን እሙን ነው። እንዲሁ ለሚያየው እንኳ የጠላት ጦር ብዛት ከእኛ በብዙ እጅ ይበልጣል፤ በዚያ ላይ የመሣሪያው ዓይነትና ይዘውት የጠበቁትን ተራራማ ሥፍራ ከወዲሁ ተፋ ያስቆርጣል። እና ይህንን ከወጣነው ወደ ፊት ምንም የሚበግረን ኃይል እንደማይኖር እተማመናለሁ።

አዜቢና፤ በጣም አዝናለሁ ከዚህ በላይ ልጽፍልሽ አልቻልኩም። የጠላት ጥይት እንደ ዝናብ እየተርከፈከፈብን ነው........

ጥር 1970

ውዷ አዜብ፤ ከእንግዲህስ ወዲኢያ ጊዜው ይርዘም እንጂ መገናኘታችን አይቀርም። አስከፊ ከነበረው የሰሞኑ ጦርነት ተረፍኩልሽ፤ ይን ደብዳቤ የምጽፍልሽ አስከፊና መራራ የሆነውና ያለ እረፍት ሶስት ሳምንት የፈጀብንን የሰሞኑን ጦርነት በድል አድራጊነት ተወጥተነው እረፍት ባገኘሁበት ሰዓት ነው።

ይኸውልሽ ከፍተኛው የጠላት ጦር የገጠመን ለውጊያ አስቸጋሪ ከነበረው ተራራማ ሥፍራ ነው። ገና ከሩቅ ሲያዩን መተኮስ ጀመሩ። እኛም በየቦታው ተበታትነን ምሽግ በመያዝ መታኮሳችንን ቀጠልን፤ ሆኖም የእነሱ ቁጥር በጣም ስለበዛና የእኛ አነስተኛ ስለሆነ ያለን አማራጭ መከላከል ብቻ ነበር። በዚህ በኩል ጠንካራ የሆነውንና ግሩም የጦርነት ስልት ያለውን አዝማች መቶ አለቃ ሳላነሳልሽ ማለፍ አልወድም «ተኙ ተነሱ» ወደ ፊት ሂዱ ወደ ኋላ ተመለሱ፤ አድፍጡ» በማለት ከእግር ጥፍሩ እስከ ራስ ፀጉሩ የታጠቀውንና በቁጥር የበዛውን የጠላት ጦር እንድንቋቋም ትልቅ አስተዋጽኦ አበርክቷል። በዚህም የጦር ጥበባችን ለማጥቃት ባንችል እንኳ ያለንበትን ላለመልቀቅ በመከላከል ትልቅ ተጋድሎ አደረግን። የጠላት ጦርም ሰተት ብሎ እንዳይገባ እንቅፋት ስለሆንንበት የፈንጂ ናዳ ያወርድብን ጀመር። ወይ ፍንክች የፈለጉትን ያህል ቢፍጨረጨሩ ንቅንቅ አላልንም፣ ብዙ ጓዶችን ግን አጣን። እኛም ቢሆን እንዳስፈላጊነቱ የቆሰሉትንም ተነስተን ለማከም አልቻልንም። ካደፈጥንበት ቀና ካልን ለጠላት ሲሳይ መሆን ይከተላል። ሆኖም ቁስለኞቹ እየተበራከቱ ከመሄዳቸው በፊት ዘዴ እየፈለግን ማከም ጀመርን።

ናኒ የሕክምና ቦርሳዋንና ጠመንጃዋን እንደያዘች መሬት ለመሬት በመንከባለል ወደ ቁስለኞቹ አመራች። እኛም እንዲሁ እንድናደርግ በዓይኗ ጠቀሰችንና ተከተልናት። ከቦታ ቦታ እየተንከባለልን ማከማችንንም በሰፊው ቀጥለን፥ ብዙዎችንም እየረዳናቸው ውጊያውን እንዲቀጥሉ አደረግን። የእኛ ሥራ በአንድ በኩል ሕክምና መስጠት በሌላ በኩል አልፎም ደግሞ ለጦር ሞራል መስጠት ማበራታትም ጭምር ስለ ነበር ለሴኮንድ ያህል እንኳ ፋታ አልነበረንም። ሌሊት ከቀን እንዲሁ ስንታኮስ ስነበትን። ያቺን ቦታ ላለመልቀቅም ትልቅ ተጋድሎ አደረግን። «ከብዛት ይልቅ ጥራት» የሚለውን አነጋእር ትክክለኛነት በተግባር አስመከርን፤ በብዙ ሺ የሚቆጠሩ የጠላት ወታደሮች ቢጐርፉም፤ ታንኩ ቢግተለተልም፤ የፈንጂ ናዳ ቢወርድብንም፥ አልተበገርንላቸውም። ለትክክለኛና ሕዝባዊ ዓላማ የቆመው ሕዝባዊ ጀግና ቆራጥ ታጋይነቱን አሳያቸው።

ከሌሎች ቦታዎች እርዳታ እንዲመጣልን የጠየቅነው ቀደም ብለን ቢሆንም ቅሉ እስካሁን የደረሰልን ምንም ኃይል አልነበረም። ከሣምንት በኋላ ግን ብዙ የሰውና የመሣሪያ ኃይል ደረሰልን። ከዚህ በኋላ ያለውን ስንቱን እገልጽልሻለሁ። አድፍጦ በመከላከል መወሰናችን ቀረና ለማጥቃት ክንዳችንን አጠነከረን፤ ኃይላችንን አስተባብረን ተነሳን። መድረሻችንን የኢትዮጵያ ድንበር ከሩቅ በዓይናችን እየመተርን መፋለም ብቻ ሆነ። በእርግጥ እንዲህም ሆኖ የጠላት ኃይል አልተበገረልንም። የያዘውን ቦታ ላለመልቀቅ ትንንቅ ያዘ። እንዳለፈው ሳምንት ኃይላችን አነስተኛ ባለመሆኑ ወደ ፊት ገፍቶ ለመግባት ያለው ዕቅድ እንደከሸፈበትም አወቀ። በኛ በኩል ግን ጥንካሬያችን ከፍ እያለ ስለሄደ ማጥቃት ቀጠልን። ታንኩን ከለላ እያደረገ የሚጐርፈውን የጠላት ጦርም በፈንጂ እያጋየን መግቢያ መውጫ አሳጣነው።

ጠላትም የመጨረሻ መፍጨርጨሩን አደረገ። በተዋጊ አይሮፕላኖች፥ በአዳዲስ ታንኮች መፎችን በመጨመር ኢትዮጵያችንን ለማጋየት ተነሳ። እንደ አሰላለፋቸው ከሆነ በምድር ላይ ሰውም ባልተረፋቸው ነበር። ሕዝባዊ ወታደር ግን በሙሉ ልቦና በቆራጥነት ተጋተራቸው። በእኛም በኩል ቢሆን ለእነሱ የጐረፈውን ታንክ፥ አይሮፕላን መድፍ በእጥፍ የሚያስከነዳ መሳሪያና ኃይል ወዲያውኑ ደረሰልን። ወዳጆቻን ሁሉ ለምናደርገውም ሕዝባዊ ጦርነት ድጋፋቸውን ገለጹልን። ጦርነቱ ከመቼውም ይበልጥ ተፋፋመ።

ጥር 1970

በምድር በሰማይ የሚታየው የመሣሪያ ዓይነትና ብዛት ልብን ይሞላል፤ በአይሮፕላን የሚደረገው ውጊያ እብስሜት ያበራል። ጦርነቱ እየተጧጧፈ መጥቷል። በእኛ በኩል የውጥረቱ ነገር አይነሳ። ገና የያዝነውን አክመን ሳንጨርስ ሌላ ቁስለኛ ይመጣል። አብሶማ ጦነቱ ጋብ በሚልበት ሰዓት ሥራችን እጅግ ከፍ ይላል፤ በየቦታው የወደቁትን ወገኖቻችንን በወሣንሳ እየተሸከሙ ማምጫቸው ጊዜ ስለሆነ። የቀዶ ጥገና ሕክምና መስጠቱንም እዚሁ ተያያዝነው። ፀሐያማ በሆነና ሰዎች በበዙበት ሥፍራ እንዲህ ያለውን ሥራ ማከናወኑ ይገርምሽ ይሆናል። ሆኖም ችግር ሁሉን ያስተምራል። በተለይማ በርከት ብንል፥ ኖሮ ከዚሁ በበለጠም ሥራችን በተዋጣ። የሐኪምና የነርስ ችግር አለብን፥ በተለይ ናኒ በየቦታው እንደተዋከበትች ነው። ሁለታችንም ሕክምና በምንሰጥበት ጊዜ የግድ ረዳት ስለሚያስፈልገን እኒኔን በምትረዳበት ጊዜ ዶክተር ዘውገም ችግር ይገጥመውና «እባክሽ ሲስተር ይህንን ነገር እርጂኝ» የሚል ጥሪ ያቀርባል። የትኛውን ይዛ የትኛው ትልቀቀው? እንዲሁ እንዲሁ ከአንዳችን ወደ አንዳችን ትራወጣለች። ትዲያ በእንግዲህ ዓይነቱ ጊዜ አንቺን ማስታወሴ አልቀረም። አንቺ አጠገቤ ብትሆኚልኝ። «አዜቢና እንዲህ ብናደርግስ» እያልኩ ችግራችንን በጋራ እንወጣው፥ ነበር።

የሆነው ሆኖ ይህ ሁኔታ እስከዚህም ሃሳብ ሊሆንብሽ አይገባም። በመጠኑም ቢሆም መፍትሔ እየፈለግንለት ነው ከነሠራዊቱ ውስጥ ቀድሞ ትንሽ ትንሽ ልምድ የነበረራቸው የመንደር ወጌሻዎች ማለማመድ ጀምረናል። ከእኛው ጋር እየሠሩ በተግባር እንዲለማመዱ በማድረግ። ከዚህ ረገድ ረዳቶች ካገኘን ለየብቻችን በየቦታ የተሰማራን ለማከም አቅደናል። ከባድ መሣሪያ ዙሪያችንን እያደበላለቀው ነው፤ እንደገና ጊዜ አግኝቼ.......

ጥር 1970

ደጋግሜ እንደገለጽኩልሽ ሁሉ ጦርነቱ መራራ እንደመሆኑ መጠን ጥይቱ ከላይ ከታች ሲርከፈከፍ መስማቱ ጆሮአችንን አደንዝዞታል። አብሶማ የተጧጧፈ ጦርነት በተካሄደባቸው ባለፉት ሁለት ቀኖች ውስጥ የመስማት ችሎታዬ ዝቅ ብሎ ነበር። ጥይት እንደ በረዶ ሲዘንብ፥ ፈንጂ ዙሪያችንን ሲቦዳድሰው ስንቱ ጓዶች፥ አጠገቢዔ ሲወድቁ፥ እኒኤ የተለየ መከላከያ ያለኝ ይመስል፥ መትረፌም እጅግ ይገርመኛል። የሥራው ክብደት ቢሆን እስከዚህም እንደ በፊቱ አይሰማኝም። ሚሊሺያው ሁሉ የቅርብ እረዳቴ ሆኗል። ቁስለኞችን ከወደቁበት ቦታ እየተሸከሙ ያመጡአቸውና «ደምስሩን ነው የተመታው፤ የዚህኛው ሕክምና መቅደም አለበት ወዘተ......» እያሉ አስተያየታቸውን ሲሰጡ በሰፊው የሰለጠኑበትን ያህል ነበር፤ ለእኔም መጠነኛ እፎይታ ሰጥቶኛል። ከቦታ ቦታ ብዙ መራወጤ ቀርቶልኛል፤ እነሱም በወሳንሳ በትከሻቸው እየተሸከሙ የሚያመጧቸውን ቁስለኞች ማከሜን ቀጥያለው። ሚሊሻ ወጌሻዎች ታላቅ አስተዋጽኦ እያደርጉ ነው። ይብሱን ሴቶችማ ያዩትንና የሰሙትን ሁሉ ቶሎ የመያዝ ችሎታ አላቸው። ለማዳነቅ ያህል ያቀረብኩት እንዳይመስልሽ። ያልሆነን ነገር ማድነቅ ጥንቱንም እንደማልወድ አንቺም ታውቂያለሽ።

ጦር ሜዳው ከመጣሁ ጀምሮ ለማደርገው የሕክምና ርዳታ ከሚተባበሩኝና የምነግራቸውን ቶሎ ከሚቀበሉኝ መሀል አብዛኛዎቹ ሴቶች ናቸው። በጦርነቱ ላይ ያላቸውን ተሳትፎና ሙሉ ቆራጥነትማ ለታሪክ አስቀምጦ ማለፉ የተሻለ ነው።

መቼም የእንቅልፍ ነገር ቀን ከሌሊት ያንገዳግደናል። ቆመን መሄዳችንም ጦርነቱ ጋብ በሚልበት ወቅት በተራ በተራ ትንሽ በመተኛታችን ነው። አንድ ቀንማ ማታ የሆነውን ባጫውትሽ፤ በየተራ በምንተኛበት ወቅት የእኔ ድካም ከሁሉ ይበልጥ ከፍ ብሎ ስለ ነበር በቅድሚያ እንደተኛ ፈቀዱልኝ። ገደባችን ሁለት ሰዓት ያህል ብቻ ስለነበረች በፍጥነት በሽርጤ ተጠቀለልኩና ተኛሁ። ሽርጤ ከወገቤ በታ ሊሸፍንልኝ ስላልቻለ እግሬን አኮራምቼ አገጬ ድረስ አደረስኩት። በዚህ ጊዜ የእንቅልፍ ተራቸው እስኪደርስ አካባቢውን በመጠበቅ ላይ ካሉት ወታደሮች አንዱ የጦር ሜዳ ጃኬቱን አውልቆ እግሬን ሲያለብሰኝ ተሰማኝ። ምን ዓይነት ፍቅር ነው? ከእራሱ ይበልጥ ለእኔ በማዘኑ ብዙ አሳሰበኝ። ውስጥ ውስጡን ለማልቀስም ቃጣኝ፤ ለሁሉም ድካሙ ስለተጫነኝ ወዲያውኑ እንቀልፍ ወሰደኝ።

ታዲያ ሁኔታዎች ያልታሰቡ አቅጣጫ ይዘው ኖሯል። ገና ሠላሳ ደቂቃ ያህል እንኳ ሳልተኛ ወታደሮቹ ትከሻዬን በጣም እየነቀነቁ ስለቀሰቀሱኝ ባነንኩ። ተራቸውን ለመተኛት የቀሰቀሱኝ መሰለኝና ሰዓቴን ተመልክቼ «ገደቤን እኮ አልጨረስኩም፤ ሰዓት መቼ ደረሰ?» ስላቸው በድንጋጤ አነጋገር «ዶክተር ይነሱ፤ የምንቀሰቅስዎት ለመኝታ አይደለም። ጠላት አካባቢያችን ደርሷል፤ ይነሱ» አሉኝ። እውነትም ተኩሱ ሌላ ጉዳይ ሆኗል። ያን ያህል የተኩስ ጩኸት ግን አልቀሰቀሰኝም። የድካሜን ልክ በዚሁ መገመት ትችያለሽ፤ ወዲያውኑ ዓይኔን ጠራረግሁና ብድግ አልኩ። መቼም እንደዚች ቀን ዓለም አስጠልቶኝ አያውቅም። እቆምኩበት እየተንገዳገድሁ ምርር ብዬ «ጦርነት ከምድረ ገጽ የሚጠፋው እስከ መቼ ነው?» በማለት ጮህሁ። ያቺ የሰላሳ ደቂቃ እንቅልፍ በጣም በጠበጠችኝ። ወይ መጀምሪያውኑ ባልተኛሁ እንዲህ ባልተረበሽሁ ነበር። የጦር ሜዳን ፍዳ ለማወቅ መቅመስ ያሻል።

ገና ጮከ ሳላባራ ሁለት ሚሊሽያ ሴቶች ተሸክመው ከተፍ አሉና «ቶሎ ይረዱት በጣም ተጐድቶአል» አሉኝ። ፈጠን ፈጠን እያልኩ ልረዳው ሞከርኩኝ። ነገር ግን ሶስት ቦታዎች ስለተመታ በጣም ደከመና ተዝለፍለፈ። በጣም የጐዳናው በሆዱ በኩል ገብቶ የቀረው ትይት ስለነበር በቀዶ ጥገና ላወጣላት አሰብኩና መሣሪያዎቹን ላወጣ ቦርሳዬን ከፈትኩ።

ዓይኔ እንዳፈጠጠ ቀረ። ለካስ ማደንዘዣውን ጨርሼ ኖሯል! እርግጠኛ ለመሆን ቦርሳዬ ውስጥ ያለውን ዕቃ ሁሉ ዘቅዝቄ ፈተሽሁት። በእርግጥ የለም። እየታወቀኝ ከሚሞት ይልቅ እንዳንፈራገጥ በሰዎች አስይዤ ለመቅደድ ወሰንኩ። እሱ ግን ለዚሁ ሁሉ ዋጋ አልሰጠውም። እንደማይተርፍ ስለታወቀው ደግፋ የያዘችውን ሚሊሽያ ጐንበስ ብላ እንድታዳምጠው ጠየቃትና፥

«ጓዲት እንግዲህ አደራሽን ለ…..ለ…..ዘመዶቼ ማረፌን ላኪባቸው። የጀግና ሞት መሞቴንም ግለጭላቸው። ለሶስት ልጆቼ እናት ማስታወሻ እንዲሆናት ባለ አርማውን ኮፍያየን አውልቀሽ ላኪላት። ሕዝባዊ አሟ…..» ብሎ ንግግሩን ሳይጨርስ አረፈ። መጨረሻ ሊናገር ያለበው ምን ይሆን?......ሁኔታው አንጀቴ ውስጥ ገብቶ አንገበገበኝ፤ የእሱ ትንፋሽ ተቆርጦ እንደቀረው ሁሉ እኔም ለጥቂት ሴኮንዶች ሳልተነፍስ ቆየሁ። ደግፋው የቆየችው ሚሊሽያም ሳታስበው የወረደውን እንባዋን ጠራረገችና ጠመንጃዋን አንስታ በፍጥነት ርምጃ ወደ ጦርነቱ መሀል ገሰገሰች። ቁታና እልህ ተደባልቀው ፊቷን ፍም አስመስሎታል። ወደ ተፋፋመ ግብግብ ውስጥ።

እኔም ለመጀመሪያ ጊዜ የተስፋ መቁረጥ ስሜት ተነሳብኝ። የሕክምና ርዳታዬ ጠቀሜታ ጨለመብኝ። ቦርሳዬን ወረወርኩና «መሀል ገብቼ መዋጋት አለብኝ፥ አጠገቤ እንደተዘረረው ጓድ የእኔም ሞት ዛሬውኑ እዚሁ መሆን አለበት፥ ከእንግዲህ ምን እስኪመጣ እጠብቃለሁ?» በማለት እልህ እየተናነቀኝ ተናገርኩ። ለካ ያላለቀ እንቅልፍና ብስጭት ሲደመር ሕሊናን ያስታል።

በእርግጥ ከዚህ የበለጠ ብዙ ችግር አጋጥሞኛል፤ ሕክምና እያደረግሁላቸው ሳለሁ አሰቃቂ ሞት የሞቱም ጥቂት አይደሉም። ከሁሉ ይበልጥ ግን የዚህኛው ሰው አሟሟት አሳዘነኝ። አብሶ የሶስት ልጆቹ እናት ለሆነችው ባለቤቱ መልዕክት ሲልክ ሆዴን በጣም ረበሸኝ። የእኔም ፍቅር ፊቴ ላይ ድቅን አልሽብኝ። እኔም ትመሠረት ይሆን?» የሚል ነገር አሰብኩና «ቀለበቷን መልሳችሁላት ስለ እንኔ ንገሯት» ብዬ ለመላክ አቀድኩ። ወዲያው ደግሞ ከእኔ ጋር ለመፋቀር ይፈጀብሽን ጊዜና ያፋቀረንን ሁኔታ በማስታወስ በብቸኝነት ትኖራለች እንጂ ከአሁን በኋላስ አታፈቅርም አልኩና ካንቺ ከተለየሁ ጀምሮ የሠራሁትን ጀቡና ያሳለፍኳቸውን ሁኔታዎች ያዘለውን ትውስታዬን የሚያደርስልሽን ታማኝ ሰው ማሰላሰል ጀመርኩ።

ትውስታዬም ተጽፎ ተጽፎ (ተጭሮ ሳይሻል ይቀር ብለሽ) ተደምሮ፥ ላንቺ ሳይደርስ ሊቀር እንደሚችል የገመትኩት በዚሁ ጊዜ ነው። እየጻፍኩ ማንበቡ ራሴን ያጽናናኝ ቢሆንም ትልቁ ምኞቴ ወደ አንቺ የመድረሱ ጉዳይ ነው። እናም ወደ አንቺው ለመላክ ከመጠን በላይ ተቻኮኩ። አሁን ትሞታለህ እንደተባለው ሰው ራሴን እያስጨነቅሁ ወይኔ! ለአዜቢና ደብዳቤ ሳይደርስ እንዲሁ ተበታትኖ መቅረቱ ነው» በማለት ተከዝኩ፥ ምን እልሻለሁ መቼውንም አሳይቼው የማላውቀው ደካማነትና የተስፋ መቁረጥ ስሜት ታየብኝ። ደግነቱ በዚህ ዓይነት ብዙ አልቆየሁም። ቁስለኛው እየተከታተለ መድረስ ጀመረ፤ የእኔኑ እጅ እንደሚጠብቁ ተሰማኝ። የወረወርኩትን የሕክምና ቦርሣ አነሳሁና ጠመንጃዬንም አንግቤ ወደ ወትሮው ተግባሬ ተመለስሁ።

ሌሊቱን እንዲሁ ስንታኮስ አደርን። ሊነጋጋ አካባቢ በጣም ቀርበው የመጡ የጠላት ወታደሮች ስላጋጠሙን በቁጥጥራችን ሥር አዋልናቸው። እጃቸውን ለመስጠት ያልፈልጉትንም ደመሰስናቸው። ጦርነቱ ቀኑንም ቀጥሎ ዋለ። ሰይማና ምድሩን የሚያንቀጠቅጠውን የተኩስ ድምጽ ደጋግሜ መግለስ ማሰልቸት ይሆንብኛል። ነገር ግን አንድ ላልፈው የማልፈልገው ነገር አለ። «ትግላችን ረዥምና መራራ ነው» ሲባል ቃላቱን መናገሩ ምንም ያህል ክብደት አይሰጠውም። በተግባር መራራነቱን መቅመስ ግን የአባባሉን ትልቅነትና እውነታ ለመረዳት ያስችላል።

ጥር 1970

አዜቢና! ይህ የመጨረሻውና ትልቁ ጦርነት ሳይሆን አይቀርም። ኃይላችን በሚገባ ተጠናክሯል። ብዙ ቦታዎችንም አስለቅቀናል። ከእንግዲህ የሚቀረን ሥፍራ በጣም ጥቂት ነው። ጠላትም የመጨረሻ መፍጨርጨር ለማሳየት በውድቅት ሌሊት መጥቶ ተኩስ ከከፈተብን ጀምሮ እስካሁን እንደቀጠለ ነው። ጭለማና ብርሃን ሳንመርጥ ስንፋለም ይኸው አራት ቀን ሆነን። ሌሎችን አካባቢዎች አስለቅቆ የመጣው ጦር ሁሉ ተጨመረንል። ውጊያው ኃያል በመሆኑ ብዙ መሥዋዕትነት ከፈልን። በጦር ሥልቱና በአመራሩ ዝናን ያተረፈው መቶ አለቃችንም ከፍተኛ የመቁሰል አደጋ የደረሰበት በዚሁ ጊዜ ነው። ይህን ሰሞን ጦርነት ፈጽሞ ፋታ የሚሰጥ ስላልነበረ እዚያው ልረዳው አልቻኩም።

ተመላላሹን መኪና ጠብቀን ከሌሎች ቁስለኞች ጋር ወደ ከተማ ሐኪም ቤት እንዲሄዱ አደረግን። ከዚያ በኋላ ባሉት ጊዜያቶች የሚቆስሉትን ሁሉ ወደ ከተማው ሐኪም ቤት መላክ አማራጭ የሌለው ነገር ነበር። እሳት በጐንና በጐናችን እያለፈ እዚያው ለማከም መሞከር «አተርፍ ባይ አጉዳይ» እንደሚባለው ይሆናል። ስለዚኢህ እኔም ከማከሙ ይልቅ ወደ መዋጋቱ እዘነበልኩ።

የሰሞኑ ጦርነት በጀመርን በአምስተኛው ቀን ማለዳ አድፍጩ ከተኛሁበት ሥፍራ ሕዝባዊ ዜማ ሰማሁ።

«የኛው ነው ድሉ.....የኛው ነው ድሉ......በርቱና ታገሉ»

ይህ በብዙ ሰዎች ዘንድ ተወዳጅነትን ያተረፈ ሕዝባዊ ዜማ እንዲህ ዓይነቱ ሥፍራ ሲሰማ ምን ያህል ደስታና የመንፈስ ጥንካሬ እንደሚሰጥ ለመረዳት በፍልሚያው ላይ መገኘት ያሻል። ዜማው ከየት አካባቢ እንደ መጣ እንኳ ዘወር ብዬ ሳላይ እኔም በፉጨት አንጐራጉር ጀመር።

የዜማው ጣፋጭነት እስከ ልቤ ጠልቆ ተሰማኝ፤ ደስታውንም፥ ትካዜውንም ትዝታውንም፥ ሁሉንም አስታወሰኝ። ዘፋኙ ማ እንደሆነና የት አካባቢም እንዳለ እስከመጨረሻው ላውቀው አልቻልኩም። ምን ይታወቃል!። በንፋስ ኃይል ከከተማው ድረስ መጥቶልኝ ይሆናል። እኔ ካለሁበት ስምንት ሜትር ያህል ርቆ ያደፈጠው መደበኛው እታደርም ከእኔው ተቀብሎ ዝግ ባለ ፉጨት ያንጐራጉር ጀመር። እንዲያም ሲል ወደ ብዙዎች ተዛመተና ይህ የድል ሙዚቃ በሰፊው አስተጋባ። ሥራዬ ብለን ያቀነባበርነው ይመስል ልክ እንደ ጥሩ የሙዚቃ ጓድ በለሰለሰና ጣዕም ባለው ዜማ ሜዳውን አናወጥነው።

ተራራውም እያስተጋባ ሲመልስልን ይብሱን ልዩ ጣዕም ሰጠው። የተኩስ ድምፅ በእኛ ዘፈን ተዋጠ፤ ሠራዊታችን በከፍተኛ ሞራል ወደ ፊት መጓዙን ቀጠለ። እያንዳንዱ የሕዝባዊ ሠራዊኢት አባል በደረቱ እየተሳበና እየተንከባለለ በመታኮስ ጠላቱን አርበደበደው። ጦርነቱ እጅግ ተፋፋመ።......ሕዝባዊው ዜማ ያለ ምክንያት አላስተጋባም። ድልን ለማብሰርና እኛን ለማበረታታት እንደነበረ ለመገንዘብ ጊዜ አልወሰደብንም። አምስተኛ ቀን እስከ ሌሊቱ ከፍተኛ ፍልሚኢያ አድርገን በስድስተኛው ቀን ላይ ድልን ተጐናጸፍን። የጠላትን ጦር እያንኮታኮትን ከድንበራችን አባረርን። የተደመሰሱት። የደመሰሱት የተረፉትም የሀፍረት ሸማቸውን ተከናንበው ፈረጠጡ።

ድንበራንች ጫፍ ላይ በመቆም የድል የመዝሙሮች ዘመርን። ባለሶቱን ቀለም ሰንደቅ ዓላማችንና ቀዩ ባንዲራችንን እዚሁ ድል ሥፍራ ተከልን። ለትክክለኛና ሕዝባዊ ዓላማ የሚታገል ሁሉ ድልን መጐናጸፉ እንደማያጠራጠር አስመሰከርን። የተበታተነው ሠራዊት የባንዲራችንን መውለብለብ በመመልከት ተሰበሰበ። በየቦታው እየተዘዋወረ ሠራዊቱን ሲያነቃቃ የነበረውን የኪነት ጓድም ወደዚሁ ሥፍራ በመምጣት እልልታውንና ፉከራውን አሰማ፥ በእስክስታው ተምነሽነሽ።

የካቲት 1970

የኪነት ጓድ በእኛ መካከል መገኘ በየቦታው ሲፋለም የቆየውን ጦር አሰባስበው፤ እኔም በዚህ ፋታ ተለይተውኝ የቆዩትን ሁለቱን የሕክምና ጓዶቼን ዶክተር ዘውገንና ናኒን ለመገናኘት ጓጓሁ። በሕይወት የመቆይታቸውንም ነገር ተጠራጠርኩ። ሰው ሁሉ የኪነት ጓዱን በማጀብ ሲያጨበጭብና እልልታውን ሲያቀልጠው እኔ ሃሳብ ውስጥ ገብቼ እተክዝ ጀመር። መቸም በሕይወት ካሉ እዚሁ ሁሉም የተሰባሰበበት የድል ሥፍራ መገናኘት እንደምንች ገመትኩ።

......ከዚህ ሁሉ ሕዝብ መሀል ለይቶ ማግኘት ስለማይቻል የሕክምና ቦርሳዬን አንጠለጠልኩና ነጭ ሽርጤን ለብሼ የኪነት ጓዱ የሚነቃነቅበት መድረክ ላይ ወጣሁ። ተጫዋቾችንም እንድ በአንድ ጨበጥኳቸው። ይህን ዓይነት ሁኔታ ብዙዎቹ በስሜት እየትነሱ የሚያደርጉት ስለሆነ በእኔም ላይ ሌላ ትርጉም አልተሰጠውም......ዋናው አወጣጤ ግን እነ ዶክተር ዘውገ በአካባቢው ካሉ በሕይወት መኖሬን እንዲያዩና ፍለገውኝ እንዲመጡ በማሰብ ነበር።

ጥሩ ዘዴ ሆኖ አገኘሁት። ተጫዋቶቹን ጨብጩእ ስመለስ ናኒ እየሮተርች ስትመጣ አየኋት። ለአንዳፍታም ቆመችና በዓይኗ ትፈለገኝ ጀመር። ያለሁበት እንደጠፋት ስላወቅሁ ቦርሳዬን ከፍ አድርጌ አወዛወዝኩላት። በዚህ ጊዜ በቀጥታ ወደ እንኔው መጣችና ትከሻዬ ላይ ተጠምጥማ በጓዳዊ ስሜት ልትስመኝ ሲቃጣት አስቀድሜ ጉንጬን ሰጠኋት። ይህን ያደረግሁት አፍሬ መሆኑ ስለገባት ሳቀችና ጉንጩእን ሳመችኝ። በኋላማ ነገሩ ለራሴም ገረመኝ። ብዙ ትግሎችን አብረን ያለፍን ሰዎች ተቃቅፈን ብንሳሳም ነውሩ ምንድነው? ሐፍረቱስ ማንን ነው? ከእንግዲህ ዓይነቱ ከንቱ አስተሳሰብ ባለ መላቀቄ ራሴን ወቀስኩት።

ናኒ ከአጠገቤ ቁጭ አለችና «ያንን ሁሉ ጉድ ተወጣነው አይደለም?» ብላ በመደነቅ ተናገረች።

«እንዴታ ይኸው ለእልልታ በቅተናል። ዘፈኑም ቀጥሏል» አልኩ። «አዎ በመራራ ትግል የተገኘ ድል ጣፋጭ ነው ይባል የለ?» ካለች በኋላ ጨዋታዋን በመቀየር

«የዶክተር ዘውገስ ነገር እንዴት ነው! አላገኟቸውም እንዴ!» በማለት ጠየቀችኝ።

«እንግዲያውም አላገኘሁት» ከማለቱ ሌላ ምንም አልተናገርኩም። እሱዋም ሌላ ጥያቄ አላቀረበችልኝም። ሁለታችንም ውስጥ ውስጡን ስለ ዶክተር ዘውገ ማሰባችንን የደነገጠው ፊታችን ይመሰክር ነበር። በአካባቢያችን ካለ እኔን በሚያይበት ጊዜ ይመጣ ነበር። ስለዚህ ትልቅ ጥርጣሬ አደረብን። ለማንኛውም ቁርጣችንን እስከናውቅ ድረስ ሌላ ጨዋታዎች ቀጠልን። በተጓዘችበት ያጋጠማትን ሁሉ አጫወተችኝ። እኔም ያጋጠመኝን ዘርዝሬ ነገርኳት። በዚህ ሁኔታ ጥቂት እንደቆየን የየጦሩ አዝማች ወደ መድረኩ ሄደው በመቆም የትግላችንን ፍሬዎች ከገለጹ በኋላ፥ ያለንበት ደረጃ የረዥሙ ጉዞ ማብቂያ እንዳልሆነ በመጠቆም ወደ ፊት ለሚጠብቀን ትግል እንድንዘጋጅ አሳሰቡ። ከዚያም በማያያዝ ለናት ሀገራቸው ሕይወታቸውን የሰውነት ጓዶች ስም ዝርዝር ከሞላ ጐደል በመጥራት መልካም አርአያነታቸውን ገለጹ።

ዶክተር ዘውገም አብዮታዊ ግዳጁን ፈጽሞ አልፎ ኖሯል። ስሙ እንደተነገረ እንደ ጀግና ጓደኛው ሆኜ «ይሁና»! ማለቱን አልቻልኩም። ሰውነትቴ ሁሉ ተረበሸ......ናኒስ ምን ይሰማት ይሆን? ቀና ብዬ ዓይን ዓይኗን አየኋት። ከእኔ የተለየ ሀዘን አይታይባትም። ሁለታችንም በሀዘን ተመስጥን። የተገኘው ድል በብዙ ሰዎች መስዋዕትነት መሆኑን ቀደም ብለን ብንረዳውም እንደ ሌሎቹ ሁሉ ዋጥ አድረገን ማለፍ አልሆነልንም። ከሆስፒታል ጀምሮ የነበረንን ግንኙነት በትዝታ ተመለከትነው። አብረን በምተኛበት ሰዓት የምንጫወታቸውን በማስታወስ በይበልጥ ራሴን ረበሽኩት። ናኒም ከተዋወቅኋት ጀምሮ እንዲህ ተክዛ ሳያት የመጀመሪያ ጊዜዬ ነው፤ በእርግጥ ለእንዲህ ዓይነቱ አርቆ አስተዋይ ትሁት ሰው ወዳድና መካሪ ሰው የበለጠም በተተከዘለት ነበር። ግን ምን ልንጨምር?! ራሳችንን ለማጽናናት ያህል «ስማቸው የተዘረዘረው ሁሉ ወገኖቻችን አይደሉ እንዴ? ሁሉም የሞቱት ለሕዝባዊኢ ዓልማ አይደለም እንዴ? ታዲያ ለዶክተር ዘውገ ብቻ ይህን ያህል ማዘኑ ጠባብነት አልሆነም? ፈጽሞ ከእኛ የማይጠበቅ ነገር ነው» አልንና ከትካዜ ለመውጣት ሞከርን።

የካቲት 1970

የድል ቀንን ምሽት እዚያው ድል ሥፍራ ስንጫወት ለማደር ወሰንን። የተወሰነ ቡድን ብቻ አካባቢውን ለማስከበርና የጠላት ሰላዮችን ለመጠበቅ በየቦታው ተሰራጭቶ እንዲቆም አደረግን። የተቀረነው በሰሞኑ ጦር ተዳከምን ስለ ነበር በፍጥነት ለመተኛት ተራራማ የሆኑ ጥግ ቦታዎችን መፈለግ ጀመርን።

በመሀሉ ኃይለኛ ንፋስ ከወደኋላችን እየነፈሰ መጣ። በዚያ በምሽት ንፋስ ሲጨመርበት ምን ያህል እንደሚበርድ መገመት አያዳግትም። ለብርዱ ሲገርመን የንፋሱ ኃያልነት ልብሳችንን ከላያችን ላይ ሊያወልቀው ምንም ያህል አልቀረው።

በዚህ ውስጥ ደህና ቦታ ለመፈለግ ስንሯሯጥ የተመለከተው ሚሊሽያ እጁን እያውለበለበ «ኑ ኑ! እዚህ ጥሩ ቦታ አለ» በማለት ተጣራ፤ በእርምጃችን ላይ የንፋስ ግፋቲ ተጭምሮበት በፍጥነት ወደ ተጠራንበት ቦታ ደረስን። ግሩም ቦታ ነው። ተፈጥሮ ራሱ ከቤት አስበልጦ ሠርቶታል። ከላይ በኩል ሽፋን የለውም እንጂ ጐንና ጐኑ በተራራ ተከልሎ በጅምር የቀረ ቤትን ይመስላል። በርከት ያሉ ሚሊሽያ አባሎች ከውስጡ ተቀምጠዋል። እኛም እዚያው ውስጥ ያደገውን የግራር ግንድ ተደግፈን ተቀመጥን። ወደዚሁ ቦታ እንድንመጣ የጠራን ሚሊሽያ ግን እስካሁን ድረስ ከዚያው አልተነቃነቀም። ከፍ ካለ ሥፍራ ቆሞ ቦታ ለመፈለግ የሚሯሯጡትን የሠራዊቱ አባሎች በመጥራት ላይ ነው። የመዋደዱና የመተዛዘኑ ነገርማ ስንቱ ይወራል፤ እሱም ቢሆን በዚያ በብርድ ቆሞ የሚያስተናግደው በማፍቀሩ እንጂ ምንም ግዴታ አልነበረበትም። አላፊውን ሁሉ እየተጣራ በተኮላተፈ አማርኛ «ቤት ለእንግዳ» ሲል ምን ያህል ያስደስት መሰለሽ፥ መቼም ጣራና ግድግዳ ያለው ቤት ውስጥ ከገባን ብዙ ጊዜ ሆኖናል። ለኛ ቤቶቻችን ተፈጥሮ አመቻችቶ የሠራቸው ዛፎችና ወጣ ገባ ሥፍራዎች ናቸው። መብራታችንም ያቺው ጨረቃ ናት። ሻማ ቢኖረንም ቅሉ በጦር ሜኢዳ መጠቀም አደገኛ ነው። ባትሪም ያለን እኛ ሐኪሞቹና ሌሎች ጥቂት ሰዎች ብቻ ነን።

ያ ሲበጠብጠን የቆየው የተኩስ ድምጽ በመቋረጡ ቦታው ፀጥታ ሰፈነበት። ሁሉ ድካም ስለ ተጫጫነው ሥንቁን በመፍታት እየጐራረሰ ጋደም አለ። እኔና ናኒኢም ቦርሳችንን በመዳበስ ከሁለት ቀን በፊት የታደለን ሥንቅ አገኘንና ተቃመስን።

አብዛኛውን ጊዜ የዶክተር ኃዘን እየመጣ ፊታችን ላይ ቢደቀንም ሌላ ወሬ በመጫወት ለመርሳት ከመሞከር ሌላ አማራጭ አልነበረንም። የንፋሱ ድምፅ ከፍ ከማለቱም ሌላ አቧራውንም እያነሳ እንደ እንዝርት ይጫወት ስለ ነበር አነፋፈሱም ከመቼውም የተለየ ስለ ነበር ብዙዎቹ በመደነቅ የየራሳቸውን አስተያየት ይሰጡ ነበር።

አንዱ «የተኩሱን ድምጽ መተካቱ ነው» ሲል፤ ሌላው «ድል አድራጊነታችንን በማየት ጠራርጐ ወደ ሰፈራችን ሊመልሰን መምጣጡ ነው።» ናኒም ሳትቀር በቀልዳዊ አነጋገር «ወደ ጠላት መንደር ሄዶ የነበረውን አቧራና ቅጠላ ቅጠል ጠራርጐ ሊመልስልን ነዋ። መቼም አሸናፊ አጃቢ አያጣም» በማለት።

እኔም ተራዬን እንድናገር ዓይን ዓይኔን አየያችኝ ብትጠበብቅም ምንም አልተናገርኩም። ባላሰብኩት መንገድ ሃሳቤ ሁሉ ወደ አንቺው ተሻግሮ......

አይግረምሽና ብቻዬን እንዳልሆን ለትካዜዬ ረዳት አግኝቻለሁ። እኔ ከተቀመጥኩበት አራት ሜትር ያህል ርቆ ጋደም ያለው አንድ ሚሊሽያ ረጋ ባለ ድምፅ እንዲህ እያለ ያንጐራጉራል፤

ተራራው ዞር በል ቤቴን ልለይበት

ማዶ ማዶ እያየሁ መንፈሴን ላስደስት።

ግዳጄን ፈጽሜ አረፍ ከማለቴ

ትዝ ትይኝ ጀመር ውዷ ባለቤቴ።

በቅርቡ እመጣለሁ ሆኜ ከአገጠገብሽ

ልጆቼ እንዴት ናቸው? ምን ችግር አለብሽ?!

አይዞሽ ተናገሪ ብዬ ስጠይቅሽ

እኔን እንዳይከፋኝ ዓይን ዓይኔን እያየሽ።

«ደህና ነን» ስትይኝ ችግርሽን ደብቀሽ

ፈገግታ ስትሰጪ ትካዜሽን ውጠሽ

ከአሁኑ ታወቀኝ ታየኝ ሁለመናሽ።

ግጥሙን እዚያው እየፈጠረ ሳይሆን አይቀርም፤ ዜማውን ግን ከአሁን በፊትም ባላገር ውስጥ በማሲንቆ ሲጫወቱት ሰምቼዋለሁ። በጣም ግሩም ዜማ ነው። በተለይ የተጫዋቹ ድምጽና የቦታው ፀጥታማ መሆን ልዩ ጣዕም ሰጥቶታል።

ሚሊሽያው ማንጐራጎር የጀመረው በቀስታ ድምፅ ነበር። ቀስ በቀስ ግን በስሜት እየተገፋፋ ሳያውቀው ድምፁ ከፍ አለ። በአካባቢው የተኙት የሠራዊቱ አባሎችም ቀና ቀና በማለት ዘፈኑን ያዳምጡ ጀመር። ከፊሎቹም በትካዜ ተውጠው ራሳቸውን በማወዛወዝ ስሜታቸን ይገልጹ ነበር። አልታወቀኝም እንጂ እኔም ራሲነ ሳልወዘውዘው አልቀረሁም። ዘፈኑን በሙሉ ስሜት አያዳመጥኩ ወዳ አንቺ የምመለስበትን የጊዜ ርቀት ማማተሬን ቀጠልኩ።

የካቲት 1970

አዜቢና! ደስታና ችግር በሰው ልጆች ላይ ተፈራርቀው የሚደርሱ ነገሮች መሆናቸውን በየደቂቃው በማስታወስ የሚደርስብሽን ችግር ሁሉ በቀላሉ ለመወጣት ሞክሪ። ችግርሽን በማቃለል በምታገኚአቸው ድሎች አትፈንጥዢ፥ በአጭሩ አነጋገር በኑሮሽ ሂደት ውስጥ የሚያጋጥምሽን ጥሩም ሆኑ መጥፎ ነገሮች ያለብስጭትና ያለሐዘን፥ ያለትካዜ፥ እንዳመጣጣቸው በመቀበል ለማስተናገድ ሞክሬ! ምክንያቱም የሰው ልጆች ጨቋኞቻቸውን ሁሉ ደምስሰው ቢያበቁ እንኳ ተፈጥሮን በቁጥጥራቸው ሥር እስካዋሉ ድረስ በየአጋጣሚዎች መቸገራቸው የማይቀር ነገር ነውና። ይህ ደግሞ ሊጠፋ የሚችለው ጠንክሮ መታገልና በመሥራት ለተረካቢያችን ትውልድ ጥሩ መሠረት ስንጥልለት ብቻ ነው። ሥራ ምን ያህል የመንፈስ ዕረፍት እንደሚሰጥና እንደሚያስደስት አንቺም ታውቂያለሽ። አሁን በሚገጥሙሽ ጥሩና መጥፎ ሁኔታዎች ሳትለውጪ ሥራን መሠረት አድርገሽ ያዥው። መጪውን ትውልድ ከችግር ለማላቀቅ ምርምርንና ፈጠራን አዘውትሪ። ጊዜሽን ሁሉ ለሕዝባዊ ሥራ መስዋዕት አድርጊ። በዚህ ጊዜ ብቻ የማይለወጥ አንድ ደስታ እንደሚሰማሽ እርግጠኛ ነኝ። የጻፍኩት ሁሉ የምታውቂውን ነገር ነው፤ ምንም አዲስ ነገር እንዳልጨመርኩበት አምናለሁ።

ነገር ግን መጠነኛ ድል በማግኘታችን ብቻ ሃሳቤ ሁሉ ወደ ኋላዬ በተመለሰበት ሰዓት ከላይ የገለጽኳቸው ነገሮች ተደራርበው በመምጣት የሕሊና ወቀሳ ስላስከተሉብኝ ላንቺም ጫጭሬ ለማስቀመጥ ተገድጃለሁ።

ውዷ አዜብ፤ በዚሁ ምሽት ልተኛ ከተሰናዳሁ በኋላ አንድ ነገር ትዝ አለኝና ልጽፍልሽ ብዕርና ወረቀቴን አወጣሁ። እንደተለመደው «የኔዋ አዜብ» በማለት ጽሁፌን ስጀምር በሁኔታዬ በመገረም «እንዴ».....ስትል አሰማኋት። በዚህ ጊዜ የተደነቀችበትን ነገር ለመጠይቅ ዞርኩና ስጫወት ልጽፍልሽ ያሰብኩትን ሁሉ ረሳሁት።

«ምኑ አስደነቀሽ። ናኒ?» አልኩ ረጋ ባለ አነጋገር

«እንቅልፍ ነስቶ የሚያጽፍዎት ነገር ነዋ» ብላ በፌዝ ዓየንት ከተናገረች በኋላ፥

«ለመሆኑ አዜብ የሚሏት ምንዎ ነች?» በማለት ጠየቀች።

ከአጠያየቋ እንደተረዳሁት ከሆነ ከፍተኛ የማወቅ ጉጉት አድሮባታል። የመልስ አጠባበቋ ሁኔታ ሁሉ ከወትሮው የተለየ ነበር። የምጽፈው ላንቺ መሆኑን ማወቋና ስምሽን መለየቷም በነገሩ ያሰበችበት ቀደም ብላ መሆኑን ያመለክታል። ምክንያቱም፥ በዚያ በምሽት ውስጥ የጻፍኳቸውን ፊደሎች እንዳልለየች እርግጠኛ ነኝ። እኔ ባትሪ ይዤ የምጽፈው እንኳ እየተቸገርኩ መከራዬን አይቻለሁ። ብቻ ነገሩ ሲከነክናት መቆየቱ የማያጠራጥር ነው።

ይኸውልሽ ስለ አንቺ በመጠየቄ በጣም ደስ እያለኝ ነገሩን ሁሉ ዝክዝክ አድርጌ አጫወትኳት። ሌላው ቀርቶ የፍቅር አጀማመራችን ሁኔታ እንኳ አልቀረኝም። እየጻፍኩ የማጠራቅመው ደብዳቤም ላንቺ መሆኑን ገለጽኩላት። እንዲያውም ከደብዳቤዎቹ ውስጥ ስለ አንቺ ብዙ የሚያወራውን ፈልጌ ከመሀል በማውጣት አነበኩላት። ምን አደከመሽ ስለ እኔና አንቺ ያላጫወትኳት ነገር ቢኖር የረሳትሁን ብቻ ነው።

ይህን ሁሉ የለፈለኩት ወድጄ እንዳይመስልሽ፤ ናኒ ብዙ ችግሮች አብራኝ ያሳለፈች ውድ ጓዴ ነች። ስለሆነም በትግል ጓደኝነትዋና በጥንካሬዋ በጣም እወዳታለሁ። እሱዋም በጣም ትወደኛለች፤ ግን አፈቃቀርዋ በምን ዓይነት እንደሆነ ማን ያውቃል። የእሱዋን አስተሳሰብ እንዴት መለየት ይቻላል?። ከዚህ ሁሉ ስለ አንቺ በደንብ ብገልጽላት የተሻለ ይሆናል ብዬ ነው። ነስጻ ብሆንማ ኖሮ የምትፈልገው ነገር ካለ በሙሉ ስሜት ከመቀበል ሌላ አማራጭ አልነበረኝም። ነገር ግን የአንቺ እስረኛ ነኝ። ስለዚህ ከጥርጣሬ ዓለም ለመውጣት አንቺን ከናኒ ጋር በማስተዋወቄ በጣም ደስ አለኝ። ከአሁን በኋላ እኔም ሆንኩ ናኒ ያለ ጥርጣሬ በትሩኡ ወንድምነትና እህት መንፈስ ተዋደን እንድንቆይ መንገዳችንን ያስተካከልኩ መሰለኝ።

በሌላ በኩል ደግሞ በጭንቀት ተሞላ፤ እኔ ውድ ፍቅረኛ እንዳለኝ ግልጽልጽ አድርጌ መናገሬ ናኒን ቅር የሚያሰኛትና የሚያስተክዛት መስሎ ታየኝ። ይህን ሁሉ የሚያሳስበኝ ብዙ ትግሎችን በጋራ እየተወጣናቸው መምጣታችንና መቀራረባችን ከፍ እያለ መሄዱ ነው። መጀመሪያማ ይህን ያህል የሚያሳስበኝ ምንም ነገር አልነበረም። ስለዚህም ስላንቺ ሳልነግራት ይህን ያህል ጊዜ መቆየቱ ጸጸተኝ።

ናኒ የምነግራትን ሁሉ በጽሞናና በረጋ መንፈስ ካዳመጠችኝ በኋላ ስለመልክሽ ስለ አለባበስሽና ስለ ሥራሽ ሁኔታ እንድገልጽላት ጠየቀችኝ። ጥያቄዋ ምክንያታዊ ነበር። መልክሽንና መኖሪያሽን እንዲሁም ሥራሽን እንደገለጽኩላት በመደነቅና በተለየ ስሜት «እሱዋማ ጓደኛዬ ነበረች። እርግጠኛ ነኝ እሱዋ ራስዋ ነች.....» በማለት ለጥቂት ደቂቃዎች ተክዛ ቆየች።

ናኒን ከተዋወቅኳት ጊዜ ጀምሮ የዛሬውን ዓይነት ስሜት አይቼባት አላውቅም። ከገባችበት ትካዜ ለመውጣት ትንሽ ጊዜ ፈጀባት። እኔም በዚህ ለት አንዳንድ ያጫወትሽኝ ጨዋታዎች ትዝ አሉኝና ትካዜም ገባኝ።

ሰው ሁሉ ተኝቶ ግማሽ እንቅልፍ ጨርሷል። በትዝታ ባቡር አንቺንና ከተማውን ከጐበኘን በኋላ ግማሽ ሌሊት ላይ ተኛን። የእንቅልፍ ነገር ግን ፈጽሞ ከአጠገባችን ጠፋ። ያ ሁሉ ድካም ቀረና አዲስ ጉልበት ስንቀጥል የዋልን ይመስል ቁልጭ አልን። ናኒ ሽርጧን በመከናነብ ፊቷን ሸፍና ለወጉ ያህል ዓይኗን ብትከድነውም ቁንጫ እንደበላው ሰው በየደቂቃው በመገላበጥ ከሃሳብ እንዳልተቀላቀለች ይመሰክር ነበር። እኔም ለወጉ ያህል ጋደም ብዬ ማሰላሰል ብቻ ሆነ።

ናኒ በብቸኝነቷ ምን ይሰማት ይሆን? አለመታደሏ ነው እንጂ ዶክተር ዘውገ በሕይወት ቢቆይ ኖሮ ሊፋቀሩ ይችሉ ነበር። ወደ ፍት ናኒ የምትኖረው ከማን ጋር ነው? ፈቃዱዋ ከሆነ ከእኔና አዜብ ጋር ብትቀመጥ መልካም ነው። ለአዜብ ጥብቅ ጓደኛዋ ከሆነችማ ምን ችግር አለ። እሱዋም ትዳር እስክትይዝ ከእኛ ጋር ቁጭ ማለት ብቻ ነው።

እኔ ከማሰላስለው ሃስብ ከፊሉ ይህን ዓይነት ነበር። ናኒስ የምታሰላስለው ስለምን ይሆን? ማን ያውቃል። ብዙ ነገር ትስዝ ሊላት ይችላል.....በዚህ ሌሊት እጅግ ተሰማችው ልቤም።

የካቲት 1970

ገና ሲነጋጋ የጦር አዛዡ ከተኛንበት ድረስ መጥቶ ተነሱ ሜዳው ድረስ ትፈለጋላችሁ «በማለት እኔና ናኒን ቀሰቀሰው። በሁለታችንም ልብ ውስጥ» ደግሞ ለምን ይሆን? የሚለው ሀሳብ እየተመላለሰብን ወደ ተባለው ቦታ ሄድን። የሚፈልጉን ሰዎች ከሐረር ሐኪም ቤት የመጡ ነበሩ። አጠገባቸው እንደደረስን ከተጨባበጥን በኋላ አንደኛው ለከባድ ሥራ ወደ ከተማው ሐኪም ቤት ስለምትፈለግ ሊወስዱን መምጣታቸውን ፈለጹልን።

በምንጓዝበት ወቅት አንዳንድ ጨዋታዎች ቢነሱም በእኔ ልብ ወደ ከተማ በሮ ስለነበር አልተከታተልሁም። ናኒ ነች የመለሰችኝ፤ ትከሻዬን ነካ ነካ አደረገችና በጠላት የወደሙትን ቤቶች እያሣየች «ይህ ሁሉ እኮ የሚጠብቀው የእኛኑ እጅ ነው።» በማለት።

እኔም «አዎ» አልኩና እጅጄን አገጩ ላይ አድርጌ አተኩሬ ከተመለከትኩት በኋላ «የበለጠውን ተወጥነዋል፤ ይሄ ምን ያህል ሲከብደን ብለሽ» አልኩ። የሹፌሩ አነዳድ በታም ፍጥነት ስለነበረው ሁለት ሰዓት ባልሞላ ጊዜ ውስጥ ሐረር ሐኪም ቤት ደርሰን ከመኪናው እንደወረድን ለዓይናችን ርቀውን የነበሩትን ብዙ ነገሮች ወደ ላይ ወደ ታች እንዲሁም ወደ ጐን እየተመለከትን ሳለ በድንገት «እፎይ....ይ» አልኩና ተነፈስኩ። ናኒም እኔኑ በፈገግታ እየተመለከትች «እሰ......ይ» አለች። የእሱዋ ለቀልድ ያህል የተደረገ ነው። የእኔ ግን ከብዙ ነገሮች ማሰብና ማሰላሰል እንዲኢሁም ላይ ታቹን ከማስተዋል በኋላ የተገኘ ድካምን መግለጫ ትንፋሽ ነው።

የሆስፒታሉ ሠራተኞች እየተሯሯጡ በመምጣት ተጠመጠሙብን። እንደ ኳስ ጨዋታ ጀግናም ወደ ላይ አንስተው በመሸከም እልልታውን እያቀለጡ ወደ ማስተናገጃ ክፍል ወሰዱን። ከዚህ በኋላ ያለውማ ስንቱን እገልጽልሻለሁ። ለስላሳ መጠጡና ምግቡ ቀርቦ ጨዋታው ደራ። ሁሉም ያጋጠመውን እንድናወራለት አሰፈሰፈ። በመሀከሉ ስለ ዶክተር ዘውገ ተጠየቅን…. ያለ መስዋዕትነት ድል የማይታለም ነገር ነው። ሁሉም «ግድ የለም ብቻ እንኳን እናንተው ተረፋችሁ» በማለት ለማጽናናት ሞከሩ።

ናኒም ፈገግታ እያሳየች «የእኛ መትረፍ ይህን ያህል ዋጋ ሊሰጠው አይገባም። ይልቅ እንኳን ድል ተቀዳጃችሁ» አለች።

ይኸውልሽ በራሳችን አነሳሽነት የጦር ሜዳውን ፍልምያ ተካፍለን የተመለስነው ሁለት ጓዶች በግቢው ውስጥ ተወዳጅነትንና አድናቆትን አተረፍን። በአሁኑ ወቅት ከሆስፒታሉ ውጪ ሁለት የመኝታና አንድ የእንግዳ መቀበያ ሳሎን ያለው ቤት ተሰጥቶን ሥራችንን እንድንቀጥል ተደርጓል። እንደ ጥንቱ ሥራውን ተያይዘነዋል። የአኗኗራችንም ሁኔታ መልካም ባልና ሚስት የሚያደርጉትን ይመስላል። እሱዋ ምግብ ስታበስል እኔ ቤቱን እያፀዳሁ ልብስ ስታጥብ ውሃ እያቀረብኩና በሌላውም ሁሉ ሁሉ እየተባበርን ሠርተን መኖር ዘወትራዊ ተግባራችን አድርገናል።

በሆስፒታሉም ውስጥ ለቁስለኞች የምናደርገው እርዳታ ከጥንቱ የበለጠ እንጂ ያነሰ አይደለም። ስለ ሁለታችን ፍቅርና ሥራ ሁሉንም ልዘረዝርልሽ አልችልም። አንቺው ተገናኝተሽኝ ለማየት ያብቃሽ፤ እስከዚያው ግን መልካም እህቴ መልካም ወንድሟ መሆናችንን ብቻ እወቂልኝ።

መጋቢት 1970

ከጦር ሜዳው ተመልሼ አንድ ሳምንት ያህል ከቆየሁ በኋላ ይህንን ሳጠራቅመው የቆየሁትን ደብዳቤ ልልክልሽ አሰብኩና በትልቅ የወረቀት ከረጢት ውስጥ ጨምሬ አሸግሁት። ነገሩን ለናኒም አማከርኳት። ሆኖም እሷ በመላኩ በኩል አልተስማማችም። ለዚሁም ያቀረበችልኝ ጥያቄ «ለመሆኑ መደምደሚያውን ምን አሉት እርስዎ ሊሄዱ አሰቡ ወይስ እሷ እንድትመጣ? «የሚል ነበር። እኔም በዚህ ጉዳይ ላይ ምንም ነገር እንዳልፃፍኩልሽ ገለጽኩላት። በዚህ ጊዜ ደብዳቤውን አሁን እንዳልክልክሽ በመቃወም፣

«ምንም የሚያስቸኩልዎት ነገር የለም።» እስከ አሁንም ሳይሄድላት ቆይቷል። ከአሁን በኋላማ ምን ችግር አለ? እርስዎ አንድ ነገር ቢያጋጥምዎት እንኳ እኔ ልልክላት እችላለሁ። ይህን ሁሉ የምልበት ምክንያት አለኝ። መቼም እኛ ከአሁን በኋላ ወደ አዲስ አበባ የምንመለስ አይመስለኝም።......ተመልሰንስ ደግሞ ምን ልንሠራ? እዚሁ ብዙ ሥራ ይጠብቀናል። ስለዚህ «እቅዳችንን» እንጀምርና እሱዋም እዚሁ እንድትመጣ እናድርግ። እንዲያውም ጥሩ መንገድ ይሆነናል።»

አነጋገሩ ትክክልና አሳማኝ ስለ ነበር ልልከው ያዘጋጀሁትን ደብዳቢኤ ከፈትኩትና እንደ ገና መጻፌን ቀጠልኩ፥ አዜቢና፤ ናኒ «እቅዳችንን» ብላ ያቀረበችው ሃሳብ ትንሽ ግር ሳይልሽ አልቀረም። እኔም ቀደም ብዬ ሳልገልጽልሽ መቅረቴ ስህተተኛ ነኝ። ገና ከጦር ሜዳ እንደተመለስን በመልሶ ማቋቋሙ ረገድ የምናደርገውን ተሳትፎ ስንነጋገር ከሕዝቡ ጋር በመተባበር መጠነኛ የጤና ጣቢያ ለመሥራት እቅድ አውጥተን ነበር።

ናኒም «እቅዳችን» ብላ የተናገረችው ይህንኑ ነው። የጤና ጣቢያው ከተሠራ አንቺኢም እዚህ መጥተሽ እየሠራሽ ለመኖር እንችላለን። ከአሁን በኋላ ወደ አዲስ አበባ ከተማ ተመልሰን የምንሠራው ምንም ከባድ ሥራ አይኖርም። ናኒ እንደምትለው ብዙ ሥራ የሚጠብቅብን እዚሁ ነው።

መጋቢት 1970

......ጦርነቱ አከተመ ለማለት ባያስደፍርም እንኳ መረጋጋቱን መጠቆም ይቻላል። ስለዚህም ሕዝቡ በጠላት የወደሙትን ቤቶችና ንብረቶች በመገንባት ከተፈጥሮ ጋር ትግሉን ተያይዞታል። የገንዝብና የሰው ኃይል ስለሚያስፈልግም ሕዝባውያን ሁሉ ትብብር እንዲያደርጉ ተጠይቋል። በዚህ ዓይነት ሌላውና ከተፈጥሮ ጋር የሚደረገው ጦርነት ተጀምሯል።

እኔና ናኒም የክፍለ ሀገሩን አስተዳዳሪ በማማከር የጤና ጣቢያውን ሥራ ለመጀመር ተነስተናል። እንዲህ ዓይነቱን መልካም ተግባር የሚቃወም ሕዝባዊ ከቶ ሊኖር አይችልም። የክፍለ ሀገሩንም አስተዳዳሪ በነገሩ ላይ ያላቸውን ሙሉ ድጋፍ ጠቁመው በዕቅዱ ላይ ሰፊና ጠለቅ ያለ ውይይት እንድናደርግ የሥራው ልምምድ ያላቸውን ሶስት ሰዎች ሰጥተውናል። እቅዱን በተግባር ለማዋል በአፈጻጸሙ ላይ የሚገጽሙንን ችግሮችና መፍትሔአቸውን ለአራት ቀናት ያህል ከነዚሁ ሰዎች ጋር ተወያይተናል።

በከተማው ውስጥ የሚገኘውን ሕዝብ በመቀስቀስ ለዚህ በጐ ዓላማ በገንዘቡና በኃይሉ እንዲተባበረን አድርገናል። የጤና ጣቢያው መሠረት የተጣላ ዕለት የተሰማንን ደስታ ምን ጊዜም አንዘንጋውም......ለግባችን ፋና ሆኖ በልባችን ውስጥ ይኖራል።

መጋቢት 1970

ናኒ የቡታ ጋዙን ከፈተችና እሳት ካቀጣጠለች በኋላ «ዶክተር ወደዚህ ይምጡ ዛሬ ጎመኑን የሚቀቅሉት እርስዎ ነዎች፤ እኔ ሻይ አፈላለሁ» አለች። ፍቅር የተሞላበት ትዕዛዝዋን ተቀብዬ ጎመኑን መቀቀል ጀመርኩ። ብዙ ጊዜ የእኔ ሥራ ሻይና ወተት ማፍላት ውሃ ማቅረብ አልፎ አልፎም እንቁላል መጥበስ ስለ ነበር ናኒ ይህንን ሥራ ያዘዘችኝ ልትሰቅብኝ ፈልጋ ነው።

እኔ ግን ስትሠራም አጥብቄ እመለከት ስለነበር ሽንኩርቱንም፥ ቅመማ ቅመሙንም በየተራው በመጨመር በጥሩ ሁኔታ አበሰልኩት። ፈገግታ እያሳየች «ግሩም ነው፥ ነገም ወጥ የሚሠሩት እርስዎ መሆን አለብዎት» አለች።

እኔም በሥራዬ እየተኩራራሁ «በሚገባ ነዋ ምን ይጐለኛል» አልኩና ከቀቀልኩት ጐመን በሹካ አቀመስኳት። በምላሱዋ እያጣጣመች «ግሩም ድንቅ» ብላ ንግግሯን ሳትጨርስ የውጪው በር ስለተንኳኳ በፍጥነት ርምጃ ሄደችና ከፈተች። ወዲያውም «ይግቡ ይግቡ» ስትል ሰማኋት።

ጐረቤታችን ናቸው፤ የሚሠሩትም በቴሌኮሚኬሽን ውስጥ ነው። ብዙ ጊዜ እየመጡ ከእኛው ጋር ያመሻሉ። በዚህም ዕለት የመጡት እንደወትሮአቸው ተጫውተው ለመሄድ ነበር። ገና ከቤት እንደገቡ ለጀመሪያ ጊዜ የጠቁኝ። «ዕቅዳችሁ ተጀመረ ሲባል ሰማሁ፥ እርግጠኛ ነው?» የሚል ነበር።

«አዎ! ኑሮ ከተባለ እንዲሁም ይኖራል፤ ለእናት ሀገር አልፎም ለዓለም ሕዝቦች አንድ አስተዋጽኦ ማበርከት ግን የመንፈስ ደስታን ከመስጠቱም በላይ ትልቅ ነገር ነው» በማለት ናኒ ተናገረች። ይህ አነጋገሯ የጐረቤቻችንን ልብ የነካ ይመስላል፤ ለጥቂት ደቂቃ አቀርቅረው በነገሩ ሲያስቡበት ቆዩ። ራት ቀርቦ በምንበላበትም ጊዜ ሁለታችንንም በአድናቆት ይመለከቱን ነበር፤ በጋራ ሠርተን መብላታችንን በመመልከት «በጣም የሚያስቀና ኑሮ ነው» ማለታቸው የተለመደ አነጋገር ሆኗል። እንደተለመደውም ታዲያ የጤና፥ ጣቢያው መጀመር ከሰጠን አዲስ ተስፋ ውጪ፥ ጦርነቱ ባስከተለው ጉዳት ስለ መልሶ ማቋቋም ስለቤተሰብ፣ መበታተን ስለ ጋብቻና ስለ መሳሰለው ስንጨዋወት አመሸን።

በዚህን ዕለት ናኒን እኔ ያለወትሮአችን ለብዙ ጊዜ ቁጭ ብለን ስናወራ ቆየን። ደግመን፥ ደጋግመን የምንጫወተውም ስለ ጤና ጣቢያው ሥራ ጉዳይ ነበር። በሁለታችን ታቅዶ የተጀመረው ይኸው ተግባር እንዳሳሰበን እሙን ነው። ከሁለታችንም በኩል «ኧረ እንተኛ» የሚል ጠፋ። ሌሊቱ እየተጋመሰ ሲሄድ ደስታ አይሉት ትካዜ ሁለታችንም እየተጫጫነን ሄደ። እንዲያው ብቻ ብቻ ቅዝዝ ቅዝዝ ብለን መተያየት ሆነ። በዚህ ጊዜ ነው ናኒ በለሰለሰና ፍቅር በተሞላበት አነጋገር «መተኛቱ ሳይሻል አይቀርም፤ ዶክተር» ብላ የተነሳችው፤ ሁለታችንም ቻና እንደ ተሸከመ በኃይል ተነፈስን፥ እሷም ወደ ክፍሏ እኔም ወደ ክፍሌ የሄድነው። በዚህ ሌሊት አንቺ መምጣት የለብሽም ወሰንሁ።

መጋቢት 1970

ውዷ አዜብ ከአሁን በኋላ እምብዛም የሚገጥመኝ ከባድ ነገር የሚኖር አይመስለኝም። ብዙ ትግሎችንም አልፌአለሁ። በእርግጥ ወደ ኮሙኒዝም የሚወስደው ረዥም ጉዞ ገና መጀመሩ ነው። ሆኖም ከአንቺ ጋር ለዚህ ዕውን መሆን ከአጠገቤ ሆነሽ አብረን እንድንጓዝ ወስኛለሁ። ከአሁን በኋላ የሚያጋጥሙኝንም ሆነ የሚያጋጥሙሽን ነገሮች አብረን መቋቋም ይኖርብናል። የዓላማ አንድነት ያለን ፍቅረኞች ተራርቀን የምንቆየው እስከመቼ ነው? በእኔ በኩል እዚሁ ድረስ መጥተሽ ብዙ ያልለሙ ሥፍራዎችን እያለማን የሚጠበቅብንን አስተዋጽኦ ሁሉ እያበረከትን ወደ ፊት የሚጠብቁንንም ትግሎች በጋራ እንድንወጣቸው ወስኜአለሁ። አንቺም የመምጣቱ ዕድል ከተሳካልሽ ወደ ኋላ እንደማትይ እርግጠኛ ነኝ። ስለዚህ የምትችይ ከሆነ በቅያሬ ሐረር ሐኪም ቤት ለመምጣት ሞክሪ፤ ይህን የማይፈቅዱልሽ ከሆነም ከዚያ እንዲለቁሽ ጠይቀሽ መምጣቱ አይከፋም። የሥራው ጉዳይ ብዙ እንዳያሳስብሽ፤ እዚሁ ከመጣሽ በኋላ ማስተካከል እንችላላን። እንኳን እንዳንች ዓይነቱ ሥራ ወዳድና ታታሪ ቀርቶ መቀመጫ ለማሞቅ ብቻ የሚቀጠሩም ጥቂት አይደሉም። ደግሞም ለአጭር ቀናት ያህል ነው እንጂ የአዲሱ ጤና ጣቢያ ሥራ ሲያልቅ እዚያው ድረስ እየሄድን በማጠናከር የምንሠራው እኛው ነን። በገጠር አካባቢ ያለን ሆስፒታል የሚወደው ሠራተኛ ቁጥር እንደሆነ ዝቅተኛ ነው፤ ባለሽበትም ቦታ የምትሠሪው ሥራ ቀላል እንዳልሆነ አውቃለሁ። ሆኖም እዚያ አካባቢዒ ብዙ አዋቂዎች ስለሚገኙ ያንቺኢ መምጣት ይህን ያህል ጉዳት አያስከትልም። እዚህ መምጣትሽ ግን አንደኛ እኔም ወዳንቺ አንቺም ወደ እኔ ማሰባችን ቀርቶ ተጣምረን በጠነከረ ሁኔታ እንድንሠራ ይረዳናል። በሌላ በኩል ደግሞ ምሁራን በተጠራቀሙበት አካባቢ ከማሟሟቅ ይልቅ እዚህ ብዙ ኃይል በሚያስፈልግበት ቦታ መሥራቱ ትልቅ አስተዋጽኦ ነው። መቼም ለዚህ ሁሉ ምክንያት የሚሆነው የእኔ ወደ አንቺ ለመምጣት ያለመቻል ነው። በእርግጥም ለጥቂት ጊዜ ብቻ ሳይሆን እስከመቼውም ወደ አዲስ አበባ መመለሱን አልፈልገውም። ብዙ ሕዝባዊ ሥራዎች የተከማቹበት እዚህ ነውና እንግዲህ በሚመችሽ መንገድ ሁሉ ጥረት አድርገሽ እዚሁ ድረስ ለመምጣት ሞክሪ።

ከቻልሽ አንዳንድ አስፈላጊ የሆኑ የቤት ዕቃዎችንም ይዘሽ ነይ፤ ካለዚያም እዚያው ለዘመዶችሽ ስጫቸው። ከአንቺ መምጣት በስተቀር ለምንም ነገር አትቸገሪ፥ እናቴንም ቢሆን እዚሁ አምጥተሻት አብረን ብንቀመጥ የተሻለ ነው።......መቼም ከሌላው ሰው ጋር ተግባብታ ልትኖር አትችልም። ቤቱን ግን በቀጥታ ለቀበሌው ማህበር አስረክበሽ ለሕዝብ አገልግሎት እንዲውል አድርጊ። እኔም እዚህ የምኖረው አዲስ ጐጆ ሠርቼ ሳይሆን መንግሥት በሰጠኝ የሕዝብ ቤት ውስጥ ነው። በተረፈ ማንኛውንም ነገር ተሳክቶልሽ ወደ እኔው መጥተሽ እስክንገናኝ ድረስ ደህና ሁኒልኝ።

ያንቺው ገድሉ በሪሁን (ዶ/ር)

ደብዳቤዎቹን በዝግታ አነበኳቸው፤ አንዳንዶቹን ደጋገምኳቸው። ብዙ ስሜቶችም ተፈራረቁብኝ። ስለጦርነቱ ሁኔታ ካነበብኩበት ጊዜ «እውነት ዶክተር ገድሉ ይህን ያህል ጀብዱ ፈጸሙ? በማለት ተገረምኩ። ስለ ናኒ ባነበብሁ ቁጥር ግን ሰውነቴ እየተሸበረ አስቸገረኝ......ሳልወድ ሁለመናዬ ይነዳል.....ደግሞ ናኒ ብሎ ጓደኛ.....ኖሮኝም አያውቅ ደግሞ የዶክተር አለማጤን.......

**26**

ለማንኛውም እቅዴን አወጣሁ። እቅዴን ለማስፈጸም ከወዲያ ወዲህ መራወጤንና የማውቃቸውን ሰዎች ሁሉ ማማከሬ ቀጠልኩ። ለመሥሪያ ቤቴ አስተዳደርና ለሚመለከተው ክፍልም ሁኔታውን በማስረዳት ወደ ሐረር ሐኪም ቤት እንድቀየር ጠየቅሁ። ከገጠር ወደ አዲስ አበባ ለመቀየር የሚፈልጉ ሐኪሞች በርካታ መሆናቸውን ባውቅም «ከክፍለ ሀገር ወደዚህ የሚቀየሩ የሉም።» እየተበለ ተደጋግሞ ተነገረኝ። ሆኖም ደጋግሜ በመወትወትና ሌላ አማርራጭ በመፈለግ ወደ ሐረር የመቀየሩን ጉዳይ ለማሟላት መታገሌን ቀጠልኩ። አንዳንዴ ተስፋ ሲያስቆርጠኝ አንዳንዴም ቀጠሮ ሲሰጠኝ የቅያሬው ጉዳይ ሳይሳካልኝ አስራ አምስት ቀን ያህል ቆየ። ከዚያ ከናካቴውም ከመሥሪያ ቤቴ እንዲያሰናብቱኝ ጠየቅሁ፤ ይህም አልተቻለም።

በዚሁ ሰሞን ውስጥ የእነ ዶክተር ገድሉ መልካም ተግባር እንደሚገለጽ ተነገረ። እኔም በተባለው ቀን ቴሌቪዥን ከፍቼ ስጠባበቅ «እውቀታቸውንና ኃይላቸውን እንዲሁም ሕይወታቸውን ለሰፊው ሕዝብ ትክክለኛ ዓላማ መስዋዕት ያደረጉ ሕዝባውያን» በሚል ርእሰ የሶስት የሕክምና ጓዶችና የአንድ ሕዝባዊ ተጋድሎ እንደሚቀርብ ተነገረ። ዝርዝሩም መቅረብ ጀመረ።

በዚህ እለት የደነገጥሁት ድንጋጤ እስካሁንም ከሰውነቴ አልወጣ። ለጊዜው ዓይኔን አላመንኩትም። ለካስ ከሶስቱ ባለታሪኮች አንደኛዋ ትሩፋት ኖራለች። ዶክተር አንዴት ስለ ሲስተር ትሩፋት ሳይጽፉልኝ ቀሩ? ወይንስ ናኒ እያሉ ሲጽፉልኝ የነበሩት ስለእሱዋ ነው?። ለምን እውነተኛ ስሟን ደበቁኝ? ምነው ምን በደልኳቸው? እሷንስ ቢሆን ምን በደልኋት? ብቻ በሃሳቤ ያልመጣው አሁንም ቢሆን የማይመጣው አስተሳሰብ የለም.......ደግሞ ቴሌቪዥኑ ላይ ሲያሳያት እንዴት አድርጋ ነበር ዶክተርን የምትመለከታቸው......

.......እጃቸውን ያዝ አደረገቻቸው፥ እሳቸውም በግራ ክንዳቸው አቀፍ እንደማድረግ......ምንስ ለቴሌቪዥን የቀረቡ ቢሆን ይኸን ያህል መቀራረብ.....ምናልባት እጮኛዋን ያስከዳሁባት መስሏት ይሆን? ምን በደልኳት......አሁም አሁንም ሳስበው እንዳንዘፈዘፈኝ ነው ያለሁት።

ለሁሉም የዶክተር ገድሉ ስማቸውን ማስጠራት ለእኔም የቅያሬ ጥያቄ መልካም መንገድ ከፈተልኝ። በእሳቸው ዝና እኔም ሰዎች ተዋወቅሁ። ለአሥራ አምስት ቀን ያህል ከላይ ታች የደከምኩበትም ጥያቄ አሁን ተቀባይነት አገኘ። ለጉዞዬም መሰናዳቴን ጀመርኩ።

ቤቱን ለቀበሌ ማኅበር አስረከብሁ። ታናሽ እህቴም ወደ ወላጆቼ ተመለሰች። የወላጆቼ ምኞት አጠገባቸው ሆኘ ወግ ማዕረጌን ማየት ቢሆንም ቅሉ አልተሳካላቸውም። በኑሮዬም ቢሆን ከእነሱ ጋር የተራራቅሁት ገና ነርሶች ማሠልጠኛ ት/ቤት ከገባሁበት ጊዜ ጀምሮ ነው። በጉዳዩ መቁረጤን ሲያውቁ «በይ ደህና ሁኒ» ብለው ከመሸት ሌላ አማራጭ አልነበራቸውም። እኔም የሚያስፈልጉኝንና መያዝ የሚገባኝን ዕቃዎች ካሰናዳሁ በኋላ ስንብት መሸኛ ጨዋታ፥ የሚባለውን ጣጣ ፈንጣጣ ሳላበዛ ከቤቴ ውልቅ አልኩ። ወላጆቼ እስከ ባቡር ጣቢያው ድረስ ለመሸኘት ቢከጅሉም «ተመለሱ እንጂ የምን አጀብ ነው። እየመጣሁ እጠይቃችኋለሁ» በማለት ስለተቆጣሁ ወደ ቤታቸው ተመለሱ። ታናሽ ወንድሜ ብቻ ሻንጣዬን ተሸክሞልኝ እስከ ባቡር ጣቢያው ድረስ ሸኘኝ።

የምሽቱ ባቡር እዚያው ቆሞ ስላገኘሁት ከወንድሜ ላይ ሻንጣውን ተቀበልኩትና «በል ደህና ሁን፤ በእረፍት ጊዜዬ እመጣለሁ እጠይቃችኋለሁ» ብዬው ወደ ውስጥ ገባሁ። ታናሽ ወንድሜ እት አበባ፥ አትስሚኝም እንዴ? ለማለት ፈርቶ በትካዜ ፊት ፊቴን ሲያየኝ ነገሩ ስለገባኝ ተመለስኩና ስማሁት። ምን ማድረግ ይቻላል? መጥፎ ተለምዶ ነው። በፊትም ሳልስመው የገባሁት ጕንጩን ሰስቼ አልነበረም፤ ግን ሆድ ከማባባት በስተቀር ምን ሊጨምርለት?።

እንደዘመኑ ፋሽን ለጉዞ በምነሳበት ጊዜ ዘመድ አዝማዶቼንና ጓደኞቼን ጠርቼ በአጀብ መሸኘቱን አላጣሁበትም። ወላጆቼንም ደግሜ ደጋግሜ የሳምኩ «ደህና ሁንልኝ» ካልኩ በኋላ ባቡር ጣቢያው ድረስ መጥተው ክንዳቸውን እያውለበለቡ እንዲሸኙኝ ማድረጉ አልከበደኝም። ግን ይህ ሁሉ ምን ሊጠቅም? ከዚህ ሁሉ እኔም ቆራጥ ሆኜ ወላጆቼንም ለእንዲህ ዓይነቱ ነገር እንዳይጨነቁ ማድረጉ የተሻለ መስለኝ። ያልተለመደ ነገር በመሆኑ ነው እንጂ ወገኖቻችን ለመርዳትም ሆነ፥ በልዩ ልዩ ምክንያቶች በየክፍለ ሀገሩ እየተዘዋወሩ እድሜያቸውን የገፉ ጥቂት አይደሉም። ወደ ፊትም በስም «ዘመድ» በአንድ አካባቢ ተሰባስቦ መቀመጥ የማይቻል ነገር ነው። በየቦታው እየተዘዋወርን የምንሠራቸው ብዙ ሕዝባዊ ተግባሮች ይኖራሉ፤ ታዲያ ያን ጊዜ እየተሳሳሙና እየተላቀሱ ለመለያየቱ ማን ቦታ ይሰጠዋል?

ባቡሩ የመንቀሳቀሻው ሰዓት ስለደረሰ ድምጹን አሰማ። ተሳፋሪዎችም ተመቻችተው በመቀመጥ እየተነቃነቁ ወደ ፊታቸው ይመለከቱ ጀመር። ባቡሩ ተንቀሳቀሰ፥ እኔም ነቃ ብዬ በመቀመጥ ፊት ፊቴን ማየት ጀመርኩ። ነፋሻማው የሌሊት አየር እኔኑ ለማስተናገድ ዛሬ ብቻ የመጣ መስለኝ። የተሳፋሪዎቹ ሆሆታና ጫጫታ ከባቡር ድምጽ ጋር ተዋህዶ እንደ ሙዚቃ አስተጋባ። ሳላስበውና ሳልፈልገው የሚያስደስት ነገር እየቀሰቀሰው ፈገግ ማለት ጀመርሁ። የምጠላው የሲጋራ ጢስ ሲሸተኝ ጥሩ ጣዕም እንዳለው ነገ ሆኖ ተሰማኝ። ጫጫታውንም ቢሆን እንደ ሙዚቃ ስተረጉመው ይህ የመጀመሪያ ጊዜዬ ነው። በዚያ ምሽት ሁሉም ነገር እኔን ደስ የሚያሰኝና ለእኔ ብለው የሚያደርጉ መሰለኝ። ወደ እነ ዶክተር ገድሉ በሃሳቤም በባቡርም እየተጓዝኩ ፊቴ በደስታ ተሸፈነ ፡

አንዳንዴ የሚያደፈርስብኝ ነገር ቢኖር ትሩፋት ስትታወሰኝ ብቻ ነበር.....እስካሁም ሁለቱን ለይቼ ማሰብ አቅቶኛል። ግማሽ ሌሊት አካባቢ ድረስ ተኝቼ ስወራጭ ቆየሁ። ስደሰትና ስተክዝ እምብዛም እንቅልፍ አልወሰደኝም። አንገቴን በመስኮት ብቅ አድርጌ የደረስንብትን ለማወቅ ፈለግሁ በግምት ግማሽ መንገድ ሳንጓዝ አልቀረንም፤ ባቡሩ ከዚህ በበለጠ ፍጥነት ለመጓዝ ባይችልም እንኳ እኔ በሃሳቤ ቀድሜው ሄጃለሁ።

በማግስቱ አስራ አንድ ሰዓት ተኩል ላይ ድሬዳዋ ከተማ ደረስን። ከዚኢያም በታክሲ ወደ ሐረር ሐኪም ቤት አመራሁ። ከሆስፒታሉ በራፍ እንደደረስሁ ልቤ በድንጋጤ ይመታ ጀመር። ምን ይገጥመኝ ይሆን? በእርግጥ ከእነ ዶክተር ገድሉ ጋር የምንገናኝ አልመሰለኝም። ለማንኛውም መጀመሪያ ዘበኛውን ስጠይቃቸው «እንጃ ልጄ እስቲ ወደ ውስጥ ግቢና ጠይቂ» አሉኝ፤ ሰተት ብዬ ገባሁ። ሽርጥ ለብሶ ወደ ክፍሉ በመሮጥ ላይ ሳለ ያየሁትን ሰው እጄን አውለብልቤ አስቆምኩትና ጠየቅሁት «ሥራቸውን ጨርሰው ወደ ቤታቸው ተመልሰዋል» በማለት ከመለሰልኝ በኋላ የያዝኩትን ሻንታ ትክ ብሎ እየተመለከተ» ከሩቅ ነው የመጣሺው?» ሲል ጠየቀኝ፥ እኔም «አዎ ከሩቅ ነው፤ ወዴት ላገኛቸው እችላለሁ?» ብዬ በማስተዛዘን ጠየቅሁት። ሽርጡንም ሳያወልቅ «እኔ አሳይሻለሁ» አለና ሻንጣዬን ይዞልኝ ከግቢው ወጣን።

የዶክተር ገድሉ ቤት ከሐኪም ቤቱ ስለማይርቅ በፍጥነት ደረስን። በር ስናንኳኳም ትሩፋት ብቅ አለችና ስታየኝ «አዜብ» ብላ ጮኸች። በዚህ ጊዜ ዶክተር ገድሉም እየሮጡ ወጡ። ሁለቱም እየተንደረደሩ መጥተው ተጠመጠሙብኝ። እኔም የሁለቱንም አንገት እቅፍ አድርጌ ፊቴን መሀከላቸው አስገባሁ።

ዶክተር ገድሉ «አዜቢና፥ ለዚህ ደረስን» ሲሉኝ ትሩፋት ደግሞ ቀኝ ጉንጩ ላይ ጥብቅ ብላ «.....እንደገና ተገናኘን« አለችኝ። ጥርጣሬዬ ሁሉ ከትከሻዬ ላይ ወረደልኝ፤ ቅዠቴ ወደ አስደሳች ሕልም ተለወጠ። ለጊዜው ለይቼ የማነጋግረውን አጣሁ፤ እንዲሁ በደፈናው ሁለቱንም «ደህን ናችሁ?» ማለቴን ቀጠልኩ። በዚህ መሀል ሻንጣዬን ተሸክሞ የመጣው ሰው ትዝ አለኝና ዘወር ስል፣ አሁንም ተሸክሞ እንደቆመ በአድናቆት ይመለከተናል። «አውርደው እንጂ፤ ኧረ እንዴት ዓይነቱ ትሁት ሰው ነው» አልኩና ልቀበለው ስል ዶክተር ገድሉ ቀድመውኝ ተቀበሉት። ልቤ ወደ እነ ትሩፋት ጨዋታ ሄዶ የረባ ምሥጋና እንኳ ሳላቀርብለት ወደ መሥሪያ ቤቱ ተመለሰ።

**27**

ትሩፋት ተለውጣለች ፊቷ በጣም ጠቋቁሯል፣ ገጽታዋ ሁሉ እንዳለፈው ጊዜ ሳይሆን የተኮማተረና ጥንካሬ የተሞላበት ሆኗል። የዶክተር ገድሉም ፊት በጣም አፈርማ ሆኗል ሻካራ ዓይነት።

ከተገናኘን ገና ሠላሳ ደቂቃ እንኳ ሳይሞላን ዶክተር ገድሉ ፈገግ ብለው በናፍቆት ዓይን እየተመለከቱኝ «ይኸውልሽ ገና ከአሁኑ ያ......ግልጽ ያልሆነልኝ ትካዜና ሃሳብ ለቀቀኝ» አሉ።

በፊት የተጨነቁበትንና እኔ ስመታ መድህን የሆንኩበትን ነገር ምን እንደሆነ ለማወቅ ብዙ አሰላስላለሁ። እንግዲህ ብቸኛ ያለመሆናቸው ይሆን?.....ወይስ የፍቅራቸው ሚዛን የደፉበትን ማወቃቸው.......

በዚህ ምሽት የቅርቡን የሩቁን እያነሳን ብዙ ተጫወትን። ስለ አሮጊቷ በጠየቁኝ ቁጥር ግን «ደህና ናቸው ለመምጣት ግን አልቻሉም» በማለት እየሸፋፈንኩት ቆየሁ። በስንት ጊዜያችን የተገናኘን ሰዎች ጨዋታ ያለቀብን ይመስል «በሉ እንተኛ» ተባባልን።

ናኒ ቀስ እያለች ብድግ አለች፤ በለዘብታ አስተያየት እኛ እኛን እያየች። እኔም ሳይታወቀኝ አብሬ ብድግ አልኩ፣ የአክብሮት አነሳስ ዓይነት፤ እሱዋ ነጁዋን ስታሰናዳና እኔ እቅፏ ውስጥ ስገባ አልታወቀኝም፤ ያ.....ቅፅበት የናፍቆቴ ማሠሪያ እንደሆነ ተሰማኝ።

እጆችዋን ቀስ እያለች ከትከሻዎቼ አውርዳ መለስ እላለሁ ስትል «ናኒ» አልኳት፤ ፊቷን ሳትመለስ ቆም እንደ ማለት ስትል፥

«ጓዴ ደህና እደሪ» አሏት ዶክተር፤ ፍቅር አክብሮትና ስሱነት በተመላበት አንደበት ዘወር ብላ አየችን። እንደገና በዚህን ወቅት፤ ልጆቹዋን ሳስማ አስተኝታ ደህና እደሩልኝ በሚል እናታዊ አስተያየት.....ናኒ ስሟ ብቻ አይደለም ለካ አዲሱ አልኩኝ በልቤ.....ተፈጥሮዋም እንጂ፤

ከሄደች በኋላ እንኳ ያለች ያህል አብረን ብዙ ጊዜ ቆየን፤

የልባቸውን እንጉልል ቀስ እያሉ በመተንፈስ «ማን ያውቃል ያለላትን.....» አሉ ዶክተር በግራ ክንዳቸው አቀፍ እያደረጉኝ «ማን ያውቃል.....» ደረታቸውን ደገፍ ብዬ አሰላስል ገባሁ።

ናኒ ከወጣች በኋላ ዝም ብሎ መተያየት ሆነ። ዓይናቸው ሁለመናየን እየደባበሰ ቀስ እያለ ቀለበት ጣቴ ላይ አረፈ። በቅፅበትም ፊታቸው በፈገግታ ተሞልቶ «አስበጀሽው እንዴ? አሉኝ፤ አንገቴን አቀፍ አድርገውም እየተመለከቱኝ «እንዲህ ተመልሰን እንደምንገናኝ እርግጠኛ ነበርሽ ማለት ነው?» ቀጠሉ።

«እንዴታ» አልኳቸው። አንደበታችን እንደገና ተፈታ።

መብራት ጠፍቶ ከተኛንበት በኋላ የእኛ ወሬ አላለቀም።

አንዳንዴ ልቤ እንጥልጥል ይላል በየጨዋታችን መካከል፤ ማሰሪያ ያላገኘ ነገር ይጉላላብኝ ይመስላል። መለስ ብዬ አስባለሁ። ለብቻዋ አንድ ክፍል ውስጥ የተኛችው ትሩፋት ሁኔታ ይመጣብኛል። በዚህን ዓይነት ስሜት በምዋዥቅበት ወቅት ነው ካንገቴ ቀና በማለት

«ለመሆኑ ለመሆኑ.....» በማለት የጀመርኩት።

«የሆናይ ሆኖም........» እያሉ አስተቃቀፋቸውን ያመቻቻሉ እሳቸው።

«የትሩፋትን ስም ያልገለጹልኝ......

«እ......

«የትሩፋትን ስም......

«ኦ......የናኒን.......

«እ......

«a rose Is a rose…….» በማንኛውም ሌላ ስም ብትጠሪው…..ለዚያውም በቀውጢ ሰዓት…..

«…..ቢሆንስ…..»

«ማን ጠይቆ…..ማን አጢኖ ብለሽ…..»

ሰውነቴ እየተመቻቸና እየተዝናና መሄድ ጀመረ፤ እንቅልፍ እየተጫጫነኝ…..እስኪ ወስደኝ ስመመኔን ባትለየውም……ለመሆኑ ናኒ ምን ይሰማት ይሆን? ያለፈውን ካሁን ጋር ስታስተያየው.……ምናልባት ዶክተር ዘውገ ኖረው ቢሆን……

ጥዋት እንደተነሳሁ ወደ ናኒ ክፍል ሄድሁ። ዶክተር ገድሉም ወዲያው ተከትለውኝ መጡ። እኔ ድሮ በሷ ያልቀናሁትን ያህል ሁኔታው የተገላቢጦሽ ሆነና የነገሮችን ሂደት በማስታወስ ልቤ ቢከብደኝም የተቻለኝን ያህል ልቋቋመው ሞከርሁ። በበለጠ ብርቱ ሆናና ተቋቁማው ያገኘኋት ግን እሷን ነበር። ምንም ዓይነት ትካዜ አለየሁባትም። እንዲያውም እኔና ዶክተር ገድሉን በደስታና በፈገግታ እየተመለከታት ጠንካራነት ገለጸች

ቁርስ ካደረግን በኋላ ገድሉ የትሩፋትን ትከሻ ያዝ አድርገው «ለአዜብ የአዲሱን የጤና ጣቢያ ሥራ እናሳያት» አሉ…..የሁለቱም ፊት በፈገግታና በኩራት ተሞላ።

እኔም ስለ አዲሱ የጤና ጣቢያ ሥራ በማንሳት «…….ከእርስዎ ደብዳቤ ሌላ በዜና ማሰራጫም ስለ ሥራችሁ ትልቅ አስተዋጽኦ ሰምቻለሁ» አልኩ።

«አሃ! አሃ! አንቱ ማለትሽን አሁንም አልተውሽም ከአሁን በኋላ መተው ይኖርብሻል» አሉ ዶክተር ገድሉ ከተገናኘን ጀምሮ አንቱ ስላቸው አድሬ አሁን በምን ትዝ እንዳላቸው አላውቅም። ለማንኛውም ነገሩን በመቀበል አንተ አንተ እያልኩ ለመጫወት ሞከርኩ። በእርግጥ ለጥቂት ጊዜ ያህል አፌ ላይ ቢያስቸግረኝም ቅሉ እያደር እንደምለምደው ስለገመትኩ ብዙም አልተጨነቅሁበትም።

**28**

በሃሳባቸው መሠረት ጤና ጣቢያ ወደ ሚሠራበት ሥፍራ ሄድን የሕንፃው ሥራ እየተገባደደ መሆኑንም ተመለከትኩ። ሠራተኞቹ እኛ በሄድንበት ሰዓትም እየተሯሯጡ ነበር። የጠዋቱ ጤዛ እንኳን ለሠራተኛ ለመንገደኛም የሚያውክ ነበር። ሆኖም ይህን ሁሉ ከምንም የቆጠሩት አይመሉም። ከሠራተኞቹ ውስጥ ከፊሉ በነፃ አገልግሎት የሚሰጡ የሀገሬው ነዋሪዎች ናቸው።

ዶክተር ገድሉ ወደ እኔና ትሩፋት እየተመለከቱ «ይህች ጤና ጣቢያ ሕክምና መስጠት ስትጀምር በግንባር ቀደምነት የምናደራጃት እኛው ነን» አሉ።

ሲስተር ትሩፋትም «ለዚህ ምን ጥርጥር አለው» ስትል እኔም ፈገግታ በማሳየት ድጋፌን ገለጽኩ። ይህንን ጉብኝት እንደጨረስን በቀጥታ ወደ ሐረር ሐኪም ቤት ሄድን። በቅያሬ የመጣሁበትን ወረቀት ለሚመለከተው ክፍል አሳይቼ ወዲያውኑ ሥራዬን ቀጠልኩ።

እስከ ዘለዓለሙ ተደብቆ የሚኖር ነገር የለምና ለዶክተር ገድሉም የእናታቸውን ሞት አረዳኋቸው፤ ከዚያ በተረፈ የኑሮአችን ሁኔታ ከመቼውም ይልቅ እያማረ ሄደ። በአካባቢው እንደ አዲስ ነገሮች የማይመለከተንና የማይቀናብን አልነበረም። ትካዜ፥ ጭንቀት፥ መራራቅ፥......ሁሉንም እርግፍ አድርገን በመተው ተግተን ሥራችንን ቀጠልን። በቤትም ሆነ በውጭ ለሚገጥሙን ችግሮች መፍትሔ መፈለጊያችን ውይይት ሆነ። ከትንሽ እስከ ትልቅ ሥራ ድረስ የሦስታችንም ከልብ የመነጨ ትብብር አልተለየንም። እየሰነበትን በሄድን ቁጥር ስለ ትሩፋት ብቸኝነት መተከዛችንን አቆምን። ራሷ ትሩፋት ለዚህ ሁሉ ቦታ እንደማትሰጠውና እንደማትጨነቅበት ተረዳን። ሌላው ቢቀር በሁኔታዋ......የልቧን ባናውቅም።

አንድ ወር ያህል በዚህ ዓይነት እንደቆየን ችግር የደረሰባቸውን ወገኖቻችንን ለመርዳትና ተፈጥሮን በቁጥጥራችን ሥር ለማድረግ የምርት ዘመቻ እንደሚያስፈልግ በዜና ማሰራጫዎች ተገለጸ። ለዚሁም ዓላማ ሕዝባውያን ሁሉ ትብብራቸውን እንዲያሳዩና የዘመቻውን ጊዜ በተጠንቀቅ እንዲጠብቁ በዚያው አጋጣሚ ተነገረ።

ይህንን የሰማነው የአዲሱ ጤና ጣቢያ ሥራ ሊያልቅ አካባቢ ነው። እኛም በዚሁ በአዲሱ ጤና ጣቢያ የሕክምና ሥራችንን ለመጀመር እየተሰናዳን ቢሆንም እንኳ በምርት ዘመቻው መሳተፍ ግዴታችን ሆነ።

ዶክተር ገድሉ ይህንኑ አዲስ ዜና በሰሙበት ወቅት «እንዲህ የጤና ጣቢያውን የሕክምና ሥራ ለማስጀመርና ለማደራጀት አንዳችን ብቻ በቂ ነን። በነገሩ ላይ እንወያይበትና ከመሀከላችን ሁለት ሰው ወደ ምርቱ ዘመቻ ለመሄድ ቢሰናዳ መልካም ነው» በማለት ጉዳዩን አነሱት

ሲስተር ትሩፋት ፈጠን ባለ አነጋገር «ለዚህ ምንም ውይይት አያስፈልገው። እኔኢ እንደሆንኩ በፍጹም አልቀርም። በጦርነቱ ወቅት ከእርስዎ ጋር ዘምቻለሁና አሁን ደግሞ ከውዷ ጓደኛዬ ከአዜብ ጋር ብዘምት ደስ ይለኛል። ደግሞም እርስዎ ለአዲሱ ጤና ጣቢያ በጣም ስለሚያስፈልጉ እዚሁ ቀርተው ማንቀሳቀስ አለብዎት። እኔና አዜብ ግን ወደ ምርቱ ዘመቻ ለመጓዝ መዘጋጀት አለብን» አለች።

እኔም አንዴ ከተነፈስኩ በኋላ «ይሁና....» የሚኢል ቃል ስናገር ተሰማኝ፤ በመቀጠልም «አይ የጉዞው ጣጣ» አላሉትም» አሉኝ።

«እሱስ ልክ ነዎት! ብቻ የሰው ሁሉ አመለካከት አንድ ዓይነት ባለመሆኑ ቶሎ የሚሰለችና በግማሽ መንገድ የሚቀር ሊኖር ይችላል። በአንፃሩም ደግሞ በቆራጥነት እስከ መጨረሻው የሚጓዝም ይኖራል» ካልኩ በኋላ ግማሽ ቀልድ በተቀላቀለበት አነጋገር «የሆነስ ሆነና የጉዞው መድረሻ ወዴት ነው?» ብዬ ጠየቅሁ።

ዶክተር ገድሉም በኩራት መንፈስ ፈገግታ እያሳዩ፤

«እዚያው ኮሙኒዝም ነዋ!» አሉኝ።

**ማሞ ቢጩ**

ከአውግቸው ተረፈ

ማሞ አዳራሽ አካባቢ የታወቀ ልብስ ነጋዴ ነበር፤ መቸርቸሪያ ሳይሆን የጅምላ መሸጫ ሱቅ ያለው የሚመስል፤ በአለበበሱ የሚሽቀረቀር ጫማውን እንኳ በቀን ሁለት ጊዜ የሚያስጠርግ፤ አካባቢው «አባዝራው ማሞ» የሚል ቅፅል ያወጣለት።

ማታ ከመርካቶ እስከ ውቤ በረሃ ገንዘቡን ሲዘራ ማምሸት ባንኮኒ ተደግፎ ውስኪ እንደ ውሃ ማስቀዳት፥ መጠጣት መጋበዝ ሌላው የታወቀበት ተግባሩ ሲሆን እማይገባበት ቡና ቤት እማያውቃት ሴት አልነበረችም። «መኪና ለምን አትገዛም?» ሲሉት እንኳ «መኪና ምን ያደርግልኛል? እብቤት አልገባ እኔ የማድረው እመሸብኝ» ነበር መልሱ።

ደስ ባለው ቀን ሁለቱን የሱቅ ሠራተኞቹን እያዞረ ያጠጣቸዋል። ደሞዝ ግን ከሃያ አምስት ብር በላይ አይከፍላቸውም። ማታ ማታ እየዞረ የሚበትነው ገንዘብ እስካገኘ ድረስ ስንት ዕቃ ተሸጠ ምን ተገዛ እያለ ስለማይቆጣጠራቸው እነሱም በፈንታቸው ከማሞ ሱቅ የሚዘርፉትን ገንዘብ ውቤ በረሃ ባይደርሱም እንኳ ማታ ማታ መርካቶ ለመርካቶ ሲበትኑ ያመሻሉ።

ማሞ ሚስት አልነበረውም። መሀል አራዳ ፒያሳ አንድ እታወቀ ቡና ቤት ፍቅር እስኪያዘው ድረስ ሁልጊዜ ለማሞ ሠርግና ምላሽ ነበር። ያራዳይቱ ቆንጆ ግን በፍቅር ገመድ ሸብባ ያዘችው፤ እንዳሰኛትም ትመራው ጀመር፤ ከዚህ ጊዜ አንስቶ መጠጣቱን ባያቋርጥም ብዙ ቡና ቤት ማዳረሱን ተወ። ሆኖም እያደር መጠጥ አዘውታሪነቱም እያደገ መጣ፥ ውስኪ ከበር ምላሽ ቅጅ ከማለት አልፎ «ኑ ወዳጄን እዩልኝ» እያለ ለሚያመጣቸው ጓደኞቹ ጠርሙስ ውስኪ ማስከፈት አዘወተረ። መስከር፣ መታመም፥ መታ። ሱቅ ሄዶ ገንዘብ መረከቡን ተወና «አራዳ ድረስ አምጡልኝ» እያለ ሱቁን ሙሉ ለሙሉ ለሠራተኞቹ ተወ።

ሠራተኞቹ አዩኝ አላዩኝ እያሉ መስረቃቸው ቀረና «እኛን በሃያ አምስት ብር ይገዛናል እሱ ለማንም ውስኪ ይረጨዋል» እያሉ ሽያጩ በነሰ ቀን ሸሚዝና ሹራብ ከሱቅ በንቃሻ መወርወር ጀመሩ። «ጠጉራም ውሻ አለ ሲሉት ይሞታል» ባለቤትና ሠራተኞች ሱቁን መዘበሩት፤ ማሞ ባዶ ሱቅ ታቅፎ ቀረ።

የሱቁን ቁልፍ ሸጠ። ኮንትሮባንድ እነግዳለሁ ብሎ ድሬዳዋ ወረደ። እዚያም አልቀናውም፥ በኮንትሮባንድ ያጋበሰው ዕቃ ከመቀመጫ ጋር ተወረሰ፤ የመጨረሻ መፈናፈኛውን አጣ።

አዲስ አበባ ተመልሶ ደላላ ሆንኩ ብሎ ሲዞር ቢውል እሳት የላሱ ደላሎች መሀል «የባላገር መጤ» ሆኖ ለጥብስ አደረስኩት ያለው ቤትና ርስት ሽያጭ ሁሉ እየተፋረሰ ሳይሳካለት ቀረ። በየቀኑ ይበትነው የነበረው ብር ቀረና ዛሬ በሳንቲም እንኳ የሚቆጠር ገንዘብ አረረበት። እነዚያን ያሸበርቅባቸው የነበሩ ልብሾቹን አንድ በአንድ ሲቀረው ሸጦ ጨረሰ። ከሸሚዙ አቅም እንኳ መቀሪያ አጥቶ ሲቆሽሽበት ማታ ማታ ጭፍጭፍ ማድረግ ነበረበት።

በየሱቁ እየተቀጠረ መሥራ ጀምሮ ነበር። ነገር ግን ማዘዝ የለመደ ጌታ ጎንበስ ብሎ ጫማ ለመለካት ሲኮራ ሲያውት ብዙም ሳይቆይ ያስወጡታል። እያደርም እስከናካቴው የሚቀጥረው አጣ። ኑሮ አቃተው፤ ቀወሰና አማኑኤል ሆስፒታል ገባ።

ከአማኑኤል ግማሽ ቀውስ ግማሽ ጤነኛ ሆኖ ሲወጣ የሚያውቃቸው ሰዎች መንገድ ላይ ሲያዩት እያዘኑ ለሲጋራና ለጫት እያሉ አንድ ብርም ሁለት ብርም ሲሰጡት ለትንሽ ጊዜ እንደ ምንምን ቆየና 1960 ዓ.ም ሲብት ጨርሶ ወደቀ። ሆኖም ተስፋ አልቆረጠም። ቢያንስ ቢያንስ ተለጣፊ የሹራብ ሱቅ አዳራሽ አካባቢ እገዛለሁ፥ ባጣ ባጣ ለሆዴ ያህል አላጣም በማለት መስከረም መጨረሻ ላይ ጨርቅ ተራ ድለላ ጀመረ። ወግ ወጉማ ያገኘውን ያህል አምሳ ሳንቲም ሆነ ብር እቁብ ገብቶ ለማጠራቀም ነበር።

የዚያን እለት ጠዋት መሐመድ ሳላ ሻይ ቤት ቁርሱን በሦስት ዳቦ ፈታ በልቶ ሦስት ሰዓት አካባቢ በኪኪያን ሱቅ መደዳ ያለውን መንገድ ይዞ ሄደና በመስተዋት ተራ ብቅ አለ። መንገድ ዳር በር በሩን አንቀው የሚጠብቁት ጨርቅ ነጋዴዎች «ጆ» ምን ይዘሻል? እምይ ያራዳ ልጅ ሰዓትም ይዘሽ እንደሆነ አምጪው እንገሻለን። መሀል ብትገቢም ለናትሽ ልጅ አትሸጭው እያሉ ያለባበሱን ንጹሕነት ፊቱ ላይ ከሚታየው የመቸገር መልክ ጋር አገናዝበው ሳይሸጥ አይቀርም የሚል ግምት በመውሰድ ከበብ ከበብ አደረጉት፤ ለመስል እንኳን ጊዜ አልሰጡትም። መልስ ያገኙ ያህል «ኮቱን ነው የሚሸጠው በቃ! እኔ ቀድሜአለሁ» እያሉ አዋከቡት፥ እንደ ቀልድ እያስመሰሉም አንዱ የማሞን እጅ ሲይዝ ሌላው ኮቱን ማስወለቅ ሲጀምር «ኧረ አልሸጠውም እኔ ራሴ ለመነገድ ነው የመጣሁ» ቢል ምንም አልሰማውም። «እኔስ መሀል ገብታችሁ ምን እንደምታገኙ ነው፥ የማይገባኝ፤ እኛም የምገዛችሁ በገንዘብ፤ እነሱም የሚገዟችሁ በገንዘብ እኛን እምቢ እያላችሁ ውስጥ ስትደርሱ ትሸጣላችሁ» በማለት «ማውለቁን አፍረህ እንደሆን ና ወደ በረንዳው እንሂድ» እያለ ታደሰ የሚባለው ደላላ ማሞን በኮቱ አንቆ አጠገቡ ወደሚታየው በረንዳ እየጎተተ ወስዶ ለማውለቅ ይተናነቀው ጀመር።

ማሞ የከበቡትን ሰዎች ብዙ መሆን አዬና አልሸጥም ቢኢል በግድ እንደሚነጥቁት በመጠራጠር በዋጋ አስፈራቶ ለማፍረስ በማሰብ «አምሳ ብር» አላቸው። ሆኖም ታደሰን በቀላሉ የሚላቀቀው አልሆነም። ኮቱን በመመለካከት «ትቀልዳለህ መስለኝ፥ ያረጀ ብዙ የለፋ ኮት ነው፤ እቅጯን ተናገር እባክህ......ደግሞ ሱፍ ትምሰል እንጂ ቴትሮን መሆኗ ቁልጭ ብሎ ይታያል። መቸስ ብዙም ባንማር ትንሽ ሞካርረናል። «ጨርቅ ተራ ከማትሪክ የወደቁ ተማሪዎች መሰብሰቢያ ነው» ሲሉ አልሰማህም? እና ምንም ያራዳ ልጅ ብትሆን አምታትቼ እሄዳለሁ ማለትህን ትተህ አስር ብር ይበቃሀል» እያለ አስር ብር መዞ እንካ አለው። ማሞ እምቢኢ አለ። በዚህን ጊዜ ደላሎቹ እሚያዩ እየመሰሉ አንዱ ላንዱ ሲያቀብል ማሞ ሲከተል «ካንተ አልተቀበልንም ዞር በል» እያሉ ሲገፈትሩት መጨረሻ ላይ ከታደሰ ጋር ተፋተጠ።

«አምጣ ኮቴን! እንኳን በአሥር ብር በሃምሳ ብር አልሸጥልህም» አለ ማሞ።

«ትቀበላለህ ተቀበል፤ አለበለዚያ ከነ አስር ብሩ ታጣዋለህ። ሲያዩህ አራዳ ትመስላለህ ግን እልም ያልክ ጥሬ ነህ፤ አጉል አራዳ ልሁን ባይ!» ብሎ አሁንም አስር ብሩን ዘረጋለት። ማሞም አሁን በባዶው ምን አጯጯኸኝ? ኮቱ እንደሆን በጄ የለም። ከነጭራሹስ አላየሁም ቢለኝ በየትኛው ምሥክር ረትቼ ልቀበለው ነው? ብሎ በሩን ተቀበለና እዚያው ወራጅ ተራ ገብቶ ሲመራረጥ ከቆየ በኋላ አሮጌ ጃኬት በስምንት ብር ገዝቶ ለበሰ።

የተረፈችውንም ሁለት ብር ይዞ ወደ ጠጅ ቤት ሄደ። ለማታው መኝታ አምሳ ሣንቲም እንኳን አላስቀረም።

ከዚያን እለት ጀምሮ የባሰ ሰካራም እየሆነ ሄደ። አንዳንዴማ ማን አሜሪካን ግቢ ወስዶ እንዳስተኛው እንኳ ትዝ አይለውም። ከሁለት ብር ወደ አንድ ብር አልጋ ከዚያ ወደ አምሳ ስንቲም ሲወርድ በመጠጥም ከውስኪ ወደ ቢራ ከዚያ ወደ ጠጅ አሽቆልቁሏል።

ማሞ ጨርቅ ተራ እየሄደ መዋል ከጀመረ ሰነባብቷል። ሆኖም ሌሎች ደላሎችና ነጋዴዎች በጉልበትም በብልሃትም በማጭበርበርም እየተጠቀሙ ሲገበያዩ ከማየት በስተቀር እሱ ሻጭና ገዥውን እንኳ ለይቶ ማወቅ አልቻለም። ልብስ የወንድና የሴት፥ ያዋቂና የልጅ፣ አሮጌና አዲስ፥ መሀረብና ካልሲ ሰዓት፥ ሬዲዮ ወርቅ፥ ጫማ ባርኔጣ፥ ሳይቀር ይሸጣል፥ ይገዛል፥ ማሞ ግን ውራጅ እንጀራ ውራጅ ነፍስ ሳይቀር ሲገዙ፥ ሲሸጡ ከሚውሉ ጮሌዎች መሀል ፈዞ ከመዋል በተቀር መሀረብ እንኳ ገዝቶ መሸጥ አልቻለም።

የታደሰና የጓደኞቹ ስድብ ሲያሰለቸው መሳደብ ይጀምራል። «አራዳው» እያሉ ያበሽቁት የነበረው እነሷቸው አግኝቶ፥ ያጣ፥ እንዲያውም አማኑኤል ገብቶ የወጣ መሆኑን ሲሰሙ «ዕብዱ» «ቢጩ» እያሉ መቀለጃ አድርገውታል። ማሞም ሌላ መሄጃ ስላጣ ጠዋት ማታ ከነሱ ጉያ የማይወጣ ሆነ። ደስ ባላቸው ቀን «ለማሞ እናዋጣለት» እያሉ የማታ ማታ የሚሰጡትን የመዋጮ ሳንቲም ተስፋ አድርጎ ከጨርቅ ተራ ሀኪም ይንቀለኝ አለ።

ሱሪውና ጫማው ጃኬቱ አለቁበት። ማሞ ስሙኒም ቢኢገኝ ሽልንግ ጠጅ ከመጠጣት በስተቀር ሌላ ምንም እማይሠራ ሆነ። ሳንቲም ካጣ አንድ ጥግ ቦታ ይፈልግና ፀሐይ እያንቃቃው እየተገላበጠ ይጋደማል። አንዳንድ ጊዜ ከጠጅ የተረፈው ቀን አሜሪካን ግቢ ይሄዳል እንጂ ማደሪያው በረንዳ ሆኗል። ፀጉሩን ስለማያበጥረው ተንጨፍሮ የውነት ዕብድ አስመስሎታል።

እነ ታደሰ ገበያ በሌለበት ሰዓት እየተሰበሰቡ ማሞን በስድብና በጥፊ እየመቱ መጫወት ደስ ይላቸዋል። «ያዋጣንልህ እንድትሰክር ነው። ሰክረህ ካላጫወትከን ሁለተኛ ላንተ ዱዲ እሚያጭርህ የለም» ይሉታል። ሞቅ ብሎት በመጣ ቀን ይዘፍናል። ሊስትሮዎች አዟሪዎች፥ ጭምር ከበው ያዳምጡታል። እየቆነጠጡ እየጎነተሉ፥ ከኋላ በኩል በጥፊ እየመቱ ጢሙን እየጐተቱ።

ዱላውን ስድቡንም የጀመረው ታደሰ ነው። አሮጌ ጨርቅ ተራ የተዋጣለት ዱለኛ ነው። ከማንም ጋር ሲቀጣጥቀጥ ይውላል። ታዲያ የላይኞቹ ጥርሶቹ ረግፈው በብርና በወርቅ ጥርስ ተተክተዋል። ታደሰ ዕቃ ሲገዛ ዋጋ ሰብሮ ነው። ሌላው ነጋዴ ሃያ ብር የሚገዛውን ደህና ዋጋ ሰጠ በተባለ ቀን አስር ይገዛዋል። ቸግሮት ሊሸጥ ይምጣ ወይም ቤት ሰሮስሮ ቁም፥ ሣጥን ሰብሮ ይምጣ ለታደሰ ያው ነው። ሕሊናውን ደስ የማይለው ገበያ ሲያጣ ብቻ ነው። ሌባ እንኳ ከኪስ አውልቆ ሲሮጥ ተከትሎ ሂዶ ምን ያህል ገንዘብ እንደሰረቀ አይቶ ትንሽ ካልሆነ በስተቀር አካፍለኝ ብሎ ድርቅ ይላል። ማታ ማታ ማጅራት ይመታል እየተባለ በጨርቅ ተራ ይታማል።

ማሞ ታደሰን ስድብና ጥፊ በሆዱ ችሎ ማታ የሚሰጠውን አሥር ሳንቲምና ስሙኒ በተስፋ ይጠብቃል። ታደሰም ማሞን ሲያላግጥበት ይዋል እንጂ ሳንቲዒም ሳይሰጠው አይሄድም። እንዲያውም እንደ ልማድ አድርጐ «ለማሞ እናዋጣለት እንጂ ዛሬ ምንም አልቀመሰ» ካለ ግማሹ ማሞ ሰክሮ እንዲያጫውተው ወይም ታደሰ እንዳይቆጣው ያዋጣለታል። አንዳንዴም ደስ ያለው ቀን «አይዞህ አንድ ቀን በርከት ያለ ገንዘብ አዋጥተንልህ ተለጣፊ ሱቅ ይኖርህ ይሆናል! ማን ያውቃል?» እያለ ያበረታታዋል።

ታደሰ ሊስትሮዎች ጠርቶ «ማሞ ቢጩን ጭራ አስበቅሉት፤ አሁን ጠጥቶ መቷል» ይላቸዋል። ታዲያ ሊስትሮዎች ክበብ ያደርጉና አንዱ ፀጉሩን ይነጨዋል። ዞር ሲል ሌላው በጥፊ ይመተዋል። ባንደኛው ትክሻ አሳልፎ ስለሆነ የሚመታው የትኛው እንደሆነ ለይቶ ማወቅ ያስቸግረዋል። «እኔ አይደለሁም ማሞ» ይሉታል። «እስቲ እንግዲህ ይህን ምን ትሉታላችሁ? አታዩትም እንዴ ፀጉሬን ሲነጨኝ» ይላል ማሞ። አንዱ ልጅ ከኋላው ይዞርና ኮቱን ገለጥ አድርጎ የሲጋራ ቁራጭ ጀርባው ላይ ይጥለበታል። እሳቱ ሲፈጀው ይዘላል። ልጆቹ ይስቁበታል። አንዱን ልጅ ማባረር ይጀምራል። እየተሽሎከሎከ ያመልጠዋል። ማሞ ከየመንገደኛው ጋር እየተጋጨ ሲሮጥ ካላሰበው ሰው ጋር ይጣላል። ብዙ ጊዜ መኪና ሊገጨው ሲል ይተርፋል። ከሩጫ ሲመለስ ጠጠር ይወረውሩበታል። የደፈሩትን ጢሙን ይዘው ይጎትቱታል። ሌምቻቸው ሲል ሮጠው ሄደው ታደሰን የሙጥኝ ይሉታል። ማሞ ከታደሰ ጋር ብዙ ቀን ተደባድቧል፤ ጨርቅ ተራ እንደ ጀመረ ሰሞን። በኋላ ግን ገንዘብ የሚሰጠው እሱ መሆኑን አውቆ መጣላቱን ትቷል።

ብዙ ጊዜ ጉታቸው፥ ቁንጥጫው ሩጫው፥ ጥፊው ሲያደክመው ወጣ ይልና ፀሐይ ላይ ይጋደማል፤ ሰውነቱን እያከከ። «ማሞ አትከክ» ይለዋል አንዱ እንደአጋጣሚ ያየው፣ «እከካም ሊስትሮ ሁሉ» ይላል ማሞ «ጫማዬን ለመጥረግ እንኳን አትበቁ የነበር ዛሬ ትሰድቡኛላችሁ»

«ማሞ ዓይንህን አታፍጥ ታንንት እኔ ባዋጣሁልህ ሣንቲም ነው ሰክረው የተሰደሰትክ። ና ጠጅ ልግዛልህ» ብዙ ጊዜ ቢያሾፉበትም አንዳንዴ የምራቸውን ስለሚገዙለት ሲናገሩት የውነታቸውንና የውሸታቸውን ለይቶ ስለማያውቅ እንትርክ ውስጥ ያስገቡታል እና «እሺ ግዛልኝ» ሲል ተናጋሪው «ደም ጠጣ» ይለዋል ወይም «ማሞ ና ዳቦ ልግዛልህ» «እሺ ግዛልኝ» «የማይጨውን ቦምብ ብላ» ወይም «ማሞ እግርህ ምን ሆኖ ነው ያበጠ?» «ጫማዬ አልቆብኝ ባዶ እግሬ ስሄድ ጠርሙስ ወግቶኝ» ሲል «አይደለም ቁምጥና ሊጀምርህ ነው።» አንዳንዴ ሁኔታው ማሞንም ያስገርመዋል፤ «እስቲ ይኸን ምን ትሉታላችሁ? ሰው ከሰው ልጅነት ወደ ውሻነት ይመለሳል? ትናንት ቅማል ላንሳልህ እያለ ፀጉሬን ሲነጨኝ፥ ጀርባዬን ሲቆነጥጠኝ ዋለ፥ ዛሬ ደግሞ ቁምጥና ያዘህ ይለኛል፤ ይሄን ምን ትሉታላችሁ?» እያለ ያጉመተምታል።

ማሞ ቀድሞ የመታውን ትንሽ ከቆየ አሁን ፊቴ አገኘሁት ልምታው አይልም። አሁን የሚመታውና የሚሰድበውን ነው የሚጠላ። ስለዚህ ልጆች መተውት ይሮጡና ከአምስት ደቂቃ በኋላ አጠገቡ መጥተው ይቆማሉ።

«ማሞ እንካ እንጀራ»

«ወዲህ በል»

«አፈር ጠኔ ብላ»

«አልፎ አልፎ «ማሞኮ ሰው በዓይኑ የማይሞላ

ትልቅ ሰው ነበር አሉ» ይላል ታደሰ የማሞን ጢም እየጐታተተ «ሱፍ ካለበሰ በስተቀር ነጭ በነጭ የሀበሻ ልብስ ለብሶ፥ ነጭ ጭራ ይዞ ነጭ ባርኔጣ አድርጎ ውስኪ እንደ ውኃ ለማንም ሰው ያጠጣ የነበር የሞጃ ዘር ዛሬ እንዲህ ማንም ሊስትሮ ጢሙን እየጎተተ ሊጫወትበት» ብሎ በይበልጥ ጢሙን ጎተት ሲያደርገው «ልብ አድርጉ ምስክር በሌለበት ጢመን ሲነጨኝ ቁመትህን አስረዝመህ የመጣህ ጢመን ልትነጨኝ ነው? እስቲ እንግዲህ ይሄን ምን ትሉታላችሁ?» በማለት ይጮሃል ማሞ። «ሌላ ምን እንለዋለን? ጢም መንጨት ነዋ» ይመልሱለታል።

በጋውን እንዲህ ባጀና ሰንኔ መጨረሻ ላይ ማሞ ፊቱ አባበጠ። እግሮቹ አባበጡ። ዓይኖቹ ቀሉ። ሰውነቱ አመድ ወረሰው። ቁርሱ ጠጅ ሆነ። ምሣና ራቱም ጠጅ። ጠዋት ተነስቶ ካልቀመሰ እጆቹ ይንቀጠቀጣሉ። መናገርም አይችሉም።

አንዱ ጨርቅ ነጋዴ ለማሞ ኮትና ሱሪ ሸሚዝ ጭምር ሰጠው። ማሞ ሸጠና ጠጅ ጠጣበት። የጨርቅ ተራ ነጋዴ በሙሉ «ቤተስኪያን የገባች ውሻ» አደረገው። «ይሽ ሸጦ በላ፥ ለራሱ ሰውነት የማያዝን ርኩስ» እያለ አዋከበው። ሊስትሮዎች ሳይቀሩ የብርቱካን ልጣጭ በላስቲክ በማስፈንጠር እየመቱት «ማሞ ቢጩ፥ ተንበጫበጨ፥ ተንገጫገጨ» በማለት የሚገባበት አሳጡት። «ልብ አድርጉልኝ ምስክር በሌለበት ዓይኔን ሲያጠፉኝ» እያለ ዓይኑን ከመሸፈን ሌላ የሚያደርገው አልነበረም።

የክረምቱ ብርድ እስከ አጥንቱ እየገባ ማሞን ያንቀጠቅጠዋል። ሁለት እጆቹን ሱሪው ኪስ ውስጥ የክትና ሽምቅቅ ብሎ ቆሞ ወባ እንደያዘው ሰው ይንዘፈዘፋል። ማንም አላዘነለትም። ሸጦ በመብላቱ ከመናደድ በቀር።

ማሞ ስለት ነገር በጣም ይፈራል፤ ጩቤ፥ ምላጭ ቦንዳ ሳይቀር ስለሚፈራ ይህን ያወቁ ልጆች ጢሙን ይዘው ይጎትቱና ሊመታቸው ሲል ከኪሳቸው ምላጭ ወይም ቦንዳ አውጥተው «በልስቲ ወንድ ተጠጋኝ! አንጀትህን እዘረግፈዋለሁ» ሲሉት «ምን እየሆንክ ነው አንተ ጩቤ ይዘህ የምትዞር? አብደሃል? ይሄን ምን ትሉታላችሁ? ልብ አድርጉልኝ ብቻ ምስክር በሌለበት ሊያርደኝ» ይልና የመጣብትን ይቀበላል።

«ኑ ማሞን ለሠፈሩ አድባር እንረደው፥ እሱ ከመጣ ወዲህ የጨርቅ ተራን አድባር አስቀይሞ ገበያውን አዘግቶብናል፤ ኑ ላድባሯ እንረደው» አለ አንድ ቀን ታደሰ ምላጭ ይዞ ወደ ማሞ እየመጣ። ማሞም «ልብ አድርጉልኝ፥ ቁመቱን አስረዝሞ ሊኢያርደኝ ሲመጣ» እያለ ጩኸቱን አሰማ፤ ድንጋይ ለማንሳት እያጎነበሰ።

«ጠብሰን ነው የምብንበላው ወይስ ጥሬውን?» ብሎ ጠየቀ አንዱ የታደሰ ጓደኛ፤

«ጥሬ ሥጋውን ነው የምንበላው» በማጅራቱ ነው ባንገቱ የምናርደው?» አለ ሌላው።

ጥያቄውና መልሱ አስገርሟቸው ያዳምጡ የነበሩ አንድ በመንገድ ያልፉ የነበሩ መነኩሴ ራሳቸውን እየነቀነቁ ሲሄዱ ታደሰ አያቸውና ድምጹን የሴት አስመስሎ «ቄስ መሐምድ?» ብሎ ጠራቸው። ጥሪው ማሞን በጣቱ እየጠቆመ «እሱ ነው የጠራዎት አባቴ» አላቸው። ሊስትሮዎች ሳይቀሩ «ማሞ ነው፤ ማሞ ነው» እያሉ ተንጫጩ። መንገዳቸውን ሲቀጥሉ «ቄስ መሐመድ» «መምሬ አብደላ» «መምሩ የሰው ሚስት አይምሩ» እያሉ የጨርቅ ተራ ነጋዴዎችና ሊስትሮዎች ቢንጫጩባቸው መነኩሴው «በስመ አብ ወወልድ ወመንፈስ ቅዱስ እንዴት ያለ እተረገመ ቦታ አደረስከኝ ፈጣሪየ» ብለው በማማተብ «በስመ አብ.....እኔ ቄስ መሐመድ!?» እያሉ ቆሙ።

«አንቱ የውሸት ቄስ፤ ዳባዎ ውስጥ የደበቁትን የተሰረቀ ልብስ ያውጡት። አንቱ የተሰጣ ልብስ ሌባ» ሲል ቀጠለ ታደሰ በሴት ድምጽ በግልጽ እየታየ። ቄሱ እንደ ጅብራ ተገትረዋል፤ የሚያደርጉት የጠፋቸው ይመስላል።

«ማሞ! ግደል ግደል አለኝ በል፤ አንተስ ሙት፤ ሙት፤ አላለህም?» እያለ ቀረበው እንደገና ማሞን ታደሰ።

«ኧረ የፈጣሪ ያለህ። ምነው ይኅን ሳታሰማኝ በገደልከኝ። እኔ ሌባ ነኝ? እኔ የውሸት ቄስ ነኝ?» መሀል መንገድ ላይ ቆመው እብድ ስክር ብለዋል ቄሱ «እንጀራ አይውጣላችሁ - አይውጣላችሁ....» እያሉ መራገም ጀምረዋል። አንድ ሌላ መንገደኛ ባይገፋፋቸው ኑሮ እዚያው ቆመው እሚያድሩ ይመስሉ ነበር።

ወዲያው ዝናቡ መጥቶ ሰውን በታተነው። ታደሰ ማሞን ሻይ ቤት ይዞት ሄደና ሻይና ዳቦ ገዛለት። ማሞ ምሳ በላሁ የሚል ዳቦ ሲበላ ነው። »አንድ ዳቦና አንድ ብርጭቆ ሻይ ግጥም አድርጌ ምሳየን በላሁ» ይላል።

ዝናቡ ሲያባራ ታደሰና ማሞ እጅ ለእጅ ተያይዘው ጨርቅ ተራ ሲቆሙ ነጋዴዎችና ሊስትሮዎች ከበቧቸው። «በል ማሞ የሻይ ቤቱን ንግግራችንን አልረሳሁትም» አለና ወረቀት ላይ አንደኛ ተራ ቁጥር ስሙን መዝግቦ «እኔ በበኩሌ ይኸውልህ አሥር ብር» ብሎ ለማሞ ሰጠው። ከዚያን በኋላ ታደሰ ከማሞ ጋር እየዞረ ከነጋዴዎች አስር አስር ብር መቀበል ጀመረ። ታደሰ ለተንኮል እንጂ ለውነት እንማይሰበስብ ስላወቁ የተጠየቁት ሁሉ ዐይናቸውን ሳያሹ ማዋጣት ቀጠሉ። ማሞም እንደታዘዘው ታደሰ እያንዳንዱን አስር ብር ተቀብሎ በጁ ወደ ታች ሲያመለክተው አስር ብር የሰጠውን ነጋዴ እግር ጐንበስ ብሎ ይስማል። ማሞን ከኋላ ከኋላ እየተከትሉት ልጆች እንደ ልማዳቸው ፀጉሩን ይነጩታል፥ ይጎትቱታል ያንጓጥጥታል፤ ሆኖም በደስታ ስለተዋጠ ምኑም ምኑም የሚሰማው አይመስልም። አንዳንዴ ብቻ እጁን ሲይዙትና ልብሱን ይዘው ሲጐትቱት ዞር ይልና «ምን እየሆንክ ነው አንተ? አብደሃል? እስቲ እንግዲህ ይሄን ምን ትሉታላችሁ?» ሲል ከመስማቱ በስተቀር።

«ለገሱን አይደለም እንዴ?» አለ ታደሰ እጁ ላይ ያለውን ብር እየተመለከተ። «እንግዲህ አሁን ለመጨረሻ ጊዜ አንድ ሰው እንጠይቅና ያሰብነው ልክ ደረሰ ማለት ነው ይበቀሃል»

«እስኪ ለሻይ መጠጫ ስጠን ማሞ» አሉት ከኋላው ያጀቡት ልጆች። ማሞ ወደዚህ ሠፈር የመጣበት ትንሽ ገንዘብ አጠራቅሞ ቢያንስ ተለጣፊ የሹራብ ሱቅ ለመግዛት የነበረው ምኞት ተቀስቅሶበት ሲያሰላስል። የዚህን ጊዜ ታደሰ አስር ብር መዘዘና ሊሰጣቸው እጁን ሊዘረጋ ማሞ የታደሰን እጅ ቶሎ አፈፍ አድርጎ «ምን እየሆንክ ነው በል ለኔ የተዋጣውን ብር ለማንም ዱርዬ እምትሰጥብኝ? አብደሃል እንዴ? እስቲ እንግዲህ ይሄን ምን ትሉታላችሁ? እንዲያውም አምጣው ልቁጠረው?» እያለ አለቅም አለው። ሆኖም «በቃ ከተቆጣህ ይቅር። አሁን ዘጠና ብር ድርሶሃል፤ ካንድ ሰው አስር ብር ካገኘህ መቶ ብር ሆነልህ ማለት ነው። ይበቃሃል» አለና ታደሰ ወዲያው አረጋጋው።

እንደተለመደው ታደሰ የምሩን አልነበረም ገንዘቡን የሰበሰበው። ማሞን ለትንሽ ጊዜ ገለል ካስደረገ በኋላ የተሰበሰበውን ገንዘብ ለየባለቤቶቹ መለሰላቸው። ማሞ ተበሳጨ፥ ተሳደበ፥ ተራገመ.......ሁኔታው ለሱ አዲስ አልነበረም።

በበነጋውም ታደሰ የራሱን አሮጌ ኮትና ሱሪ ሸሚዝ ጭምር ለማሞ ስጠው። «ልባርግ ማሞ፥ መጀመሪያ የለበሰውን ቡትቶ አቃጥላለሁ። ቀጥሎ ደግሞ ይህን የምሰጥልህ ልብስ ብትሸጥ እያጋጨሁ እያንገጫገጭኩ ፖሊስ ጣቢያ ወስጄ እንዳላሳስርህ ወይም እዚህ ጨርቅ ተራ በአምስት ሣንቲም ገመድ ላንጠልጥልህ ወደህ ትፈርማለህ። አለበለዚያ አልሰጥህም።»

ማሞ በታደሰ ሃሳብ ተስማማ። አሮጌ ልብሱ ተቃጠለ። ታደሰ የሰጠውን ለበሰ። ለጠጅም ተዋጣለትና ሞቅ ብሎት መጣ። «አዲሱ ልብስ ተስማምቶሃል!» እያሉ ልጆች ሲጎትቱት፥ ሲገፈትሩት ዋሉ። ማሞ ግንብ ተገን አድርጎ ካልቆመ አንዱ ከዚህ ሲገፋው ሌላው እንዳትወድቅብኝ ብሎ መልሶ ሲገፈትረው ይውላል።

በነጋታው ማሞ ጨርቅ ተራ ሳይደርስ ዋለ። በተነገወዲያው፥ ሌሊት የሚለብሰውን ድሪቶ አንገቱ ላይ ጠምጥሞና አንድ ሱሪ ታጥቆ መጣ። ፊቱን ሸፍነው ሲመቱት አንገቱን በድሪቶው አንቀው ሲጎትቱት ዋሉ። ታደሰም «በውላችን መሠረት እያጋጨሁ እያንገጫገጭኩ ወደ ፖሊስ ጣቢያ እወስድሃለሁ፤ ያውም በራስህ ድሪቶ አንቄ» ብሎ ወደ ማሞ ሲጠጋ ማሞ ለመሸሽ እየሞከረ «ልብ አድርጉልኝ ቁመቱን አስረዝሞ ሊመታኝ ሲመጣ፣ የድሀ ልብሴን፥ ወዜን አቃጥሎ ራቁቴን ማስቀረቱ አንሶት፤ ሊደበድበኝ ሲመጣ ልባድርጉልኝ» እያለ ሮሮውን አሰማ። «ወንድምህ እንቁላል ሰርቆ ዕድሜ ልኩን ወህኒ ቤት ይማቅቃል። አንተማ የኔን ሰላሳ ብር የሚገመት ኮትና ሱሪ ከነሸሚዙ ሸጠህ ከበላህ ስቅላት አስፈርድብሃለሁ። ፖሊስ ጣቢያ እንሂድ።» አለና አንገቱን በድሪቶ አነቀው። ታደሰ ማምረሩ በሁኔታው ይታያል።

«እኔን ነው ባሮጌ ልብስ ዕድሜ ልክ እሥራት የምታስፈርድብኝ? ዳኞቹ ሁሉ እንዳንተ ዱርዬ መሰሉህ? ደሞ ወንድሜን የት ታውቀዋለህ? እንኳን ሊታሰር ሠርቆ አያውቅም» አለ ማሞም እየተናነቀ። «ያው እንዳንተ ያለ ሸጦ በላ ዱርዬውን ማለቴ ነው» ብሎ በመቀጠል ወደ ልጆቹ ዞረና» ኑ ልጆች እያዳፋን እያጋጨን እያንገጫገጭን ወደ ፖሊስ ጣቢያ እንውሰደው» አላቸው። እየተጋገዙ የማሞን እጅ ጠመዘዙት።

«እጄን በበራችሁኝ፣ ልብሴን ቀደዳችሁብኝ እባካሁ በወንድ ልጅ አምላክ በሳት አታቃጥሉኝ! ማን ነው አንገቴን እሚያርደኝ?» እያለ እንባው እያቆረዘዘ ለመናቸው፥ ማሞ። እነሱ ግን «ማሞ በሳት ሳቃጥልህ እኮ አይታወቀኝም»። «ማሞ አንገህን በምላጭ ሣርድህ ደስ ይለኛል» እያሉ እጆቹን የኋሊት ጠምዘው እየገፈተሩ እየጎሸሙ እያንገላቱ ወደ ፖሊስ ጣቢያ መንገድ ሲጀምሩ ከመካከላቸው አንዳቸው «አሁን ፖሊስ ጣቢያ ብንወስደው አትቀበሉንም። የምስክር ወረቀት ያለው እብድ ነው። ለምን በውላችን መሠረት በሁለተኛው አማራጭ እዚሁ ባምስት ሳንቲም ገመድ አናንጠለጥለውም?» ብሎ ሀሳብ አቀረበ። «ይሻላል ይሻላል» ብለው ተንጫጩ ሌሎቹም። የጫት መጠቅለያ ቅጠልና ኮባ በጎርፍ ውሃ ነክረው እያመጡ ማሞ ራስ ላይ ጫኑበት። ማሞ ራሱን ያነቃንቃል፥ እጆቹ ስለታሰሩ በጁ ማስወገድ አልቻለም። ከቅጠሉ የሚንጠፈጠፈው ውሃ ከእንባው ጋር እየተቀላቀለ በጉንጮቹ ላይ ቁልቁል ይወርዳል።

«ገመድ አምጣ ገመድ አምጣ» ሲባባሉ አንድ ሊስትሮ ከቆመ የጭነት መኪና ላይ አንድ የናይለን ገመድ አምጥቶ ለታደሰ ሰጠው።

ታደሰ አንዱን ጓደኛውን መሰላል እንዲያመጣ አዘዘው። እንዳመጣም ገመዱን አጠገባቸው እነበረው የብረት ምሰሶ ባላ ላይ እንዲጠመጥመው ነገረው። ከዚያም ቀስ ብሎ ፍላጎታቸው ማሞ ሌላ ቀን የተሰጠውን ልብስ እንዳይሸጥ ማስፈራራትና ለማስደንገጥ መሆኑን ገልጾ ገመዱን ሲጠመጥም እንዳይቋጠር አስጠነቀቀው።

«እና የምራችሁን ልትሰቅሉኝ ነው? ምን አደረኳችሁ? ኧረ በወንድ ልጅ አምላክ ተውኝ! እና ቁመታችሁን አስረዝማችሁ ምስክር በሌለበት ልትገሉኝ ነው?» እያለ ሲለምናቸው አንድ በመንገድ የሚያልፍ ፖሊስ አየ። «ፖሊስ! ፖሊስ! አስጥለኝ»! አለ ማሞ ተስፋ በቆረጠ ድምጽ። ወደ ተሰበሰበውም ሰው ዞሮ «እስቲ እንግዲህ ይህን ምን ትሉታላችሁ?» በማለት ሊቀጥል ሲል «ኑዛዜ ካለህ ሁለት ደቂቃ ሰጥተንሀል። ረዘም ያለ ከሆነም አምስት ደቂቃ እናደርግልሀለን» አለ ታደሰ አቋረጠውና።

ማሞ ፊቱ ተለዋወጠ። ከንፈሮቹ ተንቀጠቀጡ። እንባና ሲቃ እየተናነቀው። «የጨርቅ ተራ ዱርየዎች ገዳዮች፥ ሌቦች፥ ናችሁ» ወደ ታደሰ ዞረና «አንተኮ ከዚህ በፊት ሰው በጩቤ ወግተህ ገድለህ ድሬደዋ ከርመህ ተመልሰሀል አሉ። ነፍሰ ገዳይ ነህ» በማለት ጀመረ፤

«እባክህ ኑዛዜ ካለህ ተናዘዝ ስድቡ በኋላም ይደርሳል አለ ታደሰ የሀፍረት ፈገግታ ፈገግ እያለ።

የማሞ ኃጢአት ፍቅር ነው። በፍቅር የከሰረ በስቅላት ይሞታል፤ ለሌላ ጊዜ ትምህርት ይሆነዋል፥ ፍቅር እንዳያሞኘው። ቄስም አንጠራ፤ ኑዛዜም አያስፈልገው» አለ ሌላው።

«ለሰማይ ቤት ስንቅ።» አለና አንድ ሊስትሮ ጭቃ ዝቆ አምጥቶ ማሞን አጎረሰው። ይህን ጊዜ ገመድ አንገልጣዩ ገመዱኡን አያይዞ ወረደ።

«በሉ ተረዳዱ» አለ ታደሰ ዙሪያ የቆሙትን ሰዎች «አንገቱን ሸምቅቆ ውስጥ እናስገባው፤ እንዳይፈራገጥ እግሩን ያዙት»

አንዱ አንድ እጁን ሌላው ሌላውን አንዱ ቀኝ እግሩን ሌላው ግራውን ወገቡን ብብቱን ይዘው አነሱና እሸምቀቆው ውስጥ አንገቱን አስገብተው ለቀቁት። የተጠመጠመው ገመድ ሲፈታ የማሞን አወዳደቅ ለማየት ታደሰ በጉጉት ሲጠብቅ ማሞ እንደ ሰዓት አጫዋች በመንጠልጠል ወዲያና ወዲያ ተፈራግጦ ፀጥ አለ።

«አንተ ቡሽቲ ገመዱን ቋጥረኸዋል ማለት ነው?» አለና ዞሮ ቢመለከት ቋጣሪው እተሰበሰበው ሰው መሀል የለም። ሌሎቹም እየተጋፋ በያቅጣጫው መሄዳቸውን ጀምረዋል።

**ጎራው**

ከሰለሞን ለማ

ጦር ሜዳው ውሎ አያውቅም። ብቻ ስለ ጦር ሜዳ ሲወራ ብዙ ጊዜ ተሰምቷል። «በአምስቱ የወረራ ዘመን ዱር ቤቴ ብለው ቅጠል ለብሰው ጢሻ ለጢሻ ተጉዘው መግቢያ መውጫ ሲያሳጡት ጠላትን ሲያርበደብዱት» እሚሉ ወሬ ከሰማ አፉን ከፍቶ ሲያዳምጥ ይውላል። ሆኖም ድነቀው አገር ያደነቀ ዘመድ ወዳጅ እሚወደው ታታሪ ገበሬ ነው። የአድዋ ድል ሲከበር የነፃነት ቀን ሲታወስ፤ እሱም ያ ያላየውያ ያልዋለበት ጦር ሜዳ ትውስ ይለውና ነሸጥ ያደርገዋል። ወደ ኋላ ተመልሶ በወሬ የሰማውን ጀግንነትና ቀኛዝማች ደጀኔም ያጫወቱትን ታሪክ እያደነቀ ይገረማል። በላይ ዘለቀ ሲባል ሰምቷል። ከበላይ ጋር ጦር ሜዳ ከዋለ ሰው እኩ ስለበላይ ያወራል። እናቱ የወሬ ወሬ «የተወለድከው ደጃች በላይ በተያዙ በአምስተኛው ዓመት ነው ሲሉት» ምነው ሳይያዙ ቀደም ብለሽ ወልደሽኝ በነበር» ብሎ ይጸጸታል። ታዲያ ያ ሲተረክ እምያስፈዝዘው የጦር ሜዳ ወሬ ወሬ ሁኖ አልቀረም። እናት ሀገር ጀግኖች ልጆቹዋን የምትፈልግበት ለብዙ ልጆቹዋ ጥሪ የምታደርግበት ወቅት መጣለት። «ጀግኖች ልጆች ያላት ሀገር ተደፍራ አትቀርም» ብሎ ሁሉም በያለበት ሲነሳ በደነቀው ደም ውስጥ የሚፈላው ጀግንነትም አብሮ ተቀሰቀሰ። የአባቱ ጓደኛ ቀኛዝማች ደጀኔኢ ያ የሚያጫውቱት ሁሉ ቅርብና እሚጨበጥ መስሎ ታየው።

ቀኛዝማች ደጀኔ አንቱ እሚባሉ አርበኛ ናቸው። ከልጃቸው ጎጆ በላይ ካለችው ኮረብታ ቁጭ ብለው በጭራቸው እየተጫወቱ አላፊ አግዳሚውን ሲማትሩ ይውሉና ወደ ደነቀው ቤት ያመራሉ። ለደነቀው የጀግና ምሳሌውና ምን ጊዜም እንግዳው ናችው። ምንግዜም ደጀኔ ሌላም ወሬ የላቸው፤ ወሬያቸው ሁሉ «የጠላት ዘመን» ወሬ ነው።

«የሚያዝያ ጊዮርጊስ ዕለት ጠላት ብቸና ሰፍሯል ማለትን ሰማንና አርበኛ ሁሉ ፎክሮ ወደ ብቸና መገስገስ ጀመርን። እኔ አባትህ የያዝኩትን ውሃ መትረየስ አንድዬ በግራዬ አንድዬ በቀኝ እጄ እያዞርኩ አንድዬ ትክሻየ ላይ እያስቀመጥኩ ያንዬ ድምጼ ደህና ነው.......

ሞትማ ምንድነው ጉንፋም ይገላል፥

ሞትማ ምንድነው ስርቅታም ይገላል.....ብዬ

ሳቅራራ አንዱ አንዱን አንዱን እየተመለከተ ሲፎክር ምን ልበልህ መሬት ድብልቅ ትላለች። አንድ ከኛ ጋር አንዱ ዓለም እሚባል ቆፍጣና ነበረልህ - ጀግና። ዲማ ላይ ጠላትን ገጥመን ስናርበደብደው ዋልንና ወደ ማታ ላይ እግሬ አውጭኝ ብሎ ጠላት ሲፈረጥጥ የኛ ሰው የማረከውን መሣሪያ ሲሰበስብ አንዱ ዓለም ቢታይ የለም ለካስ ጠላት ሲፈረጥጥ አልመለስም ብሎ ጠላትን እያባረረ ሂዶ ኑሯል።.....ምን ይሆናል? ብቻውን መሆኑን አይቶ ጠላት እዛው አስቀርቶታል።

«እና.....ታዲያ......ታዲያልህ» ብለው ጭራቸውን ግራ ቀኝ ያወዛውዛሉ....የረሱትን ታስታውሳቸው ይመስል። «አዎ አንዱ ዓለም ጀግና ነበር። ጀንበር ስታሽቆለቁል ተነስተን የገሰገስን እንደሆነ ሳይጨልም ጠላት ሰፈር እንገባለን። ጠላትም በመነጥር አይቶ ይጠነቀቃል። አንዱ ዓለም እዚሁ ቆይተን ሌሊት ጉሮሮውን እንነቀው ይላል። ልጅ በላይ ዘለቀም ደግ ነው ይለዋል። ከዝያን ሁላችንም እንስማማለን። ተሩቅ እንዳትተኩሱ ብሎ ልጅ በላይ ያስጠነቅቀንና በአራት ተከፍለን ምሽቱን ስንጠባበቅ ቅልጥጥ ያለ ጨረቃ ይወጣልህና ቁጭ ይላል። እህ ሲባል ከፊሉ ቢያየንም እንግባበት፥ ከፊሉ የለም እንደር ሲል «ተነስ» ጐበዝ ይላል ልጅ በላይ። ምን ልበልህ ብቻ እኩለ ሌሊት ላይ ታለብት ደርሰን እንሰፍርበትና ለወሬ ነጋሪ ሳይቀር ጠላት እዛው እምሽክ ብሎ ይቀራል።

ደነቀው ፈዞ ይሰማችውና «አየ» ይላል። «ቀኝማዝማች እንደው እማያቁት አገርና ሰው አይናፍቅም ይባላል እንጂ እኔስ በላይ ናፈቀኝ።» ይላቸዋል። ከት በለው ይስቃሉ። «እየው ምን አልከው፥ እያማያውቁት አገር ሰው አይናፍቅም» መናፈቅ እኮ መውደድ ነው። ሰው እሚወደው በጀግንነቱ እደለም እንዴ? ታዲያማ በላይም ይናፈቃል። ስንት አለ የበላይ ዓይነት እየው ልጅ ለምንድነው እሚወለድ? አባቱን አያቱን እንዲተካ አደለም እንዴ? በላይ የዛን ዘመን ጀግና ነው። በጀግነቱ ሞተ። ጠላት ተመምጣቱ በፊት እንዲህ እንዳንተው ታታሪ ገበሬ ነበር። ስማ በላይን መናፈቅህ ጥሩ ነው በአንድ ወገን። መናፈቅህ የሱን ጀግንነት ለመውረስ የሱን ታሪክ በመውደድ ተሆነ ደግ ነው። እንደ ልጅ ናፍቆት ተሆነ ግን ይቅርብህ አይናፍቅህ።

«የልጅ ናፍቆትማ ሆደ ቡቡ ያደርጋል፥ ጀግና አትሆንም። እየው ጀግናና ወርቅ አንድ ነው። አሁን ወርቅ ወርቅነቱ እሚታወቅ እሳት ሲነካው አደል እንዴ? ታዲያማ - ጀግናም በክፉ ቀን እሚወጣ በእሳት ነው እሚፈተን። አሁን ሰው »ፈሪ ለእናቱ» ይላል። እየው «ጀግና ደግሞ ለአገሩ ነው፤ ጀግና ቶሎ ይሰበራል» ይባላ አዎ ተሰነፉ ጋር ሲወዳደር አጭር ነው ዕድሜው። ሞቱ ግን የጀግና ሞት ነው።

«ደሞ ጀግና ቶሎ ይሰበራል ሲባል ጦር ሜዳ በገባ ማግሥት ይሞታል አደለም። ጀግና ብረት ነው። ቶሎ አይሰበርም፤ ብዙ ሠርቶ እሚሰበር። ቶሎ ተተሰበረማ ጀግንነቱ እምኑ ላይ ነው? ጦር ሜዳ ስለ ሄደ? ለዚያማ ሰነፉስ ይሄስ የለም እንዴ? እየው ቶሎ እሚሰበር ሰነፍ ነው። ያውም ጅል አሰባበር። ጀግና ምድር ነው። አሁን ምድር ስንቱን ትችላለህ? ጀግናም እንዲያ ነው። ስንቱን ችለነው ኖርን። አሁን እንኳ በአንተ ዕድሜ ስንቱን ቻልነው፥ ለጦቢያ ለጦቢያ የሞተላት ሳይሆን ገሎ የቀበራት ሲበላ እያየን አንገታችንን ደፍተን አልኖርንም? አርበኛ ነን ማለትን አንኳ ፈርተን ተሸማቀን አልኖርንም ወይ? በልይ መልስ? ስንት ዓመት ተቆራምጄ የሰው አሽከር ሆኜ ስኖር አላየህም? እንዲያ አልቻልኩም? ጀግና እኮ መመከት ብቻ አይደለም ጥቃትም ይችላል። ቀኛዝማች ብሎ ስሜን አጠፋው እንጂ ለኔ ምንጠቀመኝ?። ኩርማን መሬት አልሰጠኝ። ቀኛማች አባቱ ይጥፋና ይኸው ስንት ዓመት ስሜን አጥፍቶት ኖረ። ኤዲያ አልቻልኩም ወይ» ይላሉ በተናገሩ ቁጥር ጀግንነት እየተሰማቸው ታንንት በዓባይ በረሃ የፈጸሙት በዓይነ ሕሊናቸው እየታያቸው፥ ትውስ እያላቸው፤ በዘመነ «ነፃነት» ም ያጋጠማቸው ውርደት እየታሰባቸው።

ደነቀው የጀግንነት ወሬ ይወዳል። እንኳንስ ከቤቱ ድረስ መጥቶለት ብዙውን ጊዜ የጀግና ወሬ ፍለጋ ይወጣል። ቀኛዝማች ብዙ እንዲያወሩለት ጥቂት ወርወር አድርጐ መለስ ይላል። ጥቂት ካስጨበጣቸው እሳቸውም አይመለሱ። ደንቀው ያን ጊዜ ቀኛዝማች በነበሩበት ዘመን ኖሮ እንደዛሬው እንደ ቀኛዝማች ባወራ ደስ ባለው። ባያወራም በዚያን ወቅት ኖሮ ጀብዱ ሠርቶ ባለፈ ደስ ባለው።

.......ግን ዛሬም ዕድሉ ሊኖር ይችላል.....ሲኢል ወዲያውኑ ያስባል።

የደነቀው አባት አወቀ ቸሬ እንደ ቀኛዝማች አይሁኑ እንጂ እሳቸውም አርበኛ ነበሩ። በ1962 የብቸና ንቅናቄ ጊዜ ዱሮ ገብተው በቦምብ ተደብድበው ነው የሞቱት። ያን ጊዜም ደነቀው ነፍስ ያወቀ ገበሬ ነበር። ቀኛዝማች የአወቀ ቸሬ ጥሩ ጓደኛ ነበሩ። ዛሬ ደግሞ የልጃቸው የደነቀው ጥሩ ጓደኛ ነበሩ። ዛሬ ደግሞ የልጃቸው የደነቀው ጥሩ ጓደኛ ሆነዋል። ደነቀው ቀኝ እጁን በምሬት እያወዛወዘ «እኔስ ፉከራ ቀረርቶ፤ ሽለላ ስሰማ ልቤን ይነሳኛል ቀኛዝማች። የሰው ሁሉ አመል ይገርመኛል። አሁን ሰው ሲዘፍን ሲደልቅ ቢውል ምንም አይመስለኝም። ቀረርቶ ሽለላ ተሰማሁ ግን እንደው.......እንደው......ምን ልበልሁ» ሲል ያቋርጡትና «ያቁነጠንጥሀል መቸ አጣሁት። ታዲያ እኮ ይኸ የወንድ ልጅ ወጉ ነው። ቀረርቶና ፉከራ መች እንዲህ ሆነና? አይ የልጅ ነገር! ይህ ሰው ሁሉ ወንዝ ወርዶ ሲመለስ ገና አሸንፎ ሲመጣ፥ የጠፋ አህያ አግኝቶ ሲመለስ እንቅፋት ሲመታው ሚዳቆ አቋርጣው ስትሮጥ፥ ጅብ ሲያስደነግጠው እሚፎክረውን ነው እንዴ ፉከራ እምትለው? አይ የልጅ ነገር! መች እሱ ፉከራ ነውና። ፉከራ ቀረርቶ ድሮ ቀረ። ፉከራ አለይ! ፉከራ እሚያምረው በቦታው በወጉ በማዕረጉ ነው እይ። ይኸ አስረሽ ምችው እንጂ ፉከራ አይደለም። ብቻ ፉከራ መውደድህ ጥሩ ነው። በአባትህ ነው የወጣኸው። አባትህም እንዲሁ ነበር። እሱማ ያቅራራ እንደሁ፥ የፎከረ እንደሁ........ኤዲያ.....እንኳን ወንድ ባልቴቷ እንኳ ሳትቀር ልሸፍት ነው እምትል። እስቲ እወዳለሁ ብለሃል ካልህ ሲቅራራ ሲፎክር ከሰማኸው አንድ እንኳን በልልኝ» ደነቀው እንደማፈር ይላል። «እኮ በል እወዳለሁ አላልክም እንዴ ታዲያ የት አለ? አይ የልጅ ነገር።» ይላሉ። «እንዴ ቀኛዝማች ታለቦታው ታልሆነ በወጉ በማዕረጉ ታልሆነ አስረሽ ምችው ነው አላሉም እንዴ»? ይልና ደነቀው ሁለት ጊዜ በረዥም ተንፍሶ ድምጹን ለቀረርቶ ያመቻቻል - እንደ መሳል እያለ።

«አለ ነገር አለ ነገር

አቀበቱን ወጥተን

ቁልቁለቱን ወርደን

ወንዙን ስንሻገር - (ያቆምና ድምጹን ያስተካክላል)

የጐበዝ ወዳጅ ታስታውቃለች

የጀግና ወዳጅ ታስውቃለች

አፋፍ ላይ ቆማ በለው ትላለች።»

«አይ! አየህ ስሟን ሲያጠፉት አየህ!»

«እንዴት ቀኛዝማች» አለ ደነቀው፤

«ደሞ አፋፍ ላይ ቆማ? አፋፍ ላይ ቁማ በለው ለማትማ የሰነፍ ወዳጅ ምን ይጐላታል?። ተሩቅ ሁና አይታህ ለማለትማ ወላዲት አምላክን እሱዋም ብትሆን አይቸግራት። እየው የጀግና ወዳጅ አፋፍ ላይ አትቆምም፤ አብራ ወርዳ በው እጭድ ክምር እያረገች በለው እምትል። አፋፍ ተወጣችማ ምኑን የጀግና ወዳጅ ሆነች? አላየንም እንዴ? አልሞትም የአይን ምሥክሮች እኮ ነን። ደሞ አፋፍ ላይ ቆማ! ሁለተኛ እንዳይወጣህ።» ይላሉ ቀኛዝማች።

«ተለምዶአል ቀኛዝማች! አገር ነው እሚለው»

«አወን ምን ታደርግ? አንተማ የሰማኸውን ነው»

ለማንያውም ደህና አጫወትኩህ፥ እምደርስባት አለችኝ «ብለው ጭራቸውን እያወዛወዙ ሊወጡ ሲዘጋጁ «ምነው መሄድዎ ነው እንዴ?» ይላቸዋል።

«አዎ......አጫወትኩህ፥ እስኪ ደሞ ወጣ ልበል። እምጠይቀው አለኝ።»

«አሁን ቀኛዝማች ዝመቱ ቢዒባሉ እውነት ይዘምታሉ?» ቀስ ብሎ ይጠይቃቸዋል።

«እኔ ደጀኔ የቆፍጣናው ልጅ እንዴትሳ አልዘምት በል! እንዴት ብትደፍረኝ በል! ሳልውል ሳላድር ያኑለት ነዋ። በአዛኝቱ»

«የለም አርጅተዋል ብየ ነው እኮ»

«ያረጀህስ አንተ ምኔ ነው ያረጀው ወጣት ብቻ ይዝመት ያለህ ማነው? በልይ ንገረኝ። የለም የለም አላማርከኝም ቀስ እያልክ እኮ ሰደብከኝ። በል.....ደህና ሁን።» ይወጣሉ ደነቀም ቀኛዝማች ጭራቸውን እያወዛወዙ ሲሄዱ ከዓይኑ እስኪጠፉ ድረስ በፍቅር በአክብሮት ከኋላቸው ይመለከታቸዋል።

አዲስ አበባ አብዮትና ፀረ አብዮት ይፋለምባታል። ዛሬ ጋብ ያለው ፍልሚያ ነገ ይብስበትና እንደገና በረድ ይላል። ደሞ እንደገና ይብስበታል። በየቀበሌው ሕዝቡ ይጣደፋል። የውስጥ አልበቃ ብሎት የውጭ ወረራ የታከለበት አብዮት ልጆቹን አስተባብሮ ለሁለቱም ፍልሚያ ይዘጋጃል። አገር ተወረረ፥ ድንበር ተቆረሰ፥ ሲሉት እማይወደው፥ አብዮቴን አላስቀለብስም ከሚለው ጋር ተባብሮ ለሞት ሽረት ትግል ዝግጅቱን ያጣድፋል። የውስጥና የውጭ ወራሪ አይዞህ እየተባባለ የውስጡ አንድ ድንጋይ ሲወረወር የውስጡም በቅርብ ሆኖ ሁለት ይወረውራል። አብዮቴን አገሬ ያለውም እጥፍ አርጎ ይመልሳል። ፍልሚያው ዛሬ ጋብ ይልና ነገ ይብስበታል፥ ደሞ በረድ ይላል። ሕዝቡ ግን በየቀበሌው ይጣደፋል። ሥንቅ ዝግጅት ምልመላ ቅስቀሳ የሀገር ፍቅር፥ የወገን ፍቅር አብዮት በአንድ በኩል፤ ተሻጥር ግድያ ፀረ አብዮት በሌላ በኩል። ግብግብ ነገም ግብ ግብ። ጊዜው ወሳኝ ነበር። አገር አትቆረሰም፥ ድንበር አይደፈርም የብዙዎች ደም የፈሰሰበት አብዮት አይቀለበስም እሚለው ከዳር እስከ ዳር ግልብጥ ይልና ይነሳል። ሁሉም «እዛው እድንበሬ ላይ» ይላል። ዝግጅት - ሥንቅ ምልመላ - ሰልፍ። ነገም ዝግጅት - ስንቅ - ምልመላ - ሰልፍ። የአብዮቱ ወገን ክንድ ያይላል። በቀበሌ፥ በከፍተኛ በፋብሪ፥ በገበሬ ማህበር፥ በከተማ በአገሪቱ በሞላ ስንቅ ዝግጅት ሰልፍ፡ «እዛው እድንበሬ ላይ» ይላል ሁሉም። የውስጡ ፍልሚያ ጋብ ብሎ ያድርና ብሶበት ይውላል። ሕዝቡ አሁንም በየቀበሌው ይጣደፋል።

ደብረ ወርቅ ከተማ ውስጥም ዝግጅቱ ቀጥሏል። ከየገበሬ ማህበሩ ሚሊሽያ ሲመለመል ቀኛዝማች ወኔ እሚቀሰቅስ ፉከራ እያሰሙ፥

« ልብ አርግ አንድ በልህ ጣፈኝ እኔ ደጀኔ.....በቁሜ እያለሁ? ሞቻለሁኣ» ታሉ ወዲህ ደብረ ወርቅ ውስጥ ተመዝጋቢው በዝቷል።

መኮንኑም በኃዘንና በፍቅር እያስተዋላቸው፤ «ቀኛዝማች አሁንም ያረጉት አስተዋፅኦ ትልቅ ነው። ቀላል ሥራ አይደለም የሠሩት። አላስቀረንዎትም ሁሉንም ማጓጓዝ ስለማንችል ነው.....በደጀንነት ተጠባባቂ ሆነው ተመዝግበዋል......» ሲላቸው ያቋርጡትና «ምን ምን? በደጀንነት በአዛኝነቱ ማሪያም! ማነው ደጀን በል እኔ ደጀኔ አላደርገውም ማን ቀድሞኝ እኔ ደጀን ልሆን በል አሁንማ ጭራሹን ገደልከኝ በል ተወው» ይሉትና በከዘራቸው ምድሯን እየደበደቡ ይወጣሉ።

ደነቀው ግን እንደ ሕልም ሲያየው የኖረው ዕድል እንዲያመልጠው አልፈለገም። ከጓደኞቹ ጋር ሁኖ ታጠቅ ጦር ሠፈር ደረሰ። ባለው የተፈጥሮ ጀግንነት ላይ ታጠቅ ያገኘው ትምህርት ሲታከልበት የወኔ ሰጠው። ትምህርቱ ደስ እያለው ልቡ ግን ቶሎ ሜዳ መሄድን ይፈቅዳል። ሶስት ወር በሚገባ ሰልጥኖ «ነገ ወደ ጦር ሜዳ ጉዞ እናደርጋለን።» የሚል ወሬ ሲሰማ ልቡ በደስታ ተሞላ።

የጠዋት ፀሐይ በውል ሳትወጣ ደነቀውና ጓደኞቹ ከታጠቅ ተነስተው በየመንገዱ ጥግ እጁን ለሚያየ ለበልብላቸው ሕዝብ አፀፋውን እየሰጡ የሐረር መንገድ ተያያዙት። አሁንም በየዳሩ ቆሞ እጁን የሚያውለበልባቸውን ሕዝብ አፀፋውን እየመለሱ አዳዲስ መንደርና ከተማ እያዩ እየፎከሩ ረዥሙን የሐረር ጉዞ ቀጥልተው ጀንበር ከመጥለቋ በፊት ሐረር ከተማ ደረሱ። ሐረር የግርግር ሀገር ሁና አገኙዋት። አልፎ አልፎ የከባድ መሣሪኢያ ተኩስ ይሰማል። ጀቶች ሐረግን ቁልቁል እያዩ አሻግረው ይሄዱና ይመለሳሉ። የሐረር ሰው ሲሄዱም ሲመለሱም ያይና «እሰይ» ይላል። ደነቀው ከቶም አልተደናገጠ። ውርውሩን አየና በረታ። የጥይቱ ፉጨት የመድፍ የታንኩ ጋጋታ ሳይፈታው የጀግንነት መንፈስ መላ ሰውነቱን ወረረው። ቀኛዝማች «ጀግና በክፉ ቀን ነው እሚወጣ» እሚሉት ትውስ እያለው የባሰውን ጠንከረ።

እሱ ያለበት ጦር ሐረርን አላስነካም ብሎ ሲዋጋ ሰነበተ። ገፍቶ የመጣው ጠላት ያሰበው አልሳካለት ብሎ ምስ ምሱን እየቀመሰ፥ ይዞ የመጣውን እያስረከበ ቁልቁል ወደመጣበት እግሬ አውጭኝ አለ።

ጥቂት ቀናት ቆይቶ ጦሩ እንዲንቀሳቀስ ትዕዛዝ ደረሰውና የማለዳ ፀሐይ ቀጭን ብርሃን ዘንጓን ስትዘረጋ ሁሉም በየመኪናው ወጥቶ ጉዞ ተጀመረ። ደነቀውም በ4ኛ ቁጥር ከተሰለፈው መኪና ላይ ነበር። ጦሩ በተጠንቀቅ ሆኖ ብዙ እንደተጓዘ አዛዡ ትዕዛዝ ሰጥተው ጉዞው በእግር ሆነ። እንደዚያ ያ ሁሉ ጀግና የሀገር የወገን ፍቅር እያቃጠለው አራስ ነብር ሆኖ በጀግንነት ሲጓዝ ጠላት ሳይታሰብ ተኩስ ከፈተ። የደነቀው ልብ ቶሎ ቶሎ መምታት ጀመረ። ለዚሁ ሁሉ አዲስ ስለ ነበር ያላሰበው የፍርሃት ጃንጥላ አረበበት፥ ፍርሃት ጀግንነት ድካም ብርታት ተፈራረቁበት።

ተኛ......ተኛ እሚል ድምጽ ተሰማና ወድያው ድብልቅልቁ ወጣ። መሬት ቁና ሆነች። «አይዞህ......ብለው» ይላል አንዱ ከመካከላቸው። ደሞ ድብልቅልቁ። ወጣ ደነቀው በደረቱ እየተሳበ የጠላቱን ግንባር ሲበላ ቆየና ድንገት ሳይታሰብ፥

«ዘራፍ ብሎ.....ወድኑ ሲነሳ፥

የሌሊት አውሬ የቀን ጃዊሳ» ብሎ ፎክሮ በቁሙ ሁለት ቦምብ አከታትሎ ይጥላል። ወዲዒያው ከፊት ለፊት አቧራው ጨሰና በጢሱ ውስጥ ሰዎች ሲሮጡ ታየ።

«ተከተለው.....በለው.....በለው» የሚል ድምጽ ተሰማና እንደ ደነቀው በዚያ የአቧራ ጢስ ውስጥ እየተሽሎለሎከ የፈረጠጠውን ጠላት ከኋላ ደርሰው አብዛኛውን አስቀሩት። ጥቂቱ እግሪኤ አውጭኝ አለ።

«አቤት አቤት እንዴት ይሮጣል በል» አለ ደነቀው ከጐኑ ለነበረው ሰው። የሃምሳ አዛዡ ነበር። «ደነቀው ተኩስ በሚከፈትበት ጊዜ ምሽግህን አትልቀቅ፥ ቁመህ እንዳትተኩስ» አለው። እየፎከረ ተነስቶ ቦምብ ሲወረውር አይቶት ነበር። ደነቀው ሰላምታ ሰጠና» ሁለቱም ቦምቦቼ ከመሬት አላረፉም ከነጠመጃው አምሽከውታል» አለ። ደነቀው የወረወራቸው ቦምቦች ጥይት እንደዝናም ያወርዱ የነበሩትን አምስት መትረየስ ተኳሾች ከነመትረየሳቸው አመድ አድርጐአቸዋል። የመትረየሶቹ ድምፅ ሲጠፋ ነው ሌላው መተኮሱን አቁሞ እግሬ አውጪኝ ያለው እርግጥ ጥቂት እግሬ አውጭኝ ማለቱ ለጊዜውም ቢሆን ደንደስ ደንደሱን እየቀመሰ ተዘረጋ።

በቅርብ ያለው ተኩስ ጋብ አለና የከባድ መሣሪያዎች ድምፅ አከታትሎ ከሩቅ ተሰማ፥ እነ ደነቀው እየቀረቡ ሲሄዱ የተኩሱም ድምፅ እያየለና እየቀረበ መጣ። አይሮፕላኖች በአሻገር ከላው ተራራ ላይ አቧራ ያጨሱና ተመልሰው ወደ ሐረር መስመር ይጓዛሉ። እንደገና ይመጡና ያንኑ ተራራ በሚገባ ጐብኝተውት ይመለሳሉ። እነደነቀው ሲሄዱም ሲመለሱም ያዩአቸውና ልባቸው በደስታ ይሞላል። በተንጣለለው ሜዳ ላይ ያለው አቧራ እንደ ክረምት ጭጋግ ምድሯን ሸፎአታል። ከፀሐይ እሚወርደው ሙቀት ምድር ላይ ካለው ሙቀት ጋር ይጋጭና ተመልሶ ወደ መጣበት እየተስለመለመ ሲሄድ ያን ከሩቅ እሚታይ ሜዳ የተንጣለለ ባሕር ያስመስለዋል። አቧራው ምድሩ አልበቃው ብሎት ወደ ላይ እየበነነ አላፊ አግዳሚውን ያስቸግራል። ሰውን ቀረብ ብለው ካላዩት በሩቅ ማንነቱም አይለይ። ልብስም ቀለሙን ቀይሮ ቁጭ ይላል። የጠዋቱ ፀሐይ እንደቀትሯ ፀሐይ ታቃጥላለች። ግራና ቀኝ ባሉት ተራሮች ጫፍ ላይ የተቆለለው ትልልቅ ድንጋይ ከሩቅ ሲያዩት የተሰለፈ ታንክ ይመስልላል፥ በየጊዜው የሚነፍሰው ኃይለኛ ንፋስ ዙሪያ እየሠራ አቧራውን ቅጠሉን ወረቀቱን ሰብስቦ ወደ ላይ ይበትነዋል። እነደነቀው አሁንም በተጠንቀቅ ተኩስ ወደ ተፋፋመበት ያመራሉ። በተራራዎቹ መሀል ባለችው አቧራ በሸፈናት ሜዳ ሲጓዙ ቆዩና ከወገን ጋር እንደሚቀላቀሉ ተነግሮአቸው ፈጠን ፈጠን እያሉ ማምራት ጀመሩ። ራሱን ለማበረታታ «አቦ ሞትም ጀግንነትም አንድ ቀን ነው» አለ ደነቀው በልቡ። ጥቂት እንደተጓዙ ግራና ቀኝ ያለው ወገን ጦር ምልክት ሰጣቸውና ተቀላቀሉ። ታንክ መትረየስ መድፍ፥ እግረኛ ጉዞ ጀመረ። ዓላማቸው እዚያ ተኩስ ከበዛበት ቦታ ለመድረስ ነው። ድንገት ተኩስ ከፍቶ እግሬ አውጭኝ ካለው የጠላት ጦር ሌላ የገጠማቸው የለም፤ ከፍተኛው የጠላት ጦር የተከማቸው ከዚያ ተኩስ ከበዛበት ቦታ ነው። አይሮፕላኖች አሁንም ደጋግመው እየመቱ ይመለሳሉ። ጠላት ያለ የሌለ ኃይሉን አከማቸበት ቦታ ድረስ ሄዶ ጠላትን ሲያርበደብደው የከረመው የወገን ጦር ዛሬም ሽንጡን ገትሮ በመፋለም ላይ ነው። ተጨማሪ ጦር እንደ ደረሰለትም በሰማ ጊዜ ኃይሉን ይበልጥ አጠናክሮ «ሆ» እያለ ወደ ፊት ገፋ።

ታንክና እግረኛ ከፊት፥ መድፈኞች ከኋላ ሆነው ሲገሰግሱ ያ ተኩስ የበዛበት ቦታ ከፊት ወለል ብሎ ቀረበ። ሲፋለም የከረመው የወገን ጦር ከፊሉን የጠላት ይዞታ አስለቅቆ ለተቀረው ክፍል የሞት የሽረት ትግል ያደርጋል አዲስ የደረሰው የወገን ጦር በረድፍ ፍልሚያው ውስጥ ገባ። ከደነቀው ፊት ፊት የሚሮጠው ታንክ አከታትሎ በረጅሙ ሲተኩስ ከፊት ለፊት ካለው ጐራ ላይ ያለው ቁጥቋጦ ጋየ። ከኋላ የተሰለፈው መድፍ አከታትሎ እንደ አንበሳ አገሳና ያ የጋየው ቁጥቋጦ ምንቅርቅሩ ወጣ። እግረኛው ጥይት እያዘነመ ያንን ተራራ ተያያዘው። ታንክ አሻግሮ ሲመታ፥ እግረኛው የፊቱን ሲጠርግ ድብልቅልቅ ይላል። ወዲያው አራት አይሮፕላኖች መጥተው ጫፍ ላይ የያዙትን አራግፈው ይመለሳሉ። የጠላት ታንክ መጨስ ይጀመርና ታንኩ ውስጥ የነበረው ሁሉ ታንኩን እየተወ ይፈተለካል። ግማሹ ወደየት እንደሚሄድ ሳያውቅ እየተደናበረ ሲሮጥ እነደነቀው ጦር ውስጥ ይገባል። «በለው......በሣንጃ......በሣንጃ» ይላል ደነቀው። የሸሸው ብዙም ሳይቀር እዛው ቀረ። ከተራራው ግርጌ ወደ ላይ መጓዝ የጀመረው የወገን ጦር እየገፋ ሲሄድ ታንክና መድፍ አሻግረው ሲመቱ አይሮፕላን ቁልቁል ሲያተራምሰው፥ ከጫፍ ላይ ያለው ጠላት መግቢያ ቀዳዳ ይጠፋበታል። መጨስ የጀመረው የጠላት ታንክ ይበልጥ ይያያዝና አካባቢው ሁሉ ያጋያል። እነደነቀው ሣንጃቸውን ወድረው ከታንክ ጐን ወደ ፊት ሲሉ ታንኩ ሲጋይ የደነበረው ቁጥር ስፍር የሌለው ጠላት ዘሎ ይመጣባቸዋል። «ተቀላቀል ተቀላቀል» ይላሉ አዛዡ። «ወደፊት» የሚል ድምፅ አሰሙና ሁሉም ወደ ተራራው ጫፍ መሳብ ጀመረ። ጠላት ማለፊያ ማግደሚያውን ተኝቶበት ስለነበር በጠላት ሬሣ ላይ ነበር ጉዞው። ደነቀው አንዱን አልፎ አልፎ ሌላውን ሊራመድ ሲል ነሸጥ ያደርገውና ጠመንጃውን በሁለት እጁ ጭብጥ አድርጐ ከተጋደመው ላይ ሳንጃውን ይቃጣና መለስ ያደርገዋል። በረድፍ የተሰለፈው ጦር ወደ ፊት ይገሰግሳል። ደነቀው የወደቀውን ሁሉ እየዘለለ ሲጓዝ ነጋድራስ «ጠላት ለወሬ ነጋሪ ሳይቀር እዛው እምሽክ ብሎ ቀረ» እሚሉት ትዝ አለውና ግራና ቀኙን አይቶ ልቡ በጀግንነት ተሞላ። ሄደው ሄደው ጫፍ ላይ ሊደርሱ ሲሉ ጠላት በተረፈው የሰው ኃይልና በቀረው ታንክ ግር ብሎ ይመጣና ተኩስ ይከፈትባቸዋል። «በለው.....በለው» የሚል ድምፅ ተሰማ። ሁሉም ባለ ኃይሉ በተረፈው ጠላት ላይ ይረባረባል። ያ ግር ብሎ የመጣ ጠላት መጨረሻው መሆኑን ሲያውቅ ዓይኑን ዓይኑን ጨፍኖ ይገባል። ደነቀው እያከታተለ ቦምብ ይወረውራል። ፊት ለፊት መግጠሙ አላዋጣው አለና ጠላት ጠመንጃውን በየደረሰበት እየታለ መፈረጠጥ ጀመረ። መኪና እንዳስደነበረው የበግ መንጋ ሁሉም በየአገኘበት ሲሸሽ አብዛኛው ሽሽቱ አላዋጣው ብሎት እዛው ቀረ። ደነቀው እያከታተለ ቦምብ ሲወረውር ቆየና ከመሸገበት ወጣ ሲል ስፍር ቁጥር የሌለው የሚሸሽ ጠላት ከፊት መጣበት። አሁንም እያከታተለ ቦምብ ወረወረ። በብዛት ግር ብሎ የመጣው ጠላት የወገን ጦር ቁስለኛን ለማንሳት የመጣችዋን ሄሊኮፍተር አይቶ በከፊል በርግጐ ወደ መጣበት ተመለሰ። ከፊሉ መሸሻ ያሳጣውን የደነቀውን ቦምን ጥሶ ለመሸሽ እየጮኸ ወደ ደነቀው ሲገሰግስ ደነቀው ከምሽግ ወጥቶ ሁለት ቦምብ እንደ ወረወረ የወደቀው ወደቀና ከፊኢሉ ደነቀውን ጥሶ ወደ ታች በረገገ። ግራና ቀኝ ያለው ጦር ወደ ፊት ሲገሰግስ ጠላት ይዞ የመጣውን ንብረት እያቃጠለ ሸሸ።

በጀግንነት ሲዋጋ የዋለው የወገን ጦር በረድፍ በረድፍ ሆኖ «ሆ» እያለ በድል ካለመበት ከተራራው ላይ ወጣ። የጠላት ሬሣ በየሥፍራው ወድቋል። ጨርሰኝ እያለ ዓይኑን እሚያቁለጨልጭ ጠላት በየቦታው ተዘርግቷል። ቁጥር ስፍር የሌለው የጦር መሣሪያ በየቦታው ወድቋል። «ሆ» እያለ የገባው የወገን ጦር ያን በጠላት ተይዞ የከረመ ምድር ዙሪያውን ከቦ የእናት ሀገሩን ባንዲራ እያውለበለበ እንደገና «ሆ» አለ። ደስታ ሆነ። ታንኮች ጠላት ወደሚሸሽበት አቅጣጫ ደጋግመው በመተኮስ የድልና የደስታ ድምፅ አሰሙ።

ደነቀው «ሆ» ተብሎ ተራራው ጫፍ ላይ ሲወጣ አብሮ አልወጣም። የሚሸሸው ጠላት በእሱ በኩል ጥሶ ለማለፍ በርግጐ ሲመጣ ቦምብ አከታትሎ ከወረወረ ወዲህ አልታየም።

ጦሩ በየክፍሉ ተሰማርቶ ሰፈረ። የከባድ መሣሪያ ጩኸት ከሩቅ ይሰማል። ተኩሱ ጋብ ይልና መልሶ ድብልቅልቅ ይላል። ደነቀው አልተመታም። ተራራው ጫፍ ድረስ በጀግንነት ተዋግቷል። ግን የደረሰበት ስላልታወቀ ጠላት አፍኖ ወስዶታል፤ ተባለነ ተወራ።

ማለዳ ፀሐይ ባሻገር ከሚታየው ተራራ ጀርባ ሆኖ ብርሃኗን በድሉ ተራራ ላይ ስትፈነጥቅ ትናንት የሞት ሽረት ትግል ሲደረግበት የዋለውን ሜዳ አቋርጦ አንድ ሰው ሲገሰግስ ታየ። በአካባቢው ሌላም ሰው የለ። በጀርባውና በአንገቱ ዙሪያ የተሸከመው ነገር አለ። ከሩቅ ማንነቱ በውል ባይታወቅም ተራራው ላይ የሰፈረው ጦር በተጠንቀቅ ጠበቀው። ያ ሰው እየቀረበ መጣና አቀበቱን ተያያዘው። ድካም ያለበት ይመስላል። በእጅ ምንም ዓይነት ምልክት አሳያይም። አሁን በተጠንቀቅ ይጠበቃል። ከድሉ ተራራ ጫፍ ላይ ሲወጣ ማንነቱ ታወቀ። ሁሉም «ደነቀው፤ ደነቀው» እያሉ አንገቱ ላይ ተጠመጠመበት። ደነቀው እሚፈረጥጠው የጠላት ጦር ግር ብሎ ጥሶት ሲያልፍ ቦምብ እየወረወረ ተከትሎ በመሄድ ሳይታወቀው ብዙ ይጓዝና ጥሶት ያለፈውን ብዙውን ጥሎ ስምንት አውቶማቲክ ጠመንጃ ይዞ መመለሱ ነው። ሌሊቱን ሁሉ ሲጓዝ ስለአደረ የድካም ምልክት ይታይበታል። ምርኮውን አወረደና አሻግሪ እተመለከተ፤

«ይኸ ታች ማን እሚባለው ከተማ ነው?» አለና ጠየቀ። «የጅጅጋ ከተማ ነው፤ ይኸ ተራራ ደሞ ካራማራ ይባላል።» ብሎ መልሰ የሃምሳ አዛዡ።

ደነቀው በሶስት ዓመት ደብረ ወርቅ ተመለሰ፥ ደነቀውንና ጓደኞቹን «በድል ተመለስ» ብሎ ሸኛቸው ሕዝብ አሁንም ተሰልፎ ተቀበላቸው። ወዲያውኑ ወደ ሠፈሩ አመራ። ደነቀው «ቀኛዝማችን» ለማየት ቸኩሎ ቀኛማች በጠና ታሞው ዛሬ ነገ ይሞታሉ እየተባለ ይጠበቃል ማለትን ሰምቷልና።

ሠፈሩ እንደ ደረሰም ወደ እናቱ ቤትም ሳያመራ መንገዱን አሳብሮ ወደ ቀኛዝማች ቤት ገሰገሰ። በቀኛዝማች ቤት ብዙ ሰው ሲወጣና ሲገባ አየ። እበሩ ላይ የቆሙት የደነቀው እናት ጓደኛ ወይዘሮ ጥሩየ ደነቀውን ሲያዩት ዘለው ተጠመጠሙበት። ትሩየ እምባ እየተናነቃቸው «አየ ልጀ እንዳው ዓይኑን ባየሁት ሲሉ እንኳን መጣህ፤ ዓይንህን ዓተውት ቢሞቱ ይሻላል» አሉት። ቀኛዝማች የተኙባትን አልጋ ሰዎች ከበዋታል። ደነቀው ዓይኑ እንባ ቋጥሮ ቀኛዝማችን ትኩር ብሎ ተመለከታቸው። የደነቀውን መምጣት ያዩ፥ ቀኛዝማችን አልጋ የከበቡ ሰዎች ሁሉ ዓይናቸውን ደነቀው ላይ አሳረፉ።

«አባዬ ደነቀው መጥቷል» አላቸው የቀኛዝማች ልጅ።

ቀኛዝማች ድንገት ከወገባቸው ብድግ እንደ ማለት እያሉ በዓይናቸው ዙሪያውን ማተሩና ደነቀውን ደረሱበት። ፈገግ አሉና ከእግር እስከራሱ እየመላለሱ ተመለከቱት። ደነቀው የሚሊሽያ የደንብ ልብስ ለብሶአል። መለዮውን ከብብቱ ሥር አግብቶ በክንዱ ጠበቅ አድርጐ ይዞታል። ደረቱ ላይ የተለጠፈው የጀግና መዳሊያ ያብረቀርቃል። እሱም ትኩር ብሎ አያቸውና በዓይኑ ቋጥሮት የነበረውን እንባ ለቀቀው። ቀኛዝማች አፋቸውን በምላሳቸው አርሰው ለመናገር ሞከሩና አቃታቸው። ዓይናቸው ቁልጭ ቁልጭ ማለት ጀመረ። «ውሃ ነው እሚሉት በላቸው......አቀብላቸው» አሉ ከአልጋው ግርጌ ቆመው ይመለከቱ የነበሩት የደነቀው እናት ጓደኛ። የቀኛዝማች ልጅ ውሃ አምጥቶ በአባቱ አፍ ውስጥ ጠብ ጠብ ማድረግ ጀመረ።

ቀኛዝማች የውሃውን ጠብታ በምላሳቸው እየተቀበሉ አፋቸውን አረጠቡና ዓይናቸውን መልሰው ደነቀው ላይ ተከሉ። ጥቂት አዩትና ጣታቸውን ቀስረው አፋቸውን ከፈት ዘጋ እያደረጉ ቆዩ። ሁሉም ፈዞ ይመለከታቸዋል። የቀኛዝማች ልጅ እምባውን እሚጠርግበት ሸማ ርሶአል። ደነቀው ፈዞ ሲመለከታቸው ቀኛዝማች ትኩር ብለው እያዩትና.....ጣታቸውን ደረቱ ላይ ወደተንጠለጠለችው ሜዳሊያ እያመለከቱ «.....እየ.....ው.....ጀ......ግና.....ቶሎ አይ...ሰበርም...አ...ላል....ኩህም» አሉና ከተኙበት ለመነሳት ታገሉ። አልሆነላቸውም። ወደ ቀኝም ወደ ግራም ተገላበጡ፥ አልሆነላቸውም። ዙሪያውን የከበባቸው ሁሉ የቋጠረውን እንባ ማዘል አልቻለም። ደነቀው ወደ ቀኛዝማች ጠጋ ብሎ እቅፍ አረገና ከስር ለቅቆ ከአንገታቸው ቀና አደረጋቸው። እንደዬ ደነቀው አንድዬ ሜዳሊያዋን ደም የከበባቸውን ሰው በዚያ በደከመ ዓይናቸው ማተሩና «ሰላቶ ገዳይ ሰ - ላ - ቶ - ገ - ዳ - ይ - ደ.....ጁ - የጦ.....ሩ ጌታ.....አ - ን - ድ......ብቻውን......መቶ እሚ......እምቢ እምቢ.......» ብለው ጐርናና የሲቃ ድምጽ የወኔ የጀግንነት ሲቃድምፅ በማሰማት ፎከሩና ዓይናቸውን የዕንባ ዘለላ እንደያዘ ቀና ያለውን አንገታቸውን መልሰው ደፉት። «አይ - ጀግና አይ ቆራጥ.....አይ ሰው» አሉ ቀኛዝማች የጥንት ጓደኛ ዘሩ አስፋው ምርር ብለው ከማልቀሳቸው በፊት።

የደነቀው እናት ጓደኛ ወደ ደነቀው ዞር አሉና። «በል እንግዲህ እናትህን ጠይቃቸው፥ ባይሆን ኋላ ትመለሳለህ፥ ሂድ ሲሉ ለመኑት። የተሰበሰበው ሁሉ አንገቱን እንደ ቀለሰ ደነቀውን አጅቦ ወጣ። «ተመለሱ» አለ ደነቀው። መንገዱን ብቻውን ተያያዘው። ረባዳውን መሬት አልፎ አቀበቱን መውጣት ሲጀምር ግን ብዙ ሰው ከፍ ባለ ድምፅ ሲጮህ፥ ሲያለቅስ ሰማ።