የኢትዮጵያ እምነት

በሦስቱ ሕግጋት።

ከሊቀ ጠበብት አያሌው ታምሩ፣

ተዘጋጀ።

አዲስ አበባ ፲፱፻፶፫ ዓመተ ምሕረት።

ጸሎት።

አልቦ ዘይመስለከ እምነ አማልክት እግዚኦ ወአልቦ ዘከመ ምግባሪከ ኵሎሙ አሕዛብ እለ ገበርከ ይምጽኡ። ወይሰግዱ ቅድሜከ እግዚኦ። ወይሰብሑ ስምከ። እስመ ዐቢይ አንተ እግዚኦ ዘትገብር መንክረ። አንተ እግዚአብሔር ባሕታቲከ ዐቢይ። ምርሐኒ እግዚኦ ፍኖተከ። ወእሑር በጽድቅከ። ይትፌሥሐኒ ልብየ ለፈሪሀ ስምከ። እገኒ ለከ እግዚኦ በኵሉ ልብየ አምላኪየ። ወእሴብሕ ለስምከ፥ ለዓለም። አሜን።

ሊቀ ጠበብት አያሊወ ታምሩ።

ኢትዮጵያውያን ወንድሞቼ ሆይ።

በጌታችን በኢየሱስ ክርስቶስ ስም አምኜ፤ ይህችን መጽሐፍ ያዘጋጀኋት አነስተኛ ወንድማችሁ ሰላምታዬን እያቀረብኹ፤ ይህችን መስሐፍ እንድትመለከቷት በጌታችን ስም እማልዳችኋለሁ። ሮሜ ም. ፲፮ ቍ ፳፪። ፩፣ ተሰ ም. ፭ ቍ ፳፯።

በስመ አብ ወወልድ ወመንፈስ ቅዱስ ፩ አምላክ። አሜን። አብን ወላዲ፤ ወልድን ተወላዲ መንፈስ ቅዱስን ሠራጺ ብዬ ልዩ ሦስት አንድ አምላክ በሚኾን በአብ በወልድ በመንፈስ ቅዱስ ስም አምኜ፤ ረድኤቱን አጋዥ አድርጌ በሕገ ልቡና በሕገ ኦሪትና በሕገ ወንጌል እየተሻሻለና እያደገ የሄደውን የኢትዮጵያ መሠረታዊና መንፈሳዊ ታሪክ ለመጻፍ ይህን መቅድም አዘጋጀሁ።

መቅድም ማለት ተቀዳሚ ማለት ነው፤ ከዕውር ፊት መሪው ከአዝማች ፊት ፊታውራሪው እንደሚገኝ፤ ከናዋው መጽሐፍ በፊት የሚገኘውን የመጽሐፉን ዝርዝር ዓላማ በጠቅላላ የሚያሳየው መጀመሪያው ክፍል መቅድም (ተቀዳሚ) ይባላል።

እኔ የውጭ አገር ትምህርት የለኝም፤ ዕድሜዬ አነስተኛ ነው። የኢትዮጵያንም ትምህርት የጀመርኩበት ጊዜ ፲፱፻፳፮ ዓ.ም ነው።

ከዚህ ጊዜ ጀምሮ መሪጌታ ከበበው፥ መሪጌታ እውነቱ፥ መሪጌታ ክንፉ፥ መሪጌታ ዓልማው፥ ከተባሉት መምራን ጸዋትወ ዜማን ከጣዕመ ዝማሬው ጋራ፤ አለቃ ማርቆስ መሪጌታ ወልደ ኪዳን መሪጌታ ያሬድ ከተባሉት መምህራን የግእዝን ቋንቋ ከጠቅላላ ሙያው ግራ፤ እንዲሁም በዚሁ ጊዜ የሐዲሳትን ጣዕመ ትርጓሜ በጥቂቱ፤ ከብሉያት አራቱን ብሔረ ነገሥት፤ ከአባ አካሉ ትርጓሜ ዳዊት ከነቢያትና ከሰሎሞን ጋራ፤ ከመምህር እጅጉ (ዘወልደ ማርያም) የውዳሴ ማርያምና የቅዳሴ ማርያም ትርጓሜ።

በብስፁዕ ወቅዱስ አቡነ ባስልዮስ ርእሰ ሊቃነ ጳጳሳት ወፓትሪያርክ መልካም ፈቃድና ትእዛዝ ከመምህር ፊላታዎስ በቅድስት ሥላሴ መንፈሳዊ ትምህርት ቤት፤ መጽሐፈ ኢሳይያስ መጽሐፈ ፲ቱ ወ፪ቱ ደቂቀ ነቢያት መጽሐፈ አስቴር መጽሐፈ ዮዲት መጽሐፈ ጦቢት ከነትርጓሜያቸው፤ ከመጋቤ ምስጢር ጌራ በዳግማዊ ምኒልክ መታሰቢያ ትምህርት ቤት፤ ስምንቱን ብሔረ ኦሪትና መጽሐፈ ዳንኤልን ከነትርጓሜያቸው። እንዲሁም ከመምህር ጽጌ (አቡነ ማርቆስ ዘጐጃም) ወንጌል እያነበብሁ ከመምህር ገብረ ማርያም መጽሐፈ ኪዳንና ትምህርተ ኅቡኣት፤ በኋላም ዛሬ የመርሐ ዕውራን ትምህርት ቤት አስተማሪ ከኾኑት ከአቶ ሥዩም ወልደ ማርያም በስዌድን ወንጌላዊት ሚሲዮን ትምህርት ቤት አዲሱን የዐይነ ስውሮችን ትምህርት በመተን ተምሬያለሁ።

ይኹን እንጂ፤ ትምህርቴን እንደ መምህሮቼና እንደ ትምህርት ቤቶቹ ብዛት ሙሉ አይደለም። ዕውቀቴም አነስተኛ ነው። ይህንኑ ከየመምህራኑ ከሞላ ጐደል የሰማኹትን የትምህርት ጣዕም በጥቂት እንዳውቀውና እንዳስተውለው ያደረገኝ ምሬቱንም ያጠነከረብኝ አዲሱ ዘመን ብዙ የትምህርት ዐየንቶችን ስለ አስገኘና በወንጌላዊት ሚሲዮን ትምህርት ቤት በነበርኩበት ጊዜ በኢትዮጵያ ቤተ ክርስትያን በሌሎች አብያተ ክርስቲያኖች መካከል ያለውን ልዩነት በደንብ ለማጥናት ስለ አገዘኝ፤ ከዚያ ወዲህ ራሴን መቄጣጠር ስጀምር ግርማዊ ንጉሠ ነገሥት በሎንዶን ያሳተሙትን መጽሐፍ ቅዱስ በቤተ መጻሕፍት ወመዘክር አዘውትሬ መመልከቴ፤ ከመልአከ ብርሃን አድማሱ ጀምበሬና ከመምህር ይኄይስ ወርቄ በጥብቅ መነጋገሬ ነው።

ኾኖም ዕውቀቴ በዚህ ኹሉ ፍጹም ሊኾን አልቻለም። ግን ስለ ኢትዮጵያ ታሪክ ስለ ቀናችህ ሃይማኖቷና ስለ ተቀደሰው ምግባሯ፤ በእግዚአብሔርና በእሱዋ መካከል ስላለውም ጥኑ ፍቅር በሕሊናዬ የሚወጣው የሚወርደው ሐሳብ እንድ እሳት ያቃጥለኛል። ቆሜ ተቀምጨ ተኝቼ ተነሥቼ በምሄድበትና በማርፍበት በምበላበትባ በምጠጣበት ጊዜ ኹሉ ትኩር አድርጌ የምመለከተው እሱኑ ብቻ ነው።

በዚህም ምክንያት በመኝታዬ ጊዜ እንኳን የጤና እንቅልፍ አጥቼ ሕልም ይኾንብኝና፤ ኢትዮጵያ ታበጽሕ እደዊሃ ኅበ እግዚአብሔር። ፩ዱ ነገሩ ለኵሉ ዓለም። ወያመጽኡ እምሳባ ወርቀ ወስሂነ። ቃል ወልድ እኁየ ናሁ ውእቱ መጽአ። ንግሥተ ዐዜብ ትትነሣእ አመ ዕለተ ይደን። ናሁ መስግላን መጽኡ እምብሔረ ጽባሕ። ሑር ትልዎ ለዝንቱ ሰረገላ። ቃል ሥጋ ኮነ። ተሣሀለነ በሞት ወልዱ። ስለሚሉትና እነሱንም ስለ መሳሰሉት ቃላት፤ ሙሴን ዳዊትን ኢሳይያስን ንግሥተ ሳባን ማቴዎስን ዮሐንስን ሉቃስን፣ ፊልጶስን ጳውሎስን ስጠይቅ አድራለሁ።

ይኹን እንጂ፤ ጥበብን የሚሻ ሰው ቢኖር ሳያወላውል ሳያጠራጥር ከእግዚአብሔር ይለምን፤ እግዚአብሔር ንፍገት የሌለው አምላክ ነውና ይሰጠዋል ያዕ. ም. ፩ ቁ ፭ ብሎ ሐዋርያው ያዕቆብ እንደ ተናገረው፤ እግዚአብሔር አምላኬ የለመንኩትን ስላልነሣኝ፤ በዕውቀቴ ሳይኾን በቸርነቱ እየተረዳሁ ይህን መጽሐፍ ሳዘጋጅ ምስጋናዬን ለእሱ አስቀድማለኹ።

ቀጥሎም ያነሣኝን ምክንያት ለአንባቢዎች እገልጣለሁ፤ እኔ የውጪ አገር ትምህርት የሌለኝ መኾኔንና በውጪ አገር ቋንቋ የተጻፉ መጻሕፍትን አለማንበቤን እላይ እንደ ገለጥኹት አሁንም ደግሞ እገልጥላችኋለሁ።

ነገር ግን ትውልዳቸው የውጪ አገር ኾኖ በዕለት ጕብኝት የመጠኑን ያህል ያውም ባለመተባበር የኢትዮጵያን ታሪክ ከሞላ ጐደል የጻፉ የውጪ አገር ተወላጆች ብዙዎች ናቸው። አብዛኞቹም ከ፲፰ኛው ፻ ዓመት ወዲህ በተለይም ከዐድዋ ጦርነት ወዲህ የተነሡ ናቸው።

እነዚህ ጸሐፊዎች ካዘጋጁዋቸው፥ የታኢክ መጻሕፍቶች ውስጥ ኢትዮጵያውያን ጸሐፊዎች እየተረጐሙ በአማርኛ ገልጠዋል። ከግልባጮቹም አብዛኞቹ፥ ከፈረንሳይኛና ከጣልያንኛ የተመለሱ መኾናቸው ነው።

ሀ) እነዚህ መጻሕፍቶች የኢትዮጵያ እምነት የሳባ ንግሥት ወደ ሰሎሞን ከመሄዷ በፊት መኖሩን ክደው ከዚያ ወዲህ የተመሠረተ ነው ይላሉ።

ለ) ስለ ግእዝ ቋንቋ ሲናገሩ፤ የቋንቋ ኹሉ መሠረት መኾኑን ክደው የዕብራይስጥ የጽርዕ የዐረብና የላቲን ዲቃላ እንደ ኾነ፤ ይናገራሉ።

ሐ) በመጽሐፍ ቅዱስ የተጻፉትን ቃላት ለቃዴስ በርኔ እያደረጉ ይተረጕማሉ።

መ) ቀዳማዊ ምኒልክ ከሰሎሞን መወለዱ ብቻ ሳይኾን ለዳዊት ተስፋ ወራሽ መኾኑንና ታቦተ ጽዮን ወደ ኢትዮጵያ መምጣቷንም ሳይቀር ያዋጁን በጆሮ ይክዳሉ።

ሠ) ሕገ ኦሪትን ከመቀበሏ በፊት ብቻ ሳይሆን ሕገ ኦሪትን ከተቀበለችም በኋላ በዘመነ ክርስትና ሳይቀር ኢትዮጵያ በወፍ በዛፍ በዘንዶና በልዩ ልዩ አራዊት፤ በሰማይ ሰራዊትና በክፉዎች መናፍስት ታመልክ እንደ ነበረ ያወራሉ። መቅደሶቻቸውና መሠዊያዎቻቸው የት እንደ ነበሩ ግን አይናገሩም።

ረ) ሰብአ ሰገል ኢትዮጵያውያን መኾናቸውንና የትቢቱ ባለቤቶች መኾናቸውን ክደው የሌላ አገር ሰዎች በድንገት የተጠሩ አረመኔዎች እንደ ነበሩ ይናገራሉ።

ሰ) ኢትዮጵያ፤ ክርስቲያን መባል በአንጾኪያ ከመጀመሩ በፊት ክርስትናን የተቀበለች አገር መኾኗን ክደው የኢትዮጵያ ክርስትና ባ፬ኛው መቶ ዓ.ም በቅዱስ ፍሬ ምናጦስ ስብከት እንደ ኾነ ይናገራሉ። እንዲሁም ብዙ ሌላ የኢትዮጵያን ክብር እየሰረዘ የወገኑን ታሪክ እያጐለመሰ የሚሄድ ወሬ ይገኝባቸዋል። ኾኖም ኢትዮጵያውያን እነዚህን መጻሕፍቶች አንብበው የጻፏቸውንና የተጻፉበትን ዘመን ካጠኑ ኅይለ ቃላቸውንም ከተረዱ በኋላ፤ እውነት ነው ብለው አምነው ተርጕመው ለሕዝብ ከማቅረባቸው ይልቅ መቃወሚያዎቻቸውን ይከራከራሉ። እንደ እውነቱ ቢኾን ምንም እንኳ በኢትዮጵያ አልፎ አልፎ አደጋዎች ባይጠፉ፤ አብያተ ክርስቲያናት ቢቃጠሉና መጻሕፍትም ቢቄነጠሉ ጥቂቶች በግእዝ የተጻፉ የታሪኢክ መጻሕፍት እስከ ዛሬ አልታጡም። አልደረስኩባቸውም የሚል ሰው ቢኖር እንኳ መጽሐፍ ቅዱስ በቅርብ ይገኛልና ከእሱ እያስማሙ ሊጽፉ የሚገባ ሲኾን የኢትዮጵያን መጻሕፍት ከግእዝ ቋንቋ ጋራ ወደ ኋላ ጥሎ፤ የባዕድን ወሬ ተከትሎ የሀገርን ታሪክ በዚያው መወሰንና መሠረታዊውን ትቶ ጫፉን ዋናውን ትቶ ጥገኛውን ማጽደቅ ተገቢ ባልኾነም ነበር።

እንዲያውም ተስፋ የሚጣልባቸው አንዳንድ ታላላቅ ሊቃውንት እንኳ በመኃልየ ሰሎሞን የተገለጠውን የንግሥተ ሳባን ታሪክና ትንቢት ለውጠው ለግብጽ ንጉሥ ልጅ…..ሰጥተው እንዲሁም ብሉያት ከዕብራይስጥ፤ ሐዲሳት ከጽርዕና ከዕብራይስጥ መምጣታቸው ሲታመን፤ በሐዲስቱ አስጠግተው የብሉይ ኪዳን መጻሕፍት ከዕብራይስጥ ወደ ግዕዝ መገልበጣቸውን ጨምረው ክደው ብሉያትና ሐዲሳት ከጽርዕ ወደ ግዕዝ ባ፬ኛው ፻ ዓ.ም በሰላማ ዘመን ተተርጕመዋል ብለው ከመጻፋቸው ይልቅ ኢትዮጵያ የሚባለው ስምም ያን ጊዜ ከጽርዕ የመጣ ነው ብለው በመናገራቸውና በጽሑፍ በማስፈራቸው ኅዘኔ እየጠነከረ ከቀን ወደ ቀን እየጨመረ ስለ ሄደ፤ እኔ ልጀምረውና ሌላ ዐይናማ ሊቅ አበጥሮ አጣርቶ ይጽፈዋል በማለት ለጊዜው እንደ ረኃብተኛ ሰው፤ ሰው ያየኛል ሰው ይታዘበኛል ሳልል በጥቂት የዋዜማ ያኽል ይህን መጽሐፍ አዘጋጅቻለሁ።

ከዚህ ቀጥሎም ከላይ ስለ ዘረዘርኳቸው ነገሮች አጭር አጭር መግለጫ እሰጣለሁ።

ሀ) ኢትዮጵያ ከእስራኤል ያገኘችው ሕጘ ኦሪትን ጽላትን ሌዋውያን ካህናትን ነው እንጂ ሃይማኖትን፤ አይደለም። ሃይማኖቷ ከኢትዮጵያውያን አባቶቿ የወረሰችው ነው። የኢትዮጵያ ሃይማኖት ከአበው ተመሥርቶ ንግሥተ ሳባ ወደ ሰሎሞን ከመሄድዋ በፊት ለመኖሩ ምስክሮቹ ኑኅ ዘመን ብቻ ሳይሆን የመልከ ጸዴቅ ታሪክና የንግሥተ ሳባ መንገድ ቃላተ ትንቢቷም ናቸው። የመልከ ጸዴቅን ታሪክ ወደ ፊት እናገኘዋለን።

ግን ኢትዮጵያውያን መነኰሳት፤ ሥጋውን ደሙን ለመቀበል ጊዜ ካልኾነ በቀር ጥፍር አለመቍረጥን ጠጕር አለመላጨትን የላመ የጣመ አለመቅመስን ዳባ መልበስን ጸሎት ማዘውተርን፤ ባንድ በኣት ተወስኖ መኖርን ከመልከ ጼዴቅ እንደ ወረሱት ስናስታውስ ይህ መልከ ጼዴቅ መቼ እንደ ነበረ ብንጠይቅ ሕገ ኦሪት ከመሠራቱ በፊት እንደ ኾነ ቅዱስ መጽሐፍ ያስረዳናል።

ይህ ቅዱስ አባት፤ አብርሃም ዐሥራት (ካስር አንድ) የሰጠው እሱ፥ መኾኑንና ክህነቱም የወልድ እግዚአብሔር ምሳሌ ኾኖ መኖሩን፤ አብርሃምንም መባረኩን መጻሕፍት ሲነግሩን የኢትጵያ ዕድል በእግዚአብሔር ዘንድ ምን ያኽል እንደ ኾነና በስሙም ማመኗ ከምቼ ጀምሮ እንደ ኾነ ልንረዳው እንችላለን።

እንዲሁም ስለ ንግሥተ ሳባ ታሪክና ትንቢት በኢትዮጵያ ቤተ ክርስቲያን የታወቀው ክብረ ነገሥት የተባለውን መጽሐፍ ብንታመነውም እንኳ ዓለም ተስማምቶ የተቀበለው መጽሐፍ ቅዱስ የሳባ ንግሥተ በእግዚአብሔር የወጣለቱን የሰሎሞንን ስም ሰምታ ወደ ኢየሩሳሌም ሄደች በማለቱ ታላቁ ንግሥት በሌላ (ጣዖት) አምልኮት ያለከሰች፤ በአምልኮተ እግዚአብሔር የጸናች እንደ ነበረች ይገልጥልናል።

ወንድሞቼ ይሆ እስኪ እናስታውስ።

የጣዖት ዜጎች ሲኾኑ እግዚአብሔርን ሲፈልጉ የተገኙ እነማን ናቸው? በጣዖታውያን ዘንድስ የእግዚአብሔር ነኝ ሲኢል የእግዚአብሔን ስም ሲጠራ ተገኝቶ በእሳት በስለት ያልተሠቃየ፥ ማነው? እንግዲህ የሳባ ንግሥት ሌላ የምታመልክ ከኾነ ታምሪን የተባለው ነጋዴ የሸቀጥ ዕቃ መለቃቀሙን ትቶ የእግዚአብሔርን ስም ሲጠራ ሌላ ንጉሥ ታሪክ ሲያወራ የኢትዮጵያን ሃይማኖት ሲያኰስስ የኢትዮጵያን ሃይማኖት ሲያነጋግሥ ቢገኝ፤ ከእሳት ከስለት በአንደኛው ባልተቀጣም ነበረን? ምናልባትም ሴት ብትኾን በአእምሮዋ ደካማነት ነው ትሉኝ ይኾናል። እኔም ሴት ብትኾን የአእምሮ ድካም ቢያገኛትም ኖሮስ፤ መንግሥቴ ከመንግሥቴ ሀብቴ ከሀብቱ ሃይማኖቴ ከሃይማኖቱ ይበልጣልን፤ ሰሎሞን ማነው? እግዚአብሔርስ ማነው? አንተስ ምን ብትደፍረኝ በፊቴ ይህን ታወራለህ ብላ በቀጣችው ነበር ብዬ እመልስላችኋለሁ።

ይልቅ በዚህ ፈንታ ሌላውን እንመልከት ታላቂቱ ሃይማኖተኛዪቱ ኢትዮጵያዊት ንግሥት ባካባቢዎቿና በድንበሮቿ የሚገኙት ነገሥታትና ዜጎቻቸው፤ ዕንጨት እየጠረቡ ደንጊያ እያለዘቡ ሲያመልኩ፤ እሷ ሰማያዊውን አምላክ በማምለኳ ይህን እንደ እንግዳ ነገር ስትመለከተው ልዩ ልዩ ጣዖታት በነበሩዋቸው በከነዓናውያን አገሮች የሃይማኖት ወገን ስሎሞንንና ዜጎቹን በማግኘቷ በደስታ ልትፈልጋቸው ሄደች። ከዚያም ደርሳ የሃይማኖታቸውን ጥልቅነት የሃይማኖቷንና የሃይማኖታቸውን ኅብረት የምግባሯንና የምግባራቸውን ስምምነት ከተረዳች በኋላ ደስ ብሏት እግዚአብሔርን አመሰገነች። እግዚአብሔር ኢየሱስ ክርስቶስም የሳባ ንግሥት ሃይማኖቷን በሥራ ስለ ገለጠችው በጊዜው፤ የሳባ ንግሥት በፍርድ ቀን ትነሣለች፤ ይህችንም ትውልድ ትፋረዳለች ብሎ ከመመስከሩ በፊት የነቢያት ጌታ ስም ወደ ተጠራበት ቤተ መቅደስ በገባች ጊዜ ነቢያት ያልደረሱበትን፤ ዮሐንስ ወንጌላዊ በወንጌሉ የገለጠውን ረቂቅ ምስጢር እንድትናገር መንፈስ ትንቢኢትን ስለ አደላት፤ የዳዊትን ትንቢት ከዮሐንስ ወንጌላዊ ስብከት ማለት ከአብራክኽ የተገኘውን በዙፋንኽ አነግሥልሀለኹ ያለውን በአባቱ እሪና ያለ አንዱ ልጁ ነገረን ከማለት አስማምታ አጣምራ አስተባባራ፤ ቃል ወልድ እኁየ ናሁ ውእቱ መጽአ። (ቃል ወልድ በሥጋ ወንድሜን (ሰሎሞን) ኾኖ፥ እነሆ እሱ ራሱ መጣ) ብላ ተናገረች። መኃ ፪ ቍ ፰።

እንዲሁም በመስቀሉ ቀን የኢየሩሳሌም ልጃገረዶች እየተከተሉ ሊያለቅሱለት ፃኣ ትርአያ አዋልደ ጽዮን ለንጉሥ ሰሎሞን በአክሊል ዘአስተቀጸለቶ እሙ አመ ዕለተ ሕማሙ፤ አመ ዕለተ መርዓሁ፤ ወአመ ዕለተ ፍሥሓ ልቡ። (ያሰበው ድኅነተ ምእመናን በእሱ መከራ ተፈጽሞለት ደስ ያለው፤ ንጉሡ ክርስቶስ ቤተ ክርስቲያንን ለተዋሕዶ በመረጠበት ቀን እናቱ ቤተ እስራኤል ያቀዳጀችውን የእሾኽ አክሊል ደፍቶ ታዩት ዘንድ የጽዮን ልጃገረዶች ኑ ውጡ) እያለች የቀሰቀሰቻቸው ይህች ነብይት ናት።

መኃ. ፫ ቍ ፲፩። አስደናቂውም ወልድ እኁየ ሊተ አወነ ሎቱ (ወንድሜን ሰሎሞንን ኾኖ ያየኹት ወልድ ለኔ ነው እኔም ለሱ ነኝ) መኃ ፪ ቍ ፲፮። ስትል በራሷና በኢትዮጵያ ስም በኢየሩሳሌም ቤተ መቅደስ ለእግዚአብሔር የገባቸው ቃል ኪዳን ነው።

ሊቃውንቱ ግን መኃልይን የተናገረችው የግብጽ ንጉሥ ልጅ ናት፥ ሲሉ በጣም ያሳዝኑኛል። የግብጽ ንጉሥ ልጅማ ሰሎሞንን ያኽል ሰው ስባ ጐትታ ጣዖት ወደማመልክ፤ አንበጣ ወደ መሠዋት ያደረሰችው አይደለችምን።

«ኢትዮጵያውያን ሆይ»።

እውነተኛውን ታሪክ ወደ መከተል እግራችሁም ዐይናችሁንም አንሡ። ይህች የሳባ ንግሥት አናጢዎች የናቋት ደንጊያ ናት፤ እኛ የልቡናችን መዓዝን ማቅኛ መሰብሰቢያ እናድርጋት።

ስለ ንግሥተ ሰባ እግዚአብሔር ቢፈቅድልኝ በሚቀጥለው መጽሐፍ እገልጥላችኋለሁ።

ሀ) ስለ ግእዝ ቋንቋ ከላይ እንደ ገለጥኩላችኹ ኹሉ የግእዝ ቋንቋ ዲቃልነቱ እንጂ አባትነቱ አይወራም። መጽሐፍ ቅዱስ ግን ፩ዱ ነገሩ ለኵሉ፥ ዓለም የሰው ልጆች በስናዖር ሜዳ ግንብ መሥራት እስከ ጀመሩበት ጊዜ ድረስ የዓለሙ ቋንቋ አንድ (አ) (ሀ) (ግእዝ) ነበረ ሲል እየተናገረ እየመሰከረ ጸሐፊዎች የዕብራይስጥ የጽርዕ ያረብና የላቲን ዲቃላ ነው ይላሉ። ባጭሩ ስለ ግእዝ ቋንቋ ጥንታዊነት ዐርብ ቀዳሚት የተባሉት ቃላት የሚሰጡት ምስክርነት ብቻ እንኳን ሊያስረዳን ይችላል። እንዴት ትሉኝ እንደ ኾነ፤ እነዚህ ቃላት የመጀመሪያውን ስሜት ያለቀቁ በመኾናቸው ነው። በሌሎቹ ቋንቋቆች ዕለታት አንድ ኹለት የሚለውን መሥመር ሳይለቁ፤ ተመሳሳይ ድምጣችውንም ሳይለውጡ ካንድ እስከ ሰባት ይዘልቃሉ። በግእዝ ግን ከሰባቱ ዕለታት ዐምስት ተራቸውንና ተመሳሳይነታቸውን እንደ ያዙ ኹኖ ኹለቱ (ዐርብና ቀዳሚት) የስም ተራቸውንና ተመሳሳይነታቸውን ለቀው ዐርብ እግዚአብሔር ሔዋንን ከአዳም ጐን ሲፈጥር የመኝታ እንቅልፍ እንደ ጣለበት ሠርክ ማለትን መስሎ ተከትሎ ስለሚሄድና ቀዳሚት ማለት እግዚአብሔር ሥራውን ፈጽሞ ያረፈባት መኾኑን ብቻ ሳይኾን በእሱዋ ላይ ሌላ ሰንበት እንደምትሠራባት ማመልከትንም ጨምሮ ስለሚገልጥ እነዚህ ኹለት ቃላት (ዐርብና ቀዳሚት) ምሥጢርን ብቻ ይከተላሉ።

እንግዲህ እነዚህ ቃላት መዋዕለ ፍጥረትን ዜና ፍጥረትን በመጥቀስ ከስሙ ጋር ሲመሰክሩለትና ወደ ፊት እንደምናገኘው አባትነቱን ሽሮ ሌላ ስም መስጠት ተገቢ አይደለም።

ስለዚህ እኛ አግዓዝያን (የነጻነት ባለቤቶች) መኾናችንን የምናምን ከኾነ የቋንቋችንንም አንደኛነት ልናውቅለት ይገባናል። እንድሞቼ ለነጻነታችሁ ምክንያት አትስጡት። ገላ ም. ፭ ቍ. ፲፫። እዚህ ላይ ላሳስባችሁ የሚገባኝ አንድ ነገር አለ፤ ይኸውም ስለ ቀዳሚት ሰንበት ከተቃዋሚዎች የሚቀርበው ሐተታ ነው። ይኸማ በሕገ ኦሪት የተቀበለችው አይደለምን የሚል ጠያቂ ኖሮ ሕገ ኦሪት ለቀዳሚት ሰነብት ፍጻሜዋ እንጂ፤ መጀመሪያዋ አለመኾኗን ለማወቅ መጽሐፈ ኩፋሌን እንዲመለከት እያሳሰብሁት ይህ ባይመስለው ከዚያ በፊት ማን ትባል እንደ ነበረ ባስረዳኝ ጊዜ መልሱን እሰጠዋለሁ። ለዐርብ ግን ሰበብ አትስጡት።

ሐ) መጽሐፍ ቅዱስ ወደ ኢትዮጵያ ሲገባ ከዕብራይስጥ ወደ ግእዝ ተተርጕሞ ነው እንጂ ከዕብራይስጥ ወደ አማርኛ ተተርጕሞ አይደለም።

ስለዚህም በአንዳንድ ቦታ ላይ ጽርዑና ግእዙ ኢትዮጵያ የሚሉትን በፍጻሜ ዘመን ከዕብራይስጥ ወደ ሌላ ልዩ ልዩ ቋንቋ እንዲሁም ወደ አማርኛ የተተረጐመው መጽሐፍ ቅዱስ በረሃ ይላል። ምክንያቱም ጽርዑና ግእዙ ከመጀመሪያው ዕብራይስጥ በመስማማት ኢትዮጵያ ማለታቸው በዕብራይስጥ ቋንቋ ቅንአት ምቀኝነት ሳይቀላቀሉበት የተገኙ በመኾናቸው ነው። ምስክርነታቸውም የታመነ ነው። ከአዲሱ ዕብራይስጥ የተተረጐሙት መጻሕፍት ግን ኢትዮጵያ የሚለውን በረሃ ማለት ማለታቸው አይሁድ መጻሕፍትን ከለወጧቸው ወዲህ የተገኙ በመኾናቸው ነው።

ልዩ አስተያየት አላቸው ተብለው የሚታመኑት አለቃ ኪዳነ ወልድ ክፍሌ እንኳን በመዝሙር ፸፩ ቍጥር ፱. ይገንዩ ቅድሜሁ ኢትዮጵያ በመዝሙር ፸፫ ቍጥር ፲፬ ወሀብኮሙ ሲሳዮሙ ለሕዝበ ኢትዮጵያ የሚለውን ሲያስረዱ አዲሱን ግልባጭ በመከተል ኢትዮጵያ ማለትን በረሃ ወደ ማለት ከመለወጣቸውና የኢትዮጵያን ታላቅ ተስፋ ለቃዴስ በርኔ ከመስጠታቸው ይልቅ ዕብራይስጡው በርሃ የሚለውን ጽርዑ ኢትዮጵያ ይላል ስለዚህም ኢትዮጵያ መባል ለኢትዮጵያ የተሰጣት በአቡነ ሰላማ ዘመን ነው ብሉይ ኪዳንም ከሐዲስ ኪዳን ጋራ ከጽርዕ ወደ ግእዝ የተመለሰው ያን ጊዜ ነው ብለው ኢትዮጵያ ፫ ሽህ ዘመን የተጠራችበትን ስም፤ ብሉይ ኪዳንም ከዕብራይስጢ ወደ ግእዝ መተርጐሙን መዝገበ ቃላት በተባለው መጽሐፋቸው አስተባብለዋል። ነገር ግን የተናገሩትን ረስተው ወይም ሌላ ሰው አመካኝቶባቸው እንደ ኾነ እንጃ እንጂ፤ የሀገራችን ሰዎች ዕብራይስጥ ጠፍቷል ይላሉ በማለት ተነሥተው ዐሳባቸውን ሲሰጡ ወርቁ ደረቁ ትንቢት ጠፋ እንጂ፤ ቋንቋቸውስ አልጠፋም ብለዋል። ደርርቁ ትንቢት ለመጥፋቱ ሲያስረዱም ከዕብራይስጢ ወደ ግእዝ የተተረጐመው ኦሪት እንደ ጽርዑ ቀጥተኛ መኾኑን ከገለጡ በኋላ ከክርስቶስ ልደት በኋላ የተጻፈው ኦሪት ዛሬም ዓለም የተስማማበትና መጽሐፍ ቅዱስ ተብሎ የሚጠራው መጽሐፍ ጐደሎ መኾኑን ገልጠዋል። ከሞታቸው በፊት ያሳተሙትን መዝገበ ፊደል የተባለውን መጽሐፋቸውን መመልከት ነው።

በዚህ ላይ መጻሕት ከዕብራይጢ ወደ ግእዝ ተተርጕመዋል ካልክ ዕብራይስጢ ለግእዝ አባቱ መኾኑ አይደለምን የሚል ጠያቂ ቢኖር ከዕብራይስጢ ወደ ግእዝ ተተረጐሙ የምል በዕብራውያን አፍ የተነገሩትን ኦሪት ነቢያት ነው እንጂ፤ መጽሐፈ ሄኖክን አይደለም ብዬ እመልስለታለሁ።

እንግዲህ ጽርዑ ከአባቱ ጥንታዊ ዕብራይስጥና ከውንድሙ ከግእዝ በመስማማት ኢትዮጵያ ያለውን፤ ለቃዴስ በርኔ መስጠት ተገቢ አይደለም። ኦሪተ ግዕዝስ ሐሜት ከጥንታዊው ዕብራይስጥ የተቀዳ እንደ መኾኑ መጠን ኢትዮጵያንና ቃዴስ በርኔን በየመልካቸው ስለሚያውቃቸው፤ በየስማቸው ለይቶ ያስታውሳቸዋል። ስለዚህም መሪነቱን ዐውቀው መንገዱን ጠብቀን ብንከተለው ከመልካም ፍጻሜ እንደሚያደርሰን የተረጋገጠ ነው።

«ኢትዮጵያ ሆይ» እኔ ክብርንሽ ለሌላ አልሰጥም።

መ) ስለ ቀዳማዊ ምኒልክ ንጉሡ ሰሎሞን የአባቱን ዙፋን በወረሰበት ጊዜ ነቢዩ ዳዊት፤ ልዑል እግዚአብሔር አምላክ ዙፋንኽ እንደ ፀሓይ ሞቆ እንደ ጨረቃ ደምቆ አባትነትህም ለዘላለም ጸንቶ ይኖራል። ከልጅ ልጅኸም በዙፋንሽ የሚተካ አልጠፋም ብሎ በራሱ ምሎ የሰጠው ቃል ኪዳን ከሰሎሞን በሚወለደው በቀዳማዊ ምኒልክ እንደሚፈጸምለት በመንፈስ ትንቢት ተገላልጦለት ሲናገር አቤቱ ፍርድኽን ለንጉሡ ስጠው ብሎ ለጊዜው ለሰሎሞን ከጸለየት በኋላ እውነተኛ ቃልኽንም ለንጉሡ ልጅ አድርግለት የሚል ጸሎት ትንቢቱን ጀምሮ ወአኅስሮ ለዕቡይ ብሎ ድል አድራጊነትን ወይጽናዕ ምስለ ፀሓይ ብሎ ኑኅ ዘመነ መንግሥትን፤ ይገንዩ ቅድሜሁ ኢትዮጵያ ብሎ ተስፋው ለእስራኤል ሳይኾን ለኢትዮጵያውያን መኾኑን፤ እምርዴ ወእምትዕልግት ለነፍሶሙ ብሎ የኢትዮያ ንጉሠ ነገሥት ለሕዝቡ ንጉሠ ነገሥት ብቻ ሳይኾን አባትም ጭምር መኾኑን፤ ወዘልፈ ይጼልዩ በእንቲኣሁ ብሎ ኢትዮጵያውያን የዳዊትን መሪነት ተከትለው እግዚኦ ኵነኔከ ሀቦ ለንጉሥ። ጽድቀከኒ ለወልደ ንጉሥ። አግርር ፀሮ ታሕተ እገሪሁ። ዕቀብ ንግሦ ወሰራዊቶ ለንጉሠ ነገሥት ኃይለ ሥላሴ (አቤቱ ፍርድኽን ለንጉሡ ስጠው (ግለጥለት) እውነተኛ ቃልኸንም ለዐልጋ ወራሹ አድርግለት (በዙፋኑ ተካለት) በሩቅ በቅርብ ያሉ ጠላቶቹን በእጁ ጨብጦ በእግሩ ረግጦ እንዲገዛ አድርገው፤ የንጉሠ ነገሥታችንን የእገሌን መንግሥቱን ሰራዊቱን ጠብቅ እያሉ ዘወትር እንደሚጸልዩለት ወኵሎ አሚረ ይድኅርዎ ብሎ ዘወትር ኢትዮጵያውያን ሕየው አበ ነጋሢ የንጉሥ የንግሥት አባ ሆይ ሺሕ ዓመት ያንግሥኸ እያሉ ንጉሠ ነገሥታቸውን እንደሚመርቁ የተንገረው ትንቢት በቀዳማዊ ምኒልክ ስለ ተፈጸመ ቀዳማዊ ምኒልክና ልጆቼ ለንጉሥ ዳዊት ተስፋውና የዙፋኑ ወራሾች ኾነው በመገኘታቸው የመንግሥተ ዳዊት ክብር መንግሥተ አኵስምንና መንግሥተ ሳባን ተዋሕዶ ሲገሠግሥ የ፫ ሺሕ ዘመናት ጕዞ አሳልፎ እንደ ርግብ በቀዳማዊኢ ኃይለ ሥላሲኤ ራስ ላይ ዐርፎ እናየዋለን።

እንግዲህ የሳባ ንግሥት አብአኒ ንጉሥ ውስተ ጽርሑ ብላ በንጉሥ ሰሎሞንና በእሱዋ መካከል የተፈጸመውን ምስጢር ስትገልጥ ንጉሥ ሰሎሞንም ከርሥኪ ስውጠ ሥርናይ ወሕጹር በጽጌ፤ (ማሕፀንሽ የስንዴን ቅንጣት የያዘ ነው ስንዴውም በአበባ የተከበበ ነው ብሎ) የሳባ ንግሥት ቀዳማዊ ምኒልክን ከእሱ መፀነሷንና ቀዳማዊ ምኒልክ አያቱ ዳዊት እምቅድመ ፀሓይ ሀሎ ስሙ (ስሙ ከፀሓይ በፊት ነው) ማለት ፀሓየ ጽድቅ ኢየሱስ ክርስቶስ ከመወለዱ በፊት የዳዊት ሥጋዊ ተስፋና ዐልጋ ወራሽ መኾኑን ሲያረጋግጥ ጸሐፊዎች ይህን ታላቅ ታሪክ የሚያጠራጠሩበት ምን ይኾን?

ስለ ታቦተ ጽዮንም፤ ነቢዩ ዳዊት ተንሥእ እግዚኦ ውስተ ዕረፍትከ አንተ ወታቦተ መቅደስከ። (በመመስገኛህ በቤተ መቅደስ ካለችው ከታቦተ ጽዮን ጋራ ወደ ማረፊያኽ ለመሄድ ተነሥ) ብሎ በተናገረበት አርእስት መሠረትነት በእግዚአብሔርና በዳዊት ልጆች መካከል የቆመውን ቃል ኪዳን በመጥቀስ። እግዚአብሔር ጽዮንን ለዘላለም ማደሪያ አድርጎ መምረጡንና በዚሁም ወበህየ አበቍል ቀርነ ለዳዊት (በዚያ ቦታ ለዳዊት የሚተካ ልጅ እሰጠዋለሁ፤ ሥልጣኑንም አጸናለታለሁ ለልጁም ማኅቶተ መንግሥትን አዘጋጅለታለሁ፤ ጠላቶቹን አዋርዳችዋለሁ፤ በዚህ ምክንያት ቅዱስነቴ በፍሪኤ ላይ ፍሬ እየጨመረ ይኖራል) ማለት ዘወትር እመሰገንበታለሁ ማለቱን እንደ ተናገረው ኹሉ ታቦተ ጽዮን እስከ ዛሬ በአኵስም ቤተ መቅደስ መኖሯንና የኢትዮጵያ ነገሥታት በአኵስም ቤተ መቅደስ ለዳዊት ተስፋ ተቀባዮች፤ ለእግዚአብሔር የቃል ኪዳን አገልጋዮች በመኾን መሢሐዊን ሥርዐተ መንግሥት ሲፈጽሙ እናያቸዋለን።

ይህን የሚያተባብል ቢኖር መንግሥተ አኵስምን፤ መንግሥተ ሳባን መንግሥተ ዳዊትን ወርሶ በአብ በወልድ በመንፈስ ቅዱስ ኀይል ነግሦ ከዓለም ነገሥታት መካከል አርዕድ አንቀጥቅጥ በሚባል ልብስ መንግሥቱ። የሚታወቀውን ተፈሪውን መንፈሳዊ አንበሳ ይመልከት።

ሰ) ኢትዮጵያ፤ መንፈሳዊ ዕውቀቷን በሕገ ልቡና በሕገ ኦሪት፣ በሕገ ወንጌል፤ ሥጋዊ እድገቷን በመንግሥተ አኵስም በመንግሥተ ሳባ በመንግሥተ ዳዊት እያስፋፋች፤ እያጐለመሰች እያጠነከረች የኖረችና ዛሬም ያለች በመንፈሳዊና በሥጋዊ ዕጥፍ ድርብ ድልና ዕድል ያላት አገር መኾኗ ሲታወቅ ለዚሁም ኑኀ ዘመን፤ የታሪክ ስፋት፤ ያልተለወጠ ይዞታ፤ ከዚህም በላይ ያልተቋረጠ ሐረገ ትውልድ መንግሥትና ዘወትር ኪዳኑን ፍቅሩንን በማጽናት አብሯት የሚኖረው እግዚአብሔር ዘወትር ምስክርነታቸውን ሲሰጡ ኢትዮጵያ በወፍ በዛፍ በዘንዶ በልዩ ልዩ አራዊት በሰማይ ሰራዊትና በክፉ መናፍስት ታመልክ ነበር ብሎ ማውራት መድን የሌለው ወሬ ነው።

ጸሐፊዎች ለዚሁ ሐሰተኛ ወሬ ምስክር የሚያደርጉት በደንጊያ በዕንጨት ወይም በአንዳንድ የገንዘብ ቍርጥራጮች ተገኘ የሚሉት ሥዕል ነው። ይህ ዐይነት የእጅ ሥራ ከልዩ ልዩ ዐይነት ዐዋቂዎች ሊሠራ የሚችል ነው። በገንዘብ ላይ የሚደረግ ምልክትም ላንዳንድ ልዩ መታሰቢያ እንጂ አምልኮትን ለማመልከት የሚደረግ አይደለም። ይህንኑም በአጭሩ በጊዜው በሚገኘው ገንዘቡና በየሐውልቶች ላይ ያለውን ልዩ ልዩ ምልክት አይተን ልንረዳው እንችላለን።

እንግዲህ አዲስ የውጭ አገር ተወላጅ ወደ ኢትዮጵያ ለዕለት ጕብኝት መጥቶ ከዚህ በላይ በጠቀስናቸው ያሉትን ልዩ ልዩ ምልክቶች አይቶ ትርጓሜውን ባለማወቅ ወደ አምልኮት ቢለውጠውና ኢትዮጵያ ጣዖት ታመልካለች ብሎ ቢጽፍ እንቀለው ይኾን? አንቀበለውም።

ረ) ሰብአ ሰገል ኢትዮጵያውያን ለመኾናቸው ነቢዩ ዳዊት ይገንዩ ቅድሜሁ ኢትዮጵያ ነገሥተ ሳባ ወዐረብ ጋዳ ያመስኡ። መዝ ፸፪ ቍ ፲፩ - ፲፫። ኢሳ ም ፰ ቍ ፮። ነቢዩ ኢሳይያስ ወያመጽኡ እምሳባ ወርቀ ወስሂህነ ወይዜንው መድኀኒተ ዘእምኅበ እግዚአብሔር ብለው እንደ ተናገሩላቸው ንጉሠ ነገሥታቸው ቀዳማዊ ምኒልክ ለመንግሥቱ፤ አባታቸው ካህኑ መልከ ጼዴቅ ለክህነቱ ምሳሌዎች የኾኑለትን ወልደ እግዚአብሔር ክርስቶስን ለማየት ለመንግሥቱ የሚገባ ወርቅን ለአምላክነቱ የሚገባ ዕጣንን ለዕለተ ሞቱ የሚኾን ከርቤን እኛ እጅ መንሻ አድርገው ለማቅረብ በረከተ ልደቱን ለመሳተር የተጠሩ የተቀጠሩ ኢትዮጵያውያን ሳባውያን ነገሥታት እንደ መኾናቸው መጠን የተወለደው የአይሁድ ንጉሥ ወዴት ነው? ከምሥራቅ አፍሪቃ ኮከቡን አይተን ልንሰግድለት መጥተናል እያሉ ወደ ቤተ ልሔም ደርሰው እንደ ታዘዙ አደረጉ። ይህን ወርቅና ዕጣን ከርቤ እግዚአብሔር ለአዳም የሰጠው ስለ ኾነ ከአዳም ለሴት፤ ከሴት በልጅ ልጅ ተላልፎ ለኖኅ፣ ከኖኅ ለመልከ ጼዴቅ ከመልከ ጼዴቅ ለአብርሃም ከአብርሃም በልጅ ልጅ ተላልፎ ለዳዊት ከዳዊት ለሰሎሞን ከዚያም ለቀዳማዊ ምኒልክ ተላልፎ በሳባ ቤተ መዛግብት ኮከቡ በተገለጠ ጊዜ መልክተኞቹ ለክርስቶስ አቅርበውለታል።

ይህንንም ኢትዮጵያዊው ሊቅ ቅዱስ ያሬድ ከምሥራቅ እየመራ ያመጣቸው ኮከብ ወደ ቤተ ልሔም አድርሷቸው አንቺና ልጅሽ ባላችሁበት ዋሻ ላይ መቆም ጊዜ ሰብአ ሰገል ኮከቡን አይተው በደስታ ወደ ዋሻው ገብተው ከምድር ላይ ወድቀው ሰገዱለት፤ ሣጥናቸውን ከፍተው ኮረጃቸውን ፈትተው እጅ መንሻውን ወርቅ ዕጣን ከርቤ አቀረቡለት። ከዚህም በኋላ ስለ ሕዝብሕ ኅጢአት ሰው የኾንኽ የሕዝብኸን ኅጢአት ለማስተሰረይ ጸሎታቸውን መሥዋዕታቸውን ለመቀበል ወደዚህ ዓለመ የመጣኸ አምላካችን ሆይ ካንተ ያገኘነውንካንተ የተቀበልነውን ሀብት ለቅዱስ ስምኽ እጅ መንሻ አድርገን አቅርበንልሃል አሉት ብሎ የረቀቀውን አጕልቶ መስክሯል።

እንግዲህ ኢትዮጵያውያን አይደሉም ድንገተኞች አረመኔዎች ናቸው የሚሉት ጸሐፊዎች ምን ምክንያት ይዘው ነው? በዚህ ፈንታ ንግሥተ ሳባን ከሰብአ ሰገል ጕዞዋቸውን ከጕዞዋቸው ሥራቸውን ከሥራዋ አስማምቶ ተመልክቶ ታሪክን ለባለታሪኳ (ኢትዮጵያ) መመለስ ይጠቅማል።

ሰ) ኢትዮጵያ በትንቢት ያጠናቸውን የክርስቶስን ሃይማኖት በሙሉ ልቧ የተቀበለችና በጥምቀትም የፈጸመችው ሥጋዊ ዘውዱዋ የጸና እንደ መኾኑ መጠን በአክሊለ መንግሥቷና በአክሊለ ክህነቷ ላይ እግዚአብሔር ለወላጆቹ ያዘጋጀውን የክብር አክሊል ለመደረብ በመንፈስ ረድኤት ላይ መንፈስ ልደትን ለመቀበል የቻለውን መንፈስ ቅዱስ በሾመላት በሐዋርያው በፊልጶስ እጅ ነው።

ስለዚኢህ ኢትዮጵያ በዚያ ጊዜ በኢየሩሳሌም ለነበረችው ቤተ ክርስቲያን መንተኛዋ ነበረች እንዲያውም በትንቢት የደነደነች እንደ መኾኗ መጠን ኢየሱስ ክርስቶስም እንደ መሰከረላት መምህር ልትኾን በቻለች ነበር ጸሐፊዎች ይህን አልፈው ለኢትዮጵያ ክርስትና መሠረት ግብጽ ናት ማለታቸው ትክክለኛ ነውን? አይደለም! ምክንያቱም ኢትዮጵያ ክርትና በተቀበለችበት ጊዜ፤ እንኳን ግብጽ ክርስትና ልትቀበል አስተማሪዎቹዋ ዐቢያን ሐዋርያት ማርቆስና ጴጥሮስም ገና ከኢየሩሳሌም ያልወጡ በመኾናቸው ነው።

እንግዲህ ይህን መቅድም ባጭር ስጠቀልልና ስፈጽም እግዚአብሔር ለፍጡራኑ ሳያስቡት የሚያሻቸውን መስጠት ልማዱ እንደ ኾነ፤ ኹሉንም በመውደድ ፍጹም እንደ ሰው ኹሉ ለድኻው የሚያስፈልገውን ዐስቦ በኅቡእ እንዲሠራ እግዚአብሔር ግን በግልጥ እንዲከፍለው የተናገረውን ተከትለው ለሚዒያምን ኹሉ ይቻላል በሚለው ቃል ዘወትር የሚሠሩበት በሥራ የሚያስተምሩበት ግርማዊ ንጉሠ ነገሥት ቀዳማዊ ኃይለ ሥላሴ በሰፊው ልግስናቸውና በታላቅ ቸርነታቸው ስለ አሳተሙልኝ ለሕዝብ ማቅረቤን ለኢትዮጵያውያን ኹሉ እየገለጥኩ እኔ በበኩሌ እግዚኦ አምላክ ኀያላን ስምዐኒ ጸሎትየ። ወአጽምዐኒ አምላኩ ለያዕቆብ። ወርእየኒ እግዚኦ ተአምኖትየ። ወነጽር ኅበ ገጸ መሢሕከ ቀዳማዊ ኃይለ ሥላሴ እንደለው እናንተም አምላክ ኅያላን ተመየጥሶ ሐውጽ እምሰማይ ወርኢ። ወተሣሀላ ለዛ ዐጸደ ወይን (ኢትዮጵያ)። እስተናሥኣ ወአጽንዓ ዘተከለት የማንከ። በወልደ ዕጓለ እመሕያው «ኃይለ ሥላሴ» ዘአጽናዕከ ለከ። ለይኩን እዴከ ላዕለ ብእሲ (አምኃ ሥላሴ) የማንከ በወልደ ዕጓለ እመሕያው (ኃይለ ሥላሴ) ዘአጽናዕከ ለከ። እያላቸው እንድትጸልዩላቸው እለምናችኋለሁ።

እንዲሁም በአባትነታቸው እየጠበቁ እየረዱ ላሳደጉኝና ማንኛውንም የዕውቀት ፍሬ ለማግኘት በቡራኬያቸውና በሀብታቸው በልግስናቸው ለደገፉኝ ለብፁዕ ወቅዱስ ፓትሪያርክ ርእሰ ሊቃነ ጳጳሳት አቡነ ባስልዮስ ሐዋርያዊት ርስትን እንዲያደርጉልኝ ፈጣሪዬን እለምነዋለሁ።

የዲማ ቅዱስ ጊዮርጊስ ቤተ ክርስቲያን።

በጐጃም ጠቅላ ግዛት በስተ ምሥራቅ የሚገኘው የአራቱ ጉባኤያት ምንጭ የተዋሕዶ ሃይማኖት መሠርት ዲማ ቅዱስ ጊዮርጊስ፤ ፩ኛ፤ በግራኝ ፪ኛ፤ በሱስንዮስ ዘመን የነበረውን የሃይማኖታዊ ትግል ያሸንፈና በዐምስቱ የጠላት ወረራ ዘመን ለፈጣሪውና ለሀገሩ ፍቅር ለመሪው ክብር በተቀዳሚነት የጀግኖች ማኅበር አቋቁሞ የእከራከረ ነው።

ኢትዮጵያውያን ሆይ አንደኛ ይህ መጽሐፍ የኢትዮጵያ እምነት በሦስቱ ሕግጋት ተብሏል። ምክንያቱም ኢትዮጵያ በወፍ በዛፍ በዘንዶ በልዩ ልዩ አራዊት በሰማይ ሰራዊትና በክፉ መናፍስት ታመልክ ነበረ የምለውን ታሪክ ሽሮ በሕገ ልቡና በሕገ ኦሪት በሕገ ወንጌል ማመኗንና የጣዖት አምልኮት ሳትቀላቅል እግዚአብሔርን ብቻ ስታመልክ መኖሯን የሚገልጥ ስለ ኾነ ነው። በዚህ መጽሐፍ ሥጋዊና መንፈሳዊ፤ የኢትዮጵያ ቤተ መንግሥትና ቤተ ክህነት መሠረታዊ ታሪክ ተጣምሮ ይገኝበታል።

ኹለተኛ፤ በሕገ ልቡና ተዘርግቶ በሕገ ኦሪት በቅሎ በሕገ ወንጌል ፍሬ የኾነው የኢትዮጵያ ወንጌላዊ ምስጢረ ሃይማኖት በሰባት ዐዕማድ ተከፍሎ ተገልጦበታል።

ሦስተኛ ኢትዮጵያ ሃይማኖትን መሠረት አድርጋ ስትሠራበት የኖረችው ታሪኳን ነጻነቷን ጠብቆ ያኖረላት ፍሬ ምግባሯ በአጭር ተዘርዝሮበታል።

እኔ ሳዘጋጀው ይበቃል በማለት አይደለም ነገር ግን ንግሥተ ሳባ መኑ ይትዐደዎ ለወልድ እኁየ እስመ ልዑል መዝራዕተ የማኑ፤ (ሥልጣኑ ጽኑ ነውና ልጅ ወንድሜን ማን ይቃወመዋል) ብላ እንደ ተናገረቸው ከኢትዮጵያ ነገሥታ ኅይለ ቃልና ድል አድራጊነት እስካሁን አልታጣም። ቢኾንም ግርማዊኢ ንጉሠ ነገሥት ቀዳማዊ ኃይለ ሥላሴ በጀኔብ ጉባኤ እንደ ተናገሩት ያለ ደካሞችን አበርትቶ፤ ኀያላኑን አዋርዶ ያዋቂዎችን ዕውቀት የመካሪዎችን ብልኀት ከንቱ አድርጎ፤ እግዚአብሔርን አስመስግኖ ሀገርን ወገንን ደግፎ ያለውን አጽንቶ የሚመጣውን መሥርቶ የተገኘ ኀያል ቃል የለም። ይህን ላስታውሳችሁ የምፈልግበት ምክንያት ከጃንሆይ ድካም ካራት ሺሕ ዓመት በላይ የኾነውን የኢትዮጵያን ነጻንት ጠብቆ ለማስጠበቅ ስለ ኾነ ቃላቸውን ተቀብለን መሪነታቸውን ተከትለን ብንሠራ ያደረባቸው መንፈስ ቅዱስ ጸጋውን ስለሚሰጠንና ሥራውንም ስለሚያከናውንልን ይህን መጽሐፍ ሳበረክታችሁ ይህን እላይ የጠቀስኩላችሁን ተስፋ ተደግፋችሁ ለኢትዮጵያ ታሪክ ሙሉነት አንድታስቡና እኔ ያሳነስኩትን መልታችሁ አስተካክላችሁ መጻሕትን እንድታዘጋጁ ስል ነው።

እግዚአብሔር አምላክ በሥራ ይርዳን።

ይህችን መጽሐፍ እንኩ ብሏዋት በአፋችሁ እንደ ማር ትኹንላችሁ፤ ኾዳችሁን ግን እንደ እሳት ታቃጥላችሁ እንደ ኮሶ ትምረራችሁ። ራዕ ዮሐ ም ፲ ቍ ፱።

ምዕራፍ ፩።

የኢትዮጵያ እምነት በሦስቱ ሕግጋት።

፩፤ ኢትዮጵያ በሦስቱ ሕግጋት ማለት በሕገ ልቡና በሕገ ኦሪት በሕገ ወንጌል በሦቱም እግዚአብሔርን ከመከተል ያላቋረጠች አገር ናት፤ ስለዚህም ሰው በአርኣያ እግዚአብሔር ተፈጥሮ በአርኣያ እግዚአብሔር በራሪውንም ኾነ ተሽከርካሪውን ሊገዛ ከፈጣሪው ከልዑል እግዚአብሔር የተቀበለውን የገዥነት ዘንግ ሰብሮ በመጣሉ፤ ምንም እንኳ የሞት ተገዥ ቢኾን በጕልበት ብልጫ ያለው ብቻ የበላይነትን ለመውሰድ ይቀዳደምበት ከነበረው ከመጀመሪያው ክፍለ ዘመን ጀምሮ ኢትዮጵያ፤ የገዥነት ዘንግ ከእጁዋ ላይወድቅ ልዕልና መንግሥት የተጐናጸፈው የጌትነት ዘውድ ከራሱዋ ሳይወልቅ፤ ብዙ ሺሕ ዓመታት አሳልፋ እነሆ ዛሬም አለች። ዛፍ፣ ም ፩ ቍ ፳፮ - ፴። መዝ ፰ ቍ ፭ - ፱።

፪፤ ይህንንም ክብርና ጌትነት ሊያስገኝላት የቻለው በባሕርዩ ሞት በመንግሥቱ ኅልፈት የሌለበት የማይለወጥ ዘለዓለም ኗሪ፤ የኾነውን የሥልጣን ባለቤት እግዚአብሔርን በመከተሏ ብቻ ነው።

፫፤ ጌታውን ሲከተል የዋለ አሽከር ጕልበት ገበታውን (ጕርሻውን) ለማግኘት እንዲችል፤ ኢትዮጵያም የጌታዋን ፍለጋ ስትከተል እንደ መኖሯ መጠን ልዑል እግዚአብሔር መንግሥትን ከጠላው ሰው ነሥቶ ለወደደው በሚሰጥበት ሥልጣኑ የብዙዎችን አህጉር መብትና መንግሥት ብዙ ጊዜ ሲገለባበጥና ሲለዋወጥ ከላይ እንደ ጠቀስነው በ፫ቱ ሕግጋት አሰረ ሃይማኖትን ኹል ጊዜ የምትከተል ኢትዮጵያ የመከተሏን ዋጋ እንድታገኝ ስለ ፈቀደ በጽላሎተ ረድኤቱ ውስጥ የተመሠረተውን ዘመኑም ሰማይ ጸንቶ የኖረውን ያኽል ኾኖ የሚገመተውን ሰፊ መንግሥት አዘጋጀላት፤ ስለዚህም ምስጋና ለእርሱ ይኹን መዝ ፲፱ ቍ ፭፤ ፱።

፬፤ በዛሬው ጊዜ በዓለም ያሉት አፈ ብልጦች እንደ መብዛታቸው መጠን፤ የኢትዮጵያ መሬት በሌላው ክፍለ ዓለም የተዘረጋና ሰፊ መንግሥቷም በዚያው በኩል የተመሰረተ ብኾን ኖሮ፤ እኛ የዛሬዎቹ ወጣቶች ኢትዮጵያውያን የኢትዮጵያ ክብር ለመቀነስ የምናደርገውን ድካም፤ ሌሎችም ሕዝቦች ስለ ሀገራቸው እድገት ሰፊ ታሪክ በመጻፍ የሚያደርጉትን ጥረት በማወዳደር ስንመለከተው ለጽሑፋቸው ማስደግገፊያ ኢትዮጵያ የቆመችበትን የመሰለ የታሪክ መሰላል ቢያገኙ ኖሮ እንኳን ሰውን የዕውቀት ኹሉ ባለቤት እግዚአብሔርን እናስረዳኽ ለማለት በሞከሩ ነበር።

፭፤ ይህንንም ለመረዳት የሚፈልግ ሰው ዓለም ከተፈጠረ በብዙ ሚሊያርድ የሚቄጠሩ ዓመታት አልፈዋል የሚለውንና ከፍጥረትም ተቀዳሚ የኾነች የመጀመሪያዪቱ ፍጥረት ሕይወት ሳይኖራት ራሱዋን በራሱዋ ለማይደስና ለማንቀሳቀስ ለመፍጠርም እንደ ቻለች ከገደልም ተፈርፍራ ወደ ባሕር ከወደቀች በኋላ እኩሌታዋ ዕንጨትን ወይም ዛፍን መኾንን ስትመርጥ እኩሌታዋ ደግሞ በባሕር ዘቃጣ ቄይታ ግዝፈቱ ብዙ ኪሎ ቁመቱም ብዙ ሜትር የሚገመት አካል ያላቸው ታላላቅ ፍጥረታት ለመኾን እንደ መረጠች የሚያትተውን የሥነ ፍጥረት (ሳይንስ) ምርመራ ጽሑፍ ቢመለከትና ቢመረምር እኔ የተናገርኩት ከዚህ ሐሳብ ቅርብ ወይም ሩቅ መኾኑን ሊያውቀው ይቻላል።

፮፤ ስለ ኢትዮጵያ እምነት ታሪክ የጻፉ ብዙ ሰዎች፤ ኢትዮጵያ ከጥንት ጀምሮ የአምላክ አገር ተብላ የምትጠራ መኾኑዋን ከዚህም ሌላ ስም እንዳልነበራት እያመኑ ደግሞ ባንድ በኩል ኢትዮጵያ ሕገ ኦሪትን ከመቀበሏ በፊት፤ ባዕዳን አማልክትን ታመልክ ነበር እያሉ በማተታቸው ሊወሐዱ የማይችሉ ኹለት ዐይነት ዘርና መልክ ያላቸው ዐሳቦች በጽሑፋቸው ውስጥ አስቀምጠዋል ማለት እምነትና ክሕደት አውርተዋል። መዝ ፳፩ ቍ ፲፩ መ ፶፭ ቍ ፫።

፯፤ እንግዲህ እነዚህ ኹለቱ ተከራካሪዎች እምነትና ክሕደት በቆመበት የጽሑፍ ዐደባባይ ላይ ሕሊናችንን ዳኛ አድርገን ፍርድ ብንጠይቀው ወይም ስሟን ከግብሯ ነሥታ እግዚአብሔርን ብቻ በማምለኳ የአምላክ አገር ተብላ እንደ ኾነ ወይም እስራኤል አባታቸው አብርሃም አባቶቼ (ከለዳውያን) አገርና አምልኮት ውስጥ እግዚአብሔርን ስለ ተከተለና የእግዚአብሔ ወዳጅ ስለ ኾነ፤ ከአብራምነትም ስሙ ወደ አብርሃምነት ከተለወጠ በኋላ ባተረፈላቸው የአምልኮት ቅርስ ሕዝበ እግዚአብሔር እንደ ተባሉ ለኢትዮጵያ አምልኮትን ያተረፈላትና ሀገረ እግዚአብሔር ያሰኛት ሰው እንዳለ ፍርዱን ሊያጣራልን ይችላል።

፰፤ ሀገረ እግዚአብሔር መባል አብሯት የኖረ ከኾነ ግን ታሪኳን አጣርተን መርምረን እናንገር እንጂ፤ ነውር በሌለበት ሥነ ሥርዐት ለንጹሑ ሙሽራ ለኢየሱስ ክርስቶስ ዕጮኛ በኾነችው በታላቂቱ ሙሽራ ኢትዮጵያ ላይ፤ ከሌሎች ጎረምሶች ጋራ ታመነዝር ነበር ማለት ባዕዳን አማልክትን ትከተል ነበር የሚለው የሐሜት ወሬ እንሰርዘው።

ጥያቄ።

፩፤ ኢትዮጵያ በሦስቱ ሕግጋት እንዴት ነበረች፧

፪፤ ሦስቱ ሕግጋት ማን ማን ናቸው?

፫፤ ሰው በማን አርኣያ ተፈጠረስ? ምንስ ተቀበለ? የተቀበለውንስ ከማን አገኘው?

፬፤ ኢትዮጵያ በመጀመሪያው ዘመን እንዴት ነበረች? ዛሬስ እንዴት ናት?

፭፤ የኢትዮጵያ ክብር ከማን? በምን ተገኘ?

፮፤ አሽከር ከጌታው ምን ያገኛል?

፯፤ እግዚአብሔር መንግሥትን ከማን ለማን ይሰጣል?

፰፤ እግዚአብሔር በኢትዮጵያና በሌሎች ያደረገው የሥራ ልዩነት እንዴት ነው?

፱፤ ሌሎች ሰዎች የኢትዮጵያን ዕድል ቢያገኙ ኖሮ ምን ያደርጉ ነበር?

፲፤ ስለ ዓለም ተፈጥሮ ዘመንና ስለ መጀመሪያዪቱ ፍጥረት በሥነ ፍጥረት ምርመራ እንዴት ይነገራል?

፲፩፤ ስለ ኢትዮጵያ እምነት የጻፉ ሰዎች ምን ብለዋል?

፲፪፤ በጽሑፋቸውስ ስንት ዐይነት ዐሳቦች ይገኛሉ?

፲፫፤ ስለ ጽሑፎች ሕሊናችን ብንጠይቀው ምን ይመልስልናል?

፲፬፤ አብርሃም ምንን ተወ? ማነንስ ተከተለ?

፲፭፤ አብርሃም ፊት ማን ይባል ነበር? በኋላስ ማን ተባለ?

፲፮፤ እስራኤል ከአብርሃም ምን አተረፉ? በሱስ ምን ተባሉ?

፲፯፤ በኢትዮጵያ እንደ አብርሃም ያለ አውራሽ ነበር ወይ?

፲፰፤ በኢትዮጵያ ላይ ልንናገረው የማይገባን ምን ዐይነቱ ነው?

፲፱፤ ልናደገውስ የሚገባን ምንድን ነው?

ምዕራፍ ፪።

ኢትዮጵያ በሕገ ልቡና።

፩፤ ሕገ ልቡና፤ ሕገ ልቡና ለሰው በጥንተ ተፈጥሮ ከልዑል እግዚአብሔር የተሰጠው የመጀመሪያ ሕግ ነው።

፪፤ ይህ ሕግ ብርዕ መቅረጥ ቀለም መበጥበጥ ብራና መድመጥ ጠቅላላው የጽሕፈት መሣሪያዎችን የማይሻ ነው።

፫፤ ሕግነቱም በመላእክት ዘንድ የተጠና ስለ ኾነ ከተፈጥሮዋቸው ጀምሮ እስከ አሁን አልተለወጠም።

፬፤ ሰውም እንደ መላእክት ሃይማኖቱን ከሕገ ልቡና ዐውቆና ጠብቆ ፈጣሪውን ፈርቶ አክብሮ ሊኖር እንጂ በደብተርና በእርሳስ ሊመራ አልተፈጠረም ነበር። ሄኖክ ም ፲፱ ቍ ፳፪።

፭፤ ነገር ግን ሰው በተፈጥሮ የተሰጠውን ዕድል ዐውቆ በሕገ ልቡና ክብሩን ጠብቆ መኖር ቢሳነውና ጠባቂ እንደሌለው በግ በሞት መንገዶች ላይ ሲቅበዘበዝ ልዑል እግዚአብሔር ቢያየው በቀለምና በወረቀት የተጻፈ ሕግን ረዳት አድርጎ ሰጠው። መዝ፥ ፵፱ ቍ ፲፬። ኢሳ ም ፰ ቍ ፲፮።

፮፤ ሕገ ልቡና በሰዎች ዘንድ ወደ አራት ሺሕ የተቃረበ ግምት ባለው ዘመን ሠርቶዋል። ይኸውም ከአዳም እስከ ሙሴ ያለው ዘመን ነው።

፯፤ ምንም እንኳን በዚያ ዘመን የበደሉትንም ያልበደሉትንም ሞት አንድ አድርጎ ቢኢገዛቸው፤ ሕገ ልቡና ጠብቀው በተገኙ ሰዎች ዘንድ የእግዚአብሔር ብርሃነ ረድኤቱ አልጠፋም ሮሜ፣ ም ፭ ቍ ፲፬።

፰፤ በዚህ ሕግ መሬነት ዘመን፤ ከላይ እንደ ጠቀስነው ኹሉ ሰው ከእግዚአብሔር የተሰጠውን ሕግ ጥሶ በተፈረደበት ፍርድ መጠን ዕውርነት እየከበደ ስለ ሄደ እግዚአብሔርን ለማግኘት የተቅበዘበዘባቸው የሞት መንገዶች ብዙዎች ናቸ።

፱፤ እነዚህም በሰማይ ሰራዊት፤ በፀሓይ በጨረቃ ከኮከብ በሰው በአዕዋፍ በእንስሳት በአራዊት ምሳሌ የተቀረጡና የተሠሩ ጣዖታት ናቸው።

፲፤ ከነዚህ የሞት መንገዶች እስከ ክርስቶስ መምጣት ድረስ በስፋት ላይ ስፋት እየጨመሩ መኖራቸውን መጽሐፍ ቅዱስና የታሪክ መጻሕት አስፋፍተው ስለምመስክሩ፤ ብዙ ማተት አያሻም።

፲፩፤ ስለዚህም አሞን ቤል ዳጎን አጵሎን ሞሎክ የተባሉትንና እነሱንም የመሳሰሉትን ሰፋፊ የሞት መንገዶች ተከትለው የሄዱ ኹሉ ብዙዎች ፈተናዎች ሲደርሱባቸው፤ ረዳት ባለማግኘታቸው በኑሮዋቸው መለዋወጥ በመንግሥታችው መገለባበጥ ምክንያት ዛሬ ካሉት የሌሉት ይበዛሉ።

፲፪፤ ሸማኔ በቍጢቱ፤ ጻሓፊ፤ በጽሕፈቱ ደጓሽ፤ በድጕሰቱ ሠሪ ኹሉ በሥራው እንዲታወቅ፤ የማይታይ የማይመረመር እግዚአብሔር በፍጥረቱ፤ ለፍጥረቱ ስለሚገለጽና፤ ሰማይና ምድር በውስጣቸውም የሚገኙት ፍጥረታት ኹሉ፤ የእግዚአብሔርን አምላክነት ለፈላጊው ማስረዳት ስለሚችሉ፤ ሰፊውን መንገድ ትታ ወደ ጠባቡ መንገድ ገብታ። ማቴ ም፣ ፯ ቍ ፲፫። በአእምሮ ጠባይዕ መምህርነት፤ በሕገ ልቡና መሪነት በሥነ ፍጥረት ምስክርነት ፈጣሪዋን ዐውቃ የተከተለችና እጆቿዋን ወደ እግዚአብሔር የዘረጋች ኢትዮጵያ ግን፤ የወለደውን የማይክድ አባቷ እግዚአብሔር ልጅነቷን ዐውቆ አጽድቆ ስለ አቀፋትና ስለ ደገፋት የሞትን መንገድ የተከተሉ ዘመናውያን ጓደኞቿ ከወደቁበት ፈተና አልፋ በዘር በሃይማኖት በቋንቋ ልዩነት የሌለበትን ክብር ተጐናጽፋ፤ በኑሮዋ መለዋወጥ በመንግሥቷ መገለባበጥ ሳይደስባት ከብዙ ሺሕ ዓመት ጀምሮ እመቤትነቷ ሳይሻር ክብሯ ስይደፈር፤ እነሆ እስከ ዛሬ አለች። ሮሜ. ም ፩ ቍ፥ ፳። መዝ ፲፱ ቍ ፩። መዝ ፷፰ ቍ ፴፩።

ጥያቄ።

፩፤ ለሰው የተሰጠ የመጀመሪያ ሕግ የትኛው ነው?

፪፤ ይህ ሕግ የጽሕፈት መሣሪያዎችን ይሻል ወይ?

፫፤ በመላእክት ዘንድ ሕግነቱ እንዴት ነው?

፬፤ ሰው ስለ ሃይማኖት በደብተርና በእርሳስ ሊመራ ተፈጥሮ ነበር ወይ?

፭፤ ይህ ሕግ፤ ስንት ዘመን ሠርቶዋል? የዘመኑን መነሻና መድረሻ ግለጽ።

፮፤ በዚህ ሕግ ዘመን የበደሉና ያልበደሉ እንዴት ነበሩ?

፯፤ ሰው ሕግን በመጣሱ ምን ደረሰበት?

፰፤ የሞት መንገዶች የትኛዎቹ ናቸው? እስከ መቼስ ነበሩ?

፱፤ አሞን ሞሎክ ዳጎን የተባሉትንና ሌሎችንም የተከተሉ ምን ኾኑ?

፲፤ እግዚአብሔር በምን ለማን ይገለጻል? ምሳሌዎችን ስጥ።

፲፩፤ ሰማይና ምድር በውስጣቸውም የሚገኘው ፍጥረት ለምን ይጠቅማል?

፲፪፤ ኢትዮጵያ፤ የቱን ትታ የቱን ተከተለች?

፲፫፤ በዚህስ ምን ደረሰባት? ምን ደረሰላት?

፲፬፤ በኢትዮጵያ ከጥንት የዘር የሃይማኖት የቋንቋ ልዩነት ነበረን?

፲፭፤ ኢትዮጵያ ክብሯን ያጣችበት ጊዜ ነበር ወይ?

ምዕራፍ ፫።

ኢትዮጵያና ዜናዋ።

፩፤ ከሕገ ኦሪት በፊት፤ ኢትዮጵያ ስለ ነበረችበት እምነት ብዙ ሰዎች በጻፉት ታሪክ ውስጥ እምነትና ክሕደት ይወራሉ።

፪፤ ባንድ በኩል የእግዚአብሔር አገር መባሏ ሲታመን፤ ባንድ በኩል ደግሞ ፍጡራንን ታመልክ ነበር የሚባለው ወሬ ከታሪክ ጸሐፊዎች ምንጭነት ሲፈልቅ እውነተኛ ስሟን የሚሰርዝ ምክንያት ተፈጥሯል።

፫፤ በውነቱ ባለፈው እንደ አስረዳነው ኹሉ አስተዋይ ሰው ሕሊናውን ዳኛ አድርጎ፤ በኹለት ዐይነት መልክ የሰፈረውን ጽሑፍ ቢመረምረው አንዱን ለመምረጥ እንደሚችል እርግጥ ነው።

፬፤ እንዲህም ማለት ፀሓይን ጨረቃን ከዋክብትን እንስሳትን አራዊትን ክፉ መናፍስትን ታመልክ ነበረ በማለት የተጻፈውንና ኢትዮጵያ ከጥንት ጀምሮ የአምላክ ሀገር ተብላ ትጠራ ነበር በማለት የተጻፈውን ቢያመዛዝን ሊደርስበት ይችላል።

፭፤ እኔ ግን በአነስተኛው አእምሮዬ ያዘጋጀኹትን ትንሽ ጽሑፍ ሰፊ አእምሮና ታልቅ አንጐል ላላቸው ሰዎች ሳበረክት ያጠበብኩትን እንዲያሰፉልኝ የጠመመውን እንዲያቀኑልኝ የጐደለውን እንዲሞሉልኝ፤ ተስፋ አደርጋለሁ።

፮፤ ኢትዮጵያ ፈጣሪን እንጂ፤ ከቶ ፍጡርን ያመለከችበት ጊዜ የለም። ነገር ግን የጽሑፍ ውሳኔ በሌለው ሕግ፤ በሥነ ፍጥረት እየተመረመረች ፈጣሪዋን መለጓንና መከተሏን እርግጥ ነው።

፯፤ እንግዲህ በሥነ ፍጥረት እየተመሩና እየተመራመሩ፤ ፈጣሪን መፈለግ፤ ጣዖት ማምለክ ነው ወይም ጣዖት እንደ ማምለክ ይቄጠራል የሚል ሰው ቢኖር ሰማዮች የእግዚአብሔርን ምስጋና ይናገራል፤ ሰማዮች የእጆቹን ሥራ ይመሰክራሉ ቀን ለቀን ወሬ ታወራለች፤ ሌሊትም ለሌት ጥበብን ትናገራለች፤ ከቃላቸው ያልተሰማ ነገር የለም፤ ነገራቸው በምድር ኹሉ ወጣ፤ ወሬያቸውንም እስከ ዓለም ዳርቻ ድረስ፤ የማይታይ የማይመረመር እግዚአብሔር በፍጥረቱ ለፍጥረቱ ይታወቃል ያለውን ቃለ እግዚአብሔር፤ በመጽሐፍ ቅዱስ አንብቦ ይረዳ። ሮሜ፣ ም ፩ ቍ ፳። መዝ ፲፱ ቍ ፩ - ፱።

፰፤ የሰው ምስክርነት በዓለም የተለመደ ነው፤ ከሰው ምስክርነትም የእግዚአብሔር ምስክርነት እንዲበልጥ መጽሐፍ ቅዱስ ሲያስረዳ በሥነ ፍጥረት እየተመሩና እየተመራመሩ ፈጣሪን መሻት ኢትዮጵያን የሚያሳማት ባለመኾኑ ከማይጠቅም ማንጐራጐር እንራቅ፤ አንደበታችንንም ከሐሜት እንጠብቅ።

፱፤ ኢትዮጵያ በሕገ ልቡና በነበረችበት ጊዜ ፈጣሪዋን ለመከተል በሥነ ፍጥረት ያደረገችው ምርመራ በጊዜው ካስገኘላት ጥቅም ሌላ ጌታችን ኢየሱስ ክርስቶስ ወደ ዚህ ዓለም በመጣ ጊዜ፤ በረከተ ልደቱን ለመሳተፍ ብርሃነ ልደቱን ለማየት ስላበቃን ባለተስፋዪቱ ኢየሩሳሌም ያላገኘችውን ዕድል በወሰደች ጊዜ ሃይማኖቷ በግልጽ ተመስክሯል፤ የምርመራዋም ውጤት በቂ ግምት አግኝቷል። ማቴ ም ፪ ቍ ፩ - ፲፪።

፲፤ እግዲህ ለፍጡራን ያልተንበረከከች፤ የፍጡራንን ስም በምልኮት ያልጠራች ስለ ኾነች፤ ሐሜቱን ትተን የአምላክ አገር ብቻ መኾኗን እንወቅላት።

፲፩፤ ስለዚህም የሚከተሉትን ማስረጃዎች እንመልከት።

፲፪፤ ፩ኛ፤ ታላቁ አባት አብርሃም የፈለገውን በረከት ከነገዱዋ ተወልዶ የወልደ እግዚአብሔር ምሳሌ ከኾነው ከመልከ ጼዴቅ ለማግኘት የቻለውን ኢትዮጵያ በሕገ ልቡና ፈጣሪዋን ስትከተል በተሰጣት የዕድል ምርጫ ነው። ዘፍ ም ፲፬ ቍ ፲፰ ና ፲፱።

፲፫፤ ፪ኛ፤ ንግሥተ ሳባና ሰሎሞን በያሉበት መንግሥትን ከመውረሳቸው በፊት ለእስራኤል ዙፋን የአጥቢያ ኮከብ ኾኖ የተነሣው ንጉሠ እስራኤል ዳዊት፤ ቤተ እስራኤል፤ ሕገ ኦሪትን ከነመምህራኖቿ ከእግዚአብሔር ተቀብላ የተሰጣትን ክብር አቃላ ያደረገላትን ረድኤት ትታ፤ የሠራላትን ውለታ፤ ዘንግታ በሕገ ኦሪት መጽናናት ተስኗት ስትርገደገድ በአፍም በመጣፍም ያጠናቸውን ፈጣሪዋን ትታ፤ በሞአብ በዐሞን በከንዓን ጣዖታት ስታመነዝር ባየበት በዚያ ዘመን እንኳን መምህር የቀለምና የወረቀት ማስታወሻ በሌለው ሕገ ልቡና ኢትዮጵያ ፈጣሪዋን አጥንታ ከፍጡራን በላይ የአማልክት አምላክ ወደ ኾነው ልዑል እግዚአብሔር በማስተካከል እጆቹዋን ዘርግታ ስለአያት ኢትዮጵያ እጆቹዋን ወደ እግዚኢአብሔር ትዘረጋለች ሲል ከመንፈስ ቅዱስ የሰማውን ተናገረ፤ እውነትም መሰከረ። መዝ ፷፰ ቍ ፴፩።

፲፬፤ ነቢይ ዳዊት ኢትዮጵያን ጐብኝቶ ቢኾን ኖሮ ሌላ ምክንያት በተፈተረ ነበር።

፲፭፤ ነገር ግን ኢትዮጵያን በዐይነ ሥጋ ሳያይ በእግረ ሥጋ ሳይጐበኝ በዐይነ ሕሊና እንዳያት በእግረ ሕሊና እንደ ጐበኛት ያስቀረው እግዚአብሔር ምስጋና ይግባው።

፲፮፤ ነቢይ ዳዊት እግዚአብሔር፤ ዳዊት እንደ ልቤ የታመነ ሰው ነው ብሎ እንደ መሰከረለት ኹሉ፤ ኢትዮጵያ በጣዖታት አምልኮት ያልተዳደፈችና ያልረከሰች መኾኗን በግልጽ አስረዳ።

፲፯፤ ፫ኛ ስለ ሳባ ንግሥተ በመጽሐፍ ቅዱስ የተጻፈውን እንመልከት ሳባ ንግሥት፤ በእግዚአብሔር ስም የወጣላትን የሰሎሞንን ወሬ በሰማች ጊዜ በእንቆቅልሽ ልትፈትነው መጣች። ከብዙም ጓዝ ጋራ ኹና ብዙ ከብት ይዛ በግመልም ያማረ ሽቱና እጅግ ብዙ ወርቅ የከበረም ዕንቍ አስጭና ወደ ኢየሩሳሌም ገባች ወደ ንጉሡ ወደ ሰሎሞን መጣች፤ በልብዋም ያለውን ኹሉ አጫወተችው።

፲፰፤ ሰሎሞንም የጠየቀችውን ነገር ኹሉ ተረጐመላት ከንጉሡም የተሰወረ ነገር አልነበረምና መልስ ያልሰጠበት ነገር የለም።

፲፱፤ የሳባም ንግሥት፤ ሰሎሞን የሠራውን ቤተ መንግሥትና ቤተ እግዚአብሔር የማዕዱንና የብላቴኖቹን አቀማመጥ የሎላልቱን መሠራትና የአለባበሳቸውን፤ የጠጅ አሳላፎችንም ደንበኛ አቋቋም ከቤተ መንግሥትም ወደ ቤተ እግዚአብሔር ይወጣበት የነበረውን መንገድ በጠቅላላውም ጥበቡንና ብልኀቱን እግዚአብሔርም የሰጠውን ክብሩንና ጌትነቱን ኹሉ ባየች ጊዜ እጅግ በጣም አደነቀች፤ ሕሊናዋም በአንክሮ ተማረከ።

፳፤ ንጉሡንም እኔ መጥቼ በዐይኔ እስካይ ድረስ የነገሩኝን አላመንኩም እንጂ፤ በሀገሬ ሳለሁ ስለ ነገርኸ፤ ስለ ጥበብኸም የሰማኹት ነገር እውነት ነው። እነሆእ እኩሌታውንስ እንኳ አልነገሩኝም። ከሰማኹት ወሬ ሥራኸና ጥበብኽ ይበልጣልና።

፳፩፤ ሰዎችኽ የተመሰገኑ ናቸው፤ እለዚህ ዘወትር በፊትህ የሚቆሙ ባሮችኽ የተመሰገኑ ናቸው፤ አንተን የወደደ በእስራኤልም ዙፋን ያስቀመጠኸ እግዚአብሔር አምላክ የተባረከ ይሁን እግዚአብሔር እስራኤልን ለዘለ ዓለም ወዷልና ቅን ፍርድ ትፈርድ ዘንድ ንጉሥ አድርጎ አነሣኽ አለችው።

፳፪፤ ለንጉሡም መቶ ኻያ ቅንጣር ወርቅና እጅግ ብዙ ሽቱ የከበረ ዕንቍ ሰጠችው እንደዚህ ያለ የሳባ ንግሥት ለንጉሡ ለሰሎሞን እንደ ሰጠችው ያለ የሽቱ ከቶ አለመጣም። ፩ኛ ነገ ም ፲ ቍ ፩ እስከ ፲።

፳፫፤ በዚህ ጽሑፍ ከፍ ያለ ማስረጃ እናገኛለን፤ የሳባ ንግሥት በእግዚአብሔር ስም የወጣለትን የሰሎሞን ወሬ ሰምታ በእንቆቅልሽ ልትፈትነው መጣች ሲል መጽሐፍ ቅዱስ የሰሎሞንን ወሬ ሰምታ ንግሥት በእግዚአብሔር ስም የወጣለትን የሰሎሞንን ወሬ ሰምታ እየመሰከረ የሳባ ንግሥት በእግዚአብሔር ኢትዮጵያ ፍጡራንን ታመልክ ነበር፤ የሳባ ንግሥት ወደ ኢየሩሳሌም ሂዳ ከተመለሰች ወዲህ ግን ኢትዮጵያ በእግዚአብሔር አመነች፤ ስለዚህም የኢትዮጵያ እምነት ከእስራኤል በኋላ ነው እያሉ በአፍም በመጣፍም መመሰከር በነቢያት አድሮ የተናገረ መሳሕፍትን ያጻፈ እግዚአብሔርንና ቅዱስ ቃሉን ገንዘቧንም አይኾንም? ብዙ ባሕር ተሻግራ ብዙ በረሃ ቄርጣ እንድትሄድ ገንዘቧንም አይኾንምን? ብ ዙ ባሕር ተሻግራ ብዙ በረሃ ቄርጣ እንድትሄድ ገንዘቧንም በቅዱሱ ቦታ በረከተ ገጽ አድርጋ እንድታቀርብ ያስገደዳት በፍቅር፤ በሃይማኖት ከጥንት ያወቀች የለመደችው በአባቷ ከካህኑ መልከ ጼዴቅ የተማረችው እግዚአብሔር ነው እንጂ ፍጡራንን የምታመልክ ቢኾንማ ኖሮ እግዚአብሔር ማን እንደ ኾነ ዐውቃ ለማን ስም ትደነግጥና ትጨነቅ የማንን ስም ትናፍቅ፤ በማንስ ሥራ ትደነቅ፤ በምንስ ምክንያት ገናና የታወቀ ዙፋን ያላት የሳባ ንግሥት በዚያ ጊዜ ቍጥሩ ከኹለት ቤት ላልወጣ ላልበሰለውና ለሰሎሞን (ለእስራኤል) ዙፋን ትታጠቅ ነበር።

፳፬፤ ኢትዮጵያዊ ሆይ! ኢትዮጵያ ፍጡራንን ታመልክ ነበር በማለት ፈንታስ ኢትዮጵያ በአባቶች መምህርነት በሥነ ፍጥረት ምስክርነት ያሰበችው ያወቀችው እግዚአብሔር አምላክ፤ የጠለቀውን የረቀቀውን ልብ ያስበውን ኵላሊት ያመላለሰውን ሰው ሳይነግረው የሚያውቅ ኅቡእ ማእምረ ኅቡኣት መኾኑን ወሬ በሰማች ጊዜ በእውነት ስሎሞን እግዚአብሔርን የሚያውቅ የሚያመልክ ከኾነ እግዚአብሔር ለባሮቹ ምስጢር ይገልጻልና የተሰወረውን ያውቅ ይኾናል ስትል አንደኛ በእንቆቅልሽ ጥያቄ ልተፈትነውና ሃይማኖቱን ልትረዳ፤ ኹለተኛ እግዚአብሔ አምላኳ በኢየሩሳሌም ምን ሥራ እንደ ሠራና ምን ያኽል ሕዝብ እንደ አሉት ምን ዐይነትስ የአምልኮት ሥርዐት እንዳለ ለማወቅ ሦስተኛ በዚያን ጊዜ በዓለም የአምላክ አገር የምትባል ኢትዮጵያ ብቻ ነበረችና እግዚአብሔር የሚመለክበት ሌላ አገር እንዳለ ብትሰማ በጆሩዋ የሰማችውን በዐይኗ ለማየት ምስክርነት ለማረጋገጥና የሃይማኖት ወገን ለማብዛት ሄደች ብለኸ ተርክ። ፩ ሳሙ ም ፲፮ ቍ ፯። መዝ ፯ ቍ ፱።

፳፭፤ የሳባ ንግሥት በእግዚአብሔር ስም የወጣለትን የሰሎሞንን ወሬ በሰማች ጊዜ፤ እግዚአብሔር ማነው ብላ አልጠየቀችም። ምክንያቱም ይህ ገናና ስም ለኢትዮጵያ ከኢትዮጵያነቷ ጀምሮ አብሯት የኖረ እንጂ፤ አዲስ ስም እንደ እንግዳ ድንገተኛ ደራሽ እንደ ጐርፍ ድንገተኛ ፈሳሽ ባለመኾኑ ነው።

፳፮፤ እንግዳና አዲስ ስምስ ቢኾንባት ኖሮ ከግብጻውያን ነገሥታት አንዱ በሙሴ ጊዜ የነበረው ፈርዖን ሙሴና አሮን በፊቱ ቆመው የእስራኤል አምላክ እግዚአብሔር በዓል ያድርጉልኝ ዘንድ ወገኖቼን ላክ ብሎሀል ቢሉት ባሮቼን እለቅ ዘንድ የሚያዝዘኝ እግዚአብሔር ማነው? እግዚአብሔርን አላውቀውም። ባሪያዬን እስራዔልንም አለቅም እንዳለ የሳባ ንግሥት፤ እግዚአብሔር ማነው? ሰሎሞንስ ማነው? ብላ ብትጠይቅ ተገቢ በኾነ ነበር ዘፀ ም ፭ ቍ ፩ እስከ ፯።

፳፯፤ ከጥያቄዋም በኋላ ይህን ያኽል የእግዚአብሔር ፍቅሩ። በይማርካትና ሕጉን ለመከተል ባትሻ ኖሮ ሩቅ መንገድ ለመሄድና ብዙ ገንዘብ ለማበላሸት ባልፈለገችም ነበር።

፳፰፤ ወደ ሰሎሞንም ደርሳ የሠራውን ቤተ መንግሥትና ቤተ እግዚአብሔርን የቤቱንም ጠቅላላ ሥነ ሥርዐት ካየችና የነገረችውንም ተርጕሞላት ጥበቡንና ዕውቀቱን ከተረዳች በኋላ በእስራኤል ዙፋን ያስቀምጠኽ እግዚአብሔር የተባረከ ይኹን ስትል አመሰገነች እንጂ እግዚአብሔር አምላክን ሥራውን፤ የአምልኮትንም ሥነ ሥርዐት ለማጥናት የደቂቃ ጊዜ አልፈለገችም።

፳፱፤ ሙሴ እንኳ በምድያም በተገለጸለት ጊዜ ብዙ ምልክት አስፈለገው እንጂ በቶሎ ሊረዳው አልቻለም። ዘፀ ም ፬ ቍ ፩ እስከ ፲።

፴፤ የሳባ ንግሥት ግን ያዕቆብ በፍኖተ ሎዛ ተገልጾ ለተነጋገረው አምላክ ምክንያት እንዳልፈጠረ በኢትዮጵያ ከአባቶች ያጠናቸውን ሃይማኖት በኢየሩሳሌም በግልጽ መሰከረች፤ እንጂ፤ ምክንያት አልፈጠረችም። ዘፍ፣ ም ፳፰ ቍ ፳፪።

፴፩፤ ከምስጋናዋም ጋር እግዚአብሔር እስራኤልን ለዘለዓለም ወዷልና ቅን ፍርድ ትፈርድ ዘንድ ንጉሥ አድርጎ አስነሣኽ በማለቷ እግዚአብሔር የአባቱን የዳዊትን ዙፋን ይሰጠዋል። ለያዕቆብም ወገን ለዘለዓለም ነግሦ ይኖራል ያለውን የመሰለ ቃለ ትንቢት ተናግራለች። ፩ ነገ ም ፲ ቍ ፱። ሉቃ ም ፩ ቍ ፴፪ ና ፴፫።

፴፪፤ ጌታችን ኢየሱስ ክርስቶስ እስራኤል በመስማት በማየት በዘወትር ታምራት ያጠናቸውን ሃይማኖት ጠብቆ መኖር ተስኗት እግዚአብሔርን በጣዖት ስታስቀና ልዩ ልዩ ምክንያት ስትፈልግ አይቶ ለኢትዮጵያና ለእስራኤል ሃይማኖት ሚዛን የኾነ ከፍ ያለ ኅይለ ቃል ተናገረ።

፴፫፤ ይኸውም የሰሎሞንን ጥበብ ሰምታ ከምድር ዳር መጥታለችና፤ የሳባ (የዐዜብ) ንግሥት ይህችን ትውልድ በፍርድ ቀን ተነሥታ ትፋረዳለች። ማቴ ም ፲፪ ቍ ፵፪።

፴፬፤ እነሆ ከሰሎሞን የሚበልጥ ከዚህ አለ ያለው ቃሉ ነው። ጌታችን ኢየሱስ ክርስቶስ ኢትዮጵያን ሲያስታውሳት እንደ ሰዶምና እንደ ገሞራ ፍርድ እንዲሻሻልላት አይደለም፤ ሀይማኖቷ የጸናላት የታወቀች እንደ መኾኗ መጠን እንቢተኛዋን ትውልድ በፍርድ ቀን ተነሥታ እንድትፋረዳት ነው እንጂ፤ ኹለት አገሮች የሚፋረዱባቸው ነገሮች ሦስት ዐይነቶች ናቸው።

፴፭፤ አንደኛ እንቢተኛዪቱ ትውልድ፤ በማየት በመስማት ባጠናችው ሃይማኖት መሠረትነት እንደ አባቶቿ በሕገ ልቡና ያይደለ በደብረ ሲና፣ በአምሳለ ንጉሥ ተገልጾ ከሕገ አረሚኢ የምትለይበትን ሕገ ኦሪትን ሠርቶላት፤ ዘፀአት ም ፲፱ ቍ ፩ - ፳፭። ከአምልኮተ ጣዖት የምትለይበትን ቅዱስ ስሙን አስታውቋት ትእዛዙንና ሕጉን በጽላት ጽፎ ሰጥቷት፤ መምህራን ነቢያትን ሾሞላት፤ ይህን ኹሉ ትታ ከጣዖታት ጋራ ስታመነዝር ዘዳግም ም ፴፪ ቍ ፳፩። ኢትዮጵያ በሕገ ልቡና ያጠናችው ፈጣሪዋን በመከተል ስሙ የሚጠራበት መቅደስ ወደ አለበት ቦታ ሂዳ እንደ አሕዛብ መሳሳት እንደ እስራኤል እንቢተኝነት በቃል መዘለፍ በመቅሠፍት መገረፍ ሳያገኛት፤ ከዚያ በፊት ከአምልኮተ ጣዖት ልዩ በኾነው በአምልኮተ እግዚአብሔር እንደ ጸናች ከሕገ አረሚ የተለየ ሕገ ኦሪትን ተቀብላ በትእዛዙ ጸንታ ሕጉ በተጻፈባት በታቦተ ጽዮን አማካይነት ለቅዱስ ስሙ ስትሰግድ መኖሯ ነው።

፴፮፤ ከፍርድ መቀበያዎች አስተያየቶች አንዱ ይህ ሲኾን ኹለቱን ደግሞ በየቦታቸው እናመጣቸዋለንና፤ ልብ አድርጎ መመልከት ነው።

ጥያቄ።

፩፤ ከሕገ ኦሪት በፊት ኢትዮጵያ ስለ ነበረችበት እምነት፤ ከታሪክ ጸሐፎች ምን ይወራል?

፪፤ ከታሪክ ጸሐፎች የመነጨው ወሬ በእውነተኛ ስሟ ላይ ምን ፈጥሯል?

፫፤ አስተዋይ ሕሊና ስለ አምልኮቷና ስለ ስሟ አጠራር የሰፈሩትን ጽሑፎች ሊያመዛዝን አይችልምን?

፬፤ ኢትዮጵያ ፍጡራንን ታመልክ ነበር ወይ? በሥነ ፍጥረት ምስክርነት ማነን ትከተል ነበር?

፭፤ ሥነ ፍትረት ተመራምሮ ፈጣሪን ማወቅ ጣዖት ማምለክ ነው ለሚል ሰው ማስረጃው ምንድን ነው?

፮፤ ኢትዮጵያ በሕገ ልቡና ሳለች በሥነ ፍጥረት ያደረገችው ምርመራ ምን አስገኝቷል? ሃይማኖቷስ ምን ጊዜ ተገለጸ?

፯፤ ሃይማኖቷ ተተገለጸ የአምላክ አገር ብቻ መኾኗን ልናውቅላት አይገባምን? ሐሜትንስ አንተውም?

፰፤ አብርሃም በረከትን ከማን አገኘ? መልከ ጼዴቅስ ከማን ወገን ነው?

፱፤ ንጉሥ ዳዊት ስለ ኢትዮጵያ በመንፈስ ቅዱስ ተመርቶ ምን መሰከረ? በዚያ ዘመን ለኢትዮጵያ ስለ ሀይማኖት የምትመራበት ጽሑፍ ነበራትን?

፲፤ ዳዊት ኢትዮጵያን ጐብኝቷል? ጐብኝቶ ቢኾንሳ ምን ምክንያት ይፈጠር ነበር?

፲፩፤ እግዚአብሔር ስለ ዳዊት ምን ብሎ መሰከረ?

፲፪፤ ስለ ሳባ ንግሥት ከመጽሐፍ ቅዱስ ክፍሎች በየትኛው ጽሑፍ እናገኛለን?

፲፫፤ ስለ ሳባ ንግሥት የተጻፈው ምን ይላል? ባነበብነውስ ጊዜ ምን ማለት ይገባናል? ያለ ማስረጃ የኢትዮጵያ እምነት ከእስራኤል በኋላ ነው ማለት እግዚአብሔርን ማሳበል አይኾንምን?

፲፬፤ የሳባ ንግሥት በማን ስም ወደ ኢየሩሳሌም ሄደች? የማያውቁት ይናፍቃልን?

፲፭፤ ኢትዮጵያ ፍጡራንን ታመልክ ነበር በማለት ፈንታ ምን ማለት ይገባል? እግዚአብሔር፤ ሰው ነገርን ሊያስረዳው ይፈልጋልን? ለባሮቹስ ምን ያደርጋል? የሳባ ንግሥትስ ስለ ስንት ነገሮች ወደ ኢየሩሳሌም ሄደች? ከነምክንያታቸው ባጭር አስረዳ።

፲፮፤ የሳባ ንግሥት የእግዚአብሔርን ስም በሰማች ጊዜ ማነው ብላ ጠየቅችን? ምክንያቱስ።

፲፯፤ የግብጽ ፈርዖን ሙሴና፣ አሮን ላቀረቡት ጥያቄ ምን መለሰ?

፲፰፤ የሳባ ንግሥት ወደ ሰሎሞን በደረሰች ጊዜ ምን አደረገች? ምንስ ተናገረች? የአምልኮትን ትምህርት ከሰሎሞን ተምራለችን?

፲፱፤ የሳባ ንግሥት በሀይማኖት ከሙሴና ከያዕቆብ ማነን ትመስላለች የሳባ ንግሥት ከምስጋናስ በኋላ ምን ተናገረች?

፳፤ ጌታችን ኢየሱስ ክርስቶስ ስለ ኢትዮጵያና ስለ እስራኤል ምን ተናገረ?

፳፩፤ ጌታችን ኢየሱስ ክርስቶስ ኢትዮጵያን ሲያስታውሳት እንደ ሰዶምና እንደ ገሞራ ነውን? ልዩነቱን አስረዳ ኹለቱ ነገኦች የሚፋረዱባቸው ስንት ናቸው?

፳፪፤ እንቢተኛዪቱ ትውልድ ምን አደረገች? ኢትዮጵያሳ?

ምዕራፍ ፬።

ኢትዮጵያና ማስረጃዎቹዋ።

፩፤ እግዚአብሔር አምላክ፤ በቅን ለሚያገለግሉት ለብዙ ጊዜ፤ የሚኖር የማይሻር የማይደፈር፤ የማይጣስና የማይደመሰስ ኗሪ መታሰቢያ መስጠትና ማቆም ልማዱ ነው።

፪፤ ይኸውም ለኖኅ ቀስተ ደመናን ለአርብሃም ግዝረትን፤ ለያዕቆብ ብኵርናን፤ ለሙሴ ጽላትን ለአሮን ክህነትን ለዳዊት መንግሥትን እንደ ሰተ ያለ ስጦታ ነው።

፫፤ ኢትዮጵያም በአባቶች መምህርነት በሥነ ፍጥረት ምስክርነት ከአምልኮተ ጣዖት በተለየ እሱን ብቻ ስለ ተከተለችውና ስለ አመነችው እንደ አእምሮዋ ስፋት፤ እንደ ሃይማኖቷ ጽናት የምድር አሕዛብ የሰው ልጆች ኹሉ በየወገናቸው በየቋንቋቸው በየዕጣቸው ምድርን ተካፍለው በየርስታቸው መኖር ከጀመሩበት ቀን ጀምሮ፤ ከአበው የወረደውን ያልተሻረ ያልተደፈረ ያልተጣሰና ያልተደመሰሰ ነጻነቷን በነጻነትም መሠረትነት የሚገኙትን ሰባቱን ሀብታት ከእግዚአብሔር ተቀብላለች።

፬፤ እነዚህም ከጥንት ጀምሮ የሐሜት ወሬና ጥርጣሬ ለመለወጥና መናወጥ የሌለበት፤ የአምልኮቷ ፍሬዎችና ማስረጃዎች ናቸው።

፭፤ እነዚህም የሚከተሉት ናቸው።

፩ኛ፤ ሃይማኖት

፪ኛ፤ ፍቅር

፫ኛ፤ ስም

፬ኛ፤ መንግሥት

፭ኛ፤ ክህነት

፮ኛ፤ ቋንቋ

፯ኛ፤ ልምላሜ ናቸው።

፮ኛ፤ ሀይማኖት ኢትዮጵያን በአለፉት ምዕራፎች እንደ ዘረዘርነው ኹሉ፤ እግዚአብሔርን እንጂ፤ ከቶ ፍጡራንን አላመለከችም።

፯፤ ነገር ግን በሥነ ፍጥረት ተመራምራ ፈጣሪዋን መከተሏና እሱንም በማምለክ፤ መጽናቷ እርግጥ ነው።

፰፤ ታሪክ ጸሐፊዎች፤ ፍጡራንን ፀሐይ ጨረቃ፥ ከዋክብትን ታመልክ ነበር ማለታቸው በሥነ ፍጥረት መመራመሯን እንደ ኾነ እንጃ ይሁዳ ይሁዳ በኍልቈ አህጉሪከ ብዙኃን አማልክቲከ ከማሁ አጋንንቲከ። ወበእምጣና ስነ ምድሩ ሐነጸ ሐውልተ። «ይሁዳ! አማልክቶችኽ በሀገር ቍጥር ብዛት እንደ መኾናቸው አጋንንትኽ በዚያው ልክ ናቸው። ኤር ም ፲፩ ቍ ፲፫።

፱፤ እስራኤል በምድሩ ማማርና መበጀት መጠን ሐውልቱን አቆመ እንዳለው ኹሉ ኢትዮጵያ ፍጡራንን የምታመልክ ብትኾን ኖሮ በየሜዳውና በየሸንተረሩ በየኰረብታውና በየተራራው የጣዖታትና የመስጊዳቸው ምልክት በተገኘ ነበር። ሆሴዕ ም ፲ ቍ ፩።

፲፤ ታሪክ ጸሐፊዎች ኢትዮጵያ በፀሓይ በጨረታ በከዋክብት በዛፍ በዘንዶ በክፉ መናፍስትም ታመልክ ነበረ ካሉ በኋላ፤ ጽሑፍን ከተጠያቂነት ለመለያየት ከዕንጨት የተቄረጡ ከድንጋይ የተቀረጡ ጣዖታትን አላመለከችም ሲሉ ሲሉ፤ የስባሪው ቅናሽ የመስጊዱ ፍራሽ የት አለ የሚል ጥያቄ ቢመጣ ተጠያቂነትን ከራስ ለማውረድ ያኽል የሰጡት ወሬ፤ ኢትዮጵያ በአንዱ አምላክ ላይ የጣዖት ውሽማ እንዳልጨመረች በቂ ማስረጃ ሆኗታል። ይህነንም ቃል ፊታቸውን ጸፍቶ አፋቸውን ከፍቶ ለአናገረ መንፈስ ቅዱስ አንክሮ ይገባል።

፲፩፤ ስለ ክፉ መናፍስት ሁከተኛው መልአከ ጽልመት መኰንነ ጽልመት ዲያብሎስ በመላእክት መካከል ሐሰትን ከራሱ አንቅቶ ከልቡ አመንጭቶ በመናገሩና ሁከትን በማንሣቱ ከሚካኤልና ከገብርኤል፤ ከሰራዊቱም ጋራ ተዋግቶ የተቀባ ኪሩብ ኾኖ በውበት በክብርና በጌትነት ሊኖርበት እግዚአብሔር ካዘጋጀለት ቦታ ወጥቶ ወደ ምድር ስለ ወደቀ፤ ከወደቀባት ቀን ወዲህ፤ ካዘጋጀለት ቦታ ወጥቶ ወደ ምድር ስለ ወደቀ፤ ከወደቀባት ቀን ወዲህ፤ በመላእክት በኩል ያለውን ባለጋርነት ስለ ድካሙ ትቶ፤ ጸቡን ከአዳምና ከልጆቹ ጋራ አድርጓል። ሕዝ ም ፳፰ ቍ ፲፫ - ፳። ራዕ ም ፲፪ ቍ ፯ - ፱። ዮሐ ም ፰ ቍ ፵፬። ፪ኛ ጴጥ ም ፪ ቍ ፬። ፩ ዮሐ ም ፫ ቍ ፰ - ፲። ይሁ ም ፩ ቍ ፮።

፲፪፤ በአዳምና በልጆቹ በዲያቢሎስና በሰራዊቱ መካከል ያለው ጠንካራ ጥልና ትግል፤ አዳም ከገነት ከወጣባት ቀን ጀምሮ እስከ ዛሬ እንደ ተጋጋለ ነው።

፲፫፤ ክርስቶስም በመስቀል ላይ ነግሦ ከሥልጣኑ ስለ ሻረው አስገዳጅነቱ ቢቀርም እንኳ ሌብነቱና ጠላትነቱ አልቀረም። ወደ ፊትም ክርስቶስ በጌትነት መጥቶ ፍርድን እስኪሰጥ ድረስ በኹለቱም መካከል የነደደው የጥላቻ እሳት መብረጃ ሳያገኝ ይኖራል።

፲፬፤ ዲያብሎስና ሰራዊቱ በሰው ልጆች ላይ በሚያደርጉት ያጥቂነት ሥራ ውስጥ፤ በሥጋ በኩል ከሚያመጡባቸው ጉዳት የሚበልጠው ፈጣሪያቸውን ትተው ጓደኛቸውን ወዳጃቸውን ትተው፤ ጠላታቸን ሰጪያቸውን ትተው ነሻቸውን ሕይወታቸውን ትተው ሞታቸውን እንዲወዱ እንዲመርጡ እንዲያመልኩ የራሳቸውን ወይም የወንድማቸውን ሕይወት እስከ መሠዋት ደርሰው ለሰይጣን እንዲታዘዙና ራሳቸውን እንዲያዋርዱ ከአምላካቸውም እንዲለዩ ለማድረግ በነፍስ በኩል የሚያመጡባቸው ጦርነት ነው መዝ ፻፮ ቍ ፴፮ - ፴፱። በዚህም ምክንያት ሰው ከአምላኩ ስለ ተለያየና ጠባቂ እንደ ሌለው በግ ስለ ኾነ፤ ከአዳም ጀምሮ እስከ «ክርስቶስ» ድረስ የበደሉትንም ያልበደሉትንም ሞት አንድ አድርጎ ገዝቷቸዋል። ሮሜ ም ፭ ቍ ፲፭።

፲፭፤ በሞትም ገዥነት ዘመን ከዲያቢሎስና ከሰራዊቶቹ የሚዘጋጀው የኅጢአት መሰናዶ እንደ መሻሻሉ መጠን ለዝግጅቱ ተባባሪዎች የኾኑት የሰው ልጆች ከአምላክ ፍርድ ለማምለጥ ስለ አልቻሉ፤ በዘመነ ኖኅ የነበረው ትውልድ በፍል ውሃ ተቀቀለ። ዘፍ ም ፯ ቍ ፩ - ፳፬። በዘመነ አብርሃምም የነበረው የሰዶምና የገሞራ ትቅልድ በእሳት ተቃጠለ። ዘፍ ም ፲፱ ቍ ፩ - ፴፰። ከጥፋት ውኃ በኋላ ሰይጣን ታዛዦችና ለግብሩ ተባባሪዎች ባለመኾናቸው በአምላክ ታዳጊነት ከጥፋት ውኃ የዳኑ ኖኅና ልጆቹ ሚስቱና የልጆቹ ሚስቶች ብቻ ነበሩ። የኖኅም ልጆች በምድር ላይ መብዛትና መስፋፋት በጀመሩ ጊዜ፤ ዲያብሎስና ሰራዊቱም የሰውን ልጆች እንደ ገና መተንኰልና መታገል ጀመሩ። ሰልፋቸውም ልዩ ልዩ ስለ ኾነ፤ ሥጋን ለመጉዳት የተሰለፉትን በወረወሩት የጦር ስለትና በረጩት የመርዝ ርችት ከሰው ልጆች ወገን ግማሾቹ ዕውር ድዳ ደንቆሮ አንካሳ ቄራጣ ሲኾኑ ግማሾቹ በእብደት አእምሮ በማጣት እሳት ከገደል እየወደቁ ከባሕር እየጠለቁ አለቁ።

፲፮፤ እንዲሁም ነፍስን ለመጉዳት ከተዘጋጁት ሰልፈኞች ባደረጉት ልዩ የረቂቅ ጦርነት ብርታት ሰው በመጀመሪያው ክፍለ ዘመን ራሱ ሕያው ሌላውም ሕይወትን የሚያድል አምላክን ለመኾን ራሱን በራሱ የገመተውን ያኽል፤ ከሰማይ ወርደው ከአዋልደ ቃኤል ጋራ በመቀላቀል የተሳሳቱ ኅጢአትን በር አሻሽለውና አስፋፍተው ለዓለም የከፈቱ ትጉሃነ ሰማይ ተባሉ ክፉዎች መናፍስትን ተከትሎ ከጥፋት ውሃ በፊት ይሠራ የነበረውን ልዩ ልዩ የኅጢአት ሥራ እንደ ገና አቋቋመና ጀመረ። ዘፍ ም ፮ ቍ ፩ - ፲፫።

፲፯፤ ዕንጨት ጦርቦና ድንጋይ አለዝቦ ራሱ ባቆመው ንባብ አእምሮ በሌለው ጣዖት አመነዘረ ዝሙትን መግደልን አዘወተረ ከዚህም የበለጠ እስከ ሰማይ ድረሰ ግንብ ሠርቶ እግዚአብሔርን ለመቃወም ሞከረ። ኩፋ ም ፲ ቍ ፲፫ - ፳፮።

፲፰፤ ነገር ግን ሥራው ከሰው ሥራ እንደ ሰማይ የራቀ፤ ዐሳቡም ሰውና ከመላእክት አእምሮ የረቀቀ እግዚአብሔር አምላክ መንገዱን ስለ ቄረጠበት ሥራው በጅምር ቀረ፤ ግንቡ በነፋስ ፈረሰ፤ ከንቱ ምኞቹም እስከ መጨረሻው ተደመሰሰ። ዘፍጥ ም ፲፩ ቊ ፭ - ፱።

፲፱፤ በዚህም ምክንያት በቋንቋ መለያየትን ያኽል የቢስ በሽታ ስለ ወደቀበት በቅርጽና በአቋቋም ተመሳስሎ የሚታየው የሰው ልጆች ዝምድና ብርቱ መለያየትን እየፈጠረ በመሄዱ ሰው ከወንድሙ ይልቅ ገንዘብን እየወደደ ርስ በርሱ እንደ ዱባ ሲቃደደ፤ እንደ ጐመን ሲቀራደድ እንደ በግና እንደ ፍየል ሲተራረድ ይኖራል።

፳፤ የሰው ልጆች በዚሁ ጊዜ ክፉዎች መናፍስት በሥጋም ኾነ በነፍስ የሚያደርጉባቸው ግፍና በደል፤ ተንኰልና ትግል ከቀን ወደ ቀን እየጨመረ መሄዱን ስለ አዩና በትግልም ሊገፏቸው ሊያሸንፏቸው የማይችሉ መኾናቸውን ስለ ዐወቁ የደረሰባቸውን ኹሉ ላባታቸው ለኖኅ ነገሩት።

፳፩፤ ኖኅም ልጆቹ የነገሩትን ሰምቶ ብዙ ካዘነ በኋላ፤ ከእግዚኢአብሔር በቀር ታዳጊ ጌታ፤ ከረድኤቱም በቀር ሰግደድ ያለ ቦታ፤ ከሃይማኖት የበለጠ ጋሻ፤ ከጸሎት የበለጠ አምባ መጠጊያ መሸሻ እንደሌለው ዐውቆ ከጥፋት ውሃ ለመዳን በፊት መርከብን ምክንያት እንደ አደረገለት፤ በዚያን ጊዜም ልጆቹ ለሰይጣን ከመገዛት ነጻ የሚወጡበትን ከወጥመዱ የሚያመልጡበትን ምክንያት ድኅነት ይሰጠው ዘንድ የዘለዓለም ምሕረቱንም ከልጆቹ ጋራ ያደርግለት ዘንድ ልመናውን ወደ እግዚአብሔር አቀረበ።

«እነሆ ጸሎቱንም ከዚህ ቀጥለን በግእዝና በአማርኛ ጥፈነዋል።

፳፪፤ ወጸለየ ኖኅ ቅድመ እግዚአብሔር አምላኩ ወይቤ አምላክ መናፍስት ዘውስተ ኵሉ ዘሥጋ ዘገበርከ ምሕረተከ አድኅንከኒ፤ ወውሉድየሂ እምነ ማያተ አይኅ፤ ወኢገበርከኒ ከመ እኅልቅ ከመ ገበርኮ ለወልደ ሀጕል እስመ ዐቢይ ሣህልከ ላዕሌየ፤ ወዐብየት ምሕረትከ ላዕለ ነፍስየ፤ ይትለዐል ሣህልከ ላዕለ ውሉድየ ወኢይመብሉ መናፍስት እኩያን ላዕሌሆሙ ከመ ኢያማስንዎሙ እምነ ምድር። ወአንተኒ ባርከኒ ኪያየ ወወሉድየ ንልሐቅ ወንብዛኅ ወንምልኣ ለምድር፤ ወአንተ ተአምር ዘከመ ገብሩ ትጉሃኒከ አበዊሆሙ ለእሉ መናፍስት እለ ሀለዉ በሕይወት ዕፅዎሙ ወአኅዞሙ ውስተ መካነ ደይን ወኢያማስኑ ውሉደ ገብርከ አምላኪየ እስመ ጸዋጋን እሙንቱ ወለአማስኖ ተፈጥሩ ወኢይመብሉ ለመንፈስ ሕያዋን እስመ አንተ ባሕቲትከ ተአምር ኵነኔሆሙ፤ ወኢይትበውሑ ላዕለ ውሉደ ጻድቃን እምይእዜ ወእስከ ለዓለም» መጽሐፈ ኩፋሌ ምዕ ፲ ቍ ፫ - ፭።

፳፫፤ «ኖኅም ወደ ፈጣሪው ወደ እግዚአብሔር ለመነ። ይቅርታኽን አድርገኽ ያዳንኸኝ ልጆቼንም ከጥፋት ውሃ ያዳንኻቸው፤ ጥፋት የሚገባው ቃየልንም እንደ አጠፋኸው እንድጠፋ ያላደረኸው በኔ ላይ ይቅርታኸ ብዙ ነውና ቸርነትኽም በሰውነቴ ተገልጣለችና በሥጋ ኹሉ ያሉ የነፍሳት ፈጣሪ፤ ይቅርታኽ በልጆቼ ላይ ይገለጥ። ክፉዎች አጋንንትም ከዚህ ዓለም እንዳያጠፏቸው በላያቸው አይሠልጥኑ አለ። አንተም እኔን አክብረኝ የብዙ ብዙ እኾን ዘንድ ምድርንም እንመላት ዘንድ ልጆቼን አብዛቸው፤ አንተም የእነዚህ ፍጥረቶች አባቶቻቸው ያደረጉትን ታውቃለህ፤ በሕይወት ያሉ እነዚህ ረቂቃናጋንንትን ይዘኽ መቻያ በሚደረግበት በገሃነም ግዛቸው፤ ክፉዎች ናቸውና ለማጥፋት ተፈጥረዋልና ፈጣሪዬ የኔን የባሪያኽን ልጆች አያጥፉ በሕይወት የሚኖሩ ሰዎች ነፍስም አይሠልጥኑ፤ አንተ ብቻ መቻያቸውን ታውቃለህና ከዛሬ ጀምሮ እስከ ዘለዓለም ድረስ በጻድቃን ልጆች ላይ አይሠልጥኑ አለ። መጽሐፈ ኩፋሌ ምዕ ፲ ቍ ፫ - ፭።

፳፬፤ እነሆ ከዚህ በፊት በመጽሐፈ ኩፋሌ ጠቅሰን ባሳይነው መሠረት ኖኅ ባቀረበው ጸሎት እግዚአብሔር አምላክ፤ የሰውል ልጆችን በምሕረቱ ጐበኘ፤ ይረዱዋቸው ዘንድ ለይቅርታ የተዘጋጁ የምሕረት መላእክት ሲልክላቸው ከሚካኤልና ከሠራዊቱ ኅይል ድል ተነሥተው ከሰማይ ወደ ምድር የወደቁ ዲያብሎስና ሠራዊቱን ይዘው ለሰይጣንና ለመልክተኞቹ በተዘጋጀ የደይን ቦታ (ገሃነም) እንዲያግዙዋቸው፤ ዐሥረኛውን እጅ ግን በዓለም እንዲተዋቸው አዘዘ።

፳፭፤ ስለዚህ የታዘዙት መላእክት እንደ ትእዛዙ ፈጸሙ ማለት ዘጠኙን እጅ በደይን ቦታ አሰሩዋቸው፤ ዐሥረኛውን እጅ በዓለም ተዉአቸው።

፳፮፤ እዚህ ላይ ለሰሚዎቹ ከባድ መስሎ የሚታይ ቀላል ነገር አለ፤ ከባድነቱ፤ እግዚአብሔር አምላክ ክፉዎች አጋንንትን ከዓለም ጨርሶ ቢያጠፋቸው የሰው ልጆች በሰላም ይኖሩ ነበረ፤ ብዙዎችን አስሮ ጥቂቶችን ለምን ተዋቸው? የሚል ጠያቂ ሕሊና በገጠመ ጊዜ ነው።

፳፯፤ ቀላልነቱም ሰው በክብር በጌትነት ኹሉን ሊገዛ ከተፈጠረ በኋላ የሚጠፋ ከተማ፤ ዐዋጅ ቢነግሩበት አይሰማ እንደ ተባለ እግዚአብሔር አምላክ፤ ክፉና መልካም የምታስታውቀውን ዕፅ የሰው ልጅ እንዳይነካ እንዳይበላ ቢበላ ግን ሞት እንዲመጣበት ሲያስጠነቅቀውና በሕገኛ ዐዋጁ ሲከለክለው ትእዛዙን ስለ ጣሰ፤ ሕጉን ስለ አፈረሰ የሞት ፍርድን ለመቀበል የወደቀበትን ግዴታ ስንረዳው ነው። ዘፍ ምዕ ፪ ቍ ፲፭ - ፲፰። ዘፍ ምዕ ፫ ቍ ፩ - ፳።

፳፰፤ በዚህም ላይ የሰው ልጅ ስንፍናው ከአባያ በሬ የበለጠ በመኾኑ እንደ ወረንጦ የሚቄነጥጡት እንደ አልቃሾ (………) የሚቀሰቅሱት እነዚህ ጠላቶች በአጠገቡ ባይኖሩ በፈጣሪው ፊት የታዛዥነት መልክ ሊያሳይ የማይፈቅድ ኵሩ ትቢተኛ ሙያ ያጐደለው ጋኛ (ጌኛ) ጋጠ ወጥ እረኛ መኾኑን ስንገነዘበው ነው።

፳፱፤ ደግሞም ሕገ እግዚአብሔርን የዘነጉ አዳምና ሔዋን ሞትን እብገዛ እጃቸው ጠርተው ወዳጅ አደረጉት እንጂ፤ እግዚአብሔር ሞትን በሰው ላይ ገዢ አድርጎ አልፈጠረምና የሰው ልጅ ይህን ያኽል መከራ የመጣበት እግዚአብሔርን ጠልቶ ሰይጣንን ሕይወትን ጠልቶ ሞትን ስለ ወደደ ነውና «ወደሽ ከተደፋሽ ቢረግጡሽ አይክፋሽ» እንደ ተባለ፤ ሰው ወዶ ባደረገው እግዚአብሔር አይታማም፤ ብሎ እውነትን የሚመሰክር አንደበት ሲኖረን ነው። ጥበበ ሰሎ ምዕ ፩ ቍ ፲፫ - ፲፮።

፴፤ እንግዲህ ወደ ዋና ነገራችን እንመለስ። በስናዖር ሜዳ የተሠራው ግንብ ከፈረሰና የሰው ልጆች በየነገዳቸው በየርስታቸው ከተላያዩ በኋላ፤ በየሀገራቸው ክፉ መናፍስት አጋንንት እየተከተሉ፤ በትእዛዛቸውም እየተመሩ፤ አጋንንትንና በስማቸው የተቀረጡ ጣዖታትን ማምለክ ጀመሩ።

፴፩፤ አምላክን፤ ከዕንቸት ወገርን ቄርጦ ፈልጦ ጠርቦ ቀርጦ ልጎ ፈልፍሎ ድንጋይ ፈንቅሎ ፈልጦ ቀርጦ አለዝቦ በገዛ እጅ ንድፉን ቅቡን አከናውኖ ማምለክ የተጀመረበት አገር ዑር ዘከላውዴዎን፤ ዘመኑም የባርሃም ቅድመ አያት ሴሩግ (ሴሩህ) በተወለደበት ዘመን ነው፤ በኋላ ከኹሉም ደርሷል።

፴፪፤ ኢትዮጵያ ግን ካም ልጆቹን ኩሳን (ኩሺን) ሚዝራይምን ይዞ በመልአከ እግዚአብሔር ዳኝነት በአባቱ በኖኅ ፊት በዕጣ ወደ ወጣችለት ርስቱ ኢትዮጵያ ሲገባ ከኖኅ በወረሰችው የአምልኮት ሥርዐት ኖኅንና ልጆቹን መጀመርያ ከውሃ ጥፋት ኹለተኛ ለአጋንንት ከመገዛት ያዳነ ልዑል እግዚአብሔርን ብቻ ስታመልክ፤ ለኖኅም የሰጠውን ቃለ ኪዳን በማስታወስ አረንጓዴ ቢጫ ቀይ ቀለም ወይም መልክ ያለው ሰንደቅ ዓላማ በፊቷ አድርጋ በሕገ ልቡና በሱ ብቻ ስትገዛ ኖራለች።

፴፫፤ ይህም ሃይማኖታዊው ሰንደቅ ዓላማ እግዚአብሔር ቀሱትን በደመና ባኖረ ጊዜ ኹሉ፤ ለኖኅ የሰጠውን ቃለ ኪዳን ወይም የማለለትን መሓላ እንደሚያስብ ኢትዮጵያ በአካል ሦስት በባሕርይ አንድ ብላ የምታመነ የምታመልከው እግዚአብሔር አምላኳን በሌሎች አማልክት ከዚህ በፊት እንዳለወጥችው ወደ ፊትም እንደማትለወው ለዓለም ሲመሰክር ሲያስተምርና ሲሰብክ ይኖራል። ዘፍ ምዕ ፱ ቍ ፲፫ - ፲፯። ኩፋሌ ምዕ ፲ ቍ ፲፫ - ፲፮።

፴፬፤ እንግዲህ ይህ ሃይማኖታዊው ሰንደቅ ዓላማ የዐይን ምስክር ኾኖ ሲገኝ የሌላውን አገር ስሕተተኛ አምልኮት፤ ለኢትዮጵያ መስጠት ብልኅ በልቶ በሞኝ አፍ አበሰ» እንደተባለው መኾኑ ነውና ስለ ኢትዮጵያ እምነት፤ ታሪክ እጽፋለሁ ወይም አስተምራለሁ የሚል ሰው ከኹሉ አስቀድሞ ነገር ከሥሩ ውሃ ከጥሩ የተባለውን ቃል መሪ አድርጎ ጥንተ ነገሩን ከአበውና ከመጻሕፍት ቢመርምር መልካም ነው።

ጥያቄ።

፩፤ እግዚአብሔር ለአገልጋዮቹ ምን ይሰጣል? ስጦታውስ ምን ዐይነት ነው?

፪፤ ኢትዮጵያ ከእግዚአብሔር ምን አገኘች?

፫፤ ሰባቱ ሀብታት ምን ምን ናቸው?

፬፤ ኢትዮጵያ ከእግዚአብሔር ሌላ ጣዖታትን ታመልክ ነበረን? በሥነ ፍጥረትስ ማነን ትፈልግ ነበረ?

፭፤ ታሪክ ጸሐፊዎች ፍጡራንን ታመልክ ነበረ ማለታቸው በኢትዮጵያ ተራሮች የጣዖታትና የመስጊዳቸው ምልክት ይገኛል?

፮፤ ይሁዳ እስራኤል ምን ያደርጉ ነበር?

፯፤ ታሪክ ጸሐፎች ስለ ኢትዮጵያ ምን ጽፈዋል? ምክንያቱስ ምንድን ነው? ታሪክ ጸሐፎች ከጥያቄ ለመዳን የሰጡት ወሬ ለኢትዮጵያ ምን ጠቅሟታል?

፰፤ ስለ ክፉ መናፍስት በመጻሕፍት ምን ተነግሮዋል? ሁከተኛው መልአክ ማነው? ምንስ አደረገ? ሁከተኛው መልአክ በፊት ምን ነበረ? በኋላስ ምን ኾነ? ሁከተኛው በፊት የት ነበረ? በኋላ የት ሄደ?

፱፤ በሰውና በሰይጣን መካከል ያለው ኹኔታ እንዴት ነው?

፲፤ ክርስቶስ በመስቀሉ ከሻረው ወዲህ የሰይጣን ሥራው እንዴት ነው?

፲፩፤ ዲያብሎስና ሰራዊቱ በሰው ላይ በሚያደርጉት የአጥቂነት ሥራ ከሥጋውና ከነፍሱ ማነኛው ይበልጣል? ልዩነቱን አስረዳ።

፲፪፤ ሰው በኅጢአቱ ከአምላኩ ከተለየ ወዲህ በጻድቃንና በኃጥኣን መካከል ምን ልዩነት ተደረገ?

፲፫፤ ሰው በኅጢአት ከዲያብሎስ ጋር በመተባበሩ፤ በኖኅና በአብርሃም ዘመን የነበረው ትውልድ ከአምላክ ምን ተፈረደበት?

፲፬፤ ከጥፋት ውሃ የዳኑ እነማን ናቸው?

፲፭፤ የኖኅም ልጆች በምድር ላይ መብዛት በጀመሩ ጊዜ ዲያብሎስና ሰራዊቱ ምን አደረጉ?

፲፮፤ ዲያብሎስና ሰራዊቱ በሥጋ ላይ ምን ዐይነት ጉዳት ያመጡ ነበር?

፲፯፤ ሰው ራሱ አምላክ ለመኾን ያሰበውን ያኽል ማነን ይከተል ጀመር? ምን ይከተል ጀመር?

፲፰፤ ሰው፤ እግዚአብሔርን ለመቃወም ምን አደረገ? እግዚአብሔርሳ ምን አደረገ? የእግዚአብሔር ዕውቀት ከሰውና ከመላእክት ዕውቀት ያንሳልን ወይስ ይበልጣል?

፲፱፤ የቋንቋ መለያየት መቼ ተጀመረ? እሱስ በሰው ልጆች ላይ ምን ነገር አመጣ?

፳፤ የሰው ልጆች ክፉዎች መናፍስት የሚያደርጉባቸውን ትግል ባዩ ጊዜ ምን አደረጉ?

፳፩፤ አባታቸው ኖኅሳ የሰው ልጆችን በምን ረዳቸው? ኖኅ ስለ ሰው ልጆች የጸለየው ጸሎት በመጽሐፍ ቅዱስ በየትኛው ክፍል ይገኛል?

፳፪፤ እግዚአብሔር በኖኅ ጸሎት ለሰው ልጆች ምን አደረገ? ማነን ላከላቸው?

፳፫፤ መላእክት እንደ ታዘዙ ፈጸሙን?

፳፬፤ ለሰሚዎች ከባድ መስሎ የሚታየው ቀላል ነገር ምንድን ነው? ክብደቱንና ቅለቱን ባጭሩ ግለጽ።

፳፭፤ የሰው ልጆች በየሀገራቸው ከተበታተኑ በኋላ ምን አደረጉ?

፳፮፤ ዕንጨት ጠርቦ ድንጋይ አለዝቦ ማምለክ የተጀመረበት አገር የት ነው? ዘመኑስ ምን ጊዜ ነው?

፳፯፤ ኢትዮጵያ የአምልኮትን ሥነ ሥርዐት ከማን ወረሰች? ማነንስ ስታመልክ ኖረች?

፳፰፤ በኢትዮጵያ የኖኅ ቃለ ኪዳን መታሰቢያ ምንድን ነው?

፳፱፤ የኢትዮጵያ ሰንደቅ ዓላማ፤ ስንት ነገር ያስተምረናል? እነሱ ምን ምን ናቸው?

ምዕራፍ ፭።

ፍቅር የጋራ ነው።

፩፤ ይዞታችን የሃይማኖት ነገር ሲኾን በዚህ ምዕራፍ ሃይማኖትና ፍቅር እንደ ዐልጋና እንደ ጠገግ እንደ እጅና እድነ ፍንጅ የተያያዙ የማይለያዩ መኾናቸውን ለማስታወስ ከዚያውም ዘንድ በሃይማኖት የተመሠረተ የእግዚአብሔርንና የኢትዮጵያን ፍቅር በየጊዜው እየጨመረ የሄደ መኾኑን ለመግለጥ፤ ፍቅር የጋራ ነው በሚል አርእስት ተነሥቼ ዐሳቤን እዘረዝራለሁ።

፪፤ ልዑል እግዚአብሔር መጀመሪኢያ እሱ ራሱ እጅ ቀድሞ ማለት ከኢምንት ፈጥሮ በጸጋው አክብሮ መርጦ ወደድኩኽ ወይም ወደድኳችሁ ባለ ጊዜ እነዚያ ተመራጮቹ ፍጡራን ሊወዱት ወዳጆቹም ሊባሉ ይሞክራሉ እንጂ፤ ከቶ ለልዑል እግዚአብሔር ቀዶ አልብሶ ፈትፍቶ አጕርሶ እጅ ቀድሞ ወዳጅ የኾነው ፍጡር ከዚህ በፊት አልተገኘም፤ ወደ ፊትም አይገኝም። ፩ ዮሐ ምዕ ፬ ቍ ፲።

፫፤ እንዲህም ማለት ልዑል እግዚአብሔር፤ እሱ ራሱ ሀብቱን ሰጥቶ ይወደናል እንጂ እንደ ንጉሥ እጅ መንሻ በማቅረብ ገጸ በረከት በማግባት እንደ ካህናት የአትርሱኝ በመስጠት፤ እንደ ሹማምት መታያ መቅቡጥ (ጉቦ) በማብዛት እንደ ጠንቋዮች የአውድ መግለጫ የሥር መማሻ በማለት የሚተዋወቁት የሚወዱት የሚዛመዱት ወዳጅ ዘመድ አይደለም። ማለት ነው።

፬፤ ስለዚህ ልዑል እግዚአብሔር ለኢትዮጵያ ወዶ ከሚያደርገው ስጦታው (ሀ) የሀይማኖት (ለ) ወረት የሌለው ፍቅርን (ሐ) ማንም የማይወዳደረው ስምን፤ (መ) ቢገፉት የማይወድቅ መንግሥትን፤ (ሠ) ምስጢራዊ ክህነትን (ረ) ጓደኛ የሌለው ቁንቋን (ሰ) ድርቅ የማያሸንፈው ልምላሜን አስቀድሞ ሰጥቶ ስለ ወደዳት ፍቅሩን ስለ ገለጸላት ኢትዮጵያም ከቀን ወደ ቀን ፍቅሩን እየጨመረች በመሄድዋ ከሱ ጋራ ተጣብቃ ትኖራለች።

፭፤ ስለዚህ እኔ በልቤ አምናለሁና ሞትም ቢኾን ሕይወት መላእክትም አለቆችም ኅይላትም የኾነውም (ያለው) የሚኾነውም (የሚመጣውም) የበላይም የበታችም ሌላም ፍጥረት ኹሉ፤ ከቶ ኢትዮጵያን ከእግዚአብሔር ፍቅር ሊለያት አይችልም። ሮሜ ምዕ ፰ ቍ ፴፭ - ፴፱።

፮፤ እግዚአብሔር ኢትዮጵያን ለመውደዱ በየጊዜው የሚያደርግላት የምሕረት ጕብኝት የዐይን ምስክር ከመኾኑም በላይ በመጽሐፍ ቅዱስ ብዙ ማስረጃ ይገኛል።

፯፤ ነገር ግን ጥቅሶች በዚህ መጽሐፍ ውስጥ በየምዕራፉና በየክፍሉ ተበታትነው እንጂ፤ ካንድ ቦታ ተሰብስበው አይገኙምና፤ በየተራው ጠንቅቆ መመልከት ነው።

፰፤ ከዚህ በፊት ስለ ሀይማኖትዋ መዝሙር ፷፰ ቍ ፴፩ የተጻፈውን ጠቅሰን እንደ አስረዳነው ከዚህም ስለ ፍቅሩዋ ቀጥሎ ያለውን ማስረጃ እንሰጣለን።

፱፤ እናንት የእስራኤል ልጆች ለእንኔ እንደ ኢትዮጵያ (ኩሽ) ልጆች አይደላችሁም። አሞጽ ምዕ ፱ ቍ ፯።

፲፤ ይህ ጥቅስ፤ ልዑል እግዚአብሔርና በታማኝቱ አገልጋዩ በኢትዮጵያ መካከል ያለው ብርቱ ፍቅር ከዓለም ኹሉ የበለጠ ጊዜ የማይሽረው ዘመን የማይለውጠው መኾኑን ያስረዳልና።

፲፩፤ ይህስ ባይኾን፤ እስራኤል የበኵር ልጄ ነው ከምድር አሕዛብ ኹሉ አንተን ብቻ ወደድኩ ያለ እግዚአብሔር እናንተ የእስራኤል ልጆች ለእኔ እንደ ኢትዮጵያ ልጆች አይደላችሁም ባላለም ነበር።

፲፪፤ ኢትዮጵያ ፍቅረ እግዚአብሔርና ፍቅረ ቢጽ የማይለያዩ መኾናቸውን ዐውቃ ገንዘብንና ራስን መውደድን ሳትቀላቅል ጠንቅቃ ጠብቃ ይዛቸው ትኖራለች።

፲፫፤ ምክንያቱም አንድ ባሪያ ለኹለት ጌታ መገዛት እንደማይቻለው አንድ ጊዜ ለእግዚአብሔርና ለገንዘብ መገዛት የማይቻል ስለ ኾነና ራስን መውደድና ወንድምን መውደድ? ልዩ ልዩ ነገሮች ስለ ኾኑ ነው። ማቴ ምዕ ፮ ቍ ፳፬።

፲፬፤ ኢትዮጵያ የሚያየውን ወንድሙን የማይወድ ሰው የማያየውን እግዚአብሔርን እንዴት ይወደዋል ወንድሙን የሚወድ ሕግን ኹሉ ፈጸመ የምትወዱኝ ከኾነ ትእዛዜን ጠብቁ።

«አዲስ ትእዛዝ እሰጣችኋለሁ፤ ርስ በርሳችሁ ትዋደዱ ዘንድ እንደ ወደድኋችሁ እላንትም ደግሞ ርስ በርሳችሁ ትዋደዱ ዘንድ ደቀ መዛሙርቴ እንደ ኾናችሁ ሰው ኹሉ በዚህ ያውቃሉ ርስ በርሳችሁ ፍቅር ቢኖራችሁ። ዮሐ ምዕ ፲፫ ቍ ፴፬ - ፴፮። ምዕ ፲፭ ቍ ፲፪። ፩ዮሐ ምዕ ፪ ቍ ፭። በእነዚህና እነዚህን በመሳሰሉ ትእዛዛት፤ መሠረት ፍቅር ሕግ ኾና በዐዋጅ ከመገለጧ በፊት በሕገ ልቡና ፍቅረ እግዚአብሔር የምትመስላትን ፍቅረ ቢጽን ትፈጽም ነበረች።

፲፭፤ እንዲሁም እንደ ዛሬው ለሰው እያንዳንዱ በመኝታ ጊዜ፤ የከፈኑን በምታኽል በሜትር የተለካች ጨርቅ (አንሶላ) እስክትሰጠውና በምግብምን ጊዜ መብሉ እንደ ገዳማውያን ሙቍነን በሣህን ተለክቶለት፤ በባልና በሚስት መካከልም ቢኾን መቀላቀል ሳይኖር ማነኛው ሰው ለየብቻው መብላት እስኪመጣ ድረስ፤ በኢትዮጵያውያን ዘንድ አንድ እንጀራ ተቋርሶ፤ አንድ ልብስ ተላብሶ መኖር ተካፍሎ መብልታ ተካፍሎ መጠጣት ዋና ቁም ነገር ነበረ።

፲፮፤ ስለዚህም ተረት፤ የሞሰብ ዳር ድንበር የለውም። መብል ለኹለት የኑሮ ገነት አብሮ የበላን ቅዱስ ዮሐንስ አይሽረውም፤ መብል አንድ ለአንድ፤ ጋኔን ማዕድ፤ ብቻውን የበላ ብቻውን ይሞታል ተብሎ ይነገራል።

፲፯፤ ኢትዮጵያ በሕገ ልቡና እንደ አጠናቸው ኹሉ፤ ሰው ያለውን ሳይነፍግ ማነኛውም ኢትዮጵያዊ የእናት አገሩን ሕገኛ ልማድ በሙሉ ልቡ ተቀባይና አጽዳቂ አክባሪ ጠባቂ ከመኾኑ የተነሣ፤ ኢትዮጵያ እንግዳ በመቀበል ለድኾች በመራራት የፈጸመችው ተግባር በሰውና በእግዚአብሔር ዘንድ፤ የተቀደሰ አስታራቂ መሥዋዕት እንደ ኾነ ታሪክ ምስክር ነው።

፲፰፤ ለአንድ ያሉት ለኹለት ይበቃል እያለች ኢትዮጵያ ትሠራበት የነበረው ልማድ፤ እግዚአብሔር የሚወደው ሀብተ በረከት የሚገኝበት መኾኑን ደቀ መዛሙርቱ ሲጨነቁና ሲሰቀቁ፤ ዐምስት ዕንጀራ ቄርሶ ለዐምስት ሽሕ፤ ሰባት ዕንጀራ ቄርሶ ለአራት ሺሕ ሰዎች በመስጠትና የበሉትም ከጠገቡ በኋላ ከዐምስት ሺሕ ሰዎች የተረፈ ፲፪ ሞሶብ ሙሉ እንፍርፋሪ (ቍራሽ) ከአራቱ ሺሕ ሰዎች የተረፈ ፯ ሞሶብ ሙሉ እንፍርፋሪ በማድረጉ፤ ከዚህም ምን ጊዜም ያልተደረገ የማይደረግ ሀብት በረከትን በማሳየቱ ወሀቤ በረከት ኢየሱስ ክርስቶስ ገልጾታል። ማቴ ምዕ ፲፬፤ ቍ ፲፯ - ፳፩። ምዕ ፲፭ ቍ ፴፪ - ፴፱። ፩ነገ ምዕ ፲፯ ቍ ፲፬። ፪ነገ ምዕ ፵፪ - ፵፬።

፲፱፤ ኢትዮጵያ ራሱዋን ወንድሙዋን ያለ አድልዎ አስተካክላ በመውደድ ፍቅረ ቢጽን የምትፈጽመውን ያኽል ፈጣሪዋን ከራሱዋ አብልታ ትወድ ነበር።

፳፤ ስለዚህም ለገንዘብ ሲሉ መሞት በሰው ዘንድ የተለመደ መኾኑን ተረድቶት ማንም ኢትዮጵያዊ ወታደር ቤትን ንብረትን እርሻን ልጅን ሚስትን ወንድምን እኅትን አባትን እናትን ስለ ስሜ የተወ ኹሉ፤ በዚኢህ ዓለም መቶ ዕጥፍ ዋጋን፤ በሚመጣውም ዓለም የዘለዓለምን ሕይወት ይወዳል ብሎ ክርስቶስ ታላቁን ተስፋ ከመስጠቱና ሊከተለኝ የሚወድ ነፍሱን ይካድ ብሎ ጠንካራውን ዐዋጅ ከማወጁ በፊት ከደሙ ጋራ ተዋሕዶ የኖረው ሃይማኖቱ እያስገደደው፤ ከግል ሀብቱና ንብረቱ ይበልጥ ለሀገሩ ለክብሩ ለሃይማኖቱ ለውጥ አድርጎ ሰውነቱን በመሠዋት ያገለግል ነበር። ማቴ ምዕ ፲፮ ቍ ፳፬። ምዕ ፲፱ ቍ ፳፱።

ጥያቄ።

፩፤ ሃይማኖትና ፍቅር እንደ ምን ናቸው? ምሳሌውን ስጥ።

፪፤ በእግዚአብሔርና በሰው ወድጅነት ውለታ፤ ሰው ይቀድማል ወይስ እግዚአብሔር?

፫፤ የእግዚአብሔር ወዳጅነቱ እንደ ፍጡራን ነውን?

፬፤ ኢትዮጵያ እግዚአብሔርን ከስጦታው ምን ስለ ሰጣት ትወደዋለች?

፭፤ ኢትዮጵያን ከእግዚአብሔር ፍቅር ሊለያት የሚችል አለን?

፮፤ እግዚአብሔር ኢትዮጵያን ለመውደዱ ምን ማስረጃ ይገኛል?

፯፤ አሞጽ ምዕ ፱ ቍ ፯ የተጠቀሰው ምን ያስረዳናል?

፰፤ ኢትዮጵያ ፍቅረ እግዚአብሔርንና ፍቅረ ቢጽን እንዲኤት አድርጋ ጠብቃ ትኖራለች?

፱፤ አንድ ባሪያ ለኹለት መገዛት ይቻለዋለን? ለእግዚአብሔርና ለገንዘብሳ?

፲፤ ኢትዮጵያ፤ ፍቅረ እግዚአብሔርንና ፍቅረ ቢጽን ስትፈጽም ፍቅር በሕግነት ተሰጥታ ነበርን?

፲፩፤ በኢትዮጵያውያን ዘንድ ዋናው ቁም ነገር ምን ነበር? ካማርኛ ምሳሌ ተመሳሳይ ማስረጃ ስጥ።

፲፪፤ ኢትዮጵያ፤ እንግዳ ለመቀበሏ ለድኾች ለመራራቷ ምስክሩ ማነው?

፲፫፤ ክርስቶስ የገለጸው እግዚአብሔር የሚወደው የኢትዮጵያ ልማድ ምን ዐይነቱ ነው?

፲፬፤ ማንም ኢትዮጵያዊ ወታደር ስለ አገሩ ክብርና ስለ እግዚአብሔር ፍቅር ምን ያደርግ ነበር?

ምዕራፍ ፮።

ታላቅ ስም።

፩፤ ስም ኹሉ በመጀመሪያ ጊዜ የኾነው፤ ከእግዚአብሔር ብቻ ተገኝቷል። ይኸውም ብርሃኑ ዕለት ጨለማውን ሌሊት ጠፈርን ሰማይ ሰውን አዳም ብሎ እንደ ጠራው ማለት ነው። ዘፍ ምዕ ፩ ቍ ፭ - ፰። ፪።

፪፤ ከዕለተ ፍጥረት በኋላ ሰዓታት በዕለታት ዕለታት በአውራኅ አውራኅ በዓመታት አበው በውሉድ እየተባዙ መሄድ ከጀመሩ ወዲህ ግን ጊዜው እንደሚሰጠው አስተያየት ከእግዚአብሔር ከሰውም የሰውና የቦታ ስሞች መገኘት ጀምረዋል።

፫፤ ምሳሌ፤ የሰውም ስም አዳም ሔዋን የቃል ሴት ያሬድ ኖኅ መልከ ጼዴቅ አብርሃም ይስሐቅ እስራኤል ከዚህም ሌላ በጠቅላላው፤ በግዝረት በጥምቀት በሹመት የሚወጣ፤ በግዝረት ይስሐቅ ዮሐንስ። በጥምቀት ገብረ ጊዮርጊስ ልብነ ድንግል በእደ ማርያም ኃይለ ሥላሴ። በሹመት ጴጥሮስ ታዴዎስ ባስልዮስ አጼ ዮሐንስ ቴዎድሮስ ምኒልክ አጼ ኃይለ ሥላሴ እድነ ማለት ነው።

፬፤ የሀገር ስም፤ ኤዶም (ኤደን) አራራት (ጥ) ባቢሎን ነነዌ ኤፍራታ እንደ ማለት ነው።

፭፤ አወጣጡ ግን በትንቢት ወይም በመታሰቢያነት ነው።

፮፤ በትንቢት ሲወጣ ለብዙዎች አባት አደርግሀለኹና በዘርኽም አሕዛብ ኹሉ ይባረካሉ ከእንግዲህ ወዲህ አብርሃም ትባላለህ እንጂ አብራም አትባልም። ዘፍ ፲፯ ፭።

፯፤ በመታሰቢያነት ሲወጣ በኤፍራታ፤ ኤፍራታ በእስክንድር እስክድርያ ፍኖተ ሰላም ይላል።

፰፤ የኢትዮጵያ ስያሜ ከመታሰቢያ ውስጥ ኾኖ በቤቴል አንሳር ይጠራል። ቤቴል ማለት ቤተ እግዚአብሔር ማለት እንደ ኾነ፤ ኢትዮጵያ ማለት ሀገረ እግዚአብሔር ማለት ስለ ኾነ ነው። ዘፍ ምዕ ፳፰ ቍ ፲፱።

፱፤ አንዳንድ ሰዎች ከመጀመሪያዎቹ ኢትዮጵያውያን ነገሥታት ፳፯ኛ ኾኖ በነገሠው ንጉሥ በኢትዮጲስ ኢትዮጵያ ተብላለች ብለው ይተርካሉ። ነገር ግን ከዚያ በፊት ማን ትባል እንደ ነበረ ማስረጃ አልሰጡም። ምክንያቱም የእግዚአብሔርን መታሰቢያ የሰው መታሰቢኢያ አድርጎ ለመለወጥ የሚያስችል በቂኢ ባለመገኘቱ ነው።

፲፤ ወደ እውነተኛውስ መንገድ ስንመለስ የኢትዮጵያ ስም መታሰቢያነቱ ኢትዮጵያ (በጊዜው ኹሉ ስም አጠራሬ አንተ ነህ) እያለች በጸሎት በአምልኮት የምትጠራው የእግዚአብሔር (አብ ወልድ መንፈስ ቅዱስ) ብቻ መኾኑን ማወቅ ነው።

፲፩፤ ስምንቱንም ስንመረምር ትርጓሜው ኢ ማለት እግዚአብሔር ት ማለት ታው ትጉህ አብ ዮ ማለት ዮድ የማነ እግዚአብሔር ወልድ ጵ ማለት ጰራቅሊጦስ መንፈስ ቅዱስ ያ ማለት ያንዱ አምላክ የአብ ወልድ መንፈስ ቅዱስ አገር ማለት ኹኖ እናገኘዋለንና የፊደላትን ትርጓሜ ከመሠረታዊ ቋንቋው ከግእዝ መምረን እንረዳ።

፲፪፤ የኢትዮጵያ ስም በሦስት አካላት በአንድ መለኮት ሲሠለስ ሲቀደስ የነበረ ያለ የሚኖር የአንድ እግዚአብሔር መታሰቢያ እንደ መኾኑ መጠን፤ ዘመን ሳይለወጠው፤ ጊዜ ሳይሽረው፤ በክብር ላይ ክብርን በታሪክ ላይ ታሪክን እየጨመረ ይኖራል።

፲፫፤ የኢትዮጵያ ስም በእግዚአብሔር ስም የተሰመየ (የተሰየመ) መኾኑን ለመረዳት የሚፈልግ ነገር ኹሉ በኹለትና በሦስት ምስክር ይጸናልና አንደኛ መሠረታዊ ቋንቋው ወደ ግእዝ ኹለተኛ ለኖኅ የማለለትን መሓላ ማሰብ ምሕረቱንም ለመፈጸም እግዚአብሔር በደመና ወደሚገልጸው ቀስት ሦስተኛ ኢትዮጵያ በኖኅ አምልኮት ጸንታ አማላጅነቱም ዘመን የማይሽረው መኾኑን አምና ለኖኅ ስለ ማለ ለልጆቹ ሊያደርግላቸው የተናገረውን ምሕረቱን ኹል ጊዜ እንዲያርቅባት ለአምልኮቷ ምስክር አድርጋ፤ በእግዚአብሔር ፊት ዘወትር የምታውለበልበውን ሰንደቅ ዓላማ ይመልከት። ዘፍ፣ ምዕ ፱ ቍ ፱ እስከ ፲፰።

፲፬፤ ስም ወደ ግብር ይመራል እንደሚባለው ኢትዮጵያ ስሟ ከአምልኮቷ የተመሠረተ እንደ መኾኑ መጠን በቅዱስ አምልኮት ላይ የተመሠርተው ቅዱስ ስሟ ወደ መልካም ግብር ስለሚመራት አረንጓዴ ብጫ ቀይ መልክ ያለው ሰንደቅ ዓላማዋን በነገሥታቷና በጦር ሰራዊቶቿ ፊት እያስቀደመች ፈጣሪዋን አብ ወልድ መንፈስ ቅዱስን እያሰበች፤ ንጹሕ ሃይማኖቷን በሥራ ገልጻ እየመሰከረች በምትሰለፍበትና በምትሰማራበት ቦታ ኹሉ ባቢሎን በሰናዖር (ሰናዓር) ሜዳ ላይ ለኅጢአት የተሠራውን ግንብ በኃይለ ነፋስ ያፈረሱ የዐመፀኞችን ሀሳብ የደመሰሱ ሥላሴ ድል አድራጊነትን ከዘውዱዋ ጋራ አቀዳጅተዋታል።

፲፭፤ በዚህ ሥልጣን ሥጋዊ ጠላትንና መንፈሳዊ ጠላት ዲያብሎስን እጁዋ ጨብጣበት በእግሯ ረግጣበት ትኖራለች።

፲፮፤ በማን ሥልጣን ይህን የድል ሥራ ትሠሪያለሽ ብሎ የሚጠይቃት ቢኖር ኅይሌ ጕልበቴ ስሜን እግዚአብሔር ነውና ኹሉን በሚችል በሥላሴ ኅይል ኹሉን እሠራለሁ። የማነ እግዚአብሔር ንብረት ኅይለ። የማነ እግዚአብሔር አልዐለተኒ። የማነ እግዚአብሔር ገብረት ኅይለ። ብላ ትመልስለታለች መዝ ፻፲፯ ፲፭ - ፲፮።

፲፯፤ ይህን ስም በጠራን ጊዜ ሳይረዱት ከመጽሐፍ ቅዱስ ውስጥ የሌለ በሌላ ቋንቋ የማይገኝ እንግዳና አዲስ ስም ያመጣን አስመስለው ያወሩ ሐሜተኞች አሉ።

፲፰፤ አጅግም የሚያስደንቀው አንደኛ ልብ ኹለተኛ ዐይን ሦስተኛ መጽሐፍ ቅዱስ አሉን እንመረምራለን እናስተውላለን እናነባለን እያሉ ሥላሴ የተባእልው ስም ከጥንታዊው የባቢሎናውያን አረመኔነት አምልኮት የተመሠረተ ነው እንጂ፤ በመጽሐፍ ቅዱስ ውስጥ የለም ብለው ሥላሴ በነብያት ያልታወቀ በሐዋርያት ያልተስበከ፤ አስመስለው ማውራታቸው ነው።

፲፱፤ እንዲሁም፤ ሌዋውያን ወደ ኢትዮጵያ ከገቡበት ከቀዳማዊ ምኒልክ ዘመን ጀምሮ ታልቁ ሊቅ ቅዱስ ያሬድ እስከ ተነሣበት እስከ አጼ ገብረ መስቀል ዘመን ድረስ በኢትዮጵያ ቤተ ክህነት ትምህርት ቤት ስጡ ጠፍቶ ግእዙ ብቻውን ቀርቶ ለዚያውም፤ ወራት ብሶት ቀን ጥሎት አብቱ እንደ ሞተበት ልጅ ብቻውን ሲንገላታ ቢያዩት ኦሪት ግእዝ ከኦሪት ሌዋውያን የተለየ ዐዋቂዎችም እልም ድርግም ብለው የጠፉ መስሏቸው በዕብራይስጢው የሆዋ (የሆባ) ማለት አንድ አምላክ ብቻ እንጂ ሦስትነት የሚያመለክት ቃል የለም እያሉ በክርስትና ላይ እስልምናንና ይሁዳዊ እምነትን ቀላቅለው በማስተማር በትምህርት ያልጐለመሱ በዕውቀት ያልታደሱ ልጆችን ማሳሳታቸው ነው።

፳፤ ለእነሱ ስለ መሰላቸው ነው እንጂ ለኢትዮጵያስ በአንድነቱ ምንታዌ በሦስትነቱ ርባዔ ሳትቀላቀል የምታምነው የምታመልከው የምትሰግድለት የምትገዛለት ፈጣሪዋ አብ ወልድ መንፈስ ቅዱስ እስጢፋኖስን ጳውሎስን ቄርሎስን ዮሐንስን የመሰሉ እንደ መዶሻ የሚቀጠቅጡ እንደ ሠም የሚያቀልጡ ሊቃውንቱን ከልጆቹዋ አላሳጣትም።

፳፩፤ ስለዚህ አለቃ ኪዳነ ወልድ ክፍሌ፤ ስለ አንድነትና ስለ ሦስትነት ከዕብራይስጥ የጠቀሱት ከዚህ ቀጥሎ ተጽፏልና አንባቢዎች ልብ አድርጋችሁ ተመልክታችሁ በኢትዮጵያ ተዋሕዶ ሃይማኖትና በሐሜተኞች ወሬ መካከል የእውነተኛ ምስክርነት ቃላችኹን እንድትሰጡ ትለመናላችሁ፡

፳፪፤ ከዕብራይስጥ የተጠቀሱ ቃላት። ኤል፤ ኤሉሃ፤ ኤሎሄ፤ ኤሎሂም አዶን አዶኒ አዶናይ አዶኒም የሆዋ ሻይዳ ባራእ አማር አቴም ሱሩና

ከእነዚህም ኤል ኤሎሃ ኤሎሄ ኤሎሂም አዶን አዶኒ አዶናይ ኒም የሆዋ ሻዳይ ስሞች። ባራእ አማር አቴም ሱሩና አንቀጾች ናቸው።

ሲነገሩም ኤል ኤሎሃ አምላክ፤ ፈጣሪ። አዶን እግዚእ እንደ ማለት በነጠላ። ኤሎሄም፤ አማልክት አምላኮች። አዶናይ፤ አዶኒኢም አጋእዝት ጌቶች እንደ ማለት በብዛት። ባራእ ፈጠረ ፈጠረ። አማር ይቤ እለ እንደ ማለት በነጠላ። አቄም አንትᎃ እናንተ ሱሩና ገሐሡ ግቡ እንደ ማለት በብዛት ኤሎሄ አምላኪየ አምላኬ። አዶኒ እግዚእየ ጌታየይ፤ አዶናይ አጋእዝትየ ጌቶች እንደማለት በዝርዝር ይነገራሉ። እነዚህ አዶናይ ኤሎሂም፤ የተባሉ ስሞች ለፈጣሪ ሲነገሩ በአንድ አንቀጽ ባራእ ኤሎሄም አማር አዶናይ ተብለው ይነገራሉ። ትርጓሜውም አብ ወልድ መንፈስ ቅዱስ ዓለምን ፈጠረ አለ እንደ ማለት ነው። ይኸውም እግዚአብሔር በአካል ሦስት በባሕርይ አንድ መኾኑን ያስረዳል።

፳፫፤ የሆዋ፤ ሻዳይ የተባሉት ስሞች እግዚአብሔር በባሕርይ ስሙ የሚጠራባቸው አንድነቱ የሚገለጽባቸው ስሞች ስለ ኾኑ በብዛት አይነገሩም። ትርጓሜያቸውም፤ የሆዋ ማለት እግዚአብሔር ገባሬ ሰማያት ወምድር ሰማይን ምድርን የፈጠረ እግዚአብሔር። ሻዳይ ማለት ከሃሌ ኵሉ ዘሥሉጥ ላዕለ ኵሉ። ኹሉን የሚችል በኹሉ ላይ ሥልጣን ያለው እግዚአብሔር ማለት ነው።

፳፬፤ እንግዲህ ኤሎሂም አዶናይ በአካሉ ሦስትነቱ የሆዋ ሻዳይ በባሕርዩ በአንድነቱ የሚጠራባቸው ስሞች መኾናቸውንና ትርጓሜያቸውም ኤሎሂም አምላክ፤ አዶናይ አጋእዝት የሆዋ እግዚአብሔር ገባሬ ኵሉ። ሻዳይ እግዞኦ ኵሉ ዘሀሎ ወይሄሉ ማለት እንደ ኾነ ማወቅ ነው።

፳፭፤ ኤሎሂምና አዶናይ እንደ ትርጓሜያቸው ኹኔታ አንቀጽ ለውጠው በብዛት አንቀጽ፤ አቴም አንትሙ፤ ሱሩና ገሐሡ፤ በተባሉት አናቅጽ በተነገሩ ጊዜ መላእክት ለካህናት ይነገራሉና፤ በአንድ አንቀጽ ሲነገሩ ለፈጣሪ በብዛት አንቀጽ ሲነገሩ ለፍጡራን የሚነገሩ መኾናቸውን ጠንቅቆ በሕግ ማወቅ ነው። የቋንቋው አካሄድ ባጭሩ እንደሚከተለው በሦስት ልሳን በግእዝ ፊደል እናሳያለን።

፳፮፤ ዕብራይስጥ። ግእዝ። አማርኛ።

ባራእ ፈጠረ ፈጠረ።

ኤሎሂም አምላክ አምላክ።

አማር ይቤ አለ።

አዶናይ እጋእዝት ሥላሴ።

የሆዋ እግዚአብሔር እግዚአብሔር ያንድነት ስም።

ሻዳይ ከሓሊ ኹሉን ቻይ።

ኤሎሄ አምላኪየ አምላኬ።

ላማ ለምንት ለምን።

ሰበቅታኒ ኅደገኒ ተውኸኝ።

ይኸ ለአምላክ ሲነገር ነው።

፳፯፤ ለፍጡራን ሲነገሩ ግን በብዛት አንቀጽ።

ዕብራይስጥ ግእዝ አማርኛ።

ኤሎሄም። አማልክት አማልክት።

አቴም። አንትሙ እናንተ ናችሁ።

አዶናይ። አጋእዝትየ ጌቶቼ።

ሱሩና። ገሐሡ ግቡ እያለ ይነገራል።

፳፰፤ እዚህ በአጭሩ የዘረዘርነው አለቃ ኪዳነ ወልድ ክፍሌ ዕብራይስጥን ከግእዝ አስማምተው በዚያውም የምሥጢኢረ ሥላሴን ነገር አጕልተው አስፍተው ጽፈውታልና ገጽ ፶፱ እስከ ፷ ተመልከት።

፳፱፤ እንግዲህ የምሥጢረ ሥላሴን ነገር በቦታው እናመጠዋለንና ወደ ቀደም ነገራችን እንመለስ። ቀደም ብለን እንደ ተናገርነው ኢትዮጵያ ሦስትነትን ካንድነት አንድነትን ከሦስትነት ሳትለያይ፤ ተጠንቅቃ ተጠብቃ በምታመልከው ስም የተጠራች አገር ናት እንጂ በፍጡራን ስም የተጠራች አይደለችም።

፴፤ ኢትዮጵያ እሱዋ በፈጣሪዋ ስም እንደ መጠራቷ መጠን ይህንኑ ስም ትምህርት አድርጋ ለመስጠት ልጆቿንም በሱዋ ስም ጦቢያው ጦቢያ ኢትዮጵያ እያለች ትጠራለች።

፴፩፤ ኢትዮጵያ በኢትዮጲስ ኢትዮጵያ ተብላለች የሚለው ታሪክ ከዘመነ ካም ጀምሮ ከሳባውያን ዘመን ድረስ ፭ኛ ኾኖ የነገሠው ኢትዮጵያ የተባለው ንጉሥ እስከ ነገሠበት ዘመን ድረስ ብዙ ነገሥታት አስቀርቷታል።

፴፪፤ ስለዚህ አንደኛ ኢትዮጲስ የተባለው ንጉሥ ከመንገሡ በፊት ማን ትባል ነበር? ብሎ ለሚጠይቅ መልስ ከማጣት፤ ኹለተኛ ለዘለዓለም ክብር ኾኗት የሚኖረውን የእግዚአብሔርን ስም በፍጡራን ስም ለመለውጥ ከመጣጣር በጐላው በተረዳው ነገር፤ ኢትዮጵያ በምታመልከው በእግዚአብሔር ስም የአምላክ አገር ተብላ ትጠራለች ልጆቿንም በስሟ ትጠራለች ማለት ይበልጣለ። ስለዚህም ልጆቿ በእናታቸው ስም ጦቢያው ጦቢያ ኢትዮጵያ እየተባሉ ይጠራሉ፤

ጥያቄ።

፩፤ ስም መጀመሪያ ከማን ተገኝቷል? ምሳሌ ስጥ።

፪፤ ሰው መብዛት ከጀመረ ወዲህሳ ስሞች ከማን ይገኙ ጀመር?

፫፤ ምሳሌውን ለይተህ ለይተህ ስጥ።

፬፤ የግዝረት የትምቀት የሹመት ስም እንዴት ያለው ነው?

፭፤ የሀገር ስም የሚወጣው በምን ዐይነት ነው?

፮፤ የትንቢትና የመታሰቢያ ስም እንዴት ያለው ነው?

፯፤ የኢትዮጵያ ስያሜ ምን ዐይነት ነው? ማነንስ ይመስላል?

፰፤ አንዳንድ ሰዎች ስለ ኢትዮጵያ ስም ምን ይላሉ?

፱፤ ከኢትዮጲስ በፊት ማን ትባል እንደ ነበረ አስረድተዋልን? ምክንያቱስ? እውነተኛው ነገርስ ምንድን ነው?

፲፤ ስምነቱን ስንመረምር ምን ኾኖ እናገኘዋለን? ትርጓሜውስ በማነኛው ቋንቋ ይገኛል?

፲፩፤ የኢትዮጵያ ስም ምን እንደ ኾነ ለማወቅ የሚፈልግ ምን ማድረግ ይገባዋል?

፲፪፤ ኢትዮጵያ ስም ወደ ግብር ስለሚመራት ምን ታደርግ ነበር? በዚህስ ምን አግኝታበታለች?

፲፫፤ ይህ ሥልታን ለኢትዮጵያ ምን ይጠቅማታል?

፲፬፤ ኢትዮጵያ ስለ ስልጣኗ ለሚቀርበው ጥያቄ ምን ትመልሳለች?

፲፭፤ ሐሜተኞች የሥላሴን ነገር ምን ይላሉ?

፲፮፤ ከሌዋውያን እስከ ቅዱስ ያሬድ ዘመን በቤተ ክህነት ትምህርት ምን ይደረግ ነበር? ዛሬሳ?

፲፯፤ ሥላሴን የሚክዱ ሰዎች ምን ያወራሉ? ምን ያስተምራሉ?

፲፰፤ ከዕብራይስጥ የተጠቀሱ ቃላት ማን ማን ናቸው? ልዩነታቸውስ እንዴት ነው?

፲፱፤ ለፈጣሪና ለፍጡር ሲነገሩ አገባባቸው እንደ ምንድን ነው?

፳፤ ኢትዮጵያ በፍጡ ስም ተጠርታለችን?

ምዕራፍ ፯።

ገናና መንግሥት።

፩፤ እግዚአብሔር አምላክ፤ ጥንቱን ሰውን በመልኩና በምሳሌው ሲፈጥረው ከሰማይ በታች ለሚበሩትና ለሚሽከረከሩት በባሕርና በየብስ ለሚንቀሳቀሱት ከሚስቱም ጀምሮ ለቤተ ሰብእ ኹሉ የጸጋ ገዥ አድርጎ ፈጥኖታል። ማስረጃውም በቅዱሳት መጻሕፍት ተስፋፍቶ ይገኛል። ዘፍ ምዕ ፩ ቍ ፳፮ - ፴። መዝ ፰ ቍ ፭ - ፱። ዘፍ ምዕ ፫ ቍ ፲፮። የሹመቱም ዐይነት መንግሥት ክህነት ተብሎ በኹለት ወገን ይመደባል።

፪፤ ክህነት መብቱም ቅጣቱም መንፈሳዊውን የተደገፈ ስለ ኾነ በዐይን ከሚታየው የማይታየው ሥራው ይበልጣል። የሐዋ ሥራ ምዕ ፭ ቍ ፩ - ፲፩። ምዕ ፲፫ ቍ ፮ - ፲፪።

፫፤ መንግሥት ልዑል እግዚአብሔር ከሰው ልጆች ለመዓትም ኾነ ለምሕረት ለአስፈላጊው ሥራ ታማኞች የኾኑትን መርጦ ለቤቴ መጋቢ ባደረጋቸው ነገሥታት አድሮ ሥጋዊውን ዓለም የሚያስተዳድርበት ሥጋዊውን መሥመር የተከተለ በመኾኑ፤ መብቱም ቅጣቱም ግልጽ ነው።

፬፤ እንዲህም ማለቴ፤ የያዝኩት፤ መሥመር የምድራዊውን መንግሥት ነገር የተከተለ በመኾኑ ምድራዊን ኹኔታ ስገልጽ ነው እንጂ ሰማይና ምድርን በውስጣቸውም የሚገኙትን ኹሉ የሚታየውንና የማይታየውን ከሰማይና ምድር ውጪም ቢኾን የወሰን ክልል የዘመን ልክ የመጀመሪያና መጨረሻ በሌለበት ሥልጣን ኹሉን ፈጥሮ የሚገዛ እግዚአብሔር አምላክ በዚህ ዓለም የሚወስን ኾኖ እሱም መንግሥቱም ረቂቃን መኾናቸውን መካዴ አይደለምና አንባቢ ሆይ እንዳትሳሳት።

፭፤ እንግዲህ ወደ ሥረ ነገራችን እንመለስ። ልዑል እግዚአብሔር፤ አዳምን ነቢይ ካህን ንጉሥ አድርጎ ስለ ሾመው ምንም እንኳን፤ ከቃዔል ልጆቹ ቱባልቃይን የተባለው የጀመረው የማዕድን ሥራ ተስፋፍቶ ዘውድን ሉልን በትረ ወርቅን የመሳሰሉት የመንግሥት መሣሪያዎች ተዘጋጅተው ባይገኙም አበው አንደኛ ለልጆቻቸው ኹለተኛ ለክፍለ ሀገራቸው በጠቅላላውም እንደ እግዚአብሔር ቃል፤ በራሪውን ተሽከርካሪውን ተላዋሹን ተንቀሳቃሹን የሚገዙ ነገሥታት ናቸው። ዘፍ ምዕ ፬ ቍ ፳፪። ምዕ ፱ ቍ ፩ - ፫።

፮፤ በዚህ መሠረት የሰው ልጆች ከአዳም በዐስራ አንደኛው ትውልድ ተለያይተው በየአገራቸው መንግሥት እስኪያቋቁሙ ድረስ ገዢዎች አበው ነበሩ።

የዛሬው ኢትዮጵያዊው መንግሥት፤ ከካም የልጅ ልጅ፤ ከኩሽ ልጅ ከስመ ጥሩው ከናምሩድ በባቢሎን ተጀምሮዋል። ዘፍ ምዕ ፲ ቍ ፯ - ፲።

፯፤ በኋላ ግን ከአዳም በኹለት ሺሕ ሰባት መቶ ሰማኒያ ዐምስት ዓመት በተደረገው የምድር ክፍያ ካምና ልጆቹ ወደ ክፍለ ሀገራቸው ሲገቡ የመንግሥቱን ሥልጣን በመሠረቱ እያሳደጉትና እያስፋፉት ስለ ሄዱ፤ ከዚያም ጊዜ ጀምሮ መብቱ ሳይቀነስ፤ ሥልጣኑ ሳይደመሰስ፤ ሕጉ ሳይጣስ ፬ሺ፮፻፷፰ ዘመን ሠርቶ እነሆ ደርሰንበታል።

፰፤ ከላይ እንደተናገርነው እስከ ናምሩድ ዘመን የነበሩት አባቶች መብቱን ይዘው ይሠሩ ይቀጡ ነበረ እንጂ፤ የሥልጣናቸው ልዩ ሥጋዊ ምልክት አልነበረውም። በኋላ ግን የማዕድን ሥራ እየተስፋፋ ሄደ። በናምሩድ ዘመን የበላይነትን ላገኘው ሰው፤ የሥልጣን ምልክቶች የሚኾኑ ዘውድና በትረ መንግሥት ጋሻና ጦር፤ ሌሎችም መሣሪያዎች እንዲሁም ጋሻጃግሬዎችና አጃቢዎች ተለይተዋል።

፱፤ ነገደ ካም ወደ ኢትዮጵያ ከገቡ ጀምሮ፤ አግዓዝያን ተባሉት ሳባውያን ነገሥታ ዘመን፤ በዚሁ ሲሠራ ቄይቷል። አግዓዝያን የተባሉት ሳባውያን አርበኞች፤ ጠላትን አሸንፈው መንግሥቱን ከወረሱ ጀምሮ የመንግሥት መዓርጋትና ስሞች ተለይተው ንጉሥ መባልና አጼ መባል ተጅምሮዋል። ልዩነቱም ንጉሥ ልዑላን መሳፍንትንና መኳንንትን የሚያዝ ሲኾን ዘውድ ጭኖ በቀኝ እጁ በትረ መንግሥት በግራ እጁ ሉል ጨብጦ አጼ የሚለው ነገሥታቱን ይገዛል፤ ያዝዛል። በአጠራርም አጼ ጃንሆይ ተብሎ ይጠራል።

፲፤ አጼ ማለት፤ አርዐደ ጸብአ፤ ብሎ አርዓዲ ጸባኢ፤ አንቀጥቃጭ አሸባሪ ጦረኛ ቀስተኛ ጀግና ወታደር፤ ተብሎ የሚጠራበት የግርማ ስሙ ነው። ግርማ የሚገለጽበት ልብስ መንግስቱም በቀድሞ ዘመን አርድ አንቀጥቅጥ ይባል ነበር።

፲፩፤ ጃንሆይ ማለት፤ በዘመን ብዛት ፊደሉ ተለውጦ ነው እንጂ ዳንሆይ ማለት ነው። ትርጓሜውም ዳንኤል እንደ ማለት ነው፤ ዳኛ ሆይ፤ ህልው እግዚአብሔር፤ ዓለም ሳይፈጠር የነበረ ዓለሙን አሳፍሎ የሚኖር እግዚአብሔር የሰጠኝ ዳኛ፤ የእግዚአብሔር እንደራሴ ተብሎ በፈራጅነቱ የሚጠራበት ስም ነው።

ይህንንም የኢትዮጵያ ሊቃውንት ሥዩመ እግዚአብሔር ብለው ገልጸውታል። ኹለተኛም በፈራጅነቱ ዐይን እጅ እግር መቅጣት የሚኢችል ስለ ኾነ ኅያል ተብሎ ይተረጐማል ዳን ማለት ኅያል ማለት ነውና።

፲፪፤ አንድ አንድ ተራኪዎች አጼ መባልን ዕጼ ከተባለው ቃል የመጣ ነው ሲሉ ጃንሆይ መባል ደግማ በዳር አገር የነበሩ ገበሬዎች ዝኆን የተባለው የበረሃ እንስሳ አዝመራቸውን ሊያጠፋ በመጣ ጊዜ፤ በመለማመጥ የሚያቀርቡለት የቁልምጫ ስም ነበረ፤ በኋላ ግን ለነገሥታ ኾኖዋል ብለው በቃል ሲተርኩ ግማሾቹ ደግሞጅን ከተባለው የጋኔን ስም ጅኒ እንደ ማለት የተወረሰ ነው ብለው በአፍም በመጽሐፍም ያወራሉ። እንዲህም ማለታቸው፤ ኢትዮጵያ በዘንዶ በልዩ ልዩ አራዊትና እንስሳት፤ በክፉ መናፍስትም ታመልክ ነበረ የሚለውን የሐሰት ወሬ ለመደገፍ ነው።

፲፫፤ ኢትዮጵያስ እንኳን ነገሥቶቿን በጋኔን ስም ልትጠራ ይቅርና ልዩ ልዩ የኾኑ የአሕዛብ ነገሥታት አማልክት ነን ለማለት የጣዖታትን ስም ወርሰው ለራሳቸው አድርገው ክርስትና እንኳን ሳያግዳቸው ለእግዚአብሔር የሚገባውን የክብር ሰላምታ ለማይገባው እንዲሰጥ ሌላውን ሲያስገድዱ ሌሎችም አሕዣብ፤ ልጆቻቸውን ለጣዖታት ሲሠዉ በማየቷ ተደንቃበታለች። መዝ ፻፮ ቍ ፴፮ - ፵።

፲፬፤ እንግዲህ ኢትዮጵያ፤ ስሙ በማይለወጠው ክብሩ በማይናወጠው በእግዚአብሔር ስም እንጂ ራሱዋንም ኾነ ልጆቹዋን በጋኔን ስም የጠራችበትና ያስጠራችበት የተጠራችበትም ጊዜ ከዚህ በፊት የለም እንግዲህም አይመጣምና፤ ወጣት ልብ አድርገህ ተመልከት። ብዙ ምርምር መርጠህ ተናገር፤ ክብርህን ለሌላ አትስጥ፤ ልዕልናህን በውርደት አትለውጥ።

፲፭፤ ስለ ኢትዮጵያ መንግሥት ብዙ ታሪክ ጸሐፊዎች ከትፋት ውሃ በፊት እንደ ነበረና ከጥፋትው ውሃም በኋላ በካም ዘመን እንደ ተመሠረተ፤ ይናገሩና የሰው ልጆች ብዛት በዚያን ጊዜ እስከ ኢትዮጵያ ምድር አይደርስም ይህ ታሪክ እውነተኛ ታሪክ አይመስልም። ከዚያም ወዲህ የነበሩት እንኳን ቢኾኑ እንደ አንድ መንደር ባላባትና ባለ ርስት ነበሩ ማለት ነው እንጂ ነገሥታት ለማለት አያስደፍርም ብለው መልሰው በትች ያፈርሱታል።

፲፮፤ ይህም አነጋገር እግዚአብሔር ሰውን በወገኑ ብቻ ሳይኾን በምድርና በባሕር በማነኛውም በራሪና ተሽከርካሪ ተላዋሽና ተንቀሳቃሽ ላይ የሾመው ብዙ ተባዙ ምድርን ምሉዋት ሲል ያዘዘው መኾኑ ሲታወቅ መብቱን ከመቃወሙ በላይ ብዙ ተባዙ ያለ እግዚአብሔርን ፪ሺ፪፻ ዓመት ሙሉ ያልነበረ ቢኖርም ሥራ ፈት አድርጎታል። የጥፋትንም ውሃ በእስያ ክፍል ብቻ ያዘነመ አስመስሎ ስለሚያሳይ ነበረ ማለት የሚያስፍር መስሎ አይታይም። ነገር ግን አያያዛችን መንፈሳዊውን መሥመር ስለ ኾነ ዐሳባችንን ባጭር ወስነን የኢትዮጵያ መንግሥት በገናናው በልዑል እግዚአብሔር አምልኮት ተመሥርቶ በገናናው በልዑል እግዚአብሔር ስም ተጠርቶ በቸርነቱ ተደግፎ የኖረ የሚኖር መኾኑንና በተለይም የኢትዮጵያ ንጉሠ ነገሥት ሉል ጨብጦ በመታየቱ መንግሥቱን የመንግሥትን ሥልጣን ከጠላው ነሥቶ ለወደደው መስጠት ከሚቻለው ከልዑል እግዚአብሔር እጅ እንደ ተቀበለ ማስረዳት ብቻ ይበቃል ዳን ምዕ ፬ ቍ ፲፯ ና ፳፭።

ጥያቄ።

፩፤ እግዚአብሔር አምላክ ሰውን ምን አድርጎ ፈጠረው?

፪፤ የሹመት ዐይነት ምን ምን ተብሎ ይመደባል?

፫፤ ክህነት የሚባለው ምን ዐይነቱ ነው? መብቱስ እንዴት ነው?

፬፤ መንግሥት የተባለው የትኛው ነው? መብቱስ እንዴት ነው?

፭፤ አዳም ምን ተብሎ ተሾመ? ልጆቹስ?

፮፤ አበው ገዢዎች የኾኑ እስከ መቼ ነው?

፯፤ ኢትዮጵያዊው መንግሥት ከማን ተጀመረ?

፰፤ ካምና ልጆቹ ምን አደረጉ? በእነሱ የተመሠረተው መንግሥት ስንት ዓመት ሠራ?

፱፤ እስከ ናምሩድ የነበሩ አባቶች ለሥልጣናቸው ሥጋዊ ምልክት ነበረውን?

፲፤ የንጉሥ የሥልጣኑ ምልክቶች ምን ምን ናቸው?

፲፩፤ የመንግሥት መዓርጋት ልዩነት እንዴት ነው?

፲፪፤ ንጉሠ ነገሥት ማን ተብሎ ይጠራል?

፲፫፤ አጼ የምን ስሙ ነው? ጃንሆይ ማለትሳ?

፲፬፤ ባለታሪኮች ስለ አጼና ስለ ጃንሆይ ስምነት ምን ይላሉ?

፲፭፤ ኢትዮጵያ ከእግዚአብሔር ሌላ የተጠራችበት ልጆቿንስ የጠራችበት አለን?

ምዕራፍ ፰።

ክህነት።

፩፤ በአለፈው ምዕራፍ እንደ ጠቀስነው ኹሉ፤ እግዚአብሔር አምላክ፤ አዳምን ከኹለት ነገሮች ማለት ከሚሞትና ፈጥሮ፤ ሞት የማይሰማማት ነፍስን በአካለ ሥጋ አዋሕዶ ሞት የሚስማማው ሥጋ በነፍስ ሕያው አንድ አካል አንድ ባሕርይ አድርጎ በልጅነት አክብሮ ነቢይ ካህን ንጉሥ አድርጎ ስለ ሾመው በኦሪት በወንጌል ሥርዐት እስኪወሰን ድረስ ከአዳም ጀምሮ እስከ ሙሴ የነበሩ አበው በበረከተ አበው ከእግዚአብሔር እየተሾሙ ትንቢትን ክህነትን መንግሥት ከቅዱስ መንፈሱ እየተቀበሉ፤ በነቢይነታቸው ያለፈውን የሚመጣውን ሲገልጡ ሲያስተምሩ፤ በካህንነታቸው መሥዋዕት ሲያቀርቡ በጸሎታቸው አምላካቸውን ሲጠሩና ቃል በቃል ሲነጋገሩ በንጉሥነታቸውም ልጆቻቸውን ሲሠሩ ሲቀጡ ኖረዋል።

፪፤ በዚህም መሠረት ወዐጠነ አዳም ምስለ ትንሣኤ ፀሓይ በከርቤ ወሚዓ ወሰሊክ እንዲል አዳም ከገነት በወጣ በማግሥቱ በሠራው ኅጢአት ተጠጥቶ እያዘነና እያለቀሰ ቸርነት ምሕረት የባሕርዩ ከኾነው አምላክ ዕርቅ ለመጠየቅ የመዓዛ መሥዋዕት አቀረበ። ኩፋሌ ምዕ ፭ ቍ ፩ - ፭።

፫፤ እግዚአብሔር አምላክም አዳም እንደ ዲያቢሎስ ትዕቢቱን ከልቡናው አንቅቶ ሐሰትን ከባሕርዩአቅንቶ ሐሰትን ከባሕርዩ አመንጭቶ አለመበደሉን ከዚህም የበለጠ በሥራው ደንግጦ ተጠጥቶ ምሕረት መለመኑን ንስሓ መግባቱን አይቶ ተመልክቶ አዘነለት ራራለት ማረው ይቅር አለው።

፬፤ በዚህም ጊዜ በኅሙስ ዕለት ወበመንፈቃ ለዕለት እትወለድ እምወለተ ወለትከ እንተ ስማ ማርያም። ወእድሕክ ውስተ መርኅብከ፤ ወእትቤዘወከ በመስቀልየ ወበሞትየ፤ (በዕምስት ቀን ተኩል ማለት ዐምስት ሺሕ ዐምስት መቶ ዘመን ሲፈጸም ማርያም ከምትባለው የልጅ ልጅኽ ተወልጄ፤ በሜዳህ ድኼ፤ ተሰቅዬ ሞቼ አድንሀለኹ) ብሎ፤ አዳም ወዴት አለህ እንዳትበላ ያዘዝኩኽ በላኸን? አዳም ከእኛ እንደ አንዱ ኾነ ሲል የተናገረ እግዚአብሔራምላክ በቃሉ የተዘጋጀውን የመድኅኒት ተስፋ ሰጠው። ቀሌምንጦስ ተመልከት።

፭፤ አዳምም፤ ይህን ለጊዚው የሚያልቅ፤ የማይበላሽና የማይጠፋ የተስፋ ሥንቅ ከእግዚአብሔር ተቀብሎ በተቀበለበት ዕለት ሌሊቱን ማለት፤ ሺሑን ዘመን እንኳን ሳይፈጽም በ፱፻፴ ዓመት ስለ ሞተ ልጆቹ ተስፋውን ተቀብለው ጊዜውን ሲጠብቁ እንደ ተማሩትም የመዓዛ መሥዋዕት እየተረቡ ከእግዚአብሔር የተሰጠውን ተስፋ በቃል ኪዳን ሲያጸድቁ ኖረዋል።

ከነዚህም አበው ዋና ዋናዎቹ የተስፋው ማረፊያ፤ እግዚአብሔር መገለጫ የሕጉ መምህራን የነበሩት ሂኖክ ኖኅ መልከ ጼዴቅ አብርሃም ይስሐቅ ያዕቆብ ሙሴ ዳዊት ናቸው።

፮፤ ከነሱም መካከል ካህን መባል በኦሪት ከመገለጹ በፊት የወልደ እግዚአብሔር ምሳሌ የወንጌል ሥርዐተ ቍርባን መምህርና ሰባኪ የብፁዓን ሐዋርያት መሪና ፊታውራሪ ሆኖ በቀራንዮ ሊያገለግል ታላቁ ካህን ሊቀ ካህናት ኢየሱስ ክርስቶስ ከመምጣቱና ለመሥዋዕት ከመቆሙ በፊት ቤተ መቅደሱን ሊጠብቅ ንዋያተ ቅድሳት ጾምን ጸሎትን ተባሕትዎን ድንግልናን ከዊነ ሰማዕትን ሊያዘጋጅ ከእግዚአብሔር ተመርጦ የተላከው በታማኙ ሽማግሌ በሴም አማካይነት ከእግዚአብሔር የተሾመው ኢትዮጵያዊው ካህን መልከ ጼዴቅ ነው። ዘፍ ምዕ ፲፬ ቍ ፲፰ - ፳፫። መዝ ፻፲ ቍ ፬።

፮፤ ይህ ካህን በዚህ ዓለም በነበረበት ጊዜ በኑሮው ኹሉ ከዓለም ልዩ ኾኖ ክፋቷንም በጉነቷንም በግል ዐሳቧ ትሠራ ዘንድ በመላእክት አምሳል በተፈጠረችው በነስ ግብር ጸንቶ የሚኖር ንጹሕ ድንግል ጸዋሚ ተሓራሚ ባሕታዊ ነበር።

፰፤ ታላቁ ካህን መልከ ጼዴቅ የወልደ እግዚአብሔር ምሳሌ የሰላም ንጉሥ እንደ መኾኑ መጠን ሌዋውያን ካህናት የማይተካከሉትና የማይወዳደሩት መዓርገ ክብሩ ምጡቅ ምስጢረ ክህነቱ ረቂቅ ስለ ኾነ፤ የሌዋውያን አባት አብርሃም ሌዊ ገና በወገቡ ሳለ፤ በረከተ ገጽ እጅ መንሻ አቀረበለት ዐሥራት አወጣለት።

፱፤ በዚህም ጊዜ ምላቱ እየጨመረ እንደሚሄድ ብርቱ ምንጭና እንደ ውሃ መሽረብ (ቧንቧ) የበረከተ እግዚአብሔር ምንጭ ካህኑ መልከ ጼዴቅ ኅብስተ አኰቴቱን ጽዋዐ በረክቱን ባርኮ ቀድሶ በመስጠት፤ ከቍርባነ ኦሪት ልዩ የኾነችውን ከመሥዋዕት እንስሳ የከበረችውን ቍርባነ ወንጌልን ከሰበከለት በኋላ፤ የልዑል እግዚአብሔር የተባረከች ፍጥረቱ አብርሃም ሆይ ቡሩክ ነህ፤ ጠላቶችኽን በእጅኽ የጣለልህ ልዑል እግዚአብሔር ምስጉን አምላክ ነው ሲል ባረከው። ዕብ ምዕ ፯ ቍ ፩ - ፲፬።

፲፤ አብርሃም ይህን ታላቅ በረከት ተቀብሎ ዘንባባ ይዞ በዓለ እግዚአብሔርን አከበረ የአብርሃም የሰዶም ንጉሥ ወደሱ መጥቶ፤ ከምርኮው ውስጥ ሀብቴ ለአንተ ይኹን ሰዎችን መልስልኝ በአለው ጊዜ፤ የጦር ጓደኞቼ ኤስኬልና መምሬ ከወሰዱት ወታደሮቼ የዕለት ምግብ ካደረጉት በቀር እኔ አብርሃምን አከርበርኩት እንዳትል፤ ከገንዘብህ የጫማ ክር ስንኳ አልወስድም ሲል የተናገረ፤ እግዚአብሔርም አብራም ለአንተ ጋሻኽ እኔ ነኝ አትፍራ፤ ዋጋኽም በእኔ ዘንድ እጅግ ብዙ ነው ሲል ለአብርሃም ተስፋውን ያጸናለት እንዲሁም የሦስት የሦስት ዓመት እንስሳት በመሠዋት የክህነትን ሥራ ይሠራ ዘንድ መዓርገ ክህነትን የፈቀደለት በረከቱን ከታላቁ ካህን መልከ ጼዴቅ በተቀበለበት ቀን ነው። ዘፍ ምዕ ፲፬ ቍ ፳፩ - ፳፬። ምዕ ፲፭ ቍ ፩ - ፲።

፲፩፤ ሙሴ ለአሮንና ለአልዓዛር ጌታችን ኢየሱስ ክርስቶስ ለሐዋርያት መስጠቱ በፊት ክህነትን በመምህራን ቡራኬ ከመንፈሴ ቅዱስ ለማግኘትና መሾም መሠረቱና መጀመሪው መልከ ጼዴቅ አብርሃምን የባረከበት አብርሃም ከመልከ ጼዴቅ የተባረከበት ያ ቡሩክ ሰዓት ነው። ሉቃስ ምዕ ፳፬ ቍ ፶፩። ዮሐ ምዕ ፳ ቊ ፳፩ - ፳፬።

፲፪፤ የመልከ ጼዴቅን ነገር መጻሕፍት ኹሉ ከፍ አድርገው ይናገራሉ። ይልቁንም እግዚአብሔር ምርጥ ዕቃ የቤተ ክርስቲያን የንጋት ጨረጋ ሐዋርያት ጳውሎስ ስለ መልከ ጼዴቅ የተናገረው ነገር ሕሊና መርምሮ አንደበት ተነጋግሮ የማይፈጽመው ስለ ኾነ በዕፁብ ብቻ ይወሰናል።

፲፫፤ የመልከ ጼዴቅ ኢትዮጵያዊነቱ ከንገደ ካም በመወለዱ በስም አጠራሩ በኑሮ ድርጅቱ ይታወቃል። ነገር ግን ሐዋርያ ጳውሎስ የማዕርጉን ምጡቅነት የምስጢረ ክህነቱን ረቂቅነት ከሌዋውያን ነገድ ከሴማውያን ሐረግ ትውልድ አለመወለዱን፤ ክሀንቱን የወልደ እግዚአብሔር ምሳሌ ኾኖ ለዘለዓለም ይኖራል ከወገናቸው ላልተወለደው ለመልከ ጼዴቅ አባታቸው አብርሃም ዐሥራት ሰጠው የዚህን ካህን ልዕልናውን አያችሁን? ብሎ ካስረዳ በኋላ መልከ ጼዴቅ ከሰው ወገን መወለዱ እየታወቀ አባት የለውም እናትም የለችውም ዘመኑ አይቄጠርም፤ የተወለደበት የሞተበት አይታወቅም ሲል ዘግቶታል።

፲፬፤ ሐዋርያ ጳውሎስ እንዲህ ማለቱ የመልከ ጼዴቅ ሰውነት ረስቶ ወይም ተሳስቶ አይደለም።

ሐዋርያው ጳውሎስ ለመልከ ጼዴቅ አባት እናት የለውም ዝመኑ አይቄጠርም የተወለደበት ጊዜ አይታወቅም ማለቱ መልከ ጼዴቅ ካህን የሌዋውያን አባት፤ አብርሃም ዐሥራት ሰጪ ኾኖ ሲገኝ ነገሩን አጋኖ ባይሰውረውና ከዚህ ነገድ ከዚህ ትውልድ የተወለደ ነው ቢላቸው ኖሮ ዕብራውያን ሱባዔ ትውልድ የሄኖክ ሱባዔ ዕለት የኤርሚያስ ሱባዔ ዘመን የዳንኤል በጠቅላላው ኦሪት ነቢያት የተናገሩት እንደ ደረሰ እንደ ተፈጸመ እያወቁ፤ እልክ መስሎዋቸው በእግዚአብሔርና በመሢሑ ላይ በጠላትነት ተነሥተው መድኅኒታቸውን እንደ ካዱ ይህንንም እልክ መስሎዋቸው ትምህርቱን አንቀበልም ባሉ ነበርና ከክርስቶስ እስከ መለየት ደርሶ ሕይወቱን ሊለውጥላቸው የሚያስብላቸው ወገኖች እስራኤል እንዳይሰናከሉ የመልከ ጼዴቅ ነገር ጭንቅ ነው ሊመረምሩት ሊተረጕሙት አይቻልም በማለት ወስነው እንጂ ደቀ መዝሙሩ ሐዋርያው ቀሌምንጦስ ዘእምነገዱ ለካም ብሎ ገልጾታል።

፲፭፤ ይኸውም ሐዋርያ ጳውሎስ ለሰው ምክንያት የሚኾነውን ነገር መሰወር መሻር አራቆ መናገር ልማዱ ስለ ኾነ በየመልክቶቹ የታወቀውን ምልክት በዕብራውያን መልእክቱ እንደ ተወው ያለ ነገር ነው። እሱም ጳውሎስ ሐዋርያው ለኢየሱስ ከርስቶስ እያለ በየመልእክቶቹ መጀመሪያ የሚጽፈው ቃል ነው።

፲፮፤ ባለፈው እንደ ጠቀስነው መልከ ጼዴቅ ኢትዮጵያዊ ለመኾኑ ትውልዱ ስም አጠራሩ የኑሮ ድርጅቱ ያስታውቃል ያልነውን ስንዘረር ስለ ትውልዱ ጳውሎስ የሰወረውን ደቀ መዝሙሩን ቀሌምንጦስ ዘእምነገዱ ለካም ብሎ ብሎ ገልጦታል ባልነው ትውልዱ ነገዱ ከነገደ ካም መኾኑን አስረድተናል።

፲፯፤ ስለ ስሙ አጠራር በኢትዮጵያ መለከ ካለው ግሥ የሚገኙት መልከ መለክ የሚባሉት ቃላት የክብር ስሞች ኾነው ይገኛሉ።

በዚህም ምክንያት የኢትዮጵያ ነገሥታትና ገዢዎች መሊኩ መለክ ሰገድ እየተባሉ ይጠሩ ነበር። ትርጓሜውም ገዥ ገዥን የሚያሠግድ ማለት ሲኾን፤ መልከ ጼዴቅ ማለት ንጉሠ ጽድቅ ንጉሠ ሰላም የሰላም የጽድቅ ንጉሥ ማለት ነውና ከቋንቋው ከግእዝ የተመሠረተው ስሙ ኹለተኛ ምስክር ሊኾን ችሏል።

፲፰፤ ሦስተኛውም የኑሮ ድርጅት በአዳምና በሔዋን ተመሥርቶ በኢትዮጵውያን አበው ጸንቶ እንደሚኖርወ ሥነ ሥርዓት የላመ የጣመ አለመቅመስ ዳባ መልበስ ጠጕርን አለ መላቸት ጥፍርን አለመቍረጥ ከአንድ ቦታ በጸሎት ተወስኖ መኖር ከሱ ተወርሶ እስከ ዘመናችን ደርሶ በኢትዮጵያ አድባራትና ገዳማት ሲሠራበት ስናየው ሦስተኛውን የዐይን ምስክር ሊኾነን ችሎዋል።

፲፱፤ ጌታችን ኢየሱስ ክርስቶስ ኪዳነ መልከ ጼዴቅን ለማጽናናት ወደ ግብጽ በተሰደደበት በሕፃንነቱ ወራት የግብጽን በረሃ ዘልቆ በኢትዮጵያ ጠረፍ ላይ በሚገኘው ኢትዮጵያዊ ምድር ሦስት ዓመት ከመንፈቅ በማሳለፉ፤ በረከተተ ፍቅሩን በኢትዮጵያ በማሳረፉ፤ ኋላም ካህኑ መልከ ጼዴቅ ይላክበትና ያገለግልበት በነበረው ቦታ ላይ የክህነት ሥራውን በመፈጸሙ በመልከ ጼዴቅ ክህነት ላይ እንደ ዕንቍ ፈርጥ ቦግ ብሎ የሚታየውን የወልደ እግዚአብሔር ክህነት የኢትዮጵያ ዕድል ከፍ ከፍ አድርጎታል።

፳፤ ዛሬም አንደኛ አባታቸው መልከ ጼዴቅ ሲላክና ሲያገለግል በነበረውበት ኹለተኛ ለጌታችን ኢየሱስ ክርስቶስ አምኃ ካቀረቡት አንዱ መሊኩ (ሚሊኪዩር) እንግዳ ኾኖ በአደረበት ሦስተኛ ጌታችን ኢየሱስ ክርስቶስ የተቀበረበት ቦታ በጎልጎታ የኢትዮጵያ ቤተ ክርስቲያን ተሠርቶ ኢትዮጵያውያን ካህናት የክህነት ሥራ ሲፈጽሙበት ይህ ሥራ ጌታችን ኢየሱስ ክርስቶስ ከዚህ ቦታ ያይደሉ ሌሎች በጎች አሉኝ አመጣቸዋለሁ፤ ቃሌንም ይሰሙኛል ያለውንና ሐዋርያው ጳውሎስ የመልከ ጼዴቅ ክህነቱ የወልደ እግዚአብሔር ምሳሌ ኹኖ ለዘለዓለም ይኖራል ያለውን አጽድቆታል። ዮሐ ምዕ ፲ ቍ ፲፮። ዕብ ምዕ ፯ ቍ ፫። ለኢትዮጵያ ይህን ዕድል የሰጣት አምላክ ይክበር ይመስገን አሜን።

ጥያቄ።

፩፤ ከአዳም እስከ ሙሴ የነበሩ አበው ምን ያደርጉ ነበር?

፪፤ አዳም ከገነት በወጣ በማግሥቱ ምን አደረገ?

፫፤ አዳም በጠየቀው ዕርቅ እግዚአብሔር ምን መለሰለት»

፬፤ አዳም ምን ጊዜ ሞተ? በኋላስ ልጆቹ ምን ሲያደርጉ ኖሩ?

፭፤ ከአበው የተስፋው ማረፊያ የኾኑት ማን ማን ናቸው?

፮፤ የኦሪት ካህናት ከመሾማቸው በፊት የተነሣው ካህን ማን ነው?

፯፤ የመልከ ጼዴቅ ኑሮው እንዴት ነበር?

፰፤ መልከ ጼዴቅን ሌዋውያን ይተካከሉታልን?

፱፤ መልከ ጼዴቅ ለአብርሃም ምን አደረገለት? አብርሃምስ ምን አደረገ?

፲፤ እግዚአብሔር በመምህራን ለመሾም ያጸናለት መቼኢ ነው?

፲፩፤ ክህነትን በመምህራን ለመሾም የተጀመረው ምን ጊዜ ነው?

፲፪፤ የመልከ ጼዴቅ ኢትዮጵያዊነቱ በምን ይታወቃል?

፲፫፤ የሐዋርያው ጳውሎስ ስለ መልከ ጼዴቅ ምን ጽፎዋል?

፲፬፤ ሐዋርያው ጳውሎስ ለመልከ ጼዴቅ እናት አባት የለውም ያለ በምን ምክንያት ነው?

፲፭፤ ቀሌምንጦስስ ምን ብሎዋል?

፲፮፤ የጳውሎስ የመልእክቶቹ ምልክት ምንድን ነው?

፲፯፤ የመልከ ጼዴቅ የስሙ አጠራር ትርጓሜው ምንድን ነው?

፲፰፤ የመልከ ጼዴቅ የኑሮ ድርጅቱ እንዴት ነበር?

፲፱፤ ጌታችን ኢየሱስ ክርስቶስ ኪዳነ መልከ ጼዴቅን ለማጽናት ምን አደረገ?

፳፤ በጎልጎታ የሚፈጸመው የኢትዮጵያ ሥራ ምን ሊያስረዳን ይችላል?

ምዕራፍ ፱።

ቋንቋ።

፩፤ ምንጊዜም ቢኾን ለቋንቋ ሥሩ መገለጫው ምንጩና መፍለቂያው ፊደል መኾኑ የታወቀ ስለ ኾነ፤ በዚህ ምዕራፍ የጽሑፋችን መሠረት ፊደል ነው።

፪፤ ፊደል ከአዳም በሦስተኛው ትውልድ በሄኖስ ከእግዚአብሔር ለሰው ልጆች የተሰጠ በልሳን ተውጦና ተሰውሮ የነበረው አካሉ በሰማይ ገበታነት ተጥፎ ተቀርጦ የተገለጠ አንድ ነገር ነው። ኵፋ ምዕ ፭ ቍ ፲፰።

፫፤ ቋንቋ ከእግዚአብሔር ተገኝቶ በመላእክትና በሰው ዘንድ ተጠንቶ መልኩ በሕሊና ሲታወስ፤ ረቂቅ አካሉ በልሳን ሲዳሰስ ከአዳም እስከ ሂኖስ ኖሮ በኋላ በቀለምና በወረቀት ሳይኾን እንደ መላእክት በተፈጥሮው ዐዋቂ ሊኾን የተፈጠረ ሰው ዕውቀቱ እየደከመ ስለ ሄደና ሊጠቀምበት ስለ አልቻለ ዐይን በመመልከት እጅ በጥፈት ሕሊናውን እየረዱለት ዐሳቡን በጽሑፍ በማሳረፍ ይጠቀም ዘንድ የሰላም አምላክ እግዚአብሔር የቋንቋን ኹኔታ የፊደልን መልክና ቅርጥ በሰማይ ገበታነት ጥፎና ቀርጦ ለሰው ልጅ አስተማረ።

፬፤ የእነዚህም ፊደላት መደበኛ ቍጥራቸው ከእሑድ እስከ ዐርብ በተፈጠሩት ፍጥረታት ልክ ፳፪ ናቸው።

ለነዚህም በመጥበቅና በመመሳሰል ምክንያት ተደራቢዎች አራት ፊደላት አሉዋቸው፤ ከተደራቦቻቸውም ጋራ ፳፮ ይኾናሉ ምክንያቱም ኻያ ኹለቱን ሥነ ፍጥረት በ፳፬ ሰዓት በኹለት ክፍላተ ዕለት (ሌሊትና መዓልት) የፈጠረ ልዑል እግዚአብሔርና ፍጥረቶቹ የሚጠሩበት የሚነጋገሩበት ስለ ኾነ ነው።

፭፤ ኹለተኛውም ነገር ኹሉ ወይም ቋንቋ ኹሉ በኻያ ኹለቱ ፊደላት መሠረትነት ባራቱ ድምፅ ሰጭዎች አዋሐጅነት በ፳፮ ዝግጅቶች የሚገለጥና የሚነገር ስለ ኾነ ነው።

፮፤ የፊደላት መልክ በሄኖስ ዘመን ታይቶ ተለይቶ ዐይንና ሕሊና እየተረዳዱ በሰጡት ውጤ የሰው ልጆች የእግዚአብሔርን ስም መጥራት የፊደላትን መልክ ለይቶ ማወቅና ማጥናት ሲጀምሩ የሕሊና ዐሳብ ኹሉ በአፍ በመጣፍ የታወቀ ይኾን ዘንድ ልዑል እግዚአብሔር በሰባተኛው ትውልድ በሄኖክ ዘመን ለሰው ልጆች ጥፈትን አስተማረ። ዘፍ ምዕ ፬ ቍ ፳፮።

፯፤ ከዚያ ወዲህ የሰው ዘር ኹሉ በቃል ያለ ይረሳል፤ በመጣፍ ያለ ይወረሳል እያለ ክፉም በጎም ኾነ ማነኛውንም ዐሳቡን በብራና በወረቀት ጥፎ አፍፎ በዕንጨት በድንጋይ ወይም ልዩ ልዩ በኾኑት የመዓድን ዐይነቶች ዐንጦ ቀርጦ ያስቀምጥ ጀመረ።

፰፤ በዚህ ምክንያት ከጥፋት ውሃ በፊት ከነበሩት ልዩ ልዩ መጣፎች ከመንፈሳዊው ወገን መጽሐፈ ሄኖክ……በትውልድ ተላልፎ ደርሶናል። ከዚህም ሌላ ሥጋዊው ወገን በየፈላስፎች እጅ የሚገኘው የፍልስፍና መጣፍ ከአዋልደ ቃኤል ተጋብተው ዓለምን ሲያስቱ ከነበሩት አጋንንት በድንጋይ ላይ ተጥፎና ተቀርጦ ኖሮ ከጥፋት ውሃ በኋላ ከሴም በ፫ኛው ትውልድ በቃይናን ዘመን የተገኘ ነው።

፱፤ ይህ ሰው ቦታ ለመመርመር ሲዘዋወር በድንጋይ ላይ ያገኘውን የፍልስፍና ትምህርት በጽሑፍ ገልብጦ ኖኅ እስኪሞት ደብቆ አኑሮ በኋላ ስለ ገለጠው ከዚያ አያይዞ ዓለም በየፈላስፎች እጅ እያዘዋወረ እያቃዳና እያበዛ ከጥቅሙ ይልቅ የጉዳቱን መሥመር ሲያስፋፋበት ይኖራል።

፲፤ አዳም በገነት ሳለ ፍጥረት ኹሉ አንድ ቋንቋ ነበረ አዳም ዕፀ በለስን ከበላ በኋላ ከገዥነት ስለ ተሻረና የኹሉ ገዥ አንድ እግዚአብሔር መኾኑ ፍጥረት ኹሉ እየራሱ መተዳደር ስለ ጀመረ፤ ቋንቋውም ኑሮውም የተለያየ ኾነ።

፲፩፤ እባብና ሔዋን፤ በዐሳብ ለመገናኘት የቻሉ ቋንቋው አንድ ቢኾን ነው እንጂ የእባብ ትምህርት በዐይን ጥቅሻ በከንፈር ንክሻ ቢኾን ኖሮ ከቀን ብዛት ሔዋን እስክታጠናው ድረስ በነገሩ አዳም በደረሰበት ነበር።

፲፪፤ አዳም ከገነት ከወጣ በኋላም፤ በስናዖር ግንብ መፍረስ ሥላሴ እስኪያዩለት ድረስ የሰው ልጅ ቋንቋ አንድ መኾኑ የታወቀ ስለ ኾነና ከዚያ ወዲህ መለያየቱና መብዛዛቱ የጐላ ስለ ኾነ፤ ብዙ ማተት አያሻም።

፲፫፤ እንግዲህ ከዚህ ከደረስን የግል ዕጣችንን ይዘን መሄድ አለብን። ዕጣችንም ከሰው ሳይኾን ከእግዚአብሔር ያገኘነው ራሱን የቻለ ነጻ ኾኖ የነጻነታችን ምስክር የኾነው ግእዝ ቋንቋ ነው።

፲፬፤ ግእዝ ከእግዚአብሔር ተገኝቶ ተቀዳሚ ቋንቋ ለመኾኑ የምንሰጣቸው ማስረጃዎች የሚከተሉት ናቸው።

፲፭፤ አንደኛ፤ ፊደል ጥፈቱ ቅርጡ ራሱን የቻለ ኾኖ፤ ድምጡንም በሚሰጥበት ጊዜ ራሱን በራሱ ያናግራል እንጂ ረዳት የማይሻ ስለ ኾነና ሌሎችም የዓለም ቋንቋ ፊደሎች ግእዝኛውን ድምፅ በመስጠት የማይመሳሰሉት ስለ ኾነ ነው። ይኸውም ኧ ኸ በ ገ ደ እንደ ማለት በአማካይ አፍ አከፋፈት የሚሰጠው ድምጥ ነው።

፲፮፤ ኹለተኛ፤ የግእዝ ፊደል በኻያ ኹለት ተመድቦ በሰባት ስልት ሲነገር ልዑል እግዚአብሔር ኻያ ኹለቱን ሥነ ፍጥረት ፈጥሮ በሰባቱ ዕለታት ዐሳቡን እንደ ፈጸመ ስለሚያስረዳ ነው።

፲፯፤ ሦስተኛ ኻያ ኹለተኛው ፍጥረት አዳም ባራት የሥጋ ጠባዮች በሦስት የነፍስ ግብሮች ግዙፍ ፍጥነት ሙቀት ቍረት ለባዊነት ነባቢነት ሕያወነት በ፯ ነገራ ጸንቶ ጕድለት የሌለበት የጸጋ ገዥ፤ የእግዚአብሔር የክብር ወራሽ መኾኑን በምላቱ ሕጸጽ የሌለበት የልዑል እግዚአብሔር ማደሪያ መገለጫ መኾኑን ስለሚያስረዳ ነው።

፲፰፤ አራተኛ፤ ኻያ ኹለቱን ሥነ ፍጥረት የፈጠረ እግዚአብሔር ኻያ ኹለተኛውን ፍጡር አዳምን በልጅነት አክብሮ በሰባቱ ሀብታት በጥበብና በማስተዋል፤ በዕውቀትና በእውነት በምክርና በኅይል እግዚአብሔርን በመፍራት እንደ አስጌጠውና እንደ አበለጠገው ስለሚያስረዳ ነው።

፲፱፤ ዐምስተኛ፤ በባቢሎን የተመሠረቱ ቋንቋዎች በየወገኑ የፍጡራንን ስም ተደግፈው ይሄዳሉ።

ማስረጃ።

ስም ቋንቋ

ኤቦር (ኤበር)፤ ዕብራይስጥ፤

ጽርዕ፤ ጽርዕ፤

ሮም፤ ሮማይስጥ፤

ዐረብ፤ ዐረብ፤

የመሰለው ኹሉ ነው።

፳፤ ግእዝ ግን እግዜ እግዚአብሔር አግዓዚ ለኅጢአት ለጣዖት ከመገዛት ነጻ አውጥቶ ግዕዛን የሥጋ ነፍስ ነጻነትን ከሚሰጥ ጌታ ከልዑል እግዚአብሔር ተገኝቶ ለአግዓዝያን ለአዳምና ለልጆቹ የተሰጠ ስለ ኾነ ግ ጋሜል ግሩም ዕ ዔ ዐቢይ ዝ ዛይ ዝኩር እግዚአብሔር ግእዝ ተብሎ በልዑል እግዚአብሔር ስም ይጠራል እንጂ፤ በፍጡራን ስም እንዲሁም ባለቋንቋዎቹ አግዓዝያን ተብለው በስሙ ይጠሩበታል እንጂ፤ ቋንቋው በባለቋንቋዎቹ ስም አይጠራምና ለቀዳማዊነቱ ጠቅላላ ማስረጃ ሊኾነን ችሎዋል።

፳፩፤ አባቶቻችን ስለ ግእዝ ሲተርኩ ድምፁ በአማካይ አፍ አከፋፈት መነገሩ፤ በአርኣያ እግዚአብሔር ከማዕከለ ምድር (ቀራንዮ) ለተፈጠረው በሰማይና በምድር መካከል ላለው በራሪኢና ተሽከርካሪ ፍጥረት ኹሉ፤ የጸጋ ገዥ ኹኖ፤ ከእግዚአብሔር በታች ከፍጡራን በላይ፤ ማዕከላዊ ማዕርግ ክብር ለተሰጠው ለአዳም የተሰጠ ቋንቋ በመኾኑ ነው።

፳፪፤ በስናዖር ሜዳም፤ የሰው ልጆች ግንብ ለመሥራት በጀመሩ ጊዜ የተስማሙበት የውል ጽሑፍ በግእዝ ቋንቋ የተጻፈ ነው ብለው ይተርኩ ነበር። አለቃ ኪዳነ ወልድ ክፍሌም የግእዝን ነገር ጠልቀው ጠንቅቀው ያውቁ የጀርመን ሊቃውንት ግእዝ፤ አዳምና እግዚአብሔር ይነጋገሩበት የነበረ ቋንቋ ነው ይላሉ ብለው የግእዝን ነገር፤ ከኢትዮጵያውያን ይልቅ አውሮፓውያን ከፍ አድርገው እርግጡን እንዲተርኩ በወሬ ሳይኾን ያዩትን የሰሙትን መስክረዋልና የአለቃ ኪዳነ ወልድ ክፍሌን መጽሐፍ ተመልከት።

፳፫፤ ከዚህ ቀጥለን፤ የግእዝን ፊደሎች እንደ አቀማመጣቸው፤ በፊተኛውና በኋለኛው ተራ እንጥፋለን።

ቀዳማዊ ፊደል ግእዝ።

አ - አሌፍ አልፍ አብ

በ - ቤት ባዕል

ገ - ጋሜል ገምል

ደ - ዳሌጥ ድ (ን) ልት ድልው

ሀ - ሄ ሆይ ሀወይ

ወ - ዋው ዋዌ ዋሕድ

ዘ - ዛይ ዛይን ዝኩር

ሐ - ሔት ሐውት ሕያው ሕይወት

ኅ - ኅርም ኄር

ጠ - ጤት ጠይት ጠቢብ

የ - ዮድ የማን ቀኝ እጅ

ከ - ካፍ ከሃሊ

ለ - ላሜድ ለዊ ልዑል።

መ - ሜም ማይ ምዑዝ

ነ - ኖን ነሐስ ንጉሥ

ሠ - ሣምኬት ሠውት

ዐ - ዔ ዐይን ዐቢይ

ፈ - ፌ ፈፍ ፍቁር

ጸ - ፀጰ ፀጳ

ቀ - ቆፍ ቅዱስ

ረ - ሬስ ርእስ

ሰ - ሳን ስቡሕ

ተ - ታው ታዊ ትጉህ

ጰ - ጰይት ጴት

ፐ - ፒ ፔ ፌ

አ ኡ ኢ ኣ ኤ እ ኦ

በ ቡ ቢ ባ ቤ ብ ቦ

ገ ጉ ጊ ጋ ዴ ድ ዶ

ሀ ሁ ሂ ሃ ሄ ህ ሆ

ወ ው ዊ ዋ ዌ ው ዎ

ዘ ዙ ዚ ዛ ዜ ዝ ዞ

ሐ ሑ ሒ ሓ ሔ ሕ ሒ

ኀ ኁ ኂ ኃ ኄ ኅ ኆ

ጠ ጡ ጢ ጣ ጤ ጥ ጦ

የ ዩ ዪ ያ ዬ ይ ዮ

ከ ኩ ኪ ካ ኬ ክ ኮ

ለ ሉ ሊ ላ ሌ ል ሎ

መ ሙ ሚ ማ ሜ ም ሞ

ሠ ሡ ሢ ሣ ሤ ሥ ሦ

ዐ ዑ ዒ ዓ ዔ ዕ ዖ

ፈ ፉ ፊ ፋ ፌ ፍ ፎ

ጸ ጹ ጺ ጻ ጼ ጽ ጾ

ፀ ፁ ፂ ፃ ፄ ፅ ፆ

ቀ ቁ ቂ ቃ ቄ ቅ ቆ

ረ ሩ ሪ ራ ሬ ር ሮ

ሰ ሱ ሲ ሳ ሴ ስ ሶ

ተ ቱ ቲ ታ ቴ ት ቶ

ጰ ጱ ጲ ጳ ጴ ጵ ጶ

ፐ ፑ ፒ ፓ ፔ ፕ ፖ

ዋየሎቹም እነዚህ ናቸው።

ዉ ዪ ኣ ዬ ህ ዎ

ኹለተኛው ፊደል።

ሀ ሁ ሂ ሃ ሄ ህ ሆ

ለ ሉ ሊ ላ ሌ ል ሎ

ሐ ሑ ሒ ሓ ሔ ሕ ሖ

መ ሙ ሚ ማ ሜ ም ሞ

ሠ ሡ ሢ ሣ ሤ ሥ ሦ

ረ ሩ ሪ ራ ሬ ር ሮ

ሰ ሱ ሲ ሳ ሴ ስ ሶ

ቀ ቁ ቂ ቃ ቄ ቅ ቆ

በ ቡ ቢ ባ ቤ ብ ቦ

ተ ቱ ቲ ታ ቴ ት ቶ

ኀ ኁ ኂ ኃ ኄ ኅ ኆ

ነ ኑ ኒ ና ኔ ን ኖ

አ ኡ ኢ ኣ ኤ እ ኦ

ከ ኩ ኪ ካ ኬ ክ ኮ

ወ ዉ ዊ ዋ ዌ ው ዎ

ዐ ዑ ዒ ዓ ዔ ዕ ዖ

ዘ ዙ ዚ ዛ ዜ ዝ ዞ

የ ዩ ዪ ያ ዬ ይ ዮ

ደ ዱ ዲ ዳ ዴ ድ ዶ

ገ ጉ ጊ ጋ ጌ ግ ጎ

ጠ ጡ ጢ ጣ ጤ ጥ ጦ

ጰ ጱ ጲ ጳ ጴ ጵ ጶ

ጸ ጹ ጺ ጻ ጼ ጽ ጾ

ፀ ፁ ፂ ፃ ፄ ፅ ፆ

ፈ ፉ ፊ ፋ ፌ ፍ ፎ

ፐ ፑ ፒ ፓ ፔ ፕ ፖ

ዲቃሎች።

ኈ ኁ ኍ ኋ ኌ

ቄ ቍ ቍ ቋ ቌ

ኰ ኵ ኵ ኳ ኴ

ጐ ጕ ጕ ጓ ጔ

ሸ ሹ ሺ ሻ ሼ ሽ ሾ

ቸ ቹ ቺ ቻ ቼ ች ቾ

ኘ ኙ ኚ ኛ ኜ ኝ ኞ

ኸ ኹ ኺ ኻ ኼ ኽ ኾ

ዠ ዡ ዢ ዣ ዤ ዥ ዦ

ጀ ጁ ጂ ጃ ጄ ጅ ጆ

ጨ ጩ ጪ ጫ ጬ ጭ ጮ

፳፬፤ ከዚህ በላይ፤ የዘረዘርናቸው በግእዝ ፊደላት፤ ኹለት አ ዐ ሦስት ሀ ሐ ኀ ኹለት ሠ ሰ ሁለት ጸ ፀ፤ ይገኙባቸዋል።

፳፭፤ ምስጢሩም ጥንታዊ ኢትዮጵያ አ አልፋ ዐ ዐይን ዖሜጋ ብላ እግዚአብሔር ከፍጡራን በፊት የነበረ ቀዳማዊ ጥንት ፍጡራንን አሳልፎ የማይቄጠር ዘመን የሚኖር አኃድራዊ ተፍጻሜት እንደ ኾነ፤

፳፮፤ ሀ ሃሌ ሆይ። ሐ ሐውት ሐመር። ኀ ኀርም ኄር፤ ብላ ልዩ ቅርጥ ያላቸውን ሦስት ፊደላት በአንድ ድምጥ በመናገሯ ቀዳማኢ ደኃራዊ እግዚአብሔር መጠቅለል መቀላቀል በሌለባቸው በሦስት አካላት አብ ወልድ መንፈስ ቅዱስ ተብሎ የሚጠራ እንደ አካላት ከሦስት በማይከፈል በአንድ መለኮት የሚታመን የሚመለክ በአንድነቱ ምንታዌ፤ (መንታነት)፤ በሦስትነቱ ርባዔ (አራትነት) የሌለበት በልዩ ሦስትነት አንድ አምላክ እንደ ኾነ።

፳፯፤ ሠ….ሣምኬት ሰ…..ሳን፤ ብላ ልዩ ቅርጥ ያላቸው ኹለት ፊደላት በአንድ ድምጥ መናገሯ ከተዋሕዶ በፊት እየራሳቸው ልዩ አካል፤ ልዩ ባሕርይ፤ የነበራቸው መለኮትና ሰውነት እግዚአብሔር ቃል ሥጋ ከኾነበት ጊዜ ጀምሮ መንታነት ስለ ጠፋ አንድነት ስለ ጠና እግዚአብሔር ኢየሱስ ክርስቶስ ኹለት አካል ኹለት ባሕርይ ወይማ አንድ አካል ኹለት ባሕርይ መኾኑ ቀርቶ እንደ ሰናፍጭ ቅንጣት ነቅ የሌለበት ፍጹም አንድ አካል አንድ ባሕርይ እንደ ኾነ፤

፳፰፤ ጸ ጻድቅ፤ ፀ ፀሐይ ብላ፤ ልዩ ቅርጥ ያላቸውን ፊደላትን በአንድ ድምጥ መናገሯ፤ የቤተ ክርስቲያን ኹለቱ ጡቶቿ ማለት ኹለቱ ሕግጋት ኦሪትና ወንጌል፤ ከአንድ ክርስቶስን የሚሰብኩ እንደ ኾኑ ራሱዋ የምታምን፤ ለሌላው የምታስተምር ስለ ኾኑ ነው።

፳፱፤ እንግዲህ ኦሪት ነቢያት እግዚአብሔር አምላክህን በፍጹም ዐሳብኽ፤ በፍጹም ልብኸ ውደድ በሚለውና ወንድምህን እንደ ራስኽ አድርገኸ ውደድ በሚለው በእነዚህ ኹለት ትእዛዛት ጠንተው እንዲኖሩ በቅርጥ በቦታ ተለያይተው ተነጣጥለው በድምጥ፤ ተጣምረውና ተዋሕደው በሚነገሩት በእነዚህ ዘጠኝ ፊደላት በኢትዮጵያ ሃይማኖትና እውነት ሰላምና ሕይወት ክብርና ፍቅር ክህነትና መንግሥት ታሪክን የተጐናጠፈ ስም እነዚህ ዘጠኙ የክብር ደረጃዎች በነጻነት ጠንተው ይኖራሉ። ማር ምዕ ፲፪ ቍ ፳፪ - ፴፩።

፴፤ ስለዚህም ከእነዚህ ትእዛዛት አንዲቱ ታንሳለች ብሎ ራሱ የሚሽር ለሌላው የሚያስተምር ከእግዚአብሔር መንግሥት ውጭ እንደ ኾነ ከእነዚህም ፊደላት አንዲቱ ታንሳለች ብሎ ራሱ የሚሽር ለሌላው የሚያስተምር ከኢትዮጵያዊነት ውጭ ክብሩን የጠላ መኾኑ ነውና፤ ፊደላትን ከመፋቅ ምሥጢራቸውን እንወቅ።

ይህን ታላቅ ቋንቋ ለኢትዮጵያ ዕድል አድርጎ የሰጠ እግዚአብሔር አምላክ ይከበር ይመስገን።

ጥያቄ።

፩፤ የቋንቋ መሠረት ምንድን ነው?

፪፤ ፊደል ምንድን ነው? የተገኘስ ምን ጊዜ ነው?

፫፤ ቋንቋ ከአዳም እስከ ሄኖስ እንዴ ነበረ? በኋላስ ምን ተገኘ?

፬፤ የፊደላት መደበኛ ቍጥራቸው ስንት ነው?

፭፤ ተደራቢዎች ፊደላት ስንት ናቸው?

፮፤ ፊደላት በጠቅላላው ስንት ይኾናሉ? ምክንያቱስ ምንድን ነው?

፯፤ ጥፈት ምን ጊዜ ተጀመረ?

፰፤ ሰው በጥፈት ምን ጥቅም አገኘ?

፱፤ ከጥፋት ውሃ በፊት ከነበሩት መጣፎች መጽሐፍ ሄኖክ አንዴት ተገኘ?

፲፤ የፍልስፍናን መጽሐፍ ማን አገኘው?

፲፩፤ ቃይናን የፍልስፍናውን ትምህርት ምን አደረገ? በዚህስ ትምህርት ዓለም ምን ተጠቀመ?

፲፪፤ አዳም በገነት ሳለ ቋንቋ እንዴት ነበረ? ከዚያስ በኋላ እንዴት ኾነ?

፲፫፤ ከቋንቋ ዕጣችን ማነው?

፲፬፤ ግእዝ ራሱን በራሱ ሊያናግር አይችልምን? የዓለም ፊደላትስ ይመስሉታል?

፲፭፤ ኹለተኛው ማስረጃ ምን ይገልጥልናል?

፲፮፤ አዳም ስንት ዐይነት ነገሮች ያሉት ፍጥረት ነው?

፲፯፤ እግዚኢአብሔር ለአዳም የሰጠው ሀብታት ስንት ናቸው?

፲፰፤ በባቢሎን የተመሠረቱ ቋንቋዎች እንዴት ይነገራሉ? ምሳሌዎችን ስጥ።

፲፱፤ ግእዝ ከሌሎቹ ቋንቋዎች ልዩነት ምንድን ነው?

፳፤ በፊደላት ውስጥ በመልክ በቅርጥ የሚለያዩ በስም አንድ የኾኑ ማን ማን ናቸው?

፳፩፤ የአ ዐ ምሥጢር ምንድን ነው?

፳፪፤ የሀ ሐ ኅ ምሥጢር ምንድን ነው?

፳፫፤ የሠ ሰ ምሥጢር ምንድን ነው?

፳፬፤ የጸ ፀ ምሥጢር ምንድን ነው?

፳፭፤ ኢትዮጵያ ልዩ ቅርጥ ያላቸውን ፊደላት በአንድ ስም መጥራቷ ስለ ምን ነው?

፳፮፤ ኦሪት ነቢያት በምን ጸንተው ይኖራሉ? የዘጠኙ ፊደላት ፍሬ ምንድን ነው?

፳፯፤ ፊደላት ከመፋቅ የሚሻል ምን ነገር አለ?

ምዕራፍ ፲።

ልምላሜ።

፩፤ ከአዳም እስከ ኖኅ በነበረው ዘመን፤ ምድርን ለማጠጣት፤ ውስጥ ውስጥ የሚሄድ የመስኖ ውሃ ወይም ጉም ነበረ እንጂ፤ በምድር ላይ ዝናም አልነበረም።

፪፤ ከማየ አይኅ በኋላ በኖኅ ዕድሜ በ፯፻ ዓመት ኖኅ ከመርከብ ወጥቶ፤ ከአባቶቹ እንደ ተማረው፤ ከንጹሓን እንስሳት ወገን፤ መሥዋዕት በአቀረበ ጊዜ ልዑል እግዚአብሔ መልካሙን መዓዛ ተቀብሎ በምድር ላይ መዝራ ማጨድ ብርድ ትኩሳት በጋ ክረምት እስከ ዘለዓለም ፍጻሜ የማይቋረጥ መኾኑን ከተናገረ ወዲህ ግን፤ ምድር በመስኖ ውሃ ብቻ ሳይኾን፤ የሰማይ ዝናም ጠጥታ ልዩ ልዩውን ዘርና ተክል የምታስገኝ ኹናለች።

፫፤ ከዚያ ቀን ጀምሮ እግዚአብሔር ሰማይን በደመና በጋረደ ጊዜ አረንጓዴ ቢጫ ቀይ የኾነ ቀስቱን በደመና ላይ ሲገልጽ በሱና በፍጡራን መካከል ያቆመውን ጽኑ ኪዳን ዐስቦ ምሕረቱን የማያርቅ መኾኑን ለኖኅ ስለ ነገረው፤ የአራሹና የእርሻው ተስፋ በዝናም ላይ የጸና ኾነ።

፬፤ እግዚአብሔር አምላክ ዓለምን በአደሰበትና የሕይወትን በር በከፈተበት ዘመን፤ ከኖኅ ጋራ ጽኑ ኪዳን አደረገ። መታሰቢያነቱም የማይደመሰሰውን አረንጓዴ ቢጫ ቀይ የኾነ ቀስቱን ለኪዳኑ ምልክት አድርጎ ስለ ሰጠ፤ ይህ መታሰቢያ ዐምስት ሺህ ዘጠኝ መቶ ኅምሳ ዘመን ሲሰራ ኖሮ እነሆ ደርሰንበታል።

፭፤ ልዑል እግዚአብሔር በምድር ላይ መዝራት ማጨድ ብርድ ትኩሳት በጋ ክረምት፤ እስከ ዓለም ፍጻሜ አይቋረጥም ብሎ እንደ ተናገረው፤ ዓለም በዚህ ቃል ላይ ተስፋውን አጽንቶ እርሻን በማስፋፋቱ በመስኖ ከሚገኘው ጥቅም በበለጠ በበጋና በክረምት ሲተቀምባቸው ይኖራል።

፮፤ የኢትዮጵያ ክረምት ከሌላው ክፍለ ዓለም ልዩ መኾኑን ማንም ስለሚያውቀው፤ ብዙ ማተት ባያሻም ቅሉ፤ ልምላሜዋን ነገር በምንናገርበት ጊዜ ልምላሜዋ መሠረት የኾነውን የክረምት ጊዜዋን ሳናስታውስ በቸልታ ማለፍ ስለ አልተገባን፤ ስለ ኢትዮጵያ ክረምት በአጭሩ እናትታለን።

፯፤ የኢትዮጵያ ክረምት፤ ልዑል እግዚአብሔር ከኖኅ እጅ መልካሙን መዓዛ መሥዋዕት ተቀብሎ በማይሻር የማይለወጥ ኪዳኑን ባቆመበት ለመጀመሪያ ጊዜ ሰማይን በደመና በጋረደበት ለኪዳኑ ምልክት የኾነው ቀስቱን በደመና በአኖረበት ዝናመ ምሕረት ጣለ በረከት መስጠትን በጀመረበት በሰኔ ወር ተጀምሮ በመስከረም ወር ይፈጸማል።

፰፤ በዚህም መሠረት ጊዜውን ሳይለውጥ፤ ወራቱን ሳያናውጥ በዚያው በጥንተ መሠረቱ ሲመለስ ይኖራል።

፱፤ ልዑል እግዚአብሔር ሰማይን በደመና በጋረደ ጊዜ በደመና ላይ የተሣለውን ቀስቱን አይቶ የኖኅን ቃል ኪዳን ሲያስብ፤ ኢትዮጵያ ለቀስቱ ተመሳሳይ የኾነውን ሰንደቅ ዓለማ፤ በሰማይና በምድር መካከል እያውለበለበች በኖኅ አምላክ ላይ ያላትን እምነት እየገለጸች ለኖኅ የሰጠውን መሐላ (ኪዳን) እንዲያጸናላት ምሕረቱንም እንዳያስቀርባት፤ ስለምታማፅነው፤ መዝራትና ማጨድ ብርድ ትኩሳት በጋ ክረምት ሳይለወጥ ሳይቋረጡ፤ እንደ እግዚአብሔር ቃል እነሆ አሉ ወደፊትም ይኖራሉ።

፲፤ ኢትዮጵያ፤ የነፋስ፤ የእሳት የመረኢት የውሃ ምግብና የምታገኝባቸው ባንድ ዓመት ውስጥ አራት ክፍላተ ዘመን አሉዋት። አከፋፈላቸውም እንደሚኢከተለው ነው።

፲፩፤ አንደኛ ከመስከረም እስከ ፳፮ ታኅሣሥ ፳፭ መጸው ይባላል የነፋስ ወራት ነው። በዚህ ጊዜ፤ ቅጠል የነበረው ያብባል፤ አበባ የነበረው ያፈራል ያላደገውም ያድጋል።

፲፪፤ ኹለተኛ ከታኅሣሥ ፳፮ እስከ መጋቢት ፳፭ ሐጋይ (በጋ) ይባላል የሙቀት ወራት ነው። በዚህ ጊዜ ያላፈራው ያፈራል፤ ያፈራው (ጮርቃው) ይበስላል የበሰለው ይደርቃል፤ ይታጨዳል ይወቃል።

፲፫፤ ሦስተኛ ከመጋቢት ፳፮ እስከ ሰኔ ፳፭ ጸደይ (ለቆ) ይባላል። በዚህ ጊዜ፤ ጕል ቢያነሡ ድንጋይ ቢፈነቅሉ ገቦ ቡቃያ ይገኛል። ዝናምም (አዘንም ለክሙ ጸደየ ወመጸወ) የለቆውን የገፉን ዝናም እሰጣችኋለ ባለው መሠረት በመጠኑ ይዘንማል ከአዝእርትም፤ የአገዳ እኽል ዐይነቶች ዘንጋንዳን ማሽላን የባሕር ማሽላን የመሰሉት ይዘራሉ። ዱባን ቅልን የመሰሉ ተክሎች ይተከላሉ። በበልግ የተዘሩትም ፍሬያቸውን ይሰጣሉ። ኢዩ ፪ ፳፫ - ፳፭።

፲፬፤ እነዚህ ሦስቱ ክፍላተ ዘመን መጸው ሐጋይ ጸደይ፤ በዐማርኛው ገፍ በልግ ለቆ ይባላሉ። ትርጓሜውም፤ መጸው ገፍ መባሉ ክረምቱ ካለቀ በኋላ ጠል ለመከር እየገፋ ስለ ሄደ ነው።

፲፭፤ ሐጋይ፤ በልግ መባሉ፤ በሙቀቱ ወራት የሚገኘው ዝናም በከፊዒል ጥቂት አገሮች ብቻ ፍሬውን ስለሚሰጥና ያለ ዘመኑ ስለ ተገኘ ነው።

፲፮፤ ጸደይ ለቆ መባሉ፤ በዚህ ወራት የሚገኘው ዝናም ለክረምቱ እንደ ዋዜማ ተቀዳሚ ኾኖ በመገኘቱ የፀሓይ ኅይል ለጎዳው መሬት፤ የመጀመሪያውን ልምላሜ ስለሚሰጥ ለቄጽል እንደ ማለት ነው።

፲፯፤ አራተኛ፤ ከሰኔ ፳፮ እስከ መስከረም ፳፭ ክረምት ይባላል፤ የውሃ ወራት ማለት ነው።

፲፰፤ በዚህ ጊዜ ሰማይ በደመና ይጋረዳል፤ ተራራው ኮረብታው በጉም ይሸፈናል፤ ሌት ቀን ሳይለይ ይዘንማል ወንዞች ታላቁም ታናሹም ይመላሉ።

፲፱፤ ጐርፎች፤ ከልካቸው ከወሰናቸው አልፈው፤ ተራራውን ኮረብታውን ይንዳሉ ድምጣቸው፤ ልብን ያናውጣል ምላታቸውም ለዐይን ያስደነግጣል፤ መቅብረቅ ብልጭ ብልጭ ይላል ነጐድጓድም የግርማ ድምጡን ይሰጣል። ምድርም እንደ ሠም ትቀልጣለች። መዝ ፻፬ ቍ ፭ - ፱፡ መዝ ፻፴፭ ቍ ፯።

፳፤ ወመንፈሰ እግዚአብሔር ይጼልል መልዕልተ ማይ እንዲል፤ ውሃን ፈጠረ የእግዚአብሔር መንፈስ፤ በውሃ ላይ ባያጸናት ኖሮ፤ በውስጧ ያሉ ኹሉ ተስፋ በቄረጡ ነእብር። ዘፍ ምዕ ፩ ቍ ፪። ነገር ግን በኖኅ ኪዳን አማካይነት ከልዑል እግዚአብሔር በተመደበው ኢትዮጵያዊው ክረምት የሚገኘው ዝናም፤ ለምሕረትና ለበረከት ለመዝራትና፤ ለማጨድ እንዲኾን የተነገረ ቃለ እግዚአብሔርን አምነው ኢትዮጵያውያን ገበሬዎች በሐምሌ በነሐሴ ላይም ዝናም ተግብ ውሽንፍር እያጠናፈራቸውና እያማታቸው ከታች ጐርፍ ድጥ ወልቅ ጭቃ እያላጋቸውና እያንገላታቸው ዘርን ይዘራሉ።

፳፩፤ ነገር ግን ባንድ ትክሻቸው ዘር፤ በአንድ ትክሻቸው ቀንበር ተሸክመው፤ እነሱ እንዲዘሩ እንዲተክሉ እግዚአብሔር እንዲያሳድ፤ ልምላሜ ፍሬ እንዲሰጥ አምነው፤ በዕንባ የዘሩትን በመከር ወራት ደስ እያላቸው ያጭዳሉ ይወቃሉ፤ ምርቱን ያፍሳሉ። በእግዚአብሔር በረከትም አንዱ ቅንጣት ፍሬ ሠላሳ ስሳ መቶ ቅንጣት ስለሚያፈራላቸው፤ ከዘሩት በላይ መቶ ዕጥፍ ያገኛሉ። መዝ ፻፳፯ ቍ ፭ ፮። ዕብ ምዕ ፮ ቍ ፯።

፳፪፤ ልዑል እግዚአብሔር በኖኅ ቃለ ኪዳን የመሠረተውን ክረምት ለኢትዮጵያ ዕድል አድርጎ ስለ ሰጣት፤ ኢትዮጵያ ከሌላው ክፍል በበለጠ ልምላሜ አጊጣና አሸብርቃ፤ ውበት ባላቸው ልዩ ልዩ አበባዎች ደምታ ትታያለች፡

፳፫፤ እርሻዎቿ ፍሬዎቻቸውን በመቶ ዕጥፍ ይሰጣሉ። ምንጮቿ የሕይወት ውሃን ያፈልቃሉ። ወንዞቿ አድልዎ እንደ ሌለበት መልካም አዳይ በያውራጃዎቿ ያከፋፍላሉ። ደጋዎቿና ቆላዎቿ፤ ዋንዛ ዘግባ ጥድ ዞጲ እነሱንም የመሳሰሉ የማይነቅዙ ዕንቸቶች ያበቅላሉ። ዕጣን ከርቤ እነሱንም የመሳሰሉ ልዩ ልዩ የሽቱ ዐይነቶች ያስገኛሉ።

፳፬፤ በጠቅላላው ሞት ኀዘን፥ ሕማም ድካም ባይኖሩ ኖሮ፤ ኢትዮጵያ ን ገነት ናት ለማለት የሚያሳፍር አልነበረም።

ይህችን ለምለም አገር ርስት አድርጎ የሰጠን እግዚአብሔር ይመስገን አሜን።

ጥያቄ።

፩፤ ከአዳም እስከ ኖኅ ስለ ልምላሜ ምድር በምን ትጠቀም ነበር?

፪፤ ኖኅ ከመርከብ ከወጣ በኋላ ምሥዋዕት ቢሠአ እግዚአብሔር ምን አለው?

፫፤ ምድርሳ ከዚያ ወዲህ ምን አገኘች?

፬፤ እግዚአብሔር ሰማይን በደመና በጋረደ ጊዜ የአራሽ ተስፋ ምንድን ነው?

፭፤ እግዚአብሔር ዓለምን ባደሰ ጊዜ ምን አደረገ? መታሰቢያውስ ስንት ዘመን ሠርቶዋል?

፮፤ ዓለም ከመስኖ ውሃ በበለጠ በክረምት ዝናም ምን ይተቀማል?

፯፤ የኢትዮጵያ ክረምትና የሚፈጸሙት ወራቶች ማን ማን ናቸው?

፰፤ ኢትዮጵያ በኖኅ አምላክ ስለምታመልክ ምን አገኘች?

፱፤ የኢትዮጵያ ስንት ክፍላተ ዘመን አሉዋት?

፲፤ መጸው የሚባለው ከመቼ እስከ መቼ ነው? ምንስ ይገኝበታል?

፲፩፤ ኹለተኛውስ ክፍል ማነው? በሱስ ምን ይገኛል? ከ እስከ አሰረዳ?

፲፪፤ በለቆ ከአዝዕርት ምን ምን ይዘራሉ? ከአትክልት ምን ምን ይተከላሉ?

፲፫፤ አራተኛውስ ምን ይባላል? በክረምት ምንም ምን እንደሚገኙበት አስረዳ?

፲፬፤ ገበሬዎች በፊት ምን ይደርስባቸዋል በኋላሳ ምን ያገኛሉ?

፲፭፤ እግዚአብሔር ለኖኅ የሰጠውን ክረምት ለኢትዮፕያ በማድረጉ ምን አግኝታበታለች?

ሕገ ኦሪት።

ክፍል ፪።

ምዕራፍ ፲፩።

ኢትዮጵያ በሕገ ኦሪት።

፩፤ሰው በተፈጥሮ በተሰጠው ዕውቀቱ ፈጣሪውን ዐውቆ ሕጉን ጠብቆ በመላእክት አምሳል ሊኖር እንጂ፤ በቀለም በወረቀት ሊመራ የተፈጠረ አለመኾኑን መላልሰን ባለፈው አስረድተናል።

፪፤ ስለዚህ ሰው በሕገ ልቡና ሦስት ሺሕ ስምንት መቶ አርባ አራት ዓመት ከኖረ በኋላ፤ በዚህ ብዙ ዘመን ውስጥ በተፈጥሮ ዕውቀቱ ሊጠቀምበት ስለ አልቻለ፤ ልዑል እግዚአብሔር በደብረ ሲና በአምሳለ ንጉሥ ተገልጦ ለዕውቀቱ አጋዥ ረዳት ይኾነው ዘንድ፤ ሕግን በገበታ ላይ ጥፎ በሙሴ እጅ ሰጠው ዘፀአ ምዕ ፲፱ ቍ ፲፭ ና ፲፮።

፫፤ ከዚህ በኋላ፤ ዓለም በሕጝ እየተመራ እግዚአብሔርን መከተል ጀመረ።

፬፤ ከኖኅ ዕድሜ በኋላ አፋሌግ እስከ አብርሃም ፭፻፵፩ ዓመት በሕገ ጣዖት ከአብርሃም እስከ ሙሴ ፬፻፲፭ ዓመት በሕገ ልቡና በአምልኮተ እግዚአብሔር የቄየች ቤተ እስራኤል፤ ከኖኅ በኋላ በሺሕ ፭፻፹፰ ዓመት የሕገ መጽሐፍ ርዳታ ከልዑል እግዚአብሔር አግኝታለች።

፭፤ ኢትዮጵያ ግን ከኖኅ ዕድሚኤ በኋላ ፪ሺ ፩፻፹፩ ዓመት በሕገ ልቡና ወደ አምልኮተ እግዚአብሔር ስትመራ ቄይታ፤ ከእስራኤል በኋላ ፭፻፺፫ ዓመት በሊቀ ካህናት አዛርያስ እጅ፤ በአምልኮተ እግዚአብሔር ለቄየችበት ሕጘ ልቡና፤ ክፉና በጎን ለይቶ ለማወቅ እግዚአብሔር እጅ የተጻፈውን የሕገ መጽሐፍ ርዳታ አግኝታለች።

፮፤ ቤተ እስራኤል ከኢትዮጵያ የምትቀድመው መጽሐፍን በመቀበል እንጂ፤ በእምነት አይደለም።

፯፤ ቤተ እስራኤል ኢትዮጵያን በሃይማኖት የምትቀድም ቢኾን ኖሮስ ለነገደ ሮቤል፤ ለነገደ ጋድና ለነገደ መንፈቀ ምናሴ፤ በዮርዳኖስም ለሰፈሩ፤ ወገኖቿ መሠዊያ፤ ወይም መማፀኛ መሥራትን፤ እንዲሁም፤ ደብተራ ኦሪት ከቆመችበት ከአንዲት ቦታ በቀር፤ በቀሩት አህጉረ ምስካይ፤ መሥዋዕት መሠዋትን ስትከለክል፤ ሙሴም ኢትዮጵያዊት ሚስት በማግባቱ ስታንጐርጕር የነበረውን ያኸል (ኢይባእ ሞዓባዊ ወዐምናዊ እስከ ሣልሰ ወራብዕ ትውልድ) በምትላቸው አንጻር እብግልጥ በወፊሴል ባልሰጠችም ነበር። ዘኁ ምዕ ፲፪ ቍ ፩። ኢያ ምዕ ፳፪ ቍ ፲ - ፴፬።

፰፤ ነገር ግን፤ ኢትዮጵያ ለአጠናችው ሃይማኖት አጋዥ የሚኾናት ትምህርት እንጂ፤ አዲስ ሃይማኖት ፈላጊ ባለመኾኗ፤ ኪዳነ አብርሃምን በማሰብ፤ ከግብጽ ባርነት ነጻ አውጥቶ፤ ለሱ ገንዘብ እንድትኾን ቤተ እስራኤልን የመረጠ እግዚአብሔር፤ ኪዳነ መልከ ጼዴቅን በማሰብ፤ ከጥንት ጀምሮ በአምልኮት ትከተለው ለነበረች አገሩ ኢትዮጵያ፤ በሊቀ ካህናት አዛርያስ እጅ ኪዳኑ የጸናባት ጽሌን (ታቦተ ጽዮንን) ሕጉ ትእዛዙ የተጣፈበት መጽሕፈ ኦሪትን ሰጣት።

፱፤ የኢትዮጵያ ሃይማኖት ሰው አላወቀውም እንጂ እግዚአብሔር ሕጉ የተጻፈባቸውን ኹለቱን ጽላት ገበታውን በእጁ ቀርጦ፤ ቃሉን በጣቱ ጥፎ፤ ለሙሴ ሲሰጥ የአብርሃምና የኢትዮጵያ ሀይማኖት ሚዛኑ አንድ መኾኑን በረቂቅ ጠበቡ ገልጦዋል።

፲፤ ይኸም ረቂቅ ምሥጢር የእግዚአብሔር የሥራ መሣሪያ የኾነውን ጊዜ ሲጠብቅ ፭፻፺፫ ዓመት ከቄየ በኋላ አንዲቱን ጽሌ፤ አማናዊት ድንግል ካህኑ ሳዶቅ ንጉሡ ሰሎሞን በያዙት ዕጣ ለቤተ እስራኤል አንዱን ጽሌ ካህን አዛርያስ ሩዳማዊ ምኒልክ በያዙት ዕጣ ለኢትዮጵያ አካፍሎ በመስጠቱ የተደበቀውን ገልጦ የረቀቀውን አጕልቶ የኢትዮጵያን ሃይማኖት፤ በሱና በኢትዮጵያ መካክል ያለውን ጥኑ፤ ፍቅር ለዓለም አስረድቶአል። በዚህ ጊዜ ዕጣ ያልነው ዕድል ነው።

፲፩፤ ኢትዮጵያ፤ እግዚአብሔር በቸነርቱ የሰጣትን ይህንን ዕድል ከተቀበለችበት ቀን ጀምሮ፤ በሕገ ልቡና ትከተለው የነበረው አምልኮተ እግዚአብሔርን በሕገ መጽሐፍ እያጠበቀች ልቡና ትከተለው የነበረው አምልኮተ እግዚአብሔርን በሕገ መጽሐፍ እያጠበቀች ሀይማኖቷን እያጠናች በግልጥ እየመሰከረች ተስፋ እየጨመረች ሄደች እንጂ፤ እግዚአብሔርን ከመከተል ወደ ኋላአላለችም ለጣዖታትም ከቶ አልተንበረከከችም።

፲፪፤ ባለፈው እንዳስረዳነው ኹሉ፤ ጌታችን ኢየሱስ ክርስቶስ በተናገረው መሠረት፤ ኢትዮጵያ እንቢተኛዪቱ ትውልድ ጋራ በፍርድ ቀን ከምትፋረድባቸው ሦስት ነገሮች፤ ኹለተኛው ቀጥሎ የተገለጠው ነው።

፲፫፤ ይኸውም፤ ቤተ እስራኤል በጠላቶቿ ላይ፤ ፱ መቅሠፍት ፲ኛ ሞተ በኵር ፲፩ኛ ስጥመት አድርጎ ከባርነት ቤት ያወጣት በግል ዕድል የነገሠላት ልዑል እግዚአብሔር፤ በደብረ ሲና ተገልጦ መተዳደሪያዋን ለመረዋ ለሙሲኤ አስጠንቶ ሳይጨርስ፤ ፊት ለፊት እያየችው ከዐይኗ ሳይሰወር፤ ለወርቅ ጥጃ ስትለውጠውና ስታሳዝነው፤ በየጊዜውም ስታስቄጣው ኢትዮጵያ፤ ኦሪት በወንጌል እስክትለወጥላት ድረስ፤ ከተቀበለችው ትእዛዝ ማንኛውንም ሳትለውጥ ሕጉን ትእዛዙን ጠብቃ አምልኮቱን አጥንታ አንድ ሺሕ ሦስት መቶ ሠላሳ ሦስት ዓመት የእግዚአብሔር ቤተ ሰብ ኾና መኖሯ ነው። ዘፀ ምዕ ፴፪ ቍ ፩ - ፳፭።

በውነቱ፤ ምንም እንኳ ልጅ ካባቱ ባይበልጥ የኢትዮጵያ ሃይማኖት እንኳ ከቤተ እስራኤል ከአዳም ሃይማኖት ይበልጣል ቢባል የሚያሳፍር አይደለም።

ጥያቄ።

፩፤ ሰው በተፈጥሮው ዕውቀቱ ሊጠቀምበት ስለ አልቻለ እግዚአብሔር ምን አደረገ?

፪፤ ከዚህ በኋላ ዓለም ምን አደረገ?

፫፤ ቤተ እስራኤል ከፋሌግ እስከ አብርሃም በምን ሕግ ነበረች? ከአብርሃም እስከ ሙሴሳ?

፬፤ ኢትዮጵያ ስንት ዓመት በሕገ ልቡና ቄይታ ሕገ መጽሐፍ ምን ጊዜ አገኘች።

፭፤ ቤተ እስራኤል ኢትዮጵያን የምትቀድማት በምን ነው?

፮፤ ቤተ እስራኤል ኢትዮጵያን ብትቀድም ምን ባደረገች ነበር?

፯፤ ኢትዮጵያ በዚያ ጊዜ ሃይማኖት ፈላጊ ነበረችን?ወይስ ትምህርት?

፰፤ እግዚአብሔር፤ ኹለቱን ጽላተ ለሙሴ በሰጠ ጊዜ ምን አስረዳ?

፱፤ በሰሎሞን ዘመን እግዚአብሔር የኢትዮጵያ ሃይማኖትና ፍቅር በምን አስረዳ?

፲፤ ኢትዮጵያና ቤተ እስራኤል ከሚፋረዱባቸው ነገሮች ኹለተኛው የትኛው ነው?

ምዕራፍ ፲፪።

ኢትዮጵያ በኦሪት ያገኘችው ሀብት።

፩፤ ልዑል እግዚአብሔር፤ በየጊዜው ለሰው የልግስና ዐዋጅ ያደርግለታል።

፪፤ በፊተኛው፤ አዳምን ፈጥሮ በነፍስ ሕያው አድርጎ በልጅነት አክብሮ በራሪውን ተሽከርካሪውን ተላዋሹን ተንቀሳቃሹን ግዛ ኹሉን ብላ ነገር ግን ክፉና መልካም ከምታስታውቀው ዕንጨት አትብላ ብሎታል። ዘፍ ምዕ ፩ ፳፮ - ፴። ምዕ ፪ ቍ ፲፭ - ፲፯። በኋላም ኖኅንና ልጆቹን ከጥፋት ውሃ አድኖ ዓለሙን አድሶ ኪዳኑን ከእነሱ ጋራ ሲያጠና ኹሉን እንደ እኽል እንደ ትክል ብሎ ሰጥቻችኋለሁ፤ ነገር ግን ደም ወይም ደሙን ከነፍሱ ጋራ ማለት በክት አትብሉ ብሏቸዋል። ዘፍ ምዕ ፱ ቍ ፩ - ፭።

፫፤ እንዲሁም ሰው ወንድሙን አራዊቱን እንስሳትን አዕዋፍንም ወይም አራዊት፤ ሰውን በግፍ እንዳይገሉ፤ ቢገሉ ግን የሟቹን ደም ከገዳዩ እኔ እፈልገዋለሁ ሲል በጥብቅ አዝዟቸዋለሁ። ዘፍ ምዕ ፱ ቍ ፭ - ፰። በዐማርኛ ቅሉ፤ እግዚአብሔር በፍርዱ አድልዎ የሌለበት መኾኑን ለማስረዳት፤ የውሻ ደም ማያስቀር ጌታ ተብሎ የሚጠራ ከዚህ የተነሣ ነው።

፬፤ በዚህ መሠረት፤ በፊት ለአዳም፤ በኋላም ለኖኅና ለልጆቹ ትእዛዙን እንዲጠብቁ ካስታወቃቸው በኋላ ብዙ ተባዙ፤ ምድርን ምሏት ኹሉንም ግብ ሊኾናችሁ ሰጥቻችኋለሁ ሲል ትእዛዙን በመጠበቅ የሚገኘውን ታላቅ በረከት ሰጣቸው።

፭፤ ነገር ግን ሰው፤ ቃል በቃል ያጠናውን በመዘንጋቱና በመደገፉ፤ ማስታወሻ መከለሻ መጣፍ ስለ አስፈለገው፤ በኦሪት ሰባቱን ሕግጋት ሦስቱን ትእዛዛት (ዐሥርን ቃላት) እነሱም መሠረትነት የመሰሏቸውን ኹሉ በጥፈት ገልጦ አፍርጦ ትእዛዙን አስታውቆ አስጠንቅቆ የኦሪትን ብትጠብቅ የዘራኸውን የተከልከው ያምርህልሀል የድልብ ድልብ ትባለለህ፤ የልጅ ልጅ ታያለህ ብሎ የኦሪትን ትእዛዝ የፈጸመ ኹሉ ጻድቅ ባለበረከት መኾኑን አስረድቷል። ዘሌዋ ምዕ ፳፮ ቍ ፲።

፮፤ የእግዚአብሔርን ትእዛዝ ባትጠብቅ፤ ሰማይ ብረት ምድር ብርት ይሆንሀል ማለት ሰማይ ዝናም፤ ለዘር ጠል ለመከር አይሰጥኸም ምድርንም የዘራኽባትን አታበቅልም የተከልክባትን አታጽድቅም ብሎ ትእዛዙን በማይፈጽም የለመደ ልማድ ያሰርቃል፤ ከማድ ሌባ ለዐመሉ ዳቦ ይልሳል፤ ዘር ከልጓም ይጠቅሳል እንደሚባለው ቤተ እስራኤል በሕገ ልቡና ሳለች በጥንታውያን አባቶቿ በሴሩህ (ግ) በናኮር በታራ የለመደችውን የጣዖት ውሽማነት በሕገ ኦሪትም ስለ አልተወች በዚህም የውሻ ዐይነት ተልከፍካፊ ልማድ በንዱ ዕጮኛዋ ልዑል እግዚአብሔር ብቻ ተወስኖ መኖር ስለ አልተቻላት ከበረከት ወጥታ ወደ መርገም ገብታ፤ ያ የጣዖት ውሽማነት፤ በፋርስ በባቢሎን ኋላም በመላው ዓለም ንባቡን አጥብቆ፤ ውሽማ (ውሻ ዐይነት) አደረጋት።

፯፤ ሥሩ መራራ በኾነ ጫፉ እምራራ እንዲኾን ሥሩ የሚጣፍጥ ከኾነ ጫፉም ስለሚጣፍጥ፤ ኢትዮጵያ፤ በሕገ ልቡና የጥንታዊ አባቷ የኖኅን ዐሠረ ፍኖት ስትከተል በመቄየቷ፤ በሕገ ኦሪትም ቀዳማዊ እምነቷን በትምህርት አጉልምሳ፤ ዕውቀቷን አዳሳ ትኖር ዘንድ፤ ከመርገም ወጣታ፤ ወደ በረከት ገብታ፤ በኪዳነ ኖኅ ላይ ኪዳነ መልከ ጼዴቅን ኪዳነ አብርሃምን አዋሕዳ ለመውረስ ሃይማኖቷ ስለ አገዛት መጽሐፈ ኦሪትን ከነትምህርቱ ክሀነተ ኦሪትን ከነሥራቁ፤ ጽሌ ኦሪትን ከነመሥዋዕቱ፤ ተስፋ ዳዊትን ከነትንቢቱ፤ ዘርዐ ዳዊትን ከነበረከቱ በረከተ ይሁዳን ከነምልክቱ፤ ብኵርናን ከነቅብዐቱ፤ ና፤እፊት አንጻር እነዝህን ሰባቱን ሀብታት ከልዑል እግዚአብሔር ተቀብላለች።

፰፤ እነሱም ከዚህ ቀጥሎ በአለፈው ዐይነት ኹኔታቸውን ባጭሩ እናስረዳለን። ነገር ግን ወደ ዝርዝር ከመግባታችን በፊት ልናስረዳው የምንወደው አንድ ነገር አለ።

፱፤ ይኸውም፤ እነዚህማ ሀብታት ለቤተ እስራኤል የተሰጡ ናቸው እንጂ፤ ለኢትዮጵያ የተሰጡ ናቸውን ብሎ የሚጠይቅ ቢኖር፤ የእስራኤልነታቸውን ስም እንዳይጠሩ፤ ከአሕዛብ ለይተን እናጥፋቸው ብለው የተማከሩባቸው ፋርሳውያንና ባቢሎናውያን በጠላትነት ከመነሳታቸው በፊት እስራኤል ከአሕዛብ ኹሉ መርጩ፤ ርስት አደረግሁኽ እያለ የሚያቆላምጣት እግዚአብሔር ከፊቷ ሳይርቅ፤ ከዐይኗ ሳይሰወር (ኢይትናገረነ እግዚአብሔር፤ አላ ይትናገረነ ሙሴ) ሙሴ እንጂ፤ እግዚአብሔር አይናገረን ማለትን ከተናገረችበት ጊዜ ጀምሮ ተዘከርነ ዘንበልዕ በምድረ ግብጽ፤ ብፁዕ ዘይበልዕ እምፍርፋራተ ማዕዱ ለፈርዖን፤ ወብፁዕ ዘይሰቲ እማየ ዐይጋቲሃ ለግብጽ፤ ይክልኑ እግዚአብሔር ሠሪዐ ማዕድ በገዳም፤ ይዝብጥ ኰኵሐ ወያውኅዝ ማየ። አታንጐራጕሪ ቢሏት፤ በምድረ ግብጽ እንበላው የነበረ ዓሣ ምን ያምር፤ ከፈርዖን ማዕድ ፈርፋሪ የሚበላ ከግብጽ ምንጮች ውሃ ሊሰጥ ሰው ምስጉን ነው። እግዚአብሔር በምድረ በዳ እኽል ውሃ ሊሰጥ ይችላልን? እያንጐራጐረች፤ አትፈታተኝ ቢሏት እየተፈታተነች፤ አታመንዝሪ ቢሏት ጣዖት እያመነዘረች የእግዚአብሔርን ቃል ሊነግሯት፤ ከተላኩትም ድንጉጦችን ከበር እያበረረች፤ ገፍተው የመጡትን በሰይፍ እየመተረች፤ በመጋዝ እየተረተረች፤ በድንጋይ እየወረወረች የመቤት ልጅ ስትኾን ያልዘሩ በቀል ኾና፤ የባሪያ ዐመል ይዛ፤ አልበላም፤ አላበራም እንቢ ስለ አለች፤ ሀብት በረከት፤ ለንቢተኛዪቱ ትውልድ ተነሥቶ፤ ለታማኝቱ ለቅን ታዛዢቱ ለኢትዮጵያ ተሰጥቷል ብለን እንመለስለታለን። ዘኍ ምዕ ፲፩ ቍ ፬ - ፮። መዝ ምዕ ፸፰ ቍ ፳። ዘፀ ምዕ ፳ ቍ ፲፱።

፲፤ በሕገ ኦሪት የተገኙ ፯ቱ ሀብታት፤ ቀጥሎ በፊፈል የተዘረዘሩት ናቸው።

ሀ)፤ መጽሐፈ ኦሪትና ትምህርቱ።

፲፩፤ ኦሪት፤ ዘፍጥረት (ዘልደት) ሥነ ፍጥረትን ልደተ አበውን ይሰብካል።

፲፪፤ ኦሪት ዘፀአት የእግዚአብሔርን ተኣርምራቱን ጌትነቱን ይነግራል።

፲፫፤ ኦሪት ዘሌዋውያን፤ ሥርዐቱን ሕጉን ያስረዳል። ኦሪት ዘኁልቍ የቤተ መንግሥት የቤተ ክሀነት አገልግሎት ተገቢ መኾኑንና በዚህም አገልግሎት ተገቢ የሚኾነው፤ ምን ያህል ዕድሜ ያለው ሰው መኾኑን፤ የእግዚአብሔርንም ፍርድ ያሳያል።

፲፬፤ ኦሪት ዘዳግም ከዚህ በላይ በአራቱ ክፍሎች በሰፊው የተዘረዘውን አጭሩ እየጠቀለለ ዐሳቡን በኢታምልክ ማለት፤ በእግዚአብሔር ላይ ልዩ ጣዖታት አምልኮትን አትጨምር በማለት እያጸና ሃይማኖትን ያስተምራል።

፲፭፤ ኦሪት አሁን በዘረዘርናቸው በዐምስቱ ክፍሎች ተጽፎ፤ መጽሐፈ ሙሴ ተብሎ ይጠራል። ትምህርቱም ይኸ ነው።

ሕግጋት።

፩፤ ከእኔ በቀር ሌላ አምላክ አታምልክ።

፪፤ በሐሰት አትማል።

፫፤ ነፍስ አትግደል።

፬፤ አትስረቅ።

፭፤ አታመንዝር።

፮፤ የወንድምኽን ገንዘብ አትመኝ።

፯፤ በሐሰት አትመስክር።

፰፤ ትእዛዛት። - እግዚአብሔር የአምላህን ሰንበት አክብር።

፱፤ እናትህንና አባትህን አክብር።

፲ ወንድምህን እንደ ራስኽ አድርገህ ውደድ።

መጽሐፈ ኦሪት የሚሰጣቸው ዐይነተኞቹ የምህርት መሪዎች እነዚህ ናቸው። ዘፀ ምዕ ፳ ቍ ፫ - ፲፯። ዘሌዋ ምዕ ፲፱ ቍ ፲፰።

፲፮፤ በእነዚህ ቃላት በተለይም ከእኔ በቀር ሌላ አምላክ አታምልክ በሚለው ሕግና ወንድምኽን እንደራስኽ አድርገኽ ውደድ በሚለው ትእዛዝ ኦሪት ነቢያት ጸንተው ይኖራሉ።

፲፯፤ ስለ ዐሥሩ ቃላት ሰፊውን ዝርዝ ነገር ወደ ፊት እናመጣዋለን። ከነሱም ሌላ በመጽሐፈ ኦሪት፤ በያይነቱ በየስልቱ የሚሰጥ ብዙ ትምህርት ስለ አለ በየቦታው እናመጣዋለንና ልብ አድርጎ መመልከት ነው።

ለ) ክህነተ ኦሪት ከነሥርዐቱ።

፲፰፤ ክህነት ከዚህ በፊት እንደ አስረዳነው ኹሉ የወልደ እግዚአብሔር ምሳሌ አድርጎ በልዩ ምሥጢር ልዑል እግዚአብሔር ከሾመው፤ የልዑል እግዚአብሔር ካህን ተብሎ ከተጠራው መልከ ጼዴቅ በቀር፤ ከአዳም እስከ ሙሴ የነበሩ አበው፤ ትንቢትን ክህነትን መንግሥትን በበረከተ አበው ወርሰው ከመሥራታቸው በቀር የተወሰነ ሥርዐት አልነበራቸውም።

፲፱፤ ከፍጥረተ ዓለም በ፫ ሺሕ ፰፻፵፬ ዘመን እግዚአብሔር አምላክ ደብረ ሲና ላይ በአምሳለ ንጉሥ ተገልጾ፤ በታመነ አገልጋዩ በሙሴ አማካይነት ሕግን ሲወስን፤ ክህነት ከቤተ ሌዊ የበላይነቱም ከቤተ አሮን እንዳይወጣ ወስኖዋል።

፳፤ በዚህ መሠረት፤ በሙሴ አማካይነት እግዚአብሔር አሮንን ከሾመበት ቀን ጀምሮ ለኢትዮጵያ ታላቅ ካህን አድርጎ አዛርያስን እስከ ሾመበት ቀን ድረስ አሮን አልዓዛር ፊንሐስ ኤሊ ሳሙኤል አብያታር ሳዶቅ የሚባሉ ሰባት ሊቃነ ካህናት በእስራኤል ተሹመዋል።

፳፩፤ በዚህ ጊዜ፤ በሰባተኛው ሊቀ ካህነት ልዑል እግዚአብሔር ለሰብአዊ ተፈጥሮዋቸው በተሰጠው ሕግ ጸንተው እሱን ብቻ ሲያመልኩና በስሙ ሲያምኑ፤ እንደ ተፈጥሮው ፍጹምነት፤ በሰባት የድምጥ ስልቶች ፍጹማን ምስጢራትን ዐውቆ ሊናገርበት ለሰው ልጅ በተሰጠው ግእዝ ቋንቋ እሱን ብቻ ሲያመሰግኑ ለኖሩ ኢትዮጵያውያን ክህነተ ኦሪትን ከነ ሥርዐቱ ሰጣቸው።

፳፪፤ ሥርዐቱም አንደኛ ሌዋውያን፤ ከእስራኤል መካከል በእግዚአብሔር ትእዛዝ ለክህነት ሲመረጡ፤ ደቂቀ አሮን ተቀብተው፤ መሥዋዕት በመሠዋት ውሳጣዊውን ሥርዐተ ምሥጢር በማከናወን፤ ኹለተኛ ደቂቀ ቀአት፤ ንዋየ ቅድሳቱን በጠቅላላውም የአሮን ልጆች የሚሠሩበትን የመሥዋዕት ዕቃ ኹሉ በመሸከም፤ ሦስተኛ ደቂቀ ጌድሶር፤ ድንኳኒቱንና መጋረጃዎቿን በመሸከም፤ አራተኛ ደቂቅ፤ ሜራሪ የድንኳኒቱን ተራዳዎቿን አዕማዶቿን ደገፋዎቿን ካስማዎቿን ገመዶቿን ኹሉ በመሸከም እንዲያገለግሉ እግዚአብሔር ስለ አዘዘ፤ መቀባት መሠዋት ድክኗን መትከል መንቀል መጫን መሸከም ነበር። ልቅናውም ለአሮን ልጅ ለአልዓዛር ነበር። ዘኍ ምዕ ፫ ቍ ፩ - ፶፩። ምዕ ፬ ቍ ፩ - ፵፱።

፳፫፤ ይህ ክህነተ ኦሪት ክርስቶስ ለአዲስቱ ሕግ መልከ ጼዴቅ ለሰበካት መልዕክት ሕይወት የካህነት አለቃ ኾኖ እስኪመጣላቸው ድረስ፤ እንደ ዳረጐት ኾኖ ከክርስቶስ ልደት በፊት ፩ ሺሕ ፷፫ ዓመት ለኢትዮጵያ ተሰጠ።

፳፬፤ ሐ) ጽሌ ኦሪት ከነመሥዋዕቱ።

የሰው ልጅ፤ ሁል ጊዜም ክፋት በባሕርዩ የመላበት በመኾኑ ስቶ ተሳስቶ ከመንገድ ወጥቶ እግዚአብሔርን ስለ በደለና በጣዖታት ስለ ተሰናከለ ልዑል እግዚአብሔር፤ በሚታይ በሚዳሰስ ነገር ወደሱ ሊያቀርበው በየቀኑም ረቂቅነት ወደ ጥልቅነት ሊራመድ ይገባው የነበረው የሰው ልጅ ዕውቀት እርምጃንው እየለቀቀ፤ ወደ ግዙፍነትና ወደ ድንቍርና እየተንፏቀቀ ወደ ኋላው ስለ ሄደ፤ ትእዛዝ ባለማክበር፤ ከእንስሳትና ከአራዊት ከአዕዋፍም ጥቃቅን ፍጥረቶች ኹሉ ይልቅ ስለ ተዋረደ፤ ግዙፍ አእምሮው በሚፈቅድለት መጠን ወደ አምልኮቱ ሊስበው ወዶ፤ መሥዋዕቱን ጸሎቱን ስግደቱን ፍጹም አገልግሎቱን ሊያቀርብባት ትእዛዙ የተጻፈባትን የድንጋይ ገበታ ሰጠው። እሱዋም ጽዮን ትባለለች።

፳፭፤ ጽሌ ማለት በግእዙ የነጠላነት፤ ጽላት የብዛት ስም ነው። ነገር ግን በልማድ እንደ አንድ ኾኖ ይነገራል።

፳፮፤ እንዲሁም በጽላትና በታቦት መካከል የኹኔታና የአነጋገር ልዩነት ሲኖር፤ ልማደኛው ሰው፤ ታቦተ ጽዮን ጽላተ ሙሴ ናት በማለት ሲናገር ይሰማል።

፳፯፤ ጽሌ ኦሪት ጽዮን፤ ወደ ኢትዮጵያ እንድትገባ የፈቀደ እግዚአብሔር ጽላት ዐምስት መቶ ዘጠና ሦስት ዓመት በደብተራ ኦሪት ከኖሩ በኋላ እምነ ጽዮንን በሥነ ፍጥረት ሲፈልገውና ሲናፍቀው ለነበረ ኢትዮጵያዊ ሕዝቡ ሰጠ።

፳፰፤ በዚህች ጽሌ ፊት፤ ይቀርብ የነበረው መሥዋዕት፤ እግዚአብሔር ሙሴ እንደ አዘዘው፤ ከተቀደሱት እንስሳት ወገን፤ የበሬ የበግ፤ የጠቦት የወይፈን የጊደር ስብና እግዚአብሔር አምላክ በሙሴ አማካይነት ኪዳኑን ያጸናበት ደማቸው ነበር።

፳፱፤ ይህም በብሉይ ኪዳን የተፈጸመው ነገር፤ ሐዲስ ኪዳን ለጸናበት ለክርስቶስ ደም፤ መንገድ ጠራጊው ነበር።

፴፤ ስለዚህ ኦሪት ወደ ክርስቶስ መሪ ትኾነን ዘንድ ሕጉ የተጻፈባት ጽዮንን፤ ኪዳኑ የጸናበት መሥዋዕት ኦሪትን ለእኛ ለኢትዮጵያውያን ሲሰጥ፤ እምኵሉ ተዓይኒሁ ለያዕቆብ። ነኪር ነገሩ በእንቲኣኪ ሀገረ እግዚአብሔር። ከያዕቆብ ከተሞች ከሴሎ ከኢየሩሳሌም ይልቅ ሀገረ እግዚአብሔር ኢትዮጵያ ሆይ እግዚአብሔር ስለ አንቺ የሠራው ነገሩ ልዩ ነው፤ ድንቅ ነው ሲል ነቢይ ዳዊት የገለጸው የልቡና አድናቆትና ውዝዋዜ፤ በጐላ ታወቀ ተረዳ።

፴፩፤ ይልቁንም እግዚአብሔር፤ ታምራቱን የገለጸባቸውን ልዩ ልዩ አገሮች፤ ከአስታወሰ በኋላ፤ በዚያው ከተወለዱት የኢትዮጵያ ሕዝብ፤ ሰው ኹሉ እምነ ጽዮን ይላል ሲል፤ የተናገረው ቃለ ትንቢት ጊዜውን ሲጠብቅ ኖሮ፤ ግርማዊ ቀዳማዊ አጼ ኃይለ ሥላሴ የዳዊት ልጅ እንደመኾናቸው፤ ቤተ እግዚአብሔር ሊሠሩ ከእግዚአብሔር በተፈቀደላቸው ተስፋ በ፲፱፻፵፭ ዓ.ም መስከረም ፲፪ ቀን የአኵስም ጽዮንን ቤተ ክርስቲያን ሲመሠርቱ በተናገሩት ቃል የተደበቀው ተገልጧል፤ የረቀቀው ጐልቶ ተተርጕሞዋል።

፴፪፤ ንግግሩንም ለተመልካቾቹ ጕልህ መነጥር ይኾንላቸው ዘንድ ቀጥለን ጥፈነዋል።

ሞኣ አንበሳ ዘእምነገደ ይሁዳ።

ዳግማዊ ኃይለ ሥላሴ ሥዩመ እግዚአብሔር ንጉሠ ነገሥት ዘኢትዮጵያ።

፴፫፤ በአኰቴተ አብ ወወልድ ወመንፈስ ቅዱስ፤ አነ ቀዳማዊ ኃይለ ሥላሴ ንጉሠ ነገሥት ዘኢትዮጵያ፤ እምአመ አንገሠኒ እግዚአብሔር በዕሥራ ወሠለስቱ ዓመት፤ ሐወዕክዋ ለእምነ ጽዮን ገበዘ አኵስም፤ ወርኢኩ ስነ ሕንጼሃ ዘቀዳሚ አክበርዋክዋ ወአልዐልክዋ።

፴፬፤ ወናሁ ጸውዐተኒ መፍቅድ ከመ እሕንጽ ቤታ ለእምነ ጽዮን በሐዳስ ንድቅ፤ እስመ ፈተውኩ ከመ ይኩን ዘይሤኒ ደኃሪታ እምቀዳሚታ ወበጸጋሁ ለእግዚአብሔር አስተናደፍኩ ካልአ መሠረተ ሕንጻ፤ ወአንበርኩ አብነ ማዕዘንተ አመ ዕሥራ ወሰኑዩ ለወርኅ መስከረም በዕለተ ኅሙስ፤ በዐሠርቱ ወተስዐቱ ምእት አርብዓ ወኅምስቱ ዓመት እምልደተ እግዚእነ ኢየሱስ ክርስቶስ። በዘመነ ማቴዎስ ወንጌላዊ።

፴፭፤ ወወሀብኩ ለመፍቅድ ሕንጻሁ ዐሠርተ ወሠለስተ ምእት እልፈ መክሊተ ብሩር ዘኢትዮጵያ ዘውእቱ አሐዱ ሚልዮን ወሠልስቱ ምእት ሺሕ መክሊተ ብሩር።

፴፮፤ ወካዕበ ወሀብኩ ለእምነ ጽዮን ሠላሳ (፴) ጋሻ ምድረ እምርስተ ዚኣየ በጥቃሃ ለባሕረ ዝዋይ፤ ዘሀለዉ ውስቴታ ኅምስቱ ደስያት እስመ መጽሐፈ ታሪክ ይነግር ወያየድዕ ከመ በመዋዕሊሃ ለጉዲት ተንሥአት እምነ ጽዮን እምአኵስም ወነገደት ብሔረ ሸዋ ወነበረት በአሐቲ ደሴት እምደስያቲሃ ለባሕረ ዝዋይ ኅዳጠ መዋዕለ እስከነ ገብኣት ወተመይጠት ኅበ አኵስም ወለይእቲኒ ደሴት ይሰምይዋ እስከ ይእዜ ብሔር በነገሮሙ ደብረ ጮን፤ ዘውእቱ ደብረ ጽዮን ብሂል። ወበእንተ ዝንቱ ሠመርኩ አነሂ ከመ ይኩን ለዝክር እስከ ድኅሪ መዋዕል። በእንተ ንግደታ ወግብአታ፤ ወዓዲ በእንተ ተአንግዶታ በደሴተ ዝዋይ።

ወሊተኒ ለቀዳማዊ ኃይለ ሥላሴ ንጉሠ ነገሥት ዘኢትዮጵያ ይኩነኒ ለተዝካረ ስምየ ወለመድኅኒተ ነፍስየ። አሜን።

መሠረታዊ ቃል።

፴፯፤ ለአኵስም ጽዮን ይህን የአዲሱን ቤተ ክርስቲያን ሕንጻ ስንመሠርትላት ከዚህ ሰዓት ላደረሰን አምላካችን ውለታውን ለመመለስ የሚበቅ ዐቅም የለንም። በ፲፱፻፳፰ ዓ.ም ስለ ሀገራችን ነጻነት እየተዋጋን በትግሬ ላይ በነበርንበት ጊዜያት ከሰላማዊ ሰዓት፤ ይህን ሥራ እንድንሠራው ያበቃን ዘንድ ፈጣሪያችንን በሃይማኖት ለምነነው ነበር። ሀገራችን በጠላት ከተወረረች በኋላ በስደት አገር በነበርበት ዘመን ኹሉ ስለዚሁ ነገር ሃይማኖትና ተስፋ ከሕሊናችን አልተለዩንም።

፴፰፤ አምላካችን በይቅርታው በጐበኘን ጊዜ አገራችንን ከጠላት ቀንበር አውጥቶ እኛን ከዚህ ሰዓት አድርሶ የሐልዮውን በገቢር እንዲፈጸም አደረገልን።

፴፱፤ አኵስም በሐውልቶቹዋ ስመ ጥሩነት፤ በቤተ ክርስቲያንዋ ጥንታዊነት የኢትዮጵያ የታሪክ ፋና ናት። ሲያያዝ በመጣው ታሪክ እንደሚገኘው በቀዳማዊ ምኒልክ ዘመን የመጣችው ቅድስት ጽዮን በጥንቱ ዘመን አንሰባ ደግሞም መዝበር እየተባለ የሚጠራው በዚሁ አቅራቢያ በሚገኘው ቦታ በምኵራበ ኦሪት ነበረች።

፵፤ የክርስትናን ሥርዐት የጀመሩት አብርሃና አጽብሓ በነገሡበት ዘመን ግን ውሃ ሰፍሮበት የነበረው ይኸ ስፍራ ባሕሩ በተኣምራት ደርቆላቸው መጀመሪያዪቱን ቤተ ክርስቲያን አሳነሱላት። በዚያን ጊዜ ዐሥራ ሁለት የመቅደስ ክፍሎች እንደ ነበሩባት ይነገራል።

፵፩፤ የጥንቱ ቤተ ክርስቲያን በጉድት ከተቃጠለ በኋላ፤ አንበሳ ውድም ባለሰባት ክፍል አድርጎ አሳንጾት ነበር ከዚያም ወዲኢህ ባ፲፭፻፳፯ ዓ.ም በግራኝ ሰራዊት ስለ ተመዘበረች አንድ መቶ ዓመት ያህል ቄይቶ የተነሣው አጼ ፋሲል ይህን አሁን ያለውን ሕንጻ አሠርቶላት፤ በየዘመኑም የነበሩ ታላላቅ ሰዎች እያደሱላት እስከ ዛሬ ቄይታለች።

፵፪፤ እኛም በዚህች ቀን የዛሬ ፷፯ ዓመት ከኢትዮጵያ ተነጥላ የነበረች ኤርትራ ወደ ኢትዮጵያ እንድትመለስ ባደረግንበት በመጀመሪያው ዓመት ለእምነ ጽዮን የዚህን ቤተ ክርስቲያን የመሠረቱን ድነጊያ ስናኖር ስለታችንን ከመፈጸሙ በላይ፤ የደረሰው ድርብ ዕጽፍ ደስታ የሚኾን የኤርትራ መመለስ አጋጣሚነት በፈጣሪያችን ፈቃድ የተፈጸመ ነው።

፵፫፤ በአብሃ ወአጽብሓ ጊዜ የነበሩትም የቤተ መቅደስ ክፍሎች አሁንም እንዲኖሩ ምኞታችን ስለ ኾነ፤ መካከሉ የእምነ ጽዮን መቅደስ ኾኖ በግራና በቀኝ ፮ ፮ መቅደሶች እንዲገኙበት አድርገናል።

፵፬፤ የጥንቱ ቤተ ክርስቲያን ለሴቶች የተከለከለ ነበር። ይህ እኛ የምናሠራው መቅደስ ግን ሳይከለከሉ እንደ ወንዶቹ ምእመናን ሰሎታታቸውን ማድረስ የተፈቀደላቸው እንዲኾኑ አድርገናል።

፵፭፤ የጥንቱም ሕንጻ በየዘመናቸው ላሠሩት ለጥንታውያን ነገሥታት መታሰቢያነቱን እንደ ያዘ እንዲኖር ትተነዋል።

በኢትዮጵያ ውስጥ ወደ አንደኛው ስመ ጥሩ ግዛታችን ትግሬ ለመጀመሪያ ጊዜ እንደ ደረስን የሥራ መጀመሪያ ያደረግነው ይህ የጽዮን ቤተ ክርስቲያን ሕንጻ መሠረት መጣል ስለ ኾነ፤ አንድ የተከበረና የተቀደሰ ታላቅ ነገር ለመፈጸም ፈጣሪያችን አበቃን። ስለዚህም ለዘወትር እናመስግነዋለን።

፵፮፤ ይህችም፤ የሕዝብና የአሕዛብ ተስፋ የተመሠረተባት የእግዚአብሔር ሕጉ የተጻፈባት አምልኮቱ የታወቀባት ኪዳኑ የጸናባት ጽሌ፤ የሥግው ቃል እናት የእመቤታችን ማሪያም ምሳሌ ስለ ኾነች መታሰቢያነቷ ሳይለወት ጽዮን በጽዮንነቷ ጸንታ ትኖራለች።

፵፯፤ ኢትዮጵያውያንም የእግዚአብሔርን ስም ሊጠሩባት በተፈቀደላቸው በጽዮን እየተማፀኑ ልጁዋን አቡነ ዘበሰማያት እያሉ እንደሚጠሩ፤ እናቱን እናታቸውን እምነ ጽዮን ማርያም እያሉ ይጠሩዋታል። በምጋናም ጊዜ ለዘለዓለም ማረፊያዬ ይህች ናት መርጫታለሁና አድርባታለሁ ብሎ፤ ስለ መረጣትም የአሸናፊ እግዚአብሔር ቃል እናት ሆይ ከሴቶች ተለይተሽ አንቺ የተባረክሽ ነሽ። የማሕፀንሽ ፍሬ ኢየሱስ ክርስቶስም ምስጉን አምላክ ነው እያሉ ከማመስገን ለዘለዓለም አያቋርጡም።

፵፰፤ በዚህም ምክንያት፤ የዐዜብ ንግሥት ማርያም ሰይጣን በሚያመጣው ምክንያት ኹሉ፤ የእግዚአብሔር ፍርድ፤ እንደ ወጥመድ በድንገት እንዳትደርስባቸው ለኢትዮጵያውያን፤ በአማላጅነት ከልጁዋ ፊት መሐር ሊተው ወልድየ ተዘከር ኪዳንየ በማለት ስለምትቆምላቸው፤ ኢትዮጵያና ልጆቿ በነጻነታቸው በክብራቸው ጸንተው ይኖራሉ።

፵፱፤ እንግዲህ በስራኽ የማልክላቸው ወዳጆችኽን ዐስብ በማለት ደንታ ከወዳጅነት በበለጠ ደረጃ ቆማችሁ፤ ከእግዚአብሔር ጋራ በጸሎት በተገኛችሁ ጊዜ፤ በተሰቀለው በተቸነከረው ልጅኽ በጌታችን በኢየሱስ ክርስቶስ ስም አቤቱ ማረን ይቅር በለን እያላችሁ ከልጁ ጋራ በተገናኛችሁ ጊዜ በመረጥኻት በወደድኻት በወለደችኽ በድንግል ማርያም ስም አቤቱ እዘንልን ራራልን እያላችሁ የልጁን ስም ለአባቱ እጅ መንሻ የእናቱን ስም ለልጁ መማለጃ አድርጋችሁ ጸሎታችሁን የምታቀርቡ በመሣሪያነቱም አፍኣዊና ውስጣዊ ሥጋዊና መንፈሳዊ ጠላትን አጥቅታችሁ ክብራችሁን ነጻነታችሁን ጠብቃችሁ የኖራችሁ የምትኖሩ ኢትዮጵያውያን ጀግኖች ብፁዓን ናችሁ።

፶፤ መ) ተስፋ ዳዊት ከነትንቢቱ።

ልዑል እግዚአብሔር፤ የሰው ልጅ የሚገባውን ትቶ ተሳስቶ ወደ ሞት ጕድጓድ ከወደቀ ወዲህ ኅጢኣት የጣለችባቸውን ከባድ ቀንበር ለማቃለል ለሞት ከመገዛት ነጻ ለመውጣት እሱን ለአመኑ በአምኮቱ ለጸኑ ሰዎች ፍጻሜው ሙሉ ሕይወት የኾነ ተስፋን ሰጥቷል።

፶፩፤ ይኸውም ኹለተኛ ምድርን በፍል ውሃ አላጠፋትም ብሎ ለኖኅ ይህችን ምድር ለአንተ ከአንተም በኋላ ለልጆችኽ እሰጣታለሁ ብሎ ለአብርሃም እንደ ሰጠው ያለ በቃል ኪዳን የተመሠረተ ጽኑ ተስፋ ነው።

፶፪፤ እንዲሁ ለመረጠው፤ እንደ ልቤ የታመነ ነው ብሎ መስከረለት። ለነቢይ ዳዊት ከፍ ያለ ተስፋ አድርጎለታል።

፶፫፤ ይኸውም ከአዳም እስከ እሱ የነበሩ አበው፤ ከሩቅ አይተው የተመኟት በመዓዛ ትንቢት የናፈቋት የሥጋዊና የመንፈሳዊ መንግሥት ሥር ኾኖ መገኘቱ ነው።

ለዳዊት የተሰጠው ተስፋ፤ ይህ ከዚህ ቀጥሎ የተዘረዘረው ነው።

፵፬፤ «ባሪያዬ ዳዊትን እንደ ልቤ የታመነ ኾኖ ስላገኘኹት፤ ከወገኖቹ እምካከል መርጩ አነገሥኩት። ለንጉሥነቱ የተለየ፤ የከበረ ቅብዐ መንግሥትን ቀባኹት። ግብ ሐዋ ምዕ ፲፫ ቍ ፳፪ - ፳፬።

፶፭፤ እጄ ትረዳዋለች ክንዴ ታበረታዋለች ማለት ሥልጣኔ ትደግፈዋለች ረድኤቴ ድልን ትሰጠዋለች፤ አሸናፊ ታደርገዋለችና በሱ ላይ የሚነሣ ጠላት አይረባም፤ አይጠቀምም፤ በሱ ላይም በቂ ሥልጣን አያገኝም የአመጽ ልጅም ሊቃወሙ አይችልም።

፶፮፤ የዕለት ጠላቶቹን ከፊቱ አጠፋቸዋለሁ ጥንተ ጠላቶቹንም አዋርዳቸዋለሁ አጐሳቍላቸዋለሁ። ይቅርታዬ ቸርነቴ ከሱ ጋራ ነው።

፶፯፤ በስሜ ሥልጣኑ ከፍ ከፍ ይላል። እጁን በባሕር ላይ ክንዱንም በፈሳሾች ላይ እዘረጋለሁ፤ ማለት ሕዝብን አሕዛብን እንዲገዛ አደርጋለሁ።

፶፰፤ እሱ፤ አባቴ ፈጣሪዬ ረዳቴ መድኅኒቴ ይለኛል። እኔም የበኵር ልጅ አደርገዋለሁ። ከምድር ነገሥታት በላይ ነው፤ ማለት ንጉሠ ነገሥት ነው። ሊምሉለት የታመነ ስለ ኾነ፤ ስለ ቸርነቴን ለዘለዓለም አጸናለታለሁ። ዘሩ በመንግሥት ሳይናወጥ ዙፋኑ ሳይለወጥ እስከ ፍጻሜ ዘመን እንዲኖር አደርጋለሁ።

፶፱፤ ልጆቹ፤ ሕጌን ቢተዉ በፍርዴ ጸንተው ባይኖሩ ሥርዐቴን ቢያፈርሱ ማለት አምልኮቴን ቢያጐሉ ፍርድ ቢያደሉ መማለጃ ቢበሉ ኅጢአታቸውን በበትር በደላቸውን እብጨንገር እጐበኛታለሁ። ማለት፤ እንደ አባትነቴ ባያፍሩኝ እንደ ጌትነት ባይፈሩኝ፤ በኅላፊኢ ጦር አስደነግጣቸዋለሁ። በረኃብ በቸነፈር እቀጣቸዋለሁ እንጂ ጨርሰው እንዲጠፉ ቸርነቴን ከእነሱ አላርቅም። እውነተኛነቴን በሐሰት አልለውጥም። መሐላዬን (ኪዳኔን) አላፈርስም።

፷፤ ልጁ የልጅ ልጁ፤ ከብሮ ገኖ ዙፋኑ እንደ ፀሓይ ሞቆ፤ አባትነቱ እንደ ጨረቃ ደምቆ ለዘለዓለም እንዲኖር፤ ለዳዊት አንድ ጊዜ በቅዱስነቴ ምየልታለኹና ከአንደበቴ የወጣውን፤ አላጥፍም። መዝ ምዕ ፹፱ ቍ ፲፱ - ፴፯።

፷፩፤ «ከአብራክኽ የወጣውን በዙፋንኽ አነግሥልሀለኹ ብሎ እግዚአብሔር ለዳዊት በውነት ማለ» መዝ ፻፴፪ ቍ ፲፩። ይህ ከዚህ በላይ የተዘረዘረው ታላቅ ተስፋ ከልዑል እግዚአብሔር ለዳዊት ሲሰጥ አንደኛ መታመን፤ ኹለተኛ ማመን (ሃይማኖት) ሦስተኛ መንግሥት አራተኛ ረድኤት ዐምስተኛ ቅጣት ስድስተኛ ምሕረት ፮ኛ ዐልጋ ወራሽነት እነዚህ ስብዐቱ ነገሮች አሉበት።

፷፪፤ ትንቢቱም፤ «ኢይወፅእ ምስፍና እምይሁዳ ወምልክና እምአባሉ፤ ይሁዳ፤ የመንግሥት ሥልጣን አይጠፋም። ግዛትም ከወገኖቹ አይወጣም በትር ከይዕሴ ሥር ትወጣለች። በዳዊት ዙፋን የሚቀመጥ ሰው ለዘለዓለም አይታጣም» ያለው ነው። ዘፍ ምዕ ፵፱ ቍ ፲። ኢሳ ምዕ ፲፩ ቍ ፩። ይህንም የመሰለ በብሉይ ኪዳን በብዙ ገጽ ይገኛል።

፷፫፤ ሠ) ዘርዐ ዳዊት ከነበረከቱ።

የሰው ዘር፤ በመጀመሪያ ቅድስናው በሙሉ ፍጹም ኾኖ አልተገኘም።

፷፬፤ እባብና ሔዋን ተስማምተውና ተያይተው ባመጡት ጣጣ፤ በፍሬው ላይ የኅጢአት ዋግ የመታው፤ የመቅሠፍት የሞት ትል የበላው ጠላት የዘራው እንክርዳድም ተገኘበት። በዚህ ምክንያት ዘሩ ኹሉ ቅድስናን ሊያገኝ አልቻለም።

፷፭፤ ስለዚህ ከኅጢአት ንጹሕ ኾነው የተገኙትን ኖኅን አብርሃንም ልዑል እግዚአብሔር ባረካቸው። ዘራቸውንም ለበረከት አደረገ። ክቡር ዘር፤ ማን እንደ ኾነ ለሚጠይቅ ሕሊና ክቡር ዘር የሚባለው እግዚአብሔርን የሚፈሩ የምእመናን ዘር መኾኑን ማወቅ ይበቃዋል።

፷፮፤ ልዑል እግዚአብሔ ከጥፋት ውሃ በኋላ ዓለምን ኹለተኛ ሲያድስ የፍጥረትንም ዘር ሲያራባ ለኖኅ ለአብርሃም ሃይማኖታቸውን ምክንያት በማድረግ ቀዋሚ ዘር ሰጣቸው።

በኖኅ ዘር ውስጥ ከላይ እንደ ጠቀስነው፤ መልካምና መጥፎ ግርድና ምርትነት ያለበት ዐይነት ይገኛል። ይኸውም በስመ እግዚአብሔርና በስመ ጣዖት የተለያየው ነው።

፷፯፤ በቀዳማይ ምኒልክ ላይ ለተወሐደው ለኢትዮጵዊና እስራኤላዊ ዘርም በዚህ ዐይነት ልዩነት ነበረበት።

፷፰፤ በአብርሃምና በመልከ ጼዴቅ ዘመን ከተደረገው መቀራረብ ወዲህ ግን ምንም እንኳ አብርሃም ለልጆቹ የእግዚአብሔርን ስም የማይካድ ርስት አድርጎ በማውረሱና ልዑል እግዚአብሔር የልብ ድካም የሚበዛባቸውን የአብሃምን ልጆች በሽታ ለማቃለል፤ ሕገ ኦሪትን በመስጠት በኩል በስራኤል መካከል በመገለጹ፤ ስለ ሃይማኖት ታሪክ ለሚተርኩ ሰዎች ቤተ እስራኤል አስቀድማ የሠለጠነች ቢመስላቸውም ቅሉ ከጣዖት ቤት ገብታ የወጣችው ቤተ እስራኤልና ወደ ጣዖት ቤት ያልገባችው ኢትዮጵያ፤ በየበኩላቸው ለእግዚአብሔር የተመረጡ ዕቃዎች ነበሩ።

፷፱፤ ይህንንም፤ የመንፈስ ተዋሕዶዋቸውን ከሥጋ ተዋሕዶዋቸው በፊት ለኹለቱም ወገን ሕዝቦቹ የነበረውን ፍቅር ለመግለጥ፤ ኹለት የድንጋይ ገበቶች ጽላትን፤ በእጁ ቀርጦ ቃሉን በጣቱ ጥፎ የሰጠ እግዚአብሔር በሰሎሞን ዘመን እስኪገልጠው ድረስ ማንም አያውቀውም ነበር።

፸፤ ነገር ግን እነዚህ የተመረጡ ዘሮች፤ አንድ አካል አንድ አምሳል እንዲኾኑ የፈቀደ እግዚአብሔር በዘርኽ የምድር አሕዛብ ኹሉ ይባረካሉ ሲል የተናገረለትን ዘርዐ አብሃምንና ዘርዐ ኢትዮጵያን አንድ አድርጎ አዋሕዶ፤ ላሳየው ድንቅ ሥራ እብነ መለከ ቀድሞ ኹሉን የሚገዛ ልዑል እግዚአብሔር የተከለው የዘለዓለም ሐውልት ኾነ።

፸፩፤ ክቡር ዘርዐ አብርሃም፤ በትውልድ ሐረግ፤ በይስሐቅ በያዕቆብ በይሁዳ ዘምቶ፤ ከዳዊት ከሰሎሞን ሲደርስ የሰናፍጭ ቅንጣትነቱን ገለጠ።

፸፪፤ በቡቃያነቱ፤ በከነዓናውያን መካከል ዝቅተኛ ኾኖ የታየውን ያኽል አሕዛብ ኹሉ ከጫፎቹ በታች ማረፊያ መሣፈሪያ እስኪያገኙ ድረስ ከፍ ያለና ገናና ኾነ።

፸፫፤ በረክቱም ኖኅ ለሴም መልከ ጼዴቅ ለአብርሃም አብርሃም ለይስሐቅ ይስሐቅ ለያዕቆብ በቃል ከሰጡት ሌላ፤ ልዑል እግዚአብሔር ከኖኅ ከአብርሃም ከያዕቆብ ጋራ በቃል ኪዳን ያጸናው፤ በሥራ የገለጠው ሀብተ ትንቢት ሀብተ ክህነት ሀብተ መንግሥት ነው።

፸፬፤ ስለዚህ ኪዳነ መልከ ጼዴቅንና ኪዳነ አብርሃምን ለማዋሐድ ልዑል እግዚአብሔር የሀብታት የምሥጢራት ቦይ ባደረገው በነቢይ ዳዊት አድሮ ወይከውን ቡሩክ ስሙ ለዓለም። እምቅድመ ፀሓይ ሀሎ ስሙ። ወይትባረኩ ቦቱ ኵሎሙ አሕዛብ ምድር።….ስሙ ለዘለዓለም የተባረከ ይኾናል። እንደ ፀሓይ ሞቆ እንደ ጨረቃ ደምቆ ለዘለዓለም ይኖራል። የምድር አሕዛብ ኹሉ ይመራረቁበታል ሲል፤ በሰሎሞን የተናገረውን በምኒልክ ፈጸመ።

፸፭፤ የዳዊት ተስፋውና፣ ትንቢቱ ዘሩና በረከቱ ለኢትዮጵያ ተሰጥቶአል ባልን ጊዜ አይሁድ፤ አንተ ካህኑ ያለውን ለአብርሃም ነገር መሢሕን መቅደስ ትትሐነፅ እስከነ ክርስቶስ ንጉሥ ያለውን ለአግሪጳስ ወይም ገና ለሚመኙት እንደ ሰጡትና እንደሚያስቡት ለክርስቶስ የተባለውን በመቀማት አይደለም።

የሚመስለውም ሰው ቢኖር፤ በእነዚህ ነገሮች ሥጋዊና መንፈሳዊ ምክንያት እንደ አለባቸው ይወቅ። መዝ ምዕ ፸፪ ቍ ፲፯።

፸፮፤ ስለዚህ ክርስቶስ ከዳዊት ዘር እንደ መኾኑ፤ እኔ አባት እኾንዋለሁ፤ እሱም ልጅ ይኾነኛል። ከአብራክኽ የተገኘውን በዙፋንኽ አነግሥልሀለሁ። ሕፃን ተወልዶአልና ወንድ ልጅም ተሰጠን አለቅነቱም በጫንቃው ላይ ይሆናል። ስሙም ድንቅ ተብሎ ይጠራል። መካርም ብርቱም አምላክ የዘለዓለም አባት፤ የሰላም አለቃ፤ እኔ አለቆች ሰላምን አመጣለሁና ጌትነት ሕይወት የግሉ ነው። ለሰላሙ ፍጻሜ የለውም። በዳዊት ዙፋን ላይ መንግሥቱ ትጸናለች። በሃይማኖት ወደ እርሱ የመጡትን፤ ከዛሬ ጀምሮ እስከ ዘለዓለም በእውነትና በቅንነት ይቀበላል ተብሎ የመጡትን፤ ከዛሬ ጀምሮ እስከ ዘለዓለም በእውነትና በቅንነት ይቀበላል ተብሎ ቢነገርለትም ቅሉ፤ ብርቱ አምላክ፤ ጌትነት ሕይወት የግል ገንዘቦቹ ናቸው። እኔ ሰው ኾኖ ያየኹት ኢየሱስ የአምላክ ልጅ ነው። ጌታ፤ ጌታዬን በቀኜ ተቀመጥ አለው። እግዚአብሔር ነግሦ ይኖራል። ለመንግሥቱም ፍጻሜ የለውም። እሱ የልዑል እግዚአብሔር ነግሦ ይኖራል የሚል ልዩ ምልክት አለው። ፪ ሳሙ ምዕ ፯ ቍ ፲፪ - ፲፬። ኢሳ ምዕ ፱ ቍ ፮ና ፯። መዝ ምዕ ፻፴፪ ቍ ፲፩። ሉቃ ምዕ ፩ ቍ ፴፩ - ፴፬።

፸፯፤ መንግሥቱም ትምህርቱም፤ ሰማያውያን እንጂ ምድራውያን መንፈሳውያን እንጂ ሥጋውያን ላለመኾናቸው፤ ምድራዊው መምህር ምድራዊ ነገር ይናገራል። ከሰማይ ሥጋውያን እሱ የሰማዩን ይናገራል። ባየውም በሰማውም ይመሰክራል። ምስክርነቱም የሚቀበላት የለም። ምስክርነቱም የተቀበለ እግዚኢአብሔር እውነተኛ እንደ ኾነ፤ ዐተመ። መንግሥቴስ ከዚህ ዓለም በኾነች ኖሮ አሽከሮቼ በተዋጉልኝ ነበር የሚል ልዩ መታወቂያ ተሰጥቷቸዋል። ዮሐ ምዕ ፫ ቍ ፴፩ - ፴፬። ምዕ ፲፰ ቍ ፴፮ና ፴፯። እንግዴህ ስለ ክርስቶስ የሚኾነውን በጊዜው እናመጣዋለንና በቦታው መመልከት ነው።

፸፰፤ ከኹለቱ ምክንያቶች መንፈሳዊውን በአጭር አስረድተናል። እንዲሁ ደግሞ ሥጋዊውን በዚሁ ዐይነት እንገልጣለን።

፸፱፤ የዳዊት ተስፋውና ትንቢቱ ዘሩና በረከቱ ለኢትዮጵያ ሲሰጡ ኢትዮጵያዊና እስራኤላዊ ዘር ለተወሓዱበት ለምኒልክ በሥጋ የዳዊትን ተስፋውን ትንቢቱን በረከቱን በዘርነት ለመውረስና ስሙንም በልጅነት ለማጽናቱ የመንግሥቱም ዘመን እንደ ሰማይ ዕድሜ ማለት ሰማይና ምድር እስኪያልፍ እስከ ዓለም ፍጻሜ ለመኾኑ፤ ዘርኽን ለዓለም በመንግሥት አዘጋጃለሁ ዙፋንኽንም ለልጅ ልጅ አጸናለሁ ብዬ ለዳዊት በመንግሥት ለዘለዓለም በመንግሥት ይኖራል። ከምድር ነገሥታት በላይ ነው ከማለት ንጉሠ ነገሥቱ ነው። ጽድቅኽንም ለንጉሡ ልጅ ስጠው። ኢትዮጵያውያን ይገዙለታል። ስሙ ከፀሓይ ፊት አለ የሚል ልዩ ምልክት አለው። ይኸስ ባይኾን እግዚአብሔር የዳዊት ዙፋን ለልጅ ልጅ አጸናለሁ፤ ዙፋኑም እንደ ሰማይ በይሁዳ የተዘረጋው የዳዊት ዙፋን ከዳዊት እስከ ዘሩባቤል በነገሡት ነገሥታት ብቻ መንግሥቱ ተፈጽሞ ሲታጠፍ፤ የእግዚአብሔር ቃል ለሚታመኑ ሰዎች ኹሉ የሕሊና ዕንቅፋት በኾናቸው ነበር። ነገር ግን የእግዚአብሔር ቃል ከሐሜት ንጹሕ ነው።

፹፤ ክቡር ዳዊት፤ ወትሠይመኒ ውስተ ርእሰ ሕዝብ። ሕዝብ ዘኢየአምር ተተንየ ሊተ። የሕዝብ ራስ አድርገኽ ትሾመኛለህ። የማያውቀኝ ወገን ተገዛልኝ ብሎ የተናገረው ትንቢታዊ ቃል ይፈጸምለት ዘንድ ልጁ ሰሎሞን በዙፋኑ በተቀመጠበት ቀን፤ ይህን ታላቅ ምሕረት ለአደረገለት ፈጣሪው በመኝታው ላይ ሰግዶ፤ ዐይኑ ሲያይ ከዘሩ በዙፋኑ የሚቀመጥ ስለ ሰጠው ምስጋና ካቀረበ በኋላ፤ አቤቱ ፍርድኽን ለንጉሡ (ለሰሎሞን) ጽድቅኽንም ለንጉሡ ልጅ ስጥ። በማለት የመጨረሻ ጸሎቱን ለእግዚአብሔር አቀረበ። መዝ ምዕ ፲፰ ቍ ፵፫። መዝ ፸፪ ቍ ፩።

፹፩፤ በዚህ ቅዱስ ጸሎት ምክንያት፤ ልዑል እግዚአብሔር ራሱ አባቴ አምላኬ ረዳቴ መድኅኒቴ ይለኛል። እኔም የበኵር ልጅ አደርገዋለሁ። እሱ ከምድር ነገሥታት በላይ ነው ማለት፤ ንጉሠ ነገሥት ነው። ቸርነቴን ለዘለዓለም አጸናለታለሁ ስለ አለ፤ ፍርዱን ለንጉሡ ለሰሎሞን ከሰጠ በኋላ እውነተኛ ኪዳኑን ለንጉሡ ልጅ ለቀዳማዊ ምኒኢልክ ሰጠ።

፹፪፤ ከዚያ ቀን ጀምሮ (3016) ፫ሺሕ ፲፮ ዓመት ኢትዮጵያዊውን ዙፋን የተወሐደውን የዳዊት ዙፋን፤ በክብር ላይ ክብር እየጨመረ ኖሮዋል ወደ ፊትም ይኖራል። የነምር ዋሻ የአንበሳ ደቦሎች ነገሥታት ከቀዳማዊ ምኒልክ እስከ ቀዳማዊ ኃይለ ሥላሴ ፪፻፹፯ ናቸው፡

፹፫፤ ከአብራክኽ የተገኘውን በዙፋንኽ አነግሥልሀለሁ ባለውም መሠረት በልዑል ዐልጋ ወራሽ መርዕድ አዝማች አሰፋ ወሰን ኃይለ ሥላሴ፤ ስለ መንግሥቱ አወራረስ በተፈጸመው ሕግ መሠረት የእግዚአብሔር ቃል ዘለዓለም ጸንቶ ይኖራል።

፹፬፤ እንድረዳችሁ እኔን መለመን ትታችሁ ሊረዱዋችሁ የማይሉትን የማይጠቅሙአችሁን አሕዛብ ትለማመጣላችሁ ብሎ የወቀሳቸው የይሁዳና የእስራኤል ነገሥታት የእግዚአብሔርን ረድኤት የአብርሃምን በረከት ትተው፤ በአሕዛብ ጌሻነት በትውስት መሣሪያ ብዛት መንግሥታቸውን ለማጽናት ሲጣጣሩ ሲመክሩ በኪዳነ ኖኅ በኪዳነ መልከ ጼዴቅ ላይ ኪዳነ አብርሃምን ኪዳነ ዳዊትን መከዳዎች አድርጋ ከእግዚአብሔር የሚገኘውን ዕጥፍ ጕልበት ለማግኘት ተስፋዋንም ከፍጻሜዋ ለማድረስ ዘሯን ከዳዊት ዘር ለማዋሐድ የሳባ ንግሥት በሕሊናዋ ያሰበቻት የፈጸመቻት ምክር፤ ድንቅ ጥልቅ ታላቅ ጥበብ ናት ይህች ምክር ለዘለዓለም ጸንታ ትኖራለች። ኢሳ ምዕ ፴ ቍ ፩ - ፲፬።

፹፭፤ በዚህች ጥበብ፤ ኅያላኑ የኢትዮጵያ ነገሥታት ይነግሣሉ። ታላቂቱን አገር ይይዛሉ፤ ሰፊ ግዝት ይገዛሉ ረቂቅ ፍርድ ይፈርዳሉ፤ በዚህ ጥበብላይ የተጠቀሱትን ስብዐቱን ሀብታት ይወርሳሉ። ምሳ ምዕ ፰ ቍ ፩ - ፳፩።

፹፮፤ አንደኛ በእናት በአባታቸው ቤት፤ በሞግዚቶቻቸው እጅ፤ ለነገሥቱ በተወሰነላቸው ትምህርት ቤት፤ ተስፋ አበውን የሀገር ፍቅርን ሥርዐተ መንግሥትን ምሥጢረ ሃይማኖትን እየተማሩ ሲያድጉ፤ የመልካም አስተዳደግን አርኣያ ሲያያዩ፤ የሰጥተኛነት የአስተዋይነት መልክ ሲታይባቸው፤ በንጉሠ ነገሥት አባታቸውና በእግዚአብሔር ዘንድ መመረጥን መወደድን ለሥራ መታመንን ያገኛሉ። ያን ጊዜ አልጋ ወራሽነት ተስፋ ይጣልባቸዋል።

፹፯፤ ኹለተኛ የጥበብና የኅይል መንፈስ በተሟላው የአስተዳደግ ጊዜአቸው ከሊቃውንት ጋራ እየዋሉ፤ ምስጢር ሲያደላግሉ፤ በሃይማኖት ያባቶቻቸውን አምላክ ሲከተሉ፤ ለሀገር ፍቅር መቄርቄር ሲያድርባቸው ያን ጊዜ በእግዚአብሔር መራጭነትና ሰጭነት ለንጉሠ ነገሥት አባታቸው ተከታይ አልጋ ወራሽ ይኾናሉ፤ ለዘውድ ይታጫሉ።

፹፰፤ ሦስተኛ በዐልጋ ወራሽነት ጊዜያቸው አገራቸውን አምላካቸውን በመውደድ በቀናች ሃይማኖት በበጎ ምግባር ሕግ ጠባቂነትን አስተዳደር ዐዋቂነት ፍርድ ጠንቃቂነትን ይዘው ሲገኙና በመከላከያም በኩል ካባቶቻቸው በታሪክ ከወረሱት ከኢትዮጵያዊው የተፈጥሮ ጀግንነት ጋራ ብልኅነትን አስተዋይነትን ቅልጥፍናን በጠቅላላው የጦር አመራር ሙያን ሲያከናውኑ፤ እንደ አእምሮዋቸው ስፋት፤ እንደ ሃይማኖታቸው ጽናት በልዑል እግዚአብሔር አምላካቸው፤ በንጉሠ ነገሥት አባታቸው፤ በተወዳጅ ሕዝባቸው ፈቃድ ከአባቶቻቸው በኋላ የመንግሥቱን ዙፋን ይወርሳሉ። ዘውድ ጭነው ሉል ጨብጠው ንጉሠ ነገሥት ይኾናሉ። በዚህ ጊዜ እግዚአብሔር ለዳዊት እንደ ሰጠው ኪዳንና እንደ ኢትዮጵያዊው ዙፋን ወግ፤ ከምድር ነገሥታት በላይ ስለሚኾኑ አጼ በሚባል ስም ይጠራሉ።

፹፱፤ አራተኛ፤ እግዚአብሔር አባት ረዳት መድኅኒት እንደ ኾነ አምነው አባታችን አምላካችን ረዳታችን መድኅኒታችን ብለው በጸሎት ሃይማኖት ሲጠሩት በበኵል ልጅነታቸው ስለሚረዳቸው፤ በረድኤት ግዛታቸውን ያሰፋሉ ጠላታቸውን ይገፋሉ። በልግስና ሕዝባቸውን ይገድፋሉ። ራስ ቍር ሸልመው ልዩ ልዩ መዓርጋት ሰጥትወው ልዑላን መሳፍንትን ክቡራን መኳንንት ይሾማሉ። ዘውድ ጭነው የንጉሥነት ዙፋን በአለባቸው አገሮች ነገሥስታቱን ያነግሣሉ። የኢትዮጵያ ነገሥታት ሥልጣን እንደ ኹለት ልሳን ሰይፍ ያለ ስለኾነ ቤተ መንግሥትንና ቤተ ክህነትን አንድ አድርገው አጣምረው አዋሕደው ያስተዳድራሉ። በዚህ ጊዜ ከወሰን ክልላቸው አንድ ጫማ አንድ ስንዝር ወይም አንድ ጋት ሳያሰርቁ ሳያስነጥቁ ከትምህርተ ሃይማኖታቸው እንደ ነቍጥ ወይም አንድ ነጥብ ሳያስፍቁ ከሥጋዊና ከመንፈሳዊ ጠላት ጋራ ሊታገሉ ሲጋደሉ ይኖራሉ። እግዚአብሔርም ድሉን ስለሚሰጣቸው፤ ተጋዳይ አርበኛ ድል አድራጊ ተብለው ይጠራሉ። ለአገራቸውም የታሪክ ድልብ ያኖራሉ።

፺፤ ዐምስተኛ፤ እግዚአብሔር በሰጣቸው የመንግሥት አስተዳደር ላይ የቸልታ መንፈስ ቢያመጡ ሕጉን ቢለውጡ ወሰን ክልላቸውን ትምህርተ ሃይማኖታቸውን ባይጠብቁ የአምላካቸውን የአገራቸውን ክብር ቢንቁ ፍርድ ቢያደሉ መማለጃ ቢበሉ በቤተ መንግሥት በቤተ ክሀንት የሚሠራውን ግፍ እንዳያዩ ዐይናቸውን ቢሸፍኑ የድኾችን ጩኸት እንዳይሰሙ ጆሮዋቸውን ቢደፍኑ የግል ጥቅማቸውን ጥቅማቸውን ፈላጊዎች መብል መጠጥ ወዳጆች ቢኾኑ የእግዚአብሔርን አደራ ቢያቃልሉ አፈ ጽድቅ ኾነው በልቡናቸው ቢክዱ በእሱ ላይ የሰው ወይም የጋኔን ውሽማ ይዘው ጐድን ጐድን ቢሄዱ ከቤት ወይም ከጎረቤት ጠላት አስነሥቶ ያስደነግጣቸዋል፤ ያንቀጠቅጣቸዋል። ከክብራቸው ከቤታቸው ያወጣቸዋል። በደዌ በጦር በረኃብ በቸነፈር በስደት በሞት ይቀጣቸዋል ዘሌዋ ምዕ ፳፪ ቍ ፩ - ፵፮።

፺፩፤ ስድስተኛ በሠሩት በደል ደንግጠው፤ ኅጢአታቸውን አምነው ተጠጥተው አንተን ትተን ሌላ የተከተልን ትእዛዝኽን ያልሰማን ሕግኸን ያፈረሰን አደራኽን ያጠፋን ስምኽን የካድን እኛ ኅጢአተኞች ነን ሕጌን ብትጠብቁ እጠብቃችኋለሁ፤ ሕጌን ባትጠብቁ አጠፋችኋለሁ፤ ለሚጠሉኝ እስከ ሦስት ትውልድ ድረስ የአባቶችን ኅጢአት በልጆች የምቄጥርና የማስከፍል ቀናተኛ አምላክ ነኝ ያልክ አንተ እውነተኛ አምላክ ነህ። ስለ ኅጢአታችን ብዛት በአፋችን ስምኸን ለመጥራት ወደ አንተ አንገታችን አቅንተን ሰማይን ዙፋንኽን በዐይናችን ለማየት የሚገባን አልኾንም። ነገር ግን አንተ ዘፀ ምዕ ፴፬ ቍ ፬። ስምየኒ መሓሪ ወመስተሣህል፤ ስሜ መሓሪ ይቅር ባይ ይባላል ብለኽ ስለ ነገርከን ስለ ስምኽ በልኽ የኖኅን የመልከ ጼዴቅን የአብርሃምን የዳዊትን ኪዳን አትለውጥብን፤ ምሕረትኽን አታርቅብን፤ በደላችንን አታስብብን፤ ይቅርታኽ ፈጥኖ ይደረግልን ብለው ብለምኑት ንስሓቸውን ተቀብሎ ምሕረቱን ያበዛላቸዋል። በጦር ሜዳም ኅይሉን እንደ ዝናር ያስታጥቃቸዋል። እንደ አላባሽ አግሬ ከመከራው ይሰውራቸዋል። ከወደቁበት ያነሣቸዋል። ክብራቸውን ስማቸውን ያድስላቸዋል። የጠላቶቻቸውን ፊታቸውን መልሶ ጀርባቸውን ቀልሶ ኅይላቸውን ደምስሶ ድሉን ይሰጣቸዋል። በቤት በጎረቤት በቅርብ በሩቅ ያለ ጠላታቸውን በእጃቸው ጭብጥ በእግራቸው እርግጥ አድርጎ ያስገዛላቸዋል።

፺፪፤ ሰባተኛ ኢትዮጵያውያን ነገሥታት ገና በሕይወታቸው ሳሉ ከልጆቻቸው በኵሩን ለመንግሥታቸው ወራሽ እንደ ኾነ ገልጸው የመስፍንነቱን አክሊል ሰጥተው ዐልጋ ወራሽ ብለው ይሾሙታል። ይህ ልማድ ከዳዊትና ከንግሥተ ሳባ የተወረሰ ነው።

፺፫፤ የዳዊት ልጆች ብዙዎች ስለ ነበሩ፤ ዳዊት ከልዑል እግዚአብሔር ባገኘው ተስፋ በግልጽ ለሕዝቡ ባያስታውቅም ቅሉ፤ ዐልጋ ወራሽነት በሕሊናው ወስኖ ይህንኑ ለሰሎሞን እናት ለቤርሳቤህ (ባትሸባ) ገልጾ በመሓላ አጽንቶላት ነበረ።

፺፬፤ የመንግሥቱን አወራረስ ቍርጥ ባለማወቃቸውም ከልጆቹ አቤሴሎምና አዶንያስ የተባሉት በአባታቸው ላይ ታላቅ ዐመፅ ሠርተዋል።

፺፭፤ ከዚህ በኋላ ንጉሡ ዳዊት ይህን የዐመፅ መንፈስ የተከተሉ ልጆቹ ብቻ ሳይኾኑ የእስራኤል መሳፍንትና መኳንንት ካህናቱም ጭምር መኾናቸውን ዐውቆ፤ የዐልጋ ወራሽነቱን መብት መስጠት ብቻ ባይበቃው ልጁን ሰሎሞንን ራሱ ገና በሕይወት ሳለ በእስራኤል ላይ አነገሠው፤ በዙፋኑ ተካው።

፺፮፤ ሰሎሞንም ዘውድ ጭኖ በዙፋን በተቀመጠ ጊዜ አንደኛ ስለ ሰሎሞን፤ ኹለተኛ ስለ ቀዳማዊ ምኒልክ ሦስተኛ ስለ ክርስቶስ ሰባ ኹለተኛውን ትንብታዊ መዝሙር ዘምሮዋል ተናግሮዋል። ፩ ነገ ምዕ ፩ ቍ ፩ - ፵፱።

፺፯፤ የሳባ ንግሥትም፤ ይህንን የዳዊትን መንፈሳዊ አርኣያ ከአባቶቿ ልማድ ጋራ በማዋሐድ ገና በሕይወት ሳለች ልጁዋን ቀዳማዊ ምኒዒልክን ኢትዮጵያ አነገሠችው፤ በአባቶቿ መንግሥት ተካችው።

፺፰፤ በዚህም ጊዜ ነቢይ ዳዊት ፍርድህን፤ ለንጉሥ፤ (ሰሎሞን) እውነተኛነትህንም ለንጉሡ ልጅ ስጥ ሲል የተናገረው ጸሎተ በረከት በልጁ በሰሎሞን ተጀምሮ በልጅ ልጁ በቀዳማዊ ምኒልክ ተፈጽሟል።

፺፱፤ ኢትዮጵያ ይህን የተቀደሰ ሥራ አክብራ ስለ ያዘችውና ንጉሠ ነገሥቱ በኢትዮጵያዊው ዙፋን በተቀመጠ ጊዜ፤ ከእሱ በኋላ ዘውዱን የሚቀበለው በኵሩ ዐልጋ ወራሹ በግልጥ ሥለሚታወቅ ይህ ሥርዐት ታላቅ ዳኛ ኾኖ የእስራኤል ነገሥታት የታሪካቸው መጽሐፍ እንደሚመሰክረው፤ የእስራኤል ቤተ መንግሥት በየጊዜው የታሪካቸው ካፈሰሰችው ደም ኢትዮጵያን አንጽቷት ይኖራል።……እምቅድመ ፀሓይ ሀሎ ስሙ…..ፀሓየ ዓለም ክርስቶስ ወደዚህ ዓለም ከመምጣቱና በሥጋ የዳዊት ልጅነቱን ከማስረዳቱ በፊት ለልጅ ልጅ ልትተላለፍ እስከ ፍጻሜ ዘመን ጸንታ ልትኖር ከልዑል እግዚአብሔር ጽኑዕ ኪዳን የተደረገላት መንግሥተ ዳዊት በዘር መንግሥተ ኢትዮጵያን ተዋሕዳ በቀዳማዊ ምኒልክ መሠረቷን አጠበቀች።

፻፤ ስለዚህ፤ ኢትዮጵያውያን ኹሉ ወዘልፈ ይጼልዩ በእንቲኣሁ ዘወትር ስለ እሱ ይጸልያሉ በሚለው ቃለ ትንቢት መሠረት እግዚኦ ኵነኔከ ሀቦ ለንጉሥ። ጽድቀከኒ ለወልደ ንጉሥ። እያሉ ለንጉሠ ነገሥቱና ለዐልጋ ወራሹ ዘወትር፤ በቤተ ክርስቲያን ይጸልያሉ። በዚህ ዐይነት ኢትዮጵያ ተስፋ ዳዊትን ከነትንቢቱ ዘርዐ ዳዊትን ከነበረከቱ ከወረሰችበት ቀን ጀምሮ፤ የኢትዮጵያ ንጉሠ ነገሥት ዙፋን ኢትዮጵያዊነቱን ሳይለቅ መንበረ ዳዊት ተብሎ ይተራል።

ረ) በረከተ ይሁዳ ከነምልክቱ።

፻፩፤ ልዑል እግዚአብሔር በሚሠራቸው ሥራዎች ውስጥ ዕፁብ ድንቅ በማለት ብቻ የሚወሰን የፍጡር ሕሊና መርምሮ የማይደርስበት ጥልቅ ረቂቅ ምሥጢር አለ። ይኸውም በማነኛውም አድሮ የሚሠራው ኅይሉ ነው።

፻፪፤ አበው፤ በእግዚአብሔር ላይ የነበራቸው እምነት ፍጹም ምሉዕ የተቃና እንደ መኾኑ መጠን፤ በረከትን ለልጆቻቸው ሲሰጡ፤ በዐይን የማይታየውን ሀብት እንደሚታይ ኹሉ፤ እጅ በእጅ እንደ መስጠት ያኽል ይቄጥሩት ነበረ። ይህንንም ለመረዳት ከይስሐቅ ታሪክ በአጭሩ መጥቀስ ያስፈልጋል። ይስሐቅ በሸመገለ ጊዜ፤ የታደነ የአውሬ ሥጋ እንዲበላ ተመኘ። አምሮቱንም ለማስወገድ የታወቀ አዳኝና ቀስተኛ የነበረውን የበኵር ልጁን ኤሳውን ጠርቶ ልጄ ሆይ፤ እነሆ እኔ ሽመገልኩ የታደነ የአውሬ ሥጋ መብላት አምሮኛል አድነህ አምጣልኝና ከሞቴ በፊት በልቼ ልባርክኽ ልመርቅኽ አለው። ኤሳው ወደ አደን በሄደበት የበረከት ዕድለኛ ያዕቆብን እናቱ ከጠቦቶች መልካሙን መርጦ እንዲያርድላት፤ ምግቡንም እንድታዘጋጅለትና ወስዶ ለአባቱ እንዲሰጥ አዘዘችው።

፻፫፤ ያዕቆብ ግን በወንድሙ በኤሳው ጸጕራምነት በእሱ ለስላሳነት መሓከል ያለውን ርቀት አስታውሶ፤ ምንም እንኳን በሽምግልና ምክንያት ዐይኖቹ ሲፈዙ አባቱ ዳስሶ የለው እንደ ኾነ እንደ አታላይ ወይም እንደ ባለጌ እንዳይቄጥረውና በረከት ሲሻ መርገም እንዳይመጣበት ፈርቶ ነበረ። ቢኾንም እናቱ በጥልቅ ምክር ስለ አረጋጋቸውና ስለ አጽናናቸው ትእዛዟን ፈጸመ። ወደ አባቱም ሄዶ አባቴ ሆይ ከሞትኸ በፊት በልተኽ ትመርቀኝ ዘንድ የምትሻውን አምጥቼልሃለሁና ተነሥ ተመገብ አለው። ይስሐቅም ልጄ አንተ ማን ነህ ብሎ ጠየቀው ያዕቆብም አባባ እኔ የበኵር ልጅኽ ኤሳው ነኝ ብሎ መለሰለት። ይስሐቅም ድምጡን ስለ ጠረጠረ፤ ልጄ እስኪ ወደ እኔ ቅረብ ልዳስኽ አለው። ነገር ግን ይስሐቅ ያዕቆብን በዳሰሰው ጊዜ፤ ርብቃና ያዕቆብ በብልኅት የሠሩት ሥራ የጠጕራሙን የኤሳውን ሥዕልነትና ምሳሌነት ይዞ በመገኘቱ፤ ዕውሩ ሽማግሌ ይስሐቅ ጠበቅ አድርጎ ዳሶ እርግጡን ማግኘት ፈንታ ሥዕሉን እንደ ዋና ይስሐቅ ጠበቅ አድርጎ ዳሶ እርግጡን ማግኘት ፈንታ ሥዕሉን እንደ ዋና አምኖ በድምፁ ምክንያት አድሮበት የነበረውን ጥርጣሬ ከሕሊናው አውጥቶ ስለ ጣለው፤ ያዕቆብ እንደ ፈራው መኾኑ ቀርቶ ያቀረቡለትን በልቶ ጠጥቶ አቅፎ ስሞ ልጄ የተባረክ ነህ አሕዛብ ይገዙልኽ ወገኖችህ ይስገዱልኽ ለወንድምኽ ጌታ ኹን፤ የእናትኽ ልጆች ይስገዱልኽ ብላ፤ ጠጣ፤ ግዛ ንዳ ብሎ ባረከው መረቀው።

፻፬፤ ከዚህ በኋላ፤ ኤሳው መጥቶ አባቱ የፈለገውን ለማቅረብ እሱም የተመኘውን በረከት ለማግኘት ቢፈልግ አሁን በተንኰል ወንድምኽ መጥቶ በረከትን ወስደብህ ብሎ አባቱ መለሰለት።

፻፭፤ ኤሳውም በብስጭት በለቅሶና በጩኸት ጥቂት፤ እንኳን አላስቀረልኝምን ብሎ ቢጠይቀው ወንድምኽን ለአንተ ጌታ አድርጌዋለሁ እንግዴህ ላንተ ምን እሰጥሀለኹ ብሎ መልሶለታል። ዘፍ ምዕ ፳፯ ቍ ፩ - ፵፩ ተመልከት።

፻፮፤ እንግዴህ ይስሐቅና ኤሳው በተነጋገሩበት ንግግር፤ ይስሐቅ ለያዕቆብ በቃል ለሰጠውን በረከት እጅ በእጅ እንደ ሰጠው በዙፋን እንደ አስቀመጠው ሉል እንደ አስጨበጠው ዘውድ እንደ ጫነለት መንግሥትን እንደ አረጋገጠለት አስመስሎ፤ ወንድምኽን ለአንተ ጌታ አድርጌዋለሁ ያለውን ቃል ስንመረምረውና ይህ ቃለ ትንቢት በያዕቆብ ልጆች በነገሥታት ላይ ተፈጽሞ ስንመለከተው የእግዚአብሔር ጥበቡ፤ ምን ይረቅ! ምን ይደንቅ! ምን ይጠልቅ! በማለት ዐሳባችንን እንወስናለን።

፻፯፤ በዚህ ታላቅ ተስፋ መሠረትነት ያዕቆብ በሚሞትበት ጊዜ ከልጆቹ መካከል ይሁዳን ይሁዳ ወንድሞችኽ አንተን ያመሰግናሉ። እጅኹ በጠላቶችኽ ደንደስ ላይ ነው። የአባትኽ ልጆች ይገዙልሀል። የአንበሳ ግልገል ይሁዳ ልጄ ሆይ ከምርኮ ወጣኽ። እንደ አንበሳ እንደ ሴት አንበሳ ተንበረከከ ተኛ። ሊቀሰቅሰው የሚችለው ማን ነው። በትር ከይሁዳ የገዥም ዘንግ ከእግሮቹ መካከል አይወጣም ብሎ ባርኮታል።

፻፰፤ ይህ በረከት ለይሁዳ ቢሰጥም ቅሉ ለጊዜው በሱ ላይ ምስክር አላሳየም። ነገር ግን ሥራ፤ እግዚአብሔር የወሰነለትን ግዚኤ ሲያገኝ የበጎች እረኛ የነበረው ንጉሥ ዳዊት እስራኤልና ፍልስጥኤማውያን በተሰላለፉበት የጦር ሜዳ እስራኤልን ይገዳደር የነበረውን ጐልያድ የተባለውን ፍልስጥኤማዊ አርበኛ ገድሎ ወገኖቹን ነጻ ባወጣ ጊዜ፤ ኋላም በእስራኤል ዙፋን በተቀመጠ ጊዜ ይሁዳን ወንድሞቹ እንዲያመሰግኑለት አባቱ የተናገረለት ትንቢታዊው ቃለ በረከት ያን ጊዜ ተፈጸመ። ፩ሳሙ ምዕ ፲፯ ቍ ፩ - ፶፰። ምዕ ፲፰ ቍ ፩ - ፰።

፻፱፤ ዳዊት ከአለፈ በኋላ ይህ የአንበሳዊነት ዕድልና ኅይል ድልም የአግዓዚነት ሥር ለአለው ለመንግሥተ ኢትዮጵያ በእግዚአብሔር ሰጭነት ተጨመረለት። ስለዚህም ታሪካዊ ለኾነው ለእግዚአብሔር ሥራ መሠረትና ቀዋሚ ዐምድ በኾነው ዕብነ እመልክ (ምኒልክ) ላይ፤ ሞዐ አንበሳ የሚል ምልክት (አርማ) ለኢትዮጵያ ነገሥታት ወጣላቸው።

፻፲፤ ከዚኢያም ቀን ጀምሮ የኢትዮጵያ ንጉሠ ነገሥት፤ አግዓዚ ወልደ አግዓዚ በመባል ላይ አንበሳ ወልደ አንበሳ ተብሎ ይጠራ ጀመር።

፻፲፩፤ እግዚአብሔር ለሙሴ እንደ አዘዘውና እንደ ወሰነላቸው፤ ለጦር የተቄጠሩት ኅያላን እስራኤል፤ ከነገደ ይሁዳ የተመረጠው የጦር አለቃ ጠቅላይ፥ የጦር መሪ ኾኖ ሦስት ሦስቱ በአንድ ወገን ተደልድለው በአራት፤ ተከፍለው በሚሰፍርበትና በሚጓዝበት ጊዜ፤ ለአራቱም ክፍል አራት ዐይነት ዐላማ ነበራቸው። ከእነዚህም ሦስቱ ሥዕለ ሰብእ ሥዕለ ተመን ሥዕለ ንስር ሲኾኑ፤ አራተኛው የጠቅላይ ጦር መሪው የነገደ ይሁዳ ዐላማ ሥዕለ አንበሳ ነበር። ዘኁ ምዕ ፪ ቍ ፩ - ፴፫።

፻፲፪፤ በዚህ ምክንያት የኢትዮጵያ ንጉሠ ነገሥት መታሰቢያ የኾኑ ነገሮች አንበሳ ሥዕል ይመለከትባቸዋል። እንዲሁም አንበሳ ዘውድ እንደ ጫነ በሥዕል ይታያል። ዐዋጅ በመስጠት ጊዜም ኅያላኑ የኢትዮጵያ ነገሥታት፤ ሞዐ አንበሳ ዘእምነገደ ይሁዳ ብለው፤ የንግግራቸው በር መክፈቻ ያደርጉታል።

ስለዚህ ለማስረጃ ያኽል ከዚህ ቀጥሎ ያለውን ዐዋጅ ጽፈናል።

ሞዐ አንበሳ ዘእምነገደ ይሁዳ።

ቀዳማዊ ኃይለ ሥላሴ ሥዩመ እግዚአብሔር ንጉሠ ነገሥት ዘኢትዮጵያ።

**ዐዋጅ።**

መኳንንትም የሻለቃም በየሰጠንህ ግዛት የነፍስ ደኅህነት የሰላም ኑሮ ዕረፍት የሚለመንበት ቤተ እግዚአብሔር ሳይሠራ የመኖሪያ ቤትኽን በማደራጀት ባላገሩም ተጐዳን ብሎ ይጮኻል እንጂ፤ ቤተ ክርስቲያን በመፍረሱ የተሠራውም ከተበላሸ በኋላ ባለመታደሱ ተቄርቋሪ ስላላገኘ፤ ለነፍሱም ጉዳት ለሥጋውም መቅሠፍት የሚያመጣ ኾኖኣልና በያውራጃህ የተተከሉትን አብያተ ክርስቲያናት የፈረሰውን አሠራ፤ ያረጀውን አሳድስ፤ የሃይማኖት መሠረቱ የክርስቲያን ምልክቱ ቤተ ክርስቲያን መሥራት ነው። ነገር ግን በዚህም ምክንያት ባላገሩን አለወገን አዘኸ ድኻ አትበድልብኝ፤ አጥቢያውም በገንዘቡም በጕልበቱም ረድቶ ካወጣና ከሠራ በኋላ ከጕልበቱና ከገንዘቡ የሚተርፈውን ሥራ እኒኤ ረዳለሁ ችግርኽን በደጃዝማች ደስታ ዳምጠው በኩል አስታውቀኝ።

ከዚህ ዐዋጅ ወዲህ ግን እስከ አንድ ዓመት ድረስ ቤተ ክርስቲያኑ ሳይሠራ ቀርቶ መፍረሱንም አለመታደሱንም የሰማን እንደ ኾነ ቤተ ክርቲያኑ የሚፈጀውን የሥራ አጠፌታ መቀጫ እየከፈልክ ለቤተ ክርስቲያኑ ሥራና ጉዳይ ይገባል።

ሐምሌ ፲፫ ቀን ፲፱፻፳፪ ዓ.ም ተጻፈ።

፻፲፫፤ ልዑል እግዚአብሔር ከይስሐቅ በያዕቆብ ከያዕቆብ በይሁዳ ያሳደገውን በዳዊት የገለጠውን ኅይል ለኢትዮጵያ ነገሥታት ከነ ምልክቱ ስለሰጣቸው በሥዕል እንደሚያሳዩት በአነጋገርም እንደሚገልጹት የኢትዮጵያ ነገሥታት ዘወትር ከኅይል ወደ ኅይል ስለሚሔዱ ባለፈው እንደ ጠቀስነው ሥጋዊ መንፈሳዊ ጥቃት ሳያስገቡ ድል አድራጎች ኾነው ይኖራሉ። ወገኖቻቸው ይገዙላቸዋአል፤ ወንድሞቻቸውም ያመሰግኑዋቸዋል እጃቸውም በጠላታቸው ደንደስ ስለ ኾነ ይማርካሉ እንጂ፤ አይማረኩም።

ሰ) ብኵርና ከነ ቅብዐቱ።

፻፲፬፤ ብኵርና ማለት፤ ቀዳሚነት ወይም አለቅነት ማለት ነው። ይኸውም በልደት ወይም በሀብት የሚገኝ ነገር ነው። መገኛውና ምንጩ ግን ራሱ ሰጪው ባለቤቱ ልዑል እግዚአብሔር ስለ ኾነ፤ ኹኔታውን ፍጡር ሊያውቀው አይችልም። ስለዚህ የዚህ ታላቅ ጸጋ ምስጢር ይደነቃል እንጂ አይመረመርም።

፻፲፭፤ ብኵርና ኹለት ዐይነት መልክ ያለው ነገር ነው። አንዱ የአምላክ አንዱ የፍጡር በዚህ ምክንያት ኅያል እግዚአብሔር ወልድ ለአባቱ በኵር ተብሎ ይጠራል። ነገር ግን ብኵርናው አባቱን የማያስቀድም፤ እሱን ወደ ኋላ የማይል ከሱም በኋላ ተመሳሳይ የማያስከትል ስለ ኾነ፤ ሰው ቀርቶ መላእክት ሕሊና መርምሮ አይደርስበትም።

፻፲፮፤ በሥላሴ መቅድም መቀዳደም መከተል መከታተል ሳይኖር፤ አብስለ ወልድ ስለ ተወለደ ብቻ፤ የፍጡራን አእምሮ በሚችለውና በሚገምተው መጠን ከሦስቱ አንዱ እግዚአብሔር ወልድ፤ ወልድ በኵር ተብሎ ይጠራል። ይህን በቦታው እናመጣዋለን።

፻፲፯፤ የፍጡራን ብኵርና ግን፤ በልደት በሀብት፤ ተቀዳሚ የኾነው ለተከታዩ በኵር ይባላል። ነገር ግን ከላይ እንደ ጠቀስነው ኹሉ፤ ልዑል እግዚአብሔር በሚያደርገው የረቂቅ ስጦታ መንገድ፤ ታናሹ ታላቅ ታላቁ ታናሽ ይኾናል ይህነንም በሚከተለው መረዳት ይቻላል።

፻፲፰፤ መላእክት በተፈጥሮ ከሰው ቅድሚያ አላቸው። በተፈጥሮዋቸውም ረቂቃን መንፈሳውያን ናቸው። ነገር ግን በሥራቸው ከነሱ በኋላ ለተፈጠሩት የዘለዓለም ሕይወትን ሊወርሱ ለተዘጋጁት ሰዎች መልእከተኞች ናቸው። ዕብ ምዕ ፩ ቍ ፲፫ ፲፬። መዝ ምዕ ፴፬ ቍ ፯። መዝ ምዕ ፺፩ ቍ ፲፩ - ፲፭።

፻፲፱፤ የሰው ልጆች የአዳም የበኵር ልጁ ቃየል ወንድሙን ገድሎ ከብኵርናው ከወጣበት ጊዜ ጀምሮ ብኵርና ቦታዋን የምትለቅበት ቦታዋን የምታገኝበት ጊዜ አለ ይገኛል።

፻፳፤ በዚህም መሠረት ሴት የቃየልን ብኵርና ስለ ወሰደ ብርኵርና በሴት በይስሐቅ በያዕቆብ በይሁዳ በዳዊት፤ በሰሎሞን ቦታዋን ከጀመሪያ ልጅ ለቃ በታናሽ ልጅ ላይ ተገኝታለች።

፻፳፩፤ ከሄኖስ ጀምሮ እስከ ሴም በነበሩ አበው፤ በኋላም በቀዳማዊ ምኒልክ ቦታዋን ይዛለች። በዚህ መሠረት ኤሳውና ያዕቆብ በተወለዱ ጊዜ፤ ታላቅ ነገር ተደረገ። ኹለቱም ገና በማሕፀን ሳሉ ልዑል እግዚአብሔር ኹለት ወገኖች በማሕፀንሽ አሉ አንዱ ከአንዱ ይበልጣል፤ ታላቁ ለታናሹ ይገዛል ሲል ለርብቃ ነገራት። ከተወለዱም በኋላ በአስተዳደግ ጊዜያቸው ውስጥ ኤሳው አዳኝ ከበረሃ ዋይ፤ ያዕቆብ ድልድል ቅምጥል ከቤት ዋይ፤ በመኾናቸው፤ ኤሳው ከዕለታት በአንድ ቀን፤ በድካምና በረኃብ ምክንያት ብኵርናውን ከዕለት ምግብ በታች አድርጎ ስለ ገመታትና በምስር ንፍሮ ለያዕቆብ ስለ ሸጠለት ብኵርና ለታንሹ ለያዕቆብ ተሰጠች። ዘፍ ምዕ ፳፭ ቍ ፳ - ፴፬። ሮሜ ምዕ ፱ ቍ ፲ - ፲፬።

፻፳፪፤ እንዲሁ ሮቤል ከአባቱ ዕቅብት ስለ ደረሰና የአባቱን ምንጣፍ ስለ አረከሰ ብኵርናው ለይሁዳ ተሰጠ። ዘፍ ምዕ ፵፱ ቍ ፫ - ፭። ፰ - ፲፫።

፻፳፫፤ በኋላም መልክ ቁመት የማያታልለውና የማይሸነግለው፤ ልቡና ያሰበውን ኵላሊት ያመላለሰውን መርምሮ የሚያውቅ እግዚአብሔር ከኤልያብ መርጦ ለዳዊት፤ ከአቤሴሎም ከአዶንያስ መርጦ ለሰሎሞን ብኵርናን ሰጠ። ፩ ሳሙ ምዕ ፲፮ ቍ ፭ - ፲፫። ፩ ነገ ምዕ ፩ ቍ ፩ - ፵፱።

፻፳፬፤ ሕግ ከመሠራቱ በፊት ነገሥታ ዘውድ በመጫን ብቻ ይነግሡ ነበር፤ ሕግ ከተሠራ ወዲኢህ ግን እግዚአብሔር ለሙሴ እንደ አዘዘው ከርቤ ቀንሞ ቀጺመት አበሜ የሚባሉት ፬ ዐይነት ሽቱዎች ዐምስተኛ ዘይት ገብቶባቸው ሊቀ ካህናቱ ከጸለየባቸው በኋላ፤ በእግዚአብሔር ትእዛዝ በዚህ ዐይነት የተዘጋጀውን ቅብዐ መንግሥት ተቀብተው የሚነግሡ ኾነዋል። ዘፀ ምዕ ፴ ቍ ፳፪ - ፳፮።

፻፳፭፤ በዚህ ዐይነት ዳዊት ሰሎሞን፤ ከአበው የወረሱትን ከእግዚአብሔር የተቀበሉትን ብኵርናን ከነቅብዐቱ በሊቀ ካህናት አዛርያስ እጅ በቀዳማዊ ምኒልክ ለኢትዮጵያ ስለ ሰጣት፤ ከቀዳማዊ ምኒልክ ጀምሮ የኢትዮጵያ ነገሥታት፤ በክብራቸው በቀደመ ብኵርናቸው ላይ የእስራኤልን ብኵርና ሀብተ ሴምን በረከት አብርሃምን በትረ ይሁዳን ደርበው ቅብዐ መንግሥት ተቀብተው ሉል ጨብጠው ዘውድ ጭነው የሚነግሡ ኾነዋል።

፻፳፮፤ ኢትዮጵያ ሰባት አዕጹቅ እንደ አሏት መቅረዝ በሕግ አማካይነት ከእግዚአብሔር ባገኘቻቸው ሰባት ሀብታት በእግዚአብሔር ላይ የነበራትን እምነት እያጠነከረች በጕልበት ላይ ጕልበት እየጨመረች፤ ክብሯን እያሳፋፋች በነጻነት ዘውዷ እንደ ፀሓይ ሞቃ እንደ ጨረቃ ደምቃ እንደ አልማዝና እንደ ዕንቍ ፈርጥ በሀብታት በምሥጢራት አጊጣ አሸብርቃ ትኖራለች።

ለኢትዮጵያ ዕጥፍ ድርብ ሀበትን በምስጢራት ልዑል እግዚአብሔር ይክበር ይመስገን አሜን።

ጥያቄ።

፩፤ እግዚአብሔር በፊት ለአዳም ምን ትእዛዝ ሰጠው?

፪፤ እግዚአብሔር ከጥፋት ውሃ በኋላ ለኖኅና ለልጆቹ ምን አዘዘ? ለአራዊትሳ?

፫፤ እግዚአብሔር በኦሪት ለሰው ልጆች ምን ሰጠ? ኦሪትን የጠበቀ ምን ዋጋ ያገኛል?

፬፤ ኦሪትን ያልጠበቀ ሰው ምን ይመጣበታል?

፭፤ ኢትዮጵያ በሕገ ኦሪት ያገኘቻቸው ሀብታት ስንት ናቸው? እነሱስ ምን ምን ናቸው?

፮፤ መጽሐፈ ኦሪት ስንት ክፍሎች አሉት?

፯፤ በመጽሐፈ ኦሪት ትምህርቱ መዎች ቃላት ስንት ናቸው? በነሱስ ስንት ሕግጋት፤ ስንት ትእዛዛት ይገኙባቸዋል? ሕግጋትንና ትእዛዛትን ለይተኽ ተርክ።

፰፤ ክህነተ ኦሪት ለማን ተሰጥቷል?

፱፤ ከአሮን እስከ ሳዶክ በኢየሩሳሌም ስንት ሊቃነ ካህናት ተሾመዋል? በሰባተኛው ሊቀ ካህናት እግዚአብሔር ለኢትዮጵያ ምን አደረገ?

፲፤ የክህነት ኦሪት ሥርዐቱ ምንድን ነው? ኹኔታውን በአጭሩ አስረዳ።

፲፩፤ ክህነት ኦሪት ከልደተ ክርስቶስ በፊት በስንት ዓመት ለኢትዮጵያ ተሰጠ?

፲፪፤ እግዚአብሔር ትእዛዙን የጻፈባት ገበታ በምን ምክንያት ለሰው ተሰጠች? እሷስ ማን ትባላለች?

፲፫፤ ሙሴ ስላትን በተቀበለ በስንት ዓመት እግዚአብሔር ጽዮንን ለኢትዮጵያ ሰጠ?

፲፬፤ የብሉይ መሥዋዕት ምንድን ነበር?

፲፭፤ እግዚአብሔር ለቅዱሳን የሚሰጣቸው ተስፋ እንዴት ያለ ነው?

፲፮፤ የዳዊት ተስፋ ምንድን ነው? ትንቢቱስ?

፲፯፤ ክቡር ዘር ምንድን ነው?

፲፰፤ ኢትዮጵያና ቤተ እስራኤል ለእግዚአብሔር ምን ነበሩ?

፲፱፤ እግዚአብሔር የኹለቱን አገሮች ፍቅር ለመግለጥ ምን አደረገ?

፳፤ የዳዊት ዘር የትኛው ነው? በረከቱስ?

፳፩፤ ከዳዊት ዘር መንፈሳዊው ንጉሥ ማነው? ምልክቱስ ምንድን ነው?

፳፪፤ ከዳዊት ዘር ሥጋዊ ዘር ማነው? ምልክቱስ ምንድን ነው?

፳፫፤ በይሁዳ የነበረው የዳዊት መንግሥት በስንት ነገሥታት ተፈጸመ?

፳፬፤ ሰሎሞን በነገሠ ጊዜ ዳዊት ምን አደረገ?

፳፭፤ የዳዊት ጸሎት ለኢትዮጵያ ምን ሰጠ?

፳፮፤ ከቀዳማዊ ምኒልክ እስከ ቀዳማዊ ኃይለ ሥላሴ በኢትዮጵያ የነገሡ ስንት ናቸው?

፳፯፤ በዳዊት ተስፋ ውስጥ ያሉ ሰባቱ ሀብታት ምን ምን ናቸው? ስማቸውን ከነምክንያታቸው ግለጥ።

፳፰፤ በረከት በአበው ዘንድ እንደ ምን ያኽል ይቄጠር ነበር?

፳፱፤ በይስሐቅና በልጆቹ መካከል ምን ማስረጃ ይገኛል?

፴፤ ያዕቆብ፤ ለይሁዳ ምን ተናግሮ ነበር? ነገሩስ መቼ ተፈጸመ?

፴፩፤ በይሁዳ በረከት ምክንያት ለኢትዮጵያ ነገሥታት ምን ስምና ምልክት ተሰጣቸው?

፴፪፤ የይሁዳ ዓላማ ምን ነበረ?

፴፫፤ የኢትዮጵያ ነገሥታት መታሰቢያዎች ምን ምልክት አለባቸው?

፴፬፤ የኢትዮጵያ ነገሥታት ንግግራቸውን «ዐዋጅ» የሚከፍቱበት በምን ቃል ነው?

፴፭፤ ብኵርና ማለት ምንድን ነው? ከምንስ ይገኛል?

፴፮፤ ብኵርና ስንት ዐይነት መልክ አለው? አንደኛውንና ኹለተኛውን ለይ።

፴፯፤ የልደትና የሀብት ብኵርና እንዴት ነው?

፴፰፤ ቃየል ወንድሙን ስለ በደለ በብኵርና ምን መለዋወጥ ተደረገ?

፴፱፤ ኤሳው ምን አደረገ? ያዕቆብስ ምን አገኘ?

፵፤ ሮቤል ምን አደረገ? ይሁዳስ ምን አገኘ?

፵፩፤ ነገሥታት ከሕግ በፊት እንዴት ይነግሡ ነበር? ከሕግ በኋላስ?

ምዕራፍ ፲፫።

ኢትዮጵያ በሕገ ወንጌል።

፩፤ ልዑል እግዚአብሔር አምላክ በረቂቅ ባሕርዩ የሚሠራቸው ምስጢራት ኹሉ፤ የባሕርዩን ርቀት እንድናደነቅ አንጂ፤ ለመመርመር እንዳንሞክር፤ በአፋችንም ቃለ ኅይል እንዳንናገር ብንመረምር ድርስ ነገሩን ማግኘት ቢሳነን ይህ ሊኾን እንዴት ይችላል? ብለን እንዳንጠራጠር ድካማችንን አውቀን ሕሊናችንን ወስነን እንድኖር ለዕውቀታችን ማሠሪያዎች ለዐሳባችን መዝጊያዎች ናቸው።

፪፤ እንዲሁ ሥሉስ አካል፤ ዋሕደ ባሕርይ፤ ረቂቅ ልዑል እግዚአብሔር እሱ ከኹሉ በላይ የፍጡር ባሕርይ የማይመረምረው የወደደውን መኾንና ማድረግ እንዲቻለው፤ ሥራውም ከሥራ በላይ እንደ ኾነ እሱን የመሰለ ሠሪ አድራጊ ፈጣሪ ሥራውንም የመሰለ ሌላ ተሠሪ ተደራጊና ተፈጣሪ ቀድሞ ዛሬኢ ወደፊትም እንደ ሌለ፤ ፍጡር ኹሉ እንዲያምን ለሃይማኖቱ አስገዳጆች ናቸው።

፫፤ ስለዚህ እግዚአብሔር በመጀመሪያ ጊዜ፤ አምላክነቱን ለመመርመር ለሚፈልግ ፍጡር ኹሉ፤ እንዳይመረመር ለመኾን፤ ቻይ መኾኑን ለማስረዳት፤ በመጀመሪዒኢያው ጊዜ በመጀመሪያው ሰዓት በመጀመሪያው ዕለት ሥራውን በጨለማ ሠራ ጀመረ። ያን ጊዜ የተፈጠረ ፍጥረት ኹሉ በጨለማ ውስጥ ነበረ። ጨለማው አልፎ ብርሃን እስኪመጣ ድረስ፤ የሚታይ መልክ የሚሰማ ድምጥ አልነበረም።

፬፤ ነገር ግን ለማነኛውም ነገር፤ ምንጩ መፍለቂያው መምጫውና መገለጫው እሱ ብቻ መኾኑን ሲያስረዳ፤ የጨለማው ሰዓቶች በሚፈጸሙበት ጊዜ ብርሃን ይሁን ብሎ ድምጹን በማሰማት ብርሃንን ፈጠረ።

፭፤ በዚያ ግዚኤ ከአልነበሩበት በድንገት ተጠርተው፤ አሁን ባሉበት ቦታ ተገኝተው፤ ከየት መጡ ወደ የት እንዲሄዱ፤ ምን እንደ ኾኑ፤ ማን እንዳመጣቸው የት እንደ አሉ ሳያውቁ ሲጨነቁ፤ በጨለማ ታፍነው ተሸፍነው የነበሩት እንግዶች ፍጡራን፤ ድንገተኛው የብርሃን ጐርፍ ባጥለቀለቃቸው ጊዜ የነበራቸው ደስታ፤ ይህን ያኽል ነው ብለን ለመናገር ልክ መጠን ምሳሌ ሚዛን ስለማናገኝ መልሳችንም ዝም ነው።

፮፤ ፍጡራንም ደስታ፤ ከወደ የት እንደ መጡ፤ ወደ የት እንዲሄዱ፤ የነበራቸው ዐሳብ ባይቃለልላቸውም ቅሉ፤ «እኔ እግዚአብሔር ነኝ ብርሃን ይኹን» ብሎ ፈጣሪያቸው ድምፁን በሰጣቸው ቃሉን ባሰማቸው ጊዜ ያመጣቸው (የፈጠራቸው) እግዚአብሔር እንደ ኾነ፤ እነሱም ፍጡራን እንደ ኾኑ ቦታቸው ሰማይ ምድር እንደ ኾነ በማወቃቸው ነበርና ፈጣሪያቸውን ቅዱስ ቅዱስ ቅዱስ እግዚአብሔር ብለው አመሰገኑት። ኢሳ ምዕ ፮ ቍ ፩ - ፬።

፯፤ ልዑል እግዚአብሔር ብርሃንን በፈጠረ ጊዜ፤ ጨለማውን ሌሊት ብርሃኑን ቀን ብሎ ጠራው። ትርጓሜውም፤ ሌሊት ማለት ዕረፍት መዓልት (ቀን) ማለት ሥራ ነው።

ከእነዚህ ቃላት፤ ሌሊት የተባለው ቃል፤ ግእዝነቱን እንደ ያዘ ሲኾን ቀን የተባለው ቃል፤ ተቀንየ ከሚለው የግእዝ ግሥ፤ አቃፊዎቹን ተንና የን ትቶ እንደ ጐድን አጥንት ከመሓል አፈንግጦ ወጥቶ መዓልት በሚለው ቃል ፈንታ ትክ ምትክ ኾኖ ቀርቶዋል።

በቤተ ክህነት ግን መዓልት በተባለው ቃል፤ ጥቂት ጥቂት ይሠራበታል።

፰፤ መዓልትና ሌሊት ዐሥራ ኹለት ዐሥራ ኹለት ሰዓት ተካፍለው፤ ሥራቸውን ሲፈጽሙ ፳፬ቱ ሰዓት አንድ ዕለት ይባላል።

፱፤ ይህ ውሳኔ፤ በግእዙ የጸና ነው። በዐማርኛ ግን፤ አንዳንድ ጊዜ ኹለት ቀን ሦስት ቀን ብዙ ቀን ጥቂት ቀን ስንት ቀን እያለ ዕለቱ ቀን ተብሎ ይነገራል። አንዳንድ ግዚኤም ስንት ዕለት መቼ (ዕ) ለት እሑድ ለት ሰኞ ለት እያለ የግእዙን ቃል ይከተላል።

፲፤ በዚህ ዐይነት መንገድ ከፍጥረተ ዓለም ጀምሮ ሌት እየቀደመ፤ ቀን እየተከተለ የእግዚአብሔርን ትእዛዝ ሲያከናውን ይኖራል።

በምሳሌነቱ፤ ሌት ከፍጥረተ ዓለም እስከ ክርስቶስ ልደት የነበረው ዘመን ቀን፤ ከክርስቶስ ልደት እስከ መጨረሻዪቱ የፍርድ ቀን ያለው ዘመን እንደ ኾነ መጻሕፍት ያረጋግጣሉ።

፲፩፤ በዚህ ዐይነት ሌሊቱ ምሽት ውድቅት መንፈቀ ሌሊት አጠባብ ተብሎ ባራት ክፍል ይከፈላል። እንዲሁ ከክርስቶስ ልደት በፊት ያለው ዘመን፤ ከአዳም እስከ ኖኅ፤ ከኖኅ እስከ ሙሴ፤ ከሙሴ እስከ ሰሎሞን ከሰሎሞን እስከ ክርስቶስ ባራት ክፍል የተከፈለ ነው።

፲፪፤ ከዚህም፤ ከምሽት እስከ መንፈቀ ሌሊት ያለው ግማሹ ሌሊት ጨለማ እየጸናበት ስለሚሄድ፤ ግርማ ሌሊት ድምፀ አራዊት እንዲበረታበት ከአዳም እስከ ሙሴ ያለው ዘመን፤ ሥልጣነ ሞት የጸናችበት፤ ኅጢአት የበረታችበት፤ ክፉዎች መናፍስት የሠለጠኑበት፤ ክፉና መልካም ተለይቶ የማይታወቀበት የጣዖት አምልኮት የተመሠረተበት ከባድ የመከራ ዘመን ነበረ።

፲፫፤ በዚህ ዘመን ሰው ኹሉ ልቡ እንደ ወደደው ይሠራ ስለ ነበረ ሕጉ ሕገ ልቡና ይባላል።

፲፬፤ ከመንፈቀ ሌሊት ጀምሮ ያለው ግማሹ ሌሊት ሌሊቱ ጊዜውን እየጨረሰ ጨለማው እየተቃለለ ስለሚሄድ፤ የብርሃንን መምጣት የሚሰብክ የዶሮ ድምጥ እንደሚሰማበት የአጥቢያ ኮከብ እንዲታይበት ከሙሴ እስከ ክርስቶስ ባለው ዘመን ክፉና መልካም ጽድቅና ኅጢአት አምልኮተ ጣዖትና አምልኮተ እግዚአብሔር ተለይቶ ታውቆዋል።

፲፭፤ እንደ ዶሮ መንግሥተ እግዚአብሔርን የሚያስታውቁ የሚሰብኩ በደብረ ሲና የመብረቅ የነጐድጓድ ነጋሪት ድምጥ አቅርንተ መንፈስ የተባሉ የነቢያት ትንቢት ተሰምቶበታል።

እንደ አጥቢያ ኮከብ በደብረ ሲና በደብተራ ኦሪት በቤተ መቅደስ የእግዚአብሔር የክብሩ ምልክት (ብርሃን) ታይቶበታል።

፲፮፤ በዚህ ጊዜ ሰው፤ ለአእምሮው ረዳት የሕግ መንገድ አግኝቶ መመራት ስለ ጀመረ ሕጉ ሕገ ኦሪት ተብሎዋል፤ ትርጓሜውም፤ ብርሃን ወይም ቃል ማለት ነው።

፲፯፤ በሌሊቱ መጨረሻ ለፀሓይ መንገድ ጠራጊ ጎሕ ሰበከ ይባላል። እንዲሁ በዘመነ ብሉይ መጨረሻ የፀሓየ ጽድቅ ኢየሱስ ክርስቶስ መንገድ ጠራጊው ዮሐንስ መጥምቅ፤ ከኔ በፊት የነበረው ከኔ በኋላ ይመጣል፤ እኔ የጫማውን ክር ልፈታ አይገባኝም።

፲፰፤ እኔ በውሃ አጠምቃችኋለሁ፤ ነገር ግን እናንት ሳታውቁት በመካክላችሁ የቆመው እሱ በመንፈስ ቅዱስ በእሳት ያጠምቃችኋል፤ መንግሥተ ሰማያት ቀርባለችና ንስሓ ግቡ እያለ ያስተምር ጀመር። ዮሐ ምዕ ፩ ፲፭ - ፴፩። ማቴ ፫ ፪።

ይህ ትምህርቱ፤ ለኦሪትና ለወንጌል መገናኛ እንደ መኾኑ መጠን ኦሪት ነቢያት ወንጌል የተባበሩት የእግዚአብሔር መድኅኒት ተገልጾ ሥጋ የለበሰ ኹሉ ያየው ዘንድ፤ ተራራው ኮረብታው ዝቅ ብሎ፤ ቆላው መልቶ፤ ተካክሎ የቀና መንገድ እንዲኾን፤ የእግዚአብሔር መንገድ እንዲጠረግ የአውራ ጐዳና ባለሥልጣን ኾነ። ኢሳ ምዕ ፵ ቍ ፫ - ፭። ማቴ ምዕ ፫ ቍ ፫ - ፬።

፲፱፤ ዮሐንስ በጎሕነቱ ሳለ፤ እውነተኛው ፀሓይ ኢየሱስ ክርስቶስ ከምሥራቅ ኆኖት ድንግል ማርያም ወጥቶ ብርሃኑን በዓለም ዘረጋ። በጨለማና ሞት ጥላ የነበሩ ኹሉ፤ ጨለማን በብርሃኑ አርቀው ቅዝቃዜን በሙቀቱ አስለቅቀው እጅግ፤ በጣም ደስ አላቸው። ሌሊት የተዘጋው ተከፈተ። ፍቅር ተመሠረተ። በሰውና በመላእክት በእግዚአብሔርም መካከል የነበረው የጥል ግድግዳ ፈረሰ። የሰው ልጅ ገጸ እግዚአብሔርን አየ። በዚች ቀን፤ መላእክትና ኖሎት አብረው ለምስጋና በተሰለፉ ጊዜ፤ ይህ መልአክ ነው፤ ይህ የከብቶች እረኛ ነው ብሎ ሊለይ የሚችል ኑሮ ይኾን? እንጃ። ዕፁብ ድንቅ የእግዚአብሔር ሥራ ረቂቅ የዚህ የልደት በዓል ደስታ ተካፋዮች ኹሉ፤ ከሰማውያን መላእክት እስከ እንስሳት ድረስ ብፁዓን ናቸው። ኢሳ ምዕ ፱ ፩። ሕዝ ምዕ ፵፬ ፩ - ፬። ሉቃ ምዕ ፪ ቍ ፩ - ፳፩።

፳፤ በዚህ ቀን ጥንታዊ ፍቅሩን በማይረሳ አምላክ፤ በሕገ ልቡና እሱን መሻቷን በሕገ ኦሪት እሱን ብቻ በማምለክ መጽናቷን፤ መምህሮቿ አባቶቿ ኖህ መልከ ጼዴቅ አብርሃም ዳዊት የሰጧትን ትምህርት ሳትለውጥ ሃያምኖቷን ሳታናውጥ፤ በጎ ምግባሯን ሳታበላሽ፤ ልቡናዋን በፍቅረ ጣዖት ሳታቆሽሽ፤ በንጽሕና ስትጠብቀው መቄየቷን ያውቃልና፤ ርዳን ቢሉት ርዱኝ፤ ደግፈን ቢሉት ደግፉኝ ለሚል፤ ቢያነሡት ቢጥሉት ቢቄርጡት ቢፈልጡት ቢያነዱት ይህን አደረጋችሁኝ ለማይል ጣዖት፤ ራሱዋን ያላዋረደች እጁዋን ያልዘረጋች ጉልበቷን ያለንበረከከች ድንግልናዋን ያላረከሰች ቃል ኪዳኗን ያላፈረሰች ድንግሊቱ ኢትዮጵያ ከመላእክትና ከኖሎት ጋራ በዓለ ልደቱን እንድታከብር፤ በረከተ ልደቱን እንድትካፈል ፈቅዶ በመለኮታዊ ኅይሉ ወደ ቤተልሔም ጠራት።

፳፩፤ የሰማያዊ ልዑል አምላክ፤ ሰማያዊ መልክተኛ ኮከብ፤ መልክቱን በነገራት ጊዜ፤ አቅራቢያዬ መልካሟ ርግቤ፥ የእኔ ሆይ፤ ወደ ግንቡ አጠገብ ወደ ዋሻው ጥላ፤ እኔ ወደ አለኹበት ወደ በረት ነዪ እያለ የሚጠራትን ሰው የኾነውን አምላክ (አማኑኤልን) ለማየት፤ ቃልሽ ያማረ ፊትኽ የከበረ ነውና ቃልኽን አሰማኝ፤ ፊትኽን አሳየኝ እያለች፤ የወደቀበትን ለማየት ገሠገሠች እንጂ፤ ልዋል ልደር አላለችም። የምትናፍቀውንም ለማየት ስለ ቸኰለች፤ ለጥሪዋ ምክንያት አልሰጠችም። መሐ ምዕ ፪ ቍ ፲ - ፲፬።

፳፪፤ ይህች ጥንተ ስንዱ እመቤት ለጕዞ በተነሣችበት ጊዜ፤ ነቢይ ዳዊት ይገንዩ ቅድሜሁ ኢትዮጵያ። ወጸላእቱሂ ሐመደ ይቀምሑ። ነገሥተ ተርሴስ ወደስያተ አምኃ ያበውኡ። ነገሥተ ሳባ ወዐረብ ጋዳ ያመጽኡ። ወይሰግዱ ሎቱ ኵሎሙ ነገሥተ ምድር። ባለው ቃለ ትንቢት መሠረት፤ ባለባልትናዪቱን ባለሙያዪቱን ንግሥት ማክዳን ተከትላ ወርቅ ዕጣን ከርቤ የተባሉትን ገጸ በረከቶች አሰናድታ፤ ጕዞዋን ቀጠለች።

፳፫፤ በአካሄዷም ወርቅ ከርቤ ዕጣን የሽቱ ቅመሞችን ይዛ፥ ክረምት ደመና ወይም ጢስ መስላ የሱዳንን የግብጽን በረሃ ቄርጣ ወደ ኢየሩሳሌም የምትወጣ ያች ማናት? እንደ ፀሓይ የሞቀች፤ እንደ ጨረቃ የደመቀች እንደ ዕለተ ምጽአት የምታደነግጥ፤ እንደ ጎሕ የምትጐበኝ (የምታበራ) ያች ማናት እያለ በመደነቅ ንጉሥ ሰሎሞን ድምፀ ትንቢቱን ያሰማ ነበር። መኃ ምዕ ፫ ቍ ፮። ምዕ ፯ ቍ ፬ - ፲።

፳፬፤ «ያን ጊዜ፤ ነቢዩ ኢሳይያስ፤ ስለ ኢየሩሳሌም ዓለምን ጭጋግ ጨላማ ሸፍኗታል፤ በአንቺ ግን የእግዚአብሔር ብርሃኑና ምስጋንው ጌትነቱም ተገለጠብሽ ብሎ በሌሊተ ልደቱ የኾነውን እንደ ሉቃስ ዐሳብ ከተናገረ በኋላ ኢሳ ምዕ ፰ ቍ ፪። ወትሬእዪ ሶቤሃ ወትፈርሂ ወይደነግፀኪ ልብኪ፤ እስመ ይትመየጥ ኅቤኪ ብዕለ ባሕር ዘአሕዛብ ወዘበሓውርት። ወያመጽኡ መራዕየ አግማል ወይከድኑ አናቅጸኪ አግማለ ምድያም ወያመጽኡ እምሳባ ወርቅ ወስሂነ ወይዜንው መድኅኒተ ዘእምኅበ እግዚአብሔር። ከሳባ ወርቅና ዕጣን ያመጣሉ። ከእግዚአብሔርም የኾነውን መድኅኒት ያወራሉ።

የግመል ብዛት በርሽን ሲሸፍነው ብዙ ግመሎች እየተነዱ ወደ አንቺ ሲመጡ የአሕዛብ ሀብት ወደ አንቺ ሲመለስ አይተሽ ልብሽ ይደነግጥብሻል። ብዙ ወገኖች ከሩቅ ሀገር ወደ አንች ይመጣሉ። በእስራኤል ስለ ተመሰገነው ስለ እግዚአብሔር ስም እጅ መንሻ አድርገው ያዘጋጁትን ወርቃቸውን ብራቸውን ከሳቸው (ከእነሱ) ጋራ ያመጣሉ ብሎ ስለ ኢትዮጵያውያን ነገሥተ ሳባ የተናገረው ደረሰ ተፈጸመ። ኢሳ ምዕ ፰ ቍ ፬ - ፯።

፳፭፤ እነዚህ ነገሥታት ኮከቡን፤ በምሥራቅ አይተን ልንሰግድለት መጥተናልና የተወለደው የአይሁድ ንጉሥ ወደ የት ነው እያሉ፤ ከኢየሩሳሌም ከተማ በአፍኣ በጐልጐታ ሰፍረው አድረው የጥያቄያቸውን ውጤት ለማግኘት ወደ ኢየሩሳሌም ከተማ ገቡ። ማቴ ምዕ ፪ ቍ ፩።

፳፮፤ ከደቂቀ ነቢያት አንዱ ሚክያስ፤ ወተንሥኡ ሰባቱ ኖሎት ወስምንቱ ሰራዊት። ሰባቱ እረኞች፤ ስምንቱ አለቆች ይነሡበታል እንዲል፤ ጊዜው ኢትዮጵያና ፋርስ የግዛት ወሰን ኩታ አጋጣሚነት በነበራቸው ጊዜ በመኾኑ፤ አብረዋቸው የሄዱት ነገሥታት መኳንንት ብዙዎች ናቸው። ነገር ግን፤ እጅ መንሻ ለማቅረብ በረከተ ልደቱን ለመሳተፍ፤ እግዚአብሔር የቀጠራቸው በትንቢት የጠራቸው የወርቅ የዕጣን የከርቤ ባለቤቶች፤ መሊኩ ወይም ሚሊቹር ማንቲ ሶራ በዲሳስፋር የሚባሉት ሳባውያን ነገሥታት ነበሩ። ሚክ ምዕ ፭ ቍ ፭።

፳፯፤ ሄሮድስ ንጉሥና ኢየሩሳሌም፤ ሰልፋቸውን ብዛታቸውን ቅልጥፍናቸውን አይተው ጥያቄያቸውንም ሰምተው ደነገጡ ተሸበሩ።

፳፰፤ ሄሮድስ ንጉሥም ካህናቱን ለብቻቸው ጠርቶ ስለ ክርስቶስ የተነገረውን ትንቢት ጠይቆ ከተረዳ በኋላ፤ ሰብአ ሰገልን ወደ ቤተ ልሔም ሰደዳቸው ሲሸኛቸውም፤ ድርሰ ነገሩን ጠይቃችሁ ያገኛችሁት እንደ ኾነ፤ እኔም መጥቼ እንድሰግድለት ተመልሳችሁ ንገሩኝ ሲል በጥብቅ አደራ ለመናቸው።

፳፱፤ ይህ ቃል፤ ክርስቶስ ንጉሥ ብቻ ሳይኾን ነገሥታት የሚሰግዱለት ንጉሥ ነገሥት መኾኑን ስለሚያስረዳ፤ ለሰብአ ሰገል ታላቅ የሃይማኖት ምስክር ኾነላቸው።

፴፤ እግዚአብሔር፤ በፈቀደ ጊዜ ሥራውን ለማስመስከር፤ ኅጥእ ጻድቅ አማኒ መናፍቅ ሰው ሰይጣን እንስሳ ደንጊያ ስለማይመርጥ በአዳም፤ ጊዜ ያ እባብ ዲያብሎስ ይህችን ዕፀ በለስ ብትበሉ ዐይናችሁ ይከፈታል መልካምና ክፉ ታውቃላችሁ እንደ እግዚአብሔርም ትኾናላችሁ ብሎ፤ ሰው አምላክ እንዲኾን የተነበየውን ያኽል። ዘፍ ምዕ ፫ ቍ ፫ - ፭። ሄሮድስም መጥቼ እሰግድለት ዘንድ ርግጡን ንገሩኝ ሲል በተናገረው ቃሉ፤ በመንፈስ ቅዱስ አስገዳጅነት ያለ ልቡ ምስክርነቱን ሲሰጥ፤ በቤተ ልሕሄም የተወለደው፤ ሰብአ ሰገል የሚፈልጉት ንጉሥ ክርስቶስ ምድራዊ ያይደለ ሰማያዊ፤ የአንድ መንደር ያይደለ የዓለም ኹሉ የከሐድያን አይሁድ ያይደለ፤ የአይሁድ የተአማንያን ንጉሥ እንደ ኾነ እሰግድለታለሁ ብሎ በማረጋገጡ፤ በግድ ከነቢያት ውስጥ ኾነ።

፴፩፤ ከዚህ በኋላ ሰብአ ሰገል፤ በኮከብ እየተመሩ፤ በሄሮድስና በካህናት ምስክርነት ልባቸውን እያጠነከሩ፤ ሃይማኖታቸውን እያመሳከሩ ወደ ቤተ ልሔም ደረሱ።

፴፪፤ ከምሥራቅም እስከ ቤተ ልሔም የመራችው ኮከብ፤ ዘኍ ምዕ ፳፬ ቍ ፲፯። የተጻፈውን በመተርጐምና የኢሳይያስን ቃል በመጥቀስ፤ ነዋ አምላክክሙ፤ ነዋ ንጉሥክሙ እነሆ አምላካችሁ፤ እነሆ ንጉሣችሁ ብሎ አመለከታቸው። ወደ ቤትም ከገቡ ጊዜ፤ በኮከብ እንደ አዩት አርኣያ ከእናቱ ድንግል ማርያም ጋራ ሕፃኑን አገኙ።

፴፫፤ ከዚህ በኋላ፤ ሣጥናቸውን ከፍተው ኮረጃቸውን (ቦርሳቸውን) ፈተው ወርቅ ዕጣን ከርቤ እጅ መንሻ አቀረቡለት። ምክንያቱም፤ ወርቅ ስለ ንጉሥ ነገሥትነቱ፤ ዕጣን ስለ አምላክነቱ፤ ከርቤ ስለ ሞቱ ነበር። ማቴ ምዕ ፪ ቍ ፩ - ፲፪።

፴፬፤ በዚህ ጊዜ፤ ኢየሩሳሌም መጻሕፍት መምህራን እያሏት ኖሎት መላእክት ነቢያት እየመሰከሩላት፤ የእግዚአብሔር የክብሩ ብርሃን እያመለከታት ወደሱዋ የመጣውን ንጉሥ፤ ሳታውቀው ሳታየው፤ ሳትለየው፥ ኢትዮጵያ በብዙ ሺ ምዕራፍ ኪሎ ሜትር የሚገመት መንገድ ሄዳ፤ እጅ መንሻውን በማቅረቧ፤ በረከተ ልደቱን በመሳተፏ፤ ለመፈሰ ትንቢት በመታዘዟ፤ ከእግዚአብሔር ጋራ ያላትን ግለኛ ፍቅር፤ በግልጽ አሳይታለች። በዚህ ጊዜ ከእናት ትቀርብ ሞግዚት የተባእልው ተረት ተፈጸመ። ሉቃ ምዕ ፪ ቍ ፩ - ፳፩። ሚክ ምዕ ፭ ቍ ፩።

፴፭፤ ሰብአ ሰገል እጅ መንሻውን ካቀረቡ በኋላ ወደ ሄሮድስ እንዳይመለሱ የእግዚአብሔር መላክ በሕልም ስለ ነገራቸው የፈለጉትን አግኝተው የተመኙትን አይተው መስማት፤ በማየት ተለውጦላቸው፤ ሃይማኖታቸውን አጽንተው ደስ እያላቸው በሌላ መንገድ በሌላ ሃይማኖት ወደ አገራቸው ተመለሱ፤ አርባ ቀን ወደ ቤታቸው ደረሱ።

፴፮፤ እነዚህም አርባ ቀኖች የእስራኤል መልክተኞች ኢየሩሳሌምን ጐብኝተው የተመለሱባቸው አርባ ቀኖች እስራኤል ምድረ ርስት እስኪገቡ በምድረ በዳ ለፈጸሟቸው አርባ ዘመናት ምሳሌዎች እንደ ኾኑ ዘኍ ምዕ ፲፬ ቍ ፴፫ - ፴፬። ከክርስቶስ ልደት በኋላ ኢትዮጵያ ዜና ጥምቀትን ሳትሰማ ለቄየችባቸው አርባ ዘመኖች ምሳሌዎች ኾኑ።

፴፯፤ ሰብአ ሰገል ከሄዱ በኋላ፤ ሄሮድስ እንደ ተሣለቁበት ባየ ጊዜ እጅግ ተቄጣ፤ ከሰብአ ሰገልም በተረዳው የዘመን ቍጥር ልክ፤ ከዓመት እስከ ኹለት ዓመት ተመንፈቅ ዕድሜ ያላቸውን ሕፃናት በማስገደሉ፤ ከመከራው ጽናት ከግፉ ብዛት የተነሣ ከወላጆቹ የሚመነጨው የለቅሶ የዋይታ ድምጽ ኤርሚያስ እንደ ተናገረ እስከ ዛሬ ራማ ተሰማ ማቲኤ ምዕ ፪ ቍ ፲፮ - ፲፰። ዘፍ ምዕ ፴፭ ቍ ፲፱። ኤር ምዕ ፴፩ ቍ ፲፭።

፴፰፤ ይህ ጊዜ፤ ነቢያት ወደሷ የተላኩትን ኹሉ የገፈፈች የገረፈች የሰቀለች የገደለች እንስት አንበሳዊት ኢየሩሳሌም የነቢያትን ደም ከአፈሰሰች በኋላ ከአቤል ደም ጀምሮ በቤተ መቅደስ ውስጥ እስከ ገደለችው እስከ ዘካርያስ ደም ድረስ የጻድቃን የነቢያት ኹሉ ደም ከሷ ይፈለግ ዘንድ፤ በመጨረሽው የነቢያትን ጌታ ገድላ ደሙን የደማቸው ፍጻሜ ማኅተም ለማድረግ መንፈሳዊ ዜግነቷን ለዲያብሎስ ሥጋዊ ዜግነቷን ለቄሳር ለውጣ ለማስመዝገብ፤ የተሰለፈችበትና ትጥቋን ያጠበቀችበት ጊዜ ነው። ማቴ ምዕ ፳፫ ቍ ፴፩ - ፴፭።

፴፱፤ ክርስቶስ በተወለደ በአርባ ዘመን የንግሥት ሕንደኬ ጃንደረባ እንደ ኦሪት ሕግ፤ ኢየሩሳሌም ሄዶ በዓል አክብሮ ሲመለስ በሰረገላው ተቀምጦ መጽሐፈ ኢሳይያስ እያነበበ ከኢየሩሳሌም ወደ ጋዛ በምታስወርደው መንገድ ሲሄድ ይህን ሰረገላ ተከተለው ብሎ መንፈስ ቅዱስ ፊልጶስን አዘዘው።

፵፤ ፊልጶስ ሰረገላውን እየተከተለ ሲሄድ ጃንደረባው፤ እንደ በግ ለመታረድ መጣ፥ በግ ጸጕሩን ሲሸልቱት፤ ከሌሊት ቍር ከመዓልት ሐሩር የምድነብት ጸጕሬን ለምን ትሸልቱኛላችሁ? ብሎ በሸላቾቹ ፊት እንዳይናገር ሲገፉት ሲገርፉት ሲሰቅሉት ሲቸነክሩት በምን ዕዳዬ ነው? ብሎ አልተናገረም። ሕይወቱ ከምድር ተቄርጣለችና ማለት ከሰቀልነው ከገደልነው፤ ዓለም ሳይፈጠር ከአብ ያለ እናት ዓለም ከተፈጠረ በኋላ ከድንግል ያለ አባት መወለዱን ማን ይናገራል? ብለው ይሙት በቃ ቢፈርዱበት፤ ተሰቅሎ ሙቶ በሞቱ ዓለምን አድኖ ሞትን ድል ነሥቶ መግነዝ ፍቱልኝ መቃብር ክፈቱልኝ ሳይል ተነሣ በማለት፤ ሕማሙን ሞቱን ከሓሊነቱን ሲያመለክት የተናገረውን ከነቢዩ ከኢሳይያስ ትንቢት ፶፫ኛውን ምዕራፍ ሲያነብ ሰምቶ፤ ይህን የምታነበውን ቃል ታውቀዋለህን ብሎ ጠየቀው። ኢሳ ምዕ ፶፫ ቍ ፯ - ፱።

፵፩፤ ጃንደረባውም ምስጢሩን ጠልቆ ጠንቅቆ የነገረኝ የለምና እንዴት ዐውቀዋለሁ? እንግዲህ ነቢይ ይህን የተናገረ ስለ ራሱ ነው? ወይስ ስለ ሌላ እባክህ ንገረኝ ብሎ ለመነው። ለንግግር እንዲመቸውም በሰረገላው አስቀመጠው።

፵፪፤ ፊልጶስም፤ በለመደው ለማስረዳት ሲል፤ ከዚሁ ከኢሳይያስ ትንቢት፤ ስለ ልደቱ ድንግል በድንግልና ፀንሳ በድንግልና ወንድ ልጅ ትወልዳለች ስሙንም አማኑኤል ትለዋለች፤ ማርና ቅቤ ይብበላል ማለት፤ ኦሪትን ወንጌን ያስተምራል፤ ይህም እሱ እግዚአብሔር ከሰማይ የሚሰጠው ምልክት ነው። ኢሳ ምዕ ፯ ቍ ፲፬።

፵፫፤ ሰውም ቢኾን የባሕርይ አምላክ እንደ ኾነ ሲያስረዳ ሕፃን ተወልደልን ወንድ ልጅም ተሰጠን (ወልደ ለኩነተ ሥጋ ተሰጠልን) አለቅነቱ በጫንቃው ነው ማለት፤ ሥልጣን የባሕርዩ ነው፤ መካር ብርቱ አማልክ የዘለዓለም አባት የሰላም አለቃ ስለ ኾነ፤ ስሙ ድንቅ ተብሎ ይጠራል። ኢሳ ምዕ ፱ ቍ ፮ - ፰።

፵፬፤ ይህንና ይህን የመሳሰለውን ቃል ሲተረጐምለት ከቄየ በኋላ፤ ጥምቀት ከክርስቶስ ተገኝታ በስሙ ለሚጠመቁ ኹሉ ልጅነትን እንድታሰጣቸው ከመድኅኒት ምንጭ በደስታ ውሃ ትቀዳለህ። አክሊል እንደ ለበሰ ወንድ ሙሽራ፤ በሽልማቷም እንደ አጌጠች ሴት ሙሽራ፤ የሕይወት ልብስ አልብሰኸኛልና፤ የጽድቅንም መጐናጠፊያ ደርበህልኛልና፤ በእግዚአብሔር ደስ ይለኛል። ሰውነቴም በአምላኬ በመኅኒቴ ደስ ይላታል። ያለውን እያስረዳው መንገዳቸውን ሲሄዱ ውሃ ባለበት ደረሱ። ኢሳ ምዕ ፲፪ ቍ ፫። ምዕ ፷፩ ቍ ፲።

፵፭፤ ጃንደረባውም ከእናቱ ከኢትዮጵያ ባገኘው የኦሪት ትምህርት ልቡናው የታደሰ አእምሮው የጐለመሰ በመኾኑ፤ ኦሪት ወደ ክርስቶስ ስለ መራችው ወዲይውኑ፤ ኦሪት ነቢያት ወንጌል የሚያስተምሩ ክርስቶስን ተቀብሎ፤ ውሃ ይኸው ብጠመቅ ማን ይከለክለኛል? ብሎ ሰረገላውን አቁሞ ወደ ውሃው ወረዱና በፊልጶስ እጅ በክርስቶስ ስም ተጠመቀ። በኦሪትም ውጥን የነበረችውን ሃይማኖቱን ፍጹም አደረጋት።

፵፮፤ ጃንደረባውም የሐዋርያውን ትምህርት ተቀብሎ ወደ አገሩ ገብቶ የወንጌልን እምነትና ጥምቀትን ሰበከ። የሐዋ ሥራ ምዕ ፰ ቍ ፳፮ - ፵።

፵፯፤ ኢትዮጵያ እጅ መንሻ አቅርባ በተመለሰች አርባ ቀኖች ቍጥርና ልክ አርባ ዘመን ካለፈ በኋላ ክርስቶስን ተቀበለች። ይህ ጊዜ ቤተ እስራኤል ከሰቀልነው ከገደልነው ቅድመ ዓለም ከአብ ያለ እናት፤ ድኅረ ዓለም ከድንግል ያለ አባት መወለዱን ማን ይናገራል ብላ፤ የሰቀለችው የገደለችው የሕይወት ራስ ክርስቶስ በትንሣኤው ስለ አሳፈራት፤ በልደቱ እንደ ተቄጣች በትንሣኤውም ተቄጥታ ምእመናንን ለመግደል፤ ከሞት የተረፉትን ለማሳደድ ለማባረር መጻሕፍትን ለመቄንጠል የጀመረችውን እንቢታ ለመፈጸም ቍርጥ አድርጋ የተሰለፈችበት ጊዜ ነበር።

፵፰፤ የዐመፅ ሥራዋንም ለመፈጸም ሳውል የተባለውን ጀግና ምእመናንን እንዲያድን፤ የማሰር የመፍታት የመደብደብ የመዝረፍ መብት ሰጥታ ሾመች። እነ እስጢፋኖስን በድንጋይ ወግራ፤ እነ ያዕቆብን በሰይፍ መትራ ገደለች። የሐዋ ምዕ ፱ ቍ ፩ ፪። ምዕ ፯ ቍ ፶፰።

፵፱፤ ስለ ክርስቶስ እንደ ቅዱስ ወንጌል ገልጠው አፍርጠው አበጥረው አንጠርጥረው የሚመሰክሩትን ሄኖክን ጥበብን ተረፈ ኤርምያስን መጽሐፈ ልደትን እነሱንም የመሳሰሉትን ግማሹን እየፋቀች አበላሸቻቸው፤ ግማሹን እየቄነጠለች አቃጠለቻቸው።

፶፤ ከዚህ በኋላ ከልደት በሦስት መቶኦ ዓመተ ምሕረት ኢትዮጵያ ቅዱስ ፍሬምናጦስን በፈቃዷ ወደ እስክንድርያ ልካ፤ መጽሓፍተ ሐዲስት፤ በጠቅላላው ሥርዐተ ቤተ ክርስቲያን እንዲመጡላት በማድረጓ፤ ሊቀ ካህናት አዛርያስ የተከለላት፤ ሐዋርያ ፊልጶስ ውሃ አጠጥቶ ያሳደገላት ተስፋ ሕይወት ፍሬውን ሰጠ።

፶፩፤ ኢትዮጵያ፤ ሥርዐተ ቤተ ክርስቲያን ከሐዋርያው ከማርቆስ መንበር እንዲመጣላት መፍቀዱዋ፤ ቅዱስ ማርቆስ ቃለ ዐዋዲ ዘይሰብክ በገዳም ጺሑ ፍኖተ እግዚአብሔር ወአርዩ መጽያሕቶ…..የእግዚአብሔርን መንገድ ጥረጉ ጥርⷛውንም የተደላደለ አድርጉ የሚል ያዋጅ ነጋሪ ድምጽ በምድረ በዳ ይሰማል ያለውን ትንቢት ጠቅሶ በወንጌሉ መጀመሪያ ስለ ጻፈ፤ ኢሳይያስ በትንቢት ፊልጶስ በስብከት ማርቆስ በጽሕፈት ያጣሩትን የምሥር አበባ እንደ ንብ ቀሥማ፤ እንደ ዕንጀራ ማር አድርጋ በመጋገሯ በጣዕሙ፤ ምረትን በመብራትነቱ ጨለማን ለሚያርቅ ሰው ኹሉ፤ በማይጠገብ መዓር ተዋሕዶ ሃይማኖቷ ባልትናዋ ባለሙያነቷ ዘለዓለማዊ እንደ ኾነ፤ ሲመሰከር ይኖራል ኢሳ ምዕ ፵ ቍ ፫። ማር ምዕ ፩ ቍ ፫።

፶፪፤ ይህ ጊዜ ቤተ እስራኤል መድኅኒታችን ኢየሱስ ክርስቶስ በምሳሌ በዐጸደ ወይን እንደ ነገራት፤ የወይኑ ባለቤት ፍሬውን ያመጡለት ዘንድ በፊት አንድ ጊዜ ኹለት ጊዜ፥ አሽከሮቹን በመጨረሻ ልጁን ቢልክባት፤ አሽከሮቹን በልዩ ልዩ ምክንያት ፈጅታ ያው አልበቃ ብሎ የደማቸው መፈጸሚያ የግፋቸው መደምደሚያ አድርጋ ልጁን በመግደሏ፤ ክፉዎች በክፉ ሊያጠፋቸው ይገባል ብላ እንደ ፈረደችው ይፈጸም ዘንድ፤ የወይኑ ባለቤት ክፉዎችን በክፉ አጥፍቶ፤ መንግሥትን ከእነሱ ነሥቶ፤ ፍሬ ከሀብት ከበረከት ተለይታ ከሀገሯ ወጥታ፤ በዓለም ልዩ ልዩ ክፍለ አገሮች፤ በስደት የተበታተነችበት ስሟም ካይላ ፈላሻ ተብሎ የተጠራበት ጊዜ ነው። ማቴ ምዕ ፳፩ ቍ ፴፫ - ፵፩።

፶፫፤ ይህንም ያመጣው ከሕይወት ሞትን በመረጠችበት በዚያ በፋሲካ ቀን እኛ ከቄሳር በቀር ንጉሥ የለንም ስትል የመሰከረችለት፤ ቅንኣት በሚባለው ወተት ያጐለመሰችው፤ ምቀኝነት በሚባለው ቅብዐት ያለሰለሰችው የቄሳር በሽታነት ነው። ዮሐ ምዕ ፲፱ ቍ ፲፭።

፶፬፤ ኢትዮጵያ፤ በሕገ ልቡና በሕገ ኦሪት በሕገ ወንጌል በሦስቱም ሕግጋት ደም ማፍሰስ አጥንት መከስከስ ሳይኖርባት፤ በቅን ልቡና በትሑት ስብእና ለፈጣሪዋ ቅን ታዛዥነቷን እየገለጸች ወደሱዋ የተላኩትን ኹሉ በሰላም በፍቅርና በክብር እየተቀበለች ሃይማኖቷን ከግቡ አደረሰች።

፶፭፤ ባለፈው ከጠቀስናቸው፤ ኢትዮጵያና እንቢተኛዪቱ ትውልድ ከሚፋረዱዋቸው ሦስት ነገሮች ሦስተኛው፤ ቤተ እስራኤል ተስፋዋን እንቢ ስትል ኢትዮጵያ በኮከብ እየተመራች ኢየሩሳሌም ድረስ ሄዳ፤ ከፈጣሪዋ ተዋውቃ በዐይነ መንፈስ ታየው ትናፍቀው የነበረውን አምላክ በዐይነ ሥጋ አይታ፤ ለይታ መመለሱዋ ነው። ማቴ ምዕ ፲፪ ቍ ፵፪።

፶፮፤ እንዲሁም ነቢዩ ዳዊት፤ ይገንዩ ቅድሜሁ ኢትዮጵያ፤ ወጸላእቱሂ ሐመደ ይቀምሑ።…..ኢትዮጵያውያን ይገዙለታል። ጠላቶቹ ግን ይዋረዳሉ ሲል በተናገረላት ቃል መሠረት፤ የተወለደው የአሁድ ንጉሥ ወደ የት ነው? ብላ የጠየቀቻት እየሩሳሌም፤ ወደ ቤተ ልሔም ሄደሽ ፈልጊ ብላ የተዘባበተችበትን ያህል፤ በበረት የተኛውን አምላክ ሳትንቅ ሳታቃልል ከስግደት ጋራ የተፈቀደላትን እጅ መንሻ በማቅረብ፤ ሞቱን መንግሥቱን አምላክነቱን መስክራ ጠላቶቹን አሳፍራ ሃይማኖቷን አድሳ ታሪኳን ቀድሳ መንበረ ዳዊትን ከነ ተስፋው ወርሳ መኖሯ ነው። መዝ ምዕ ፸፱ ቍ ፩ - ፲፫።

፶፯፤ በዚህ ቀን ታላቅ ምሥጢሪ ተደረገ። ኢየሩሳሌም በበረት የተኛውን ድኻ አይታ ተጸየፈች። ኢሳይያስ ያስተማራትን ረሳች። ኢሳ ምዕ ፯ ቍ ፲፬።

፶፰፤ ኢትዮጵያ ግን በጨርቅ የተጠቀለለው በበረት የተኛው ንጉሠ ነገሥት ሊቀ ካህናት አምላከ አማልክት እንደ ኾነ ዐወቀች፤ አመነች መሰከረች።

፶፱፤ መልከ ጼዴቅ ዳዊት ኢሳይያስ ሌሎችም ነቢያት በአስተማሯት ትምህርት ሠራችበት። ስለዚህም በታላቁ ዙፋን ፊት እንቢተኛዎቹን ለመፋረድ መብት ተሰጣት።…..ስለዚህ የገናናዪቱ ኢትዮጵያ ልጅ የኾነው ኹሉኡ፤ የእናቱ ታሪክ የሚታደስበትን ጽሑፍ፤ ከመጽሐፍ ቅዱስም ኾነ ከልዩ ልዩ የታሪክ መጻሕፍት እየለቀመ ሊሰበስብ ይገባል እንጂ በንጽሕናዋ ላይ ልዩ ልዩ አሰተኛ ምክንያት ሲፈጥር ቢገኝ፤ በአባቱና በእናቱ ላይ የድፍረት ቃል የተናገረ ይሙት ያለ እግዚአብሔር ይፈርድበታል። ዘፀ ምዕ ፳ ቍ ፲፪። ምዕ ፳፩ ቍ ፲፯። ማቴዎስ ምዕ ፲፭ ቍ ፬።

፷፤ ስለዚህ እኛ ኹላችን እንደ ጫማ ወይም እንደሌላው ዕቃ የምንቀባው ልዩ እምልከኛ ቀለም ካልተገኘልን በቀር ያለ ቀለማችን የሚያስጠጋን የለምና መጥፎ መጥፎውን ዐሳብ ትተን፤ ኢትዮጵያነታችንን ከልብ እንመን በአፍም እንታመን።

፷፩፤ በረከተ ልደቱን ለኢትዮጵያ የሰጠ አምላክ ይክበር ይመስገን አሜን።

ጥያቄ።

፩፤ እግዚአብሔር በረቂቅ ባሕርዩ የሚሠራቸው ምስጢራት፤ ለእኛ ምን ይኾኑናል?።

፪፤ እግዚአብሔር የወደደውን መኾን፣ የወደደውን ማድረግ ይችላልን?

፫፤ እግዚአብሔርን የመሰለ ሌላ ፈጣሪ አለን?

፬፤ እግዚአብሔር በመጀመሪያው ጊዜ ምን አደረገ? ሥራውስ ምን ያመለክታል?

፭፤ እግዚአብሔር የጨለማው ሰዓቶች በሚፈጸሙበት ጊዜ ምን አደረገ?

፮፤ እንግዶቹ ፍጡራን የመጡበትን ያሉበትን የሚሄዱበትን ያውቁ ነበር?

፯፤ በዚያ ጊዜ የፈጣሪን ስም ማን ገለጸ?

፰፤ ፍጡራኑ፤ ከቀደመው ዐሳባቸው ምን ተረዱ? ምን ቀረባቸው? በኋላስ ምን አደረጉ?

፱፤ እግዚአብሔር ጨለማን ብርሃንንስ ምን ብሎ ጠራ? የአጠራሩስ ትርጓሜ ምንድን ነው?

፲፤ ሌሊት ቀን፤ የተባሉት ቃላት በዐማርኛ እንዴት ይነገራሉ?

፲፩፤ ዮሐንስ መጥምቅ ለምን ተላከ?

፲፪፤ ከዮሐንስ በኋላ ማን መጣ?

፲፫፤ በጨለማና በሞት ጥላ የነበሩ ምን ጥቅም አገኙ?

፲፬፤ እግዚአብሔር ለኢትዮጵያ ምን አደረገ?

፲፭፤ ኢትዮጵያ ከእግዚአብሔር በተጠራች ጊዜ ቸል አለችን?

፲፮፤ ኢትዮጵያ፤ ለክርስቶስ ያቀረበችው እጅ መንሻ ምንድን ነው?

፲፯፤ ሰብአ ሰገል ወደ ኢየሩሳሌም በገቡ ጊዜ ጥያቄያቸው ምንድን ነበር?

፲፰፤ ሄሮድስና ኢየሩሳሌም ምን ኾኑ?

፲፱፤ ሄሮድስ ንጉሥ ካህንትን ጠይቆ ሰብአ ስገልን ምን አላቸው?

፳፤ ሰብአ ሰገል ወደ ቤተ ልሔም በደረሱ ጊዜ ምን አገኙ?

፳፩፤ ሰብአ ሰገል በመጡበት መንገድ ተመለሱን?

፳፪፤ ሰብአ ሰገል ከሄዱ በኋላ ሄሮድስ ምን አደረገ?

፳፫፤ ፊልጶስ ሰረገላውን በተከተለ ጊዜ ጃንደረባው ምን ያደርግ ነበር?

፳፬፤ ፊልጶስ ጃንደረባውን ስለ ስንት ነገሮች አስተማረው?

፳፭፤ እነሱንስ ከምን መጽሐፎች ጠቅሶ አስረዳው?

፳፮፤ ከትምህርቱ በኋላ ጃንበረባው ምን አለው?

፳፯፤ ጃንደረባው በማን ስም በማን እጅ ተጠመቀ?

፳፰፤ ጃንደረባው በአገሩ ምን አደረገ?

፳፱፤ ኢትዮጵያ ከክርስቶስ ልደት በኋላ በስንት ዓመት ጥምቀትን ተቀበለች? ሳውል የተባለው ሰው በእስራኤል ምንድን ነበር?

፴፤ ቤተ እስራኤል ስለ ክርስቶስ በግልጥ የሚመሰክሩትን ምን አደረገቻቸው?

፴፩፤ ኢትዮጵያ ፍሬምናጦስን ወደ እስክንድርያ ለምን ላከች?

፴፪፤ ኢትዮጵያ በሦስቱም ሕግጋት፤ ወደሱዋ የተላኩትን ገድላለችን?

ምዕራፍ ፲፬።

አንዲት ሃይማኖት።

፩፤ በሕገ ልቡና በሕገ ኦሪት በሕገ ወንጌል በሦስቱም ሕግጋት፤ እግዚአብሔር አንድ ነው፤ ሃይማኖትም አንድ ነው። ኤፌ ምዕ ፬ ቍ ፭። ዘዳ ምዕ ፮ ቍ ፬።

፪፤ እግዚአብሔር እንደ ወደደ መኾንና እንደ ወደደ ማድረግ የግሉ ስለ ኾነ ነው። ነበረ፤ አደረገ ፈጠረ የሚባሉት የመኾንና የማድረግ አንቀጾች ይነገሩለታል።

፫፤ በዚህ ምክንያት፤ ስለ እግዚአብሔርነቱ፤ በመጽሐፍ ቅዱስ የተነገረውን ኹል በልባችን የምናምንበት በአፋችን የምንታመንበት መግለጫ ሃይማኖት ይባላል።

፬፤ ሃይማኖት ማለት፤ በዐይን የማይታየውን፤ በእጅ የማይዳሰሰውን፤ የልዑል እግዚአብሔርን ነገር፤ ይህ እንዴት ይኾናል? ማለት ሳይሆን በሙሉ ልብ ማመን በአፍም በመጣፍም መመስከር ነው።

፭፤ ሃይማኖት እንደ መሰንቆ ጭራ አንዲት ስለ ኾነች፤ እንደ በገና አውታል ልዩነት የለባትም።

፮፤ ነገር ግን እንደ ጭርራው ኹኔታ፤ ኹኔታዋ የሚገለጥባቸው ዐምስት ወይም ሰባት አዕማድ አሏት። ምሳ ምዕ ፱ ቍ ፩።

፯፤ ሃይማኖት፤ የፍጡር ሕሊና መርምሮ የማይፈጽማት ስለ ኾነ፤ ምስጢር ተብላ ትጠራለች።

፰፤ ይህ ስም፤ ጌታችን ኢየሱስ ክርስቶስ ይህችን ምስጢር ከዐዋቆችና ከጠቢባን ሰውረህ ለሕፃናት ገልጠሀታልና የሰማይና የምድር ገዥ አባቴ ሆይ አመሰግንሀላሁ በእለ ጊዜ ያወጣላት ስም ነው። ማቴ ምዕ ፲፩ ቍ ፳፭ - ፳፯።

፱፤ ስለ አገላለጡዋም ቀድሞ ስውር የነበረው ምስጢር ዛሬ ለምእመናን ስለ ተገለጠ፤ ሊታሰብ ነው እንጂ፤ ሊታይ ሊዳሰስ አይደለምና የሃይማኖትን ነገር በሥጋውያን ከንፈሮች ጠንቅቆ መናገር አይቻልም ብሎ በመጽሐፈ ኪዳን በማስተማሩ ሃይማኖት፤ በልብ ተመርምሮ የሚታመን ረቂቅ ምስጢር እንጂ፤ በዐይን የማይታይ በእጅ የማይዳሰስ መኾኑን አስረድቷል።

፲፤ ስለዚህ፤ ልዑል እግዚአብሔርን በማመን ለሃይማኖታን ድካምና አጋዥ ይኾነን ዘንድ፤ ስለ እግዚአብሔርነቱ፤ በመጽሐፍ ቅዱስ የተጽፉትን ቃላት ከፋፍለን የምናጠናባቸው፤ ዐምስቱ ወይም ሰባቱ ክፍሎች፤ አዕማደ ምስጢር ይባላሉ።

፲፩፤ እንዲሁ፤ ለትሑታን ዕውቀትን ስለ ትምገልጥ፤ ከዕውቀትም በላይ ስለ ኾነች፤ ሃይማኖት በመጽሐፍ ቅዱስ ጥበብ ተብላ ትጠራለች።

፲፪፤ ደገኛው ሰሎሞን ስለ እስዋ ሲናገር፤ ጥበብ ለራሱዋ ቤት ሠራች ሰባትም አዕማድ አቆመች። ማዕዷን አዘጋጀች። ፍሪዳዋን አረደች። የወይን ጠጅዋንም አዘጋጀች። ከዚህ በኋላ ተጋባዦቹን ይጠሩ ዘንድ ባሮቿን ላከች ብሎ መምህራነ ወንጌል ሐዋርያት ወደ ሃይማኖት የጠሩዋቸው ምእመናን፤ ሰብዐቱን አዕማደ ምስጢር ተምረው፤ ሥጋውን ደሙን ተቀብለው ከብረው ሕያዋን ኾነው የሚኖሩ በሃይማኖት መኾኑን ገልጸዋል። ምሳ ምዕ ፱ ቍ ፩ - ፯። ማቴ ምዕ ፳፪ ቍ ፩ - ፲፪።

፲፫፤ መድኅኒታችን ኢየሱስ ክርስቶስም፤ ጥበብ ከልጆቹ የተነሣ ጸደቀች በአለ ጊዜ ሐዋርያት ለምእመናን ሲያስተምሩ፤ ምእመናን ሰማዕታት በነገሥታት በመኳንንት አደባባይ ሲመሰክሩ፤ ዐላውያን ነገሥታት ከሐድያን መኳንንት በእሳት ሲያቃጥሏቸው፤ ከአንበሳ ጉድጓድ ሲጥሏቸው፤ ሃይማኖት ነበልባል እሳት አብርዳ አንበሳ አሰግዳ በተገለጠች ጊዜ፤ መናፍቃን እያፈሩ፤ ምእመናን እየጠነከሩ፤ ከኅይል ወደ ኅይል በመሄዳቸው በሃይማኖትም የክርስቶስ ማደሪያ በኾነቸው ደገኛው ሰሎሞን ጥበብ ለራሱዋ ቤት ሠራች ያለውን ቃል፤ ጥበብ ከልጆቿ ጸደቀች ያለው የመድኅኒታችን ቃል ተርጕሞታል። ማቴ ምዕ ፲፩ ቍ ፳።

፲፬፤ ነገር ግን ሰው፤ ይህችን ጥበብ ቢፈልግ መድኅኒታችን ኢየሱስ ክርስቶስ የላከኝ አብ ካልሳበው ማንም ወደ እኔ ለመምጣት አይችልም እንደ አለ፤ ቸል ሳይል ለኹሉ የሚያስፈልገውን በሠፊው መስጠት የሚቻለው እግዚአብሔር ብቻ ስለ ኾነ፤ ያለ እርሱ ሰጭነት ሊያገኛት አይችልምና፤ ሳይጠራጠር የጥበብ ባለቤት እግዚአብሔርን ይለምን። ይሐ ምዕ ፮ ቍ ፷፭።

፲፭፤ ጥበብነቷም ከምድራዊ ሰው፤ ወይም ከመፈስ አጋንንት የተገኘች አይደለችም። ጥንታዊ ዘለዓለማዊ ከኹሉ በላይ ከኾነው ከልዑል እግዚአብሔር ተገኝታ፤ ከፍጡራን ኹሉ ጥበብ በላይ ኹና የፍጡራንን ዕውቀት ከንቱ አድርጋ ትኖራለች እንጂ። ያዕ ምዕ ፩ ፭ - ፲፯።

፲፮፤ ይህች ጥበብ ሃይምኖት፤ ከኖኅ ጋራ ስለ ነበረች፤ ከጥፋት ውሃ አዳነችው።

፲፯፤ መልከ ጼዴቅ የወልደ እግዚአብሔር ምሳሌ የልዑል እግዚአብሔር ካህን አደረገችው። አብርሃምን በፈተናው፤ ኢዮብን በቍስሉ ረዳችው። ዳዊትን ከበግ እረኝነቱ ጠርታ ወደ መንግሥት ዙፋን አወጥችው። የተቀደሰውን ቅብዐ መንግሥት ቀባችው። በእሱዋ ነገሥታ ይነግሣሉ፤ በእሱዋ መኳንንት ይሾማሉ። ከጻድቃን ጋራ ወደ ገዳም ከሰማዕታት ጋራ ወደ ደም ትሄዳለህ። ከሰማዕታት እሳት እንዲበርድላቸው አንበሳ እንዲሰግድላቸው ለባሕታውያን ቶራ እንድታለብሳቸው ዛፍ እንዲያፈራላቸው ታደርጋለች። ዕብ ምዕ ፲፩ ቍ ፩ - ፵።

፲፰፤ ሃይማኖት እባቡን ለመርገጥ ጊንጡን ለመጨበጥ ዲያብሎስን ለመንሣት አጋንንት ለመግዛት በቂ ሥልጣን አላት። ማር ምዕ ፲፮ ቍ ፲፯ - ፲፱።

፲፱፤ የሰናፍጭ ቅንጣት የምታኽል ሃይማኖት ያለው ሰው ቢኖር፤ ሾላውን ወርካውን ነቅሎ ከወደደው ቦታ ሊተክል፤ ተራራውን ኮረብታውን ፈንቅሎ ወደ ባሕር ሊጥል ይችላል። ማቴ ምዕ ፲፯ ቍ ፳።

፳፤ ከዚህ የበለጠ ክርስቶስን የተቀበለ ሃይማኖት ያለው ሰው፤ ከሥጋና ከደም ወገን በባልና በሚስት መዋደድ ከሚገኘው ልደት በበለጠ በማይመረመር ምሥጢር በስሙ የሚያምን የእግዚአብሔር ልጅ እንዲኾን መድኅኒታችን ኢየሱስ ክርስቶስ ሥልጣን ሰጥቶታልና፤ ዓለም ሳይፈጠር የነበረውን ምስጋናውን ያይ ዘንድ ከክርስቶስ ጋራ በአባቱ ቤት ይኖራል። ዮሐ ምዕ ፩ ቍ ፲፪ ፲፫። ምዕ ፲፯ ቍ ፳፬።

፳፩፤ እንግዲህ ታላቂቱ ሃይማኖት እንደ ሰናፍጭ ቅንጣት ነቅ ምክንያት የሌለባት አንዲት መኾኗን ማወቅ አለብን።

፳፪፤ እሱዋም ኦሪት ነቢያት ወንጌል የሰበኩት ክርስቶስ፤ አንድ አካል አንድ ባሕርይ እንደ ኾነ፤ የምትናገር የቀናቸው ተዋሕዶ ሃይማኖት ናት።

፳፫፤ ከላይ እንደ ጠቀስነው፤ እግዚአብሔር አንድ ሃይማኖትም አንድ ስለ ኾነ በዚህ መጽሐፍ የምናስተምረው፤ አምላክ በሰማይ በምድርም ከሰማይ በላይ ከምድር በታች በመንግሥቱ ሽረት፥ በባሕርዩ ሞት የሌለበት ልዑል እግዚአብሔር መኾኑን ሃይማኖትም እርሱ በመንፈስ ቅዱስ ለቅዱሳን ሰዎች የገለጸው በቅዱሳት መጻሕፍት ያጻፈውን፤ ያለ ጥርጥር በአፍም በልብም ማመን ነው።

፳፬፤ ስለዚህ ስንጽም ኾነ ስናነብ፤ የሃይማኖት ባለቤት እግዚአብሔር መንገዱን ይከፍትልን ዘንድ ምስጢሩን ይገልጥልን ዘንድ እንለምነው።

አቡነ ዘበሰማያት ይትቀደስ ስምከ ትምጻእ መንግሥትከ። አሜን።

ጥያቄ።

፩፤ እግዚአብሔር ስንት ነው? ሃይማኖትስ ስንት ነው?

፪፤ ለእግዚአብሔር የሚነገሩ አንቀጾች ስንት ናቸው? እነሱስ ማን ማን ናቸው?

፫፤ ስለ እግዚአብሔርነቱ የምንታመንበት መግለጫ ምንድን ነው?

፬፤ ሃይማኖት፤ በዐይን የሚታይ፤ በእጅ የሚዳሰስ ነገር ነውን?

፭፤ የሃይማኖት ኹኔታ የሚገለጽባቸው አዕማድ ስንት ናቸው?

፮፤ ሃይማኖት ምን ተብላ ትጠራለች?

፯፤ ምስጢር የምትባልበት ስም ከየት ተገኘ? ጥበብ የምትባልበትስ?

፰፤ ሃይማኖት ጥበብ መባሏ በምን ምክንያት ነው?

፱፤ ጥበብን የሚፈልግ ከማን ሊያገኝ ይችላል?

፲፤ ጥበብ ከሰው ወይም ከሌላ ትገኛለችን?

፲፩፤ በቅዱሳን ላይ ከተገለጸው ሥራ በአጭሩ ዘርዝር።

፲፪፤ የሰናፍጭ ቅንጣት ያኽል ሃይማኖት ብትኖረን ምን ለማድረግ እንችላለን?

፲፫፤ ሰው በሃይማኖት የሚያገኘው፤ የበለጠው ነገር ምንድን ነው?

፲፬፤ ሰው ከክርስቶስ ጋር የት ይኖራል? ምንስ ያያል?

፲፭፤ እንደ ሰናፍጭ ቅንጣት ምክንያት የሌለባት ሃይማኖት ማነኛዩቱ ናት?

ምዕራፍ ፲፭።

፩ኛ፤ ዐምድ ሃይማኖት።

፩፤ ዐምድ፤ ቃልነቱ የግእዝ ቋንቋ ነው። ነገር ግን በዐማርኛ ኹለት ዐይነት ትርጓሜ ስለ አለው ለቤት ሲኾን፤ ቃሉ ተለውጦ ምሰሶ ይባላል። ለጽሕፈት ሲኾን፤ በራሱ ሳይለወጥ ዐምድ ተብሎ ይጠራል። ኹኔታውም፤ የገጽ ስፋት መክፈያና መመጠኛ ስለ ኾነ፤ ምሰሶ ከማለት የራቀ ነገር የለውም።

፪፤ በዚህም ነገር፤ ሃይማኖት ከፍለን መጥነን የምናጠናባቸው ክፍሎች አዕማድ ይባላሉ።

፫፤ ምክንያቱም፤ ዐምድ በገጽ ስፋት ላይ መክፈያ መመጠኛ በመኾኑ፤ ለጽሕፈት ለንባብ ደንብ እንዲሰጥ፤ ይህም ሰው ሰፊ ጥልቅ ረቂቅ የኾነውን ባሕርየ ሥላሴን ሊመረምር ቢወድ፤ በመጠኑ መርምሮ ሕሊናው እንዲወስን ከዐቅሙ በላይ እንዳይመረመር ሕግና ደንብ የሚሰጥ ስለ ኾነ ነው።

፬፤ እንዲሁም ዐምድ በምሰሶነት ቤትን እንዲያጠና፤ ይህም ስለ ሃይማኖት በመጽሐፍ ቅዱስ በተጻፈው ቃል የሰውን ልቡና የሚያጠና ስለ ኾነ ነው።

፭፤ ስለዚኢህ ከአዕማድ ቀዳሚው መጀመሪያው እግዚአብሔር በካላት፤ በኩነታት፤ ሦስት በባሕርይ አንድ ብለን ማመንን የምንማርበት የምናስተምርበት ክፍል ምስጢረ ሥላሴ ይባላል።

፮፤ ምስጢረ ሥላሴ፤ የሦስትነት ምስጢር፤ የማይምረመር መለኮት፤ ዓለም ሳይፈጠር የነበሩ፤ ዛሬም ባሉ፤ ወደፊትም ዓለምን አሳልፈ የሚኖሩ አብ ወልድ መንፈስ ቅዱስ የተባሉ አካላትን በማዋሐድ እንደ አለ ዐውቆ እግዚአብሔር በአካል በስም በገጽ በግብር በኩነት (ኹኔታ) ሦስት፤ በባሕይር ሕልውና በመለኮት አንድ እንደ ኾነ ማመን ነው።

፯፤ እግዚአብሔር አንድ ሲኾን ሦስት ሦስት ሲኾን አንድ መኾኑ፤ መጻሕፍት በየገጹ በየአንቀጹ አምልተው አስፍተው ይናገራሉ።

፰፤ አነጋገራቸውም፤ እግዚአብሔር በአካል ሦስት ሲኾን በባሕርይ አንድ ነውና ባለቤቱን አንድ አድርገው ይናገራሉ።

፱፤ ስለዚህ ወይቤ እግዚአብሔር ንግበር ሰብአ በአርኣያነ ወበአምሳሊነ። እግዚአብሔር ሰውን በመልካችን በምሳሌያችን፤ እንፍጠር አለ። ዘፍ ምዕ ፩ ቍ ፳፮።

፲፤ ወይቤ እግዚአብሔር አዳም ኮነ ከመ አሐዱ እምኔነ አዳም ከእኛ እንደ አንዱ ኾነ፤ አለ፤ እግዚአብሔር እያለ፤ ባለቤቱን አንቀጹን ያንድ፤ ዐሳቡን ዝርዝሩን በብዙ እያደረገ፤ እግዚአብሔር አንድ ሲኾን ሦስት ሦስት ሲኾን አንድ መኾኑን መጽሐፍ ቅዱስ ያስረዳናል። ዘፍ ምዕ ፩ ቍ ፲፮። ምዕ ፫ ቍ ፳፪።

፲፩፤ እንዲሁ ዘፍጥረት ፲፩ ፮። አንዱ ያንዱን ነገር እንዳይሰማ፤ ኑ እንውረድ ቋንቋቸውንም እንደባልቅባቸው አለ እግዚአብሔር ብሎ የላይኛውን የመሰለ ምስክር ይሰጣል።

፲፪፤ ነገር ግን ብዙ አማልክትን የፈለጉ ሰዎች፤ ይልቁንም የዎችታምር ሚስዮን ማኅበር፤ እነዚህ ጥቅሶች አኅዝ አይወስኑም እያሉ፤ በዘፈቀደ ብዙ ሕገ ወጥ ነገር ይናገራሉ።

፲፫፤ ነገር ግን ለእንቢ መድኃኒት የሌለው በመኾኑ፤ ከሕግ ወጥተው በልብ ወለድ ሜዳ እንዲያው ይፈነጫሉ። (ይፈረጥጣሉ) እንጂ፤ መጽሐፍ ቅዱስ አይረዳቸውም አይመሰክርላቸውም።

፲፬፤ ስለዚህ እግዚአብሔር አንድ ሲኾን ሦስት ሦስት ሲኾን አንድ መኾኑን መጽሐፍ ቅዱስ ጠንቅቆ ለይቶ በየስልቱ በየዐይነቱ ያስተምረናልና ልብ አድርገን ትምህርቱን እንስማው።

ሀ/ የአካልና የስም የገጽ ሦስትነ።

፲፭፤ እግዚአብሔር በአካሉ በገጹ እምጠቅለል መቀላቀል የሌለበት ልዩ ሦስት ነው። በባሕርዩ አንድ ሲኾን፤ በአካል በገጽ ሦስት መኾኑንም ራሱን በራሱ መሰወር፤ ራሱን በራሱ መግለጥ የሚቻለው ልዑል እግዚአብሔር ፊት በዘመነ አብርሃም ኋላም በዘመነ ክርስቶስ ገልጦታልና።

፲፮፤ ከክርስቶስ ልደት በፊት፤ ኹለት ሺሕ ዓመት በዓለም ከነበሩት ሕዝብ ፍጹም ሃይማኖቱና በጎ ምግባሩ በመላእክት በሰውና በአጋንንት ከኹሉም በላይ በኾነ በልዑል እግዚአብሔር ዘንድ የታወቀለት የተመሰከረለት ርእሰ አበው አብርሃም ነበረ።

፲፯፤ ስለዚህ አዳምና እሱ ፊት ለፊት እየተያዩ፤ የሴት ዘር እባብን እንዲቀጠቅጥ ለአዳም የሰጠውን ተስፋ ለዚህ ቅዱስ አባት ሊያድስለትና ምንም የሰው ልጅ በኅጢአቱ ምክንያት የእግዚአብሔርን ፊት ሊይያ ባይችልም አብርሃም ብቻ ፊት ለፊት እንዲያየው ፈቅዶ ልዑል እግዚአብሔር በፍቅር ተገለጠለት። ዘፍ ምዕ ፫ ቍ ፲፬ - ፲፮።

፲፰፤ አብርሃም በቀትር ጊዜ ድንኳኑ ደጅ ተቀምጦ፤ አሻግሮ አሻግሮ ሲመለከት ሦስት ሰዎች ወደሱ ሲመጡ አየ።

፲፱፤ እንግዳ መቀበል፤ ከግልጥ ጥቅሙ በላይ አድርጎ አጥብቆ ይወድ የነበረው አብርሃም ሮጦ ሄዶ ሰገደላቸው እጅ ከነሣችውም በኋላ፤ አቢኤቱ በፊትኽ ሞገስ አግኝቼ እንደ ኾነ ባሪያኽን አትለፈኝ። ውሃ እናምጣላችሁና እግራችሁን ታጥባችሁ ከጣላው ዐርፋችሁ እኽል ቀምሳችሁ ከባሪያችሁ ዘንድ ጥቂት ካረፋችሁ በኋላ ወደ አሰባችሁበት ትሄዳላችሁ ብሎ ቢለምናቸው እንዳልክ አድርግ አሉት።

፳፤ እሱም እንግዶቹን ከጥላው ዐሳርፎ ወደ ቤት ተመልሶ ሚስቱን ቶሎ በይ ሦስቱን መስፈሪያ ዱቄት አቡክተሽ አንድ ዳቦ አድርገሽ ጋግሪው ብሎ አዝዟት ከብቶቹ ወደ ተሰማሩበት ሄዶ፤ ከብቶቹ ጥፍሩ ያልዘረዘረውን ቀንዱ ያልከረረውን ንጹሕ ወይፈን መርጦ አምጥቶ አርዶ አወራርዶ እንደምያስፈልግ አዘጋጅቶ ያቀርብለት ዘንድ ለአሽከሩ (ለወጥ ቤቱ) ሰጠው።

፳፩፤ ኹለቱም ታዛዦች ሚስቱና ወጥ ቤቱ እንደ ታዘዙ ካደረጉት በኋላ፤ በያይነቱ ያዘጋጀውን ምግብ፤ አቅርቦ ሚስቱ የራቀውን ከውስጡ እያቀረበችለት፤ እሱ ከፊታቸው ቁሞ እያሳለፈላቸው ያቀረበላቸውን በሉ።

፳፪፤ ከምሳም በኋላ፤ ልዑል እግዚአብሔር ያሰበውን ተስፋ ለመፈጸም ሚስትህ የት ናት? ብሎ ጠየቀው፤ አብርሃምም እነሆ ከድንኳኑ ውስጥ አለች ብሎ ሲመልስ፤ እንደ ዛሬ ኹሉ ከርሞ፤ እኔ ወደ አንተ ቤት እመጣለሁ። ሚስትህም ወንድ ልጅ ታገኛለች ብሎ የምሥራች በመንገሩ አለቅነት በጫንቃው የኾነውን ወንድ ልጅ (ክርስቶስ) ከአብርሃም ዘር ከተወለደ በኋላ የአብርሃም አምላክ ለልጆቹ በዮርዳኖስ ሦስትነቱን ሲገልጽ የአብርሃም ተስፋ ተፈጸም። ዘፍ ምዕ ፲፰ ቍ ፩ - ፲። ሳ ምዕ ፱ ቍ ፮ - ፰።

፳፫፤ ልዑል እግዚአብሔር ከክርስቶስ ልደት በኋላ በ፴ ዓመት ኹለተኛ ጊዜ ሦስትነቱን ገለጠ። አገላለጡ ግን፤ በአብርሃም ዘመን ከተደረገው ልዩ ነው።

፳፬፤ አብርሃም ዘመን ሦስቱም አካላት የተገለጹበት እግዚአብሔር በመልኩና በምሳሌው በፈጠረው በሰው አርኣያ ነበረ።

፳፭፤ በዮርዳኖስ ግን ልዩ ምስጢር ተገለጠ፤ ያውም ከቀደውም የበለጠ ልዩ ግርማና ውበት ያለው ኾነ።

፳፮፤ ይኸውም መድኅኒታችን ኢየሱስ ክርስቶስ ተጠምቆ ከውሃው ወጥቶ ሲጸልይ፤ አብ በደመና ኾኖ በሱ ህልው ኹኜ ልመለክበት የምወደው የምወልደው የባሕርይ ልጄ ይህ ነውና፤ እሱን ስሙት ብሎ ሲኢያዝናና ሲመሰክር መንፈስ ቅዱስ በአምሳለ ርግብ ወርዶ በራሱ ላይ ሲቀመጥ በመታየቱ ነው። ማቴ ምዕ ፫ ቍ ፲፫ - ፲፯።

፳፯፤ እዚህ ላይ የምናስታውሰው አንድ ነገር አለ። ይኸውም አብ በደመና ኾኖ ሲመሰክር፤ መንፈስ ቅዱስ በአምሳለ ርግብ ሲወርድ ሣራ ወንድ ልጅ ታገኛለች በተባለው ትንቢት የአብርሃም ተስፋ ከመፈጸሙ በላይ፤ አምላክ ሰው ኾኖ ጥምቀትን ለመቀደስ በዮርዳኖስ ተገኝቶ የባሕርይ ልጅነትን ሲያስመሰክር፤ ልዑል እግዚአብሔር አዳም ከእኛ እንደ አንዱ ኾነ ብሎ የተናገረው ቃል ሲፈጸም ማየታችን ነው።

፳፰፤ ስለ ገጻትም ሦስትነት፤ ነቢይ ዳዊት ፊቲኽን ፈለግኹ፤ አቤቱ ፊትኽን እሻለሁ ፊትኽን ከእኒኤ አትመልስ ብሏል። መዝ ምዕ ፳፯ ቍ ፰ ፱።

፳፱፤ እንግዲህ መጻሕፍት በየገጹ እግዚአብሔር በባሕርዩ አንድ፤ በአካሉ ሦስት መኾኑን ሲያስረዱ፤ እኛ ከመጻሕፍት ቃል መውጣት አይገባንምና፤ የአብርሃምን የሙሴን የእግዚአብሔርን ትምህርት ምስክርነት እናጽና።

ለ) ክፍል ፪። የስም ሦስትነት።

፴፤ ቀድሞ ለአብርሃም በዐጸደ መምሬ ኋላም ለዮሐንስ በዮርዳኖስ የተገለጡት ሦስት አካላት አብ ወልድ መንፈፍስ ቅዱስ ናቸው።

፴፩፤ ጌታችን ኢየሱስ ክርስቶስ ከትንሣኤው በኋላ ደቀ መዛሙርቱን ሾሞ በመምህርነት ወደ ዓለም ሲልካቸው ሂዱና እስከ ዓለም ዳርቻ ድረስ አስተምሩ ስታጠምቋቸው በስመ አብ ወወልድ ወመንፈስ ቅዱስ በሉ ብሎ እስኪገለጥ ድረስ፤ ልዑል እግዚአብሔር በባሕርይ ስሙ አንድ እግዚአብሔር አንድ አምላክ በመባል ብቻ ይጠራ ነበር እንጂ ምንም አካላት በሦስትነት ገጽ ቢገለጡና ቢታዩ እንኳ፤ አብ ወልድ መንፈስ ቅዱስ ማለት አልታወቀም አልተገለጠም ነበር። ከሕዝብም ኾነ ከአሕዛብ ከቶ ይህንን ስም የሚጠራ አልነበረም። ማቴ ምዕ ፳፰ ቍ ፲፱ - ፳። ዘዳግ ምዕ ፮ ቍ ፬።

፴፪፤ ሙሴ ሦስቱን ሰዎች፤ በእግዚአብሔር ለአብርሃም ተገለጠለት ማለቱ አብርሃም ሦስቱን ሰዎች አቤቱ በፊትኽ ሞገስ አግኝቼ እንደ ኾነ ባሪያኽን አትለፈኝ ማለቱ በዚህ ምክንያት ነው። ዘፍጥ ምዕ ፲፰ ቍ ፩ - ፮።

፴፫፤ ነገር ግን እንዲህ ጐልቶ አልታወቀም እንጂ፤ ከአንድ ቦታ ሳይሰበሰብ ተበታኖ በብሉይ ኪዳን በየአንቀጹ በየገጹ ይገኛል።

፴፬፤ ይኸውም ሙሴ፤ የፈጠርህ እሱ አብ አይደለምን ብሎ፤ ስለ አብ ናቡከደነዶ አራተኛው የእግዚአብሔርን ልጅ ይመስላል ሲል ስለ ወልድ መልአከ እግዚአብሔር፤ መንፈስ ቅዱስ በርብቃ አፍ ላይ ወረደ ሲል ስለ መንፈስ ቅዱስ የብሉይ ኪዳንን ምስክርነት ያሳስበናል። ዘዳ ምዕ ፴፪ ቍ ፮ - ፰። ምዕ ፫ ቍ ፳፭። ኩፋ ምዕ ፲፱።

፴፭፤ እንደ ቀሽመሪ መታጠቂያ ጌጥ በመጽሐፍ ቅዱስ አልፎ አልፎ በመገኘታቸው ለብሉይ ኪዳን ጌጥ ኾነው የነበሩትን እነዚህን ስሞች፤ ጌታችን ኢየሱስ ክርስቶስ ለደቀ መዛሙርቱ ሂዱና እስከ ዓለም ዳርቻ አስተምሩ ስታጠምቋቸውም በአብ በወልድ በመንፈስ ቅዱስ ስም አጥምቋቸው ብሎ የሦስቱን ስም በአንድነት ጠርተው እንዲያጠምቁና እንዲያስተምሩ በማዘዙ ይህን ስም እንደ አልማዝና እንድ ዕንቍ ቀለበት እንደ ሊሻን (ኒሳን) ሽልማት የሹመታቸው መታወቂያ አድርጎ በመስተቱ፤ ስሙና የአባቱ ስም የመንፈስ ቅዱስም ስም ለተጻፈባቸው ለአጥማቂዎችና ለተጠማቂዎች ክርስቲያን ልዩ ሦስት አንድ አማልክ ብሎ ማመን ኾነላቸው። ራዕ ምዕ ፲፬ ቍ ፩። ሥራቸውንም የኦሪትንና የወንጌን ቃል በማስማማት በስመ አብ ወወልድ ወመንፈስ ቅዱስ አሐዱ አምላክ ብለው ይጀምራሉ። ማቴ ምዕ ፳፰ ቍ ፲፱። ዘዳ ምዕ ፮ ቍ ፬። ፩ ጴጥ ምዕ ፩ ቍ ፩። ግእዙን ተመልከት።

፴፮። በዚህችም ሃይማኖት የእግዚአብሔር ፍቅር የጌታችን የኢየሱስ ክርስቶስ ጸጋ የመንፈስ ቅዱስ አንድነት ተገባቸው። ፪ ቆሮ ምዕ ፲፫ ቍ ፲፫።

ሐ) ክፍል ፫። የግብር ሦስትነት።

፴፯፤ አብ ወልድ ወመንፈስ ቅዱስ፤ ለያንዳንዳቸው ልዩ የአካል ግብር አላቸው። የአብ ግብሩ መውለድ ማስረጽ፤ የወልድ ግብሩ መወለድ፤ የመንፈስ ቅዱስ ግብሩ መስረጽ ነው።

፴፰፤ ስለዚህም ክርስቲያን አብ፤ ወላዲ ወልድ ተወላዲ መንፈስ ቅዱስ ሰራጺ ብለው ያምናሉ። ወላዲ ማለት ወላጅ፤ ተወላዲ ማለት ወላጅ፤ ሰራጺ ማለት የወጣ የተገኘ ማለት ነው።

፴፱፤ ይህም ራሱ አብ ከአጥቢያ ኮከብ በፊት ማለት አጥቢያ ከኦከብ ሳይፈጠር ወለድሁኽ በማለቱ። መዝ ፻፲ ፫። ወልድም ወንዞችን ሳይፈጥር የውሃ ምንቾች ተራሮች ኮረብቶች ሳይፈጠሩ ወለደኝ ከአብ ወጥቼ (ተወልጄ ወደ ዓለም መጣሁ በማለቱ፤ ምሳ ምዕ ፰ ቍ ፳፭። ዮሐ ምዕ ፲፮ ቍ፳፰።

፵፤ ስለ መንፈስ ቅዱስም፤ ከአብ ዘንድ እንኔ ለእናንት የምልክላችሁ ከአብ የወጣ መንፈስ ጽድቅ ጵራቅሊጦስ በመጣ ጊዜ እሱ ይመሰርክርልኛል ብሎ በማስረዳቱ። ዮሐ ምዕ ፲፭ ቍ ፳፮። እሱ ራሱ እግዚአብሔር የገለጠው ምስጢር ነው እንጂ፤ ፍጡራን ወገን መርምሮ ያገኘ ያስረዳ የለም። ነገር ግን ከፍጡር ምስክርነት የእግዚአብሔር ምስክርነት ስለሚበልጥ የኢትዮጵያ ቤተ ክርስቲያን ምስክርነቱን ተቀብላ፤ እግዚአብሔር በስም በአካል በግብር ሦስት በባህርይ በህልውና አንድ አምላክ ብላ ታምናለች ታሳምናለች።

መ) ክፍል ፬። የኩነት (ኹኔታ) ሦስትነት።

፵፩፤ ኩነታት፤ በተከፍሎ በተፈልጦ ያለመጠቅለል ያለመቀላቀል በየራሳቸው ጸንተው የሚኖሩ አካላትን፤ በተዋሕዶ በተጋብኦ (በአንድነት) በህልውና (መኗኗር) እያገናዘቡ፤ በአንድ መለኮት የነበሩ ያሉ የሚኖሩ ናቸው።

፵፪፤ እሱም ልብነት ቃልነት እስትንፋስነት ናቸው። ልብነት፤ በአብ መሠረትነት ለራሱ ለባዊ (ዐዋቂ) ኾኖ ለወልድ ለመንፈስ ቅዱስ ልብ ዕውቀት መኾን ነው። ቃልነት በአብ መሠረትነት፤ ለራሱ ነባቢ ቃል ኾኖ፤ ለአብ ለመንፈስ ቅዱስ ንባብ ቃል መኾን ነው። እስትንፋስ በአብ መሠረትነት ለራሱ ሕያው ኾኖ፤ ለአብ ለወልድ ሕይወት መኾን ነው።

፵፫፤ ስለዚህ፤ በአብ ልብነት ወልድ መንፈስ ቅዱስ ህልዋን ናቸው ያሰቡበታል። በወልድ ቃልነት አብ መንፈስ ቅዱስ ህልዋን ናቸው፤ ይናገሩበታል። በመንፈስ ቅዱስ እስትንፋስነት፤ አብ ወልድ ህልዋን ናቸው፤ ሕያዋን ኾነው ይኖሩበታል።

፵፬፤ የኩነታትን ነገር መንፈስ ቅዱስ በመጻሕፍት ሲያስረዳ የእግዚአብሔር ቸርነቱ በምድር መላ። በእግዚአብሔር ቃል ሰማዮች ተፈጠሩ። ሰራዊቶቻቸውም ኹሉ በአፉ እስትንፋስ ተከናወኑ ብሎ አስረድቷል። መዝ ፴፫ ቍ ፭ - ፯።

ስለዚህ፤ እግዚአብሔር በአካላት በኩነታት ሦስት በባሕርይ በህልውና በመለኮት በመፍጠር በመግዛት በሥልጣን በመንግሥት አንድ ተብሎ ይታመናል።

ሠ) የባሕርይ አንድነት።

፵፭፤ እግዚአብሔር በባሕርዩ አንድ ስለ ኾነ፤ በአንድነት ፈጥሮ በሚገዛበት በባሕርይ የግብር ስሙ እግዚአብሔር ተብሎ ይጠራል። ይህንም እሱ ራሱ፤ እኔ እግዚአብሔር አምላክህ ነኝ ከኔ በቀር ሌሎችን አማልክት አታምልክ ብሎ ለሙሴ በመንገሩና ሙሴ እስራኤል ሆይ ስማ፤ እግዚአብሔር አምላክህ አንድ ነው ብሎ በማስተማሩ ተገልጧል። ዘፀ ምዕ ፳ ቍ ፪ - ፬። ዘዳ ምዕ ፮ ቍ ፬።

ረ) የህልውና አድነት።

፵፮፤ ህልውና ማለት አንዱ ባንዱ መኖር ነው። ይኸውም በኩነታት መገናዘብ የሚፈጸም ምስጢር ነው።

አካላትን ቅሉ አንድ አምላክ የሚያሰኛቸው ህልውና ነው። ህልውናውቸውም መድኅኒታችን ኢየሱስ ክርስቶስ ዮሐንስ ምዕ ፲ ቍ ፴፰። እኔ በአብ እንደ አለሁ አብም በእኔ እንደ አለ ታውቁ ትረዱ ዘንድ ስለ ሥራዬ በእኔ እመኑ ብሎ ገልጾ ያስረዳው ነው።

፵፯፤ አብ በወልድ መንፈስ ቅዱስ፤ ወልድ በአብ በመንፈስ ቅዱስ መንፈስ ቅዱስ በአብ በወልድ ህልዋን ስለ ኾኑ፤ በአብ ልብነት ወልድ መንፈስ ቅዱስ ህልዋን ናቸው ያውቃሉ። በወልድ ቃልነት አብ መንፈስ ቅዱስ ህልዋን ናቸው ይናገራሉ። በመንፈስ ቅዱስ እስትንፋስነት አብ ወልድ ህልዋን ናቸው ይተነፍሳሉ።

፵፰፤ ሐዋርያ ፊልጶስ፤ መድኅኒታችን ኢየሱስ ክርስቶስን አብን አሳየንና ይበቃናል፤ ማለት አንተን እንደ አየን አብን ብናይ፤ መስማቱ በማየት ይፈጸምልናል ቢለው ፊልጶስ ይህን ያኽል ዘመን ከእናንተ ጋር ነኝ አታውቀኝምን? እኔን ያየ አብን አየ። ወይስ እኔን በአብ እንደ አለሁ አብም በእኔ እንደ አለ አታምንምን? እንዴት አብን አሳየን ትላለህ? ይህም እኔ የምነግራችሁ ቃል፤ በእኔ ህልው ኾኖ አብ ሥራውን ይሠራል እንጂ፤ እኔ ብቻዬን ከራሴ አንቅቼ የምናገር አይደለሁም። ስለዚህ እኔ በአብ እንደ አለሁ አብም በእኔ እንደ አለ እመኑ ብሎ እግዚአብሔር በህልውና አንድ እንደ ኾነ አስረድቷል። ዮሐ ምዕ ፲፬ ቍ ፲ - ፲፪። ምዕ ፲፪ ቍ ፵፬። ምዕ ፲ ቍ ፴፰።

፵፱፤ ይህ የህልውና ምስጢር ጌታችን ኢየሱስ ክርስቶስ በተናገረው ቃል ጸንቶ ምስክርነቱን ተቀብሎ ከማመን በቀር የፍጡር ሕሊና መርምሮ የማይደርስበት መኾኑን ማወቅ ይጠቅማል። ዮሐ ምዕ ፫ ቍ ፴፫።

ሰ) የመለኮት አንድነት።

የመለኮት ትርጓሜ ልዩ ልዩ ነው። ከዚህም ባጭሩ እናሳያለን። ይኸውም

፩ኛ፤ አገዛዝ

፪ኛ፤ ጌትነት

፫ኛ፤ ባሕርይ

፬ኛ፤ አምላክነት

፭ኛ ክብር ነው።

፶፤ አገዛዝ ሲኾን ውስተ ኵሉ በሓውርት መለኮቱ። አገዛዙ በአራቱ ማዕዘን ምሉ ነው ይላል። መዝ ፻፫ ቍ ፳፪።

፶፩፤ ጌትነት ሲኾን ወዘኢያስተርኢ እግዚአብሔር እምፍጥረተ ዓለም ይትዐወቅ በፍጥረቱ ለፍጥረቱ በሐልዮ ወበአእምሮ። ወከመዝ ይትአመር ኅይሉ ወመለኮቱ ዘለዓለም። ዓለም ከመፈጠሩ በፊት፤ ዓለም ከተፈጠረ ጀምሮ የማይታይ የማይመረመር እግዚአብሔር፤ በሥነ ፍጥረት በመመርመር ይታወቃል። እንዲሁ ከሐሊነቱ የዘለዓለም ጌትነቱ ይታወቃል ይላል። ሮሜ ምዕ ፩ ቍ ፳።

፶፪፤ መለኮቱ (ባሕርይ) ሲኾን፤ ዑቁ ኢይኂጡክሙ በጥበበ ነገር ዘይየውሁ ለከንቱ በሥርዐተ ትምህርት ሰብእ ለስሒተ ዝንቱ ዓለም። ወአኮ በሕገ ክርስቶስ ዘላዕሌሁ ኅደረ ፍጹም መለኮቱ በሥጋ ሰብእ።…..ፍጹም መለኮቱ (ባሕርዩ) በከዊን የተዋሐደው የክርስቶስ ሕግ ያይደለ ሰውን ለማሳት ሰው ሠራሽ ትምህርት በማስተማር ለከንቱ ነገር የሚያለዛዝቡ ሰዎች በነገር ልባምነት እንዳያታልሏችሁ ዕወቁ ይላል። ቆላ ምዕ ፪ ቍ ፰ - ፱።

፶፫፤ አምላክነት ሲኾን፤ ሞገስ ወሰላም ይብዛኅ ለክሙ በአእምሮቱ ለአምላክነ። ወኢየሱስ ክርስቶስ እግዚእነ ዘበኅይለ መለኮቱ ወሀበ ለነ ኵሎ ምግባረ ዘይወስድ ኅበ ሕይወት ወጽድቅ።……በአምላክነቱ ኅይል ወደ ድድቅና ወደ ሕይወት የሚወስደውን በጎ ነገር ኹሉ የሰጠንን ጌታችን ኢየሱስ ክርስቶስን፤ አምላካችንን በማወቅ ሰላምና ክብር ይብዛላችሁ ይላል። ፪ጴጥ ምዕ ፩ ቍ ፪ - ፫።

፶፬፤ ክብር ሲኾን፤ ውእቱ ዘጸውዐነ ውስተ ስብሐቲሁ ወውስተ ሠናይቱ ዘቦቱ ነሐዩ ወነዐቢ ወንከበር በተስፋሁ እንተ ጸገወነ ከመ በእንተ ዝንቱ ትኩን ሱቱፋነ ለመለኮተ ዚኣሁ እንዘ ትጐይይዋ ለፍትወተ ሙስናሁ ለዝንቱ ዓለም።

፶፭፤ ከዚህ ዓለም ርኵስነት ተለይታችሁ የክብሩ ወራሾች እንድትኾኑ በሰጠን ተስፋ፤ በክብር ከፍ ብለን በምንኖር ገንዘብ ወደ ሃይማኖት ወደ ልጅነት የጠራን እሱ ነው ይላል። ፪ጴጥ ምዕ ፩ ቍ ፬።

፶፮፤ ከዚህ ባጭር ባሳየነው አኳኋን እግዚአብሔር በአካላት በኩነታት ሦስት በባሕርይ በህልውና በአገዛዝ በሥልጣን በመለኮት በመንግሥት በመሰለውም ኹሉ አንድ ስለ ሆነ ምስጢረ ሥላሴ ሦስቱን አካላት አብ ወልድ መንፈስ ቅዱስና አንድ አምላክ ብሎ በማመን ይፈጸማል።

፶፯፤ ምስጢረ ሥላሴን ጠልቆ ጠንቅቆ ማወቅ አይቻልም። ነገር ግን የሚቻለውን ያኽል በጥቂቱ ለመረዳት መጻሕፍት የሰጡንን ምሳሌዎች ነፍስን ፀሓይን እሳትን እንመልከት።

፶፰፤ (ሀ) ነፍስ አካሏ ባሕርይዋ አንድ ነው። ነገር ግን ሦስት ኹኔታዎች ልብነት ቃልነት እስትንፋስነት አሏት። ልብነቷ፤ ከሥጋዊ ልብ ጋራ በመዋሐድ ዕውቀቱን ይሰጣል፤ ቃልን እስትንፋስን ያስገኛል። ቃልነቷ በልብነቷ መሠረትነት ሥጋዊውን አንደበት (መላስ) በመዋሐድ ይገለጣል። የልቡናንም ዐሳብ ይገልጣል። እስትንፋስነቷ፤ በልብነቷ መሠረትነት ከሥጋዊ እስትንፋስ ጋራ ተዋሕዶ ለሰው ሕይወት ይሆናል። ለሰው ይህ የሕይወት እስትንፋስ ከሌለው ሬሳ ይባላል።

፶፱፤ ልብ ቃል እስትንፋስ በመኾን እየተገናዘቡ የሚሠሩት ሥራ ልዩነት የለባቸውም። ነፍስ በአካሏ ለአንዲት ባሕርየ ሥላሴ በሦስቱ ኹኔታዎቿ ለሦስቱ አካላት ለአብ ለወልድ ለመንፈስ ቅዱስ ምሳሌነቷን ትሰጠናለች።

የነፍስ የአካሏ አንድነት፤ ኹኔታዋን ሦስትነት እንዳይጠቀልለው፤ እንዳያቀላቅለው፤ የኹኔታዋ ሦስትነት አካሏን እንዳይከፍለው እንዳይነጥለው፤ ሥላሴም፤ በልብነቷ ልብ አብ በቃልነቷ ወልድ በእስትንፋስነቷ መንፈስ ቅዱስ ሲመስለ፤ የአንዲት ባሕርያቸው ምሳሌ አንዲት አካለ ነፍስ ናትና የሥላሴ የባሕርያቸው አንድነት የአካላቸውን ሦስትነት አይጠቀልለውም አይቀላቅለውም። ስለዚህም ነፍስ አንዲት ብትባል እንጂ፤ ሦስት እንዳትባል አብ ወልድ መንፈስ ቅዱስም አንድ አምላክ ይባላል እንጂ፤ ሦስት አምላክ አይባልም። ምሳሌነቱን በግልጥ እንድትረዳ እግዚአብሔር ሰውን በመልኩ በምሳሌው ፈጠረው ሲል ምስክርነቱን መጽሐፍ ቅዱስ ይሰጥሀል አመንህ ተቀበለው። ዘፍ ምዕ ፩ ቍ ፳፮ - ፳፯።

፷፤ (ለ) ፀሓይ አካሉ አንድ ነው። ነገር ግን ሦስት ኹኔታዎች አሉት። ነሱም ክበብ ብርሃን ሙቀት ናቸው። ክበብ በክብነቱ ብርሃንን ሙቀትን ያስገኛል። ብርሃንም በክበብ መሠረትነት ከክበብ ተገኝቶ ቅዝቃዜ ያስለቅቃል፤ ርጥቡን ያደርቃል። በክበቡ አብ በብርሃኑ ወልድ ፀሓይ እንዳይባል አብ ወልድ መንፈስ ቅዱስ አንድ አምላክ ቢባል እንጂ ሦስት አምላክ አይባልም። ኢሳይያስ ሚልክያስ በመንፈስ ትንቢት ያዩትን የፀሓይን ምሳሌነት፤ መድኅኒታችን ኢየሱስ ክርስቶስ አባቴ ፀሓይ ነው። እኔ ብርሃኑ ነኝ። መንፈስ ቅዱስም ሙቀቱ ነው ብሎ ተርጕሞታል። ቀሌምንጦስ ተመልከት። ኢሳ ምዕ ፷ ቍ ፳። ሞክ ምዕ ፬ ቍ ፪። ዮሐንስ ምዕ ፲፪ ቍ ፴፭ - ፴፯።

፷፩፤ ይህንንም የመድኅኒታችንን ቃል ተከትሎ አባ ሕርያቆስ የተባለ ሊቅ፤ አብ ፀሓይ ነው ወልድ ፀሓይ ነው መንፈስ ቅዱስ ፀሓይ ነው፤ ከኹሉ በላይ ያለ፤ አንድ እውነተኛ ፀሓይ ነው ብሎዋል።

፷፪፤ (ሐ) እሳት አካሉ አንድ ሲኾን ሦስት ኹኔታዎች አሉት እነሱም ነበልባል ብርሃን ዋዕይ (ሙቀት) ናቸው። በነበልባሉ አብ በብርሃኑ ወልድ በሙቀቱ መንፈስ ቅዱስ ይመሰላል። ይህ አንድ እሳት ቢባል እንጂ ሦስት እሳት እንዳይባል፤ አብ ወልድ መንፈስ ቅዱስ አንድ አምላክ ቢባል እንጂ ሦስት አምላክ አይባልም።

፷፫፤ ሙሴ ኢዩኤል ሚልክያስ በመንፈስ ትንቢት የተናገሩትን የእሳትን ምሳሌነት መድኅኔታችን ኢየሱስ ክርስቶ አባቴ እሳት ነው፤ እኔም ብርሃኑ ነኝ። መንፈስ ቅዱስም ዋዕዩ ነው ብሎ ገልጦታል። ዘፀ ምዕ ፫ ቍ ፪ - ፯። ኢዩ ምዕ ፪ ቍ ፫። ዘዳ ምዕ ፱። ሚልክ ምዕ ፫ ቍ ፪ - ፬። የሐ ሥ ምዕ ፪ ቍ ፩ - ፭።

፷፬፤ ይህንንም አባ ሕርያቆስ፤ አብ እሳት ነው ወልድ እሳት ነው፤ መንፈስ ቅዱስ እሳት ነው በልዕልና ያለ፤ አንድ የሕይወት እሳት ነው ብሎ አምልቶ አስፍቶ ተናግሮታል። ምስጢረ ሥላሴን ነገር ከረዥሙ በአጭሩ ከሩቁ በቅርቡ ለመረዳት የሚፈል በነፍስ በፀሓይ በእሳት ምሳሌነት ሕሊኢናውን ይወስን። መለኮት ይህን ያኽላል ይህን ይመስላል ሊባል አይቻልም፤ ምሳሌም የለውም። ኢሳ ምዕ ፵ ቍ ፲፰።

፷፭፤ ለመለኮት እንደ ፀሓይ እንደ ጨረቃ የተወሰነ ክበብ የለውም። እንደ ሰውም ሦስት ክንድ ከስንዝር አይደለም። የሰውና የመላእክት አእምሮ መርምሮ የማይደርሰው በልዕልና የሚኖር ድንቅ ነው እንጂ፤ መዝ ምዕ ፻፲፫ ቍ ፭ - ፮። ፻፲፭ ቍ ፫።

፷፮፤ ለመለኮት ላይ ታች ቀኝ ግራ የለውም በዓለም ኹሉ ምሉ ነው እንጂ። መዝ ፻፫ ቍ ፳፪። ፳፬ ቍ ፩። ለመለኮት ለግዛቱ የተወሰነ ቦታ የለውም፤ ኹሉን ይገዛል እንጂ። ለመለኮት ከላይ ጠፈር ከታች መሠረት የለውም ጠፈሩም መሠረቱም እሱ ነው እንጂ። መዝ ምዕ ፻፴፱ ቍ ፯ - ፲፩።

፷፯፤ ለመለኮት ከምድር የወደቀውን ለማንሣት ወገብ ጐንበስ አንገት ቀለስ ማድረግ የለበትም። ኹሉ በእጁ እንደ ዕንቍላል የተጨበጠ ነው እንጂ። ዕብ ምዕ ፩ ቍ ፫። መዝ ፺፭ ቍ ፬። መለኮት ለዐይን እንደሚመች ተወስኖ ይታይ ዘንድ ከፊት ደረት ከኋላ ጀርባ አለው አይባልም የለውም። ለእሳት ጀርባው ፊቱ ቀኙ ግራው ይኸ ነው እንዳይባል እግዚአብሔርም በእሳት የተሸፈነ ራሱ እሳት ስለ ኾነ በዐይን በሕሊና የተወሰነ ግምት ሊሰጠው አይቻልም። በባሕርዩ ኅጢአት በአምልኮቱ ሐሰት የሌለበት በሀብቱ ድኽነት፤ በኅይሉ ደካምነት የማይገኝበት ኹሉ ፈጥሮ የሚገዛ ከኹሉ በፊት የነበረ ኹሉ አሳልፎ የሚቀር ሦስቱ ስም አብ ወልድ መንፈስ ቅዱስ አንድ እግዚአብሔር ነው። ከወልድ በቀር አብን የሚያውቅ ከአብም በቀር ወልድን የሚያውቅ የለም። ወልድ ግን ለወደደው ይገለጥለታልና ምስጢሩን በቸርነቱ ሊገልጥልን ፈቃዱ ይሁን። አሜን። ሉቃ ምዕ ፲ ቍ ፳፪።

ጥያቄ።

፩፤ ዐምድ የምን ቃል ነው? ትርጓሜውስ ምንድን ነው?

፪፤ ነገረ ሀይማኖትን የምናጠናባቸው ክፍሎች ምን ይባላሉ? ምክንያቱስ ምንድን ነው?

፫፤ ከአዕማድ መጀመሪያው ማን ይባላል?

፬፤ ምስጢረ ሥላሴ ማለት ምንድን ነው?

፭፤ እግዚአብሔር በአካል ሦስት በባሕርይ አንድ መኾኑን ማን ይናገራል?

፮፤ በአካላት በገጻት መጠቅለል መቀላቀል አለን?

፯፤ እግዚአብሔር በአብርሃም ዘመን ምን አደረገ?

፰፤ አብርሃም ከድንኳኑ ተቀምጦ ምን አየ?

፱፤ አብርሃም ስንት ሰዎች አየ ምንስ አላቸው?

፲፤ አብርሃም ለእንግዶቹ ምን አደረገ?

፲፩፤ አብርሃም ከእንግዶቹ ምን ተስፋ አገኘ?

፲፪፤ እግዚአብሔር ለአብርሃም ሲገለጥ በምን መልክ ነው?

፲፫፤ እግዚአብሔር በዮርዳኖስ የገለጠው ምስጢር እንዴት ነው?

፲፬፤ አብርሃም የሙሴ የእግዚአብሔር ምስክርነት ምንድን ነው?

፲፭፤ ጌታችን ኢየሱስ ክርስቶስ ከማስተማሩ በፊት አብ ወልድ መንፈስ ቅዱስ የሚባለው ስም ይታወቅ ነበርን?

፲፮፤ በብሉይ ኪዳን ስለ አብ ወልድ መንፈስ ቅዱስ ምስክር ይገኛልን?

፲፯፤ የክርስቲያን ምልክት ምንድን ነው?

፲፰፤ ክርስቲኢያን ሥራቸውን በምን ይጀምራሉ?

፲፱፤ በዚህ ሀይማኖት ለክርስቲያን ምን ተገባቸው?

፳፤ የግብር ሦስትነት እንዴት ነው?

፳፩፤ ስለ ግብር ሦስትነት ማሰርጃ አለኽን?

፳፪፤ የኩነታ ሦስትነት እንዴት ነው?

፳፫፤ የኩነታን ነገር በአጭር አስረዳ። ማስረጃውንም ስጥ።

፳፬፤ የባሕርይ ግብር ስሙ ማነው?

፳፭፤ ህልውና ማለት ምንድን ነው?

፳፮፤ ፊልጶስ ምን ጠየቀ? ጌታስ ምን መለሰለት?

፳፯፤ የክርስቶስ መልስ ምን የሚያስረዳ ነበር?

፳፰፤ የህልውና ምስጢር በምርመራ ሊገኝ ይቻላልን?

፳፱፤ የመለኮት ትርጓሜው ስንት ነው?

፴፤ ምስጢረ ሥላሴ በምን ይፈጸማል?

፴፩፤ መጻሕፍት ለሦስትነት የሰጧቸው ምሳሌዎች ማን ማን ናቸው?

፴፪፤ የነፍስ ምስሌነት እንዴት ነው? ማስረጃውስ በየት ይገኛል?

፴፬፤ የፀሓይ ምሳሌነት እንዴት ነው? ማስረጃውስ በመጽሐፍ ቅዱስ በየት ይገኛል?

፴፭፤ ስለ ፀሓይ ምሳሌነት መድኅኒታችን ምን ተናግሯል?

ምዕራፍ ፲፮።

ኹለተኛ ዐምድ ቅድመ ዓለም።

፩፤ ልዑል እግዚአብሔር፤ ይህን ዓለም ከመፍጠሩ በፊት፤ አንድነቱ ሦስትነቱን ሳይጠቀልለው፤ ሦስትነቱን ሳይከፍለው ሳይነጥለው በአንድነት በሦስትነት ሲሠለስ ሲቀደስ ክብሩ ጊዔትነቱ ሳይቀነስበት ምስጋናው ሳይጐድልበት በክብር በጌትነት ነበረ።

፪፤ እግዚአብሔር ራሱ ለኹሉ ጥንት መሠረት መገኛ ኹሉን አምጪ ፈጣሪ ከመኾን ጥንት መሠረት እሱ ነው። በዚህም የፍጥረታት ፈጣሪ ተብሎ ይጠራል።

፫፤ ለሥራውም፤ ሰማይንና ምድርን በውስጣቸውም የሚገኙትን ኹሉ፤ ካመኖር ወደ መኖር በሥልጣኑ አምጥቶ መፍጠሩ በቂ ምስክር ኾነው። ዘፍ ምዕ ፩ ቍ ፩ - ፳፯።

፬፤ ልዑል እግዚአብሔር ከርሱ በፊት ቀድሞ የተገኘ ሌላ ስለ ሌለና ከኹሉ በፊት የነበረ ቀዳማዊ እሱ ብቻ ስለ ኾነ፤ ከፍጡራን ወገን አንደኛ መገኛውን፤ ኹለተኛ የተገኘበትን ዘመን ሦስተኛ የዕድሜውን ልክ መጠን ያወቀ የሚያውቅም የለም።

፭፤ እሱ ብቻውን፤ ዓለም ምድር ሰማይ ሳይፈጠሩ የነበረ ነው። ምንጮች ሳይመነጩ፤ ቀላያት ሳይገኙ አብሕርት ሳይወሰኑ ተራሮች ኮረብቶች ሳይከናወኑ የነበረ ቀዳማዊ ነው። መዝ ፺ ቍ ፪።

፮፤ መዓልትና ሌሊት ቀንና ወራት ዘመንና ዓመት ክረምትና በጋ ገፍና በልግ (ለቆ) ተለይተው ሳይታወቁ የነበረ ቀዳማዊ ነው።

፯፤ ጨለማና ብርሃን ነፋስና ዝናም ደመናና ጉም መብረቅና ነጐድጓድ ውሃና እሳት ብርድና ትኵሳት ሳይፈጠሩ የነበረ ቀዳማዊ ነው።

፰፤ ማጣትና ማግኘት ድካምና ብርታት ክብርና ኅሳር ታናሽና ታላቅ ግዙፍና ረቂቅ ገዥና አዛዥና ታዛዥ ሕይወትና ሞት ጽድቅና ኅጢአት ክፋትና ደግነት የሚታየውና የማይታየው ፍጥረት ኹሉ፤ ሳይፈጠር የነበረ ቀዳማዊ ነው። ዮሐ ምዕ ፩ ቍ ፩ - ፬።

፱፤ ቀዳማዊነቱ፤ አባት ከልጁ ታላቅ ከታንሹ አዳም ከልጆቹ ሰማይና ምድር ከሌላው ፍጥረት እንደ አገኙት ቅድሚያ በደቂቃና በሰዓት በዕለትና በወራት በዘመንና በዓመት በጥቂት ወይም በብዙ ጊዜያት፤ እነሱም በመሳሰሉ መስፈሪያዎችና መለኪያዎች የተለካና የተደካ፤ የተመጠነ የተሰፈረና የተቄጠረ አይደለም።

፲፤ ከርሱ በቀር ይህ ዛሬ ያለንበት ዓለም ከመፈጠሩ በፊት የነበረና የነበረውንም የሚያውቅ የለም እንጂ የነበረ ሰው ኑሮ፤ በዚህ ጊዜ ይህ ተደረገ፤ በዚህ ጊዜ ይህ ተሠራ ብሎ ታሪክ የሚነግር ቢገኝ ኖሮ፤ ፍትረት ያለፈጣሪው ስለማይገኝ፤ ከኹሉ በፊት ራሱ መገኘትና ሌላውንም ማስገኘት የግሉ ስለ ኾነ ታሪኩ፤ ነበር በማለት ብቻ ይወሰናል። ስሙም በቅዱሳት መጸሓፍት ብሉየ መዋዕል (በዘመን ያረጀ) ተብሎ ይጠራል። በአስተያየትም የጸጕሩ ሽበት የነጭ ሐር መልክ የያዘ መስሎ በታላቅ ሽማግሌ መልክ ለቅዱሳኑ ስለሚታይ ያዩት ኹሉ ሥዕርተ ርእሱ ጸዓዳ ከመ ፀምር። የራስ ጠጕሩ እንደ ብዝት ግምጃ ማለት እንደ ነጭ ሐር ነው ብለው መስክረዋል። ዳን ምዕ ፯ ቍ ፱።

፲፩፤ ይህ ታላቅ ስምና ይህ ልዩ መልክ ለእግዚአብሔር ሲሰጥ ዘመኑ የማይቄጠር መኾኑን ባጭሩ ለመረዳት ያኽል ነው እንጂ፤ እንደ ሽማግሊኤዎቻችን ወግ ዘመን የሚያልቅበት እርጅና የሚመጣበት ኾኖ አይደለም።

፲፪፤ እግዚአብሔር በዘመን ያረጀ ሽማግሌ ብሎ ለመጥራትና ቅድምናውንም በሽምግልና መልክ በዐይነ ሕሊና ለመመልከት የሚፈልግ ሰው ኹሉ፤ እግዚአብሔር በእግዚአብሔርነቱ ከፍጡራን ልማድ የሚወረሰውን የሽማግሎችን ወግ እንደማይጠብቅ ይወቅ።

፲፫፤ ልዑል እግዚአብሔር፤ በጥንትነቱና በቀዳማዊነቱ የማይለይና የማይነሣ የማይከፈል የማይቀነስ ዕውቀት ጥበብም የባሕርዩ ነው።

፲፬፤ የፍጡር ሕሊና መርምሮ በማይደርሰው በዚህ ጥልቅ ረቂቅ ዕውቀቱ፤ ከኹሉ አስቀድሞ ለኹሉ መስፈርያ መለኪያ ሚዛን የኾነውን ሰዓት ዕለት ወር ዓመት የሚገኙበትን ጊዜ የተባለውን ታላቅ መሣሪያ፤ ለሥራው ማሰናጃ ማዘጋጃና ማደራጃ አድርጎ ፈጥሮ፤ በጊዜ መደብነት፤ የሌላውን ፍጥረት እያከታተለ ፈጠረ። መዝ ምዕ ፻፲፱ ቍ ፻፳፮።

፲፭፤ አንደኛ፤ ጊዜን ሰማይን ምድርን ጨለማን ውሃን ነፋስን እሳትን ብርሃንን ኹለተኛ፤ በኹለተኛ ቀን ጠፈርን፤ ሦስተኛ በሦስተኛ ቀን አዝዕርትን አትክልትን ዕፀዋትን፤ አራተኛ ቀን ባምስተኛ ቀን፤ ከባሕር በልብ የሚሳቡትን በእግር የሚሽከረከሩትን በክፍን የሚበሩትን ወፎችን ዓሦችን ሌሎችንም ጥቃቅን ፍጥረቶች

ስድስተኛ፤ በስድስተኛው ቀን፤ ከየስብስ ማለት ከምድር አራዊትን እንስሳትን አዕዋፍ በየወገን በየወገኑ በየዐይነቱ ፈጠረ። ዘፍ ምዕ ፩ ቍ ፩ - ፳፯።

፲፮፤ ከዚህም ኹሉ በኋላ ሰውን በመልኩና በምሳሌው ከምድር ፈጥሮ በምድር ያለውን ኹሉ እንዲገዛ አደረገው። በነፍስ ሕይወት በመንፈስ ቅዱስ ልጅነት አከበረው። ዘፍ ምዕ ፪ ቍ ፯። መዝ ምዕ ፰ ቍ ፭ - ፰።

፲፯፤ ነገር ግን በሥጋው ሞት የሚሰማውን በመኾኑ ከመላእክት ጥቂት ያነሰ ኾነ።

ሰባተኛ በሰባተኛው ቀን ዕረፍትን ፈጠረ። መጽሐፍ ቅዱስ እግዚአብሔር በሰባተኛው ቀን ይሠራው ዘንድ ከጀመረው ሥራ ዐረፈ ይላል። ዘፍ ምዕ ፪ ቍ ፩ - ፬።

፲፰፤ ስለዚህም ሊቃውንት መጽሐፍ ቅዱስ በሰባተኛው ቀን ዐረፈ ማለቱንና ሰውም ስድስት ቀን ሥራውን ሠርቶ በሰባተኛው ቀን እንዲያርፍ ማዘዙን ተመልክተው እግዚአብሔር ስድስት ቀን ሥራውን ሠርቶ በሰባተኛው ቀን ዐረፈ፤ ፍጥረት በስድስት ቀን ተፈጽሞዋል፤ በሰባተኛው ቀን ምንም የተፈጠረ የለም እያሉ የሥራ መጀመሪያ ጊዜን፤ የሥራ መጨረሻ ዕረፍትን ከፍጥረት ውጭ አድርገው ይናገራሉ። ዘፀ ምዕ ፳ ቍ ፰ - ፲፩።

፲፱፤ እንዲያውም፤ ከሚሲዮናውያን ማኅበር አድቤንቲስ የተባሉት አንዱ ክፍል ማኅበር መድኅኔታችን ኢየሱስ ክርስቶስ ሙታንን የተባሉት ወደ መቃብር ወርዶ የፈጸመውን ታላቅ ሥራ ከሥራ ውጭ አድርገው ክርስቶስ እንኳ በቅዳሜ ቀን በመቃብር ዐርፎ ዋለ እያሉ የቅዳሜን ክብር ሲፈልጉ በክርስቶስ ላይ ያልታማበትን የሥራ ጕድለት ያወራሉ።

፳፤ ተሳስተው ነው እንጂ፤ ይህ በመቃብር ተኝቶ መዋልና ማደር፤ ክርስቶስ ከፈጸማቸው ሥራዎቹ አንዱ የሞት ሥልጣን የተሻረበት፤ ፃዕረ ሞት የጠፋበት እሱ መኾኑን መጽሐፍ ቅዱስ ይናገራል። መዝ ምዕ ፫፤ ቍ ፭። ፹፰ ፫ - ፯።

፳፩፤ ለመኾኑ የመቃብር ኑሮ፤ ለክርስቶስ የዘመናዊ ዕረፍትና ምቾት ኾኖ ከተቄጠረለት፤ ውርደት ኾኖ የሚቄጠርበት ትንሣኤውና ዕርገቱ ይኾን? እንኳን መቀበሩ ትንሣኤውና ዕርገቱ ቢኾን ለክርስቶስ ከሥራ ውጭ የሚቄጠሩለት አይደለም።

፳፪፤ የመጽሐፍ ቅዱስን ቃል ትኩር አድርጎ ለሚመለከተው በቀዳሚ ገብረ እዚአብሔር ሰማየ ወምድረ እግዚአብሔር በመጀመሪያ ጊዜ በመጀመሪያ ሰዓት በፊት ሰማይንና ምድርን ፈጠረ ብሎ የሥራ መጀመሪያ ጊዜ ኾኖ፤ በጊዜ መደብነት የተከናወኑትን የፍጥረታት ተራ ሲያከታትል መጥቶ፤ ሰማይና ምድር ሠራዊታቸውም ኹሉ ማለት በውስጣቸው የሚገኙት ፍጥረታት ኹሉ ተፈጸሙ ተከናወኑ። ዘፍ ምዕ ፩ ቍ ፩። ዘፍ ምዕ ፩ ቍ ፩ - ፬።

፳፫፤ እግዚአብሔር ይሠራው ዘንድ የጀመረውን ሥራ፤ በሰባተኝዋ ቀን ፈጸመ በማለቱ ዕረፍት የፍጥረት ኹሉ መጨረሻ አክሊል መኾኗን ስለሚያስረዳ የእግዚአብሔር ነገር ለመናገር ሠራና ዐረፈ በማለት መካከል ልዩነት አለመኖሩን ማወቅ ነው።

፳፬፤ የተፈጠረውም ፍጥረት፤ በሦስት ክፍል ቦታ በሰማይ በድምር በባሕር እንዲኖር አደረገ።

፳፭፤ በፍጥረታት ጠባይ መምረርና መጣፈጥ ክፋትና ደግነት ድካምና ብርታት ይገኙበታል።

፳፮፤ ይህ የፍጥረታት ጠባይ፤ የእግዚአብሔርን ከሐሊነቱን ጌትነቱ ጌትነቱን የሚመረምር ሰው ኹሉ፤ የሥራውን ጣዕም በየዐይነቱ ቀምሶ መንክር ግብርከ ወነፍስየ ትጤይቆ ጥቀ። ሥራህ ድንቅ ነው ልቡናዬም ትረዳዋለች ብሎ እንዲመሰክር ያስገድደዋል። መዝ ምዕ ፻፴፱ ቍ ፲፬።

፳፯፤ በዚህም ስሙ፤ ኹሉን ቻይ እግዚአብሔር ጽድቅ እንጂ ኅጢአት አይስማማውም፤ ኅጢአት የሌለበት ንጹሕ ነው። ስለዚህ በመጻሕፍት ስሙ፤ የሴዴቅ ይባላል። ትርጓሜውም ንጉሠ ጽድቅ ማለት ነው።

፳፱፤ የፍጡራን ባሕርይ፤ ቍጣና ጭካኔ ይስማማዋል። እግዚአብሔር ግን ትዕግሥትና ርኅራኄ የግሉ ስለ ኾኑ፤ ስሙ፤ መሓሪ ይቅር ባይ ተብሎ ይጠራል። ምዝ ምዕ ፻፫ ቍ ፰።

፴፤ ፍጡር ሐሰት ድካም ንዴት ድኽነት ከንቱ ውዳሴ ፍርድ ማድላት ሽረት ምሞት ይስማማዋል።

፴፩፤ እሱ ግን፤ በአምላክነቱ ሐሰት በኅይለኝነቱ ድካም በጌትነቱ ጕድለት በልጥግናው ድኽነት በፍርዱ ማድላት በመንግሥቱ ሽረት ኅልፈት በባሕርዩ ሞት ስለሌበት የአማልክት አምላክ አሸናፊ የጌቶች ጌታ ለድኾች ምግብ ለገበሬዎች ዘር ልስጥ ቢል የማይሳነው ኹሉ የሚቻለው ባለጠጋ እውነት ፈራጅ ሠሪ ቀጪ የነገሥታት ንጉሥ ለዘለዓለም ሕያው ቅዱስ ቅዱስ ቅዱስ እግዚአብሔር ተብሎ በሰውና በመላእክት አንደበት ይመሰገናል። ኢሳ ምዕ ፮ ቍ ፫።

፴፪፤ አንድነት ከሦስትነት ሦስትነት ከአንድነት የሚያስተባብረው ቅድስናን የተመላ ይህ ምስጋና ዓለም ሳይፈጠር የነበረ ዛሬም ያለ ወደፊትም ከቅዱስ ባሕርዩ ጋራ ለዘለዓለም ይኖራል።

፴፫፤ ከአዳም ሰባተኛው ትውልድ ሄኖክ፤ በመንፈስ እግዚአብሔር ተመስጦ ዓለም መላእክት ገብቶ ከማኅበረ መላእክት መካከል ተገኝቶ መላእክት፤ ቅዱስ ቅዱስ ቅዱስ እግዚአብሔር እያሉ እግዚአብሔርን፤ በአንድነቱ በሦስትነቱ ሲያመሰግኑ ሰምቶ፤ የመናፍስት ጌታ ሆይ የማያንቀላፉ ትጉሃን መላእክት ኹል ጊዜ በፊትኽ ቆመው ቅዱስ ቅዱስ ቅዱስ እግዚአብሔር ንጹሕ እምኅጢአት ጽኑዕ በአምልኮት ልዩ አምአማልክት ሐሰት እኩት በአፈ መላእክት ወሰብእ ነህ እያሉ ያመሰግኑሀል ብሎ ያየውን የሰማውን መስክረዋል። ሄኖክ ምዕ ፱ ቍ ፴፰። ይህንንም የመሰለው ብዙ ነው። ኢሳ ምዕ ፮ ቍ ፩ - ፬።

፴፭፤ ይህ ምስጋና ዓለም ሳይፈጠር ለመኖሩ እንደ ዕውር ዐይን ጭልጭልታ የእግዚአብሔርን የክብሩን ጨረር አይተው ምስክር ከኾኑት ከፍጡራን ይልቅ፤ ዓለም ሳይፈጠር ከአባቱ ጋራ በክብር በመንግሥት በዘመን ቀዳማዊነት እኩል ትክክል የነበረው በኋለኛው ዘመን እኛን ለማዳን በሥጋ የተገለጠው የሕያው እግዚአብሔር ልጅ መድኅኒታችን ኢየሱስ ክርስቶስ እኔ በምድር ላይ ልሠራው የሰጠኸኝን ሥራ ፈጽሜ አመሰገንኩኽ አሁንም አባት ኆይ ዓለም ሳይፈጠር ከአንተ ጋራ በነበረኝ ምስጋና አመስግነኝ ሲል ባየው በሰማው ማለት እውነተኛ ምስክር ኹኖዋል። ዮሐ ምዕ ፲፯ ቍ ፭።

፴፮፤ እግዚአብሔር ከዓለም በፊት ምስጋናውም ከዓለም በፊት ስለ ኾነ አንድ አምላክ አብ ወልድ መንፈስ ቅዱስ ሆይ ዘእንበለ ይቁም አድባር፤ ወይትፈጠር ዓለም ወምድር። እምቅድመ ዓለም ወእስከ ለዓለም አንተ ከመ። ተራሮች ኮረብቶች ሰማይ ምድር ሳይፈጠሩ፤ ከዓለም በፊት የነበርክኽ ለዘለዓለምም የምትኖር አንተ ብቻ ነህ እያልን፤ ከነቢዩ ዳዊት ጋራ እናመሰግነው። መዝ ምዕ ፺ ቍ ፪። ፺፫ ቍ ፪።

ቅዱስ ቅዱስ ቅዱስ እያልን እንድናመሰግነው በቸርነቱ የበቃን ያድርገን። አሜን።

ጥያቄ።

፩፤ እግዚአብሔር ዓለም ሳይፈጠር እንዴት ነበር?

፪፤ ለእግዚአብሔር ጥንት መሠረት አለውን? የኹሉ አምጪ ፈጣሪ ማነው? ስሙስ ማን ይባላል?

፫፤ ለእግዚአብሔርነቱ ምስክር ምንድን ነው?

፬፤ የእግዚአብሔርን መገኛ ያወቀ አለን? የሚያውቅስ ይገኛልን?

፭፤ ለእግዚአብሔር ቀዳማዊነት ይህን ያኽል ዘመን ይህን ያኽል ዓመት ተብሎ ይታወቃልን?

፮፤ የእግዚአብሔር ታሪክ ምን በማለት ይወሰናል? በቀዳማዊነቱስ ማን ተብሎ ይጠራል?

፯፤ እግዛብሔር በምን መልክ ለቅዱሳን ይታይ ነበር?

፰፤ ከእሑድ እስከ ቀዳሚት የተፈጠሩትን ፍጥረታት ዘርዝር።

፱፤ ለፍጡራን ገዥ እንዲኾን የፈቀደለት ለማነው?

፲፤ እግዚአብሔር በሰባተኛው ቀን ምን ፈጠረ?

፲፩፤ ሊቃንውንት ስለ ሰባተኛው ቀን ምን ይላሉ?

፲፪፤ እግዚአብሔር የሥራ መጀመሪያ ምንድን ነው? የሥራ መጨረሻውስ ምንድን ነው?

፲፫፤ ሚስዮኖች፤ በስንት ምክንያት ስለ መድኅኒታችን ምን ይላሉ?

፲፬፤ ፍጥረት በስንት ክፍል ቦታ ይኖራል?

፲፭፤ በፍጥረት ጠባይ ምን ነገር ይገኛል?

፲፮፤ የፍጥረታት ጠባይ ለመርማሪ ምን ይጠቅመዋል?

፲፯፤ እግዚአብሔ በከሐሊነቱ ማን ተብሎ ይጠራል?

፲፰፤ እግዚአብሔር ስለ እውነተኛነቱ ማን ተብሎ ይጠራል?

፲፱፤ እግዚአብሔር ስለ ርኅራኄው ማን ተብሎ ይተራል?

፳፤ እግዚአብሔር ከመስጋና የተለየበት ጊዜ አለን?

፳፩፤ እግዚአብሔር ምስጋናው ዓለም ሳይፈጠር ለመኖሩ ምስክሩ ማን ነው?

ምዕራፍ ፲፯።

ሦስተኛ ዐምድ ድኅረ ዓለም።

፩፤ ዓለም ሳይፈጠር በአንድነቱ በሦስትነቱ ጸንቶ በአንድነቱ መንታነት፤ በሦስትነቱ አራትነት ሳይኖርበት የነበረ እግዚአብሔር ይህን ዓለም ካለመኖር ወደ መኖር አምጥቶ ለመፍጠር ዐሰበ። ኢሳ ምዕ ፵ ቍ ፲፬። ፩ ቆሮ ምዕ ፪ ቍ ፲፮።

፪፤ ሲፈጥርም፤ ምክር ያካፈው ወይም አምሳል መርገፍ (ፕላን) የሰጠው የለም። ለመፍጠር ያሰበበትንም ያወቀ የለም። ኢሳ ምዕ ፵ ቊ ፲፪ - ፲፭።

፫፤ ነገር ግን ይህ ዓለም ለመፍጠር ያሰበው፤ ዐሳብ ሰውን በመውደድ ለሰው ክብር ለቅዱስ ስሙ መመስገኛ እንደ ኾነ ለሰው በጸጋ ያሚሰጠውን ክብር ከማዘጋጀቱ ይልቅ ዓለም ሳይፈጠር ለእኛ ክብር ያዘጋጀውን እውነተኛውን ተስፋ ለመፈጸም በልጁ ተዋሕዶ ሥጋን የባሕርይ አምላክ ባደረገው ጊዜ ያን ጊዜ ተገለጠ።

፬፤ ይህ ምሥጢር እውነተኛ ረቂቅ ጥበብ ስለ ኾነ ዓለምና አለቆቹ ሊያውቁት አይችሉም።

፭፤ እግዚአብሔር በባሕርይ ጥበቡ ዓለሙን ፈጥሮ ሲገዛ፤ ለአምላክነቱ ምስክሩ፤ ሥራውና ራሱ ሠሪው ናቸው።

፮፤ የሥራው ምሥክርነት ፍጥረት በየወገኑ በያይነቱ ቦታውን ይዞ እስከ አሁን ስለ አለና ወደ ፊትም እስከ ዕለተ ምጽአት ስለሚኖር መጻሕፍት እንደ ተናገሩት ሥነ ፍጥረት መርማሪው በምስክርነቱ ሊጠቀምበት ይችላል። መዝ ምዕ ፲፱ ቍ ፩ - ፭። ሮሜ ምዕ ፩ ቍ ፩። የራሱ ምስክርነት ብርሃን ይሁን ብሎ ድምፁን ከሰጠበት ቀን ጀምሮ እስከ ዕለተ ምጽአት አይቋረጥም። መዝ ፲፱ ቍ ፯። ዘፍ ምዕ ፩ ቍ ፫።

፯፤ ስለዚህም በብሉይ ኪዳን በነቢያት አድሮ፤ ለአባቶቻችን በብዙ ሀይነት ምሳሌ በብዙ ዐይነት አነጋገር ነገራቸው። በኋለኛውም ዘመን ኹሉን በፈጠረበት ለኹሉ ገዥ በኾነው፤ በመልክ በሚመስለው በባሕርይ በሚተካከለው በኅያል ቃሉ በልጁ ለእኛ ነገረን። ዕብ ምዕ ፩ ቍ ፩ - ፬። ዘኁ ምዕ ፲፪ ቍ ፮ - ፰።

፰፤ ልዑል እግዚአብሔር ዓለም ሳይፈጠር በመንግሥቱ በሥልጣን ወደረኛ ጓደኛ ሳይኖረው ቍጥሩ ባልታወቀ ግምቱ ባልተወሰነ ዘመን እንደ ነበረ ወደፊትም ባለፈው ኹኔታ በማይቄጠር በማይሰፈር ዕድሜ ለዘለዓለም ይኖራል። ፍጥረት ኹሉ ያልፋል ይጠፋል። እሱ ግን ኅልፈት ውላጤ ሳይኖርበት ለዘለዓለም ይኖራል።

፱፤ ስለ ዘለዓለማዊነቱ፤ አንተ አስቀድሞ ምድርን መሠረትካት። ሰማዮችም የእጆችህ ሥራ ናቸው። እነሱ ያልፋሉ ይጠፋሉ። አንተ ግን አታልፍም አትለወጥም። ኹሉ እንደ ልብስ ያረጃል። እንደ መጋራጃ ትለዋወጣቸዋለህ። እንደ ብራና እንደ ወረቀት ትጠቀልላቸዋለህ። አንተ ግን መቼም መች አንተ ነህ። ዘመንህም (ዕድሜህም) አይፈጸምም። መንግሥትኽ የዘለዓለም አምላክ ናት። ግዛትህም ለልጅ ልጅ ዘመን ናት። ከጥንት ጀምሮ ለዘለዓለማዊ ነው እያለ አምላክ አንተ ብቻ ነህ። አቤቱ አምላክ ሆይ ዙፋንህ ዘለዓለማዊ ነው እያለ መጽሕፍ ቅዱስ እውነተኛ ምስክርነቱን ይሰጣል ሥልጣኑ የማትነሣ፤ መንግሥቱ የማታልፍ የማትለወጥ ናትና መንግሥት ሕዝብና ነገድ ልሳንታም ኹሉ ያመሰግኑታል። ዕብ ምዕ ፩ ቍ ፰ - ፲፪። መዝ ምዕ ፵፭ ቍ ፮። ፺ ቍ ፪። ፺፫ ቍ ፪። ፻፪ ቍ ፳፫ - ፳፰። ፻፵፭ ቍ ፲፩ - ፲፬። ዳን ምዕ ፯ ቍ ፲፫ - ፲፭።

፲፤ የፍጡራን ባሕርይ ኅልፈት ውላጤ የሚስማማው ስለ ኾነ እንደ ጥላ ያልፋሉ፤ እንደ ሣር አበባ ይረግፋሉ።

፲፩፤ ሥጋዊ ደማዊ ኹሉ እንደ ሣር ነው። ክብሩም እንደ ሣር አባባና ፍሬ ነው። ሣሩ ይደርቃል። አበባውም ይረግፋል። ሥጋዊ ደማዊ ፍጥረት ኹሉ እንዲሁ ነው። የእግዚአብሔር ቃል ግን ለዘለዓለም ጸንቶ ይኖራል ተብሎ ተጽፎዋልና፤ የበሉ እንዳልበሉ የገዙ እንዳልገዙ፤ ያገኙ እንዳላገኙ ይኾናሉ። መዝ ምዕ፻፵፬ ቍ ፬። ኢሳ ምዕ ፵ ቍ ፮ - ፱።

፲፪፤ ንጉሥ ኹሉ በሞት ይሻራል። መኰንን ኹሉ ይሻራል። ገዥ ኹሉ ያልፋል። መካር በምክሩ ጠቢብ በጥበቡ ፈላስፋ በዕውቀቱ ፈጣን በሩጫው ኅይለኛ በጉልበቱ ከእግዚአብሔር ፍርድ ሊያመልጥ አይችልም።

፲፫፤ በመንግሥታቸው አንዱን ሲያከብሩ አንዱን ሲያደኸዩ የነበሩ ኅያላን ነገሥታት ስማቸውን በጕልበታቸው ያሳውቁ ጊዜ ያነሣቸው ዐባይ (አምባ) ገነኖች (ዲክታተሮች) የምድርን ፊት በብዛት ሸፍነው የነበሩ ሕዝብና አሕዛብ አራዊትና እንስሳት የሰማይ ወፎችና የባሕር ዓሣዎች በራሪና ተሽከርካሪ ተላዋሽና ተንቀሳቃሽ ኹሉም እንዳልነበሩ ይኾናሉ። ኹሉም በሞት እጅ በታች ይገዛሉ። በሥልጣኑም ይያዛሉ።

፲፬፤ እነዚህ ኹሉ ካለፉ በኋላ በቅን ታዛዥነቱ በትክክል ዳኝነቱ ኹሉን ለእግዚአብሔር ሲያስገዛ የኖረው የኋላው ጠላት ሞት ይሻራል ያልፋል። መዝ ፴፫፤ ቍ ፯ - ፲፰። ኢሳ ምዕ ፵ ቍ ፲፭ - ፲፰። ማቴ ምዕ ፳፬ ቍ ፴፭።

፲፭፤ ከሱም በኋላ ሰማይ ድምር ያልፋሉ። ማቴ ምዕ ፳፬ ቍ ፴፭። ከፍጥረቱ በላይ የኾነ ልዑል እግዚአብሔር ግን ኹሉን አሳልፎ ከላይ እንደ ጠቀስነው ከዓለም በፊት በነበረበት ኹኔታ ለዘለዓለም ይኖራል። ዘመኑም ይህን ያኽላል ሊባልና ሊወሰን አይቻልም።

፲፮፤ ለጥንትነቱ ጥንት የሌልወው በመኾኑ፤ የጥንትነቱ ታሪክ ነበረ በማለት ብቻ እንዲወሰን፤ ለፍጻሜነቱም ፍጼም የሌለው ስለ ኾነ የፍጻሜነቱ ታሪክ ለዘለዓለም ይኖራል በማለት ብቻ ይወሰናል እንጂ ሕሊና መርምሮ አይደርስበትም። መዝ ምዕ ፴፬ ቍ ፮። ፺፫ ቍ ፪።

፲፯፤ ስለዚህ ስሙ አልፋ ወኦ ቀዳማዊ ደኃራዊ ፊተኛ ኋለኛ መጀመሪያ መጨረሻ ተብሎ ይጠራል። ራዕ ምዕ ፩ ቍ ቍ ፲፯። ፪ ፰። ፳፪ ፲፫።

፲፰፤ የእግዚአብሔርን ያንድነቱን የሦስትነቱን የጥትነቱን የፍጻሜነነቱ ነገር፤ ለማወቅ የፈለጉ አባቶቻችን ዕውቀቲቱ ስለ ጸናችባቸውና ስለ በረታችባቸው ከሱዋ ጋር አብሮ መኖር እሱዋንም መመርመር ስለ ተሳናቸው እምትካት ወእስከ ለዓለም አንተ ክመ። ጥንት የነበርክ ለዘለዓለም የምትኖር አንተ ብቻ ነህ በማለት ቃላቸውን ወስነዋል፤ ዐሳባቸውን ዘግተዋል። እኛም ከአባቶቻችን አንሻልም በሰው ልብ ያለውን ከተዋሐደችው ነፍሱ በቀር የሚያውቅ እንደሌለ፤ እግዚአብሔርም ራሱን ራሱ ይመራምራል እንጂ፤ ፍጡር ሊመረምረው የማይቻል መኾኑን ዐውቀን አንድነቱን ሦስትነቱን ጥንትነቱንና ዘለዓለማዊነቱን በአፍም በልብም ክብር ምስጋና የአምልኮት ስግደት ለአንተ ይኹን እያልን እናመስግነው። ፩ እንገ ምዕ ፲፱ ቍ ፬። ፩ ቆሮ ምዕ ፪ ቍ ፲፩።

በአብ ተመሥርታ፤ ከወልድ የምታደርሰውን፤ በመንፈስ ቅዱስ የምትፈጸመውን የተዋሕዶ ሃይማኖት ፈጣሪያችን በቸርነቱ ይግለጥልን። አሜን።

ጥያቄ።

፩፤ ዓለም ሳይፈጠር እግዚአብሔር ምን ዐሰበ።

፪፤ እግዚአብሔር ዓለምን ሲፈጥር አማካሪ፤ ወይስ ፕላን ያሳየው አለን?

፫፤ እግዚአብሔር ዓለምን ፈጥሮ ለመግዛቱ ምስክሩ ማነው?

፬፤ እግዚአብሔር ለአባቶቻችን በአምን ተናገረ? ለእኛስ - በማን ነገረን?

፭፤ ፍጥረት ዘለዓለም ይኖራንል? እግዚአብሔርሳ?

፮፤ ስለ ዘለዓለማዊነቱ መጽሐፍ ቅዱስ ምን ይላል?

፯፤ የሰው ምሳሌው ምንድን ነው?

፰ እግዚአብሔር ጥንት ፍጻሜ በመኾኑ ማን ተብሎ ይጠራል?

ምዕራፍ ፲፰።

አራተኛ ዐምድ ምስጢረ ሥጋዌ (ሰው የመኾን ምስጢር)።

፩፤ ምሥጢረ ሥጋዌ አብ ወልድ ወልድ መንፈስ ቅዱስ አንድ አምላክ ብለን ከምናምንባቸው ከሦስቱ አካላት አንዱ አካል እግዚአብሔር ወልድ ቃል ሥጋ ኾነ ብለን የአምላክን ሰው መኾን የሰው አምላክ መኾን የምናምንበት የምናሳምንበት ነው።

፪፤ አዳም፤ የፈጣሪውን ትእዛዝ በመተላለፉ ሞት ያልተፈጠረበትን ሲያውቅ ሞትን በፈቃዱ ስቦ ጐትቶ በማምጣቱ ሞት እንዲፈረድበት ኾነ።

፫፤ ቸርነት የባሕርዩ የኾነው አምላካችን አዳም ከክብሩ ተዋርዶ ከልብሱ ተራቁቶ ከቆመበት ወድቆ ባየው ጊዜ፤ አባት ለልጁ እንደሚራራ፤ አዘነለት ራራለት።

፬፤ አዳም፤ በሚስቱ አማካይነት ከእባብ የተቀበለውን ምክር ሲፈጽም፤ እንደ እግዚአብሔር ሊኾንና ክፉንና መልካምን ሊያውቅ ነበር።

፭፤ ነገር ግን እንደ እግዚአብሔር መኾን ብቻ ቀረበት እንጂ፤ ክፉንና መልካምን ለማወቅ ቻለ። ዘፍ ምዕ ፫ ቍ ፲፯። ኩፋሌ ምዕ ፫ ቍ ፯።

፮፤ አዳምና ሚስቱ፤ ክፉና መልካም ከምታስታውቀው ዕንጨት ፍሬ ቄርጠው በበሉ ጊዜ ሰባት ዓመት ራቁታቸውን ሲኖሩ አይተፋፈሩ የነበረ ዐይኖቻቸው ተከፍተውላቸው በፊት መልበሳቸውን፤ ዛሬ መራቆታቸውን ያለፈውን ክብር የመጣውን ኅሳር ያለፈውን ጌትነት የመጣውን ባርነት ያለፈውን ጤናና ሰላም የመጣውን ሕማምና ድካም ያለፈውን ሕይወት የመጣውን ሞት በጠቅላላ ክፉንና መልካምን ለይተው ዐወቁ ተጨነቁ። ዘፍ ምዕ ፪ ቍ ፳፭።

፯፤ በራሪውን ተሽከርካሪውን አራዊትን እንስሳትን አዕዋፍን ዓሣትን በምድር በባሕር ያለውን ፍጥረት ኹሉ ሊገዙ በተሾሙበት ቀን፤ ለልጅነት ለጌትነት ሊኾናቸው የተሰጣቸውን የክብርና የሞገስ የጸጋ የሰላም ልብስ አወለቁ። ለአገልጋይነት የሚገባውን ሌላ ጨርቅ ቢያጡ የበለስ ቅጠል ቄርጠው ሰፍተው ሽርጥ (ግልድም) አድርገው ታጠቁ። አዳም የፈጣሪውን ፊት ማየት ስለ አፈረ ከገነት ዛፎች መካከል ገብቶ ተሰወረ። በዚያ ቀን በሰው ልጅ ላይ የደረሰው ኅፍረትና ኅሳር ተመሳሳይ ስለሌለው እንደህ ነበር ሊባል አይቻልም። ዘፍ ምዕ ፫ ቍ ፰ - ፲፩።

፰፤ አዳም እንደ እግዚአብሔር መኾን ቢቀርበት እሱ እግዚአብሔርን እንዳያይ ከመፍራት ይልቅ፤ እግዚአብሔር እሱን እንዳያየው ከዛፎች መካከል በመደበቁ ኹለተኛ ተሳሳተ።

፱፤ እግዚአብሔር አዳምን እየፈለገ መጣ፤ ባኖረበት ቦታ ባላገኘውም ጊዜ አዳም ወደ የት አለኽ ብሎ በከፍታ ድምፅ ጠርቶ ጠየቀው።

፲፤ አዳምም፤ በገነት ስትመላለስ የእግርኽን ዳና (ነጐዳ) ሰምቼ ራቁቴን ነኝና ስለ ፈራሁ ከዚህ ተሰውሬያለሁ አለው።

፲፩፤ ኹለተኛም፤ ምናልባት አትብላ ያልኩኽን በልተኽ ይኾን? ብሎ እግዚአብሔር አዳምን ጠየቀው። አዳምም ትርዳኽ ብለኽ የሰጠኸኝ ሴት ሰጠችኝና በላኹ ብሎ መለሰለት።

፲፪፤ ሦስተኛም፤ አንቺሳ ይህን ለምን ሠራሽ ብሎ እግዚአብሔር ሔዋንን ጠየቃት። ሴቲቱም እባብ አሳተችኝ ብላ መለሰችለት። ዘፍ ምዕ ፫ ቍ ፰ - ፲፫።

፲፫፤ በእነዚህ ሦስት ጥያቄዎችና መልሶች እግዚአብሔር እሱ የማያውቀውን ነገር ከአዳም ጠይቆ የሚረዳ አዳምም እግዚአብሔር የሱን ሥራ የማያውቅ ኾኖ ሥራውን ለእግዚአብሔር የሚያስረዳ የሚያስመስል አስተያየት አለባቸው። ነገር ግን አዳም፤ እግዚአብሔር ላቀረበለት ጥያቄ አቤቱ አንተ ኹሉ ታውቃለህ እኔ ለአንተ ምን አስረዳሀለሁ ብሎ ሊመልስለት ይገባው ነበር። ኾኖም አዳም፤ ከገናናው ባለሥልጣን ለቀረበለት ጥያቄ መልስ እንዲሰጥ ሲገደድ የዳኝነትን መልክ ከማወቁ ይልቅ በሥራው ኹሉ እንደ እግዚአብሔር ሊኾን አለመቻሉን ሲያውቅ ኹሉን ቻይ እግዚአብሔር ብቻ አዳምን ሊኾን የሚችል መኾኑን በማስረዳታቸው የጥያቄዎቹ ቃላት ለሰው ልቡና የተስፋ ሥንቅ ኾነውታል።

፲፬፤ «አዳም ወዴት አለኽ። ምናልባት አትብላ ያልኩኽን በላኸን» የሚሉት ቃላተ ጥያቄ አዳም አንተ ኹሉን ቻይ ንጹሐ ባሕርይ እኔን መኾን አትችልም እንጂ ሠሪ ከሠራው ቤት ሊገባ ችሎታ እንደ አለው እንዲሁ እኒኤም አንተን መኾን እችላለሁ እንደ ማለት ያሉ በመኾናቸው አምላክ ሰው ለመኾኑ የትንቢት በር ከፋች ኾነዋል።

፲፭፤ ከዚህም አያይዞ ስለ እባብና ስለ ሔዋን ልጅ ኗሪ ክርክር፤ እባብ የሰውን ልጅ ሰኰና እንድትጠብቅ የሔዋንም ልጅ የእባብን ራስ እንዲቀጠቅጥ በማዘዙ አዳምን የፈለገ ቃለ እግዚኢአብሔር ሥጋ በኾነ ጊዜ፤ ያለ አባት ከሴት ብቻ ተወልዶ ከአዳም እስከ ክርስቶስ በጠላትነት የኖረውን በኋላም፤ አንደኛም በዘመነ ሄሮድስ ኹለተኛ በገዳመ ቆሮንቶስ ሦስተኛ በዐውደ ጲላጦስ የተፈታተነውን ዲያብሎስን በሰነውቱ በተቀበለው መከራ ድል ነሥቶ አዳምን ከነልጆቹ እንዲያድን ያን ጊዜ ጽኑውን ኪዳን መሠረተ።

፲፮፤ አዳም ከገነት ሲወጣ አዳም ከእኛ እንደ አንዱ ኾነ በማለቱ በቃላት ጥያቄዎች አምላክ ሰው መኾኑን እንደ ሰበከ፤ ከእኛ እንደ አንዱ ኾነ ባለውም ሰው አምላክ መኾኑን ተናገረ።

፲፯፤ ከዚህ ቀን ጀምሮ እግዚአብሔር ለአዳም የሰጠው ተስፋ በብዙ ዐይነት አነጋገር በብዙ ዐይነት ምሳሌ በነቢያት አፍ ለአባቶቻችን ሲነገራቸው ኖሮ ዐምስት ሺሕ መቶ ዘመን ሲፈጸም አዳም የት አለኽ ያለው ቃል ሥጋ ኾኖ አዳም ከኛ እንደ አንዱ ኾነ ያለውን ፈጸመ። ዘፍ ምዕ ፫ ቍ ፱ ና ፳፪።

፲፰፤ አዳም በስድስተኛው ቀን ተፈጥሮ የእግዚአብሔርን ትእዛዝ ሊጠብቅ በገነት ከተሾመ በኋላ ክፉና መልካም ከምታስታውቀው ዕንጨት ፍሬ አትብላ ብትላት ግን በዚያው በበላኽበት ቀን ትሞታለህ ሲል እግዚአብሔር እንደ ነገረው ባለመጠበቁ ተስፋ ሞት ተፈጸመበት። ማለት ሺሕ ዘመን ሳይሞላ በዘጠኝ መቶ ሠላሳ ዓመት ዕድመው የሞተን ጽዋ ተቀበለና ወደ መሬትነቱ ተመለሰ። ዘፍ ምዕ ፪ ቍ ፰ - ፲፯። ፫ ቍ ፲፯ - ፲፱።

፲፱፤ ከአዳም ጀምሮ እስከ ክርስቶስ ሰው ኹሉ ለኅጢአት ለሞት ተገዛ። በአዳም ኅጢአት ምክንያት የዓለም ጐዳና ኹሉ ወታ ገብ ስለ ኾነ ማለት ጽነት፤ ክፋት ከሰው ልቡና የማይለይ ስለ ኾነ፤ ኦሪትም እንኳ ብትኾን ኅጢአትን አነገሠቻት እንጂ፤ ልቡና የማይለይ ስለ ኾነ ኦሪትም እንኳ ብትኾን ኅጢአትን አነገሠቻት እንጂ፤ ልትሽራት አልተቻለችም። ሮሜ ምዕ ፭ ቍ ፲፩ - ፳።

፳፤ ነገር ግን፤ ኅጢአትን የሚሽር ሌላ እንዲመጣ በተስፋ ይተብቅ ነበር። ከኅጢአት ቀንበር በታች ሲጨነቁና ሲማረሩ የነበሩትን ሰዎች በመልክተኛና በአማላክጅ ሳይኾን እሱ ራሱ ሰው ኾኖ እንዲያድናቸው ነቢዩ ኢሳይያስ ተናገረ። ኢሳ ምዕ ፷፫ ቍ ፰። ሮሜ ምዕ ፰ ቍ ፫። ዕብ ምዕ ፪ ቍ ፲፬ - ፲፮።

፳፩፤ ትንቢቱንም ለሚጠራጠሩ ሰዎች፤ እናንት የዳዊት ወገኖች እግዚአብሔርን የምታሳዝኑት እንኳን እግዚአብሔርን ሰውን ማሳዘን ቀላል ነገር ኾኖ ነውን? እነሆ እሱ እግዚአብሔር ከሰማይ ምልክት ይሰጣችኋል። እነሆ ድንግል በድንግልና ፀንሳ በድንግልና ትወልዳለች። ስሙንም አማኑኤል ትለዋለች ብሎ፤ ስሙን ከነግብሩ አስረዳቸው። ኢሳ ምዕ ፯ ቍ ፲፬።

፳፪፤ የአዳምን የመድኅኒት ተስፋ ለሚተብቁ ሰዎች፤ ሺሕ ዘመን በእግዚአብሔር ዘንድ አንድ ቀን ኾኖ እንደ መቄጠሩ መጠን፤ ከዕለተ ፍጥረት እሑድ አዳም እስከ ተፈጠረባት ዕለተ ዐርብ ድረስ በነበሩት በስድስቱ ዕለታት ምሳሌነት፤ ድኅነቱ በስድስተኛው ሺሕ ዓመተ ዓለም እንዲደረግለት የእግዚአብሔርን ቍርጥ ዐሳብ ያውቁ ዘንድ ሱባኤ፤ ትውልድ በሄኖክ ሱባኤ እለተ በኤርምያስ ሱባኤ ዓመት በዳንኤል ተቄጠረላቸው ተወሰነላቸው።

፳፫፤ ቀን ቢደርስ አምባ ይፈርስ እንዲሉ ቀኑ ዘመኑ ዕለቱ ሰዓቱ ሊደርስ ከዓመቱ አንድ ዓመት፤ ከዕለቱ አንድ ዕለት ከሰዓቱ አንድ ሰዓት ሳይጐድል በጽኑ ቀጠሮው በእሱ ያመነው ኹሉ የዘለዓለም ሕይወት እንዲያገኝ ልዑል እግዚአብሔር ተቀዳሚና ተከታይ የሌለው አንድ ልጁን ወደ ዓለም ላከው። ገላ ምዕ ፬ ቍ ፬።

፳፬፤ ዐምስት ቀን ተኩል ማለት ዐምስት ሺህ ዐምስት መቶ ዘመን ሲፈጸም ከልጅ ልጅኽ ተወልጄ አድንሀለኹ ብሎ ለአዳም ከርሞ እንደ ዛሬኢ ወደ አንተ እመለሳለሁ ብሎ ለአብርሃም መጀመሪያ በሰው፤ በኹለተኛው ግን እኔ ራሴ ሰው ኾኜ ሥጋ ለብሼ ዓለምን እጐበኛለሁ ብሎ ለዕዝራ የተናገረ ወልድ ዋሕድ ቅድመ ዓለም ከአብ ያለ እናት እንደ ተወለደ ድኅረ ዓለም በተለየ አካሉ በቃልነቱ ሰው ኾኖ ያለ አባት ከሴት ብቻ ተወለደ። ዘፍ ምዕ ፲፰ ቍ ፲።

፳፭፤ ይህችውም ኢሳይያስና ሕዝቅኤል የመሰክሩላት የዘወትር ድንግል ማርያም ናት። ሕዝ ምዕ ፵፬ ቍ ፩ - ፪።

፳፮፤ ቃል ሥጋ ኾነ፤ በእኛም አደረ የባሕርይ ክብሩን በጸጋ ለሰው የሚሰጥ የተናገረውን የማይለወጥ እሱ ለአባቱ አንድ ልጅ እንደ መኾኑ ከአብ ጋራ እኩል ትክክል የኾነ ክብሩን አየንለት። ዮሐ ምዕ ፩ ቍ ፲፬ - ፲፮።

፳፯፤ ሕፃን ተወለደ ለነ ወልድ ተውህበ ለነ ወቅድመት ኮነ ዲበ መትከፍቱ። ሕፃን ተወለደልን ወልድ ለኩነተ ሥጋ ተሰጠልን። ስለዚህም አምላክ ሰው ሰው አምላክ ስለ ኾነ፤ ቀዳማዊ ቃል ደኃራዊ ሥጋን፤ ደኃራዊ ሥጋ ቀዳማዊ ቃልን በመዋሐዱ ሥጋ ጥንትነትን ጥንታዊ ልደንት ገንዘብ አደረገ። ኢሳ ምዕ ፱ ቍ ፮ ና ፯።

፳፰፤ በዚህ ጊዜ ልዑል እግዚአብሔር አንተ ልጄ ነህ። እኔ ዛሬ ወለድኩኽ ሲል መሰከረለት። መዝ ምዕ ፪ ቍ ፯። ዕብ ምዕ ፩ ቍ ፭።

፳፱፤ ከዚህ በኋላ፤ በሥጋና በቃል መካከል የነበረው ልዩነት ቀረ። አንድነት ጸና። መንታነት ጠፋ። ቃል ወይም ሥጋ ተብሎ በልዩነት መጠራት ቀርቶ አንድ አካል አንድ ባሕርይ ስለ ኾነ ስሙ አማኑኤል ተባለ። ትርጓሜውም ሰው የኾነ አምላክ ማለት ነው።

፴፤ አንድነት መንታነትን ስለ አጠፋውና የቃል ገንዘብ ለሥጋ የሥጋ ገንዘብ ለቃል ስለ ኾነ ኹሉን አካል ኹለት ባሕርይ ወይም አንድ አካል ኹለት ባሕርይ፤ ኹለት ግብር (ሥራ) ኹለት ፈቃድ መኾኑ ቀርቶ አንድ አካል አንድ ባሕርይ አንድ ግብር አንድ ፈቃድ ኾነ። ስለዚህ ስሙ ኢየሱስ ክርስቶስ ተባለ። ትርጓሜውም አዳኝ ጌታ ማለት ነው። ሉቃ ምዕ ፩ ቍ ፴፩። ዮሐ ምዕ ፩ ቍ ፲፮ ፵፪።

፴፩፤ አማኑኤል ኢየሱስ ክርስቶስ የተባሉት ስሞች፤ ለቃል ብቻ ወይም ለሥጋ ብቻ የሚሰጡ ስሞች አይደሉም። ቃል ሥጋ ሲኾን፤ ከኹለት አካል አንድ አካል፤ ከኹለት ባሕርይ አንድ ባሕርይ በመኾኑ በተዋሕዶ የሚጠራባቸው ስሞች ናቸው እንጂ።

፴፪፤ በዚህ መሠረት፤ ለመድኅኒታችን ኢየሱስ ክርስቶስ፤ ኹለት ልደት እንደ አለው እናምናለን። አንድኛው፤ ዓለም ሳይፈጠር፤ ጊዜው ሰዓቱ ቀኑ ወሩ ዘመኑ ይኽ ነው በማይባል ዕድሚኤ ከጥንት ከዘለዓለም በማይመረመር ምስጢር ያለ እናት ከአብ የተወለደው ልደት ነው። መዝ ፻፲ ቍ ፫። ሚክ ምዕ ፭ ቍ ፪። ምዕ ፫ ቍ ፲፯።

፴፫፤ ኹለተኛው ዓለም ከተፈጠረ ዐምስት ሺሕ ዐምስት መቶ ዘመን ሲፈጸም ከቅድስት ድንግል እመቤታችን ማርያም ያላባት የተወለደው ልደት ነው። ስለዚህ በምስጢረ ሥጋዌ ወልደ አብ ወልደ ማርያም የሰው ልጅ የእግዚአብሔር ልጅ ቃል ለተዋሐደው ሥጋ ራሱ ክብር፥ ሆነው ብለን እናምናለን። ዮሐ ምዕ ፲፯። ቍ ፩ - ፲። ገላ ምዕ ፬ ቍ ፬።

፴፬፤ አምላካችን ክርስቶስ አንድ አካል አንድ ባሕርይ አንድ ግብር አንድ ፍቃድ እንደ ኾእ እናምናለን፤ እንታመናለን እናስተምራለን ዝርዝር ነገራቸውንም በየተራው እንመልከት።

፴፭፤ ፩ኛ፤ አንድ አካል አንድ ባሕርይ።

አምላካችን ክርስቶስ ሰው ከመኾኑ አስቀድሞ የመለኮት አካልና ባሕርይ፤ የሰው አካልና ባሕርይ ልዩነት ነበራቸው።

፴፮፤ ስለዚህም፤ አምላክ ለብቻው ወልድ ቃል፤ ሥጋም ለብቻው ሰው ሥጋ ተብሎ ይጠራ ነበር። በአኗኗርም በቃል ወልድ ቀዳማዊ ሥጋ ደኃራዊ ነው።

፴፯፤ ስለዚህ ቀዳማዊ ቃል እግዚአብሔር እንደ ነበረ፤ በኅያል ቃልነቱ ኹሉን ካለመኖር ወደ መኖር አምጥቶ እንደ ፈጠረ፤ የማይመረመር ጥንታዊ ዘለዓለማዊ እንደ ኾነ በመልካችን በምሳሌያችን ሰውን እንፍጠር ብሎ ሰውን እንደ ፈጠረ አስፋፍቶ በመግለጽ የቃልን ቀዳማዊነት የሥጋን ደኃራዊነት የቃልን አምላክነት የሥጋን ፍጡርነት መጽሐፍ ቅዱስ ለይቶ ጠንቅቆ ያስረዳናል። ዘፍ ምዕ ፩ ቍ ፳፮። ዮሐ ምዕ ፩ ቍ ፩ - ፬።

፴፰፤ ልዑል እግዚአብሔር፤ በሦስትነት ለአብርሃም በተገለጠ ጊዜ እግዚአብሔር ወልድ፤ የዛሬ ዓመት እኔ ወደ አንተ እመለሳለሁ ብሎ በቃልነቱ ሲናገር ሥጋ በአብርሃምነት ቆሞ ተስፋውን ይቀበል ነበር። ዘፍ ምዕ ፲፰ ቍ ፱ ፲።

፴፰፤ ልዑል እግዚአብሔር በሦስትነቱ ለአብርሃም በተገለጠ ጊዜ እግዚአብሔር ወልድ የዛሬ ዓመት እኔ ወደ አንተ እመለሳለሁ ብሎ በቃልነቱ ሲናገር ሥጋ በአብርሃምነት ቆሞ ተስፋውን ይቀበል ነበር። ዘፍ ምዕ ፲፰ ቍ ፱ ፲።

፴፱፤ ከተዋሐደው ወዲህ ግን ተስፋው ስለ ተፈጸመ አምላክ ሰው ሰው አምላክ ኾነ አንድ አካል አንድ ባሕርይ በመኾኑ ከድንግል የተወለደውን በበረት የተኛውን ኢሳይያስ አማኑኤል ዳንኤል ክርስቶስ ገብርኤል ኢይሱስ ብለው ጠሩት ኖሎት መላእክት አመሰገኑት። የምድር ነገሥታት ሰገዱለት፤ ገበሩለት። እናቱም አውራ ጣቱን አሰረችው በጨረቅ ጠቀለለችው። ኢሳ ምዕ ፪ ቍ ፲፬። ዳን ምዕ ፱ ቍ ፳፭። ሉቃ ምዕ ፩ ቍ ፴፩።

፵፤ ከተዋሕዶ በፊት አምልኮት ምስጋና ለፈጣሪ እንጂ ለፍጡር አይሰጡም ነበር። ቅዱስ ቅዱስ ቅዱስ እግዚአብሔር የሚለው የቅድስና ምስጋና ለአምላክ ብቻ ከሰውና ከመላእክት አፍ ይቀርብለት ነበር። ለዚህም ሄኖክ ኢሳይያስ ምስክር ናቸው።

፵፩፤ ከተዋሕዶ ወኢህ ግን ከድንግል የተወለደው ኢየሱስ የልዑል እግዚአብሔር ልጅ እንዲባልና ልጅ እንዲባል ቅዱስ አምላክ እንደ ኾነ የምሥጢር መልእክተኛው ገብርኤል ከእግዚአብሔር ወደ ድንግል ማርያም ተልኮ ምስክርነቱን ከሰተበት ከዕለተ ፅንስ ጀምሮ አምላክ ለኾነው ሥጋ ከአብ ከመንፈስ ቅዱስ ጋራ ክብር ምስጋና ተገባው። ዳን ምዕ ፱ ቍ ፳፬። ሉቃ ምዕ ፩ ቍ ፳፮ - ፴፭።

፵፪፤ ለዚህም በእለተ ፅንሱ በዕለተ ልደቱ ለተደረገው ምስጢር ታማኞች በኾኑት በመላእክት በኖሎት በዳንኤልና በዮሐንስ ቃል ከተገኘው ምስክርነት በላይ አንደኛ በሱ ህልው ኾኜ የምመለክበት የምወደው የምወልደው የባሕርይ ልጄ ይህ ነውና እሱን ስሙት ያለው አባቱ ኩለተኛ እኔና አብ አንድ ነን ብሎ የተናገረው ራሱ ሦስተኛ ሞቶ ተነሥቶ በአብ ቀኝ የተቀመጠው መንፈስ ቅዱስንም ለሐዋርያት የሰጠው እሱ ኢየሱስ እንደ ኾነ፤ በጴጥሮስ አፍ የመሰከረው መንፈስ ቅዱስ ነግረውናል አስተምረውናል መስክረውልናል። ስለዚህ ኢትዮጵያ ከሰው ምስክርነት በላይ የኾነውን የእግዚአብሔርን ምስክርነት ተቀብላ አምና በእግዚአብሔር አንድነት መንትኛ፤ በሦትነቱ አራተኛ ሳትቀላቅል ጠንቅቃ ለይታ ክርስቶስ አንድ አካል አንድ ባሕርይ ነው ብላ ታምናለች፤ ታስተምራለች። ማቴ ምዕ ፲ ቍ ፲፯። ዮሐ ምዕ ፲ ቍ ፴። የሐ ሥራ ምዕ ፪ ቍ ፳፫ - ፴፬።

፵፫፤ በምስጢረ ሥላሴ፤ እግዚአብሔር በአካሉ ሦስት በመለኮቱ አንድ እንደ ኾነ፤ ተናግረናል። በምሥጢረ ሥጋዌም በመለኮት አንድ በለን ከምናምንባቸው ከሦስቱ አካላት አንዱ አካል እግዚአብሔር ወልድ በተለየ አካሉ በቃልነቱ ሰው እንደ ኾነ አስረድተናል። ሰውም በኾነ ጊዜ ፍጹም መለኮቱ ሰው ኾነ እንጂ፤ በመለኮቱ ተካፍሎ የለበትም። ቄላ ምዕ ፪ ቍ ፱።

፵፬፤ እግዚአብሔር በአካል ሦስት በመለኮት አንድ ስለ ኾነ፤ ከሦቱ አካላት አንዱ አካል ሰው ኾነ ሲባል መለኮት እንደ አካላት ከሦስት አይከፈልም። ወይም ሦስቱ ኹሉ ሰው ኾኑ አያሰኝም። ለዚህም በምሥጢረ ሥላሴ የገለጥነውን የኩነታትን ምስጢር ማወቅ ይጠቅማል።

፵፭፤ ከዚህም ባለፉት ምሳሌዎች ኹኔታ ምስጢሩን እናስረዳለንና ልብ አድርጎ መመልከት ነው።

፵፮፤ ፩ኛ ነፍስ። ነፍስ በአካሏ ከሦስት የማትከፈል አንዲት ስትኾን ሦስት ኹኔታዎች ልብነት ቃልነት እስትንፋስነት አሏት።

፵፯፤ ሰው ዐሳቡን ሊገልጽ በፈለገ ጊዜ ቃልነቷ ከሥጋዊ ምላስ ጋራ ተዋሕዶ ይገለጣል፤ ድምጹን ይሰጣል። በአንደበትም በተገለጠ ጊዜ፤ ከልብ አይጠፋም። ልብ ቃል እስትንፋስ በተዋሕዶ እያሉ ቃል ሥጋዊ ምላስን ተዋሕዶ በተገለጠና ድምጹን በሰጠ ጊዜ ይህ የቃልነት ሁኔታ፤ ልብን እስትንፋስን፤ ወዶ ቃልነት ሊለውጣቸው ወይም የነፍስን አካል ሦስትነት ሊከፍለው አይችልም። ስለዚህም ከሦስቱ አካላት አንዱ አካል እግዚአብሔር ወልድ በተለየ አካሉ በቃልነቱ ሰው ቢኾን የቃል ሰው መኾን መለኮትን እንደ አካላት ከሦስት አይከፍለውም። ወይም አብ መንፈስ ቅዱስ ሰው ኾኑ አያሰኘውም።

፵፰፤ ፪ኛ ፀሓይ ፀሓይ አካሉ አንድ ሲኾን፤ ሦስት ኹኔታዎች ክበብ ብርሃን ዋዕይ አሉት።

ብርሃን፤ ከክበንና ከዋዕይ ጋራ አብሮ እያለ፤ ከብንተ ዐይን ጋራ ይወሐዳል። በተዋሕዶም ብንተ ዐይን ሩቁን ቅርቡን እንድትመረምር ያደርጋታል። ይህ ከብንተ ዐይን ጋራ የብርሃን መዋሐድ ክበብንና ዋዕይን ከኹኔታቸው ወደ ብርሃንነት አይለውጣቸውም። ወይም ፀሓይ ከሦስት አይከፈልም። እንዲሁም የሰው ሕይወትና ብርሃን እግዚአብሔር ቃል ሥጋን በተዋሕደ ጊዜ ተዋሕዶው መለኮትን እንደ አካላት ከሦስት አይከፍለውም ወይም አብ መንፈስ ቅዱስ ሰው ኾኑ አያሰኝም።

፵፱፤ ወዳጄ ምእመን ሆይ፤

በምሥጢረ ሥላሴና በምስጢረ ሥጋዌ መሓከል ያለውን ልዩነት እንድታውቅ የኩነታትን ምስጢር ጠንቅቅና ቃል ሥጋ ኾነ በልኽ እመን ፡

ቃል ከመላስ ብርሃን ከብንተ ዐይን ጋራ ሲዋሐዱ፤ ሳይጠፋፉ ተዋሕደው ይኖራሉ እንጂ፤ አንዱ አንዱን አይሽረውም፤ አንዱ አንዱን አይውጠውም።

፶፤ የቃልና የመላስ የብርሃና የዐይን መዋሐድ እንደ ዘይትና እንደ ውሃ ተዋሕዶ ልዩነት እንደ ወተትና እንደ ውሃ ተዋሕዶ መደባለቅ መቀላቀል መሻሻርና መጠፋፋት የለበትም። ተዋሕዶዋቸው እንደ ነፍስና እንደ ሥጋ ተዋሕዶ ነው እንጂ።

፶፩፤ ነፍስና ስጋ መለያየት መንታነት ወይም መጠፋፋት ሳይኖርባቸው፤ አንድ እካል አንድ ባሕርይ ኾነው ስለሚኖሩ፤ አንድ ሰው፤ ኹለት አካል ኹለት ባሕርይ ወይም አንድ አካል ኹለት ባሕርይ አይባልም። ኹለት ግብር ኹለት ፈቃድ የለውም።

፶፪፤ ስለዚህም እገሌ ተወለደ እገሌ አደገ በዚሁ አንጻር ተራበ ጠገበ በረታ ደከመ ሞተ ዳነ ይባላል። እንዲሁም፤ ደንቆሮ ዐዋቂ ሰነፍ ልባም ሕያው ሬሳ የሚባሉት የነፍስና የሥጋን ተዋሕዶ በማጽናት ይነገሩለታል።

፶፫፤ የነፍስ ገንዘብ ለሥጋ፤ የሥጋ ገንዘብ ለነፍስ ስለ ሆነ፤ እንደ ዕውቀቱ መጠን በዚህ ዓለም ሳለ በሠራው ሥራ፤ በወዲህም ዓለም ኾነ፤ በወዲያኛው ዓለም ይህ የነፍስ ሥራ ነው፤ ይህ የሥጋ ሥራ ነው ተብሎ ሳይለይ ጥቅሙንም ኾነ ጉዳቱን በአንድ መልክ ያገኛል።

፵፬፤ ቃል ሥጋ ኾነ ባልን ጊዜም የመለኮትና የሰውነት ተዋሕዶ፤ እንደ ቃልና እንደ መላስ እንደ ዐይንና እንደ ብርሃን እንደ ነፍስና እንደ ሥጋ ተዋሕዶ ነው እንጂ፤ መለያየት መደባለቅ የለበትም።

፶፭፤ ስለዚህ አምላካችን ክርስቶስ፤ አንድ አካል አንድ ባሕርይ አንድ ግብር አንድ ፈቃድ ነው እንላለን እንጂ፤ ኹለት አካል ኹለት ባሕርይይ ወይም አንድ አካል ኹለት ባሕርይ ኹለት ግብር ኹለት ፈቃድ አለው አንልም።

፶፮፤ የተዋሕዶ ሀይማኖት በምሥጥረው ሥልሴ እግዚአብሔር በአካል ሦስት በመለኮት አንድ ነው፤ በምሥጢረ ሥጋዌ ከሦስቱ አካላት አንዱ አካል እግዚአብሔር ወልድ በተለየ አካሉ በቃልነቱ ሰው ከኾነ በኋላ በመለኮቱና በሰውነቱ መካከል ልዩነት የለም። ፍጹም መለኮቱ በከዊነ ስለ ተዋሐደ፤ ቃል ሥጋ ኾነ በእኛም አደረ።

፶፯፤ ቃል ራሱን በራሱ ስለ አከበረ ለተዋሐደው ሥጋ ራሱ ክብር ስለ ኾነው ጸጋ እውነትም የመላበት ማለት ሥጋውን ቄርሶ ደሙን አፍሶ ብሉ ጠጡ ብሎ የሚሰጥ የተናገረውን የማይለውጥ፤ አማኑኤል አምላካችን፤ በመለኮቱ ከአብ ጋራ አንድ እንደ መኾኑ መጠን ከአብ ጋራ እኩል ትክክል የኾነ ክብሩን አየነ ብሎ ማመን ናት። ዮሐ ምዕ ፩ ቍ ፲፬ - ፲፮።

፶፰፤ እግዚአብሔር አምላካችን የክርስቲያን ሕይወት እሱና የላከው ኢየሱስ ክርስቶስ ትክክል አንድ አምላክ እንደ ኾኑ ማመን ናትና፤ በቀናች ሃይማኖት ማመንን በመንፈስ ቅዱስ ይግለጽልን። አሜን። ዮሐ ምዕ ፲፯ ቍ ፫።

ጥያቄ።

፩፤ አራተኛ ዐምድ ማነው?

፪፤ ምስጢረ ሥጋዌ ምን የምናስተምርበት ምን የምናምንበት ነው?

፫፤ አዳም የፈጣሪውን ትእዛዝ በመተላለፉ ምን መጣበት?

፬፤ ቸርነቱ የማያልቅበት አምላክሳ ምን አደረገለት?

፭፤ አዳም የእባብን ምክር ሲፈጽም ለምን ነበር? ታዲያሳ ምን አገኘ? ምን ቀረበለት?

፮፤ አዳምና ሔዋን በለስን በልተው ምን አወለቁ? ምን ታጠቁ?

፯፤ አዳም ከፈጣሪው ፊት ስለ ፈራ ምን አደረገ?

፰፤ እግዚአብሔር አዳምን ምን አለው? አዳምሳ ምን መለሰ?

፱፤ እግዚአብሔር ኹለተኛ አዳምን ምን ጠየቀው? አዳምሳ ምን አለ?

፲፤ እግዚአብሒር ሔዋንን ምን አላት ሔዋንሳ ምን መለሰች\?

፲፩፤ እግዚአብሔር ሔዋንን በእባብ ዘር መካከል በተናገረው ኗሪ ንግግር ምን መሠረተ?

፲፪፤ እግዚአብሔር አዳም ከኛ እንደ አንዱ ኾነ ባለው ቃሉ ምን ሰበከ?

፲፫፤ አዳም በስንት ዘመኑ ሞተ? ምክንያቱስ?

፲፬፤ ኦሪት ኅጢአትን ለመሻር ችላለችን?

፲፭፤ ኅጢአትን ለመሻር የሚጠብቀው ማን ነበር? ምልክቱስ ምን ነበር?

፲፮፤ ቃል ምን ኾነ? ቃል ሥጋ ሲኾን ሥጋ ምን አገኘ?

፲፯፤ ከተዋሕዶ በኋላ አማኑኤል ኢየሱስ ክርስቶስ የተባሉት ስሞች ለቃል ብቻ ወይም ለሥጋ ብቻ የንገራሉን?

፲፰፤ የመድኅኒታችን ስንት ልደት አለው? አንደኛውንና ኹለተኛውን ለይ።

፲፱፤ ከተዋሕዶ በፊት መለኮትና ትስብእት አንድነት ነበራቸውን? ልዩነቱን አስረዳ።

፳፤ እግዚአብሔር ለአብርሃም በተገለጠ ጊዜ እግዚአብሔር ምን አደረገ? ሥጋስ ምን ተቀበለ?

፳፩፤ ከተዋሕዶ በኋላሳ ምን ተደረገ?

፳፪፤ ኢየሱስ ክርስቶስ የባሕርይ አምላክ እንደ ኾነ ምስክሩ ማነው?

፳፫፤ ኢትዮጵያ የምትከተል የማንን ምስክርነት ነው?

፳፬፤ ፍጹም መለኮት ሰው አልኾነም?

፳፭፤ የቃል ሰው መኾን መለኮትን ሊከፍለው ይችላልን?

፳፮፤ የነፍስና የፀሓይ ምሳሌነት ለምን ይጠቅመናል?

፳፯፤ የቃልና የመላስ የዐይንና የብርሃን የነፍስና የሥጋ ተዋሕዶ መለየት መደባለቅና መጠፋፋት አለበትን?

፳፰፤ የመለኮትና የትስብእት ተሕዋዶሳ?

፳፱፤ የተዋሕዶ ሃይማኖት እንዴት ናት?

ምዕራፍ ፲፱።

ዐምስተኛ ዓምድ ምስጢረ ጥምቀት።

፩፤ መድኅኒታችን ኢየሱስ ክርስቶስ በተወለደ በሠላሳ ዘመኑ በዮርዳኖስ ወንዝ በዮሐንስ እጅ ተጠመቀ፤ ስለ ጥምቀቱም ይቤ እግዚአብሔር ወፂእየ እጉበእ ወእትመየጥ እንተ ቀላየ ባሕር እግዚአብሔር እስራኤልን አሻግሬ ከዮርዳኖስ ወንዝ ከወጣሁ በኋላ፤ ወደ ጥልቁ ባሕር እመላለሳሉ አለ። ቃለ እግዚአብሔር ላዕለ ማያት። አምላከ ስብሐት አንጐደጐደ። እግዚአብሔር ላዕለ ማያት ብዙኅ። የእግዚአብሔር በውሆች ላይ ታየ።

፪፤ ወመንፈስ እግዚአብሔር ይጼልል መልዕልተ ማይ የእግዚአብሔር መንፈስ በውሃ ላይ ይሰፋል የሚል መሪ ቃለ ትንቢት ተጽፎለት ነበረ። ይህ መሪ ቃል በጥምቀቱ የእግዚአብሔር ቃል ወልድ በውሃ ሲጠመቅ አብ ለምስክርነት ድምፁን ሲሰጥ መንፈስ ቅዱስ በአምሳለ ርግብ ሲወርድ ያን ጊዜ ተፈጸመ። መዝሙር ፷፯ ቍ ፳፪። ፳፱ ቍ ፫።

፫፤ መድኅኒታችን ኢየሱስ ክርስቶስ፤ ከገሊላ ከናዝሬት ዮሐንስ ወደ አለበት ወደ ዮርዳኖስ በዮሐንስ እጅ ሊጠመቅ መጣ። ዮሐስን ከሱ ሊጠመቅ እንደ መጣ ባወቀ ጊዜ እኔ ወደ አንተ ልመጣ በአንተ እጅ ልጠመቅ ይገባኛል እንጂ አንተ ወደኔ ልትመጣ በኔ እጅ ልትጠመቅ ይገባኛልን? አይኾንም አለው።

፬፤ መድኅኒታችንም አምላካዊውን ምክር ብታውቅስ አምላኩን ማጥመቅ ለአንተ በባርያው እጅ መጠመቅ ለኔ ሲኾን፤ እንዲህ ያለው ተድላ ድስታ ለኛ ስለ ኾነ ዛሬ ጽድቅን ኹሉ ልንፈጽም ይገባናልና እንቢ አትበል አለው። ከዚህ በኋላ፤ መድኅኒታችን በዮሐንስ እጅ በዮርዳኖስ ወንዝ ተጠመቀ።

፭፤ መድኅኒታችን ኅጢአት ኖሮበት ንስሓ ሊገባ አልተጠመቀም የሰው ሁሉ ጽድቅ እንደ መርገም ጨርቅ ኾኖ ነበርና በጽድቁ ጽድቃችንን ሊያድስልን በጥምቀቱ ጥምቀታችንን ሊቀድስልን ነው እንጂ።

፮፤ ስለዚህ ተጠምቆ ከውሃው ወጥቶ ሲጸልይ ሰማዮች ተከፈቱ መንፈስ ቅዱስ በርግብ አምሳል ወርዶ ተቀመጠበት። እንዲሁም በሱ ህልው ኹኜ የምመለክበት የምወደው የምወልደው የባሕር ልጄ ይህ ነው የሚል ድምፅ ከሰማይ መጣ። በዚህ የማይመረመር ምስጢር እናያለን። መድኅኒታችን እንደ ጸለየ መጽሐፍ ቅዱስ ይነግረናል። ግን ጸሎቱ ምን ወይም ለምን እንደ ኾነ አይገልጥም። ነገር ግን በመድኅኒታችን ጸሎት፤ ሰማዮች እንደ ተከፈቱ፤ መንፈስ ቅዱስ እንደ ወረደ አብ የምወደው ልጄ ይህ ነው ብሎ እንደ መሰከረ፤ ይህንንም ኹሉ ዮሐንስና ኢየሱስ ከንደ አዩ ስናነብ፤ የመድኅኒታችን ጸሎት በሰውና በእግዚአብሔር መካከል የነበረውን የጥል ግርግዳ ለማፍረስ፤ ሰውና እግዚአብሔር ለማቀራረብ ለማዋሐድ እንደ ኾነ ታወቀ ተረዳ።

፯፤ መድኅኒታችን ጥምቀት በሠላሳ ዘመኑ ኾነ አይሁድ እንደሚያደጉት የመጻት ልማድ ወይም ኃጥኣን መጻብሓን ከዮሐንስ እንደ ተጠመቁት ጥምቀት አልነበረም በሠላሳ ዘመኑ ፈጸመው እንጂ፤ ምክንያቱም ለክሀንት መመረጥና መሾም በሠላሳ ዘመን ዕድሜ ነበር።

፰፤ ስለዚህ ማንኛውም ካህን ወይም የካህናት አለቃ በሠላሳ ዘመን ዕድሜው እንደ ብሉይ ኪዳን ሕግ ይዞም ነበር። ታማኙ ሊቀ ካህናታችን ኢየሱስ ክርስቶስ ከአብ የተሰጠችውን መልእክት ሲጀምር በሠላሳ ዘመን ዕድሜው የእግዚአብሔርን መንግሥት በጥምቀት መሠረተ። ከዚህ ቀን ጀምሮ የቤተ ክርስቲያን ራስ ሊቀ ካህናት እንደ መኾኑ መጠን የመምህርነቱን ሥራ እያከታተለ ፈጸመ።

፱፤ ሙሴ አባቶቻችንን በደመና በባሕር አጠመቃቸው። ፩ ቆሮ ምዕ ፲ ቍ ፪። ዮሐንስም በውሃ አጠመቀ። የሐዋ ሥራ ምዕ ፩ ቍ ፭። በመንፈስ ቅዱስ ማጥመቅ ግን ለሙሴና ለዮሐንስ ጌታ ለመድኅኒታችን ለኢየሱስ ክርስቶስ ብቻ ስለ ኾነ ጥምቀትን ሲመሠርት ዓለም ከተፈጠረ ዠምሮ ከቶ ለማንም ያልታየ መንፈስ ቅዱስ በርግብ አምሳል ወርዶ በራሱ ላይ ተቀመጠ። ዮሐ ምዕ ፩ ቍ ፴፫።

፲፤ በዚህ ጊዜ ልብነቴ የወደደችው የመረጥሁት ወዳጄ ልጄ እነኾ በሱ ላይ መንፈሴን ሰጠው ሲል መንፈስ ቅዱስን በልጁ ለምእመናን እንዲሰጥ እግዚአብሔር የተናገረው ቃል ተፈጸመ። ኢሳ ምዕ ፵፪ ቍ ፩።

፲፩፤ ሙሴ የእግዚአብሔር ባሪያ ዮሐንስም የእግዚአብሔር መንገድ ጠራጊና ዐዋጅ ነጋሪ መልእክተኛ እንደ ኾኑ ተጽፏል። ሙሴ የመሰከረለት ዮሐንስ መንገዱን የጠረገለት ኢየሱስ ክርስቶስ ግን ከነቢያት ኹሉ በላይ እሱን ስሙት የሚል ምስክርነት ስለ ልጅነት ስለ ጌትነት ስለ መምህርነቱ ከሰማይ መጣለት። ይህም ታማኝ ምስክር በባሕርዩ ኅጢአት በቃሉ ሐሰት የማይገኝበት እግዚአብሔር አብ ነው። ማቴ ምዕ ፫ ቍ ፲፫ - ፲፯።

፲፪፤ መድኅኒታችን በስሙ የሚያምኑ ኹሉ፥ በጥምቀት የእግዚአብሔር ልጆች እንዲሆኑ የእግዚአብሔርን መንግሥት በመሠረተባት የመምህርነት ሥራውን በከፈተባት ሕገ ወንጌልን በጀመረባት በጥምቀቱ ጥምቀታችንን በቀደሰባት በዚህች ቀን ወልድ በተለየ አካሉ ሲጠመቅና ተጠምቆ በስሙ ለሚጠመቁት ሲጸልይ፤ መንፈስ ቅዱስም በክርስቶስ ለክርስቲያን ሊሰጥና ሰዎችን ወደ ንጽሕንና ወደ የውሀት በጠቅላላው ቀድሞ ወደ ነበሩበት ጠባይ ሊመልሳቸው በርግብ አምሳል ሲወርድ፤ አብ የምወደው ልጄ ይህ ነው ብሎ ሲመሰክር ኖልቅ ረቂቅ የኾነ ምስጢር ተገለጠ።

፲፫፤ ምስጢረ ሥላሴ በምስጢረ ሥጋዌ ተተረጐመ። ምሥጢረ ሥጋዌ በምሥጢረ ጥምቀት ተፈጸም። አምላክ ከኾነ በኋላ፤ አንድነት በመጽናቱ አማኑኤል አምላካችን አንድ አካል አንድ ባሕርይ ነውና እንደ ንስጥሮስ በሱ ላይ ያደረው እንደ ልዮስን ከሱ ጋራ ያለው ልጄ ነው ሳይል አንድ አድርጎ አዋሕዶ ዮሐንስ ያጠመቀውን በዮርዳኖስ ላይ የቆመውን የምወደው ልጄ ይህ ነው እሱን ስሙት ብሎ እግዚአብሔር መሰከረ።

፲፬፤ በብሉይ ኪዳን አንድ ነቢይ መሢሕ ወደ ዓለም እንዲመጣ የሰውን ልጆችም በመልክተኛና በአማላጅ ሳይኾን እሱ ራሱ እንዲያድናቸው ተጽፎ ነበር። ኢሳ ምዕ ፷፫ ቍ ፰። ዳን ምዕ ፱ ቍ ፳፬ - ፳፭። መሢሕም በመጣ ጊዚኤ መንገድ ጠራጊ ዐዋጅ ነጋሪ ኾኖ ኤልያስ እንዲመጣ ነቢዩም ኾነ ዐዋጅ ነጋሪው በመጡ ጊዜ እንዲያጠምቁ ተነግሮ ነበር። ኢሳ ምዕ ፵፫ ቍ ፫። ሚል ምዕ ፫ ቍ ፩። ዮሐ ምዕ ፩ ቍ ፳፭።

፲፭፤ ስለዚህ ዮሐንስ መጥምቅ ጊዜው ሲደርስ ለማጥመቅ ከእግዚአብሔር ተላከ ትንቢቱን የሚያውቁ ጊዜውን የሚጠብቅ ሰዎች ነገሩን ለመረዳት መልእክተኞች ላኩበት መልክተኞቹም ወደ ዮሐንስ ሂደው ክርስቶስ ነህን ኤልያስ ነህን ወይስ ነቢይ ነህን አንተ ማነህ አሉት።

፲፮፤ ዮሐንስም ክርስቶስ ኤልያስም ነቢይ አይደለሁም ብሎ፤ ክርስቶስ ነቢይም መኾንን ብቻ ሳይኾን ኤልያስነትን ጨምሮ ካደ።

ዮሐንስ ክርስቶስነትንና ነቢይነትን ለባለቤቱ ሲሰጥ ለራሱ የሚገባውን ኤልያስነት ጨምሮ መካዱን ክርስቶስ ኤልያስ ነቢይም አይደለሁም ማለቱ የዮሐንስ ኑሮ ከሰው የተለየ ስለ ኾነ ክርስቶስ ነው እያሉ ይጠራጠሩ የነበሩት ሕዝቡ ኤልያስነትን ቢያምንላቸው ኑሮ ክርስቶስነትን በጫኑበት ነበርና ይህን ስለ ፈራ፤ ዕንቅፋትን ከሕዝቡ ፊት ለማስወገድ ክርስቶስ ኤልያስ ነቢይም አይደለሁም አለ። ዮሐ ምዕ ፩ ቍ ፲፱ - ፳፮።

፲፯፤ ነገር ግን ክርስቶስ ኤልያስ ነቢይም ካልኾንክ ለምን ታጠምቃለህ ሲሉ ባቀረቡለት ጥያቄ እኔ ዐዋጅ ነጋሪ ነኝ ስለዚህም እኔ በውሃ አጠምቃለሁ ግን እናንተ የማታውቁት እኔም የጫማውን ክር ልፈታ የማይገባኝ መምህር በመካከላችሁ አለ።

፲፰፤ ይህ ከኔ በኋላ የሚመጣ መምህር ከኔ በፊት የነበረ ነው ስለዚህ እሱ በመንፈስ ቅዱስ ያጠምቃችኋል ብሎ ውሃ የሚያጠምቅ እሱ ዐዋጅ ነጋሪ የመሢሕ ጠራጊ ኤልያስ እንደ ኾነ፤ ከሱ በኋላ የሚመጣው በመንፈስ ቅዱስ በሚያጠምቀው ነቢይ ክርስቶስ እንደ ኾነ፤ አስረድቷል። ዮሐ ምዕ ፩ ቍ ፳፮ - ፳፰።

፲፱፤ ምስክርነቱንም ሲሰጥ እኔ የማውቀው አልነበርኩም ለእስራኤል ሊገለጥ በውሃ አጠምቅ ዘንድ የላከኝ እግዚአብሔር በመንፈስ ቅዱስ የሚያጠምቅ መንፈስ ቅዱስ ወርዶ በራሱ ላይ ሲቀመጥበት የምታየው እሱ ነው እለኝ እንጂ ብሎ ምስክርነቱን ከእግዚአብሔር የተገኘ መኾኑን ገልጧል። ዮሐ ምዕ ፩ ቍ ፴፪ - ፴፬።

፳፤ ከርኩስነታቸው ትነጹ ዘንድ በቅዱስ ውሃ አጥባችኋለሁ ሲል የተናገረ እግዚአብሔር በጥምቀቱ መንፈስ ቅዱስን አውርዶ በስሙ ተጠምቀው ከውሃና ከመንፈስ የሚወለዱ ኹሉ የመንጻትና የማንጻትን ጸጋ ያገኙ ዘንድ የጥምቀትን ውሃ ቀደሰላቸው። ሕዝ ምዕ ፴፯ ቍ ፳፭።

፳፩፤ በብሉይ ኪዳን ልዩ ልዩ የመንጻት ሥርዐት ሲኖር፤ ብልጫ ያለው በደምና በውሃ የሚደረገው ነበር። ዘፀ ምዕ ፴ ቍ ፲። ዘኍ ምዕ ፲፱ ቍ ፱። ፴፩ ፳፫። ዕብ ምዕ ፱ ቍ ፯። ነገር ግን ይህ የመንጻት ሥርዐት ለተቀባዮቹ ጠቃሚ አልነበረም። ምክንያቱም መንፈስ ስለሌለበት ነው። በሐዲስ ኪዳን የክርስቲያን ጥምቀት እንደ ብሉይ ኪዳን ሥርዐት እንዳይኾን ከውሃ ጥምቀት የመንፈስ ቅዱስ ጥምቀት ስለሚበልጥ ኦሪት ነቢያት እስከ ዮሐንስ ሠርተው ሥራቸውን ሲፈጽሙ፤ በዘመነ ሙሴና በዘመነ ክርስቶስ መኻከል እንደ ዳኛ የነበረው ዮሐንስ የኦሪትን መንጻት በውሃ ጥምቀት ካሳለፉትና የዕንቅፋትን ድንጋይ ከመንገድ ላይ ካነሣት በኋላ፤ በመንፈስ ቅዱስ የሚያጠምቀው መምህር ኢየሱስ ክርስቶስ በጥምቀት ወደ ሥራው ሲገባ የክርስቲያን ጥምቀት በመንፈስ በደም በውሃ ኾነ። ፩ ዮሐ ምዕ ፭ ቍ ፮ - ፰።

፳፪፤ ለመድኅኒታችን ለኢየሱስ ክርስቶስ ኹለት ልደት እንዳለው በምስጢረ ሥጋዌ ተናግረናል። አንደኛው ከአብ ብቻ፤ ኹለተኛው ከእመቤታችን ብቻ ነው። ስለዚህ መድኅኒታችን የሰው ልጅ የእግዚአብሔር ልጅ ይባላል። ዮሐ ምዕ ፭ ቍ ፳፯። ዳን ምዕ ፯ ቍ ፲፫ - ፲፬።

፳፫፤ እንዲሁ ሰውን የሚወድ የመድኅኒታችን ቸርነቱ በተገለጠ፤ ጊዜ ለሰው ልጆጅች ከሥጋዊው ልደት ሌላ ኹለተኛ በመንፈስ ቅዱስ ከእግዚአብሔር መወለድ እንዲሆንላቸው ስለ ፈቀደ አምላካችን መድኅኒታችን ለኛ ጥቅም ሲጠመቅ እግዚአብሔር መንፈሱን በልጁ ለክርስቲያን በመስጠቱ በስሙ ለሚያምኑ ኹሉ በውሃ ተጠምቀው ሥጋውን ደሙን ተቀብለው ከውሃና ከመንፈስ ቅዱስ ተወልደው በውሃ በደም በመንፈስ ቅዱስ ምስክርነት የእግዚአብሔር ልጆች እንዲኾኑ ወልደ እግዚአብሔር ሥልጣን ሰጣቸው። ዮሐ ምዕ ፩ ቍ ፲፪።

፳፬፤ ኦሪት የእግዚአብሔር ስጋ እንደ መኾኗ በሙሴ ተሰጥታለችና በመሪነቷ ወደ ክርስቶስ አደረሰችኝ። ጸጋና እውነት ግን ማልት ራሱን ለወገኖቹ ለውጥ አድርጎ መስጠትና እንደ ተናገረው መፈጸም አለመጠጠትም እግዚአብሔርን በምሳሌ ካየው ከሙሴ ይልቅ፤ እግዚአብሔርን በህልውናው ፊት ለፊት ዘወትር በሚያየው በመክ በሚመስለው በባሕርይ በሚተካከለው በኢየሱስ ክርስቶስ ስለ ኾነ፣ ከምልዓቱ ከለጋስነቱ እኛ ኹላችን ስለ ጸጋ ፈንታ በጸጋ ላይ ጸጋን አገኘን ማለት በኦሪት ፈንታ ወንጌልን በውሃ ጥምቀት ፈንታ የመንፈስ ቅዱስ ጥምቀትን በመንፈስ ረድኤት ላይ መንፈስ ልደንት ተቀበልን። ዮሐ ምዕ ፩ ቍ ፲፭ - ፲፰።

፳፭፤ መድኅኒታችን ስለ እኛ ራሱን እንደ ለወጠ ለእግዚአብሔርም ፍቅሩን። እንዳስታወቀ በጥምቀቱ ረቂቅ ምሥጢር እናያለን። መድኅኒታችን ኢየሱስ ክርስቶስ እኛን ለማዳን ከአብ የተሰጠውን መልእክት ሲጀምር ወደ ሥራው ለመግባት ተጠመቀ። ስለዚህ ጥምቀቱ ለእኛ ጥቅም እንደ ኾነና በጥምቀታችን በሃይማኖት የጥምቀትን ኅይልና ጸጋ እንዲሰጠን እንለምናለን።

፳፮፤ የክርስትና ጥምቀት በሚደረግበት ጊዜ ኹሉ በአብና በወልድ በመንፈስ ቅዱስ ስም ለሚጠመቅ ሰው ጊዜ ኹሉ በአብና በወልድ ልጄ ብሎ ይመሰርክርለታል። ወልድም በኅይል ይሰጠዋል።

፳፯፤ ከአብና ከወልድ ጋራ ባንድነት የሚኖር እግዚአብሔርንና ፍጥረቱን መድኅኒታችንን ማኅበሩን የሚያዋሕድ መንፈስ ቅዱስ ይወርድበታል። ኢትዮጵያ መድኅኒታችን ለኛ ጥቅም ሲጠመቅ በመንፈስ ቅዱስ የሚያጠምቅ እሱ በጥምቀቱ መንፈስ ቅዱስ በመውረዱ ጥምቀታችንን እንደ ቀደሰልን ያመነ የተጠመቀ ይድናል። ያላመነ ያልተጠመቀ ይፈረድበታል። ማር ምዕ ፲፮ ቍ ፲፮። ባለው ቃሉ በስሙ ለሚያምንና ለሚጠመቅ ሕይወት እንዲሆንለት አምና የክርስቶስ ጥምቀት ለክርስቲያን ጥቅም እንደ ኾነ፤ ታምናለች ታስተምራለች ልጆቿንም በስሙ ታስጠምቃለች።

፳፰፤ ጌታችን መድኅኒታችን አምላካችን ኢየሱስ ክርስቶስ በጥምቀቱ በተሰጠው በእግዚአብሔር ምስክርነት ያስናን። አሜን።

ጥያቄ።

፩፤ ምሥጢረ ጥምቀት ማለት ምንድን ነው?

፪፤ መድኅኒታችን በስንት ዓመት ተጠቀሙ?

፫፤ ሰለ ጥምቀቱ በብሉይ ምን ቃል ነበረ?

፬፤ ቃሉስ በምን ጊዜ ተፈጸመ? ማስረጃውስ ምንድን ነው?

፭፤ መድኅኒታችን በማን እጅ በየትኛው ወንዝ ተጠመቀ?

፮፤ የመድኅኒታችን ጥምቀት ስለ ምን ነበረ?

፯፤ መድኅኒታችን ተጠምቆ ሲጸልይ ምን ተደረገ?

፰፤ የመድኅኒታችን ፀሎት ለምን ነው?

፱፤ ሙሴ አባቶችን በምን አጠመቀ?

፲፤ ዮሐንስ በምን አጠመቀ? ክርስቶስስ?

፲፩፤ ስለ ሙሴና ስለ ዮሐንስ በብሉይ ምን ተጽፏል?

፲፪፤ ስለ ክርስቶስ እግዚአብሔር ምን መሰከረ?

፲፫፤ ስለ ዓለም ተስፋ ምን ተጽፎ ነበረ?

፲፬፤ መንገድ ጠራጊው ማነው?

፲፭፤ ዮሐንስ ለጠያቂዎቹ ምን መለሰ?

፲፮፤ በኦሪት የመንሳት ሥርዐት እንዴት ነበረ?

፲፯፤ የክርስቲያን ጥምቀት እንዴት ነው?

፲፰፤ ክርስቶስ በስሙ ለሚያምኑ ምን ሰጣቸው?

፲፱፤ የክርስቶስ ጥምቀት ለማን ጥቅም ነው?

፳፤ ኢትዮጵያ ስለ ጥምቀት ምን ታስተምራለች?

ምዕራፍ ፳።

ስድስተኛ ዐምድ ምስጢረ ቍርባን (የቍርባን ምስጢር)፤

፩፤ አሐተ መሥዋዕተ ገብረ እንተ ለግሙራ ለእለ ይትቄደሱ። ዕብ ምዕ ፲ ቍ ፲፬። የቍርባን ምስጢር በብሉይ ኪዳን በኹለት ዐይነት በልዩ ልዩ ስልት ይሠራ ነበር፤ ይህም ባጭሩ ሲዘረዘር ከሥጋ ከደም ወገን የኾነው መሥዋዕት ከእኽል ወገን የኾነው ቍርባን ይባል ነበር ማለት ነው። መዝ ምዕ ፶ ቍ ፰። አሠራሩም የሠርቀ ወርኅ (መባቻ) የሰንበት (ቅዳሜ) የታላላቅ በዓላት የፈቃድ የምስጋና የበደል የመድኅኒት የንስሓ የብፅዐት የቅንኣት እየተባለ ይጠራ ነበር። ኢሳ ምዕ ፩ ቍ ፲፫።

፪፤ ሠራተኞችም ቦታውም ልዩነት ስለ ነበራቸው ከመጋረጃ ውጭ ቦታው ቅድስት መሥዋዕት አቅራቢዎቹ ካህናት ከመጋረጃው ውስጥ ቦታው ቅድስተ ቅዱሳን መሥዋዕት አቅራቢው ሊቀ ካህናት ይባል ነበር።

፫፤ ጊዜውም እንዲሁ ልዩ ስለ ኾነ ካህናት ዘወትር ሲሠዉ የካህናቱ አለቃ በዓመት አንድ ቀን ይሠዋ ነበር። ዕብ ምዕ ፱ ቍ ፮ - ፯። ለክርስቲያን ክብር ኾና የተዘጋጀችው ሕግ ባልተገለጠችባቸው ከሙሴ እስከ ክርስቶስ በነበሩት ዘመናት የሰው ጽድቅ ኹሉ እንደ መርገም ጨርቅ ስለ ኾነና ኹሉም በበደል ስለ ተካከለ ካህናቱም ኾኑ ሊቀ ካህናቱ አስቀድሞ ስለ ራሳቸው በኋላም ስለ ሕዝቡ ኅጢአት ይሠዉ ነበር። ዕብ ምዕ ፯ ቍ ፳፯።

፬፤ መሥዋዕቱም የማንጻት ኅይል አልነበረውም። ነገር ግን ከዐምስት ሺሕ ከዐምስት መቶ ዘመን በኋላ የምሠራላቸው ሥራት ይች ናት ያለ እግዚአብሔር ስለ ኅጢአት የሚያቀርቡትን በኦሪት ሕግ የሚሠውትን መሥዋዕትና ቍርባን አልወደድሁም ሥጋህን ንጹሕ መሥዋዕት አድርግልኝ እንጂ በማለቱ ኦሪትን የሚሽረው ወንጌልን የሚያጸናው ይህ ቃል በሚፈጸምበት ጊዜ በዳዊት መዝሙር ቃሉን ላከ። ከሞት አዳናቸው። በመጽሐፍ ራስ በኦሪት ወገኖቼን ጩኸት ሰምቼ ከሚያስጨንቋቸው እጅ ላድናቸው ወረድኹ። ዘፀ ምዕ ፫ ቍ ፯ - ፰። መዝሙር ምዕ ፵ ቍ ፯። ፻፯ ፳። ኤር ምዕ ፴፩ ቍ ፴፫ - ፴፬። ዕብ ምዕ ፲ ቍ ፬ - ፲፮።

፭፤ እስራኤል ሕይወትኽን በመስቀል ላይ ታያታለህ ተብሎ ስለኔ ተጽፏልና እሺ በጀ እነሆ መጣኹ ብሎ ቃል ሥጋ ኾነ። ኢየሱስ ክርስቶስ ባባቱ ፈቃድ በራሱ ፈቃድ በመንፈስ ቅዱስ ፈቃድ አንድ ጊዜ ወዶ ባቀረበልን በሥጋው በደሙ ቅዱስ ቍርባንነት እኛ ኹላችን እንከብር ዘንድ ለሚያምኑ ኹሉ መንጻት ስርየተ ኅጢአት ክብርና ሕይወት የሚገኝባትን አንዲት መሥዋዕት ለዘለዓለም የማትሻር የማትለወጥ አድርጎ ሠራ።

፮፤ ይህችውም መንፈስ ቅዱስ አድሮበት ኢየሱስ ክርስቶስን አዳኝ ጌታ ብሎ ከሚያምን በቀር ማንም የሚያገኛት ከፈጣሪ በቀር ፍጡር መርምሮ የማይደርስበት መሥዋዕት ወንጌል ናት፡

፯፤ አይሁድ ለራሳቸው ሳይኾን ለአባቶቻቸው በተደረገው ነገር ይመኩ ነበርና ስለ ኅላፊው መብል ብቻ አጥብቀው ሲፈልጉት መድኅኒታችን ለኅላፊው መብል ሳይኾን ዘለዓለም ለሚኖረው ምግብ ዐስቡ ቢላቸው ባርኮ የሰጣቸውን ስጦታ አለቃው አባቶቻችን ከሰማይ ዕንጀራ በሉ አንተስ ከዚህ የተሻለ ምን የዐይን ምስክር ታሳያለህ ምን ተኣምራት ታደርጋለህ አሉት።

፰፤ ዐሳቡና ነገሩ፤ ጠባዩና ግብሩ የማይመረምረው ጌታችን አምላካችን መድኅኒታችን ኢየሱስ ክርስቶስ ግን ይህ ሙሴ የሰጣችሁ ዕንጀራ አይደለም።

ይህ ከሰማይ የወረደ ኅብስት ከእግዚአብሔር የተገኘ ነው፤ እኔም የምሰጣችሁ ኅብስት ሥጋዬ ነው አላቸው።

፱፤ አይሁድ ይህን ሰምተው ከሰማይ የወረደ እኔ የምሰጣችሁ ይህ ኅብስት ሥጋዬ ነው በማለቱ እያወቅነው እንዴት ከሰማይ ወረድኹ ይለናል፤ ሥጋውንስ እንዴት ሊሰጠን ይችላል ብለው አንጐራጐሩ።

አይሁድ በትውልድ መጽሐፋቸው የሌለ ልማድ በክርስቶስ ብቻ አባቱንና እናቱን እናውቃለን ብለው ሲመሰክሩ ተሳሳቱ።

፲፤ በእውነቱ ያመፀኞች ልጆች እንደ መኾናቸው መጠን የአባቶቻቸውን ዐመፅ መፈጸም አባቶቻቸው በሙሴ ላይ በሚስቱ ምክንያት እንዳንጐራጐሩ እነሱ ደግሞ በክርስቶስ እንዲህ ያለ ምክንያት ስለ አጡ አባቱንና እናቱን እናውቃለን በማለት አንጐራጐሩ እንዲህ እንኳን አባቱን እናቱንም እንደ ማያውቋት በግንግራቸው ዘሯን ሥራዋን አድራሻዋን ባለመጥቀሳቸው ይታወቃል።

፲፩፤ ሥጋውን እንዴት ሊሰጠን ይችላል ማለታቸውም አባቶቻቸው፤ እግዚአብሔር መና ከደመና አውርዶ ውሃ ከድንጋይ አፍልቆ እየመገባቸው እግዚአብሔር በምድረ በዳ ማዕድ መሥራት ውሃ ከድንጋይ ማፍለቅ ለሕዝቡ እኽል ውሃ መስጠት ይቻለዋልን በማለት የጀመሩትን የሐሜተኛ አፍ ልማድ ውጥን ለመጨረስ መኾኑ አያጠራጠርም። መዝ ምዕ ፸፰ ቍ ፲፱ - ፴።

፲፪፤ ኹል ጊዜ የሚታገሥ እግዚአብሔር ግን የአባቶቻቸውንም የነሱንም ማንጐራጐር ሰምቶ እስከ መጨረሻው ታገሣቸው።

በኔ የሚያምን አይራብም አይጸማም፤ አባቶቻችሁ በምድረ በዳ ዕንጀራ በሉና ሞቱ ከዚህ ኅብስት የበላ ግን ዘለዓለም ይኖራል እንጂ፤ አይሞትም።

፲፫፤ ከሰማይ የወረደ የሕይወት ዕንጀራ እኔ ነኝ ነኝ፤ ስለ ዘለዓለም ሕይወት የምሰጠው ምግብ ሥጋዬ ነውና የሰውን ልጅ ሥጋ ካልበላችሁ ደሙንም ካልጠጣችሁ የዘለዓለም ሕይወት የላችሁም እውነት እነግራችኋለሁ ብሎ እንደ አባትነቱ መከራቸው። ዮሐ ምዕ ፮ ቍ ፳፯ - ፶፰።

፲፬፤ አይሁድ በአፋቸው አባቱን እናቱ እናውቃለን እንደ ማለታቸው ከነቢያትና ከነቢያት መምህርት እግዚአብሔር የተማሩ ቢኾኑ ኖሮ እንደ ሚክያስ እንደ ኢሳይያስ ትምህርት፤ ቅድመ ዓለም የወለደው አባቱ እግዚአብሔር አብ እንደ ኾነ ድኅረ ዓለም ያለ ዘርዐ ብእሲ ያለ ሩካቤ (ወንድ ሳታውቅ) የወለደችው እናቱ ድንግል ማርያም እንደ ኾነች የአብ ልጅ የማርያም ልጅ ኢየሱስ ክርስቶስ አማኑኤል መካር ብርቱ አምላክ እንደ ኾነ ባወቁና ትምህርቱን በሰሙት ምክሩን ትእዛዙን በተቀበሉት ነበር። ሚክ ምዕ ፭ ቍ ፪። ኢሳ ምዕ ፯ ቍ ፲፬። ፱ ፯ - ፰።

፲፭፤ ነገር ግን እናውቃለን እያሉ ለሕይወት የሚፈልጋቸውን ሰው በፋሲካ ቀን ለሞት በመፈለጋቸው አለዋቂዎች መኾናቸው ተገለጠ።

፲፮፤ መድኅኒታችን በመዋዕለ ስብከቱ በወልድ የሚያምን የዘለዓለም ሕይወት አለው እያለ ክርስቲያንን ወደ ሃይማኖት ሲጠራ ምእመናኑም በውሃ ተጠምቀው ሥጋውን በልተው ደሙን ጠጥተው ጥበብና ዕውቀት ማስተዋልና እውነት ኅይልና ምክር፤ እግዚአብሔርን መፍራት የሚገኙበት መንፈስ ቅዱስን ተቀብለው የእግዚአብሔር ልጆች ይኾኑ ዘንድ ከላይ ልትወለዱ ይገባችኋል ሥጋዬን የበላ፤ ደሜን የጠጣ የዘለዓለም ሕይወት አለው እያለ ሲያስተምር የሰሙ ኹሉ ሩቅ አድርገው ይመለከቱት ነበርና፤ አይሁድ ሲያንጐራጕሩ ሐዋርያት ሲጠራጠሩ ሕይወትን የሚሰጥ መንፈስ እንደ ኾነ ሊያስረዳቸው ስለኛ ጥቅም በጥምቀቱ የጀመረውን ቸርነት በሞቱ ፈጸመው። ዮሐ ምዕ ፫ ቍ ፯ ፴፮።

፲፯፤ በብሉይ ኪዳን አንድ ዐይነት የነበረውን የፋሲካ በዓል አከባበር በዚህ ቀን አይሁድ እንደሚገባ አላደረጉትም ያም ቀን ዐሙስ ነበረ።

ማታ ጊዜ በጉን በመቅደስ አርደው ሲመሽ ወስደው በቤታቸው ተካፍለውታል። ምሳሌ የነበረው የፋሲካ በግ ሥራውን ጨርሶ ቦታውን ሲለቅ፤ በመጽሐፍ ራስ ስለሱ የተጻፍለት የዓለሙን ኅጢአት የሚያስወግደው እውነተኛው የእግዚአብሔር በግ እነሆ እኔ መጣኹ ብሎ ሥራውን ጀመረ። ዘፀ ምዕ ፲፪ ቍ ፫ - ፲፭። ዮሐ ምዕ ፩ ቍ ፳፱።

፲፰፤ በብሉይ ኪዳን ስለ ፋሲካ በዓል አከባበር በሚያደርጉት ማዕድ ልዩ ሥርዐት ነበራቸው።

፲፱፤ መጠጡ ደም ከሚመስል ቀይ ወይን ይዘጋጃል፤ እንዲሁም ከንጹሕ ስንዴ ዳቦ ይሠራል፤ ሦስት ጽዋ ከወይን ያቀርባሉ፤ ከዳዊት መዝሙር ከመቶ ዐሥራ ሦስት እስከ ዐስራ ስምንት በግብዣው ጊዜ መዘመር ልማዳቸው ስለ ነበረ መጀመሪያ መቶ ዐሥራ ሦስተኛውንና መቶ ዐሥራ አራተኛውን ኹለቱን መዝምሩ ዘምረው ራት ሲጀመር፤ ከኹሉ በፊት ባለቤቱ ከዳቦው አንዱን አንሥቶ አቤቱ አምላክ ሆይ ከምድር ይህንን ምግብ ስለ ሰጠኸን ምስጋና ይገባሀል ብሎ ቄርሶ መጀመሪያ እሱ ይበላል፤ ኹሉ ከዚያ ይበላሉ።

፳፤ እንዲሁም የፊተኛውን ጽዋ አንሥቶ አቤቱ አምላክ ሆይ ይህን መጠጥ ከወይን ስለ ሰጠኸን ምስጋና ይገባሀል ብሎ አመስግኖ በፊት እሱ ይጠጣል፤ ኹሉም ከዚያ ይጠጣሉ።

፳፩፤ እንዲሁም በኹለተኛው ጽዋዕ መቶ ዐሥራ ዐምስተኛውንና መቶ ዐሥራ ስድስተኛውን መዝሙር በሦስተኛው ጽዋውን ከጠጡ በኋላ ባለቤቱ እስራኤል በግብጽ፤ በእንግድነት እንደ ነበሩ እግዚአብሔር በታላቅ ኅይል በጽኑዕ ሥልጣን እንዳወጣቸው ሲወጡም በችኰላ ስለ ኾነ፤ ሥንቃቸው ቂጣ እንደ ነበረ ይህም በዓል ከግብጽ የወጡበት እንደ ኾነ፤ በዚህም ምክንያት በበዓሉ ቀን ቂጣ መጣጣ እንዲበላ አስረድቶ ሲጨርስ መቶ ዐሥራ ሰባተኛውንና መቶ ዐሥራ ስምንተኛውን መዝሙር ዘምረው ራት ይፈጸም ነበር።

፳፪፤ መድኅኒታችን በፋሲካ ልማድ ለራት ተቀምጦ ሳለ ከኹለተኛው ጽዋዕ በኋላ ከራት ተነሥቶ የደቀ መዛሙርቱን እግር አጠበ። ዮሐ ምዕ ፲፫ ቍ ፬ - ፲፩።

፳፫፤ ሥርዐተ ሕፅበቱን ፈጽሞ እናንተ ጌታችን መምህራችን ትሉኛላችሁ በእውነት መምህራችሁ ጌታችሁ ነኝ፤ እንግዲህ እኔ መምህራችሁ ጌታችሁ ስኾን እግራችሁን ካጠብኳችሁ፤ እናንተም ለባልንጀሮቻችሁ እንዲሁ አድርጉ ብሎ አዘዛቸው። ዮሐ ምዕ ፲፫ ቍ ፲፪ - ፲፬።

፳፬፤ ከዚህ በኋላ ልብሱን ለብሶ ተቀመጠና ኅብስቱን አንሥቶ አመስግኖ ባርኮ ቄርሶ ስለ ናንተና ስለ ብዙዎች ቤዛ የሚፈተት የሚሰጥ ሥጋዬ ይህ ነው እንኩ ብሉ ብሎ ሰጣቸው።

፳፭፤ እንዲሁም ጽዋውን አንሥቶ አመስግኖ አክብሮ ስለናንተ ስለ ዓለም ሕይወት የሚፈሰው አዲስ ሥርዐት ኾኖ የሚሰጠው ደሜ ይህ ነው፤ እንኩ ጠጡ ብሎ ስጣቸው። ማቴ ምዕ ፳፮ ቍ ፳፮ -፳፰።

፳፮፤ እነሱም አክብረው ተቀብለው ሥጋውን በሉ፤ ደሙን ጠጡ፤ ከላይ እንደ ጠቀስነው በፋሲካ ራት ላይ ባለቤቱ ስለ እስራኤል እንግድነትና ከግብጽ ስለ መውጣታቸው የኾነውን ታሪክ ይዘረዝር ነበር። መድኅኒታችን ኢየሱስ ክርስቶስ ከደቀ መዛሙርቱ ጋራ ለራት በተቀመጠበት ቀን ግን፤ በመጀመሪያው ጽዋዕ ከእናንተ አንዱ ያሲያዘኝ አላቸው። ዮሐ ምዕ ፲፫ ቍ ፳፩።

በኹለተኛው ጽዋዕ የሚያሲዘኝ እጁን ከእኔ ጋራ ወደ ወጭቱ (ሣህን) የሚያወርደው ከኔ ጋራም ከወጡ የሚጠቅሰው እሱ ነው፤ የሰው ልጅ እንደ ተጻፈ ይሞታል ነገር ግን አሳልፎ ለሚሰጠው ለዚያ ሰው ወዮለት ብሎ ከማስጠንቀቅ ጋራ የሚያሲዘው ማን እንደ ኾነ፤ በልዩ ምልክት አሳያቸው። ማቴ ምዕ ፳፮ ቍ ፳፩ - ፳፭።

፳፯፤ በሦስተኛው መሥዋዕተ መልከ ጸዴቅ መሥዋዕተ አሮን ካለፉ በኋላ፤ ብሉይ ኪዳን የተፈጸመበትን፤ ሐዲስ ኪዳን የጸናበትን የሐዲስ ሥርዐት መሥዋዕት ሥጋውን ደሙን በዮሐንስ ወንጌል ምዕራፍ ፲፯ በተጻፈው ጸሎቱ አክብሮ ቀድሶ ሰጣቸው።

፳፰፤ እንዲሁም ሥርዐተ ምስጢርን ሠርቶ አሳይቶ መታሰቢያዬን እንደዚህ አድርጎ ብሎ ስለ አዘዛቸው ሐዋርያት ከክርስቶስ የተቀበሉትን ትእዛዝ ለቤተ ክርስቲያን በመስጠታቸው፤ ቤተ ክርስቲያን የክርስቶስ ሕማሙን ሞቱን ትንሣኤውን ዕርገቱን ዳግም ምጽአቱን በልብ እያሰበች፤ በአፏ እየመሰከረች፤ በሐዲስ ኪዳን ለሐዲስ ሥርዐት የተሰጠውን የዓለሙን ኅጢአት ለማስወገድ ችሎታ ያለውን የእግዚአብሔርን በግ ስትሠዋ፤ ሥጋውን ደሙን ስትሰጥና ስትቀበል ኖራለች ትኖራለች።

፳፱፤ ጌታችን ኢየሱስ ክርስቶስ ይህ ኅብስት ሥጋዬ ነው ይህ ጽዋዕ ደሜ ነው ብሎ በተናገረና ኅብስቱን ወይኑን ሥጋውን ደሙን አድርጎ ለደቀ መዛሙርቱ በመስጠቱ የሐዲስ ኪዳን ቃሉን እብደሙ ባተመው ጊዜ፤ ስለ ኅጢአት በሕገ ኦሪት የሚሠዉትን መሥዋዕትና ቍርባን አልወደድሁምና፤ እነሆ እኔ መጣሁ ብሎ በሕገ ኦሪት ላይ የተናገረውን ዐዋጅ ሲፈጸም፤ ይህ ኅብስት ስለ ብዙ ሰዎች ቤዛ የሚፈተት ሥጋዬ ነው፤ ይህ ጽዋዕ ስለ ዓለም ሕይወት ስለ ኅጢአት ስርየት የሚፈሰው የሐዲስ ሥርዐት ደሜ ነው ያለው ኅያል ቃሉ ኦሪትን ሻረ፤ ወንጌልን ሾመ። ዕብ ምዕ ፲ ቍ ፫ - ፱።

፴፤ ብሉይ ኪዳንን በሐዲስ ኪዳን ፈጸመ። መድኅኒታችን ኢየሱስ ክርስቶስ በመጽሐፍ ስለሱ የተጻፈውን ለመፈጸም ኅብስቱንና ወይኑን ሥጋውን ደሙን አድርጎ ልንበላውና ልንጠጣው ሰጠን፤ ስለዚህም በማይመረመር ልግስናው መሓሪ ርኅሩኅ እግዚአብሔር ለጌትነቱ መታሰቢያ አደረገ።

፴፩፤ ዘለዓለማዊ ኪዳኑን ዐስቦ ለሚፈሩት ለሚያመልኩት ምግባቸውን ሰጣቸው። ለአሕዛብ ርስቱ መንግሥተ ሰማያትን ይሰጣቸው ዘንድ፤ ለወገኖቹ (ለሐዋርያት) የሥራውን ኅይል ማለት ኅብስቱን ሥጋ፤ ወይኑን ደም አድርጎ አምነው ለሚቀበሉት ኅይል ጽንዕ የሚኾን ምሥጢረ ቍርባንን አሳያቸው።

፴፪፤ የወልድ ሥራው እውነትና ቅንነት ናቸው። ማለት ሕያው አብ እንደ ላከኝ እኔም ሕያው ነኝ የበላኝም ስለኔ ሕያው ኾኖ ይኖራል ያለውን ቃል ሥጋዬን ብሉ ደሜን ጠጡ ብሎ በመስጠቱ አጠናው። ሥጋዬ፤ እውነተኛ መብል ነውና ደሜም እውነተኛ መጠጥ ነውና ሥጋዬን የበላ ደሜን የጠጣ የዘለዓለም ሕይወት አለው።

፴፫፤ እኔም በኋለኛዪቱ ቀን አስነሣዋለሁ ሲል የተናገረው ትእዛዝ የታመነ ነው። ለዘለዓለምም የጸና ነው። ሰው ለሕይወቱ መብልና መጠጥ ስለሚፈልግ እግዚአብሔር ቃል ሥጋ ኾነ የሰው ሥጋ መብላትም እንግዳ ነገር በመኾኑ፤ አማኑኤል አምላካችን ሥጋውን ደሙን በኅብስት በወይን ሰጠን። መዝ ምዕ ፻፲፩ ፬ - ፰። ዮሐ ምዕ ፮ ቍ ፶፬ - ፶፯።

፴፬፤ ምሳሌ፤ ወይም መታሰቢያ ወይም ለውጥ አይደለም ሕያው የእግዚአብሔር ልጅ ይህ ኅብስት ሥጋዬ ነው፤ ይህ ጽዋዕ ደሜ ነው ብሎ እንደ ነገረን፤ እውነተኛ ሥጋው እውነተኛ ደሙ ነው እንጂ።

፴፭፤ እግዚአብሔር ለሕዝቡ ኹሉ መድኅኒት ልጁን ሲልክ ጸጋው እስከ ዓለም ፍጻሜ በስሙ ለሚያምኑ ኹሉ እንጂ፤ በሐዋርያት ብቻ ስለማይወሰን ክርስቲያን ኹሉ የክርስቶስን ሥጋ በልቶ ደሙን ጠጥቶ የዘለዓለም ሕይወትንና የክብር ትንሣኤን ይወርስ ዘንድ፤ መታሰቢያዬን አድርጉ ብሎ የዘለዓለም ሥርዐት አዘዘ።

፴፮፤ መድኅኒታችን ኢየሱስ ክርስቶስ ኅብስቱን ወይኑን በምስጋና አክብሮ ቀድሶ ማለት ርሱን ኅብስት ወይን ኅብስቱንና ወይንኑንም ሥጋውን ደሙን አድርጎ በፍጹም ሃይማኖትና በንጽሕና ልንበላውና ልንጠጣው ሲሰጠን፤ መታሰቢያዬን አድርጉ ባለው መሠረት ደስ የሚያሰኝህ መሥዋዕት ልጅህ እነሆ እያለች ልጁን ለአባቱ ያማረ የተወደደ መሥዋዕት አድርጋ በምታቀርብበት ጊዜ ኹሉ፤ ቤተ ክርስቲያን ኅብስቱን ወይኑን አሐዱ አብ ቅዱስ አሐዱ ወልድ ቅዱስ አሐዱ ውእቱ መንፈስ ቅዱስ ብላ በምስጋና ታከብረዋለች ትቀድሰዋለች።

፴፯፤ እንዲሁም አቤቱ ራስኽን ለሞት አሳልፈህ በሰጠህባት ቀን፤ ኅብስቱን ወይኑን ቀድሰኽ ቄርሰኽ ባርከኽ፥ አክብረኽ ቀምሰኽ ለሐዋርያት እንደ ሰጠሀቸው፤ ዛሬም በመንፈስ ቅዱስ አንድ አድርገህ ሥጋኽን ደምኽን ስጠን ብላ በጸሎት ትባርከዋለች ትቄርሰዋለች።

፴፰፤ ቤተ ክርስቲያን ሥጋውን በምትፈትትበትና ደሙን በምትቀድስበት ጊዜ፤ መገረፉን መስቀሉን መቸንከሩን መወጋቱን ሕማሙን ሞቱን ታስባለች፤ ታሳስባለች። በቍርባን ጊዜም ቤተ ክርስቲያን የምትፈጽመው ጸሎትና ምስጋና ቅዳሴ ዝማሬ ይባላል።

፴፱፤ ምክንያቱም ጌታችን ኢየሱስ ክርስቶስ ሥጋውን ደሙን አመስግኖ ከሰጣቸውና ማኅበሩም አመስግነው ከተቀበሉ በኋላ፤ ከመቶ ዐሥራ ስድስት እስከ መቶ ዐሥራ ስምንት ያለውን የዳዊት መዝሙር ዘምረው እሱ ወደ ሞት፤ እነሱ ወደ ሕይወት ስለ ተሰነባበቱ ነው።

፵፤ መድኅኒታችን የሊቀ ካህናትነቱን ሥራ በፈጸመባት ቀን የብሉይ ኪዳን ሊቀ ካህናት መጋረጃ ገልጦ እንዲሠራ በሥጋ ተገልጦ መጋረጃ ጋርዶ እንዲሠራ ሥጋውን መጋረጃ አድርጎ የእውነትና የሕይወት መንገድን ማለት፤ ሕገ ተስፋን ልደትና አድሶልናልና ወንድሞቻችን የነፍስ የሥጋ ሕይወት የሚኾን የክርስቶስን ሥጋውን ደሙን ይዘን ለማቅረብ ለመቀበል ለማቀበል ወደ ቤተ መቅደስ በምንገባበት ጊዜ፤ መፍራት መወደድ ባለሟልነት አለን። ዕብ ምዕ ፲ ቍ ፲፱ ና ፳።

፵፩፤ ስለዚህም አንደኛ መድኅኒታችን ኢየሱስ ክርስቶስ ዐሙስ ማታ ሥጋዬን ደሜን ብሉ ጠጡ ብሎ እንደ ሰጠን፥

ኹለተኛ ካህናት በቤተ መቅደስ ዘወትር የምያቀርቡት ኅብስቱ ወይኑ የክርስቶስ ሥጋው ደሙ እንደ ኾነ፤

፵፪፤ ሦስተኛ በኅብስት በወይን መልክ ቢታይም፥ ካህናት የሚሰጡን እኛም የምንቀበለው ኅብስቱ ወይኑ በእውነት የአምላካችን የአማኑኤል ሥጋው ደሙ እንደ ኾነ እናምናለን።

ከክርስቲያን ወገን ማንም ሰው የክርስቶስን ሥጋውን በልቶ፤ ደሙን ጠጥቶ ሕይወቱን ትንሣኤው ሊወድ ልቡናውን ከቂም ከበቀል፤ ሥጋውን ነፍሱን፤ ከበደል ንጹሕ አድርጎ ሥጋውን ይብላ፤ ደሙን ይጠጣ ከኅጢኣት ሳይነጻ ቢቀበል ግን የጌታ ሥጋ እንደ ኮነ አላወቀምና፤ እንደ ምድራዊ ምግብ አቃሎታልና በኅጢአት ሳለ ያለ ኅፍረት በድፍረት ሥጋውን ደሙን በመቀበሉ ፍትሑ ርቱዑ ሥላሴ ይፈርዱበታል። ፩ ቆሮ ምዕ ፲፩ ቍ ፳፫ - ፳፱። እንዲህ ማለቴ ሰው የሚያውቀው ኅጢአቱን ተናዞ፤ ስለማያውቀው ኅጢአቱ ይቅር በለኝ እያለ በንጹሕ ልብ እንዲቀርብ ሳሳስብ ነውና ወንድሞቼ ሆይ በእውነተኛ ልቡናው በፍጹም ሃይማኖት ወደሱ እንቅረብ፤ ክርስቶስን በልተን ለዘለዓለም ሕያዋን እንኹን።

፵፫፤ አቤቱ የዘለዓለም ምግብ ሊኾነን በመንፈስ ቅዱስ አንድ አድርገህ ሥጋኽን ደምኽን ስጠን። አሜን።

ጥያቄ።

፩፤ የብሉይ ኪዳን መሥዋዕት ስንት ዐይነት ነበር?

፪፤ የእንስሳውና የእኽሉ ልዩነት ምንድነው?

፫፤ መሥዋዕቱ የምን የምን ይባል ነበር?

፬፤ የቦታው ልዩነት ምንድነው?

፭፤ ዘወትር የሚሠዉት እነማን ናቸው?

፮፤ በዓመት አንድ ቀን የሚሠዋው ማነው?

፯፤ ስለ ወንጌል መሥዋዕት ምን ተጽፎ ነበረ?

፰፤ የወንጌል መሥዋዕት ስንት ናት?

፱፤ አይሁድ ክርስቶስን ለምን ፈልጉት?

፲፤ አይሁድ ስለ መብል ምን ተናገሩ?

፲፩፤ ክርስቶስ ስለ ሰማያዊ መብል ምን አለ?

፲፪፤ አይሁድ ለምን አንጐራጐሩ?

፲፫፤ አባቶቻቸው አመስጋኞች ነበሩን?

፲፬፤ ክርስቶስ ሰውን ወደ ሃይማኖት የሚጠራበት ቃል የትኛው ነው?

፲፭፤ ክርስቶስ በጥምቀቱ የጀመረውን መቼ ጨረሰው?

፲፮፤ በፋሲካው በግ ማን ተተካ?

፲፯፤ በብሉይ የፋሲካ ሥርዐት እንዴት ነበር?

፲፰፤ ክርስቶስ በፋሲካ ራት ላይ ምን አደረገ?

፲፱፤ ክርስቶስ በፋሲካ ራት ላይ ምን አዘዘ?

፳፤ ክርስቶስ ሥለ ይሁዳ ምን ተናገረ?

፳፩፤ ክርቶስ ስለ ቍርባን ምን አደረገ?

፳፪፤ ክርስቶስ ስለ ቍርባን ምን አዘዘ?

፳፫፤ ቤተ ክርስቲያን የክርስቶስን መታሰቢያ ታደርጋለች?

፳፬፤ ቤተ ክርስቲያን ሥጋውን ደሙን የምታከብርበት ጸሎት ምን ይባላል?

ምዕራፍ ፳፩።

ሰባተኛ ዐምድ ምስጢረ ትንሣኤ።

፩፤ ወተንሥአ እግዚአብሔር ከመ ዘንቃህ እምንዋም። ወከመ ኅያል ወኅዳገ ወይን። መዝ ፸፰ ቍ ፷፭።

እግዚአብሔኢር ለባሮቹ ላገልጋዮቹ ለነቢያት ያልገለጠው ምስጢር የለምና ነቢያት ኹሉ በመንፈስ ቅዱስ እየተመሩ ሰው መኾኑን ከድንግል ያለ አባት መወለዱን ሞቱን ትንሣኤውን ዕርገቱን ዳግም ምጽአቱን፤ ፍጹም አምላክነቱን ተናገሩ። አሞ ምዕ ፫ ቍ ፯።

፪፤ ሲናገሩም በልዩ ልዩ ዐይነት አነጋገር፤ በልዩ ልዩ ምሳሌ አስረድተዋል። ትምህርታቸውም በብሉይ ኪዳን ተመሥርቶ፤ በአበው ተስፋ ሰንቶ፤ የሰላም ንጉሥ ኢየሱስ ክርስቶስ እስኪመጣ ባለተሥፋዎችን በሥንቅነት ይረዳቸው ነበር። ዘፍ ምዕ ፵፱ ቍ ፲።

፫፤ ፍሬ ነገሩም በመጽሐፍ ቅዱስ በየገጹ በየአንቀጹ ይገኛልና ልብ አድርጎ መመልከት ነው። ከዚህም ለማስረጃ ያኽል ባጭሩ እንጠቅሳለንና ማስተዋል ነው።

፬፤ እግዚአብሔር አምላክ ለአብርሃም ከይስሐቅ ዘር ይጠራልሀል በዚህ ዘር አሕዛብ ኹሉ ይባረካሉ ያለውን ይስሐቅ ከያዕቆብ ጋራ ሲታገል አይቶ ልጄ አንበሳ ነው፤ ልጄ እንደ ደቦል አንበሳ ተኛ አንቀላፋ ሊቀሰቅሰው የሚችል የለም፤ በፈቃዱ ተኛ በፈቃዱ ተነሣ ብሎ መሰከረ። ዘፍ ምዕ ፲፮ ቍ ፲፱።

፭፤ አወጣጡ ከጥንት ከዘለዓለም የኾነ ማለት ዓለም ሳይፈጠር ያለ እናት ከአብ የተወለደው አንበሳው የይስሐቅ ልጅ ከጫካው ወጥቶ በበረት ተኛ።

እረኞችና መንጋቸው ከበቡት ላሞችና አህዮች ዐወቁት፤ ስለጌትነቱም እስትንፋሳቸውን ገበሩለት። ኢሳ ምዕ ፩ ቍ ፫።

፮፤ ነገር ግን በአንበሳውና በላሞች መካከል የነበረው ጥንታዊ ጠብ ስለ ተሻረ የሰላም ኑሮ ስለ ተጀመረ ከኢሳይያስ ጋራ ይህን ድንቅ ነገር ያዩ ብዙ የሰማይ ጭፍሮች፤ ሰውን በመውደድ በምድር ዕርቅ ስለ ተጀመረ፤ በሰማይ ለእግዚአብሔር ምስጋና ይገባል አሉ። ኢሳ ምዕ ፲፩ ቍ ፮። ሉቃ ምዕ ፪ ቍ ፲፬።

፯፤ በማርና በቅቤ የከበረው የአንበሳው እናት ማርያም ዝናውን ሰምታ ታሪኩን ዐይታ ስሙን አማኑኤል አለችው። ትርጓሜውም እግዚአብሔር ከእኛ ጋራ ማለት ነው። ማቴ ምዕ ፩ ቍ ፳፫። አማኑኤል ለእናቱና ለዘመዶቹ እየታዘዘ፤ ለጥቂት በጥቂት ከፍ ከፍ እያለ በቁመት በዕውቀት አደገ። ሉቃ ምዕ ፲፪ ቍ ፶፩ - ፶፪።

፰፤ አማኑኤል ዳግመኛ ኢየሱስ ክርስቶስ ይባላል። ለሕዝብና ለአሕዛብ አለቃ ሊኾን፤ ላሞችን ከአናብስት ጋራ ፍየልን ከነምር በጎችን ከጅብ ከተኵላ ጋራ ያለ ጥፋት አንድ አድርጎ ሊጠብቅ የታጨው ሕፃኑ ኢየሱስ፤ በአስተዳደጉ የተዋበና ግርማ ሞገስ የመላበት ኾነ።

ጭምትና ጸጥተኛ ከመኾኑ የተነሣ፤ የተቀጠቀጠ መቃ አይሰበርበትም ነበር፤ ከአነጋገሩም ልዝብነት የሚጤስ የጧፍ ኵስታሪ አይጠፋበትም ነበር። ኢሳ ምዕ ፵፪ ቍ ፪ - ፬።

፱፤ በንግግሩ ማማር በአንደበቱ ቅጥልፍና በመልኩ ውበት ያዩት የሰሙት ኹሉ በፍቅሩ ይማረኩ ነበር። ጌታችን ኢየሱስ ክርስቶስ በዐቅመ አዳም አካለ መጠን ሲደርስ፤ ማለት፤ ሠላሳ ዘመን ሲመላው በዮርዳኖስ ሥራን በጀመረ ጊዜ የሰማይና የምድር ገዥ አባቱ እግዚአብሔር አምላክ፤ የምወድው ልጄ ይህ ነው እሱን ስሙት ብሎ የሰው ልጅ፤ የእግዚአብሔር ልጅ እንደ ኾነ መሰከረ። ማቴ ምዕ ፭ ቍ ፲፯። እሱን ስሙት በማለቱ ንጉሥ የሾመውን ንጉሥ ነው እንደሚባለው ሳይኾን፤ የምወደው ልጄ ይህ ነው ብሎ ራሱ እንደ መሰከረለት፤ የንጉሥ ልጅ ንጉሥ የአምላክ ልጅ አምላክ ስለ ኾነ፤ በሥጋ ተገልጦ መግዛት ተግልጦ መፍረድ የሚቻለው የሰማይና የምድር ገዥ እሱ ነውና ፍጥረት ኹሉ ቃሉን እንዲሰሙት ትእዛዙን እንዲቀበሉት በዐዋጅ አዘዘ።

፲፤ ከዚህ በኋላ በሀገር በመንደር በከተማ በገጠር እየተዘዋወረ ሦስት ዓመት ከሦስት ወር ነገረ መንግሥቱን ሥርዐተ መንግሥቱን አስተማረ።

በፍርዱም የተሳለ ኹለት ልስና ሰይፍ በኾነው ሥልጣኑ፤ ከአንደበቱ በሚወጣው የፍርድ ቃል ወድጃለሁ ንጻ፤ አንተ ርኩስ መንፈስ ውጣ፤ ኅጢአትኽ ተሰረየልኽ፤ ኅጢአትሽ ተሰረየልሽ፤ አንተ ጕልማሳ ተነሥ፤ አልዓዛር! ና ከመቃብር ውጣ እያለ ደዌን ሰይጣንን ኅጢአትን ሞትን መቃብርን ሲኦልን እንደ በደላቸው ቀጣቸው። ያጠፉትንም አስከፈላቸው። ባሕርን ነፋሳትን ከትእዛዝ እንዳያልፉ ገሠጻቸው።

፲፩፤ እንደ ሙሴ በመጋቢነት ደንብ ሳይኾን ከሙሴ የበለጠ ባለቤት እንደ መኾኑ መጠን በልዩ ልዩ ልግስናው ወገኖቹን ረዳቸው፤ ሕይወት ለሚፈልጉት ሕይወትን ለኅጢአተኞች ስርየተ ኅጢአትን ለርኁባነ ሥጋ ምግብን ለርኁባነ ነፍስ ትምህርትን ሰጥቶ አጠገባቸው። ከሚሹት ኹሉ አንዳች ነገር አላሰጣቸው። መዝ ምዕ ፸፰ ቍ ፳፱። ማር ምዕ ፩ ቍ ፳፭ - ፵፪። ፪ - ፬። ፭ ፴፱። ሉቃስ ምዕ ፯ ቍ ፵፩ - ፵፰።

፲፪፤ እነሆ ወደ ኢየሩሳሌም እንወጣለን የሰው ልጅ በኅጢአተኞች እጅ ይሰጣል፤ ይሰቅሉታል፤ ይገድሉታል በሦስተኛውም ቀን ይነሣል ብሎ የሚሄድበትን አገር የሚሄድለትን ግብር የሚፈጸውን ነገር ካስረዳቸው በኋላ፤ አባቶቻቸው እስራኤል መናውን በልተው በዚያው ሳያመሰግኑ በሥጋ ምኞት ምክንያት ክፉ ፍትወት እንደ ተነሳባቸው ብርቱ ጥፋት እንደ ደረሰባቸው ስለ መብል በጥብቅ ይፈልጉት የነበሩ ሕዝብ አባቶቻቸው ወጥመድ እንዳይያዙ ዘለዓለም ለሚኖረው ለሕየት ምግብ እንጂ፤ ለኅላፊው መብል እንዳይጥሩ እንዳይግሩ እንዳይጨነቁና እንዳይቸገሩ ክፉ እንዳይሠሩ ወደ ፈተና እንዳይገቡ የካህናት አለቃነቱን ሲፈጽም፤ የሕይወት ምግብ ሥጋውን ደሙን ሰጣቸው። ማቴ ምዕ ፲፮ ቍ ፳፩። ፳፮ ፳፮። መዝ ምዕ ፸፰ ቍ ፴፩ - ፴፬።

፲፫፤ ከዚህ በኋላ ከሦስቱ ደቀ መዛሙርት ጋራ ጌቴሴማኒ ወደሚባል የተክል ቦታ ገብቶ ይጸልይ ጀመር። ወዙ እንደ ደም ነጠብጣብ ኢየወረደ ሲሰግድና ሲጸልይ አባት ሆይ የሚቻል ቢኮን ይች ጽዋዕ ከኔ ትለፍ ነገር ግን የአንተ ፈቃድ ከኔ ፈቃድ ልዩ አይደለምና ፈቃድኽ ይኹን የሚል ቃል በጸሎቱ ውስጥ ይሰማ ነበር። ማቴ ምዕ ፳፮ ቍ ፴ - ፴፱።

፲፬፤ የኛን ደዌ የወሰደው የኛን ሕማም የተሸከመው ጌታችን አምላካችን ኢየሱስ ክርስቶስ በተክል ቦታ ውስጥ የፈጸመው ከባድ ሥራ በሥጋው ለሥጋችን በነፍሱ ለነፍሳችን ለመካስ ካሰበው፤ የመጀመሪያውን ክፍል የያዘ ነው። ኢሳ ምዕ ፶፫ ቍ ፫ - ፲።

፲፭፤ በአስተያየቱም በትምህርቱም ከኛ ልዩ ነው፤ ሥራው ከሥራችን ኑሮው ከኑሮዋችን አይስማማም፤ የእግዚአብሔር ልጅ ነኝ የእግዚአብሔርነት ዕውቀት አለኝ ይላል፤ የኛን ሥራ ይቃአወማል በማንኛውም እኛን አይመስልምና ጻድቅ ወልደ እግዚአብሔርን እንግደለው ብለው የተማከሩበት ወደሱ ከመምጣታቸው በፊት በፈቃዱ ከሥጋው ሊለያት ኋላም አዋሕዶ ሊያስነሳት በሚቻለው በነፍሱ ክርስቶስ የመጀመሪያውን የሕማም ጽዋዕ ጠጣ። ጥበብ ስሎ ምዕ ፪ ቍ ፲፪ - ፳፩።

፲፮፤ የነፍስ ሕማም ፍርሃት ሁከት ድንጋጤ ናቸው። እነዚህም አዳም እግዚአብሔር ያዘዘውን በተላለፈ ጊዜ፤ ከገነት ዛፎች መሓከል በመደበቅ የበለስ ቅጠል ሰፍቶ ግልድም አድርጎ በመታጠቅ በቃልም በሥራም የፈጸማቸው ናቸው። ዘፍ ምዕ ፫ ቍ ፰።

፲፯፤ ስለዚህ በቀዳማዊ አዳም ኅጢአት የተጐዳው ዓለም በዳግማዊ አዳም ኢየሱስ ክርስቶስ ጽድቅ፤ ከሕማሙ ሊድን ከስብራቱ ሊጠገን ክርስቶስ ሕማማተ ነፍስን ሲፈጽም ፈራ፤ ተከዘ አዘነ ዕንባውንም እያፈሰሰ ጸለየ። ማር ምዕ ፲፬ ቍ ፴፪ - ፵፪። ሉቃ ምዕ ፳፪ ቍ ፵፩። ዕብ ምዕ ፭ ቍ ፯።

፲፰፤ ክርስቶስ በጌቴሴማኒ የተቀበለው መከራ ዐይን ያላየው ጆሮ ያልሰማው በሰው ልቡና ያልታሰበ እግዚአብሔር ወዳጆቹ ሊድኑበት ያዘጋጀው ረቂቅ ምስጢር፤ ዐቢኢይ ክቡር ስለ ኾነ፤ ንባቡን እንጂ፤ ትርጓሜውን ሊያውቅ የሚችል የለም።

፲፱፤ እባብና ዲያብሎስ አዳምና ሚስቱ በድቡሽት ላይ የሠሩትን የጥል ግድግዳ አፍርሶ፤ ፊት ተጣቍረው ተዟዙረው የነበሩትን ሰውና እግዚአብሔርን ፊት ለፊት ሊያስተያያቸው የቻለው በጌቴሴማኒ ከሕይወት ምንጭ ክርስቶስ ያለ መጠን የወረደው የደሙ ወዝ የፈሰውሰው የዕንባ ጐርፍ ነው።

፳፤ ከጸሎቱም በኋላ፤ ከተክል ቦታ ሲወጣ በሱ ድካም ዕረፍት በሱ ሕማም ሕይወት ተሟልቶ፤ ተሰጥቷቸው ዐሳብ ጠፍቶላችው ወደ ፈተና እንዳትገቡ ትጉ ጸልዩ ቢላቸው ሳይሰሙ ያንቀላፉ የነበሩትን ደቀ መዛሙርቱን ቀስቅሶ ጊዜው ደርሷልና ተነሡ ከዚህ እንሂድ አላቸው። ክርስቶስ ጊዜው ደረሰ ሲል ጨለማ ወይም ብርሃን ሌሊት ወይም ቀን ሊባል የማይቻለው እረኛው ሊሞትበት በጎቹ ሊበተኑበት የተቀጠረው በሰውና በእግዚአብሔር ዘንድ የታወቀው ያ ቀን እንደ ደረሰ ያመለክት ነበር። ዘካ ምዕ ፲፫ ቍ ፯።

፳፩፤ ከተክል ቦታም በወጡ ጊዜ የአይሁድ የሮማ ጭፍሮች ከበቧቸው። ክርስቶስም ማነን ትሻለሁ አላቸው። እነሱም የእግዚአብሐኢርን ልጅ የናዝሬቱን ኢየሱስን እንሻለን ባሉት ጊዜ፤ ኅይሉን ምልክት ከማድረግ ጋራ እኔ ነኝ ሲላቸው በጀርባቸው በግንባራቸው ወደቁ።

፳፪፤ ከዚህ በኋላ እኔን የምትሹ ከኾነ እነዚህን ተዋቸው ብሎ ደቀመዛሙርቱን አስለቅቆ ሊያስሩት ሊደበድቡት ሊገፉት ሊገርፉት ሊተፉበት ሊያፌዙበት ራስኑ በዘንግ ፊቱን በጥፊ ሊመቱት ሊሰቅሉት ሊገድሉት በጠቅላላው እሱና እነሱ የወደዱትን ሊያደርጉበት በፈቃዱ ራሱን አሳልፎ ሰጣቸው። ዮሐ ምዕ ፲፰ ቍ ፬ - ፲።

፳፫፤ አይሁድ ፋኑስና ፋና ጐመድና ሾተል ይዘው መጡበት፤ ነገር ግን እኔ ነኝ በማለቱ ብቻ እጠር ሳይጣልባቸው ጦር ሳይወረወርባቸው ቃሉ ጦር ኾኖ ስለ ወጋችው በጀርባቸው ወደቁ። በመሣሪያዎቻቸው ሳይጠቀሙባቸው ቀሩ። ይህ ጦሩም ኅይለ እግዚአብሔር ክርስቶስ የእግዚአብሔር ኅይል እንደ ኾነ ሊያምኑ ክርስቲያን የክርስቲያን ኅይል በኾነው መስቀሉ የጠላትን ኅይል ይሰብሩ ዘንድ ሥልጣን ሰጣቸው። ያላመኑ ኹሉ እንደ ስንፍና በሚቄጥሩት መከራውም በጨለማና በሞት ጥላ ለነበሩ ብርሃን ወጣላቸው።

፳፬፤ ክርስቶስ እኔን የምትሹ ከኾነ እነዚህን ተዋቸው ይሂዱ አለ። ከምእመናን አንድ እንዳይጠፉ በሚጠባበቀው በዚህ ቃል የኅጢአት የሞት እስረኞች ተፈቱ የኅጢአት የሞት ማሠሪያን የሚፈታ እሱ ግን ስለኛ ኅጢአት ታሰረ። በእስራትም የሞትን እግር ብረት ከነቍልፉ ሰበረው፤ ማለት ፍዳ መርገም ሻረ።

፳፭፤ እስከ ዕለተ ዐርብ ክርስቶስና አይሁድ በዕሳብም በሥራም አልተስማሙም ነበር፤ በዚያ ቀን ግን የሞት መንገዶች የእግዚአብሔር ስለ ኾኑ አይሁድ ሊገድሉት ሲመጡ፤ ክርስቶስም እንደ በግ ሊታደረድ ሲመጣ፤ በፍኖተ መስቀል ተገናኙ። መገናኘታቸውም የጻድቃን ቀጠሮ በመኾኑ፤ ክርስቶስ የአይሁድን ዐሳብ ሳይለወጥ፤ አይሁድም የክርስቶስን ፈቃድ ሳይለውጡ በዐሳብም በሥራም ተስማምተው ዋሉ።

፳፮፤ አይሁድ ክርስቶስን ይዘው ከሐና ወደ ቀያፋ ከቀያፋ ወደ ሐና ቤት እያመላለሱ ሲገርፉት ሲያዳፉት አድረው ሲነጋ ወደ መስፍኑ ቤት ወሰዱት። መስፍኑም ጴንጤናዊ ጲላጦስ ነበረ።…..መስፍኑም ባደረገው ምርመራ ኹሉ ከከሳሾቹም ኾነ ከተከሳሾቹም ከቶ ክርስቶስን ለሞት የሚያበቃ ወንጀል አልተገኘም ነገር ግን፤ ምንም ክርስቶስ በሰውነቱ ኅጢአት ያልሠራ በአንደበቱ ሐሰት ያልተገኘበት ቢኾንም ቅሉ፤ ክርስቶስ ስለ ሕዝብና ስለ አሕዛብ ለውጥ መድኅኒት ኾኖ ይሞት ዘንድ በሰው ዐሳብ ሳይኾን በእግዚአብሔር ዐሳብ የተቄረጠ ነበርና ወንበዴው ነፍሰ ገዳዩ በርባን እንዲፈታ፤ ጻድቅ ኢየሱስ ክርስቶስ እንዲሞት ሕዝብ አሕዛብ ካህናት ነገሥታት ባሉበት በኢየሩሳሌም ዐደባባይ ፍርድ ተፈጸመ። በዚህም ፍርድ ሰና እግዚአብሔር ተስማሙ። ዮሐ ምዕ ፲፩ ቍ ፵፱ - ፶፪።

፳፯፤ ከዚህ በኋላ ፍርድ ሰጪው ፍርድ ተቀባዩ ኢየሱስ ክርስቶስ ሰውነቴን አሳልፌ ለሞት ልሰጣት በመቃብር ልጥላት፥ ዳግመኛም ላስነሣት ሥልጣን አለኝና በፈቃዴ ሰውነቴን ለበጎች ቤዛ አድርጌ ለሕማም ለሞት እሰጣታለሁ ዳግመኛ አስነሣታለሁ ብሎ ሲፈርድ በሞቱና በትንሣኤው ፍርዱን ሲፈጽም እግዚአብሔርነት ቀምቶ አልወሰደምና በጲላጦስ ዐደባባይ ፍርድ ሲቀበል አስገዳጅ ሳይኖርበት በሰውነት የወደደውን ሊያደርግ ያሰበውን የተናገረውን ለመፈጸም በባሪያው መልክ ፊቱን በጥፊ ሊመቱትና ሊተፉበት ጀርባውን ለግርፋት ራሱን በበትር ለመመታት የሾኽ አክሊል ለመቀዳጀት አፉን ለመራር ሐሞት እጁን እግሩን ለችንካር ጐኑን ለጦር በጠቅላላው ሰውነቱን ለመስቀልና ለሕማማተ መስቀል ለሞት ለመቃብር ለትንሣኤ ለዕርገት ለነቢረ የማን ሰጠ። ዮሐ ምዕ ፲ ቍ ፲ ፬ - ፲፰። ፊል ምዕ ፪ ቍ ፮ - ፱።

፳፰፤ ጌታችን ኢየሱስ ክርስቶስ መጻሕፍት እንደ ተናገሩለት የሰውን ተስፋ ይፈጽም ዘንድ ቀይ ግምጃ ለብሶ የሾኽ አክሊል ተሸክሞ ከምርመራ ቦታ ወደ ዐደባባይ በወጣ ጊዜ ሕዝብ ኹሉ ሥቀለው ሥቀለው እያሉ ጮሁ። ጲላጦስም ገፎ ሊሰቀሉት ስለ ሰጣቸው ቀራንዮ ወደሚባል ስፍራ ወስድወው በኹለት ወንበዴዎች በካከል ሰቀሉት።

፳፱፤ መድኅኒታችን ኢይሱስ ክርስቶስ የተሰቀለበት ቀኑ ዐርብ ጊዜው ስድስት ሰዓት ነው፤ በዚህ ጊዜ ከስድስት ሰዓት ጀምሮ እስከ ዘጠኝ ሰዓታአለም ጨለማ ኾነ። ፀሓይ ጨለመ። ጨረቃ ደም ኾነ። ከዋክብት ብርሃናቸውን ነሱ። በዘጠኝ ሰዓትም ጌታችን ኢየሱስ ክርስቶስ ተጠማኹ አለ፤ ከዚያም ሐሞት የተደባለቀበት መጣጣ የያዘ ዕቃ ነበረ እዚያ ከቆሙበት አንዱ ከመጣጣው ነገር በዘንግ አስሮ ወደ አፉ አቀረበለት። እሱም ቀምሶ አልጠጣም አለ፤ ወዲያውኑ እነሆ፤ ልጅሽ ብሎ ዮሐንስን ለእመቤታችን ድንግል ማርያም፤ አነኋት እናትኽ ብሎ እመቤታችንን ለዮሐንስ ከሰጠና ለአመኑት አምላኪየ አምላኪየ ለምን ተውከኝ ብሎ ለካዱት ለሰቀሉት በማያውቁት የሚያውትን ባለማወቅ ይሠራሉና አባት ሆይ ኅጢአታቸውን ይቅር በላቸው ብሎ ከጸለየላቸው በኋላ፤ አባት ሆይ ነፍሴን በአንተ እጅ እሰጣለሁ ብሎ በታላቅ ድምጽ ጮሆ፤ ቅድስት ነፍሱን ከቅዱስ ሥጋው በገዛ ሥልጣኑ ለየ። ዮሐ ምዕ ፲፱ ቍ ፩ - ፴። ሉቃ ምዕ ፳፫ ቍ ፴፬ - ፵፯።

፴፤ በዚህ ጊዜ ምድር ተናወጠች አዕባን ተፈተቱ መቃብራት ተከፈቱ፤ ከቅዱሳን ወገን ብዙ ሙታን ተነሡ የቤተ መቅደስ መጋረጃ ተቀደደ። ማቴ ምዕ ፳፯ ቍ ፵፯ - ፶፫።

፴፩፤ ከዚህ አስደናቂ ነገር እናያለን አባት ሆይ የሚሠሩትን አያውቁምና ይቅር በላቸው በማለት ሕዝቡን ከአባቱ ሊያስታርቅ አምላኪየ አምላኪየ ለምን ተውኸኝ በማለት እንደ ጠፋ በግ በእሳትና በዲን ጕድጓድ ወድቆ ረስቶት የነበረ አዳምን ለቸር አባቱ ሲያሳስብ አባት ሆይ ነፍሴን በእጅህ እሰጣለሁ ብሎ፤ የልዑል እግዚአብሔር ቀኝ እጅ እንደ መኾኑ መጠን በገዛ ሥልጣኑ ቅድስት ነፍሱን ከቅዱስ ሥጋው ሲለይ ለኛ ለክርስቲያን ዘለዓለማዊ ክብርና ጌትነትን ያስገኘው መከራ መስቀልን በመቀበሉና ለኛ ቤዛ ኾኖ በመሞቱ የመላእክት ፈጣሪ በፈቃዱ ከመላእክት ያነሰ ኾኖ በመገኘቱ ከሰው በቀር ፍጥረት ኹሉ ተጨነቀ፤ በሰማይ ያሉ ብርሃናት ብርሃናቸውን ነሡ፤ ጨለማ ለበሱ፤ በምድርም ያሉ ፍጥረታት ኹሉ ተንቀጠቀጡ፤ መሠረቶቹም ተናወጡ። መዝ ምዕ ፰ ቍ ፭።

፴፪፤ መድኅኒታችን ኢየሱስ ክርስቶስ በዚህ ዓለም ተገልጦ በኖረባቸው ፴፫ ዓመታት ከአንደበቱ የገነታ ድምጽ እንዳልተሰማበት፤ የሚጤስ የጧፍ ኩስታሪ እንዳልጠፋበት የተቀጠቀጠ መቃ እንደ አልተሰበረበት መጽሐፍ ቅዱስ ምስክር ነው። ኢሳ ምዕ ፵፪ ቍ ፪ - ፬። ነገር ግን ሰማይን ከነግሱ ምድርን ከነልብሱ የፈጠረ ኅያል ቃል እግዚአብሔር ሥጋ ኾኖ ሕማማት መስቀልን ፈጽሞ ነፍሱን ከሥጋው በለየ ጊዜ አባት ሆይ ነፍሴን በጅኽ እሰጣለሁ ብሎ ድምጡን ሲያሰማ ሰማይን ምድርን እስከ ሲኦል መሠረት ድረስ አናወጣቸው። በያለበት የሰማው ፍጥረት ኹሉ እንደ ሠም ቀልጦ በነፋስ ፊት እንደ አለ ዛፍ ተናወጠ። ድምጡም የፀሓይን የጨረቃን የከዋክብትን ብርሃን አጠፋው ሻረው። ዐለቱን ሠነጠቀው። ያንቀላፉ ሙታንን ከእንቅልፋቸው ቀሰቀሳቸው።

፴፫፤ ሞትን መቃብርን ኅጢአትን ሰይጣንን ከሥልታናችው ሻራቸው። አዳምንና ልጆቹን ከእስራታቸው ፈታቸው።

፴፬፤ ያ ቃል ዓለምን ሲፈጥር ብርሃን ይኹን ባለ ጊዜ፤ ኅላፊ ብርሃን ተገለጠ። ዛሬ ግን አባት ሆይ ነፍሴን በጅኽ እሰታለሁ ባለ ጊዜ ኅላፊ ብርሃን ተሽሮ የማያልፍ በርሃን መጣ፤ ይህ ብርሃን ጨለማ አይፈራረቀውም ደፈር ጠፈር አይከለክለውም። ኅልፈት ውላጤ አይሰማምውም።በሰማይ ላሉ መላእክት በመቃብር ላሉ ሥጋት በሲኦል ላሉ ነፍሳት አንድ ብርሃን ኾነላችው። ኢሳ ምዕ ፱ ቍ ፪።

፴፭፤ ይህ ጊዜ ፱ ሰዓት ነበር አዳም በገነት ፯ ዓመት ካሳለፈ በኋላ የተከለከለውን በበላበት ቀን በ፱ ሰዓት አዳም ወዴት አለኽ የሚል ፈላጊ ቃል በገነት ተሰምቶ ነበር። ስለዚህ ያ ቃል ሥግው ኾኖ በአፈሰሰው ደሙ አዳምን ከኅጢአት ካጠበው በኋላ፤ እንደ ፈለገ ከእስራቱ ፈታው። በኋላም በ፲፩ ሰዓት ወደ ቀዳሚው ርስቱ መለሰው። ከርስቲያናዊ ሆይ መጽሐፍ ቅዱስ ክርስቶ የሚለው ሰው የኾነው አምላክ እንደ ኾነ፤ ዐውቀኽ እነሆ በዳዊት ሀገር መድኅን ተወልዶላችኋል ይህም ብሩክ አምላክ፤ ክርስቶስ ነው ብሎ በልደቱ ደስታውን እንዳበሰረ፤ ክርስቶስ በመስቀል ላይ ሞተ ብሎ በአስረዳኽ ጊዜ ሞቱ አንደኛ ሞት የነፍስ ከሥጋ መለየት እንደ ኾነ ጠንቅቀህ እመን እንጂ አምላካችን ለአንተ ቤዛ ኾኖ መሞቱን አትጠራጠር። ሉቃ ምዕ ፪ ቍ ፱ - ፲። ምዕ ፪ ቍ ፰።

፴፮፤ በአእምሮ ያልበሰሉትን ሰዎች አምላክ እንዴት ይሞታል እያሉ፤ የሚያሳብሉና የሚጠራጠሩ ወሬኞች እንዳሉ ዕወቅ። ሥግው ቃለ እግዚአብሔር ኢየሱስ ክርስቶስ ኅያል አምላክ እንደ ኾነ ባለማመናቸው ምክንያት ይጠራጠራሉ እንጂ እውነተኛውን ሃይማኖት ከተቀበሉና ከተከተሉ እግዚአብሔር ኹሉ ቻይ ስለ ኾነ በመሞትና ባለመሞት በመተኛትና በመንቃት መሓከል ለእግዚአብሔር ምንም ችግር እንደማይገጥመው ቢያውቁ ቢረዱ ቢያምኑ ኑሮ ቃሉን ላከ ከሞትም አዳናቸው በሚለው ተስፋ መሠረት በክርስቶስ ሞት ወደ ዘለዓለም ሕይወት በተሸጋገሩበት ነበር። መዝ ፻፯ ቍ ፩።

፴፯፤ አንተ ግን እኔ ተሞትኩ ሰርዶ አይብቀል በሚል አስተያየት የተመራውን ከንቱ ሐሳብ ወደ ጐን ትተኽ ቢያውቁስ የምስጋና ጌታን ባልሰቀሉም ነበር እያለ የሚመራኽን መምህር ተከትለህ አምላክህ ለአንተ ቤዛ ኾኖ መሞቱን አምነኝ ተጠቀምበት። ፩ ቆሮ ምዕ ፫ ቍ ፱።

፴፰፤ እኒኤም የምነግርኽ ይኸው ነው፤ አምላካችን በመስቀል እንደ ሞተ በሥጋ ወደ መቃብር ወርዶ ሙስና መቃብርን አጠፋ። በነፍስም ወደ ሲኦል ወርዶ በኅጢአታቸው ታስረው የነበሩ ነፍሳትን ከእስራት ፈታችው ነጻነት ሰበከላቸው። ፩ ጴጥ ምዕ ፫ ቍ ፲፰ - ፳።

፴፱፤ በሦስተኛው ቀን ነፍሴን በፈቃዴ አሳልፌ እሰጣለሁ ሰውነቴን በመቃብር ልጥላት ላስነሣትም ሥልጣን አለኝ ብሎ እንደ ተናገረ መግነዝ ፍቱልኝ መቃብር ክፈቱልኝ ሳይል በገዛ ሥልጣኑ ተነሣ። ዮሐ ምዕ ፲ ቍ ፲፰።

፵፤ ኅያል አምላክ ስለ ኾነ ሞት ይዞ ሊያስቀረው አልቻለም። ሙስና መቃብርም አላገኘውም። በተነሣ በአርባ ቀን ወደ ሰማይ ዐረገ። በአብ ቀኝ ተቀመጠ። ዳግመኛም በሙታንና በሕያዋን ሊፈርድ በጌትነት ይመጣል። የሐዋ ሥራ ምዕ ፩ ቍ ፱ - ፲፩።

፵፩፤ እኛም በትንሣኤው ያመነው ኹሉ እኔም ከምድር ከፍ ከፍ ባልኩ ጊዜ ኹሉን ወደኔ እስባለሁ ዮሐ ምዕ ፲፪ ቍ ፴፪። ባለው ተስፋ መሠረት የክብር ትንሣኤ ተነሥተን በዘለዓለም ሕይወትና ክብር ከሱ ጋራ እንድንኖር የሙታንን ትንሣኤና የዘለዓለም ሕይወት በሃይማኖት ተስፋ እናደርጋለን። ፩ ተሰ ምዕ ፬ ቍ ፲፭ - ፲፯።

፵፪፤ አምላካችን በትንሣኤው እንዲያስነሣን ፈቃዱ ይኹንልን። አሜን።

ጥያቄ።

፩፤ ስለ ጌታችን ትንሣኤ በመጽሐፍ ምን ምስክር አለ?

፪፤ ጌታ በተወለደ ጊዜ ምን እንግዳ ነገር ታየ?

፫፤ የጌታችን አስተዳደጉ እንዴት ነበር?

፬፤ አማኑኤል ለናቱና ለዘመዶቹ ይታዘዝ ነበር ወይ?

፭፤ ክርስቶስ ዐቅመ አዳም አደረሰ ሲባል ምን ማለት ነው?

፮፤ ክርስቶስ በ፴ ዘመን ምን አደረገ?

፯፤ እግዚአብሔር ስለ ክርስቶስ ምን ተናገረ? ቃሉስ ምን ያመለክተናል?

፰፤ ክርስቶስ ከጥምቀት በኋላ ምን አደረገ?

፱፤ ክርስቶስ ከጥምቀቱ በኋላ በምድር ላይ ስንት ዓመት ቄየ።

፲፤ ክርስቶስ ለደቀ መዛሙርቱ የሞቱን ነገር ይገልጥላቸው ነበር ወይ? ምን ብሎ?

፲፩፤ ክርስቶስ በጌቴሴማኒ ምን አደረገ?

፲፪፤ ክርስቶ ሊይዙት የመጡትን ምን አላቸው?

፲፫፤ ክርስቶስ ሊሞት ሲፈረድበት ኅጢአቱ ምን ኖሮዋል?

፲፬፤ ክርስቶስ በመስቀል ላይ ሳለ ምን ኅይል አደረገ?

፲፭፤ ክርስቶስ ስለ ጠላቶቹ ምን አለ ስለ ወዳጆቹስ?

፲፮፤ በመስቀል የሞተው ምንድነው እሱስ ማነው?

፲፯፤ በሞቱ ሞትን ያጠፋ ማነው?

፲፰፤ የሞተው አልተነሣምን?

፲፱፤ ወደ ሰማይ ያረገው የት ደረሰ?

፳፤ ወደ ሰማይ ያረገው ዳግመኛ አይመጣ ይኾን?

፳፩፤ ሙታንና ሕያዋን እነማን ናቸው?

፳፪፤ በሙታንና በሕያዋን ላይ የሚፈርድ ማነው?

፳፫፤ የሙታንን ትንሣኤና የዘለዓለም ሕይወት ታምናለህን?

ክፍል ፬። አርእስተ ምግባር።

ምዕራፍ ፳፪።

ኹለቱ ትእዛዛት።

፩፤ በእላ ክልኤ ትእዛዛት ተሰቅሉ ኦሪት ወነቢያት ማቴ ፳፪ ቍ ፴፬ - ፵። በእነዚህ ኹለት ትእዛዛት ኦሪት ነቢያት ጸንተው ይኖራሉ፤ እነዝህም ሃይማኖትና ምግባር ናቸው።

ሃይማኖት እግዚአብሔር አምላክክን በፍጹም ልብ በፍጹም ዐሳብ በፍጹም ኅይል መውደድ ነው።

፪፤ ምግባር ወንድምን እንደ ራስ አድርጎ መውደድ ነው። ስለዚህ በእነዚህ በኹለቱ በሃይማኖትና በምግባር ሰው አንደኛ ከፈጣሪው ኹለተኛ ከራሱ ሦስተኛ ከወገኑ ጋራ ተዋሕዶ ይኖራል።

፫፤ እንግዲህ የሚቻለውን ያኽል በየዐይነቱ በየስልቱ የምንሰጠውን ዐሳብ አንባቢዎች በፍቅርና በማስተዋል ይመለከቱልን ዘንድ እያሳሰብን ሃይማኖት ምንም ውስጠ ምስጢሯ ለትምህርትና ለአነጋገር እንዲመች በአዕማድ የተከፋፈለ ቢኾን ዕዝል ቅጥል የሌላት ዘለዓለም አንዲት ናት። ኤፌ ምዕ ፬ ቍ ፭።

፬፤ ምግባር ግን እንደ በገና አውታር እንደ ልዩ ልዩ ድምጡም ልዩ ልዩ ዐይነት ስልት ያለው ነውና ብዛት ልዩነት አለው።

ስለዚህ ባለፉት ምዕራፎች አስረድተናል። ከዚህ የምናሳየው የሃይማኖትን አንድነት ብቻ ነው፡

፭፤ ሃይማኖት ከአብ ትጀምራለች ወደ ወልድ ታደርሳለች፤ በመንፈስ ቅዱስም ትፈጸማለች ማለት አብ ወልድ መንፈስ ቅዱስ አንድ አምላክ በማለት ትወስናለች።

ሦስቱ ስም አንድ እግዚአብሔር ነው። እግዚአብሔር የሦስቱ ስም ስለ ኾነ አብ ወልድ መንፈስ ቅዱስ አንድ እግዚአብሔር ተብሎ ይጠራልና እውነተኛ ክርስቲያን በማንኛውም ጊዜ ሦስቱን አካላት እግዚአብሔር እያሉ ይተራል፤ ይኸውም ባጭሩ እግዚአብሔር ይመስገን እንደ ማለት ነው።

፮፤ ሃይማኖት ከእኔ በቀር ሌላ አምላክ አታምልክ በሰማይ ካሉ ከፀሓይ ከጨረቃ ከከዋክብት ከመላእክት፤ በምድር ካሉ ከሰው ከእንስሳትና ከአራዊት ከአዕዋፍና ከዓሣት፤ ከዕንጨትና ከደንጊያ ከመሰላቸውም ኹሉ ለአንተ ሥዕልና ምሳሌ አቁመህ አዘጋጅተህ አታምልክ አትስገድ በሚል ትእዛዝ ትጀምራለች ትፈጸማለች። ዘፀ ምዕ ፳ ቍ ፩ - ፫።

፯፤ በሰማይና በምድር በባሕርና በየብስ ያለው የሚታየውና የማይታየው ፍጥረት ኹሉ ፈጣሪውን እግዚአብሔርን ብቻ ያመልካል፤ ለእግዚአብሔር ብቻ ይገዛል እሱን ብቻ ያመሰግናል።

፰፤ ከአምልኮተ እግዚአብሔር ወጥቶ ዕንጨት ጠርቦ ደንጊያ አለዝቦ ወርቅ ብር አቅልጦ ናስ መዳብ ብረት ገል ቀጥቅጦ አፍ እያለው የማይናገረውን ዐይን እያለው የማያየውን ዦሮ እያለው የማይሰማውን አፍንጫው እያለው የማያሸተውን እጅ እያለው የማይዳስሰውን እግር ያለውን የማይሄደውን የሕይወት እስትንፋስ የሌለበትን የእጁን ሥራ ሰው ሠራሽ ጣዖትን የሚያመልክ ሰው ከእውነተኛዪቱ ሃይማኖት ከእግዚአብሔር መንግሥት ከአብርሃም በረከት የወጣ ነው። መዝ ምዕ ፻፲፭ ቍ ፬ - ፰።

፱፤ ሃይማኖት እግዚአብሔር አምላክ ኹሉን ቻይ ስለ ኾነ የወደደውን መኾን የወደደውን ማድረግ ይችላል ብሎ በማመን ይፈጸማል። እግዚአብሔር የወደደውን መኾን ይችላል ብሎ ለሚያምን ሰው እግዚአብሔር በአካሉ ፫ በባሕርዩ አንድ ነው፤ ከሦስቱ አካል አንዱ አካል እግዚአብሔር ወልድ በተለየ አካሉ በቃሉ በቃልነቱ ሥጋ ኾነ። በ፴ ዘመኑ ተጠመቀ። በሰውነቱም ሞቶ ዓለሙን አዳነ። ሥጋውን ደሙን ክርስቲያን ሊመገቡትና የዘለዓለም ሕይወትን ሊያገኙበት ሰጠ። ከሞተ በኋላ ሦስት መዓልት ሦስት ሌሊት በከርሠ መቃብር አድሮ ተነሣ። በአርባ ቀን ወደ ሰማይ ዐረገ። በአባቱ ቀኝ ተቀመጠ።

፲፤ ዳግመኛ ለጻድቃን ሊፈርድላቸው በኅጥኣን ሊፈርድባቸው ይመጣል። አንድነቱን ሦስትነቱን ሥጋዌውን ሞቱን ትንሣኤውን ዕርገቱን ዳግም ምጽአቱን ለሚያምን ሰው የእግዚአብሔር ልጅ የሕይወቱና የትንሣኤው ወራሽ ለመኾን ሥልጣን አለው ብለው ቢነግሩት ቢያስተምሩት ከባድና ሩቅ ነገር አይሆንበትም። ፩ ጴጥ ምዕ ፫ ቍ ፲፰ - ፳፪።

ታላቁ ሊቅ መምህር ሰው አገኘሁ የምስጢረ ሥላሴን ነገር ነው ብሎ ከማመን በቀር እንዲዔት ብሎ ማወላወል ከጨመሩበት ሊረዳ አይቻልም ብለዋል።

፲፩፤ እንዲሁ እግዚአብሔር አምላክ የወደደውን ማድረግ ይችላል ብሎ ለሚያምን ሰው እግዚአብሔር ዓለም ሳይፈጠር ነበረ ዓለምን አሳልፎ ይኖራል ፍጥረቱን ኹሉ ካለመኖር ወደ መኖር አምጥቶ ፈጠረ በኋላም ያሳልፈዋል እንደ ልብስ ይለውጠዋል እንደ መጋረጃ ይጠቀልለዋል ብለው ቢነግሩት ቢያስተምሩት እውነት ነው ለማለት የሚያዳግተው ነገር የለም። መዝ ምዕ ፻፪ ቍ ፳፭ - ፳፯።

፲፪፤ ሃይማኖት መድኅኒታችን ኢየሱስ ክርስቶስ በስውርና በግልት ማለት በሥጋ ተገልጦ በነቢያት በሐዋርያት በመምህራን በሊቃውንት አድሮ ተሰውሮ ያስተማረው ስለ ኾነ፤ ብሉያት ሐዲሳት በተባሉት መዝገቦች ነቀዝ የማይበላው ብል ዝገት የማያበላሸው ሌባ አጥር ጥሶ ግድግዳ ምሶ የማይወስደው ድልብ ኾኖ ለሚፈልጉት ሰዎች ተዘጋጅቶላቸዋል።

፲፫፤ ማንም ሰው በሰው ፊት ሳያፍር እግዚአብሔር ስለ አካሉና ስለ ባሕርዩ ስለ ጥልቅ ረቂቅ ሥራው በመጽሐፍ ቅዱስ የገለጠው በመምህራን ያናገረው ነገር ኹሉ እውነት ነው ብሎ ቢሚያምን፤ እግዚአብሔር ደግሞ በሰማያዊ መንግሥቱ በቅዱሳን መላእክት ፊት ያነን ሰው የሱ ወገን እንደ ኾነ ያምነዋል፤ የእምነቱንም ዋጋ ይሰጠዋል።

፲፬፤ በቅዱስ መጽሐፍ ስለ እግዚአብሔር ስለ ከሀሊነቱም የተጻፈውን እውነተኛ ምስክር የሚያምነውን ሰው ግን የሚያፍርበትንም እግዚአብሔር ደግሞ በሰማያዊ መንግሥቱ በክብሩና በጌትነቱ በመጣ ጊዜ፤ በአባቱ ፊትና በቅዱሳን መላእክት ፊት ይክደዋል ያፍርበታል። ማቴ ምዕ ፲።

፲፭፤ ሰው ኹሉ በክርስትናው ምክንያት ሳይፈጠር፤ በሃይማኖቱ ክሕደትን ሳይጨምር፤ ያለ ሃይማኖት እግዚአብሔርን ደስ ማሰኘት የማይቻል መኾኑን ዐውቆ ተጠንቅቆ ለእግዚአብሔር በበሕርዩም ኾነ በሥራው ወደረኛ ጓደኛ የሌለው መኾኑን አምኖ በፍጹም ሃይማኖቱ በበጎ ምግባሩ እግዚአብሔርን ደስ አሰኝቶ ሊያገለግለው ይገባዋል። የሰናፍጭ ቅንጣት የምታኽል ሃይማኖት ምንም ውስጠ ምስጢሯ ለትምህርና ለአነጋገር እንደሚመች በአዕማድ የተከፋፈለ ቢኾን ዕዝል ቅጥል የሌላት ዘለዓለም አንዲት ናት። ኤፌ ምዕ ፬ ቍ ፭።

፲፮፤ ምግባር የሌላት ሃይማኖት ነፍስ እንደ ተለየው ሬሳ ናት። ነፍስ የተለየው ሬሳ መላወስ መንቀሳቀስ እንደማይቻለው ምግባርም፤ የሌላት ሃይማኖት ከቶ ሰውን ልትጠቅም አትችልም። ያዕ ምዕ ፪ ቍ ፲፯ - ፳፮።

የእግዚአብሔር አምላክነት ማንም የግድ ስለ ኾነ አጋንንትም ያምናሉ ስሙም ሲጠራ ይደንግጣሉ ነገር ግን ይህ እምነት ቅዱሳን ሊያሰኛቸው አይችልም። ከርኩስነትም አያወጣቸውም። ሃይማኖት በምግባር ፍጹም ካልሆነ ሰውን ሊረዳውና ሊጠቅመው እንዳይችል መድኅኒታችን ኢየሱስ ክርስቶስ ይህ የሥጋ ዘመድ ሰይጣን ያለ ጸሎት አይወጣም በማለት አስረድቶናል።

፲፯፤ ወንድሞቻችን እስኪ ወደ ታላቁ አባት ወደ አብርሃም እንመልከት። አብርሃም እግዚአብሔርን አመነ፤ ከዚህ በኋላ እግዚአብሔር አምላክ ከአገኸር ውጣ ከዘመድኸ ተለይ እኔ ወደ ማሳይህ አገር ና ቢለው እንደ ታዘዘ አደረገ ልጅህ ይስሐቅ ዘር ይኾንልሀል፤ ስምኽም በሱ ይጠራል ካለው በኋላ አብርሃም አብርሃም የምትወደውን አንዱን ልጅኽን እኔ በማሳይህ ተራራ ሠዋልኝ ቢለው፤ መቅረምረም መሽኮርመም ማንጐራጐር መጠራጠር ሳይኖርበት እሺ በጄ ብሎ ልጁን ለመሥዋዕት አቀረበ። ዘፍ ምዕ ፲፪፤ ቍ ፩። ፲፯ ፲፱ - ፳፩። ፳፪ ፩ - ፲።

፲፰፤ እግዚአብሔር አብርሃምን በሀገር በዘመድ በአጋር በእስማኤል በይስሐቅ ፍቅር ፈተነው። ነገር ግን ሃይማኖቱ በምግባሩ ተፈጽማ መልታ ስለ ተገኘች በታዘዘበትም ኹሉ የታመነ ኾኖ ስለ ተገኘ አብርሃም ከፈተናው አለፈ መታመኑም ጽድቅ ኾኖ ተቄጠረለት። ዘፍ ምዕ ፳፩ ቍ ፲፪ - ፳።

፲፱፤ ሃይማኖት ለሥራ ስለምትረዳ በጎ ምግባርም የሃይማኖትን ጕድለት ስለ ምትመላ በእኔ እመኑ በእግዚአብሔርም እመኑ እኔ ጌታችሁ መምህራችሁ ስኾን እግራችሁን እንዳጠብኳችሁ እናንተም ለወንድሞቻችሁ እንዲሁ አድርጉ ብሎ ያዘዘን የሃይማኖትና የምግባር መምህራችን ጌታችን ኢየሱስ ክርስቶስ እንደ ሄደ ልንሄድ ማለት እንደ ኖረ ልንኖር፤ በሥራ በቃል እንዳስተማረን ልንሠራ እኛ ኹላችን ይገባናልና ሃይማኖትን ከበጎ ምግባር አስማምተን እንያዝ። ዮሐ ምዕ ፲፬ ቍ ፩። ፲፫ ፲፪ - ፲፬። ለዚሁ አምላካችን በፈቃዱ ይርዳን። አሜን።

ጥያቄ።

፩፤ ኹለቱ ትእዛዛት ማን ማን ናቸው?

፪፤ ሃይማኖትን ምግባርን ለይ?

፫፤ ሃይማኖትና ምግባር ለሰው ምን ይጠቅማሉ?

፬፤ ሃይማኖት ብዙ ናትና ምግባርሳ?

፭፤ ሃይማኖት በማን ተጀምራ በማን ትፈጸማለች?

፮፤ ስለ ሃይማኖት መሪ ትእዛዝ የትኛው ነው?

፯፤ ፍጥረት ኹሉ ማነን ያመልካል?

፰፤ እግዚአብሔር የወደደውን መኾን ይችላልን?

፱፤ የወደደውን ማድረግሳ?

፲፤ ለሚያምን ሰው ምን አለው?

፲፩፤ ሃይማኖትን ያስተማረ ማነው?

፲፪፤ በሃይማኖት በሰው ፊት ማፈር ይገባልን?

፲፫፤ በክርስትና ምክንያት ፊት ማፈር ይገባልን?

፲፬፤ ያለ ሃይማኖት እግዚአብሔርን ደስ ማሰኘት ይቻላልን?

፲፭፤ ምግባር የሌላት ሃይማኖት ትጠቀማለችን?

፲፮፤ ሃይማኖት የውድ ናትን?

፲፯፤ የአጋንንት እምነት ቅድስናን ይሰጣልን?

፲፰፤ አብርሃም በሃይማኖት ብቻ እንደ ጸደቀ ታምናላችሁ?

፲፱፤ እግዚአብሔር አብርሃምን በምን በምን ፈተነው?

፳፤ ሃይማኖቱ በምግባሩ አልተፈጸመችምን?

፳፩፤ ክርስቶስ እንደ ሄደ ልንሄድ አይገባንም?

ምዕራፍ ፳፫።

ትውክልት።

፩፤ እግዚአብሔር ከሰው የሚሻው ሃይማኖትና መሠረት ምግባር ሲኾን ሃይማኖት መሠረት ምግባር ጣራ ግድግዳ ነው።

፪፤ ምግባር በሃይማኖት መሠረትነት ላይ ሲጸና፤ ሃይማኖትም በምግባር ስትገለጽና ስትፈጸም ሃይማኖትንና ምግባርን የሚያዋሕድ ትውክልት ነው። የትውልክት ትርጓሜው መታመን ነው ትውክልት ከሃይማኖት ልዩነት አለው ወደ ፊት ተመልከት።

፫፤ ስለ ትውልክት በመጽሐፍ ቅዱስ የምናገኘው መሪ ቃለ ትእዛዝ ተወከል በእግዚአብሔር ወግበርና ሠናየ። ወያድኅረከ ዲበ ምድር። ወይሬእየከ ዲበ ብዕላ። በእግዚአብሔር እመን በጎ ሥራ እንዲህ ያደረግኽ እንደ ኾነ በመልካሚቱ ምድር ያኖርሀል፤ በሀብተ ሥጋ በሀበተ ነፍስ ያበለጥግሀል የሚለው ነው። መዝ ምዕ ፴፯ ቍ ፫።

፬፤ ይህ ቃል ተስፋን የተደገፈ እንደ መኾን በሃይማኖትና በምግባር ላይ እንደ ማገር ወይም እንደ ጭቃና እንደ ሲሚንቶ ኾኖ ሃይማኖትንና ምግባርን ያስማማል። ምግባርን ያጸናል። ሃይማኖትን ይፈጽማል። ሃይማኖት መሠረት ትውክልት ማገር ምግባር ጣራና ግድግዳ ሲኾኑ ልዩነቱን ባጭሩ በዚህ መረዳት ይቻላል።

፭፤ የእግዚአብሔርን አምላክነት ማመን ግድ ስለ ኾነ፤ ሰው ብቻ ሳይኾን አጋንንትም ያምናሉ። ትውክልት ግን ለኹሉ የሚሰጥ አይደለም።

አፍንም ልብንም አንድ አድርጎ ወደ አንዱ አምላክ በመምራትና በማሰማራት ሃይማኖትን ፍጹም የሚያደርገው ይህ ትውልክት የተባለው ነገር የሚሰጠው ለፍጹማን ብቻ ነው።

፮፤ የሚሠራውም በፍጹማን ዘንድ ብቻ ነው። ማመን የሚያውቁትን ነገር አዎን ማለት ነው። ተቃዋሚውም ክሕደት ነው። ይህም የኾነውን አይደለም ማለት ነው።

መታመን ግን እደ አንበሳ አደርጋለሁ አሸንፋለሁ ብሎ የራስን ጕልበት እንደ ገበሬ እግዚአብሔር ያደርግልኛል ብሎ ለቀለብ የሚኾነውን አውጥቶ መዝራት ነው ተቃዋሚውም ኑፋቄ (ጥርጥር) ነው። ይህም ራስን ወይም አምላክን ይኾን አይኾን የማለት መጠራጠር ነው።

፯፤ የትውክልትን ነገር ለመረዳት የሚከተለውን እንመልከት። ገበሬ ከላይ ዝናም ከታች ጐርፍ ጭቃ እያላጋው ባንድ ትከሻው ቀንበር ባንድ ትከሻው ዘር ተሸክሞ ለእርሻ ይወጣል። እያለቀሰ ይዘራል። ዘሩን ከጐተራ አያወጣ ከጭቃ ላይ ሲያፈስ ዐሳቡ አጠፌታውን ከምርቱ ላይ ለማግኘት ስለ ኾነ ከቶ ያስቀርብኛል ብሎ እግዚአብሔርን አይጠራጠርም። ስለዚህ መጀመሪያ በቡቃያው ቀጥሎ በአበባው ኋላም በሸቱ በምርቱ ደስ ይለዋል። እምዝ ፻፳፮ ፭።

፰፤ ለትውክልት ተቃዋሚው ኑፋቄ (ጥርጥር) ነው። ሰው አገኛለሁ በማለት አጣለሁ ማለትን ከቀላቀለው በእግዚአብሔር በኩል ያለው ተስፋ ሊፈጸምለት አይችልም።

በትውክልት ብዙ ቅዱሳን ታላላቅ ሥራዎችን እንደ ሠሩ በመጽሐፍ ቅዱስ ተጽፏል። ከእነዚህም ለማስረጃ ያኽል ጥቂቶችን እንጠቅሳለን።

፱፤ ኤልያስ አንደኛ ሰው ነው ነገር ግን ስለ አምላኩ በሚያደርገው ቅንአት ቀርቶ በሥራ ከሚመስሉት ብልጫ አለው።

በዘመኑ የእስራኤል ነገሥታ አምልኮት የሚገባውን የሰማይና የምድር ፈጣሪ ልዑል እግዚአብሔርን ትተው፤ ዕንጨት ጠርበው ደንጊያ አለዝበው ሲያመልኩት አይቶ ሰማይ ዝናም ለዘር ጠል ለመከር እንዳይሰጥ ምድርም የዘሩባትን እንዳታበቅል የተከሉባትን እንዳታጸድቅ የፈጣሪውን ስም ጠርቶ ሰማይን ምድርን አወገዘ።

፲፤ ሳይጠራጠሩ ባቀርበው ሰሎቱም እስራኤል ሦስት ዓመት ከመንፈቅ በረኃብ ተቀጡ፤ ከዚህ ጊዜ በኋላ በኅጢአታቸው ስላዘኑና ስለ ደነገጡ፤ መሥዋዕት ሠውቶ ኅጢአታቸውን አስረየላቸው ዝናምም እንዲዘንም ጸለየላቸው።

፲፩፤ የወዳጆቹን ልመና እንደ መልካም መዐዛ ወዶ የሚቀበል ልዑል እግዚአብሔር በኤልያስ ጸሎት ሰማይ ዝናሙን እንዲሰጥ ስለ አዘዘ በአንድ ቀን ዝናም ሙሉ ሰብል አግኝተው ደስ ብሏቸዋል የተራቡት ጠግበዋል። ፩ ነገር ምዕ ፲፯ ቍ ፩ - ፲። ፲፰ ፵፪። ሉቃ ምዕ ፬ ቍ ፳፭። ያዕ ምዕ ፭ ቍ ፲፯ - ፲፰።

፲፪፤ አናንያ አዛርያ ሚሳኤል የተባሉት ሦስቱ ሰዎችም የባብሎን ንጉሥ የነበረው ናቡከደነዖር በቁመት ስድሳ ክድን በወርድ ስድስት ክንድ የኾነ ጣዖት አቁሞ ሕዝብ ኹሉ እንዲሰግድለት ባዘዘ ጊዜ፤ ካንተ እጅና ሥልጣን ከቅጣትህም ኹሉ ሊያድነን የሚቻለው አምላካችን በሰማይ አለ፤ ስለዚህ ንጉሥ ሆይ ላቆምከው ለወርቅ ምስል አንሰግድም ቢሉ፤ ከነልብሳቸው ወደ እሳት ጣላቸው። ነገር ግን የታመኑበት አምላካቸው ከእሳት ነበልባል አድናቸው። በዚህም ኅይሉን ጌትነቱን ገለጠ። በዚህም ኅይሉን ጌትነቱ ገለጠ። ይህንንም የመሰለ በመጽሐፍ ቅዱስ በየገጹ በያንቀጹ ይገኛል። ዳን ምዕ ፫ ቍ ፩ - ፴። እንግዲህ የትውክልት ፍጻሜው የሃይማኖት ምስክር የሃይማኖት መግለጫ መኾኑ ነው። በኅጢአት ላይ ክሕደት ሲጨምር ከፍ ያለ ጉዳት እንዲያመጣ ሃይማኖትም በትውክልት ካልተፈጸመ ማንኛውም ክርስቲያን በሃይማኖቱ ልበ ሙሉ መኾኑን ትቶ ጥርጣሬ ከጨመረበት በሃይማኖቱ ሊጠቀም ወይም ሊረዳ አይችልም። ምክንያቱም በጦር ሜዳ ላይ በጀብድ ሥራ ለመሥራት ልበ ሙሉነት ከሌለ የመሣሪያው ጥሩነት ብቻ ወታደርን ሊያግዘው ሰለማይችል ነው።

፲፫፤ በዚህ መሠረት ትውክልት ልበ ሙሉነት በሥጋዊም በመንፈሳዊም ረገድ ግዳጅ ፈጻሚ ናትና አስቀድሞ በልበ ሙሉነት የታማኝነቱን ተግባር ለፈጸመ አገልጋይ ዕጽፍ ድርብ ዋጋ አለው።

፲፬፤ እኛ ኹላችን ሳንጠራጠር የምንሻውን በልበ ሙሉነት በሰማይ ካለው አባታችን እንለምን። ልጁ ዳቦ ቢለምን ደንጊያ ዕንቍላል ቢለምነው እንቧይ፤ ዓሣ ቢለምነው እባብ የሚሰጥ አባት የለም። ለባሕርዩ ጥመት ክፋት የሚስማማው ሰው ለልጁ መልካም ማድረግ የሚቻለው ከኾነ ቸርነት የባሕርዩ የኾነው አምላካችን አባታችን የለመንነውን የፈለግነውን አይከለክለንምና ሳንጠራጠር በሃይማኖት የምንፈልገውን ከሱ እንለምን። ማቴ ምዕ ፯ ቍ ፯ - ፲፩። አባታችን ሆይ ፍጹም ሃይማኖትን ትሰጠን ዘንድ ፈቃድህ ይሁን። አሜን።

ጥያቄ።

፩፤ እግዚአብሔር የሚሻው ምንድን ነው?

፪፤ ሃይማኖትንና ምግባርን የሚያዋሕዳቸው ምንድን ነው?

፫፤ የትውክልት ትርጓሜው ምንድን ነው?

፬፤ ትውክልት የሚሰጥ ለማነው?

፭፤ ስለ ትውክልት ማስረጃ ምን ታገኛለህ?

፮፤ ገበሬ ምን ያደርጋል?

፯፤ የትውክልት ተቃዋሚ ምንድን ነው?

፰፤ ኤልያስ ምንድነው?

፱፤ ኤልያስ ምን አደረገ?

፲፤ እግዚአብሔር ለኤልያስ ምን አደረገለት?

፲፩፤ የባቢሎን ንጉሥ ወደ እሳት የጣላቸው እነማናቸው?

፲፪፤ ተጠራጣሪ በሃይማኖቱ ይጠቀማልን?

፲፫፤ የመሣሪያ ጥሩነት ለፈሪ ምን ይጠቅመዋል?

፲፬፤ ታማኝ አገልጋይ ምን ያገኛል?

፲፭፤ ልጅ ከአባቱ የለመነውን ያጣልን?

፲፮፤ እግዚአብሔር ለሚለምኑት የሚሹትን አይሰጥምን?

ምዕራፍ ፳፬።

ፍቅር።

፩፤ ፍቅር ኹለት ወገን ነው። ይኸውም ፍቅረ እግዚአብሔር ፍቅረ ቢጽ እግዚአብሔር መውደድ ወንድምን መውደድ ተብሎ ይለያል።

፪፤ ሰው አንደኛ እግዚአብሔር አምላኩን ኹለተኛ ባልንጀራውን ወንድሙን ሊወድ ይገባል። ስለ ፍቅር ከፈጣሪያችን የተቀበልነው ትእዛዝ ይህ ነው።

፫፤ ዛቲ ይእቲ ቀዳሚት እምኵሉ ትእዛዝ። ስማዕ እስራኤል እግዚአብሔር አምላክከ እግዚአብሔር አሐዱ ውእቱ። ወአፍቅሮ ለእግዚአብሔር አምላክከ በኵሉ ልብከ፤ ወበኵሉ ነፍስከ ወበኵሉ ሕሊናከ፤ ወበኵሉ ኅይልከ። ዛቲ ይእቲ ቀዳሚት ትእዛዛ። ወካልዕታሂ እንተ ትመስላ አፍቅር ቢጸከ ከመ ነፍስከ። ማቴ ምዕ ፳፪ ቍ ፴፬ - ፵።

፬፤ የመጀመሪያዪቱ ትእዛዝ እስራኤል ስማዕ እግዚአብሔር አምላክኸ አንድ ነው። እግዚአብሔር አምላክኽንም በሙሉ ልብኽ በፍጹም ሰውነትህ በፍጹም ዐሳብኽ በሚቻልህም ኹሉ ውደድ የምትለው ናት። ኹለተኛይቱም ትእዛዝ የመጀመሪያይቱን ትእዛዝ የምትመስላት የምትተካላት ባልንጀራኸን እንደራስኽ አድርገኝ ውደድ የምትለው ናት።

፭፤ ባለፈው ምዕራፍ እንዳስረዳነው መጀመሪያዪቱ ለሃይማኖት ኹለተኛዪቱ ለምግባር እንደ ኾነች አሳይተናል። ከዚህም የመጀመሪያዪቱ ትእዛዝ የምትጸናበትና የምትፈጸምበትን ኹለተኛዪቱ ትእዛዝ ከመጀመሪያዪቱ የምትመሳሰልበትንና የምትተካከልበትን እናሳያለን። ስለዚህ አንባቢው ተመልካቹ አስተውል።

፮፤ ሰው እግዚአብሔርን ሲወድ፤ አምልኮቱን ለሌላ እንዳይሰጥ ትእዛዙን ሕጉን በሙሉ ሊጠብቅ ነው እንጂ እግዚአብሔር ተርቦ ሰው ሊያበላው ተጠምቶ ሊያጠጣው ተራቁቶ ሊያለብሰው እንግድነት ሊቀበለው ታስሮ ሊያስፈታው ታሞ ሊጠይቀው በማንኛውም ሥራ ችግር ኑሮበት ሊረዳው አይደለም። ይህንን ስል በማቴዎስ ወንጌል ምዕራፍ ፳፭ ከቍጥር ፴፩ እስከ ፵ ያለውን ለጊዜው አቄይቼ ነው እንጂ በሚከተለው መሥመር ምስጢሩ ተጽፎልሃል።

፯፤ ሰው እግዚአብሔርን መውደዱ ትእዛዙን መጠበቁ ነው። መኅኒታችን ኢየሱስ ክርስቶስ ብትወዱኝስ ትእዛዜን ጠብቁ ሲለን እግዚአብሔርን መውደድ ትእዛዙን መጠበቅ እንደ ኾነ አስረድቶናል። ስለዚህ ማንኛውንም ክርስቲያን እግዚአብሔር ሊወድ ትእዛዙን መጠበቅ እንደ ኾነ አስረድቶናል። ስለዚህ ማንኛውንም ክርስቲያን እግዚአብሔርን ሊወድ ትእዛዙን ሊጠብቅ ይገባዋል። ዮሐ ምዕ ፲፫ ቍ ፴፬ ና ፴፭። ፲፭ ፲ - ፲፫።

፰፤ እንዲህ ያደረገ እንደ ኾነ የእግዚአብሔር ወዳጅ ይባላል። የእግዚአብሔርም ፈቃድ በመፈጸም ትእዛዙንም በመጠበቅ ዘለዓለማዊውን ብፅዓን ሊወርስ ይችላል።

፱፤ እግዚአብሔር ሰውን ይወዳል እንጂ፤ ከቶ ሰው እግዚአብሔርን ይወደዋል ማለት ውሸት ነገር ነው። ሰው እግዚአብሔርን የሚወድ ቢኾን ኖሮ በአርኣያ በምሳሌው ፈጥሮ ከፍጥረት አክብሮ በመንፈስ ቅዱስ ሾሞ በተድላ ገነት ቢያኖረው ፍቅሩን ባንዲት ቅጠል ባለወጠ ነበር አምላክነቱንም ሲፈላለግ ባልተገኘም ነበር።

፲፤ ሰው በተሟላለት ጊዜ እንኳን ለዐይኑና ለሕሊናው የራቀውን ሊወድ ለራሱም ወዳጅነት የለውም። ለዚህም አዳምና ሔዋን መልካምና ክፉ ከምታስታውቀው ዕንጨት በበላችሁ ቀን ትሞታላችሁና ከእሱዋ አትብሉ ቢላቸው በፈቃዳቸው ሞትን ስበው ጐትተው ወዳጅ ከማድረጋቸውና ቀጠል በመስረቅ ሞትን መቃብርን በራሳቸው ከማስፈረዳቸው ይልቅ ልጆቻቸው በስርቆት በምንዝር በልዩ ልዩ ምክንያት ሕይወታቸውን ያለ ርኅራኄ ሊያሳልፉ ሲጣጣሩ መታየታቸው በቂ ማስረጃ ነው። ዘፍ ምዕ ፫ ቍ ፩ - ፲፱። ጥበብ ሰሎ ምዕ ፩ ቍ ፲፫ ፲፮።

፲፩፤ እግዚአብሔር እኛን እንደ ወደደ ሳንለምነው የሚያሻንን ዐውቆ ወዶ ከመስጠቱም ሌላ ስለ እኛ ሕይወት ልጁን አሳልፎ ለሕማም ለሞት በሰጠው ጊዜ እውነትና ቸርነት ምስክር ኾነዋል። ዮሐ ምዕ ፫ ፲፭ - ፲፰።

፲፪፤ እግዚአብሔር መጀመሪያ ባደረገልን ስጦታ ሳይጠጠት በበደልነውም በደል ቅርታ ሳይገባው ልጁን ስለ እኛ ለመስቀል ሞት አሳልፎ እስከ መስጠት ደርሶ ፍቅሩን ከገለጠው እኛም ደግሞ በሙሉ ልባችን በፍጹም ሰውነታችን በሚቻለን ኹሉ እግዚአብሔርን እንውደደው የምንወደውም ከኾነ ትእዛዙን እንጠብቅ ፊልጶ ምዕ ፪ ቍ ፰ ና ፱።

፲፫፤ በሃይማኖት ክሕደትን በትውክልት ኑፋቄን ሳንቀላቅል እሱን ብቻ በማምለክ እሱን ብቻ እሱን ብቻ በመታመን እሱን ብቻ በመውደድ የመጅመሪያዪቱን ትእዛዝ ስንፈጽም በመጀመሪያዪቱ ትእዛዝ መሠረትነት እሱዋን የምትመስላትን የምትተካከላትን ኹለተኛዪቱን ትእዛዝ እንሥራ ባልንጀራችንን እንደራሳችን አድርገን እንውደድ።

፲፬፤ ባልንጀራ ብዙ ዐይነት ነው። ከብዙውም በቅርቡ ልናስታውሳቸው የሚገባ ኹለት በኑሮ የምትመስል ሚስትና የልብ ባልንጀራ ሦስተኛውም በተፈጥሮ የሚመስል ድኻ ናቸው።

፲፭፤ ለወንድ ባልንጀራው ሚስቱ ናት። ለሴትም ባልንጀራዋ ባሏ ነው እነዚህ ኹለቱ ልዩነት የሌላቸው አንድ አካል ናቸው። እንዲህ ስለ ኾነ ኹለቱም ከወላጆቻቸው ተለይተው ተዛምደው ይኖራሉ። እግዚአብሔር አንድ ያደረገውን ሰው ሊለየው ስለማይችል ከቶ ሊለያቸው የሚችል የለም። ማቴ ምዕ ፲፱ ቍ ፫ - ፮።

፲፮፤ ክርስቶስ ቤተ ክርስቲያንን እንደ ወደዳት ሰውም ሚስቱን በፍቅር ያገልግል እንደ ዐይኑም ብሌንም አድርጎ ይጠብቃታል። ይህ በቦታው እናመጣዋለን። ኤፌ ምዕ ፭ ቍ ፳፪ - ፴፫።

፲፯፤ ሰው የሰማይ አባቱ እግዚአብሔርን መምሰልና በፍቅሩም አድልዎ የሌለበት ፍጹም መኾን ስለሚገባው እግዚአብሔር አማኒ መናፍቅ ኅጥእ ጻድቅ ሳይል ለኹሉ ዝናምን እንደሚያዘንም ፀሓይንም እንደሚያወጣ ሰውም ኹሉን መውደድ ኹሉን ማክበር ይገባዋል። ማቴ ምዕ ፭ ቍ ፵፭ - ፵፰።

፲፰፤ ለክርስቶስ አካል ብልት መኾን ግን በደሙ ሲከበሩ በጸጋው ለተቀደሱ ልጅነትን ለወረሱ ለክርስቲያን ስለ ኾነ ከጀርባ ኾድ ይቀርባል እንደ ተባለ ይልቁንም በሃይማኖት የሚመስል ወንድም በጣም መውደድ በችግሩም ኹሉ በጥብቅ መርዳት ይገባል።

፲፱፤ ፍቅር ገንዘብን በመስጠት ብቻ አይፈጸምም። ሰውነትን ለወገን ለውጥ አድርጎ በመስጠትም ነው እንጂ። ዮሐ ምዕ ፲፭ ቍ ፲፫።

፳፤ ሰው የሰውን የመላእክትንም ቋንቋ ቢያውቅ ተራራ እስከ ማፍለስ የሚያስችል ሃይማኖት ቢኖረውም ገንዘቡን ለምጽዋት ሰውነቱን ለእሳት ለስለት ቢሰጥም፤ ፍቅር ከሌለበት ዕውቀቱ ሃይማኖቱና ቸርነቱ ኹሉም ከንቱ ናቸው።

፳፩፤ ያለፈውን የሚመጣውን የተወረሰውን የተገለጸውን ሩቁን ቅርቡን ለማወቅ የሚቻልበት ፍልስፍና ያለው ሰው ቢኖርም፤ ፍቅር ከሌለው እንደ ከበሮ እንደ ነጋሪት እንደ ጥሩንባ እንደ መለከት ወይም እንደሚጮህ ደወል ቃጭል መኾን ነው እንጂ፤ የሚረባው የሚጠቅመው ነገር የለውም።

፳፪፤ ፍቅር ያስታግሣል፤ በፍቅር መቀናናት፤ የለም፤ ፍቅር አያጨካክንም ፍቅር አያስቄጣም ፍቅር አያስተፋፍርም ፍቅር አያስታብይም፤ ፍቅር ክፉ አያሳስብም፤ ፍቅር የግል ጥቅምን አያሻም ፍቅር በእውነት እንጂ፤ በሐሰት በግፍም ደስ አያሰኝም።

፳፫፤ መጻእያትን የሚናገር ብዙ ቋንቋ የሚያውቅ ብዙ ፍልስፍና ያለው ብልኅ መካሪ አራቆ ተናጋሪ ኹሉም ያልፋሉ። ሃይማኖት ትውክልት ተፋቅሮ ግን ለዘለዓለም ይኖራሉ። ፩ ቆሮ ምዕ ፲፫ ቍ ፩ - ፲፫።

፳፬፤ ሰው እግዚአብሔርን መውደዱ የሚታወቅ ወንድሙን ወዳድ የኾነ እንደ ኾነ ነው። የሚያየውን ወንድሙን የማይወድ ከኾነ ግን፤ የማያየውን እግዚአብሔርን እወደዋለሁ ቢል እውነተኛ አያሰኘውም ፩ ዮሐ ምዕ ፬ ቍ ፳ - ፳፩።

፳፭፤ ስለዚህ ፍቅር ከኹሉ የበለጠ የበረታና የጠበቀ ማሰሪያ ስለ ኾነ፤ ሰው ባልንጀራውን ከወደደው፤ ሚስቱን ከብቱን የሱ የኹነውን ኹሉ አይፈልግበትም፤ በፍቅር የሰውና የእግዚአብሔር ተዋሕዶ ይጸናልና ሕግን ኹሉ በፍቅር ለመፈጸም እንዘጋጅ። ሮሜ ምዕ ፲፫ ቍ ፰ - ፲።

ፈጣሪያችን ትእዛዙን ለመፈጸም ይርዳን። አሜን።

ጥያቄ።

፩፤ ፍቅር በስንት ወገን ይከፈላል?

፪፤ ስለ ፍቅር የመጀመሪያይቱ ትእዛዝ ማነኛይቱ ናት?

፫፤ ኹለተኛይቱስ?

፬፤ ሰው እግዚአብሔርን ሲወድ፤ ሊያበላው፥ ሊያጠጣው ነውን?

፭፤ መድኅኒታችን ስለ ፍቅር ምን አዝዞናል?

፮፤ ሰው እግዚአብሔርን ሲወድ እንዴት ነው?

፯፤ ሰው እግዚአብሔርን ይወዳል ሊባል ይቻላልን?

፰፤ ሰው ሌላውን ይወዳልን? ራሱንስ?

፱፤ እግዚአብሔር እንደ ወደደን በምን ይታወቃል?

፲፤ ባልንጀራ ስንት ዐይነት ነው?

፲፩፤ ክርስቶስ ለቤተ ክርስቲያን ምን አድርጓል?

፲፪፤ ሰው ለሚስቱ ምን ሊያደርግ ይገባዋል?

፲፫፤ ፍቅር በገንዘብ ብቻ ይፈጸማል?

፲፬፤ ሰው ፍቅር ከሌለው በስራ ይጠቀማልን?

፲፭፤ ፍቅር ክፉዎች ነገሮችን ያሳስባልን?

፲፮፤ ሰው እግዚአብሔርን መውደዱ በምን ይታወቃል?

ምዕራፍ ፳፭፤

ጸሎት።

፩፤ ጸሎት ሰው ዐሳቡን ለእግዚአብሔር የሚገልጥበት እግዚአብሔርም የሰውን ልመና ተቀብሎ ፈቃዱን የሚፈጸምበት ረቂኢቅ ነገር ስለ ኾነ፤ ከእግዚአብሔር ጋራ መነጋገር ይባላል።

፪፤ የጸሎት መሠረቱ ሹ ታገኛላችሁ ለምኑ ይሰጣችኋል፤ ደጅ ምቱ ይከፈተላችኋል የሚለው ቃል ነው። ማቴ ምዕ ፯ ቍ ፯።

፫፤ ጸሎት። ጸሎትና ምህላ ተብሎ በኹለት ይከፈላል ጸሎት ማንም ሰው በቤቱም ኾነ በቤተ ክርስቲያን ወይም በሌላ ቦታ ቦታቸውን ኾኖ ዐሳቡን ለእግዚአብሔር የሚነገርበት ነው። ምህላ ግን ስለ ፈውስ ሕማሙን ስለ ሀገርና ስለ ንጉሥ ሕይወት ቸነፈር ወይም ጦር ረኃብ ወይም ሌላ ብርቱ አሥጊ ነገር በኾነው ጊዜ፤ በብዛት በማኅበር የሚጸለይ ጸሎት ነው። የምህላ ጸሎት ሲጸለይ በእስራኤል ላይ ቸነፈር በተነሣ ጊዜ፤ አሮን በሽተኞችን ወርቁን ይዞ ጤነኞችን ባንድ ወገን አድርጎ የክህነት ልብሱን ለብሶ ማዕጠንተ ወርቁን ይዞ በራስኽ የማልክላችውን አብርሃምን ይስሐቅን ያዕቆብን ዐስበኽ የወገኖችህን ኅጢአት ይቅር በል ብሎ እንደ ጸለየላቸው ነው።

፬፤ ዛሬም ካህናት ከጠቀስናቸው አሥጊ ነገሮች ማነኛውም በሀገር ላይ ቢመጣ ወደ ሀገር እንዳይገባ፤ ገብቶ ቢኾን ከፍ ያለ ጉዳት እንዳያመጣ፤ የክህነት ልብስ ለብሰው ማዕጠንት ይዘው፤ ሥዕለ ማርያም መስቀል አቅርበው ማኅበረ ክርስቲያንን ሰብስበው ኢየሱስ ክርስቶስን ስለ እኛ ከድንግል መወለድኽን በእኛ በሥጋ መስቀል፥ መሞትኽን ዐስበኽ የሕዝብኽን ኅጢአት ይቅር በል።» እግዚአብሔር አብን፤ «በተሰቀለ ልጅኽ፥ በተቸነከረው ልጅኽ ብለኽ፤ መስቀሉን፥ መሞቱን ዐስበኽ፤ የሕዝብኽን ኅጢአት ይቅር በል፤ ከመዓት ወደ ምሕረት ተመለሰልን፤» እያሉ በምህላ ይጸልያሉ።

፭፤ ምህላ ጸሎት መዓትን፥ መቅሠፍትን ይመልሳል ጦርን ቸነፈርን ያስታግሣል። መሠረቱም፤ «ጾም ለዩ፤ ምህላ፤ ስበኩ፤ ያለው፤» ቃል ነው። ይህ ጸሎት በኢትዮጵያ የተለመደ ስለ ኾነ፤ ኢትዮኦያ በሰላም ጊዜ ለጸጥታ አጠባበቅ በጦር ጊዜ ለመከላከያ ከምታዘጋጃቸው መሣሪያዎች ዋናው ነው፤ ስለዚህ አጥብቀን ልንከተለው ይገባናል።

፮፤ የምህላ ጸሎት፤ ንጉሠ ነገሥስት ከዙፋናቸው ወርደው፤ ወንድ ሙሽራ፥ ሴት ሙሽራ ከጫጉላቸው፥ ከመጋረጃቸው ወጥተው ለምግብ የደረሱ ልጆችና ሽማግሌዎች ከምግብ ለምግብ ያልደረሱ ሕፃናት ከጡት ተከልክለው ሕዝብ ኹሉ ምንጣፍ ለብሰው ዐመድ ነስንሰው የሚጸልዩት ከፍተኛ ጸሎት ነው። ኢዩ ምዕ ፪ ቍ ፲፪ - ፲፰።

፯፤ ጸሎት ሰው ብቻውን ኾኖ ዐሳቡን ለእግዚአብሔር የሚገልጥበት መኾኑን ከላይ እንዳስረዳነው በቤት እንዳስረዳነው ከቤት ወይም ከሌላ ቦታ በቤተ ክርስቲያንም ይጸለያል። ለዚህም ጧት ፫ ሰዓት ፮ ሰዓት ፱ ሰዓት (፲፩) ሰዓት፥ ንዋም (መኝታ) መንፈቀ ሌሊት የሚባሉ ሰባት ጊዜዎች አሉት። መዝ ፻፲፱ ፷፬።

፰፤ ጸሎት በሰባቱ ጊዜያትና በቤተ ክርስቲያን በግልጥ ይጸለያል። በቤትና በሌላ ቦታ በስውር ይጸለያል።

፱፤ ከጸሎትም፤ መዝሙረ ዳዊት አቡነ ዘበሰማያት ጸሎትና ምስጋና ስለ ኾኑ፤ ክርስቲያን ኹሉ ሊጸለይላቸው ይገባል። የቀረው ጸሎት ግን በፈቃዱ የሚወሰን ኹሉ አስፈላጊውን ኹሉ ከሚችል ከእግዚአብሔር ሳይጠራጠር ቢለምን ያገኛል።

፲፤ ጸሎት ከእግዚአብሔር ጋራ ቢነጋገር ስለ ኾነ በስውርም በግልጥም የነገሩንት ተቀብሎ ዋጋ መክፈል ለሚቻለው ለእግዚአብሔር ብቻ ያቀርባል። ስለዚህ ክርስቲያን ኹሉ፤ አስፈላጊውን ኹሉን ከሚችል ከእግዚአብሔር ሳይጠራጠር ቢለምን ያገኛል።

፲፩፤ ጸሎት በጊዜ፥ በቦታ ልዩነት እንዳለው የሥርዐትም ልዩነት አለው። የቦታ ልዩነት፤ ምድር በመላዋ የእግዚአብሔር ስለ ኾነችና እግዚአብሔር የሌለበት ቦታ ስለ ሌለ፤ በሽተኛ ቢኾን፥ ቤተ ክርስቲያን ቢርቀው፥ ወደ ቤተ ክርስቲያን ያቀርባል። የሚከለክል ነገር ቢያገኘው ባለበት ቦታ ኾኖ ጸሎቱን ለእግዚአብሔር ያቀርባል። ጤነኛ ቢኾንና ወደ ቤተ ክርስቲያን መግባት የሚከለክል ነገር ባይኖርበት ግን ፈጣሪው የእግዚአብሔር ስም በሚጠራበት ለፈጣሪው ማደሪያ ልትኾን በተለየችውና በታወቀችው በቅድስት ቤተ ክርስቲያን ጸሎቱን ይፈጽማል። መዝ ፳፬ ፩። ፻፴፪ ፯።

፲፪፤ የጊዜ ልዩነት፤ አይሁድ መድኅኒታችን ማታ በጌቴሴማን ይዘውታል፤ በመንፈቀ ሌሊት አስረው ወደ ቀያፋ ቤት ወስደውታል፤ ጧት በጳጣጦስ ፊት ለፍርድ አቁመውታል፤ በሦስት ሰዓት ልብሱን ገፈው ገርፈውታል፤ በ፮ ሰዓት ሰቅለውታል በ፱ ሰዓት ስለኛ በመስቀል ላይ ሞትል፤ ባ፲፩ ሰዓት ዮሴፍ፥ ኒቆዲስሞስ ወደ መቃብር አውርደውታል። ስለዚህ ክርስቲያን ኹሉ ስለሱ የሞትተለትን ክርስቲያን እያሰበ በቀን ፯ ጊዜ ሊያመሰግን ተጽፏል። ይህ ጸሎት ቦታ አይወሰንለትም።

፲፫፤ የሥርዐት ልዩነት፤ የታመመ ሰው በዐልጋው ላይ ከዐልጋውም ወርዶ ተቀምጦ ይጸልያል። ጤነኛ ሰው ግን ቆሞ፥ አንገቱን ወደ መሬት አዘንብሎ፥ ዐይንኑን ሸፍኖ፥ ደረቱን እየመታ፥ ዕንባውን እያፈሰሰ፥ አቤቱ ዙፋንህ ሰማይን አቅንቶ ማየት የማይቻለኝ ኅጢአተኛ ነኝ እያለ፤ ወይም መድኅኒታችን በመስቀል ላይ ስለኛ እጁን ዘርግቶ እንደ ተሰቀለ፣ ሰውም ኹለት እግሩን ገጥሞ ቆሞ፥ እጆቹን ጋራና ቀኝ ዘርግቶ፥ ፊቱን ወደ ሰማይ አቅንቶ፥ ሰውነቱን ከበደል ልቡናውን ከቂም ከበቀል ለይቶ በሰማይ በምትኖር አባታን ሆይ ልመናችንን ትቀበል ዘንድ ፈቃድኽ ይኹን እኛም የበደሉንን ይቅር እንድንል በደላችንን ይቅር በለን፤ የዕለት ምግባችንን ስጠን፤ ከክፉ ኹሉ አድነን እንጂ፤ ወደ ፈተና አታግባን። መንግሥት ኅይል ምስጋና ለዘለዓለም ያንተ ናትና፤ እያለ ሊጸልይ ይገባዋል። ማቴ ምዕ ፮ ቍ ፲ - ፲፫። መዝ ምዕ ፷፫ ቍ ፮።

፲፬፤ ጸሎት፤ ሥጋዊና መንፈሳዊ ጠላትን ለማሸነፍ የምትረዳ የመንፈስ ቅዱስ ሰይፍ ስለ ኾነች፤ ጠላታችን ጋኔን የሚውጠው ሲፈልግ እንደ ተራበ አንበሳ ይጮሃልና፤ በፍርሃት፥ ሽብር፥ ጥርጥር የሌለበት ሃይማኖት ጸንተን የመንፈስ ቅዱስ ሰይፍ ጸሎትን ይዘን እንከላከለው። የሰላም አምላክ ኢየሱስ ክርስቶስ ሰይጣንን ከእግራችን በታች ይጣልልን። አሜን።

ጥያቄ።

፩፤ ጸሎት ምን ይባላል?

፪፤ የጸሎት መሠረቱ ምንድን ነው?

፫፤ ጸሎት በስንት ዐይነት ይከፈላል?

፬፤ ጸሎት ምንድን ነው? ምህላስ ምንድን ነው?

፭፤ አሮን ምን አድርጓል? ካህናት ምን ያደርጋሉ?

፮፤ የምህላ መሠረቱ ምንድን ነው?

፯፤ የምህላ ጸሎት ምንድን ነው?

፰፤ ምህላ በኢትዮጵያ የተለመደ ነወይ?

፱፤ የምህላ ጸልቶ ሥርዐቱ እንዴት ነው?

፲፤ በጸሎት የቦታ ውሳኔ አለ ወይ?

፲፩፤ የጸሎት ጊዜያት ስንት ናቸው?

፲፪፤ ጸሎት በቤተ ክርስቲያን እንዴት ነው?

፲፫፤ በሌላስ ቦታ? ጸሎት በስውር ወይስ በግልጥ?

፲፬፤ ጸሎት ለማን ይቀርባል?

፲፭፤ የጸሎት የቦታ ልዩነት እንዴት ነው?

፲፮፤ የጸሎት የጊዜ ልዩነት እንዴት ነው?

፲፯፤ ምክንያቱስ?

፲፰፤ የጸሎት የሥርዐት ልዩነት እንዴት ነው?

**ምዕራፍ ፳፮።**

**ጾም።**

፩፤ ጾም በብሉይ ኪዳን በተወሰነ ባልተውሰነም ጊዜ ይፈጸም ነበር። በሐዲስ ኪዳንም የዘወትርና የተወሰነ ጾም አለ።

የጾም መሠረቱ፤ ቀድሱ ጾመ ወሰብኩ ምህላ። ኢዮ ምዕ ፪ ቍ ፲፮ - ፲፰። ጾም ለዩ ምህላ ያዙ የሚለው ነው። ጾም በብዙ ወገን ስለ ኾነ ክፉ ከማየት ዐይንን ክፉ ከመስማት ጆሮን ክፉ ከመሥራት እጅን ወደ ኅጢአት ከመሄድ እግርን፤ ክፉ ከመናገር መላስን ክፉ ከማሰብ ልብን መከልከል ታላቅ ጾም ነው፤ ሥራውም ከፍጹምነት በላይ ነው።

፪፤ ስለዚህ ቅዱስ ጾም መድኅኒታችን ኢየሱስ ክርስቶስ ሲያስተምር ልቡናቸውን ከክፉ ዐሳብ ንጹሕ ያደረጉ ሰዎች ብጿአን ናቸው እነሱ፥ እግዚአብሔርን ያዩታል ብሎዋል። ማቴ ምዕ ፭ ቍ ፯።

፫፤ አንደበትን ክፉ ከመናገር መከልከል ስለሚገባ፤ በትእዛዝ አንዲቱ ታንሳለች፤ አንዲቱ ትበልጣለች፤ ብሎ ለሌላው የሚያስተምር ራሱም የሚሠራ በመንግሥተ ሰማያት ታናሽ ይኾናል ከትእዛዛት አንዲቱ ካንዲት አታንስም ብሎ ራሱ የሚኢሠራ ለሌላው የሚያስተርምር፤ በመግንሥተ ሰማያት ታላቅ ይኾናል። ማቴ ምዕ ፭ ቍ ፲፱።

፬፤ ከእናንተ አስቀድሞ ለነበሩ ሰዎች በሐሰት አትማል ተብሎ ነበር፤ እኔ ግን በሰማይ በምድር በኢየሩሳሌም (ቤተ ክርስቲያን) በራሳችሁም አትማሉ ብያችኋለሁ። ሰማይ የእግዚአብሔር ዙፋን ምድርም መመላለሻው ኢየሩኡሳሌምም አገሩ ናትና ከራስ፤ ጠጕራችሁም አንዱን ነጭ አንዱን ጥቍር ማድረግ አትችሉምና። ማቴ ምዕ ፭ ቍ ፴፫ - ፴፮።

፭፤ እጅን ክፉ ከመሥራት ስለ መከልከል ከእናንተ አስቀድሞ ለነበሩ ሰዎች ነፍስ አትግደል የገደለ ይፈረድበታል እንደ ተባለ ሰምታችኋል። እኔ ግን ወንድሙ በከንቱ የሚያሳዝን ኃጥእ ነው፤ ይፈረድበታል ብያችኋለሁ ቀን እጅኽ ምክንያተ ስሕተት ኾና ብታስትኽ ቄርጠኽ ጣላት። ዐይንን ክፉ ከማእይት ስለ መከልከል ቀኝ ዐይንህን ምክንያተ ስሕተት ኾና ብታስትኽ አውጥተኽ ጣላት።

፮፤ በኢየሱስ ክርስቶስ አምናችሁ ጸንታችሁ የምትኖሩ ምእመናን ራሳችኹን መምርሩ፤ ክፉ ከመስማት ጅሮዋችሁን ክፉ ከማየት ዐይናችሁን ከልክሉ።

፯፤ እግርን ከክፉ ስለ መጠበቅ፤ ቀኝ እግርኽ ምክንያት ስሕተት ኾና የማይገባ ሥራ ብታሠራህ ቄርጠኽ ጠላት ሙሉ ሰውነት ኖሮህ በኋላ ገሃነመ እሳት ከምትገባ፤ በዚህ ዓለም አንድ ዐይን አንድ እጅ አንድ እግር ኾነኽ ኖረኽ ኋላ መንግሥተ ሰማያት ብትገባ ይሻልሀል ብሎ አስተምሮናል። ማቴ ምዕ ፭ ቍ ፳፩ - ፴።

፰፤ መድኅኒቲአችን ኢየሱስ ክርስቶስ ዐይንኽን አውጣ እጅኽን እግርን ቄርጠኽ ጣል ብሎ ሲያስተምረን ሰው ኹሉ ዕውር አንካሳ ቄራጣ ኾኖ በችግር ቢኖር ይህ ሌላውንም በልመና እንዲያስቸግር አይደለምና የሚመስለው ሰው ቢኖር ይህ የመድኅኒታችን ትእዛዝ ሰውነታችንን በሕግ በሥርዐት ሠርተን ቀጥተን ወስነን እንድንኖር የሚያመለክት ስለ ኾነ ይህንኑ ዐውቆ በእግዚአብሔር ቃል ላይ ምክንያት ከመፍጠር ይጠበቅ።

፱፤ በእውነተኛ ሕግ ጸንቶ የሚኖር እውነት ነገርን የሚናገር የኅጢአትን መንገድ የሚጠላ ጉቦ ከመቀበል እጁን ክፉ ከመስማት ጆሮውን ግፍ ከማየት ዐይኑን የሚከለክል እንዲህ ያለ ሰው ከልዑል እግዚአብሔር በሚያደርግለት ጽኑእ ረድኤት ከመከራው ዅሉ ተጠብቆ ይኖራል አንደኛው ጾም ይህ ነው።

፲፤ ኹለተኛው ጾም ግን ከምግብ መከልከል ነው ስለዚህ ማንኛውም ጸዋሚ ሰው እንዳገኛ ከበላ እንዳገኘ ከጠጣ ሰውነቱን ወስኖ ገቶ መኖር አይቻለውምና ለሰውነት ኅይል ጽንእ ልምላሜ ከሚኾኑት የምግብ ዐይነቶች ተከልክሎ ሕገ ጾምን ይፈጽማል።

፲፩፤ ጾም ሰው ከእንስሳት የሚለይባት ከመላእክት ጋራ የሚመሳሰልባት ታላቅ ሚስጢር ስለ ኾነች እንደ እንስሳት ሰዓት ጊዜ ሳይወስኑ ከጧት እስከ ማታ ከመብላትና ሥጋንም ለአፈር ከማስባት ተከልክሎ በጸሎት በትዕግሥት በኅዘን በልቅሶ የሚፈጽማት ሕግ ናት።

፲፪፤ ሕግነቷም በብሉይ ኪዳን ጾም ለዩ ብሎ ያዘዘ እግዚአብሔር ኢየሱስ ክርስቶስ ስለ ጽድቅ የሚራቡና የሚጾሙ ብፁዓን ናቸው ሲል በመጀመሪያ ትምህርቱ በዐዋጅ ያዘዛት ያጸናት የማትለወጥ የማትናወጽ ሕገ እግዚአብሔር ናት እንጂ፤ እንደ እንግዳ ድንገተኛ ደራሽ እንደ ጎርፍ ድንገተኛ ፈሳሽ ወይም ሰው ሠራሽ ሕግና ልብ ወለድ ተረት አይደለችም። ማቴ ምዕ ፭ ቍ ፮።

፲፫፤ በጾም ሕግ የተወሰነና ያልተወሰነ የሚኢል አከፋፈል አለበት። የተወሰነ ጾም በክርስቶስ አምኜ ጸንቼ እኖራለሁ የሚል ሰው እሱ እንደ ኄደ ሊሄድ እሱ እንደ ኖረ ሊኖር ስለሚገባው መድኅኒታችን ኢየሱስ ክርስቶስ ስለ እኛ እንደ ጾመ እኛም እሱን መሪ አብነት አድርገን የምንጾመው ጾም ነው። ፩ ዮሐ ምዕ ፪ ቍ ፮።

፲፬፤ በሥርዐተ ቤተ ክርስቲያን የተወሰነ ጾም በ፯ ክፍል ይከፈላል። አንደኛው ዐቢይ ጾም ነው። ይኸውም መድኅኒኢታችን ኢየሱስ ክርስቶስ የጾመው ነው። ይህ ጾም ዐቢይ ጾመ ኢየሱስ ሑዳዴ ተብሎ ይጠራል። ማቴ ምዕ ፬ ቍ ፩ - ፲፫።

፲፭፤ ዐቢይ ጾም መባሉ አንደኛ ከጌታችን ከኢየሱስ ክርስቶስ የተቀበልነው ስለ ኾነ፤ ኹለተኛ የሰው ድኅነቱ ዓለም ከተፈጠረ ዐምስት ሽሕ ዐምስት መቶ ዘመን በኋላ ለመፈጸሙ መታሰቢያ ስለ ኾነ ከሌሎቹ በበለጠ ዐምሳ ዐምስት ቀን ስለሚጾምና በመጨረሻውም በአክፍሎት መሠረትነት ሦስት መዓልት ሦስት ሌሊት ስለሚጾም ነው።

፲፮፤ ከዐሙስ ማታ እስከ እሑድ መንፈቀ ሌሊት የሚፈጸመው የአክፍሎት ጾም መድኅኒታችን ኢየሱስ ክርስቶስ ዐሙስ ማታ ከደቀ መዛሙርቱ ጋራ በማዕድ ላይ ተቀምጦ ሳለ በአባቴ መንግሥት አዲሱን እስክጠጣው ድረስ እንግዲህ ከዚህ የወይን ጭማቂ አልጠጣም ሲል በንግግር የመሠረተው በኋላም እሱ በመቃብር እነሱ በሐዘን ሦስቱን ቀን አሳልፈው በገሊላ በትንሣኤው በተገናኙ ጊዜ ልጆቼ አንዳች የሚበላ ነገር አላችሁን ብሎ ጠይቆ የማር ወለላ የተጠበሰ ዓሳ አቅርበውለት በመብላት የፈጸመው ነው። ማቴ ምዕ ፳፮ ቍ ፳፱። ሉቃ ምዕ ፳፬ ቍ ፵ - ፵፫።

፲፯፤ ኢትዮጵያ ነቢዩ ኢሳይያስ ስለ ዓመት ወለለ መዋዕል ደንግፃ ወተከዛ ዕለተ ሕማም እንዘ ትትሔዘባ በየዓመቱ በየዘመኑ የሞቱን የሕማሙን ቀን እያሰባችሁ እዘኑ አልቅሱ ብሎ በቃል ያስተማራትን መድኅኒታችን ኢየሱስ ክርስቶስ በቃል በሥራም ያስጠናትን ይህንን ጾም አክብራ ጠብቃ እስከ ዛሬ አለች ትኖራለች። ኢሳ ምዕ ፴፪ ቍ ፱።

፲፰፤ ኹለተኛ፤ ጾመ ድኅነት፤ ይህ ጾም በሳምንት በሳምንት ጌታችን አምላካችን የመድኅኒታችን የኢየሱስ ክርስቶስ የሕማሙ የሞቱ መታሰቢያ አድርገን ረቡዕና ዐርብ በተባሉት ቀኖች የምንጾመው ጾም ነው።

፲፱፤ ይህ ጾም ከረቡና ካርብ ወጥቶ ሌሎችን ዕለታት አይነካም፤ ምክንያቱም ረቡዕን የምንጾምበት አይሁድ በሊቀ ካህናት በቀያፉ ቤት ተሰብስበው ይህ ሰው ብዙ ተኣምራት ያደርጋል ብንተውው ንለም ኹሉ ያምንበታል ሮማውያን ደግሞ መጥተው አገራችንን ይወርሱናል ምን እናድርግ አሉ።

፳፤ ከመካከላቸውም የካህናቱ አለቃ ቀያፋ የካህናት አለቃ ኾኖ በመቀባቱ ኢየሱስ ክርስቶስ ስለ ሕዝብና ስለ አሕዛብ ቤዛ (ለውጥ) ኾኖ እንዲሞት መንፈስ ቅዱስ ገልጦለት ሕዝብ ኹሉ ከሚጠፋ አንድ ሰው ቢሞት ይሻላል ብሎ ቍርጥ ቃል በመስጠቱ በዚህ ተስማምተው ምክረ ሞቱን ስለ ፈጸሙትበት ነው። ዮሐ ምዕ ፲፩ ቍ ፵፮ - ፶፫።

፳፩፤ ዐርብን የምንጾምበት ረቡዕ በአይሁድ ጉባኤ ቍርጥ የሞት ምክር የተፈጸመበት ክርስቶስ አምላካችን ዐርብ ቀን በካህናት አለቃ ሸንጎና በጲላጦስ ዐደባባይ ይሙት በቃ ተፈርዶበት ለእኛ ለኅጢአተኞች ለውጥ ኾኖ ስለ ሞተልንና በልደቱ የጀመረውን ቸርነት በሞቱ ስለ ፈጸመልን ነው። በዚህ ምክንያት የረቡዕና ያርብ ጾም የድኅነት ጾም ይባላል። ሉቃ ምዕ ፳፫ ቍ ፶፬።

፳፪፤ ጻፎችና ፈሪሳውያን መድኅኒታችን ኢየሱስ ክርስቶስን የኛን የዮሐስን ደቀ መዛሙርት ይጾማሉ፤ ደቀ መዛሙርትህ ለምን አይጾሙም ብለው ቢጠይቁት፤ ሙሽራ ከእነሱ ጋራ ሳለ የሙሽራ ሚዜዎች ሊጾሙ አይችሉም፤ ነገር ግን ሙሽራው ከእነሱ የሚለይበት ጊዜ ይመጣልና ማለት አይሁድ እኔን ከደቀ መዛሙርቴ ለይተው የሚሰቅሱበት ግዚኤ ይመጣልና ያን ጊዜ ይጾማሉ ብሏቸዋል። ሉቃ ምዕ ፭ ቍ ፴፫ - ፴፭።

፳፫፤ ስለዚህ ክርስቲያን ክርስቶስ ከሞተበት ቀን ጀምሮ ሊቀ ካህናት ክርስቶስ አገልጋዮቹ ነቢያትና ሐዋርያት የፈጸሙትን የጾም ሕግ በትሕትና በመታዘዝ ያለ ማንጐራጐር ይፈጽማሉ።

፳፬፤ በብሉይ ኪዳን ልዩ ልዩ ዐይነት ጾም ነበር ጸዋሚዒዎችም ፍርድ እያደሉ መማለጃ እየበሉ ወንድማቸውን እየበደሉ ብድራታቸውን እየተከፈሉ ያለሚገባ ይጾሙት ነበር ስለዚህም ጾሙ ዋጋ ሊሰጣቸው አልቻለም።ም ኢሳ ምዕ ፶፰ ቍ ፫ - ፬።

፳፭፤ አዲስ ጨርቅ ከአሮጌ ጨርቅ እንዳይጣፍ ቢጣፍም አዲሱ አሮጌውን አንዲጐትተው መቀዳደዱም እየባሰው እንዲሄድ የብሉይ ኪዳን ጾም ለክርስቲያን እንዳይገባቸው መድኅኒታችን ኢየሱስ ክርስቶስ አስረድቷል። እንዲሁም አዲስ የወይን ጠጅ በአሮጌ ዕቃ እንዳይጠመቅ ቢቀመጥ ግን አዲሱ የወይን ጠጅ አሮጌውን ጋን ይሰብረዋል ጠጅ ይፈሳል ዕዋውም ይበላሻል። እንዲሁ የሐዲስ ኪዳን ጾም የሙሴ ደቀ መዛሙርት ነን ለሚሉ ለጻፎችና ለፈሪሳውያን እንደማይስማማ በግልጥ ተናግሯል። ሉቃ ምዕ ፭ ቍ ፴፮ - ፴፱።

፳፮፤ ከዚህ በኋላ አዲሱ የወን ጠጅ ባዲስ ዕቃ ይደረጋል ኹለቱም ይጠባበቃሉ ብሎ፤ ያዲሲቱ ሕግ የወንጌል ጾም ለአዲሶቹ ምእመናን ክርስቲያን እንደ ኾነ አስተማረ። ስለዚህ ክርስቲያን ኹሉ በብሉይ ኪዳን በነበረው ጾም ፈንታ ቤተ ክርስቲያን የሰጠቻቸውን ሰባቱን አጽዋም በሕግ ይጾማሉ። እነዚኢህም አንደኛ ጾመ ኢየሱስ፤ ኹለተኛ ጾመ ድኅነት፤ ሦስተኛ ጾመ ነነዌ፥ አራተኛ ጾመ ሐዋርያት (ሰኔ)፤ ዐምስተኛ ጾመ ፍልሰታ (ነሐሴ) ስድስተኛ ጾመ ነቢያት ክርስቲያን የተጠኑ ስለ ኾኑ በግልጥ ይጾማሉ።

፳፯፤ ከእነዚህ ሌላ መብል ለኾድ ነው ያጸናዋል ኾድም ለመብል ነው ይሸከመዋል ነገር ግን እግዚአብሔር ኹለቱንም ያሳልፋቸዋል። መብል፤ አይረባንም አይጠቅመንም ያለውን ቃል ያወቁ የጠበቁ ፍጹማን ምእመናን እንባል እንጠጣ ነገ እንሞታለን በማለት ፈንታ ነገ እንሞታለንና እንጹም እንጸልይ በማለት የሚጾሙት ጾመ ፈቃድ አለ ይህ ጾም በስውር ይጾማል። ስለዚህም ጾመ ፈቃድ ይባላል። ጾምን የሚፈጽሙ ስለ ጽድቅ የሚራቡና የሚጠሙ ጌታችን ኢየሱስ ክርስቶስ እንደ መሰከረላቸው ብፁዓን ናቸው። ይህ ብፅዓን እንዳይቀርብን እንጹም እንጸልይ።

፳፰፤ የጾም ተቃዋሚው ምክንያት መፍጠር ነው። አንዳንድ ሰዎች መድኅኒታችን ኢየሱስ ክርስቶስ በምትጾሙበት ጊዜ ፊታችሁን ታጠቡ ራሳችሁን ተቀቡ ብሏል። ክፉ ካልሠራን ሥጋ ቅቤ ብንበላ ወተት ብንጠጣ ምን አለበት ይላሉ። ይህ ምክንያት ለመፍጠር ነው እንጂ፤ በእውነት በልቶ ጠጥቶ ፈቃድ ሥጋን ወስኖ ገቶ መኖር የሚቻል ኾኖ አይደለም። ማቴ ምዕ ፮ ቍ ፲፮ - ፲፰።

፳፱፤ ከኹሉ አስቀድሞ የመድኅኒታችን ንግግር ረቂቅ ምስጢር መኾኑን ማወቅ ያስፈልጋል። ሰዎች ሥጋዊ ፈቃዳቸውን ሳይተዉ በኅጢአት ላይ ኅጢአት እየሠሩ፤ በክፋት ላይ ክፋንት እየጨመሩ ሰውነታቸውን ከበደል ልቡናቸውን ከቂም ከበቀል ሳይከለክሉ፤ በቁጠባና በማጣት ምክንያት የሚፈጽሙትንጾም ቁም ነገር አድርገው እንጾማለን እንሰልያለን እግዚአብሔር ግን አይሰማንም ይላሉ።

፴፤ ክርስቶስ በጾማችሁ ጊዜ ፊታችሁን ታጠቡ፤ ራሳችሁን ተቀቡ ብሏል ብንበላ ብንጠጣ ምን አለበት የሚሉትና፤ ብንጾም ብንጸልይ እግዚአብሔር አይሰማንም የሚሉት ኹለቱ ምክንያቶች ከውነት ውጭ ናቸው። እውነትስ ክርስቶስ በጾማችሁ ጊዜ ፊታችሁን ታጠቡ ሲል፤ እያለቀሳችሁ፤ ራሳችሁን ተቀቡ ሲል ፍቅርን ይዛችሁ ጹሙ ማለቱ እንደ ኾነ ማወቅ ነው። አይሰማንም ለሚሉትም እግዚአብሔር በጾማችሁ ጊዜ ፈቃዳችሁን እየፈጸማችሁ ጾምን አልሰማኽንም ትሉኛላችሁ ሰው በኅጢአት ጾም እንደ ሸረሪት ድር ወይም እንደ ቀለበት አንገቱን ቢያቀጥን እንዲህ ያለውን ጾም አልፈቅደው ይስማን ካላችሁ ሰውነታችሁን ከበደል ልቡናችሁን ከቂም ከበቀል ለይታችሁ ጹሙ ብሎ እንዳዘዘ ማስተዋል ነው።

፴፩፤ ጾም እንደ ምክንያት ፈጣሪዎች ወይም በማጣትና በቁጠባ ምክንያት እንደሚጾሙት ሰዎች ዐሳብ አይደለችምና ሥርዐቷ ሰዓቷ ጥቅሟ በእውነት የታወቀላት በቃልም ኾነ በሥራ አምላካችን ኢየሱስ ክርስቶስ የሠራት የፈጸማት ለደቀ መዛሙርቱ ያበዛት እውነተኛ ሕግ መኾኗን ዐውቀን ከሥጋ ከቅቤ ከሚያሰክር መጠጥ ከክፉ ሥራ ኹሉ ተከልክለን እንፈጽማት።

፴፪፤ አባታችን ሆይ እውነተኛውን ጾም እንድትገልጽልን ለመፈጸም እንድታበቃን እንዲሁም ክፉ ዐሳብና የሚፈጥረው ይህ የሥጋ ዘመድ ያለጾምና ያለ ጸሎት አይወጣምና በጾምና በጸሎት ድል እንድንነሣው ታደርገን ዘንድ ፈቃድኽ ይኹን። አሜን።

ጥያቄ።

፩፤ ጾም በብሉይና በሐዲስ እንዴት ነው?

፪፤ የጾም መሠረቱ ምንድነው?

፫፤ ጾም ስንት ዐይነት ነው?

፬፤ አንደኛው ጾም የትኛው ነው?

፭፤ ክፉ ሥራን ስለ መጾም (መከልከል) ክርስቶስ ምን ብሏል?

፮፤ ስለ ዐይንና ስለ ጆሮ ስለ እጅና ስለ እግር የተሰጠው ትእዛዝ ምንን ያመለክታል?

፯፤ ኹለተኛው ጾም የትኛው ነው?

፰፤ የጾም ትርጓሜ ምንድን ነው?

፱፤ የኹለተኛው ጾም መሠረት የትኛው ቃል ነው?

፲፤ ሰው በጾም ማነን ይመስላል?

፲፩፤ የሕግ የታወቁ አጽዋም ስንት ናቸው?

፲፪፤ ዐቢይ ጾምን ከማን ተቀበልን?

፲፫፤ ጾመ ድኅነት ማለት ምንድነው?

፲፬፤ ጾመ ድኅነት በምን ምክንያት ተጀመረ?

፲፭፤ ፈረሳያን ምንጠየቁ?

፲፮፤ ክርስቶስ ምን መለሰ?

፲፯፤ ሙሽራና ሚዜዎቹ እነማን ናቸው?

፲፰፤ አዲሱ ለአሮጌው ይስማማዋል ወይ?

፲፱፤ ሰባቱ አጽዋም ማን ማን ናቸው?

፳፤ ምክንያተኞች ምን ይላሉ?

፳፩፤ ኹለቱ ምክንያተኞች ማን ናቸው?

፳፪፤ የክርስቶስ ንግግር ስለ ምን ነው?

፳፫፤ ምክንያተኞች የሚሉት እውነት ነውን?

፳፬፤ ጾም እንደ ምክንያተኞች ዐሳብ ናትና?

ምዕራፍ ፳፯።

ምጽዋት።

፩፤ ምጽዋት ሰው ያለውን ለሌለው ድኻ ወንድሙ በመትረፍ እግዚአብሔርን የሚመስልባት ታላቅ ጸጋ ናት። የምጽዋት መሠረት በብሉይ ኪዳን ዕንጀራኸን ለተራበ ስጥ ድኾችን በቤትኽ አሳድር የተራቆተ ብታይ አልብሰው፤ የቤትኽን ርኁብ ቸል አትበል ሲል ያዘዘ እግዚአብሔር ኢየሱስ ክርስቶስ ብፁዓን መሃርያን እስመ ሎሙኒ ይምህርዎሙ። ለነሱም ፍትሑ ርቱዕ (ቅን ፈራጅ) ሥላሴ ይራሩላቸዋልና ለሰው የሚያዝኑ የሚራሩ ብፁዓን ናቸው ብሎ በመጀመሪያ ትምህርቱ የሰጠው ዐዋጅ ነው። ኢሳ ምዕ ፶፰ ቍ ፮ - ፰። ማቴ ምዕ ፭ ቍ ፯።

፪፤ ምጽዋት አንዳንድ ጊዜ ምሕረት (ችሮታ) ወይም ርዳታ ትባላለች። ልዑል እግዚአብሔር ሳንለምነው ከሰጠን ታላቅ ስጦታና ዘወትርም ከሚያደርግልን አድራጎት ሌባ ሰውን ሊያስበውና ሊጐበኘው የማይገባ ሲኾን፤ ልጁን ለውጥ አድርጎ እስከ መስጠት ደርሶ ቸርነቱን ምጽዋት እንዳደረገልን ዐስቦ፤ ሰው ኹሉ ያቅሙን ያኽል ለወንድሙ ምጽዋት ምሕረት ሊያደርግ ይገባዋል።

፫፤ ምጽዋት የጕልበት የገንዘብ የምክር ተብሎ በሦስት ይከፈላል። የጕልበት ምጽዋት ገንዘብ የሌለው ድኻ ከሱ በታች የአካል ድኻዎች የኾኑትን አይቶ በሚቻለው ለዕውሩ መንገድ በማሳየት፤ እጅ እግር ለሌላቸው የራቀውን በማቅረብ የቀረበውን በማራቅ፤ በጠቅላላው የጕልበት ርዳታ በማድረግ ለዕውሮች ዐይን ለአንካሳዎች እግር ቢኾናቸው ሳይለምነው ሙሉ አካልን ለሰጠው ለእግዚአብሔር በመታዘዝ የሚያሳየው ፍጹም ፍቅር ነው፤ በዚህም የማያልፍ ዋጋውን ያገኛል።

፬፤ የገንዘብ ምጽዋት ሰው የሚቻለውን ያኽል ከወርቅ ወይም ከታላቅ ሀብታት ጀምሮ እስከ ቀዝቃዛ ውሃ ድረስ የሚያደርገው ስጦታ ነው። ይህም ራስ ዐስቦ ነዳያን አሉበት ድረስ ሄዶ የሚቸግራቸውን በመስጠት የጐደለባቸውን በመሙላት ወይም ነዳያን ከቤት ድረስ መጥተው በቤተ ክርስቲያንም በሌላም ቦታ ማንኛውም ሰው አግኝትተው የሚቸግራቸውን ነገር ቢለምኑ ይከፍሉኛል ብሎ ተስፋ ባለማድረግ ባለመበሳጨትና ባለማንጐራጐር የሚፈጸም ነው። ሉቃ ምዕ ፮ ቍ ፴።

፭፤ ለተራበ ማብላት ለተጠማ ማጠጣት እንግዳ መቀበል የተራቄተ ማልበስ የታሰረ ማስፈታት የታመመ መጐብኘት ምጽዋትን ፍጹም ያደርጓታል። እነዚህ ሰባቱ ነገሮች በፍርድ ቀን ለሰው ልጆች የፍርድ መቀበያ ኾነው ይጠበቃሉ። ማቴ ምዕ ፳፭ ቍ ፴፩ - ፵፮።

፮፤ ምጽዋት መጀመሪያዋም መጨረሻዋም ርኅራኄ ስለ ኾነ፤ ለሚሠራት ኹሉ በአርኣያውና በምሳሌው የፈጠረው እግዚአብሔርን መምሰልን ትሰጠዋለች። ስለዚህ እግዚአብሔር ዋጋ አገኝበታለሁ እጠቀምበታለሁ ብድሬን እቀበልበታለሁ ሳይል ታናሽና ታላቅ ሳይመርጥ ሃይማኖትን ልጅነትን ሥጋውን ደሙን ተስፋ መንግሥተ ሰማያትን በጠቅላላው መልካሙን ነገር ኹሉ ለፍጥረቱ እንዲሰጥ አማኒ መናፍቅ ኅጥእ ጽድቅ ሳይለይ ለኹሉ ዝናምን እንዲያዘንም ክፉና መልካም ሳይለይ ለኹሉ ፀሓይን እንዲያወጣ፤ እንዲሁ ሰው በምጽዋት ባዕድ ዘመን ጠላት ወዳጅ አማኒ መናፍቅ ኃጥእ ጻድቅ ሳይለይ ሥራን ቢፈጽም፤ ኹሉን በመውደድ ያን ጊዜ እግዚአብሔርን ይመስለዋል። ማቴ ምዕ ፭ ቍ ፵፭ - ፵፰።

፯፤ የተራበ ማብላት፤ የተጠማ ማጠጣት በኢትዮጵያ ሕዝብ፤ ዘንድ ከደሙ ጋራ ተዋሕዶ አብሮ የተፈጠረ እንጂ፤ በእውነቱ በትምህርት ጥናት የተገኘ አይመስልም። ይኸውም ከነገሥታት ከመኳንንት ጀምሮ እስከ ሙያተኛ (የቀን ሠራተኛ) ድረስ ከዕለት ራቱ ቄርሶ እንዳቅሙ ለድኾች የሚሰጠው የዕለት ስጦታ ሌላ፤ በሳምንት እሑድ እሑድ የጌታችን የኢየሱስ ክርስቶስን የትንሣኤውን መታሰቢያ በማድረግ በሰንበቴ ቤት በወር በዓመት የእግዚአብሔርን የእመቤታችንን የድንግል ማርያምን የነቢያት የሐዋርያት የጻድቃን የሰማዕታትን መታሰቢያ ምክንያት በማድረግ በዝክር በማኅበር የሚፈጽመው የምጽዋት ሥራ ለተመልካቹ እጅግ በጣም አስደናቂ ነው።

፰፤ በጐጃም ጠቅላይ ግዛት የሚኖር ሕዝብ የምጽዋትን ነገር መምህራንን ሳያደክም በእናት በአባቱ መምህርነት ብቻ ስለሚያጠናው፤ ልማዳቸውንም ከርስታቸው ጋራ ስለሚወርሰው ማንም ሰው እንዳቅሙ በሳምንት በሳምንት ዐርብ ዐርብ ቅዳሜና እሑድ፤ በወር በወርም የጌታችንን የእመቤታችንን የቅዱሳንንም መታሰቢያ ምክንያት በማድረግ የእግዚአብሔርን ቸርነት የቅዱሳንን አማላጅነት በመታመን ላንዳንድ ድኻ የሚሰጥ አድርጎ አለ። ስጦታውም ቢጨምር እንጂ፤ ከአንድ ዕንጀራ ያነሰ አይኾንም። የእግዚአብሔርም ገንዘብ ስለ ኾነ፤ የመድኅኔ ዓለም ዕንጀራ የሰንበት ዕንጀራ የማርያም ዕንጀራ በጠቅላላውም የበዓላት ዕንጀራ ይበላል።

፱፤ በምጽዋቱም ጊዜ ዝክርም ኾነ ማኅበር ወይም በሌላ ሰዓት መታሰቢያው የሚደረገው በጌታ ስም እንደ ኾነ ሰጪዎቹ ስለ እግዚአብሔር ስለ ሥላሴ ስለ ኢየሱስ ክርስቶስ ስለ መድኅኔ ዓለም ወይም በእንተ ተዝካረ አብ ወወልድ ወመንፈስ ቅዱስ በእንተ ተዝካረ እግዚእነ ኢየሱስ ክርስቶስ በእንተ ተዝካረ መስቀሉ ለመድኅኔ ዓለም እያሉ ያላቸውን ሲሰጡ ድኾቹም እግዚአብሔር ይስጥልን፤ መድኅኔ ዓለም ይስጥልን ብለው ይቀበሏቸዋል። መታሰቢያው በእመቤታችን ወይም በቅዱሳን ስም ቢኾን ምስጉን እግዚአብሔር በእመቤታችን በቅዱሳኑ ላይ የገለጠውን ጥልቅ ምስጢር እያሰቡ፤ መንክር እግዚአብሔር በላዕለ ቅዱሳኒሁ። በቅዱሳን ላይ ቸርነቱን የገለጠ እግዚአብሔር ድንቅ ነው እያሉ፤ ሥራውን እያደነቁ ስሙን እያመሰገኑ ስለ ወላዲተ አምላክ ስለ አምላከ ሙሴ ስለ አምላከ ኤልያስ ስለ አምላከ ጴጥሮስ ስለ አምላከ ጳውሎስ ስለ አምላከ ተክለ ሃይማኖት ስለ አምላከ ጊዮርጊስ ስለ አምላከ ሚካኤል ስለ አምላከ ገብርኤል እያሉ ሰጪዎቹ ያቅማቸውን ይሰጣሉ። ተቀባዮቹም ከእመቤታችን የተወለደው አምላክ የሙሴ አምላክ ይስጥልን እያሉ ይቀበላሉ። መዝ ምዕ ፷፮ ቍ ፴፭።

፲፤ በዚህ ጊዜ ሰጪዎቹም ኾነ ተቀባዮች የቅዱሳንን ስም ለፈጣሪያቸው ስም ዘርፍ፤ የፈጣሪያቸውን ስም ባለቢኤት አድርገው ሲናገሩ፤ ሰጪዎቹ ከድኾቹ ብድር እንዳማይፈልግ በመግለጥ፤ ስለ እግዚአብሔር እያሉ ሲሰጡ፤ ድኾችም ባለጸጎችም ከእነሱ ብድር የማይፈልጉ ምስጋናም የማይሹ መኾናቸውን ተገንዝበው ዋጋ ከእግዚአብሔር አንጂ፤ ከእነሱ የማይገኝ መኾኑን በመግለጥ እግዚዒአብሐኢር ይስጥልን ብለው ሲቀበሉ ሰጪ ባለጸጋና ተቀባይ ድኻ በአንድ ልብ በአንድ አፍ ከታናናሾች ወንድሞቼ ለአንዱ ያደረጋችሁትን ለኔ አደረጋችሁት ያለ እግዚአብሔርን አከብሩት አገለገሉት። ይህንንም እኔ እንደማውቀው ለማስረጃ ያኽል በአጭሩ ተናገርኩ እንጂ የምጽዋት ነገር በመላ ኢትዮጵያ ሕዝበ ክርስቲያን ዘንድ በልዩ ልዩ ዐይነት በስውር በግልጥ ከፍ ብሎ ይሠራል።

፲፩፤ እንግዳ መቀበል በኢትዮጵያ የተለመደ ስለ ኾነ፤ እንደ ዛሬ ብዙ መንገዶች በሥልጣኔ ሳይከፈቱና የብዙ ቀን ጕዞ በአጭር ቀን የሚቄረጥ ሳይኾን፤ በየቦታውም የንግድ ቤቶች በዝተው ሳይከፈቱ ባለፈው ዘመን ማንም መንገደኛ ላንድ ቀን ለኹለት ቀን ራት የሚኾነውን ለሸክም ዐቅሙ የሚፈቅድለትን ያኽል ሥንቅ ይዞ ከቤቱ ይወጣል። ዐቅሙ እንደ ፈቀደለትም ሲሄድ ውህሎ ማታ በደረሰበት ቦታ የእግዚአብሔር እንግዳ ብሎ ከሰዎች ደጅ ይቀመጣል። ባለቤቶቹም ሰውዬውን ባያውቁት የመጣ በእግዚአብሔር ስም መኾኑን ተመልክተው፤ ቤት የእግዚአብሔር ነው ግባ ብለው በሰላም ተቀብለው እግሩን አጥበው እሳት አሙቀው ራቱን አብልተው ምንጣፉን አዘጋጅተው በሚገባ ያሳድሩታል። ትርፍ ምንጣፍ ዐልጋ ወይም መደብ ባይኖራቸው እንኳን መልካሙን ቦታ ማለት ዐልጋውን ወይም መደቡን ምንጣፉን ለእንግዳው ሰጥተው በመሬት ይተኛሉ እንጂ፤ ከቶ እንግዳውን በምንም ነገር አያሳዝኑትም ከእንግዳውም በበለጠ ለራሳቸው አያደሉም።

፲፪፤ የተራቆተ ማልበስ ኹለት ልብስ ያለው አንዱን ለሌለው ይስጥ ባለው መሠረት ኹለት ልብስ በቤት ቢኖር አንዱን ለሌለው መስጠት ነው። ሉቃ ምዕ ፫ ቍ ፲ - ፲፩።

የታሰረ ማስፈታት ቢቻል ዕዳውን ከፍሎ ወይም ከንጉሥ አማልዶ የታሰረውን ከእስር ቤት ማውጣት፤ ባይቻል ግን በጸሎት መርዳት ነው። የተራቆተ ማልበስ የታሰረ ማስፈታት ልዑል እግዚአብሔር በከሃሊነቱ እንደ ዛፍ ለአዕዋፍ ለአንስርት ማረፊያ፤ ላላፊ ላግዳሚው መጠጊያ አድርጎ በታላቅነት በልምላሜ ለፈጠራቸው ለባለጸጎች ነው። ከመምራንም እንደ ቅዱስ ጳውሎስ ላሉት ዕድላቸው ነው።

፲፫፤ የታመመ መጠየቅ ብቻ ዐይንን ላክ አድርጎ የተኛበትን ዐልጋ አይቶ ማለፍ አይደለም። ቢቻል በገንዘብ ወይም በጕልበት የራቀውን በማቅረብ መርዳት ነው። ያም ባይቻል፤ ከመጽሐፍ ቅዱስ እንደነ ኢዮብ ያሉትን ሰዎች እየጠቀሱ ማጽናናት እግዚአብሔርም ያደረገላቸውን የፈውስ ተስፋ እየነገሩ በሃይማኖቱ ጕድለት በትዕግሥቱ ብስጭት እንዳይኖርበት ማረጋጋት ነው። ኢዮ ምዕ ፪ ቍ ፩ - ፲። ፵፪ ፩ - ፲፯።

፲፬፤ ምጽዋት የምትባለው ርኅራኄ መኾኗን ማወቅ አለብን። በርኅራኄ በገኢታ ስም ነዳያን የሚረዱ ዕንጀራቸውን ለተራበ የሚቄርሱ ነዳያን የክርስቶስ ወንድሞች መኾናቸውን ዐውቀው በፈጸሙት ቅዱስ ተግባር ክርስቶስና የላከውን አባቱን ይቀበላሉ። ስለዚህ ፈቃዱን በሚያደርጉ ሰዎች ራሱ ክርስቶስና አባቱ መንፈስ ቅዱስም አድረውባችው ይኖራሉ። ማቴ ምዕ ፲ ቍ ፵ - ፵፪።

፲፭፤ በነቢያት በጻድቃን ስም ድኾችን የሚቀበሉ ሀብታቸውን ለድኾች የሚያካፍሉ በደቀ መዛሙርቱም በሐዋርያት ስም ቀዝቃዛ ውሃ ያጠጡ ኹሉ፤ ነቢያት ሐዋርያት የርክስቶስ መኾናችውን አምነው ተቀብለዋልና ክርስቶስን ይቀበላሉ። በዚህም የወይኑ ባለቤት ኢየሱስ ክርስቶስ ቀኑ ሲመሽ ለሠራተኞች ዋጋ ለመክፈል በመጣ ጊዜ፤ የተከለም ያጠጣም ያረመም የኰተኰተም እንደ ሥራቸው ዋጋቸውን ያገኛሉ። ዮሐ ምዕ ፬ ቍ ፴፭ - ፴፯።

፲፮፤ የዕውቀት ምጽዋት ምክር ነው። ሰው ባለማወቅ ክፉው ሃይማኖት በጎ ሃይማኖት መስሎት መፍቶው ምግባር መልካም ምግባር መስሎት ይዞት ሲኖር፤ መክሮ አስተርሞ ከክፋት ወደ በጎነት ከኅጢአት ወደ ስርየት መመለስ ነው። የዕውቀት ምጽዋት በማስተማር ስለ ኾነ በቦታው እናመጣዋለን ፡

፲፯፤ የምጽዋትን ነገር ጌታ በቃል ጠላትኽ ቢራብ አብላው በደጅህ የሚኖር ድኻ መጻተኛ ቸል አትበለው ለለመነኽ ስጠው። ካንተ ሊበደር የሚወድወን አትከልክለው፤ ወለድም አትጠይቀው ብሎ ፊት ለእስራኤል ፵ ዘመን መና ከደመና አውርዶ ውሃ ከደንጊያ አፍልቆ በመመገብ፤ ኋላም በምድረ በዳ ዐምስት ዕንጀራ አበርክቶ ላ፭ሺ ሰዎች ፯ ዕንጀራ አበርክቶ ላ፬ሺ በማብላቱ በቃል በሥራም ያስተማረን ነው። ፩ ቆሮ ፴፪ - ፴፱።

፲፰፤ የምጽዋት ተቃዋሚዎቿ ንፍገትና ጭካኔ ናቸው። ስለዚህ ይትሌታህ ኃጥእ ወኢይፈዲ። ኃጥእ ሰው ሀብትን ጕልበትን ዕውቀትን ከእግዚአብሔር ይቀበላል በምጽዋት በማስተማር አይከፍልም። መዝ ምዕ ፴፯ ቍ ፳፩።

፲፱፤ ንፉጎች ገንዘብን ይሰበስባሉ ጕልበታቸውን ይቆጥባሉ፤ ዕውቀታቸውን ይደብቃሉ፤ የሰበሰቡትም ለማን እንዲኾን አያውቁም። አለን አለን ሲሉ ባላሰቡት ሰዓት ባልጠረጠሩት ዐልት ድንገተኛ ጠሪ (ሞት) በመጣ ጊዜ ሀብታቸው ለወራሽ ሰውነታቸው ለዐፈር ይኾናል። ወርቃችን ለዝና እኽላትን ለቀጠና ይሆናል እያሉ ይመኩበት የነበረ ሀብታቸው ብናስር እናጠብቃለን ምንመታ እናደቃለን እያሉ የተወራረዱበት ጕልበታቸው አእምሮዋችን ረቂቅ መዓርጋችን ምጡቅ እያሉ የታጀሩበት ዕውቀታቸው ያልፋል ይጠፋል፤ እንደ ኢምንት ይሆናል። መዝ ምዕ ፴፱ ቍ ፮።

፳፤ እንዲህ ያሉትን ሰዎች ብራብ አላበላችሁኝም፤ ብጠማ አላጠጣችሁኝም እንግዳ ብኾን አልተቀበላችሁኝም፤ ብራቆት አላለበሳችሁኝም ብታመም አልጠየቃችሁኝም ብታሰር እግዚአብሔር ያስፈታህ እንኳ አላላችሁኝም ይህንንም ከታንናሹ ወንድሞቼ ከድኾች ላንዱ አለማድረጋችሁ ለኔ አለማድረጋችሁ ነውና ለሰይታንና ለመልክእክተኞቹ ወደ ተዘጋጀው ወደ ዘለዓለም እሳት ሂዱ የሚል ታላቅ የወቀሳ ቃልና ቍርጥ ፍርድ ይጠብቃቸዋል።

፳፩፤ ጻድቅ ሰው ግን ሀብትን ጕልበትን ዕውቀትን ከእግዚአብሔር ይቀበላል። በተቀበለውም ድኾችን ይረዳበታል፤ ገንዘቡን ለድኻ ይበትናል ስም አጠራሩም ለዘለዓለም ጸንቶ ይኖራል። መዝ ምዕ ፴፯ ቍ ፳፩ - ፳፮። ፻፲፪ ፱።

፳፪፤ ጻድቃን የሚለወጠው አልፎ፤ የማይለወጠው እንዲተካ ዐውቀው ሰው ከንቱ ነገርን ይመስላል፤ ዘመኑም እንደ ጥላ አልፋል፤ ሀብቱም እንደ ምድረ በዳ አበባ ይረግፋል፤ ዕውቀቱም ይጠፋል። እንዲህ ከኾነ ሀብት ጕልበት ዕውቀት የእግዚአብሔር ነው እንጂ፤ የኛ ምናችን ነው። ሀበታችንን በምጽዋት ጕልበታችንን በመርዳት ዕውቀታችንን በመምከር በማስተማር ላይ እናውለው ብለው ይመክራሉ። ምክራቸውም ለዘለዓለም ጸንታ ትኖራለች ይፈጽሟታል፤ ይሠሩባታል ይጠቀሙባታል።

፳፫፤ ጻድቃን ፍጹማን ታዛዦች በመኾናቸው መንግሥተ ሰማያት የእነሱ ናትና ብራብ አብልታችሁኛል፤ ብጠማ አጠጥታችሁኛል፤ እንግዳ ብኾን ተቀብላችሁኛል፤ ብራቆት አልብሳችሁኛል፤ ብታመም ጠይቃችሁኛል፤ ብታሰር ወዳለሁበት መጥታችሁ እግዚአብሔር ያስፈታህ ብላችሁኛል። ይህንንም ከታናናሾች ወንድሞቼ ከድኾች ለአንዱ ማድረጋችሁ ለእኔ ማድረጋችሁ ነውና አባቴ የመረጣችሁ የባረካችሁ ወንድሞቼ ዓለም ሳይፈጠር የተዘጋጀላችሁን መንግሥተ ሰማያትን ትወርሱ ዘንድ ወደኔ ኑ የሚል የብፅዓን ቃልና የዘለዓለም ሕይወት ይጠብቃቸዋል። ማቴ ምዕ ፳፭ ቍ ፵፩ - ፵፯።

፳፬፤ ኢትዮጵያ ለምጽዋት መታዘዝ ከመሥዋት እንዲበልጥ ዐውቃ ክርስቶስ በቃልም በሥራም ያስተማራትን በመፈጸም እስትን ውሃ እንዲያጠፋው ኅጢአትን መፋቅ ዲያቢሎስን ማራቅ ሥጋዊ መንፈሳዊ ጠላትን ማጥቃት የዘለዓለም ሕይወትን መስጠት በሚቻላት በምጽዋት ኅይል ከእግዚአብሔር ጋራ ታርቃ ኅጢአትን መቅሠፍትን መዓትን አርቃ ነጻነቷን ጠብቃ ሥጋዊ መንፈሳዊ ጠላትን ድል ነሥታ ታሪኳን አስፋፍታ በሰላም ትኖራለች። ማቴ ምዕ ፲፪ ቍ ፯።

፳፭፤ ወንድሞቼ ምጽዋት አንድ ባንድ ሲኾን በስውር በዓል በማድረግ ጊዜ በግልጥ ትሠራለች። ምጽዋትን የሚቃወማት ሰጪው ከሰው ከንቱ ውዳሴን በመሻት ይዩልኝ ይስሙልኝ ብሎ የሚፈጽመው ሀሳብና ሥራ ነው እንጂ የተማልካቹ ዐይን የጻድቁን ዋጋ ሊያስቀርበት አይችልም። ይልቁንም የበጎ አብነት ሊኾን ይችላል።

፳፮፤ ምጽዋት በበዓል፤ በጥቂት እንጂ በብዙ በገንዘብ እንጂ በድግስ ሊኾን አይገባም፤ በበዓል በብዙ ድግስ ይሁን የሚሉ ጥቅማቸውን የሚፈልጉ ቀላዋጮች ናቸው የሚል ስበከት ለሕዝብ የሥራ መሰናክል ከሚኾኑት ካንዳንድ ሰዎች ድምፅ እንደ ነፋስ ይዘራል። ማስረጃም የሚያደርጉት ምሳ ወይም ራት ባደረግኽ ጊዜ፤ ባለጠጐችን ወዳጆችኽን ጎረቤቶችኽን ትተኽ የሚከፍሉህ የሌላቸውን ድኾችን ዕውሮችን አንካሶችን ጥራ ያለውን ወደ ጐን ፈቅ ፈቀቅ አድርገው ቀዛዝቃዝ ውሃ የሰጠ ዋጋውን አያጣምና ዐሥር ሳንቲም ዐምስት ሳንቲ ይበቃል በስውር የሚያይኽ አባትኽ ዋጋኽን ይሰጥሀል ብሏልና ብዙ ሰው ሰብስቦ ብዙ ደግም ማብላት አያስፈልግም የሚሉት ትች ነው።

፳፯፤ መድኅኒታችን ኢየሱስ ክርስቶስ ግን ምጽዋታችሁ ለሰው ዐይን አይኹን ማለቱ፤ ሰው ይይልኝ ብለን እንዳንሠራው በስውር የሚያይኽ አባትኽ ገልጦ ዋጋኽን ይከፍልሃል ማለቱም ሰው ተሰውሮ የሚያየው እግዚአብሔር ብቻ ዋጋን እንዲከፍለው በማመን እንዲሠራ ነው እንጂ፤ ብዙ ደግሶ በብዙ ማብላትን ማጠጣትን አንተስ ምሳ ወይምራት ባደረግኽ ጊዜ ድኾችን ጦም አዳሪዎችን ጥራ እኒሁም ያደረግኽ እንደ ኾነ፤ የሚከፍሉኽ የላቸውምና አንተ ምስጉን ነህ ብሎ አጽንቷታል ቀድሷታል። ማቴ ምዕ ፮ ቍ ፩ - ፬። ሉቃ ምዕ ፲፬ ቍ ፲፪ - ፲፬።

፳፰፤ ስለዚህ እኛ መምህራን ክርስቶስን ተከትለን ምጽዋትን ቁም ነገር እናድርጋት። የተራበ በማብላት የተጠማ በማጠጣት እንግዳ በመቀበል ሥላሴን መላእክትን ለመቀበል የታደሉ አብርሃምን ሎጥን የተራቆተ በማልበስ የታመመ በመጠየቅ የታሰረ በማስፈታት (አይሁድ እንደ አንበሳ ሲያናፉ እንደ ግስላ ሲደነፉ በነበሩበት በዚያ በመከራ ቀን ችንካሩን ነቅለው ከመስቀል አውርደው ራቁቱን የተሰቀውለውን የዓለም እንግዳ ክርስቶስን በነጭ ሐር በድርብ በፍታ ለመገነዝና ቅዱስ ሥጋውን በንጹሕ መቃብር ለማኖር የታደሉ ዮሴፍን ኒቆዲሞስን ለመምሰል እንድንችል በሰማይ ቤቶቻቸው ይቀበሉን ዘንድ በዐመፃው ገንዘብ ከድኾች ጋራ እንወዳጅበት።

፳፱፤ የዓለም ልጆች ስንኾን ከአብርሃም ልጆች ይልቅ ብልጫ የሚሰጠንን ይህንን የጥበብ ፋና ይዘን ለሰይጣንና ለመልእክተኞቹ ወደ ተዘጋጀው ቦታ የሚወስደውን መንገድ ትተን ወደ ዘለዓለም ሕይወት ለመድረስ ስለ እኛ ሕይወት ኹሉን አቃሎ ኅፍረተ መስቀልን የታገሠውን ፍጹም አለቃችን ኢየሱስ ክርስቶስን እንከተለው። ዘፍ ምዕ ፲፰ ቍ ፩ - ፲። ፲፱ ፩ - ፫። ሉቃ ምዕ ፲፮ ቍ ፩ - ፲፫።

የእውነትና የሕይወት መንገድ ኢየሱስ ክርስቶስ ሆይ ባንተ ወደ አብ ለመቅረብ የበቃን አድርገን አሜን።

ጥያቄ።

፩፤ ምጽዋት ምንድናት?

፪፤ የምጽዋት መሠረት ምንድን ነው?

፫፤ ሰው የእግዚአብሔርን ቸርነት ዐስቦ ምን ሊያደርግ ይገባዋል?

፬፤ ምጽዋት በስንት ይከፈላል?

፭፤ የገንዘብ ምጽዋት እንዴት ነው?

፮፤ የጕልበትና የምክርሳ?

፯፤ ስለ ምጽዋት የተነገሩ ቃላት ማን ማን ናቸው?

፰፤ የምጽዋት መጀመሪያና መጨረሻ ምንድን ነው?

፱፤ ምጽዋት ማንን ታስመስላለች?

፲፤ እግዚአብሔር ምን ያደርጋል?

፲፩፤ ሰውስ ምን ያደርጋል?

፲፪፤ የኢትዮጵያ ሕዝብ ምጽዋትን የሚያደርግባቸው መታሰቢያዎች ምን ምን ናቸው?

፲፫፤ በጐጃም ጠቅላይ ግዛት ስለ ምጽዋት ምን ልማድ አለ?

፲፬፤ ሰጪቾቹ የማነን ስም ይጠራሉ?

፲፭፤ ተቀባዮቹስ ምን ይመልሳሉ?

፲፮፤ እንግዳ መቀበል በኢትዮጵያ እንዴት ነው?

፲፯፤ እንግዳው ሲሄድ ውሎ ማታ በስደረሰበት ምን ያደርጋል?

፲፰፤ ባለቤቶች ምን ይሉታል?

፲፱፤ ደግሞስ ምን ያደርጉለታል?

፳፤ የተራቆተ ማለበስ የታሰረ ማስፈታት እንዴት ነው?

፳፩፤ የታመመ መጠየቅ እንዴት ነው?

፳፪፤ በክርስቶስ ስም ለድኾች የሚራሩ ማነን ይቀበላሉ?

፳፫፤ በቅዱሳን ስም ለድኾች የሚራራ ማነን ይቀበላሉ?

፳፬፤ የዕውቀት ምጽዋት ምንድን ነው?

፳፭፤ ምጽዋትን ያስተማረ ማነው?

፳፮፤ የምጽዋት ተቃዋሚዎች ማን ማን ናችው?

፳፯፤ ንፉጎች ምን ያደርጋሉ?

፳፰፤ ንፉቾችን በፍርድ ቀን ምን ይጠብቃቸዋል?

፳፱፤ ጻድቅና ምን ያደርጋሉ?

፴፤ ጻድንን በፍርድ ቀን ምን ይጠብቃቸዋል?

፴፩፤ ኢትዮጵያ በምጽዋት ምን ጥቅም አግኝታለች?

፴፪፤ ምጽዋት በስውር በግልጥስ እንዴት ትሠራለች?

፴፫፤ የተመልካች ዐይን የጻድቁን ዋጋ ያስቀራልን?

፴፬፤ ሰዎች ስለ ምጽዋት ምን ያመካኛሉ?

፴፭፤ ክርስቶስ ምን ብሏል?

፴፮፤ እንግዳ በመቀበል ዋጋ ያገኙ እነማን ናቸው?

፴፯፤ የተራቆተ በማልበስ የታሰረ በማስፈታት ዕድል ያገኙ እነማን ናቸው?

፴፰፤ በዐመፃው ገንዘብ ምን ማድረግ ይገባናል?

ምዕራፍ ፳፰።

ስግደት።

፩፤ ስግደት ሰው አስቀድሞ ለእግዚአብሔር የሚያቀርበው በኋላም እግዚአብሔር ላከበራቸው ቅዱሳን እንደ ደረጃቸው የሚፈጽመው ነገር ነው። የስግደት መሠረቱ በመቅደሱ ዙርያ ለእግዚአብሔር ስገዱ የጌታችን እግር ከቆመበት ቦታ እንሰግዳለን የሚለው ቃል ነው። መዝ ምዕ ፳፱ ቍ ፪። ምዕ ፻፴፪ ቍ ፯።

፪፤ ስግደት፤ የአምልኮ ስግደት የጸጋ ስግደት ተብሎ በኹለት ይከፈላል። የአምልኮ ስገት ከእግዚአብሔር በቀር ከቶ ለሌላ አይሰጥም አይቀርብም። ምክንያቱም ራሱ ልዑል እግዚአብሔር ከእኔ በቀር አምላክ በሰማይ ካሉ ከፀሓይ ከጨረቃ ከከዋክብት ወይም በምድር በባሕር ካሉ ፍጥረታት ማነንም አታምልክ በሰው ወይም በሌላ ዐይነት ሥዕልና ምሳሌ አታድርግ አታምልካቸው፤ አትስገድላቸው ስለ አለ ነው። ዘፀ ምዕ ፳ ቍ ፩ - ፫።

መዝ ምዕ ፹፩ ቍ ፱።

፫፤ እውነት ነው በሰው እጅ ከወርቅና ከብር ከዕንጨትና ከደንጊያ የተሠሩ የአሕዛብ አማልክት ወዳጃቸውን የማይጠቅሙ ጠላታቸውን የማይጎዱ ራሳቸውን ወይም ዜጋቸውን ከጥፋት የማያድኑ ከንቱዎች ናቸው። አፍ አላቸው አይናገሩም፤ ዐይን አላቸው አያዩም፤ ዦሮ አላቸው አይሰሙም፤ አፍንጫ አላቸው አያሸቱም።

፬፤ እጅ አላቸው አይዳስሱም እግር አላቸው አይሄዱም አይንቀሳቀሱም፤ በጕሮሮዋቸው ድምፅ በአንደበታቸው ትንፋሽ የለባቸውም። እነሱና የሚፈጥሯቸው ማለት ዕንጨቱን ጠርበው ደንጊያውን አለዝበው በልዩ ልዩ መልክና ምሳሌ የሚሠሯቸው ከንቱዎች ናቸው። ለእነዚህ የአምልኮት ወይም የጸጋ ስግደት ሊቀርብላቸው አይገባም። መዝ ምዕ ፻፴፭ ቍ ፲፭ - ፲፰።

፭፤ ሰው፤ የእግዚአብሔርን ማዕድና የአጋንንትን ማዕድ አንድ አድርጎ መብላት፤ የእግዚአብሔርን ጽዋና የአጋንንት ጽዋ አንድ አድርጎ መጠጣት የማይቻል ሲኾን፤ እግዚአብሔርን ትቶ ጣዖትን ቢያመልክ፤ ለእግዚአብሔር የሚገባውን አምልኮ መሥዋዕት ስግደት ለጣዖት ቢያደርግና፤ የዛር የጋኔን ውሽማ ይዞ እግዚአብሔርን ቢያስቀናው ያባቶችን ኅጢአት በልጆች የሚመራመር እውነት ፈራጅ እግዚአብሔር እንደ ሰጠው ቅጣቱን ይቀበላል። ፩ ቆሮ ምዕ ፲ ቍ ፲፱ - ፳፪።

፮፤ ስለዚህ በእግዚአብሔር ቅድስና ቅዱሳን የኾኑ ሰዎች ኹሉ አምልኮትን መሥዋዕትን ስግደትን ለእግዚአብሔር ያቀርባሉ። የወዳጆቹን ዋጋ የማያስቀርል ልዑል እግዚአብሔርም እስከ ሺሕ ትውልድ ድረስ ምሕረቱን ያደርግላቸዋል።

፯፤ ዓለም ኹሉ፤ ግርማውን ያየችው ድምፁን የሰማችው ኢየሩሳሌም ሳትቀር በሰማይ ሰራዊት በምድርና በባሕር ባሉት ፍጥረታት አምሳል የተሠሩ ታዖታትን በማምለክ ሲታለሉና ሲሰናከሉ፤ ኢትዮጵያ እግዚአብሔርን ብቻ ስታመልክ፤ ክብሯን ጠብቃ እስከ ዛሬ አለች፤ ወደ ፊትም ትኖራለች።

፰፤ አፍ ሥራ ሲያጣ ወዳጁን ያማል እንደሚባለው ያኽል፤ ኢትዮጵያ በድሮ ዘመን ጣዖታትን ታመልክ ነበር የሚል ወሬ ከሐሜተኞች ድምፅ ይሰማል፤ እውነተኛ ማስረጃ ግን የለውም። ዛሬም የሀብታት የምሥጢራት መገኛ የኾነ የጌታችን የኢየሱስ ክርስቶስና የሥራው መታሰቢያዎች የኾኑ ሥዕሎች በኢትዮጵያ ቤተ ክርስቲያን ስለሚገኙ ከእውነት ለመራቅ የፈለገው ጊዜያዊ መላስ እንደ ጣዖት አምልኮት አድርጎ ሲቄጠርባት እንሰማለን።

፱፤ የሀብታት ምሥጢራት መታሰቢያ የኾኑትን ጽላትንና ሥዕል እግዚአብሔር በብሉይ ኪዳን የመሠረታቸው ናቸው እንጂ ኢትዮጵያ ከሕሊናዋ ያነቃቸው ወይም በቅልውጥ ያመጣቸው አይደለም። መታሰቢያነታቸውና መጽሐፍታቸውም ለእግዚአብሔር ስም ብቻ ነው። ዘፀ ምዕ ፴ ቍ ፴፬ - ፴፯። ዕብ ምዕ ፱ ቍ ፫ - ፭።

፲ ስለዚህ ሙሴ ሥዕለ ኪሩብ በተሳለበት ጽላተ ኪዳን ባሉበት በታቦት ፊት ሲሰግድ ሲጸልይ እንደ ነበረ፤ ለክርስቶስ ስም በሰማይ በምድር ከምድርም በታች ያለ ጕልበት ኹሉ ይሰግዳል ይንበረከካል። አንደበትም ኹሉ ይገዛለታል ብሎ የተናረ መንፈስ ቅዱስን መሪ አድርጋ ኢትዮጵያ በጽላትና በሥዕል ላይ ለተገለጠው ለክርስቶስ ስም ለክርስቶስ አርኣያ ትሰግዳለች፤ ትንበረከካለች አንደበቷንም ለምስጋናው ታስገዛለች። ፊል ምዕ ፪ ቍ ፱ ና ፲።

፲፩፤ ጽላተ ኪዳን ባሉበት ታቦት በነበረው በኪሩብ ሥዕል ላይ ተገልጦ በማነጋገር ለሙሴና ለአሮን ዐስበ ጸሎታቸውን ሲከፍል የኖረ እግዚአብሔርም፤ ኢትዮጵያ በጽላተ በሥዕል አማካይነት የምታቀርብለትን ጸሎት ዘወትር ይቀበላል፤ ዋጋዋንም ይከፍላል።

፲፪፤ ወንድሞቻችን ብርሃንን ከጨለማ ኅጢአትን ከጽድቅ ክርስቶስን ከሰይጣን ማቀላቀል የማይገባ ሲኾን የጣዖትንና የእግዚአብሔርን አምልኮት፤ የቤተ ጣዖትንና የቤተ እግዚአብሔርን ሥርዐት ለይቶ ባለማወቅ ታቦተ እግዚአብሔርን ከቤተ ጣዖት እያገቡ ጽላተ ሥዕል መስቀል ከጣዖታት ይቄጠራሉ የሚሏችሁን አትስሟቸው።

፲፫፤ የቄሳርን ለቄሳር፤ የእግዚአብሔርን ለእግዚአብሔር ስጡ እንዳለው ኹሉ፤ ጽሕፈቱን መልኩን ማኅተሙን አይቶ ለይቶ የእግዚአብሔርን ለእግዚአብሔር፤ የጣዖትን ለጣዖት በመስጠት ፈንታ፤ የእግዚአብሔርን መታሰቢያ ለጣዖት የጣዖትን መታሰቢያ ለእግዚአብሔር እየሰጡ የሚያስተምሩት ትምህርት ልዩ የተንኰል ሥራ ነውና በፍሬ ትምህርታቸው ዕወቋቸው ተጠንቀቁባቸው።

፲፬፤ ኢትዮጵያ ግን በራስኽ የማልክላቸው አብርሃምን ይስሐቅን ያዕቆብን ዐስብ እያለች ለአብርሃም ለይስሐቅ ለያዕቆብ አምላክ ጸሎቷን ታቀርባለች፤ እሱን ብቻ ታመልካለች እንጂ፤ አምልኮቷ እንቅፋት የለባትም። ልትረዱ ብትወዱም ኢትዮጵያ እጆቿን በማስተካከል ወደ እግዚአብሔር ትዘረጋለች ያለውን የመንፈስ ቅዱስን ቃል ተማሩ። መዝ ምዕ ፷፰ ቍ ፴፩።

፲፭፤ ስግደት ቢቻል ከቤተ እግዚአብሔር ባይችላ ግን በቤትም ኾነ በሌላ ቦታ ምድር በመላዋ የእግዚአብሔር ናትና ክርስቶስን እያሰቡ ትእምርተ መስቀሉን በፊት አድርጎ ለእግዚአብሔር መስገድ ይገባል። መሠረቱ ጌታችን አምላካችን መድኅኒታችን ኢየሱስ ክርስቶስ በጌቴሴማን የፈጸመው ጥልቅ ረቂቅ ሥራ ነው።

፲፮፤ አንድ ሰው በሕይወተ ሥጋ ላሉት ወይም ለሞቱት ዘመዶቹ መታሰቢያ የኾነውን ሥዕል ይዞ ቢገኝ በሥዕሉም የዘመዶቹን ሥራ እያስታወሰ የናፍቆት ምልክቱን ቢገልጥ፤ ያነን ሰው ወረቀቱ ወይም ቀለሙ ዘመድኽ ነው የሚለው የለም። እሱም ይህ የዘመዴ ወይም የወዳጄ ሥዕል ነው ለመታሰቢያ ከኔ ዘንድ ይኖራል ይባል እንጂ፤ ይህ ወረቀት ወይም ይህ ቀለም ዘመዴ ነው አይልም። ሰውዬው የተናፋቂ ዘመዱን ፍቅር ለመግለጥ ሥዕሉን በልዩ ልዩ ዐይነት ጌጣጌጥ አዘጋጅቶ አክብሮ ያስቀምጠዋል። የጋለ ፍቅር ያስረዳል እንጂ፤ ከወረቀቱ ጋራ ያለውን ዝምድና ከቶ ምንጊዜም አይሰብክም።

፲፯፤ እንዲሁ አንድ ኢትዮጵያዊ ግርማዊ ንጉሠ ነገሥት ቀዳማዊ ኃይለ ሥላሴ በልዩ ልዩ ጊዜ በልዩ ልዩ ድርጅት የፈጸሙትን ሥራ ለማስታወስ ከግርማዊ ንጉሠ ነገሥት አርኣያ ጋራ ልዩ ልዩ መታሰቢያዎችን የያዙ ሥዕሎችን ከቤቱ አስቀምጦ ቢገኝ ከኢትዮጵያዊው ቤት የጃንሆይ ሥዕል እንድላእ ይነገራል እንጂ፤ እንደ ሥዕሉ ኹኔታ ተመልካቹ ወደ ኢትዮጵያዊው ቤት በገባበት በዚያ ጊዜ አሁን ጃንሆይ በእገሌ ቤት ውስጥ የትምህርት ሚኒስቴርን ወይም የእርሻ ሚኒስቴርን ይጐበኛሉ ተብሎ አይነገርም። ወይም ኢትዮጵያዊውን ይህ የገዥኽ ሥዕል ነው በማለት ፈንታ ገዥኽ ወረቀቱ ነው አይለውም። የሚል ሰው ቢኖር ይሳሳታል። ምክንያቱም የሕያው ሥራ ባለቤት ንጉሠ ነገሥቱ በዙፋናቸው ላይ እያሉ ገዥኽ ወረቀቱ ነው ማለት ባለቤቱን ከመካድ ውስጥ ስለ ኾነ ነው።

፲፰፤ በዚሁ አንጻር ክርስቶስ ሰው ከመኾኑ በፊት፤ ሰው ከመኾኑም በኋላ የፈጸመውን ሥራ በልዩ ልዩ ዐይነት ሥዕል አዘጋጅቶ፤ በሥዕሉ ላይም መገለጫ የሚኾነውን ቃል ይህ ሥዕል እግዚአብሔር አዳምን እንደ ፈጠረ ክርስቶስ እንደ ተወለደ እንደ ተጠመቀ እንደ ተሰቀለ ያሳያል እያለ፤ የመሰለውንም ኹሉ ጽፎ ከፊቱ አድርጎ በሥዕሉ እግዚአብሔርን እያስታወሰ ዐሳቡን ቢገልጥ፤ በዚህ አርኣያ ተወልደኽ በዚህ አርኣያ ተሰቅለኽ ያዳንከኝ አምላክ ክብር ምስጋና ስግደትም ይገባሀል እያለ ለፈጣሪው ምስጋና ስግደት፥ ቢያቅርብ፥ ወረቀቱ ሰውዬውን ፈጥሮታል ወይም ሰውዬው ጣዖት ያመልካል አይባልም፤ የሚል ሰው ቢኖር ግን አንደኛ ወንድሙን በከንቱ በማሳዘኑ፤ ኹለተኛ በወንድሙ ላይ የሐሰት ምስክር በመኾኑ፤ ሦስተኛ የሥዕሉን ማስረጃ የመስቀሉን ምልክት እያየ፤ ሰውንም በደሙ የተበጀው የእግዚአብሔር ልጅ መኾኑን እያወቀ በዐይነ ሥጋ ሥዕሉን በዐይነ ሕሊናው የፈጣሪውን መልክ እያየ የሚሰግደውን ሰው ጣዖት ታመልካለኽ ሲለው እግዚአብሔርን ጣዖት ማለቱ ነውና ኅጢአቱ አይሰረይለትም። ማቴ ምዕ ፲፪ ቍ ፴፩። መዝ ምዕ ፳፩ ቍ ፲፩።

፲፱፤ ፍጡር ኹሉ ለአእምሮው አጋዥ ይሻል። ስለዚህም ኢትዮጵያ ከእግዚአብሔር የተፈጸሙትን የሀብታት የምስጢራት መታሰቢያዎችን ሥዕልን መስቀልን ጽላትን አክብራ ትቀበላለች። በላያቸው ለተገለጸው ለእግዚአብሔር አርኣያና ለተጻፈው ስሙም ትሰግዳለች፤ በዚህ ሥራዋም የመልካም ሥራ ዋጋ የዘለዓለም ሕይወት ስለ ኾነ፤ በዚህ ዓለም ከዓለማውያን ጓደኞቿ በተለይ ረዥም ዘመን በሰፊ ታሪክ ክብሯን ነጻነቷን ጠብቃ፤ ሥጋዊና መንፈሳዊ ጠላትን አጥቅታ፤ ሰላምና ድል አድራጊነትን ተጐናጽፋ ትኖራለች። የሚመጣውም ዓለም የዘለዓለም ሕይወትን ትወርሳለች።

የጸጋ ሰጊድ።

፳፤ የጸጋ ሰጊድ አንደኛ፤ ለእናትና ለአባት ኹለተኛ በዕድሜና መዓርግ ለከበረ ሰው፤ ሦስተኛ ለመምህራን አራተኛ ለነገሥታት ዐምስተኛ ለጳጳሳት ለሊቃነ ጳጳሳት ለሐዋርያት ሰባተኛ፤ ከዚህ ኹሉ በላይ ከእግዚአብሔር በታች ለእግዚአብሔር ዙፋን ለኾነችው ለእመቤታችን ቅድስት ድንግል ማርያምና ክቡር ደሙ ለፈሰሰበት መስቀል የሚቀርበው ስግደት ነው።

፳፩፤ የጸጋ ስግደት መባሉም እግዚአብሔር በጸጋ ተዋሕዶ ስለሚገለጽባቸውና ምስጢራዊ ሥራውን ስለሚገጽልባቸው ነው። ለእመቤታችን ድንግል ማርያምና ለክቡር መስቀሉ የሚቀርበው ስግደትም የልዑል እግዚአብሔር ዙፋን ስለ ኾኑ ነው። የጌታች እግር ከቆመበት እንሰግዳለን የሚለው ቅዱስ ቃልም የሚያስተምረን እግዚአብሔር ማደሪያ ላደረጋቸው ለቅዱሳን ይልቁንም መርጦ ከኅጢአት አንጽቶ በመንፈስ ቅዱስ ቀዱሶ ሥጋዋን ነፍስዋን ለተዋሐዳት ለእመቤታችን ድንግል ማርያምና ለተሰቀለበት መስቀሉ እንሰግድ ነው።

፳፪፤ ለእናት ለአባት በዕድሜና በመዓርግ ለከበሩ ሰዎች በጠቅላላውም ለቅዱሳን ጻድቃን ለመላእክትም የተፈጸመው ስግደት፤ መጽሐፍ ቅዱስ እንደ ሚያተምረን፤ በብዙ ቦታ ይገኛል። ያዕቆብ ለወንድሙ ለዔሳው ለአባትና ለእናቱ ኢያሱ በኢያሪኮ ለተገለጸለት መልአክ ናታን ለዳዊት የኢያሪኮ ሰዎች ለነቢይ ኢልሳዕ ናቡከደነፆር ለዳንኤል ሰግደዋል። ዘፍ ምዕ ፴፫ ቍ ፯። ኢያሱ ምዕ ፭ ቍ ፲፬ ና ፲፭።

፳፫፤ ነገር ግን እነዚህ ቅዱሳን ለቅዱሳን ሲሰግዱ፤ ቅዱሳን የመንፈስ ቅዱስ ማደሪያ በመኾናቸው ነው እንጂ፤ ለእግዚአብሔር ለአምላክኽ ልትሰግድ እሱን ብቻ ልታመልክ ይገባሀል ያለውን ቃል ትተው ረስተው ለቅዱሳን የአምልኮ ስግደት ያቀረቡ አይደለም። ይኸውም ዕዳ በደል ኾኖ አልተቄጠረባቸውም። ምክንያቱም፤ ቅዱሳን የመንፈስ ቅዱስ ማደሪያ መኾናቸውን በማመን ለቅዱሳን የሚቀርበው ስግደት ያደረባቸውን እግዚአብሔርን በመሻትና በመውደድ ስለሚደረግ የስግደት ፍጻሜው ያው በእግዚአብሔር ስም ለእግዚአብሔር የሚቀርብ ስለ ኾነ ነው። ዘዳ ምዕ ፮ ቍ ፲፫። ማቴ ምዕ ፬ ቍ ፲።

፳፬፤ የእግዚአብሔር መልአክ ኢያሱ በሰገድለት ጊዜ አንተ የቆምክባት ምድር የተቀደሰች ናትና ጫማኽን አውልቅ ብሎ ተጨማሪ ትእዛዝ እንደ ሰጠው ባንድ በኩል ደግሞ ሐዋርያው ዮሐንስ ለእግዚአብሔር መልእክተኛ ቢሰግድ፤ የእግዚአብሔር መልእክተኛ እኔ እንዳንተ የእግዚአብሔር አገልጋይ ነኝና ልትሰግድልኝ አይገባህም ዕወቅ እንዳለው ተጽፎ እናነባለን። ከእነዚህ ቃላት መካከል የቦታና የዘመን ርቀት እንዳለ እንዲሁ የምሥጢር ርቀት አላቸው። ስለዚህ ለቅዱሳን ስግደት አይገባም የሚል አንዳንድ ሰው አይታጣም።

፳፭፤ የቦታና የዘመን ርቀት አላቸው እርግጥ ነው። የምሥጢር ርቀት ግን ያላቸው ይመስላል እንጂ የላቸውም። ምክንያቱም የእግዚአብሔር ማደሪያው ቅዱስ ነውና እግዚአብሔር በቅዱሳኑ እንዲገለጥ አምነው ኢያሱና ዮሐንስ ለእግዚአብሔር መልእክተኞች ቢገግዱ ከመልእክተኞችም ወደ ኢያሱ የተላከው የቆምክባት ምድር የተቀደሰች ናትና ጫማኽን አውልቅ ብሎ ተጨማሪ ትእዛዝ ቢሰጥ፤ ወደ ዮሐንስ የተላከውም እኔ እንዳንተ ነኛን አትስገድልኝ ቢል፤ ኹሉም ከቅድስናቸው በላይ የኾነውን የእግዚአብሔርን ቅድስና በማስረዳታቸው፤ ሰው በቅዱሳን ለቅዱሳን ቅዱሳን እግዚአብሔር ቢሰግድ ዕዳ የማይኾንበት መኾኑን ስለ ገለጹልን ነው።

፳፮፤ እነዚህ ቃላት ከቶ ለቅዱሳን መስገድን አይቃወሙም። ስለዚህም ምንም እንኳን መላእክት የዘለዓለም ሕይወትን ለመውረስ የታደሉትን ሰዎች ለማገልገል የሚላኩ ቢኾኑም፤ ሰው፤ ከክርስቶስ ልደት በፊት ከመላእክት ደረጃ በታች ስለ ነበረ ወደ ኢያሱ የተላከው መልአክ ስግደቱን ተቀብሎ ጫማህን አውልቅ ብሎ ተጫምሪ ትእዛዝ ሰጠው። ከክርስቶስ ልደት በኋላ ግን የእግዚአብሔር ልጅ ሰው በመኾኑ፤ ሰው ወደ ቀደመ ክብሩ ወደ ቀደመ መዓርጉ ስለ ተመለሰ ወደ ዮሐንስ የተላከው መልአክ እኔ እንዳንተ ነኝና አትስገድልኝ በማለቱ ቅዱሳን ሰዎችና ቅዱሳን መላእክት ባንድ የእግዚአብሐር አገልጋዮች መኾናቸውን አስረድቷል። እንግዲህ በኢያሱና ወደርሱ ተልኮ በነበረው የእግዚአብሔር መልአክ መካከል የታየው ልዩነት ቀርቶ በዮሐንስና ወደርሱ በተላከው መልአክ እግዚአብሔር መካከል እንዳየነው እኩልነት ቅዱሳን ሰዎች ከመላእክት ደረጃ ከደረሱ፤ ከመላእክት የሚቀርበው የጸጋ ስግደት ለቅዱሳን ሰዎችም ሊቀርብላቸው ይገባል በማለት ፈንታ መጽሐፍ ቅዱስ ለቅዱሳን የሚቀርበውን የጸጋ ስግደት ይቃወማል ማለት ውሸት ነገር ነው።

፳፯፤ ይልቁንም በኤልሳቤጥ ማሕፀን ያለው ሕፃን የአምላክ እናት የድንግል ማርያምን ድምፅ በሰማ ጊዜ በደስታ እንደ ዘለለ፤ እንደ ሰገደ መንፈስ ቅዱስ ካስረዳ፤ መንፈስ ቅዱስን ማሳበል አይቻልምና ለእግዚአብሔኢር ዙፋን ለእመቤታችን ድንግል ማርያም ያለ ማንጐራጐር በጕልበታችን ተንበርክከን ግንባራችንን መሬት አስነክተን መስገድ ይገባናል። ሉቃ ምዕ ፩ ቍ ፵ - ፵፬።

፳፰፤ እንግዲህ በዚያም ኾነ በዚህ የስግደት ፍጻሜ መድረሻ ወደ እግዚአብሔር ነውና ስግደትን በክርስትና ተግባራችን ውስጥ አድርገን ልንጠቀምበት እንድንችል እግዚአብሔር በቸርነቱ ይርዳን። አሜን።

ጥያቄ።

፩፤ ስግደት ምንድን ነው? የስግደት መሠረቱ ምንድን ነው?

፪፤ ስግደት ምንና ምን ተብሎ በስንት ይከፈላል?

፫፤ የአሕዛብ አማልክት እንዴት ናቸው?

፬፤ ለአሕዛብ አማልክት ስግደት ይገባልን?

፭፤ የእግዚአብሔርንና የአጋንንትን ማዕድ አንድ አድርጎ መብላት ይቻላልን?

፮፤ የዛር ውሽማ ይዞ እግዚአብሔርን ማስቀናት ይገባልን?

፯፤ አምልኮቱን የለወጡትን ሰዎች እግዚአብሔር ምን ያደርጋቸዋል?

፰፤ በአምልኮቱ ለጸኑትስ ምን ያደርግላቸዋል?

፱፤ በኢትዮጵያ ቤተ ክርስቲያን ምን ዐይነት መታሰቢያዎች ይገኛሉ?

፲፤ የሀብታት የምሥጢራት መታሰቢያዎችን የሰጠ ማነው?

፲፩፤ መታሰቢያነታቸውና መጽሐፍነታቸው ለምንድን ነው?

፲፪፤ ኢትዮጵያ በሥዕል አማካይነት ባቀረበችው ጸሎት ምን ታገኛለች?

፲፫፤ ብርሃንን ከጨለማ ኅጢአትን ከጽድቅ ክርስቶስን ከሠይጣን ማቀላቀል ማስተካከል ይገባልን?

፲፬፤ የኢትዮጵያ ጸሎት እንዴት ነው?

፲፭፤ በኢትዮጵያ አምልኮት ጕድለ አለን?

፲፮፤ ምስክሩስ ምንድን ነው? ለስግደት ቦታ ይወሰናልን? መሠረቱስ ምንድን ነው?

፲፯፤ ሰው የወዳጁን ሥዕል ስለ ያዘ የወረቀት ዝምድና አለው ይባላልን?

፲፰፤ በሥዕል አማካይነት ጸሎቱን ለእግዚአብሔር የሚያቀርብ ሰው ጣዖት ያመልካል ይባላልን?

፲፱፤ የጸጋ ሰጊድ ምንድን ነው? የሚቀርበውስ ለማነው? የጸጋ ስግደት መባሉ ስለ ምን ነው?

፳፤ የጌታችን እግር ከቆመበት እንሰግዳለን የሚለው ቃል ምን ያስተምረናል?

፳፩፤ ቅዱሳን ለቅዱሳን ቢሰግዱ ዕዳ ኾነባቸውን?

፳፪፤ ቅዱሳን ለቅዱሳን ሲሰግዱ ስተው ረስተው ነውን?

፳፫፤ የስግደት ፍጻሜው ምንድን ነው?

፳፬፤ የእግዚአብሔር መልአክ ኢያሱን ምን አለው?

፳፭፤ የእግዚአብሔር መልአክ ዮሐንስን ምን አለው?

፳፮፤ ለኢያሱና ለዮሐንስ በተነገሩት ቃላት መካከል ርቀት አለን?

፳፯፤ ለኢያሱ የተነገረው ቃል ምን ያስረዳል?

፳፰፤ ለዮሐንስ የተነገረው ቃል ምን ይገልጣል?

፳፱፤ መንፈስ ቅዱስ ለኤልሳቤት ምን ተናገረ?

፴፤ መንፈስ ቅዱስን ማሳበል ይቻላልን?

ምዕራፍ ፳፱።

ትሕትና።

፩፤ ትሕትና አንደኛ ለእግዚአብሔር፤ ኹለተኛ ለሰው ኹሉ ራስን ዝቅ ማድረግ ነው። የትሕትና ጠቅላላ ፍጻሜውና መጨረሻው መታዘዝ ነው። ያለማንጐራጐር ያለ መበሳጨት ለሚፈጽመው ሰው ፍሬው የዘለዓለም ሕይወት ነው።

፪፤ የትሕትና መሠረቱ የሰው ልጅ ሊያገለግል እንጂ፤ ሊያገለግሉት እንዳልመጣ፤ ከእናንተ የበላይ አለቃ ሊኾን የሚወድ አገልጋይ ይሁናችሁ። እናንተ፤ ጌታችን መምህራችን ትሉኛላችሁ፤ ነገሩም እውነት ነው፤ እኔ በእርግጥ ጌታችሁ መምህራችሁ ነኝና እንግዲህ እኔ ጌታችሁ መምህራችሁ ስኾን እግራችሁን ካጠብኳችሁ፤ እናንተም ለወንድሞቻችሁ እንዲሁ አድርጉ የሚለው ቃል እግዚአብሔር ነው። ማር ምዕ ፲ ቍ ፵፫ - ፵፭። ዮሐ ምዕ ፲፫ ቍ ፲፪ - ፲፬።

፫፤ ጌታችን አምላካችን መድኅኒታችን ኢየሱስ ክርስቶስ እሱ ሳይሠራው ልንሠራው ያዘዘን ምንም ዐይነት ሥራ የለም። ሰው ራሱ የማይሠራውን ለሌላው እንደሚያዝዝና ባልዋጁበት ጣት የዘንዶ ጕድጓድ ይለኩበት እንደ ተባለው ሳይኾን፤ ቸር መምህር እውነተኛ መሪ እንደ መኾኑ መጠን፤ እሱ አስቀድሞ ሠርቶ ጋሻውን ተቀብለውን እንድንሠራ አስተምሮናል አዝዞናል።

፬፤ የትሕትና ትርጓሜው ራስን ዝቅ ማድረግ ሲኾን፤ መጨረሻው መታዘዝ ነው ብለናል። ስለዚህም መታዘዝ በጠቅላላው የእግዚአብሔር ገንዘብ ኾኖ ሰው በሙሉ ልቡናው ያለ ማንጐራጐር የሚፈጽመው ጕዳይ ነው።

ሐዋርያት ከመካከላቸው እኔ ልሾም እኔ ልዘዝ በማለት ሲከራከሩ መምህራቸው ጌታቸው ከመካከላቸው ተነሥቶ የሰው ልጅ ሊያገለግል እንጂ፤ ሊያገለግሉት እንዳልመጣ ከእናንተ የበላይ አለቃ ሊኾን የሚወድ አገልጋይ ይሁናችሁ አላቸው። በቃል የተናገረውንም በሥራ ሲፈጽም ልብሱን አውልቆ ሽርጥ ታጥቆ እግራቸውን አጠባቸውና ሊያገለግላቸው እንደ መጣ አስረዳቸው። በቃል በሥራ ያስተማራቸውንም እንዲፈጽሙ እናንተም ለባልንጀሮቻችሁ እንዲሁ አድርጉ ብሎ አዘዛቸው።

፭፤ በዚህ መሠረት ሰው በመንፈስና በሥራ ለእግዚአብሔር ይታዘዛል፤ ትእዛዙ አፈጻጸም ዐይነትም እንደሚከተለው ነው።

አንደኛ ሰው ፍጹም ትሕትናውን ሲያሳይ ዐዋቂ ቢኾን ዕውቀትን ለኔ ምኔ ነው የእግዚአብሔር ነው እንጂ፤ ባለጠጋ ቢኾን ብልጥግና ለኔ ምኔ ነው ቢሰጥ የማያልቅበት ባለጠጋ እግዚአብሔር ነው እንጂ፤ መትቶ የሚያደቅ አስሮ የሚያጠብቅ ጕልበተኛ ጀግና ቢኾን ጕልበት ለኔ ምኔ ነው፤ ብርቱውን ማድከም መካማውን ማበርታት የሚቻለውን እግዚአብሔር ነው እንጂ ለኔስ በመስጠት በመልእክት ድኾች ወንድሞቹን ቢረዳ፤ ያን ጊዜ ለእግዚአብሔር የታመነ አገልጋይ ይኾናል።

፮፤ የትሕትና ፍጻሜ ራስን ማናቅ፤ የዕውቀት ራስ ታላቅ ባለጠጋ ኅያል እግዚአብሔር ብቻ እንደ ኾነ ማወቅ፤ ክብሩንና ትእዛዙንም በእውነት መጠበቅ ስለ ኾነ፤ እንደዚህ ዕውቀት ሀብት ጕልበት ለእኛ ምናችን አይደለም ብለው የሰው ሕይወት እንደ ጥላ የሚያልፍ ዕውቀቱ ሀብቱና ጕልበቱም እንደ አበባ የሚረግፍ መኾኑን ዐውቀው እኛ የሚገባንን እንጂ፤ ከሚገባን በላይ የሠራን አገልጋዮች አይደለንም፤ ከዕውቀትም ነዳያን ነን የሚሉ ሰዎች ብፁዓን ናቸው። መንግሥተ ሰማያት የእነሱ ናትና ለሰው የሚያዝኑ የሚራሩ ብፁዓን ናቸው። ለነሱም ፍትሑ ርቱዕ ሥላሴ ይራሩላቸዋልና በተባለው መሠረት የሚያልፈውን የዘለዓለም ብፅዓን ከጌታቸው ይቀበላሉ። ማቴ ምዕ ፭ ቍ ፭ ና ፮።

፯፤ ኢየሱስ ክርስቶስ የደቀ መዛሙርቱን እግር እንዳጠበ፤ ለጓደኞቻቸችንና ከበታችን ላሉት ኹሉ በትሕትና ማገልገል ይገባናል፤ የበታቻችንን ስንል ግን ሰው እንደ አእምሮው ስፋት እንደ ሃይማኖቱ ጽናት የዕድል መበላለጥ ያለው መኾኑን ማስረዳት ነው እንጂ በተፈጥሮ ታናሽ ታላቅ አለ ማለት አይደለም።

በዚህ መሠረት እኛን ሊያገለግል የመጣውን ፈጣሪያችንን እያሰብን የበላይ ልንኾን ብንወድ፤ በትምህርት በምጽዋት በመርዳት ለወንድሞቻችን አገልጋዮች መኾን ይገባናል።

፰፤ መምህራን ለተማሪዎቻቸው ባለጠጎች ለድኾች ብርቱዎች ለድካሞች በማገልገል ትሕትናን ሲያከናውኑ ከጸናችው ከእግዚአብሒኤር እጅ በታች ራሳችሁን ዝቅ አድርጉ ያለውን ቃል ይፈጽማሉ። በማስተማር በምጽዋት በርዳታ የሚፈጽመው ትሕትና ውሳኔ የለውም።

፱፤ ኹለተኛው መታዘዝ ለእናትና ለአባት ለሽማግሌ ለመምህራን ለመኳንንት ለነገሥታት ነው። ለእናት ለአባት ልቡና ራስን ማዋረድና መታዘዝ እንዲገባ፤ እግዚአብሔር አምላኪ እናትኽን አክብር ብሎ አዝዟል። በሰሎሞንም አድሮ ልጄ ሆይ ያባትኽን ትእዛዝ ስማ የእናትኽንም ትእዛዝ ቸል አትበል ብሎ መክሮናልና። ዘፀ ምዕ ፳ ቍ ፲፪።

፲፤ አባትንና እናትን ማክበር ራስንም ዝቅ አድርጎ ለወላጅነታቸው መታዘዝ ከፍ ያለ ጸጋ ነው ረዥም ዕድሜን ሀብትንና በረከትን ይሰጣል። ለዚህ ትምህርት የእግዚአብሔርን ቃል ለመረዳት የምንመለከታቸው መስሐፎቻችን በመንፈስ ቅዱስ እንጂ፤ በከሰል ውሃ ያልተጻፉ ሴት ኖኅ አብርሃም ይስሐቅ ያዕቆብ እነሱንም የመሰሉ አባቶቻችን ናቸው። ዕብ ምዕ ፲፩ ቍ ፩ - ፳፩።

፲፩፤ አባትንና እናትን ማክበር፤ ለቃላቸውም መታዘዝ በኢትዮጵያ የተለመደ ነገር ስለ ኾነ ማንም ልጅ አባቱ በሞት ወይም በሀገር ርቀት ካልተለየው በቀር፤ አባቱና እናቱን ያዙበታል እንጂ፤ በራሱ ለማዘዝ መብት የለውም። ጠቅላላ ዐሳብም በወላጆች ላይ ብቻ ስለ ኾነ፤ አባትና እናት ልጃቸው አንደኛ እነሱን ኹለተኛ ራሱን ሦስተኛ አገሩንና ንጉሡን አራተኛ ፈጣሪውን የሚያከብርበትንና የሚፈራበት የሚያገለግልበትን መሥመር ለማስያዝ መጀመሪያ ትምህርትን ቀጥሎ ጽሕፈት ድጉሰትን እርሻ ቁፋሮን በጠቅላላ የእጅ ሥራን ያስተምሩታል። ከዚህ በኋላ የንግድን መንገድና የወታደርነትን ሥራ ያለማምዱበታል።

፲፪፤ እንዲሁም፤ በመንፈሳዊው በኩል ወደ ቤተ እግዚአብሔር መገሥገሥን ለእግዚአብሔር መታጠቅን መስገድን፤ ጾምን ጸሎትን በሙሉ መንፈሳዊ ሥራን፤ በሥጋዊም ረገድ ለጉሥና ንጉሥ ለሾመው መታዘዝን በጠቅላላው እግዚአብሔርን መፍራት ንጉሥ ማክበርን ያስጠኑታል። ፩ ጴጥ ምዕ ፪ ቍ ፲፫ - ፲፯።

፲፫፤ በሥጋዊና በመንፈሳዊ ዓላማ የሥራን መሥመር ካሳዩትና ካለማመዱት በኋላ፤ በዘር በሃይማኖት የምትመስለውን ሴት አጭተው ያጋቡታል። አስፈላጊውንም ሰጥተው ንብረት ያሲዙታል። ልጃቸውም የያዙትን ኹሉ ይፈጽማል እንጂ፤ በእድገቱም ጊዜ ኾነ በጋብቻው ጊዜ ቃላቸውን አይቃወምም። ከትእዛዛቸውም አንድ ነጥብ አይሰርዝም። የጋብቻን ነገር ወደፊት እናመጣዋለን።

፲፬፤ ልጅ በዚህ ዐይነት አባቱ ወደ መቃብር እስኪሸኝ ድረስ በተቻለው መጠን አባቱንና እናቱን ሲያገለግል ይኖራል። ሽማግሌ አባቱን ባልቴት እናቱን በሚገባ ጦሮ ቀብሮ በረከታቸውን ከተቀበለ በኋላ በዘመነ አበው እንደ ነበረው ልማድ እሱ ደግሞ ለቤተ ሰቦቹና ለልጆቹ የበላይ አለቃ አዛዥ ገዥ ይኾናል።

፲፭፤ የሽማግሌን ፊት ማክበር እንዲገባ ልዑል እግዚአብሔር ሽማግሌን አክብር ሲል አዝዞናል። በዚህ መሠረት እናትንና አባትን እንደምንፈራና እንደምናከብር ያኽል ሽማግሌዎቻችንን ማክበር ይገባናል። ይህ ትእዛዝ በኢትዮጵያ ታላቅ ሥራ ኾኖ ከዛሬ በፊት ይሠራበት ነበር። ስለዚህም አንድ ሰው በመንገድ ሲተላለፍ በዕድሜ ወይም በመዓርግ የሚበልጠውን ሰው ከማቋረጫ መንገድ አቅራቢያ ቢያይ እስኪያልፍ ቆሞ ይጠብቃል እንጂ፤ አቋርጦት አይሄድም። ይህም አክብሮ ተቀብሎ የመሸኘት ያኽል የሚቄጠር ነው።

፲፮፤ እንዲሁም ሕፃናት፤ በመልእክትና ወደ ትምህርት ቤት በመሄድ አመካኝተው ከመንገድ ላይ፤ ሥር ፈተው ቦዝነው አንድ ሽማግሌ ቢያገኛቸው የዝምድናን ርቀትና ቅርበት ሳይመረምረው፤ ባዕድ ነው ብሎ ሳያርቅ ዘመድ ነው ብሎ ሳያቀርብ በትክክለኛ ፍርድ፤ እሺ ያለውን በግንባር እንቢ ያለውን በጨንገር ቀጥቶ በሚገባቸው ሥራ ላይ ያውላቸዋል። ስለዚህም በሀገር ውስጥ አንድ መልካም ሽማግሌ ቢኖር ኖሮ፤ ልጆቹ ኹሉ አባባ እገሌ ያዩን እንደ ኾነ ይቄጡናል ይገርፉናል እያሉ መጥፎ ልማድን ትተው በቁም ነገር ላይ ይገኛሉ። ይህም ልማድ ከመምህርነት ደረጃ የመጀመሪያውን የያዘው ነው።

፲፯፤ ለመምህራን መታዘዝ እንዲገባን፤ የእግዚአብሔርን ቃል የነገሯችሁን መምህራኖቻችሁን ዐስቡ መምህሮቻችሁን አክብሩ ሲል መንፈስ ቅዱስ አዝዞናል። ይህም ሳሙኤል ለዔሊ ይፈጽመው እንደ ነበረው ያይለ ነው። ጌታችን ኢየሱስ ክርስቶስም እናንተን የተቀበለ እኔን ተቀበለ በማለቱ፤ ለመምህር መታዘዝ ለክርስቶስ መታዘዝ እንደ ኾነ አስረድቷል። ዕብ ምዕ ፲፫ ቍ ፯።

፲፰፤ ተማሪዎች ለመምህራን ሲታዘዙ እስከ ሞት ድረስ ቢኾን ምክንያት አይሰጥበትም። በዚህ መሠረት ጌታችን ኢየሱስ ክርስቶስ ደቀ መዛሙርቱን እንደ በግ በተኵላ መሓከል ላካቸው ለመንገድም በከረጢታቸው ጥቂት ሥንቅ ወይም መሐለቅ መለዋወጫ ጨርቅ ለእጃቸው በትር እንደያዙ በደረሱበት ቦታ የዕለት ምግባቸውን እንዲበሉ ከዕለት ምግብ በቀር ሌላ ገንዘብ እንዳይቀበሉ፤ ሞትን እንዳይፈሩ በስሙ ማስተማርን እንዳያፍሩ አዘዛቸው።

፲፱፤ እነሱም ቅርታ ሳይገባቸው ትእዛዙን ተቀብለው በነገሥታት ፊት ላንተ ስመሰክር አላፍርም በሞት ጥላ ውስጥ እንኳን ብሄድ አንተ ከኔ ጋራ ነህና ክፉውን አልፈራም እያሉ እንደ በጎች በተኵላ መኻከል ተሰማሩ። ረኃብ ነውን? መከራ ነውን? መሰደድ ነውን? መራቄት ነውን? እሳት ነው? ስለት ነውን? መስቀል ነውን? የክርስቶስን ፍቅር የሚያስትወን ማነው እያሉ ዓለምን ዞረው አስተማሩ እነሱም፤ ደግሞ ከክርስቶስ የሰሙትን ትእዛዝ ለደቀ መዛሙርቶቻቸው አስተማሩ። ሮሜ ምዕ ፰ ቍ ፴፭ - ፴፯። መዝ ምዕ ፳፫ ቍ ፬። መዝ ምዕ ፻፲፱ ቍ ፵፮።

፳፤ ይህ ልማድ በኢትዮጵያ የተለመደ ስለ ኾነ፤ ተማሪዎች የመምህሮቻቸውን ትእዛዝ ከአባትና ከእናት ትእዛዝ የበለጠ እንደ ፈጣሪያቸው ትእዛዝ ያኽል አድርገው ይቀበሉታል። ምክንያቱም ጌታችን ኢየሱስ ክርስቶስ እናንተን የተቀበለ እኔን የተቀበለ ነው ሲል የተናገረውን ቃል መሠረት ማድረግ ነው። ማቴ ምዕ ፲ ቍ ፵።

፳፩፤ የኢትዮጵያ መምህራን መንፈሳዊና ሥጋዊ ሥነ ሥርዐት ጨምረው ነው እንጂ፤ ጽሕፈትንና ቃል ማንበብን ብቻ አያስተምሩም። አጥፊ ተማሪም ቢገኝ እንደ ጥፋት መጠን መምህሩ በግንባር በጨንገር ይቀጣዋል እንጂ፤ ወደ ፍርድ ቤት አይቀርብም። ለዚህም መሠረቱ ሐዋርያ ጳውሎስ በበተር ነውን ወይስ በፍቅር ቃል ነው። ፩ ቆሮ ምዕ ፬ ቍ ፳፩።

፳፪፤ በዚህ ዐይነት የኢትዮጵያ መምህራን ሥራን ጠባይን ሃይማኖትን አንድ አድርገው ሲያስተምሩ፤ ተማሪዎቻቸውም እግራቸውን ተከትለው ትእዛዛቸውን ተቀብለው በሥርዐት ስለሚያድጉ ለእዚአብሔር ለንጉሥ ለሀገር በታማኝነት በሚያቀርቡት አገልግሎት ጕድለት የለበትም።

፳፫፤ ለንጉሥ መታዘዝ እንዲገባ፤ እግዚአብሔርን ፍሩ ንጉሥን አክብሩ ሲል መንፈስ ቅዱስ አዝዞናል። በአቀማመት በቅርጥ እብሥራ ልዩነት ያላቸው ሕዋሳት በራስ ተሰብስበው ከራስ በተገኘው አእምሮ እየተመሩ፤ ሥራቸውን እንዲያከናውኑ በአቀማመጥ በሥራ በኑሮ ተለያይተው የሚኖሩ የአንድ አገር ሕዝብም ባንድ ንጉሥ ጥላ ሥር ተሰብስበው ከራስነቱ በተገኘው ዕውቀት እየተመሩ ኑሮዋቸውን እንዲያደረጁ በዕውቀት እንዲጎለምሱ እግዚአብሒኤር ንጉሥን ለሕዝብ መሪ አድርጎ ሰጥቷል። ፩ ጴጥ ምዕ ፪ ቍ ፲፯።

፳፬፤ ራስ ከእግዚአብሔር ያገኘውን ዕውቀት በልብ ለሕዋሳት ኹሉ እያዛመተ ዐይንን ለማየት ዦሮን ለመስማት በጠቅላላው ሕዋሳት ኹሉ ሥራቸውን እንዲያከናውኑ ቢያዝዝ፤ ሕዋሳት በዋናው ሞት ወይም በግለኛው ሞት ማለት በዕውርነት በአንካሳነት እነዚህን በመሰለው ኹኔታ ካልታሰሩ ትእዛዙን ከመፈጸም አይታገዱም።

፳፭፤ እንዲሁም ንጉሥ በማስተካከል ሕዝቡን ወደ ዕድገት በሚመራበት ዘመን የእግዚአብሔር እንደ ራሴ እንደ መኾኑ መጠን፤ ቢሾም ቢሽር ቢገድል ቢምር ቢያርቅ ቢያቀርብ ና ወይም ሂድ የቆመውን ቍረጥ፤ የወደቀውን ፍለጥ ብሎ ቢያዝዝ ትእዛዙን የሚቃወም የለም።

፳፮፤ የንጉሥ ልብ በእግዚአብሔር እጅ የተያዘች ስለ ኾነች፤ መዓቱን ወይም ምሕረቱን ሊፈጽም ወደ ወደደበት ቦታ እንደ መስኖ ውሃ ይመልሳታል።

በዚህም ጊዜ ሕዋሳት እንደ ታዘዙ ከመፈጸም በቀር ዐይን ዦሮ ዦሮ ዐይን እጅ እግር እጅ አፍ አፍንጫ አፍንጫ አፍ ልሁን ብትል አንዳይቻላት እንዲሁም ሕዝብ ኹሉ በየታዘዙበት ይኖራሉ እንጂ ንጉሥን ቀብቶ ያነገሠ የእግዚአብሔር ትእዛዝ ለመቃወም አይቻላቸውም።

፳፯፤ ትሕትና ራስን ዝቅ በማድረግ በሙሉ ልቡናም ለእግዚአብሔርና ለንጉሥ ለባአትና ለእናት ለወንድም በመታዘዝ ይፈጸማል።

እንግዲህ እግዚአብሔር በምሕረቱ ባሰበን በቸርነቱ በጐበኘን ጊዜ ከወደቅንበት የመከራ ቦታ ከፍ ከፍ ያደርገን ዘንድ ከጸናቺው ከእግዚአብሔር እጅ በታች ራሳችንን ዝቅ እናድርግ።

፳፰፤ የትሕትና ተቀዋሚው ትዕቢት ነው። ትዕቢት ኹለት ዐይነት ስለ ኾነ፤ አንደኛው ትዕቢት ኹለተኛው ትዝኅርት (ኵራት) ይባላል።

ትዝኅርት፤ ያለባበስ ያቄራረስ ያጐራረስ ያስተያየት ያካሄድ ያረማመድ በጠቅላላው የሥጋዊ ኹኔታ ነው። ትዕቢት ግን የልቡና ስለ ኾነ፤ የነፍስ ጭምር ነው።

፳፱፤ የትዕቢት መጀመሪያው ምንጩ ዲያቢሎስ ነው። ኋላ ግን ይህቺን ዕፀ በለስ ብትበሉ እንደ እግዚአብሔር ትኾናላችሁ፤ ክፉና መልካሙን ታውቃላችሁ ሲል በዘራው ሐሰተኛ ስብከት አዳምና ሔዋንም ከወጥመዱ ገቡ። ከዚያ ቀን ጀምሮ የሰው ልጅ ኹሉ የትዕቢት መንፈስ ስላደረበት ለእግዚአብሔር፤ የታዛዥነትን መልክ ሊያሳይ አልቻለም።

፴፤ አዳም ከዲያብሎስ የወረሳት የመጀመሪያ ኅጢአቱ ይህች ትዕቢት ናት። በዚች ኅጢአት ምክንያት የዓለም ጐዳና ኹሉ የተበላሸ ወታ ገብ ኾነ። በዚህች ኅጢአት ምክንያት በሰው ኹሉ ላይ ሞት ስለ ተፈረደ ከአዳም እስከ ክርስቶስ የበደሉትንም ያልበደሉትንም ሞት አንድ አድርጎ ገዛቸው። ሮሜ ምዕ ፭ ቍ ፲፬።

፴፩፤ በዚያ በመከራ ዘመንም የሚያድን የሚረዳ እንደ ሌለ ባየ ጊዜ ክብር ጽድቅ ጥቅም የማይሻው አምላክ ስለ እኛ የባሪያውን ሥጋ ነሥቶ ሰው ኾነ፤ በመስቀል እስከ መሞትም ድረስ ስለ እኛ ተዋረደ። ፊልጵ ምዕ ፪ ቍ ፮ - ፱።

በጲላጦስ በሄሮድስ አደባባይ በሕዝብና በአሕዛብ መካከል ራቁቱን በመቆሙ፤ ራቁቱን በመስቀሉ ሞትን ኅጢአትን ቀጣቸው። በመስቀሉ ኅይል ትዕቢት ተሻረች። ትሕትና ሰፋች። በደሙም ምንጭነት በቅላ ለምልማ አድጋ ፍሬዋን ለምእመናን ሰጠች።

፴፪፤ ወንድሞቻችን ራሱን ከፍ ከፍ ያደረገ ይዋረዳልና ራሱንም ያዋረደ ከፍ ከፍ ይላልና ከሰይጣን የተገኙትን ትዕቢት ትዝኅርትን ትተን ልዑል እግዚአብሔር ኢየሱስ ክርስቶስ በሥራን በቃል ያስተማረንን ትሕትናን ገንዘብ እናድርግ። ትሕትናን በሙሉ ልቡ የሚፈጽም ሰው ኹሉ በፍቅሩ ተስቦ፤ ከዙፋኑ ወርዶ ለሞት ተዋርዶ የተበጀውን አምላክ በመታመን እንዳገለገለ ምስክሩ ሥራው ነው። መጽ ኪዳን።

፴፫፤ ስለዚህም ትሑት ሰው በሰው ፊት ሳያፍር ሳይፈራ የፈጣሪውን ቸርነት በሥራና በቃል ከመሰከረ ኢየሱስ ክርስቶስም በሰማያው አባቱና በቅዱሳን መላእክት ፊት ገልጦ ዋጋውን እንደሚሰጠው የታመነ ነውና ኹላችን ለትሕትና እንሽቀዳደም ለፍጻሜውም እግዚአብሔር ይርዳን። አሜን።

ጥያቄ።

፩፤ የትሕትና መሠረት ማነው?

፪፤ ስለ ትሕትና በመጽሐፍ ቅዱስ የምናገኘው መሪ ቃል የትኛው ነው?

፫፤ ክርስቶስ ለሐዋርያት ትሕትናን ሲያስተምር በቃል ብቻ ነውን?

፬፤ ለአባት መታዘዝ እንዴት ነው?

፭፤ የሀገር ሽማግሌ አከባበር እንዴት ነው?

፮፤ በኢትዮጵያ አንድ ምንገደኛ በዕድሜና በመዓርግ የሚበልጠውን ሲያይ ምን ያደርግ ነበር?

፯፤ የኢትዮጵያ መምህራን ምን ያደርጉ ነበር?

፰፤ አንድ አጥፊ ተማሪ ወደ ፍርድ ቤት ይቀርብና በገንዘብ ይቀጣ ነበርን?

፱፤ ንጉሥን ማክበር እንዴት ነው?

፲፤ ንጉሥን ስለ ማክበር ከእግዚአብሔር የተሰጠው ትእዛዝ በመጽሐፍ ቅዱስ በየትኛው ክፍል ይገኛል?

ምዕራፍ ፴።

ንጽሕና።

፩፤ ኩኑ። ቅዱሳነ። እስመ አነሂ ቅዱስ አነ። እኔም ቅዱስ ነኝ እናንተም ቅዱሳን ኹኑ። ዘሌ ምዕ ፲፱ ቍ ፪።

ይህ ቃል እግዚአብሔር አምላኬ ነው የሚልና ሰውነቱን የእግዚአብሔር መቅደስ እንደ ኾነ የሚታመን ሰው ኹሉ፤ እግዚአብሔር ከሚጠላው ከማንኛውም ነገር ኹሉ ርቆ፤ ከርኩስም ንጹሕ ኾኖ እግዚአብሔር አምላኩን እንዲያገለግልና ሕጉን እንዲከተል ከልዑል እግዚአብሔር የተሰተ መሪ ትእዛዝ ነው።

፪፤ ንጽሕና ፫ ዐይነት ነው። ፩ኛ በሥራቸው ንጹሓን የኾኑ፤ በእግዚአብሔር ሕግ ጸንተው የሚኖሩ ብፁዓን ናቸው ባለው መሠረት ሰውነታቸውን ከበደል ልቡናቸውን ከቂም ከበቀል ንጹሕ አድርገው በአምልኮተ እግዚአብሔር ላይ አምልኮተ ጣዖትን ሳይቀላቀሉ በተበደል ፍርድ ሳያደሉ መማለጃ ሳይበሉ ኹሉን፤ በመውደድ እግዚአብሔርን መስሎ መኖር ነው። መዝ ምዕ ፻፲፱ ቍ ፩። እንዲህስ ያለ ፍጹምና ንጹሕ ልብ ያላቸው ሰዎች እግዚአብሔርን ያዩታልና ብፁዓን ናቸው። ማቴ ምዕ ፭ ቍ ፰።

፫፤ ፪ኛውም አንደኛው ከማክበር ጋራ የሰው ልጆች ሊፈጽሙት የታዘዘው ባልና ሚስት አንድ አካል ናቸው። እግዚአብሔር አንድ ያደረገውን ሰው ሊለየው አይችልም ባለው መሠረት አንድ ወንድ ባንድ ሴት አንድ ሴት ባንድ ወንድ ጸንተው የሚኖሩበት በብሉይ ኪዳን ተመሥርቶ በሐዲስ ኪዳን የጸና የተቀደሰ ጋብቻ ነው። ማቴ ምዕ ፲፱ ቍ ፮። ቆሮ ምዕ ፯ ቍ ፱። ዘፍ ምዕ ፩ ቍ ፳፯።

፬፤ ጋብቻ በመጽሐፍ እንደ ታዘዘው ሲፈጸም የከበረ ነው፤ እንኳን ለሰውነታችን ለምንጣፋቸው ርኵሰት የለውም ምስጢሩም ጥልቅ ረቂኢቅ ተዋሕዶውም መለያየት የሌለበ ጥብቅ ስለ ኾነ ሐዋርያ ጳውሎስ ነቢይ ሰሎሞን በክርስቶስና በቤተ ክርስቲያን መስለውታል። ይህ ሕግ ክርስቶስ ለቤተ ክርስቲያን ራስ ገዥ እንደ ኾነ ወንድ ለሴት የበላይ አሳዳሪ አዛዥ መኾን እንዲገባው ክርስቶስ ቤተ ክርሲያን እንደ ወደዳትና ራሱን እንደ ለወጠላት እንዲሁም ወንድ ሚስቱን ሕይወቱን እስኪለውጥላት ድረስ ደርሶ ሊወዳትና ሊረዳት፤ እንደ ዐይኑም አርጎ ሊጠብቃት እንዲገባው ክርስቶስ ቤተ ክርስቲያንን ተዋሕዶ እንዲኖር ወንድም በሚስቱ ብቻ ጸንቶ እንዲኖር እንዲሁም ቤተ ክርስቲያን ለክርስቶስ እንደምትታዘዝ እሱንም ብቻ በማምለክ በፍጹም ልታከብረው እንደሚገባት ያዝዛል። ኤፌ ምዕ ፭ ቍ ፳፪ - ፴፪።

፭፤ ይህ ሕግ ወንድ ለሚስቱ የሚገባትን ለእስዋ እንጂ ለሌላ እንደዳያደርግ ሴትም ለባሏ የሚገባውን ለርሱ እንጂ ለሌላ እንዳታደርግ ይከለክላል። ወንድ ራሱ ሀብቱም ቢኾን ለሚስቱ እንጂ ለርሱ እንዳይደለ፤ እንዲሁ ሴት ራሱዋ ያላትም ኹሉ ቢኾን ለባሏ እንጂ ለእርሱዋ እንዳይደለች በጋብቻ አንድ ከኾኑ በኋላ በየበኩላቸው ለራስ ማድላትን የተደገፈ ግለኛ ሥልጣን እንደ ሌላቸው ያስተምራል።

፮፤ ይህ ሕግ ሰውን ኹሉ በባሕርዩ የምትንቀሳቀሰውን እንስሳዊት ጠብይን እንዲያሸንፍ፤ በጠቅላላው መሻት መግዛትን እንዲችል የሚያደርገውና ኖኅን ሄኖክን የሚያስመስለው ታላቅ ንጽሕና ነው።

፯፤ ፫ኛ ድንግልና። ድንግልና አንደኛውን የሚፈጽም፤ ኹለተኛውን የማይከተል እግዚአብሔርን ከማሕፀን ጀምሮ ለመረጣቸውና የጦር ሠራዊት ለበደላቸው ጃንደረቦች፤ ወይም ራሳቸውን ስለ መንግሥተ ሰማያት ጃንደረባ ላደረጉ ሰዎች በሕግ የታወቀና የተፈቀደ ነው። ማቴ ምዕ ፲፱ ቍ ፲ - ፲፱።

፰፤ ይህ ሕግ ከናቱ ማሕፀን ጃንደረባ ኾኖ ከተወለደና የጦር ሠራዊት ከሰለበው በቀር ከእንስሳት የሰው ከሰው የመላእክት ሕግ እንዲበልጥ ዐውቆ ሥጋ ደካማ ኾነ፤ መንፈስ ግን ብርቱ እንደ ኾነ ተረድቶ ሚስትን ልጅን ቤትን ንብረትን ትቶ ዓለሙን ከማሰብ ለኑሮም ለመጨነቅ ወጥቶ መስቀሉን ተሸክሞ በሕይወቱ ዘመን ኹሉ ክርስቶስን ለመከተል የሚፈልግ ድንግልናውን ለእግዚአብሔር ብፅዓት አድርጎ ቢሰጥ፤ በብሉይ ኪዳን በሐዲስ ኪዳንም ያማረና የተወደደ መሥዋዕት ነው። ማቴ ምዕ ፲፱ ቍ ፳፯ - ፳፱።

፱፤ ይህን ሕግ የሚፈጽም መልከ ጼዴቅ ኤልያስን ይመስላል። ፈጣሪውን ኢየሱስ ክርስቶስን ይከተላል። ንጹሕ መባል ንጽሕና የባሕርዩ ከኾነው ከልዑል አምላክ ጀምሮ በአምላክ ቸርነት፤ በሰውም በመላእክትም ወገን ንጽሕሕና ዕድል ኾኖ ለተሰጣቸው ኹሉ ይሰጣል። ነገር ግን ለእሳት ሙቀት እንጂ ቅዝቃዜ፤ ለውሃ ቅዝቃዜ እንጂ ሙቀት እንደሌለ በእግዚአብሔር አምላካችን ጽድቅ እንጂ ኅጢአት እውነት እንጂ ሐሰት ስለማይገኝበት ንጹሕ ባሕርይ ነው። ፍጡራን ግን ማንኛውንም ቀለም እንደሚቀበል አዲስ ጨርቅ፤ ጽድቅም ኅጢአትም ስለሚስማማቸው፤ በንጽሕናቸው ጕድለት አለበት።

፲፤ ስለዚህ እግዚአብሔር ቅዱስ ተብሎ ቅዱሳን ንጹሕ ተብሎ ንጹሓን ቢያሰኝም፤ በቅድስናውና በቅድስናችን፤ በንጽሕናውና በንጽሕናችን መኻከል ያለው ርቀት፤ ሕሊና መርምሮ የማይደርሰው ነው።

፲፩፤ ድንግል መባል ግን በባሕርዩ ፍትወት እንስሳዊት ለምትንቀሳቀስበት ለሰው ልጅ ነው እንጂ ለፈጣሪ ከፍጡራንም ለመላእክት አይሰጥም። ስለዚህ ፍቶትን ታግለው ድል ነሥተው ያለፉ ቅዱሳን አበው መላእክትን የመምሰልና ውሳጤ መንጦላእት ገብቶ እግዚአብሔርን የማገልገል ዕድል አላቸው።

፲፪፤ ወደ ደስታ ቦታ ለመድረስ ጠባቡን በር ያለፉ አባቶቻችን ብጹዓን ናቸው። ድንግልና ከዓልሙ መለየት፤ ቦታ ወስኖ ከዲያቢሎስና ከሠራዊቱ ጋር መዋጋት በጠቅላላው ጌታችን ኢየሱስ ክርስቶስ በገዳመ ቆሮንቶስ በየተራራውና በየኮረፍታው ጤዛ ልሰው ድንጋይ ተንተርሰው ግርማ ሌሊትን ድምፀ አራዊትን ጸብአ አጋንትን ረኃብን ጽሙን፥ ቍረ ክረምትን ዋዕየ ሐጋይን ችለው ታግሠው የፍየል ሌጦ የተልባ እግር ለብሰው ለዓለሙ ፍቅር ሳይጨነቁ የምትመጣውን የዘለዓለም ሕይወት ሲናፍቁ በቦታና በግብር ተባሕትዎ ሕይወታቸውን ያሳለፉ አባቶቻችን ብዙዎች ናቸው።

፲፫፤ ነገር ግን እግዚአብሔር የድል አክሊል ለሚገባቸው ኹሉ አንድ ቀን ስላዘጋጀ፤ በዚህ ምዕራፍ ባንደኛውና በኹለተኛው በሦስተኛውም ክፍል የተገለጠውን የፈጸሙ ኹሉ፤ ደስታቸውን በአንድ ላይ ይወስዳሉ። ዕብ ምዕ ፲፩ ቍ ፴፯ - ፵።

፲፬፤ የንጽሕና ተቃዋሚው ዝሙት ነው፤ ንጽሕና በሕግ የተከለከለውን ኹሉ ከመሥራት መጠበቅ እንደ ኾነ ከሕግ ተላልፎ የተከለከለውን መሥራትና የእግዚአብሔር ማደሪያ ሰውነትን ማርከስ ዝሙት ነው። ንጹሕና፤ የምግባር ኹሉ ፍጻሜ እንደ ኾነ ዝሙትም የኅጢአት ኹሉ ፍጻሜ ናት፤ ስለዚህ ከዝሙት ርቀን ንጽሕናን ለመፈጸም እግዚአብሔር ይርዳን። አሜን።

ጥያቄ።

፩፤ ንጽሕና ምንድን ነው?

፪፤ ከንጽሕና ክፍሎች አንደኛው ኹለተኛውና ሦስተኛው ምን ምን ናቸው?

፫፤ ጋብቻ ምንድን ነው?

፬፤ ስለ ጋብቻ ትምህርት በመጽሐፍ ቅዱስ በየትኛው ክፍል ይገኛል?

፭፤ ድግልና ምንድን ነው?

፮፤ ከጋብቻ ልዩነት እንዴት ነው?

፯፤ ስለ ድንግልና ትምህርት በመጽሐፍ ቅዱስ በየትኛው ክፍል ይገኛል።

ምዕራፍ ፴፩።

ትዕግሥት።

፩፤ ትዕግሥት ለሰው ምንም ዐይነት መከራ ቢያገኘው በሕሊናው መማረር በሃይማኖቱ መጠራጠር ሳይኖርበት የደረሰበትን መከራ አልፎ ከፈጣሪ የሚያገኘውን ዋጋ በማያወላውል ተስፋ የሚፈጽመው ታላቅ ቁም ነገር ነው። ስለ ትዕግሥት ከልዑል እግዚአብሔር የተሰተን መሪ ቃል በእግዚአብሔር የምትታመኑ ኹሉ ታገሡ፤ ልባችሁን አጽኑ እኔ ዓለምን ድል ነስቸዋለሁና እናንተም ጽኑ ወደ ጠባቡ በር ለመግባት በርቱ ጨክኑ፤ የሚለው ነው። መዝ ምዕ ፴፩ ቍ ፳፬።

፪፤ ይህ ቃል በመሪነቱ የእየአንዳንዳችንን መታዘዝን፤ ይጠይቃል። ትዕግሥት ዋጋ ያለው ሲኾን ዋጋ ለማስጠት የሚችለው በፈተናው ጊዜ አክብሮ ለሚፈጽመው ነው እንጂ በመልካም ጊዜስ ኹሉም ጻድቅ ነው። መዝ ምዕ ፴፪ ቍ ፭። በዚህ ዓለም የጦር ሜዳነት እንደ ተራበ አንበሳ አፉን ሲያላቅቅ ሊውጣቸው ከሚፈልግ ከሰይጣንና ባሪያ ልታደርጋቸው ከምትፈልጋቸው ከኅጢአት ጋር ሊዋጉ የተሰለፉት የሰው ልጆች ብዙዎች ነበሩ፤ ነገር ግን አሸናፊዎች ጥቂቶች ናቸው። ፩ ጴጥ ምዕ ፭ ቍ ፰።

፫፤ የትዕግሥት ተቃዋሚው ፈተና ነው። ስለዚህም ፈተና ሲመጣ፤ ራስ ሚስት ልጅ አባት እናት ወንድም አያት ባዕድ ዘመድ ወዳጅ ጠላት ቤት ንብረት ማንኛውንም ሥጋዊና መንፈሳዊ ኹኔታ ሳይለይ፤ በኹሉም ዐይነት ይመጣልና ትዕግሥትን የዘወትር ገንዘብ ያደረገ ከጥፋት ይድናል፤ ከወጥመዱ ያመልጣል እንጂ ቍጡ ብስጩ ሰው ሊያልፈው አይችልም። ፈተና፤ ራስን ወገንን ወይም ገንዘብን በመውደድ ይመጣል።

፬፤ ምንጮቹ ግን የተወሰኑ አይደሉም ኾኖም ትዕግሥትን ጋሻ አድርጎ የሚከራከር ያሸንፈዋል። ከተከራካሪዎች ውስጥ ጥቂቶቹ ከነሱም በላይ በስውርና በግልጥ መሪያቸውን ተከትለው የፈጸሙት ቅዱስ ተግባር ባጭሩ ከዚህ ተጠቅሶዋል።

፭፤ ሀ) አዳም ሰባተኛው ትውልድ ሄኖክ በዘመኑ ከነበሩበት ሰዎች መሓከል በጊዜው የገጠመውን ኹሉ ታግሦ እግዚአብሔርን በመልካም ስለ አገለገለው፤ እግዚአብሔር ሞትን ወደማያይበት ቦታ ወጣው።

ለ) ኖኅ ሰባት ትካት መሓከል ይሠራ ከነበረው ልዩ ልዩ ኅጢአት ተጠብቆ ተግዳሮታቸውንም ታግሦ ስለ ተገኘ፤ እግዚአብሔር ከጥፋት ውሃ አዳነው፤ ለዓለምም አባት አደረገው።

፮፤ ሐ) አብርሃም በሀገር ባባት በሚስት በልጅ ፍቅር ተፈተነ፤ ነገር ግን ሃይማኖት በትዕግሥት ለሥራ ስለ ረዳችውና በኹሉም ታማኝ ኾኖ ስለ ተገኘ፤ እምነቱ ጽድቅ ኾኖ ተቄጠረለት። ያዕ ምዕ ፪ ቍ ፳፩ - ፳፬። ፲፩ ፩ - ፲፭። የእግዚአብሔር ወዳጅ የሕዝብና የአሕዛብ አባት ተባለ።

መ) ኢዮብ በራሱ በልጆቹ በከብቱና በሚስቱ ተፈተነ ነገር ግን በኹሉም በደል አልተገኘበትም። ስለዚህ በእግዚአብሔርና በመላእክት ዘንድ ተመሰገነ። ሐዋርያትም እንደ ኢዮብ ያለ ትዕግሥት የሚታገሡትን ሰዎች እናመሰግናቸዋለን ብለው የትዕግሥት መሪነቱን ገልጠው ክርስቲያን ኹሉ እሱን እንዲከተሉ አስተማሩ። ኢዮብ ምዕ ፪ ቍ ፩ - ፲።

፯፤ ሠ) ዳዊት በሳኦል በልጆቹ በራሱም ዐሳብ ተፈተነ በራሱ ኅጢአት የመጣበትን በንስሓ፤ በሳኦልና በልጆቹ የመጣበትን ትዕግሥት አርቆ የእግዚአብሔር ታማኝ ኾነ። ፪ ሳሙ ምዕ ፲፪ ቍ ፩ - ፳። ራሱ ዳዊት ከኅጢአቴ ኹሉ አዳንከኝ ለሰነፎች መዘባበቻ አደረግኸኝ፤ ነገር ግን አንተ ፈጥረኸኛልና መልስ ለመስጠት አፌን አልከፈትኩም፤ ትዕግሥቴም ታንታ ያገኘሁት ነው ብሎዋል እግዚአብሔርም ዳዊት እንደ ልቤ የታመነ ነው ሲል መስክሮለታል። መዝ ምዕ ፴፱ ቍ ፱። የሐ ሥራ ምዕ ፲፫ ቍ ፳፪።

፰፤ ረ) ክብር ምስጋና ይግባውና በትዕግሥት ሰውነታችንን ገንዘብ ማድረግ እንድንችል ሸክም የከበዳችሁ ኹሉ ወደኔ ኑ እኔ አሳርፋችኋለሁ ሲል የጠራን አምላካችን ኢየሱስ ክርስቶስ አይሁድ መከራ ሲያጸኑበት አልተቀየመም ሲደድቡትም አልተሳደበም። በግ ጠጕሩን ሲሸልቱት ከሌሊት ቍር ከመዓልት ሐሩር የምድንበትን ጠጕሬን ለምን ትሸልቱኛላችሁ ብሎ እንደ ማይናገር ሲወጉት ሲቸነክሩት ሲገፉት ሲገርፉት ሲተፉበት በምን ዕዳየ ነው ብሎ አልተናገረም። ፩ ጴጥ ምዕ ፪ ቍ ፳፫። ማቴ ምዕ ፲፩ ቍ ፳፰።

፱፤ ሲቻለውም አባት ሆይ የሚሠሩትን አያውቁምና ይቅር በላቸው ብሎ ጸለየላቸው። ሉቃ ምዕ ፳፫ ቍ ፴፬። እንጂ በቅላ አልዘለፋቸውም። በመቅሠፍትም አልገረፋቸውም። ስለዚህም ኑ ተከተሉኝ ብሎ እንደ ጠራን ልንከተለው በፈለግን ጊዜ ሰይጣን ድል እንዳይነሣን ሥጋ ደካማ ነው መንፈስ ብርቱ ነውና ወደ ፈተና እንዳትገቡ ትጉ ጸልዩ ብሎ ከፈተና ለማምለጥ ብንፈልግ አስቀድሞ በጸሎት መከላከል እንዲገባን። ማቴ ምዕ ፳፮ ቍ ፵፩። ፈተናው እንደ ወጥመድ ድንገት ቢደርስብን ግን በግዕግሥት መታገልና ማሸነፍ እንዲገባን ሰፊ መንገድ አለ ፍጻሜውም ጥፋት ነው። ወደሱ የሚገቡ ብዙዎች ናቸው። ወደ ሕይወት የምትወስደው ጠባብ በር ጭንቅ መንገድ አለች ወደሷ የሚገቡ ጥቂቶች ናቸው።

፲፤ ስለዚህ ወደ ጠባቡ በር ለመግባት በርቱ ክፉዎች ሰዎች መከራ ሊያመጡባችሁ ከሀገር አስወጥተው ቢሰዱዋቸው ደስ ይበላቸው። ከእናንተ አስቀድሞ የነበሩት ነቢያትንም እንዲሁ አድርገዋቸዋልና ቢሰድቧችሁ በስሜ ስለ አመናችሁ ቢጠሉዋችሁ እንደ ክፉ አድራጊ ክፉ ስም ቢያወጣላቸው ዋጋቸው በሰማይ ነውና ደስ ይበላችሁ። ማቴ ምዕ ፭ ቍ ፲፩ ፲፪። ፯ ፲፫ ፲፬።

፲፩፤ ዓለም ወገኖቹን ይወዳል። እናንተ ግን እኔ ከዓለም መረጥኳችሁ እንጂ፤ ከዓለም አይደላችሁም፤ ስለዚህ ዓለም አይወዳችሁም። ዓለም እኔንም ወዶ ቃሌንም ጠብቆ ቢኾን እናንተም በወደደ ቃላችንም በጠበቀ ነበር። ዮሐ ምዕ ፲፭ ቍ ፲፯ - ፳፩።

፲፪፤ ነገር ግን እኔ ዓለሙን ድል ነስቼዋለሁና እናንተም ጽኑ በትዕግሥታችሁ ነፍሳችሁን ታገኛላችሁ ብሎ አስተምሮናል። ዮሐ ምዕ ፲፮ ቍ ፴፪። መከራን የሚታገሱ መንግሥተ ሰማያትን ይወርሳሉ። ስለዚህ እኛ ኹላችን ትዕግሥትን ማጥናት አለብን። ነገር ግን በቀናችው ሃይማኖት በበጎ ምግባር ጸንተን መከራን ብንታገሥ ነው እንጂ፤ ኅጢአት ሠርተን በፍርድ የመጣብንን መከራ ብንታገሥ ዋጋ የለንም። ፩ ጴጥ ምዕ ፪ ቍ ፳።

፲፫፤ በመልካም ሥራ ላይ የመጣባቸውን መከራ የሚታገሡ የእግዚአብሔር ኅይሉ ጌትነቱ ቸርነቱ ይገለጽባቸዋልና ብፁዓን ናቸው። ኹላችንም በትዕግሥት የሚገኘውን ብፅዓን ለማግኘት እግዚአብሔር ይርዳን። አሜን።

ጥያቄ።

፩፤ ትዕግሥት ማለት ምንድን ነው?

፪፤ ስለ ትዕግሥት መሪ ቃል ማነኛው ነው?

፫፤ የትዕግሥት አብነቶች እነማን ናቸው?

፬፤ ሄኖክ ለአዳም ስንተኛው ትውልድ ነው?

፭፤ የሄኖክ ሥራው ምንድን ነው?

፮፤ ሄኖክ ሞትን አይቶአል ወይ?

፯፤ ኖኅ ምን አደረገ?

፰፤ የአብርሃም ታሪክ እንዴት ነው?

፱፤ ዳዊት ምን አድርጓል?

፲፤ እግዚአብሔር ስለ ዳዊት ምን አለ?

፲፩፤ ኢዮብ በድሎዋል ወይ?

፲፪፤ ስለ ኢዮብ በመጽሐፍ ቅዱስ ምን ተነግሮዋል?

፲፫፤ ጌታችን ኢየሱስ ክርስቶስ ምን አደረገ?

፲፬፤ ስለ ትዕግሥት የሰጠው መሪ ቃል የትኛው ነው?

፲፭፤ ኅጢአት እየሠሩ መከራን ቢታገሡ ያጸድቃል ወይ።

ምዕራፍ ፴፪።

ንስሓ።

፩፤ ንስሓ የግእዝ ቃል ነው ትርጓሜውም፥ ጸጸት ማለት ነው። ጸጸትነቱ ግን ሰው በሠራው ኅጢአት ተጸጽቶ ኅጢአቱ ይሰረይለት ዘንድ እግዚአብሔርን በኅዘን ሲለምን ነው እንጂ የጕልማሳ ሚስት ሳልቀማ የሰው ገነብ ሳልሰርቅ ቀረሁ ልሰርቅም ብሄድ ውሻ ጮኸብኝ ባለቤት ነቅቶብኝ ባዶ እጄን መጣሁ ብሎ የሚያደርገው ጸጸት አይደለም።

፪፤ ስለ ንስሓ ከልዑል እግዚአብሔር የተሰጠን መሪ ቃል ነስሑ እስመ ቀርበት መንግሥተ ሰማያት። መንግሥተ ሰማያት ቀርባለችና ንስሓ ግቡ የሚለው ነው። ማቴ ምዕ ፬ ቍ ፲፯። በመጽሐፍ ቅዱስ መንግሥተ ሰማያት የሚለውን ቃል ባገኘን ጊዜ ኹለት ነገሮችን እንመለከታለን።

፫፤ አንደኛ ዓለም ሳይፈጠር እግዚአብሔር ለወዳጆቹ ያዘጋጀውን ዐይን ያላየውን ጆሮ ያልሰማውን የሰው ልቦና ያላሰበውን ዘለዓለማዊውን ሕይወት ያመለክታል። ኹለተኛ ለዘለዓለማዊው ሕይወት መገኛ የኾነውን አምላካችን ኢየሱስ ክርስቶስን ያመለክታል። ስለዚህ ዘለዓለማዊውን ሕይወት ለመውረስና የሕይወት ራስ የኢየሱስ ክርስቶስ መቅደስ ለመኾን በንስሓ ከኅጢአት መንጻት ያስፈልጋል። ማቴ ምዕ ፲፫ ቍ ፲፩ - ፵፬። ፳፭ ፴፬ ሉቃ ምዕ ፲፯ ቍ ፳፩።

፬፤ ንስሓ ያደፈ ልብስን እንደ ማጠብ ከኅጢአት በኋላ የምትገኝ ናት እንጂ አስቀድሞ ድርን ጉርዶ እንደ ማግባት ከኅጢአት በፊት የምትገኝ አይደለችም።

፭፤ ንስሓ አንደኛው በራስ ሕሊና ራስን ወቅሶ ፪ኛ በመምህራን ትምህርት ደንግጦ ይፈጸማል። በመምራን ትምህርት እንደ ዳዊት እንደ አክአብ በራስ ሕሊና ራስን መውቀስ እንደ ቅዱስ ጴጥሮስ ነው። ዳዊት የኦርዮንን ሚስት ቀምቶ ከዚህም በላይ ኦርዮንን በግፍ በማስገደሉ እግዚአብሔር በነቢዩ ዮናታን ቃል ገሠጸው ኋላም እስራኤልን በማስቄጠሩ በመልእክተኛው በጋድ ቃል ወቀሰው። ዳዊትም በፊትም ኾነ በኋላ ከነቢያት በደረሰው ተግሣጽና ምክር ደንግጦ በሠራው ኅጢአት ተጸጽጦ ንስሓ ገባ። እግዚአብሔርም ንስሓውን አይቶ ይቅር አለው። ፪ ሳሙ ምዕ ፲፪ ቍ ፩ - ፲፫። ፳፬ ፩ - ፲፰።

፮፤ እንዲሁም አክአብ በናቡቴ ላይ የግፍ ሥራ በሠራ ጊዜ በነቢዩ በኤልያስ ቃል ገሠጸው። አክአብም በሠራው ስለ ደነገጠበት እግዚአብሔር ድንጋጤውን አይቶ በዘመኑ መከራ አላመጣበትም አለ። ፩ ነገ ምዕ ፳፩ ቍ ፩-፯ - ፳፱።

ቅዱስ ጴጥሮስም ጌታችን ኢየሱስ ክርስቶስ በተያዘባት ሌሊት ፈጣሪውን አላአውቅም ብሎ ፫ ጊዜ ከካደ በኋላ፤ ዶሮ ሲጮህ ዶሮ ሳይጮህ ፫ ጊዜ ትክደኛለህ ያለውን የአምላኩን ቃል ዐስቦ በሕሊናው ተወቅሶ መራራ ልቅሶ አለቀሰ። እግዚአብሔር ኢየሱስን ንስሓውን አይቶ ኅጢአቱን ይቅር ብሎ በጎቼን ጠብቅ ሲል የሐዋርያትን ሹመት ሰጠው የመንግሥተ ሰማያትን መክፈቻ እሰጥሀለሁ ሲል በቂሳርያ የሰጠውን ተስፋም ፈጸመለት። ማቴ ምዕ ፳፮ ቍ ፷፱ - ፸፭። ፲፮ ፲፱። ዮሐ ምዕ ፳፩ ቍ ፳፩ - ፲፯።

፯፤ ምንም ሰው በመምህራን ምክር ቢኾን ከራስ ሕሊና ለመወቀስም ቢኾን በሠራው ኅጢአት ተጸጽቶ ንስሓ ከገባ የእግዚአብሔር ይቅርታ ፈጥኖ ይደረግለታል። ንስሓ ፍጹም ትሕትናን ማሳየት ያስፈልጋታል። ስለዚህ ሰው እግዚአብሔር ለሾመለት ለካህኑ ኅጢአቱን ነግሮ ስርየት መቀበል ይገባዋል።

፰፤ ይህም በብሉይ እና በሐዲስ ኪዳን የጸና ሕግ ስለ ኾነ የበደለ ኹሉ በካህን ቃል የኅጢአቱን ስርየት ያገኛል። ኅጢአትን ለእግዚአብሔር እንጂ ለቄስ መንገር አይገባም ብለው የሚያስተምሩ አንድ አይታጡም። ነገር ግን ይህ ትምህርት ጌታችን ኢየሱስ ክርስቶስ ማነኛዪቱም ወገን ብትበድል ካህን ኅጢአቱን ባትተውለት ግን አይሰረይለትም ሲል በብሉይ ኪዳን ለነቢያት፤ በሐዲስ ኪዳን ለሐዋርያት የሰጠውን አምላካዊ ትእዛዝ የሚቃወም ስለ ኾነ፤ ትምህርቱ ከክርስትና ምንጭ የተገኘ አይደለም። ዘሌዋ ምዕ ፬ ቍ ፳። ዮሐ ምዕ ፩ ቍ ፳፪ - ፳፫።

፱፤ ኢትዮጵያ ግን ኹል ጊዜም በብሉይ ኪዳንና በሐዲስ ኪዳን ትምህርት የጐለመሰች እንደ መኾኗ መጠን ንስሓን እንደ እግዚአብሔር ትእዛዝ ትፈጽማለች። የንስሓ ጥምቀት በዕንባ መታጠብ ነው።

፲፤ ስለዚህ ስለ ፈውስ ሕሙማን ከሚደረገው ማየ ምንዛኅ በቀር ኹለተኛ ጥምቀት የለም። የክርስቶስ መስቀሉ አንድ ጊዜ እንደ ኾነ፤ ከርስቲያንም ጥምቀት አንድ ጊዜ ብቻ ናት። ኹለተኛ ጥምቀት የሚያደርጉ መንፈስ ቅዱስ በቅዱስ ጳውሎስ አድሮ ምእመናን አንድ ጊዜ ከተጠመቁና መንፈስ ቅዱን ከተቀበሉ በኋላ ኹለተኛ ሊጠመቁ አይገባም ሲል ያዘዘውን ኹለተኛ ጥምቀትን ማሰብ ወልደ እግዚአብሔርን እንደ ገና ለመስቀል እንደ ማሰብ መኾኑን ያስተማረውን መተላለፍ ነው። ዕብ ምዕ ፮ ቍ ፩ - ፮።

፲፩፤ የንስሓ ጥምቀት ነቢዩ ዳዊት ሌሊቱን ኹሉ ዐልጋዬን በዕንባዬ አጥባለሁ። ምንጻፌንም በዕንባዬ አርሳለሁ እንዳለው በአንብዐ ንስሓ መታጠብ ነው እንጂ ሌላ ጥምቀት የለም። መዝ ምዕ ፮ ቍ ፮። በንስሓ ጊዜ ሰው ኹሉ የማይገባ ሥራ ሠርቶ ከእግዚአብሔር መለየቱን ከመንግሥተ ሰማያት መውጣቱን እያሰበ ማዘን ማልቀስ ይገባዋል እንጂ፤ አግኝቼ ነበር፤ አጣሁ ተምጄ ነበር ፈታሁ ብሎ ማዘን ማልቀስ አይገባም።

፲፪፤ ወደ እውነተኛው ንስሓ ለመመለስ እንድንችል ደንጋዩን ልብ ከኛ አውጥቶ መንፈሳዊውን ልብ ይሰጠን ዘንድ እግዚአብሔርን እንለምነው።

ጥያቄ።

፩፤ ንስሓ ማለት ምንድን ነው?

፪፤ ለንስሓ የተሰጠ መሪ ቃል በመጽሐፍ ቅዱስ በየትኛው ክፍል ይገኛል?

፫፤ ንስሓ በምን በምን ይፈጸማል?

፬፤ የዳዊትና የአክአብ የጴጥሮስ ንስሓ አንድ ዐይነት ነው ወይ?

፭፤ ኅጢአትን ለቄስ መንገር ይገባል ወይ?

፮፤ ስለዚህ ከእግዚአብሔር የተሰጠ ትእዛዝ አለን?

፯፤ የንስሓ ጥምቀት ምንድን ነው?

፰፤ ፪ኛ ጥምቀት ይገባልን?

ምዕራፍ ፴፫።

ተዘክሮተ እግዚአብሔር።

፩፤ ተዘክሮተ እግዚአብሔር ማለት እግዚአብሔርን ማሰብ ማለት ነው። እግዚአብሔርም ማለት በግእዝ ቋንቋችን ሰማይንና ምድርን ባሕርንና የብስን የሚታየውንና የማይታየውን ኹሉን የፈጠረ ኹሉን ቻይ አምላክ ማለት ነው። በዕብራይስጢ ይህ ቃል የሆዋ ሻዳይ ይባላል አምላክን ማሰብ ለአምላኪዎች የበለጠውን ጥቅም የሚሰጥ ሲኾን ለተመላኪው ከምስጋና በስተቀር የሚያተርፍለት ነገር የለም።

፪፤ ማነኛውም ፍጡር በተለይም ሰው አምላኩን ፈጣሪውን በማነኛውም ጊዜ ማሰብ እንደሚገባው ስትቆምም ስትቀመጥም ስትነሣም ስትተኛም እግዚአብሔር አምላኽን ማሰብን አትዘንጋ የሚል ትእዛዝ በሕግ ተጽፏል። በዚህ ትእዛዝ መሠረት ፍጡር ኹሉ ማነኛውንም አስቸጋሪ ነገር ለማራቅ ወይም እንዳይደርስበት ለማድረግ እንዲሁም በተደረገለት ለማመሰገን ለጸሎትም ኾነ ለምስጋናም አምላኩን ያስባል። ዘዳ ምዕ ፮ ቍ ፮ - ፯።

፫፤ አምላክ ሲባል አረማውያን ትምህርት በሌለው የአምላክን ናፍቆት ብቻ በያዘ ልቡና የሚያመልኩት የሚጠሩት ሳይገባው ጸሎትንና ምስጋናን የሚያቀርቡለት፤ በልዩ ልዩ ዐይነት ምሳሌ እየተመሰለ በልዩ ልዩ ዐይነት መልክ ከንጨት ከድንጋይ የተፈለፈለ ጣዖት አይደለም።

፬፤ በዚህ ዐይነት የተከናወነ የእጅ ሥራ ኹሉ ዐይን ላለው የማያይ ጆሮ ሳለው ለማይሰማ አፍንጫ ሳለው የማያሸት እጅ ሳለው የማይዳስስ እግር ሳለው የማይሄድ መላወስ መንቀሳቀስ የማይቻለው ወዳጁን የማይጠቅም ጠላቱን የማይጐዳ ከንቱ ነገር ነው። እሱ አምላክ አይደለም። ሠሪውና ሥራውም ከንቱዎች ስለ ኾኑ አብረው ያልፋሉ ይጠፋሉ። መዝ ምዕ ፻፲፭ ቍ ፬ - ፰።

፭፤ ሕያው ባሕርይ እግዚአብሔር አምላክ ግን አልነበረውም ያልኖረውን ማንኛውንም ፍጥረት ካለመኖር ወደ መኖር አምጥቶ መፍጠርና ማሳለፍ የሚቻለው ስለ ኾነ ኹሉን አሳልፎ ለዘለዓለም ይኖራል። ፍጥረት ኹሉ እንደ ጥላ ያልፋል እንደ ሣር አበባ ይረግፋል። ሰማይና ምድር እንደ መጋረጃ ይለወጣሉ፤ እንደ ወረቀት ይጠቀለላሉ። እሱ ግን መቼም መች አያልፍም አይለወጥም፤ ትናትና ዛሬ ነገም እሱ ነው። ይህ ጊዚኤ ነበረ ይህን ጊዜ ተገኘ እስከዚህ ጊዜ ይኖራል፤ ከዚህ ጊዜ በኋላ ያልፋል ሊባል አይቻልም።

፮፤ ክርስቲያናዊ ኹሉ ይህን ኅያልና ገናና አምላክ ብቻ ያመልካል ለሱ ብቻ ይሰግዳል፤ በአምልኮ ጸሎትም የሱን ስም ብቻ ይጠራል። መዝ ምዕ ፻፪ ቍ ፳፭ - ፳፮።

፯፤ ኢትዮጵያ ከውነተኞንች ክርስቲያኖች አንዲት ናትና በሃይማኖትም ተቀዳሚነት ያላት ናት። ስለዚህም ከቅዱሳን አበው በተቀበለችው እምነት መሠረት እግዚአብሔር አምላኳን በጊዜው ኹሉ ታስባለች ቅዱስ ስሙንም በጸሎት በአምልኮት ትጠራለች፤ አመሰግንሀለሁ አመሰግንሻለሁ ማለትን የተደገፈው የምስጋና ብድር መከፋፈል ከራስ እስኪወለድና ደኅና ዋልክ ደኅና ዋልክ ደኅና ዋል ደኅና ዋል ደኅና እደር ደኅና እደር የሚለው ግልጥ ትርጓሜና ስሜት የሌለው እንግዳ ባህል እስኪፈጠር ድረስ ኢትዮጵያ ሥራዋን ኹሉ በእግዚአብሔር ስም ብቻ ስትሠራ ኖራለች። በአገር ቤት ዛሬም አልተለወጠም፤ አጠራሩም እንደሚከተለው ነው።

፰፤ (ሀ) ሀይማኖትና ተስፋ ደም አርግቶ የሚፈጥረው አምላክ የሚሳነው ነገር የለምና ለኔ የፈጠረኝ አማልክ እሱ ያውቅልኛል።

ለ) ምስጋና እንደ ምን አደርክ እግዚአብሔር ይመስገን ደኅህና ነኝ። የሕይወት ኑሮ አለኸን ለፈጣሪዬ ክብር ምስጋና ይድረሰው አዎን።

ሐ) ጸሎት። ደኅና ያዋልክ አምላክ ደኅና አሳድረኝ ደኅና ያሳደርክ አምላክ ደኅና አውለኝ አንተ የቸርነትኽን ሥራ ሥራልኝ።

(መ) በረከት። በስመ አብ ወወልድ ወመንፈስ ቅዱስ ፩ አምላክ፤

፱፤ ሥላሴ ባርኩት። እግዚአብሔር ይባርክልን።

(ሠ) ሐውጾ ድውይ። ድውይን መጐብኘት እግዚአብሔር ይማርኽ፤ እንኳን እግዚአብሔር ማረኽ፤ እንኳን ለፀሓዩ አበቃኽ።

(ረ) እስረኛ መጠየቅ። እግዚአብሔር ያስፈታኽ እግዚአብሔር ይርዳኽ እንኳን እግዚአብሔር አስፈታኽ።

ሰ) አዘነተኛን ማጽናናት። እግዚአብሔር ያጥናኽ፤ እግዚአብሔር ያስችልኽ።

፲፤ ቀ) የተጐዳን መጠየቅ። እግዚአብሔር ርጥባን ያውርድልኽ፤ የጠፋውን ይተካልኽ። ይህ የገንዘብ ጥፋት ሲኾን ነው።

(በ) ፍርድን ለእግዚአብሔር መስጠት። እግዚአብሔር ይይልኽ፤ እግዚአብሔር ይፍረድ ወይም ያፈራርደን።

(ተ) ምስክር። አንድም ጥፋት እንደሌለብኝ እግዚአብሔር ምስክር ነው። ዘወትር እንድ እማሰብኽ እግዚአብሔር ምስክር ነው።

(ኅ) መጪ ተስፋ። የምድርን እንጂ የሰማዩን እግዚአብሔር ያውቃል። የዛሬውን እንጂ የሚመጣውንስ እግዚአብሔር ያውቅልኛል።

፲፩፤ (ነ) ምኞት። ይማርኽ እግዚአብሔር ያኑርኽ።…..ውስጠ ታዋቂ ነው።

(አ) የታወቀን ነገር አንድ ሰው ለመደበቅ ሲሞክር ሌላው ያወቀበት እንደ ኾነ ማወቁን ለመግለጥ የሚነገር ቃል።…..በእግዜር አገውኛ ይባላል።

(ከ) የደብዳቤ አጻጻፍ።…..ለክቡር አቶ እገሌ መድኅኔ ዓለም ጤና ይስጥልኝ እንደ ምን ሰንብተሃል እኔ፤ እግዚአብሔር ይመስገን ደኅና ነኝ።

፲፪፤ (ወ) የፍርድ አቤቱታ። እግዚአብሔር ያሳይዎ ክርስቶስ ያመልክትዎ።…..መላኩ ይንገርዎ፤ ጌታዬ ሆይ፤ በደሌን አይተው እውነተኛውን ፍርድ ይስጡኝ ስለ እግዚአብሔር ብለው እውነተኛውን ፍርድ ይስጡኝ።

(ዐ) ፍርድ።…..ፍትሕ ይጠብቅ፤ ወንጀለኛን ያውድቅ፤ ባደላ ያድላበት በአመጠኛ ሰይፍ ሞት ይዘዝበት።…..ውስጠ ታዋቂ ነው።

ዘ) ምስክርነት። ስማ ምስክር ነው። ነፍሴን በውነት መስክሬ እንዳወጣት ያድርገኝ። በዚህ ጊዜ እግዚአብሔር ውስጠ ታዋቂ ነው።

፲፫፤ (የ) ማኅበራዊ የሙግት ሥራት። ዳኛ እግዜር አቶ እገሌ ስለ በደለኝ በኋት ደንብ ዳኘኝ።…..አቶ እገሌ በኋት አምላክ ተዳኝ። አስተውል ዳኛ እግዜር ማለት ዳኛ እግዚአብሔር ነው ማለት ነው።

፲፬፤ ኋት ማለትም አኅው አኅው የሚሉትን የግእዝ ቃላት በውስጡ ጠቅሎ ወንድማማቾች እትማማቾች ማለት ስለ ኾነ፤ በኋት ደንብ በኋት አምላክ ማለት በወንድማማቾች በእትማማቾች ደንብ በወንድማማቾች በእትማማቾች አምላክ ተዳኝ ብሎ ዳኛ እግዜር ያለውን ቃል ሲተረጕም ማኅበረ ሐዋርያትን የሚያስታውሱ፤ የቤተ ክርስቲያን ገዥ ክርስቶስን የሚያስተምር ነው።

፲፭ (ደ) መማፀን። ወንድም ከወንድሙ ቢጣላ ዳኛ ወዳለበት ያማፅነዋል። ርስ፤ ተብዳዩ በዳዩን የመሪውንና የፈጣሪውን ስም እየጠራ ያማፅነዋል። ማለት፤ በንጉሥ አምላክ በኃይለ ሥላሴ አምላክ አቶ እገሌ ከስሼሀለሁ አትሂድ ይለዋል።….አስተውል ይህ አነጋገር መሪው ከፍጡራን መካከል የተመረጠ ቢኾም መርጦ ባነገሠው መሪ አድሮ ሕዝቡን የሚያስተዳድር እግዚአብሔር መኾኑን የሚያስረዳ ነው።

፲፮፤ (ገ) መሓላ። ሰው ኹሉ ማነኛውንም ነገር እውነት መኾኑን ሌላው እንዲረዳለት፤ ወይም ሰው ማነኛውንም ዐሳብ ለመፈጸም ከልቡ ቄርጦ መነሣቱን ለመግለጥ፤ የእግዚአብሔርን ስም ጠርቶ ቃሉን በመሓላ ሲሰጥ ሕያው እግዚዒአብሔር ነው ዘወትር በጸሎቴ እንደማስባችሁ ልጁ ኢየሱስ ክርስቶስ ባስተማረኝ ትምህርት መሠረት የማመልከው እግዚአብሔር ምስክሬ ነው ይላል።

፲፯፤ (ጠ) ይቅርታ። ወንድሙ ተጣልቶ አንደኛው በደሉን ዐውቆ ይቅርታ ሲጠይቅ ወንድሜ ማረኝ ቢለው ተጠያቂው ይቅር ስለ እግዚአብሔር በማለት ዕርቁን ይፈጽማል። ይህም የጌታችን የኢየሱስ ክርስቶስን ትምህርት የሚያሳስበን ነው። ማቴ ምዕ ፮ ቍ ፲፬።

(ጰ) ትምክሕት።…… ማንም ሰው ሙሉ ሕሊናውን በፈጣሪው ላይ አድርጎ በሚሠራው ሥር ልበ ሙሉነቱን ሲገልጥ እኔ የእግዚአብሔር ባሪያ ምንም ነገር ከቶ አልፈራም ይላል። ዳዊትም በሞት ጥላ ውስጥ እንኳን ብሄድ አንተ ከኔ ጋራ ነህና ክፉውን አልፈራም ያለው ቃል ይህንኑ የተመረኰዘ ነው። መዝ ምዕ ፳፫ ቍ ፬።

፲፰፤ (ጸ) ምክር። አባት ልጁን ወደ መልካም ጠባይ ሲመራ ልጄ ሆይ ሰው ጠላ እግዚአብሔር ጠላ ሰው ወደደ እግዚአብሔር ወደደ ነውና እግዚአብሔር እንዲወድህ ለወንድምኽ መልካም አድርግ ይለዋል።

አስተውል፤ ጠላ ወደደ በሚሉት አንቀጾች ውስጥ ማለት የሚለው ቃል ውስጠ ታዋቂ ኾኗል።

፲፱፤ (ፀ) መራገምና በደልን ለእግዚአብሔር መስጠት። ማንም ሰው ሲገፋና ሲበደል በራሱ የመጣውን በደል ፍርዱን ለእግዚአብሔር ሰጥቶ ለብዙ የሚተርፍ ሲኾን በመርገም ይወስነዋል። ይህም እግዚአብሔር ይይልህ እግዚአብሔር ይፍረድብህ፤ እግዚአብሔር ያጥፋህ፤ እንደ ማለት ነው። ይህ አደራረግ አንጥረኛው እለ እስክንድሮስ ብዙ ሣቀየኝ፤ እግዚአብሔር እንደ ሥራው ብድሩን ይስጠው፤ የሰላም አምላክ፤ ሰይጣንን ከእግራችሁ በታች ይጣለው ይቀጥቅጠው። እግዚአብሔር ይይልህ ካለው ከሐዋርያው ጳውሎስና ከሊቀ መላእክት ቅዱስ ሚካኤል አነጋገር ጋራ ይተባበራል። ሮሜ ምዕ ፲፮ ቍ ፲፱። ፪ ጢሞ ምዕ ፬ ቍ ፲፬። ይሁዳ ምዕ ፩ ቍ ፱።

፳፤ (ፈ) በረከት። ሰው ኹሉ ያባትነትን ደረጃ ሲያገኝ ልጆቹን ይባርካል። የሚባርካቸውም በእግዚአብሔር ስም ነው። አባቶች በመንፈሳዊውም ኾነ በሥጋዊ ዓላማ በእግዚአብሔር ስም ለልጆቻቸው የሚሰጡት በረከት ከፍ ያለ ዋጋ ያለው ነው። ይህም እግዚአብሔር ይስጥኽ እግዚአብሔር ይባርክኽ።

፳፩፤ እግዚአብሒር ያክብርኽ በመሰለውም ኹኔታ ይፈጸማል። አፈጻጸሙም፤ ይህችን አገር ላንተ ካንተም በኋላ ለዘርኽ እሰጣታለሁ ያለኝ እግዚአብሔር አምላክ ይባርክኽ እግዚአብሔር አምላክ ዘርኽን እንደ ሰማይ ኮከብ እንደ ባሕር አሸዋ ያብዛው። በረከትኽ ከሰማይ ጠል ከምድር ስፋት የበዛ ይሁን። በሎዛ የታየኝ አምላኬ እነዚህን ልጆች ይባርካቸው። እግዚአብሔር ለሄኔሴፎሩ ወገን ቤት።……ይቅርታን ይስጥ። ኹሉ የሚገኝባት የእግዚአብሔር ሰላም ከሁላችን ጋራ ትኹን ባለው፤ በአብርሃም በይስሐቅ በያዕቆብ በጳውሎስ ንግግር አንጻር ይፈጸማል። ልዑል እግዚአብሔር ሙሴንና አሮንን ሕዝቡን በእግዚአብሔር ስም ባርኳቸው ብሎ ስላዘዛቸው አባቶቻችን ልጆቻቸውን ሲባርኩ ኖረዋል ሲባርኩም ይኖራሉ። ዘፍ ምዕ ፳፯ ቍ ፳፮ - ፴። ፵፰ ፲፭ - ፲፯።

፳፪፤ (ፐ) ጸሎትና ፍትሐት። ጸሎትና ፍትሐት አበው ለውሉድ መምህራን ለደቀ መዛሙርቶቻቸው ወንድም ለወንድሙ በጠቅላላውም ካህናት ለሕዝበ ክርስቲያን የሚያደርጉት ነው። ይህም እግዚአብሔር አምላክ ሆይ ሕዝብኽን አድን፤ ርስትኽንም አክብር ጠብቃቸው፤ እስከ ዘለዓለሙም ከፍ ከፍ አድርጋቸው፤ እግዚአብሔር ይፍታ እንደ ማለት ነው። መዝ ምዕ ፳፰ ቍ ፱።

፳፫፤ መሠረቱም አባት ሆይ በስምኽ ጠብቃቸው፤ በውነትህም ቀሳቸው፤ ኅጢአቱን ይቅር ያላችሁት ይሰረይለታል፤ በምድር የፈታችሁት በሰማይ የተፈታ ይሆናል ያለው የጌታችን የኢየሱስ ክርስቶስ ቃል ነው። ማቴ ምዕ ፲፰ ቍ ፲፰። ዮሐ ምዕ ፲፯ ቍ ፲፩። ፳ ፳፫።

፳፬፤ ከዚህ በላይ ከሀ እስከ ፐ በተሰጠው አስተያየት መሠረት ኢትዮጵያ ተዘክሮተ እግዚአብሔርን ስትፈጽም ኖራለች። ይሄውም ሕዝቡ ከአባቶቹ ወርሶ በሙሉ ልማድ አድርጎ የሚፈጽመውን ባጭሩ አሳየሁ እንጂ በመምህራኑ አማካይነት ሕዝበ ክርስቲያኑ የሚፈጽመው የቁም ነገር ሥራ ብዙ ነው። ለተዘክሮተ እግዚአብሔር መሠረቱ ዘዳም ምዕ ፮ ቍ ፯። የተጻፈው ይህንንም እኔ ዛሬ የማዝዝህን ነገር በልብኽ ያዝ፤ ለልጆችኽም አጫውታቸው በቤትኽም በተቀመጥክ ጊዜ በመገድም በሄድክ ጊዜ በተኛኽም ጊዜ በተነሣኽም ግዚኤ እግዚአብሔር አምላክኽን ማሰብን አትዘንጋ ያለው የሕግ ቃል ነው።

፳፭፤ እግዚአብሔር በዚሁ ቃል ለመጠቀም ይርዳን። አሜን።

ጥያቄ።

፩፤ ተዘክሮተ እግዚአብሔር ማለት ምንድን ነው?

፪፤ እግዚአብሔር ማለት በግእዝ ቋንቋ ምንድን ነው?

፫፤ እግዚአብሔርን ለማሰብ የተወሰነ ጊዜ አለን?

፬፤ ትእዛዙስ ምንድን ነው?

፭፤ አረማውያን ከንጨትና ከድንጋይ የሚያዘጋጁት እውነተኛ አምላክ ይባላልን?

፮፤ እውነተኛው አምላክ የትኛው ነው?

፯፤ የሚታወሰውስ በምንድን ነው?

፰፤ ፍጥረት ያልፋል አምላክ እሳ?

፱፤ ኢትዮጵያ ተዘክሮተ እግዚአብሔርን እንዴት ትፈጽማለች?

፲፤ ከሀ እስከ ፐ የተዘረዘረውን አጥንተሀል?

፲፩፤ አስተማሪው በሐሳቡ አንዳንድ ነገሮችን ሊጠይቅ ይችላል?

ምዕራፍ ፴፬።

ምስጋና።

፩፤ ምስጋና ፍጡር ኹሉ ለፈጣሪው ተገቢ የኾነ ምስጋናን በየጊዜው ያቀርባል። ልዑል እግዚአብሔርም ከፍጡራኑ የሚሻ ምስጋና ብቻ ነው። ሰለዚህም በተደረገላቸው ኹሉ ፈጣሪያቸውን በውነት አመስጋኞች ኾነው የተገኙ ኹሉ ብፁዓን ይባላሉ። መዝ ምዕ ፻፲፱ ቍ ፩።

፪፤ ከነዚህም ብፁዓን መካከል አንዲቱ እናት አገራችን ኢትዮጵያ ናት። ኢትዮጵያ ልዑል እግዚአብሔርን የፍጡራን ክብር በማይቀላቀልበት ልዩ አምልኮት ታመልከዋለች ቅዱስ ስሙንም ታመሰግነዋለች። በኢትዮጵያ የምስጋና ፍጻሜውና ልዩ ልዩ የምስጋና ስልት ሥነ ሥርዐት አለ። ይህም ቀጥሎ የተገለጠው ነው።

፫፤ (ሀ) የጊኢዜ ደንብ የሌሊት ምስጋና።

የሌሊት ምስጋና ሌሊት በቤተ መቅደስ እጃችሁን አንሥታችሁ እግዚአብሔርን አመስግኑት ተብሏልና የእግዚአብሔርን ሕግ የሚወድ በቀንም ኾነ በሌሊት ሕጉን የሚፈጽም ከውሃ ዳር በቅላ፤ ቅጠሏ እንደማይጠወልግ በየጊዜውም ፍሬዋን እንደምትሰጥ ዛፍ በመኾኑ፤ ስለ እውነተኛ ፍርድኽ አንተን አመስግን፤ ዘንድ በመንፈቀ ሌሊት እነሣለሁ እያለ ማነኛውም ክርስቲያናዊ ሰው ሌሊት ስውነቴን አንቅቼ ከልቤ ጋራ ተጨዋውቼ ሌሊት ያንተ ናት። ቀኑም ያንተ ነው። ስለዚህ ሌሊትና መዓልት ያመሰግኑሀል ብዬ አቤቱ በሌሊት ስምኽን ዐሰብኩ ሕግንም ጠበቅሁ በማለት የሚፈጽመው ከእንስሳት የሚለይበት ቅዱስ ቅዱስ ቅዱስ ብሎ በማመስገን እንቅልፍ የሌላቸው ትጉሃን መላእክትን የሚወዳደርበት ነው። መዝ ምዕ ፩ ቍ ፪ - ፬። ምዕ ፸፯ ቍ ፯። ፻፲፱ ቍ ፶፬ ና ፷፪። ፻፴፬ ቍ ፪።

፬፤ ስሙም መዝሙር ዘሌሊት ሰዓታት ዘሌሊት ትጋህ ሌሊት ተብሎ ይጠራል። አፈጻጸሙም ሰዓታት ዘሌሊት እግርን አስተካክሎ ወገብን አቅንቶ ቆሞ በዜማ ይዘመራል።

፭፤ መዝሙር ዘሌሊት እንደ መጀመሪያው ሥርዐት ኾኖ ጾም ቢኾን በመቋሚያ ዝማሜ ብቻ፤ በሌላው ጊዜ ጽናጽልና ከበሮ ተጨምሮበት፤ ንኡስና ዐብይ መረግድ፤ ንኡስና ዐቢይ ጽፍዓት በሚባለው የእጅ ሥራ እየተጨመረበት በልዩ ልዩ፤ የዜማ ስልት ጣዕም እየተለዋወጠለት ይዘመራል። መዝ ምዕ ፻፵፱ ቊ ፩ - ፱። ፻፶ ቍ ፬ ና ፭።

፮፤ ትጋሀ ሌሊት ግን እንደ ሰውዬው ችሎታ ከቁመትና ከስግደት ጋራ በለኆሳስ ይፈጸማል። ለኆሳስ ማለት የጩኸት ዜማ ድምፅ የሌለበት በልብና በከንፈር ኅብረት የሚፈጸም እንቅስቃሴ ነው። ይህ ኹኔታ ይህ ሕዝብ በከንፈራቸው ያቀርቡኛል በልባቸው ግን ከኔ በጣም የራቁ ናቸው ካለው በጣም የተለየ ኹኖ፤ አንተን ሳመሰግን ከንፈሮቼን ደስ ይላቸዋል፤ ከንፈሮቼ ደስ እያላቸው ስምኽን ያመሰግናሉ ያለውን የሚከተል መኾን አለበት። መዝ ምዕ ፷፫ ቍ ፭። ፸፩ ቍ ፳፫። ኢሳ ምዕ ፳-፱ ቍ ፲፫።

፯፤ (ለ) ስብሐተ ነግሐ የጧት ምስጋና ውሎ ማኅሌት የቀን ሙሉ ምስጋና ነው። ይህ ምስጋና እላይ ስለ መዝሙር ዘሌሊት በተናገርነው አኳኋን ይፈጸማል። ኹለተኛም ሰዓታት ዘመዓልት የሚባል አለ፤ ይህም በሰዓታት ዘሌሊት ዐይነት ይፈጸማል። ለነዚህ ምስጋናዎች መሠረታቸው ጧት ለምስጋና ባንተ ፊት ቆሜ ስዘምር እታያለሁ አምላኬ ሆይ ሰውነቴ አንተን ተጸምታለችና ማለት አንተን ናፍቃለችና ማልጄ ወዳንተ እገሠግሣለሁ ያለው ቅዱስ ቃል ነው። መዝ ምዕ ፭ ቍ ፪ ና ፫። ፷፫ ቍ ፩።

፰፤ (ሐ) ቅዳሴ። ይህ ምስጋና ቄሱ ኅብስቱን በጻሕል ወይኑን በጽዋዕ አድርጎ ፩ አብ ቅዱስ ፩ ወልድ ቅዱስ ፩ ውእቱ መንፈስ ቅዱስ ብሎ በአብ በወልድ በመንፈስ ቅዱስ ስም ኅብስቱ የክርስቶስ ሥጋ ወይኑ የክርስቶስ ደም እንዲኾን ኅብስቱን ወይኑን የሚባርክበት የሚያከብርበት እግዚአብሔር ኢየሱስ ክርስቶስም ይህ ኅብስት ሥጋዬ ነው እንኩ ብሉ፤ ይህ ጽዋዕ ደሜ ነው እንኩ ጠጡ ባለው መሠረት፤ ኅብስቱን ወይኑን ሥጋውን ደሙን የሚያደርግበት፤ ሥጋዬን የበላ ደሜን የጠጣ ከኔ ጋራ ይኖራል እኔም ከሱ ጋራ እኖራለሁ ስላለ፤ መእመናን ሥጋውን ደሙን በመቀበላቸው ምእመናንን የሚዋሐድበት ነው። ዮሐ ምዕ ፮ ቍ ፶፬ - ፶፯። ማቴ ምዕ ፳፮ ቍ ፳፯ -፴።

፱፤ በዚህ ጊዜ ቀሳውስት ዲያቆናት ከብሉያት ከሐዲሳት እንደ ጊዜው ኹኔታ አስፈላጊውን ጥቅስ እየመረጡ ኅብስቱ ወይን በጥንተ መልኩ እንደምናየው ኅብስተ ወይን ብቻ ሳይኾን በርግጥ የክርስቶስ ስጋ የክርስቶስ ደም መኾኑን ያምኑ ዘንድ ለምእመናን ያስተምሩበታል።

፲፤ (መ) ዝማሬና ዕጣነ ሞገር። ይህ ምስጋና ጌታችን ኢየሱስ ክርስቶ ለደቀ መዛሙርቱ ሥጋውን ደሙን በሰጣቸው ጊዜ ይህን በምታደርጉበት ጊዜ ኹሉ ማለት ሥጋዬን የምትበሉበት ደሜን በምትጠጡበት ጊዜ ኹሉ ሞቴን ትንሣኤዬን ዐስቡ ብሎ እንዳዘዛቸው፤ ቀሳውስት በቤተ መቅደስ መዘምራን በቅኔ ማኅሌት ነገረ መስቀሉን እየገለጡ የሚያቀርቡት ምስጋና ነው። በሐ በመ ተራ ቍጥር ለተገለጠው ምስጋና ሥርዐት መሠረቱ ጌታችን ኢየሱስ ክርስቶስ ዐሙስ ማታ በደቀ መዛሙርቱ መሓከል የፈጸመው ጥልቅ ረቂቅ ምሥጢር ነው። በቤተ ክርስቲያን የሚፈጸሙ የምስጋና ስልቶች ብዙዎች ናቸው። ነገር ግን ለመረጃ ያኽል የሰጠነው ይበቃል።

፲፩፤ እንዲሁም ከሕዝቡ አፍ በየወራቱ በየዓመቱ በየጊዜው በየሰዓቱ ለጊዜው ተመሳሳይ የኾነ ምስጋና ለልዑል እግዚአብሔር ይቀርባል። ይኸውም ባጭሩ በጥር ወር ወፌ በሶራው ላይ ወፌ በግምጃው ላይ ሻሽ አረፈረፈ፤ የማይ ውሃ ነሺ የበረሓ እያሉ የሚዘፍኑትንና እሱንም የመሰለው ኹሉ ነው። ይህንንም ዘፈን የሰማኹት በጐጃም ነው። በሌላውም አገር እንዳለ እንጃ። ይህንንም ዘፈን የሰማኹት በጐጃም ነው። በሌላውም አገር እንዳለ እንጃ። ምስጢሩም የሚከተለው ነው። ወፌ በሶራው ላይ ወፌ በግምጃው ላይ የሚለው ቃል፤ መኑ ውእቱ ዝንቱ ብእሲ መካሕ ዘይወጽእ እምኤዶም ቀይሐ አልባአሰ እምባሶር ኅይል ወግሩም በልብሰቱ። ቀይ ግምጃ ለብሶ ከኤዶምያስ የወጣ፤ በአለባበሱም እጅግ የሚያስፈራ ያ ጀግና ማነው? ሲል፤ ኢሳይያስ በትንቢት ባመለከተው በኢየሱስ ክርስቶስ ራስ ላይ መንፈስ ቅዱስ በርግብ አምሳል ወርዶ እንደ ተቀመጠ ያመለካል። ኢሳ ምዕ ፷፫ ቍ ፩። ማቴ ምዕ ፫ ቍ ፲፮።

፲፪፤ ወፌ ማለት በርግብ አምሳል የወረደ መንፈስ ቅዱስን ሲያሳይ በሶራው ላይ በግምጃው ላይ ማለት ደግሞ ቀይሐ አልባሰ እምባሶር ብሎ ነቢዩ እንዳመለከተው፤ ባሶር ማለት በግእዝ ቋንቋ ሥጋ ማለት ስለ ኾነ ምንም በዐማርኛ ባሶር የሚለው ቃል ሶራ ወደ ማለት ቢለወጥ ሶራ ማለት ቃላትን ከዚያውም ሥጋን ደምን የሚያመለክት ነውና ሰው ኾኖ የሚያመለክት ነው። የታየ ወልደ እግዚአብሔርን ጠቅሶ እንደ ማሳየት ያኽል ያመለክት ነው።

፲፫፤ ሻሽ አረፈረፈ የሚለው ቃልም፤ ከመ ዕፍረት ዘይውኅዝ እምር እሱ እስከ ጽሕሙ እንዲል፤ ከቀርነ ቃልም፤ ቅብዑ በራሱ ላይ የሚደፋው የክህነት ቅብዐት። ከራሱ እስከ ጽሕሙ ደርሶ፤ ከሻሹና ከኅባኔ መልበሱ ተርፎ ይታይ ከነበረው ከአሮን ክህነት ይልቅ ይፍጡራንን ቅብዐት የማይሻው የወልደ እግዚአብሔር ክህነት ብልጫ ያለው መኾኑን ያሳያል። መዝ ምዕ ፻፴፫ ቍ ፪ - ፬።

፲፬፤ የማይ ውሃ ነሺ የበረሓ የተባለው ቃልም ማይ ማለት በግእዝ ቋንቋ በጠቅላላው ውሃ ማለት ሲኾን፤ በጐጃም ልማድ ይህ ቃል (ማይ) በቤተ እግዚአብሔር ለመሥዋዕት የተቀደሰውንና የተቀዳውን ማይ ውሃ ስለሚያመለክት ጥምቀት በዮርዳኖስ ውሃ በተፈጸመው በወልደ እግዚአብሔር ጥምቅት መቀደሷን የሚያመለክት ነው። ማቴ ምዕ ፫ ቍ ፲፫ - ፲፯።

፲፭፤ ባጭር ለማስረጃ ያኽል ጥቂቱን ጠቀስን እንጂ፤ በኢትዮጵያ በልዩ ልዩ ድምጥ በልዩ ልዩ ስልት የእግዚአብሔር ቸርነት የሚነገርበት ረቂቅ ምስጢር የሚገለጥበት የእግዚአብሔር ምስጋናው ብዙ ነው።

ስሙን አመሰግነን ለቅዱሳኑ የሚሰጠውን ብፅዓን እንድናገኝ የአምላካችን ፈቃዱ ይሁንልን። አሜን።

ጥያቄ።

፩፤ ኢትዮጵያ በእግዚአብሔር ምስጋና የፍጡራንን ክብር ትቀላቅላለችን?

፪፤ የሌሊት ምስጋና ምን ምን ተብሎ ይከፈላል? አፈጻጸሙስ እንዴት ነው?

፫፤ የጧት ምስጋና ምን ይባላል? የቀን ምስጋናስ?

፬፤ ቅዳሴና ዝማሬ የሚባለውስ እንዴት ነው?

፭፤ ከሕዝቡ የሚሰማው ምስጋና እንዴት ያለ ነው?

፮፤ ወፌ በሶራው ላይ የሚለው ምን ያመልክታል?

፯፤ ሻሽ አረፈረፈ የሚለውስ ምን ያሳያል?

፰፤ የማይ ውሃ ነሺ የሚባለውሳ ምን ያስረዳል?

፱፤ ስለ ማይ ውሃ በጐጃም ምን ልማድ አለ?

ምዕራፍ ፴፭።

በዓላት።

፩፤ ኢትዮጵያ በእግዚአብሔር ስም ተገቢ በዓል ታከብራለች። የበዓል ትርጓሜው፤ ዕረፍት ክብር ደስታ ማለት ነው። ዕረፍት መባሉ ሰው ከሥጋዊ ድካም ስለሚያፍርበት ነው። ክብር መባሉ ለሰው ከሥጋዊ ሥራ በዓሉን ምክንያት አድርጎ ዐርፎ ከመዋሉ ይልቅ እንደ እግዚአብሔር ትእዛዝ በበዓሉ ቀን ዐርፎ በመዋሉ ክብር የሚያገኝበት ስለ ኾነ ነው። ደስታ መባሉም በዓሉን ምክንያት አድርጎ ዐርፎ ለጊዜው ሥጋዊ ተድላ ደስታን የሚፈጽምበት በኋላም የዘለዓለም ሕይወትን የሚወርስበት ስለ ኾነ ነው። ይኸውም በሳምንት በወር በዓመት የሚገኝ ቀን ነው።

፪፤ ለበዓል አከባበር ሥሩ መሠረቱ በደስታ በዓል አድርጎ የሚለው የእግዚአብሔር ቃል ነው። መዝ ምዕ ፻፲፰ ቍ ፳፯። በዓለም ልዩ ልዩ ክፍሎች ከዕንጨት ተፈልፍለው ከደንጊያ ተቀርጸው የተሰናዱ የማይጠቅሙ የማይጎዱ ልዩ ልዩ ጣዖታት ስለ ነበሩ ብዙ ደካሞች የእጅ ሥራ እንጂ አምላኮች አለመኾናቸውን ቢያውቁም አምላክን በመናፈቅ ብቻ በዓል ያደርጉላቸው ነበር። በኢትዮጵያ ግን ምንጊዜም ቢኾን በእግዚአብሔር ስም እንጂ በጣዖት ስም በዓል ማድረግ አልተጀመረም አልተሞከረም የለም።

፫፤ በዓላቱም የሚከተሉት ናቸው። በሳምንት ውስጥ የሰንበትን ቀን ታከብራለች። ሰንበት ስድስት ቀን ሥራኸን ሥራ በሰባተኛው ቀን ግን የእግዚአብሔር ሰንበት ነውና ዕረፍበት እንጂ አትሥራበት በሚለው ትእዛዝ መሠረት በሕገ ልቡና በሕገ ኦሪት በኢትዮጵያ ሰባተኛው ቀን ቅዳሜ ብቻ ሲከበር ኖሯል። በሕገ ወንጌል ግን ሰንበተ ክርስቲያን እሑድ ስለ ተጨመረችበት ሰንበታት ኹለት ኾነዋል። አከባበሩም ከቅዳሜ የእሑድ ከፍ ብሏል። ምክንያቱም ቅዳሜ ለሰው ልጆች ያስገኘችው ዕረፍት እንስሳት የማይለዩበት ሰው ከበሬና ከአህያ የማይሻልበት የነፍስ ነጻነት የማይገኝበት ሲኾን እሑድ ያስገኘችው ዕረፍት አካላዊ ቃል ሰው ኾኖ ሞቶ በተነሣበት ጊዜ የሰውን ልጆች ከወደቁበት በእግረ አጋንንት ሲጠቀጠቁ ከኖሩበት ከእቶን ገሃነም ስለ አስነሣቸውና ወደ አባቱ ስለ አቀረባቸው ከሰይጣን ቁራኛነት ከኅጢአት ባርነት ነሳ አውጥቶ የመንግሥቱ ወራሾች ስለ አደረጋቸውና በአንድ ጊዜ ከፍጡራን የተለየ የሥጋና የነፍስ ዕረፍትን ስለ አገኙባት ነው። ዘፀ ምዕ ፳ ቍ ፰ - ፲፪።

፬፤ ስለዚህም የቅዳሜ ዕረፍት ምድራዊ ሥጋዊ ሲኾን እሑድ የተገኘው ዕረፍት ምድራዊና ሰማያዊ ሥጋዊና መንፈሳዊ ዕጥፍ ድርብ ያውም እንደ ጥላ የሚያልፍ እንደ አበባ የማይረግፍ የማይሻር የማይለወጥ የማይፈርስ የማይናወጽ በመኾኑ ከቅዳሜ የእሑድ ሰንበትነት ዕጽፍ ድርብ ብልጫ አለው።

፭፤ የእሑድን ሰንበትነት የሚሽሩ ቅዳሜን የሚያከብሩ ወገኖች ይገኛሉ ለጥያቄም መልስ የሚያደርጉት እሑድን እግዚአብሔር በጥንተ ፍጥረት የሥራ መጀመሪያ ኋላም በትንሣኤው የሥራው መጨረሻ ሲያደርጋት ቅዳሜን ፊትም ፍጥረትን ፈጽሞ ኋላም በመቃብር ዐርፎባታልና ስለዚህ እሑድን መሻር ቅዳሜን ማክበር ይገባል የሚለው ነው። ዘፍ ምዕ ፪ ቍ ፩ - ፪።

፮፤ በዚህም ጊዜ ፊትም ዕረፍት መቼ ተፈጠረች፤ ኋላም ሙስና መቃብር መቼ ጠፋ የሞት ጥላና ጨለማ በአለበት በጥልቁ ጕድጓድ አኖሩኝ፤ ሞተው በመቃብር ከተጣሉ ከሙታን ጋራ ተቄጠርኩ ያለው ትንቢት መቼ ተፈጸመ ቢሏቸው በቂ መልስ አይሰጡም። የሚያስደንቀውም፤ ተቀበረ፤ ፫ ቀንም በመቃብር አደረ ያለው ቃል ርቋቸው በመቃብር አድርገው መቍጠራቸው ነው እንጂ እግዚአብሔር በሰባተኛው ቀን ከሥራው ዐረፈ የሚለው ቃል የሚያመለክተው እግዚአብሔር በሰባተኛው ቀን፤ ዕረፍትን መፍጠሩን በእግዚአብሔርም ዘንድ ሠራና ዐረፈ በማለት መሓከል ልዩነት አለመኖሩን ለመግለጥ እንደ ኾነ አለማመናቸው አያስደንቅም ነበር። መዝ ምዕ ፹፰ ቍ ፫ - ፮። ማር ምዕ ፪ ቍ ፳፯።

፯፤ ነገር ግን ይህ ዐፈጻጸም ማለት እሑድን መሻር ቅዳሜን ማክበር ክርስቶስንና ክብሩን የዘለዓለም ዕረፍቱንና መንግሥቱን ጠልቶ ከክርስትና ወጥቶ ክርስቲያናዊ ነኝ ማለትን ትቶ ካልኾነ በቀር መግነድ አይገኝለትም።

፰፤ ኢትዮጵያ ወበእሑድ ሰንበት ጌሠት ማርያም መግደላዊት። በእሑድ ሰንበት ማርያም መግደላዊት ገሥግሣ ወደ መቃብር ሄደች፤ ደንጊያው ተነሥቶ መቃብሩ ተከፍቶ በመቃብሩም ውስጥ ኹለት መላእክት አግኝታ ከአፋቸውም የትንሣኤውን የምስራች ሰምታ ለሐዋርያት ነገረቻቸው። በዚሁ ቀን ማታ ክርስቶስ ለሐዋርያት ተገለጠላቸው የሚለውን የወንጌል ቃል ተከትላ ሞቴን ትንሣኤዬን ዐስቡ ያለውን ቃል ተቀብላ በየሳምንቱ ዐርብ ዐርብ ተዝካረ ሞቱን፤ በየሳምንቱ እሑድ እሑድ ተዝካረ ትንሣኤውን ታደርጋለች። ሥጋዊ ዕረፍት ከተገኘባት ከቀዳሚት ሰንበት በበለጠ ዘለዓለማዊ ዕረፍት መንግሥተ ሰማያት የተገኘባትን እሑድ ሰንበትን ታከብራለች። ዐማርኛው መጽሐፍ ቅዱስ ወበእሑድ ሰንበት ያለውን በቀጥታው እሑድ ሰንበት ብሎ በመተርጐም ፈንታ ከሰንበትም በመጀመሪያው ቀን ማልዳ ማርያም መግደላዊት ወደ መቃብር ሄደች ሰለሚል እላይ የጠቀስናቸው ወገኖች የሳምንት መጀመሪያ ወደ ማለት ይለውጡታል። የዐማርኛ መጽሐፍ ቅዱስ ጻሐፊ ከሰንበት በመጀመሪያው ቀን ሲል በክርስቶስ ትንሣኤ መሠረትነት ክርስቲያን በየሳምንቱ እሑድ እሑድ ያርፉበት ዘንድ ለተከፈተው ሰነብተ ክርስቲያን ያች ቀን መጀመሪያ መኾኗን ሲያሳይ ነው እንጂ እሑድን ለመንቀፍ ቅዳሜን ለመደገፍ አይደለም። ስለዚህ ይህን በዓል ልንጠቀምበት ያስፈልጋል። ዮሐ ምዕ ፳ ቍ ፩ - ፳፬።

ኹለተኛ የዘመን መለወጫ በዓል።

፱፤ የዘመን መለወጫ በዓል የታወቀው ፫ ዐይነት ነው። አንደኛ እስራኤል በብሉይ ኪዳን ያከብሩት የነበረው ሚያዝያ ፩ ቀን ኹለተኛ የዓለም ክርስቲያን የክርስቶስን ልደት ተቀዳሚ በማድረግ የሚያከብሩት ጥር ፩ ቀን ሦስተኛ ኢትዮጵያ ጥንት መሠረትነቱን ዐውቃ የምታከብረው መስከረም ፩ ቀን ነው። እስራኤል የዘመን መለወጫ በዓልን በሚያዝያ ማድረጋቸው በዚሁ ወር ከግብጽ ባርነት ነሳ ስለ ወጡና እግዚአብሔር ይህነን የነጻነት በዓል በየዓመቱ እንዲያከብሩት ስለ አዘዛቸው መኾኑና የዓለም ክርስቲያን ጥር ፩ ቀን ማክበራቸው የክርስቶስን ልደት ምክናያት በማድረግ መኾኑ የታወቀና ብዙ ማተት የማያሻው ስለ ኾነ ለወጣቶች አስቸጋሪ መስሎ ስለሚታያቸው ስለ ኢትዮጵያ ዐውደ ዓመት መስከረም ፩ ቀን ዐሳባችንን እንሰጣለን። ዘፀ ምዕ ፲፫ ቍ ፬።

፲፤ ኢትዮጵያ ይህንን በዓል የተቀበለችው ከካም ነው የተጀመረበትም ካምና ኩሳ ልጁ ወደ ኢትዮጵያ የገቡበት አኵስም በኩሳ ስም የተመሠረተችበት ጊዜ ነው። ዘመኑም በኢትዮጵያ ላይ ካራት ሺሕ ዘጠኝ መቶ በላይ ሲኾን፤ ከጥፋት ውሃ በኋላ በኖኅ ዕድሜ በስድስት መቶ አንድ ዓመት ጀምሮ ሲከበር ዐምስት ሺሕ ዐምስት መቶ ዐምሳ ኹለት ዓመት አሳልፎ እነሆ ደርሰንበታል። ኖኅም ሲያከብረው ጥንቱን ዓለም የተፈጠረበት ወር እንደ መኾኑ መጠን፤ ከአዳም ጀምሮ የወረደ በአበው እየተላለፈ እስከሱ የደረሰ እንደ መኾኑና ኋላም የቀላይ አፎች የተከፈቱበት የጥፋት ውሃ መጕደል የተጀመረበት ለመጀመሪያ ጊዜ ከጥፋት ወዲህ ክረምትና በጋ መፈራረቅ የጀመሩበት ምድር የፍሬ ፅንስ የአበባ መልክ ያሳየችበት ስለ ኾነ ነው።

፲፩፤ የፊተኛው ሲጨመር ሰባት ሺ አራት መቶ ዐምሳ ኹለት ዘመኖች ማሳለፉ ነው። ስሙም በግእዝ ርእሰ ዐውደ ዓመት በዐማርኛ የዘመን መለወጫ ዕንቍጣጣሽ ቅዱስ ዮሐንስ እየተባለ ይጠራል። ርእሰ ዐውደ ዓመት ማለት የዘመን መለወጫ መጀመሪያ ዕንቍጣጣሽ ማለት ዕንቁ ዕፅ አወጣሽ ብሎ የአበባውን መፈንዳት ወይም ዕንቍ ዕጣ ወጣሽ ብሎ መልካሚቱ ምድር ኢትዮጵያ በዕጣ ለካም መድረሷን የሚያመልክት ቅዱስ ዮሐንስ ማለት በዓሉ ከመጥምቁ ዮሐንስ ዕረፍት ጋራ የተደጋገፈ መኾኑን የሚገልጥ ስለ ኾነ ነው።

፲፪፤ በዕብራውያን ቍጥር በኢትዮጵያውያን አቄጣጠር መስከረም ፩ ቀን የነበረው ጥቅምትን ይነካል። እግዚአብሔርም በ፯ኛው ወር ከወሩም በመጀመሪያ ቀን ለእግዚአብሔር የተቀደሰች በዓል አድርጉ በዓሉም ተዝካረ (በዓል) መጥቅዕ ይባላል ሲል ሙሴን ያዘዘው ስለዚሁ ነው። ይህም በዓል ለዓመት ጥንት እንደ መኾን መጠን የአውራኅም ጥንታቸው ነውና በዓመት ወሮች በመጀመሪያ ቀን ይከበራል። ምክንያቱም፤ ለወር ለዓመት ጥንት መጀመሪያ ስለ ኾነ ነው። በዓለ መጥቅዕ ተዝካረ መጥቅዕ መባሉም፤ መጥቅዕ ደወል በተደወለ ጊዜ ኹሉን እንዲሰበስብ ይህም ልዑል እግዚአብሔር የሐልዮ የነቢብ ቃሉን ከሰጠበት ቀን ጀምሮ ዕለትን ሰዓትን ወርን ዓመትን ሰብስቦ የሚያስገኝ ስለ ኾነ ነው። ስለ አቄጣጠሩ ፊትና ኋላ መኾን ግን ጌታችን ኢየሱስ ክርስቶስ የተሰቀለበት አይሁድ ሚያዝያ ፲፬ ቀን ያከብሩት የፋሲካ በዓል በኢትዮጵያውያን አቄጣጠር መጋቢት ፳፯ ቀን እንደ ኾነ። መመልከት ብቻ ሊያስረዳን ይችላል። ዘሌ ምዕ ፳፫ ቍ ፳፫ ና ፳፬።

፲፫፤ አባቶቻችን ጥንተ ፍጥረትን መጋቢት ጥንተ ቀመርን ሚያዝያ ሲያደርጉ ሰምተናል፤ ማስረጃም ያደረጉት ቃል ይህ ወር የወሮች መጀመሪያ ይሁናችሁ ያለውን ነው። እግዚአብሔር ሚያዝያ የወሮች መጀመሪያ ይሁናችሁ ብሎ ሲያዝዝ ምክንያቱ ለጊዜው እስራኤል ከግብጽ ስለ ወጡበት ኋላም የሰው ልጆች ከሲኦል ስለ ወጡበት እንደ ኾነ ግልጥ ነው። እግዚአብሔር የሚያዝያ ወር ለእስራኤል የወሮች መጀመሪያ እንዲኾን ሲያዝዝ ለእስራኤል የነጻነት መጀመሪያቸው በመኾኑ እንጂ ጥንተ ፍጥረት በመኾኑ አይደለም። ይህስ ባይኾን ቀዳማዊውን ቀዳማዊ ባላለው ነበር ስለ በዓልም ሚያዝያ በገባ በ፲፬ ቀን በዓለ ፋሲካን አክብሩ ብሎ በዓለ መጥቅዕን ሰርቀ ወርኅ (መባቻ) በጥምቀት እንዲያከብሩ ባላዘዛቸውም ነበር። ዘፀ ምዕ ፲፬ ቍ ፪።

፲፬፤ እግዚአብሔር የፋሲካን በዓል እስራኤል በሚያዝያ እንዲያከብሩ ሲያዝዛቸው የመባቻን በዓል ደግሞ በ፯ኛው ወር መጀመሪያ እንዲያከብሩ ይኸውም በዓል መጥቅዕ ለፍጡራን ያይደለ ለእግዚአብሔር የተቀደሰ በዓል መኾኑን ዐውቀው እንዲጠብቁት በማዘዙ፤ ጥንተ ፍጥረት ጥንተ ወር ጥንተ ዓመት ያው በዕብራውያን አቄጣጠር ጥቅምት፤ በኢትዮጵያውያን አቄጣጠር ግን መስከረም ተብሎ የሚጠራው መኾኑ ግልጥ ነው። ሚያዝያ ቀዳማዊ በኾነስ ኖሮ የመባቻን በዓል ሚያዝያ ፩ ቀን ፋሲካንም በ፲፬ኛው ቀን አክብሩ በማለት ፈንታ ከሚያዝያ አውጥቶ ለሌላ ወር ባልሰጠውም ነበር።

፲፭፤ መስከረም ማለትም እግዚአብሔር ከዚህ ብሩህ ሰማይ ድረስ መልቶ የነበረውን ውሃ ከ፫ ከፍሎ በጠፈር በሐኖስ በውቅያኖስ ከወሰነ በኋላ ደረቁ ይገለጥ ባለ ጊዜ፤ ምድር ገበሬ አርሶ አለስልሶ እንዳከረማት ኹሉ ለዘር የተመቸ ኾና ተገኝታ ነበርና መሐስ ቄፈረ ከረመ ከረመ የሚሉትን ኹለቱን ግሶች በማቀነባበርና በማስተባበር መስከረም አጥብቆ ታርሶ ከረመ እንደ ማለት ስሙን ከግብሩ ነሥቶ የሚጠራበት ነው። ክቡር አልቃ ኪዳነ ወልድ ክፍሌም አታሚን አታሚን የተባለውን ቃል ሲተረጕሙ አታን ወይም ኤታን ማለት ጥንት ፍጥረት እንደ ኾነ ዕብራይስጢውን በማዋሐድ ገልጠው ይኸውም በዕብራውያን ፯ኛ ወር ጥቅምት በኢትዮጵያውያን በዐሓይ አቄጣጠርና በአቡሻክር ጠንቃቃ ቍጥር ግን መስከረም መኾኑን አስረድተዋል። የግእዝ መዝገበ ቃላት ፪፻፵፱ ገጽ ተመልከት።

፲፮፤ ኢትዮጵያ በአኵስም መዲናት የተቀበለችውና ስታከብረው የምትኖረው መስከረም ፩ ቀን የሚውለው ርእሰ ዐውደ ዓመቷ የኩሽ ኩሳ መዲናና መቃብር በመኾኗ አኵስም ርእሰ አህጉረ ኩሺ (ኩሳ) እሞን ለአህጉረ ኩሺ (ኩሳ) ተብላ የምትጠራውን አኵስምን (አኩሺም) ያኽል ጥንታዊነቷን ሲመሰክር የሚኖር ነው።

፲፯፤ ፸ወ፬፻ ፶ወ፫ ዓመተ ዓለም በዘመነ ማቴዎስ ወእምኔሁ ፶ወ፻ ዓመተ ኵነኔ ፲ወ፱፻ ዓመተ ምሕረት እያለች ደምራ ዘርዝራ ዐጥፋ ነጥላ ጠቅልላ ከፍላ የምትሰጠው የዘመን ቍጥርም የጥንትነቷ ፍሬ ነው። መስከረም ፩ ቀን በዓል ለእኛ ለኢትዮጵያውያን ለክብራችን ለታሪካችን ጥንተ መሠረት ነውና ዐውቀን እንጠቀምበት። ኩፋ ምዕ ፯ ቍ ፲፱ - ፴።

፲፰፤ ፫ኛ፤ ልደቱ ለእግዚእነ። ይህ በዓል ሰውን በመልካችን በምሳሌያችን እንፍጠር ብሎ በጥንተ ፍጥረት የተናገረ እግዚአብሔር ቃል የሰውን ልጆች ለማዳን አመ ከመ ዮም እገብእ ኅቤከ። የዛሬ ዓመት እንደ ዛሬው ወደ አንተ እመጣለሁ ሲል በሰጠው ተስፋ ሰው ኾኖ ሥጋ ለብሶ ከቅድስት ድንግል እመቤታችን ማርያም ያለ አባት የተወለደበት ነው። ቅድመ ዓለም ከአብ ያለ እናት የተወለደ እግዚአብሔር ቃል ወልድ አብ ድኅረ ዓለም ከቅድስት ድንግል እመቤታችን ማርያም መወለዱና ወልደ ማርያም መባሉ ለሰው ልጆች ክብርና ሕይወት ስለ ኾነ ሥጋ ቃልን ተዋሕዶ በአብ ከመንፈስ ቅድሱ ጋራ ከሰማውያን መላእክት ከምድራውያን ኖሎት ምስጋናን በግልጥ የተቀበለበት ለሰው ልጆች ዕርቅ የተመሰረተበትን ይህንን ታላቅ በዓል ኢትዮጵያ ከዓለም ክርስቲያኖች ጋራ በመተባበር ታከርብረዋለች። ዘፍ ምዕ ፲፰ ቍ ፲። ሉቃ ምዕ ፪ ቍ ፲፫ - ፲፱።

፲፱፤ መሠረቱም እነሆ በኤፍራታ በጐል ተጥሎ በጨርቅ ተጠቅልሎ አገኘነው፤ በግዕዘ ሕፃናት ሲያለቅስ የማነው እንግዲህስ ወደ እግዚአብሔር ቤት ገብተን የጌታችን እግር ከቆመበት እንሰግዳለን የሚለው ትንቢታዊ ቃል ነው። መዝ ምዕ ፻፴፪ ቍ ፮ ና ፰።

፳፤ ፬ኛ ጥምቀቱ ለእግዚእነ። ይህ በዓል በፊት የጥፋት ውሃ ከምድር ላይ በጥር ወር ጨርሶ ስለ ጐደለ ኖኅ በዓል አድርጎበታል። ኋላም ጌታችን ኢየሱስ ክርስቶስ በዮርዳኖስ ሲጠመቅ በጥምቀቱ ጥምቀታችንን ቀድሶበታል። የባሕርይ አምላክነቱን የባሕርይ ልጅነቱን፤ ከአብ ከመንፈስ ቅዱስ አስመርክሮበታል። ስለዚህ ስሙ ኤጲፋንያ (አስተርእዮ) መገለጥ ይባላል። በሕገ ወንጌል ከሐዋርያት ጋራ በመተባበር ታከብረዋለች በየዓመቱም ጥር ፲፩ ቀን ወደ ወንዝ እየወረደች የእግዚአብሔር ቃል በውሆች ላይ ተገለጠ የምስጋና አምላክ ድምጡን ሰጠ፤ እግዚአብሔር በውሆች ላይ ታየ ባለው ቃል መሠረት መታሰቢያውን ታከብራለች። መሠረቱም ጌታ እግዚአብሔር ተገልጦአልና በደስታ በዓል አድርጉ የሚለው ቃል ትንቢኢት ነው። መዝ ምዕ ፳፱ ቍ ፫። ፻፲፰ ቍ ፳፯። ማቴ ምዕ ፫ ቍ ፲፫ - ፲፯።

፭ኛ ፋሲካ ትንሣሄሁ ለእግዚእነ።

፳፩፤ ይህ በዓል በሚያዝያ ወር የጥፋት ውሃ ከምድር ላይ ጨርሶ ስላለቀና ስለ ደረቀ ኋላም እስራኤል ከግብጽ ስለ ወጡበት ፊት በዘመነ ኖኅ ኋላም በዘመነ ሙሴ ከብሯል። እስከ ክርስቶስም የማይለወጥ የዓመት በዓል ኾኖ ይኖራል። በመጨረሻውም ጌታችን ኢየሱስ ክርስቶስ ከሙታን ተለይቶ ስለ ተነሣበትና የሰውን ልጆች ኹሉ ከወደቁበት ከሲኦል ጕድጓድ አንሥቶ ለሰይጣን ለኅጢአት ከመገዛት ነጻ አውጥቶ ከሞት ወደ ሕይወት ስላሸጋገረበት ዘለዓለማዊ መንግሥቱን ስለ አወረሰበት ዘለዓለማዊ የክርስትና በዓል ሆኗል።

፳፪፤ ኢትዮጵያም ከአበው ከነቢያት፤ ከሐዋርያት ጋራ በመተባበር ስታከብረው ትኖራለች። መሠረቱም የእግዚአብሔርን ፋሲካ አድርጉ ሞቴን ትንሣኤን ዐስቡ ያለው ቃል ነው። ስሙም ፋሲካ ይባላል። ትርጓሜውም ነጻነት ነው። በብሉይ ፋሲካ በሐዲስ ትንሣኤ ይባላል። ነጻነትን አጽንቶ ከሞት ወደ ሕይወት ከኅሳር ወደ ክብር የተሸጋገርንበት መኾኑን ያመለክታል።

፮ኛ ዕርገቱ ለእግዚእነ።

፳፫፤ ይህ በዓል እግዚአብሔር ቃል ሰው ኾኖ አዳም ከኛ እንዳንዱ ኾነ ሲል ተናገሮት የነበረውን ተስፋ ስለ ፈጸመው ሥጋ በተዋሕዶተ ቃል የባሕርዩ አምላክ ኾኖ በየማነ አብ በዘባነ ኪሩብ ስለ ተቀመጠ ጌታ ጌታዬን በቀኜ ተቀመጥ አለው። የያዕቆብን ሥጋ ለተዋሕዶ የመረጠ እግዚአብሔር በልልታ በመለከት ድምጥ ወደ ሰማይ ዐረገ የሚለው ትንቢት የተፈጸመበት ነው። መሠረቱም ወደ ሰማይ ለወጣ ለዐረገ ዘምሩ የሚለው ቃል ነው። መዝ ምዕ ፵፯ ቍ ፭። ፷፰ ቍ ፴፫። ፻፲ ቍ ፩። ኢትዮጵያ ይኅን በዓል ለክርትና አክሊል አድርጋ ታከብረዋለች፤ በተላይም በጐጃም ርእሰ ማኅበር ኾኖ ይከበራል።

፯ኛ በዓለ ጵራቅሊጦስ።

፳፬፤ ይህ በዓል አንደኛ ኖኅ ከመርከብ በወጣ ጊዜ በሰኔ ወር መሥዋዕት ሠውቶ ሰውን ከእግዚአብሔር ስላስታረቀበትና እግዚአብሔርም ከኖኅ ጋራ ኪዳኑን ስለ አጸናበት የዕርቅ ምልክት የኾነ ቀስቱንም ለኪዳኑ መታሰቢያ በደመና ላይ ስላሳየበት በዘመነ ኖኅ ኋላም እግዚአብሔር ሙሴን ከፋሲካ በኋላ ሀምሳ ቀን ቄጥራችሁ የምድራችሁን እኽል ማጨድ በምትጀምሩበት ጊዜ ፶ኛው ቀን ለእግዚአብሔር በዓል አድርጉት ብሎ ስላዘዘው ከዘመነ ሙሴ እስከ ክርስቶስ ሲከበር ኖርዋል። ዘፍ ምዕ ፰ ቍ ፳። ፱ ቍ ፩። ዘሌ ምዕ ፳፫ ቍ ፲፩።

፳፭፤ ኋላም ጌታችን ኢየሱስ ክርስቶስ በዕለተ ዕርገቱ ከኢየሩሳሌም ሳትወጡ የአብን ተስፋ ጠብቁ። ዮሐንስ በውሃ አጥምቶ ነበር እናንተን ግን እስከ ጥቂት ቀን ድረስ ማለት በቅርብ ቀን በመንፈስ ቅዱስ ትጠመቃላችሁ፤ ታጠምቃላችሁ ባለው ቃል መሠረት ከትንሣኤው በ፭ኛው ቀን ለሐዋርያት መንፈስ ቅዱስን ስለ ላከላቸውና በዚህ ቀን የሰው ልጆች መንፈስ ቅዱስን መጀመሪያ በመቀበላቸው በአዳም ኅጢአት ምክንያት ያጡትን ልጅነት (ጸጋን ከእግዚአብሔር በመወልድ) ስለ ተመለሰላቸው ዘለዓለማዊ የክርስትና በዓል ኾኖዋል። ስሙም በዘመነ ኖኅ በዓለ ሠዊዕ በዘመነ ሙሲኤ በዓለ ሰዊት በዘመነ ክርስቶስ በዓለ ጵራቅሊጦስ ተብሏል። የሐዋ ሥራ ምዕ ፩ ቍ ፭። ኢትዮጵያ ይህንን በዓል ከኖኅና ከሙሴ ከሐዋርያትም ጋራ በመተባበር ታከብረዋለች መሠረቱም በሥጋዊ በደማዊ ኹሉ ላይ መንፈሴን አፈሳለሁ ያለው ቃል ነው። ኢዩኤ ምዕ ፪ ቍ ፳፰።

፳፮፤ ለማስረጃ ያኽል እነዚህን ሰባቱን ጠቀስን እንጂ የመሰሉዋቸው በዓላት ብዙዎች ናቸው። ቢኾንም ኢትዮጵያ በእግዚአብሔር ስም እንጂ በጣዖት ስም የምታከብረው በዓል የላትም። ኹል ጊዜም የአገራችንን ዓላማ ለመከተል እግዚአብሔር ይርዳን። አሜን።

ጥያቄ።

፩፤ በዓል ማለት ምንድን ነው?

፪፤ መሠረቱስ በመጽሐፍ ቅዱስ በየትኛው ክፍል ይገኛል?

፫፤ የሳምንት በዓል ማነው?

፬፤ ከቀዳሚት ሰንበትና ከእሑድ ሰንበት ማን ይበልጣል?

፭፤ ልዩነቱስ እንዴት ነው?

፮፤ ዕረፍት የተፈጠረች መቼ ነው?

፯፤ እግዚአብሔር ዐረፈ ሲባል ምስጢሩ ምንድን ነው?

፰፤ በመቃብር ማደር ለክርስቶስ ዕረፍት ኾኖ ይቄጠርለታልን?

፱፤ የዘመን መለወጫ በዓል መቼ ተጀመረ?

፲፤ ኢትዮጵያ ዐውደ ዓመት ከእስራኤልና ከዓለም ክርስቲያኖች ይገጥማልን?

፲፩፤ ዕንቍጣጣሽ ማለት ምንድን ነው?

፲፪፤ ቅዱስ ዮሐንስ ተብሎ ስለ ምን ተጠራ?

፲፫፤ መስከረም ማለት ምን ማለት ነው?

፲፬፤ የዕብራውያንና የኢትዮጵያውያን የወር አቄጣጠር ይገጥማልን?

፲፭፤ የልደት በዓል መቼ በምን ምክንያት ተጀመረ?

፲፮፤ የጥምቀትስ በዓል ስሙ ማን ይባላል?

፲፯፤ ኢትዮጵያ የጥምቀትን በዓል እንዴት አድርጋ ታከብራለች?

፲፰፤ የፋሲካ በዓል አከባበር በብሉይና በሐዲስ አንድ ዐይነት ነውን?

፲፱፤ የዕርገት በዓል መቼ ተጀምሯል?

፳፤ በዓለ ጵራቅሊጦስ በዘመነ ኖኅ በዘመነ ሙሴ እንዴት ይከበር ነበር?

፳፩፤ በዘመነ ሐዲስሳ እንዴት ነው?

፳፪፤ በሕገ ልቡና ኦሪትና በሕገ ወንጌል ማን ማን ተብሎ ተጠርቷል?

፳፫፤ ኢትዮጵያ ከነዚህ በስተቀር ሌላ በዓላት አሏትን?

፳፬፤ ኢትዮጵያ የበዓልን አከባበር ከማን ተቀበለች?

አቤቱ አምላኬ ሆይ ይህንን አምኃ በቸርነትህ ተቀበል በጎ ፍሬም እንዲያፈራ ታደርገው ዘንድ በቅዱስ ስምኽ ተማፅኜ እለምንሀለሁ።

======

ማውጫ።

|  |  |  |
| --- | --- | --- |
| ምዕራፍ | አርእስት | ከገጽ እስከ ገጽ |
|  | ጸሎት | ፲፫ |
|  | መቅድም | ፲፭ - ፳፮ |
|  | መግቢያ | ፳፱ |
| ፩ | የትዮጵያ እምነት በሦስቱ ሕግጋት | ፴፩ - ፴፫ |
| ፪ | ኢትዮጵያ በሕገ ልቡና | ፴፫ - ፴፭ |
| ፫ | ኢትዮጵያና ዜናዋ | ፴፭ - ፵፫ |
| ፬ | ኢትዮጵያና ማስረጃዎቿ | ፵፫ - ፶ |
| ፭ | ፍቅር የጋራ ነው | ፶ - ፶፬ |
| ፮ | ታላቅ ስም | ፶፬ - ፶፱ |
| ፯ | ገናና መንግሥት | ፶፱ - ፷፬ |
| ፰ | ክህነት | ፷፬ -፷፱ |
| ፱ | ቋንቋ | ፷፱ - ፸፯ |
| ፲ | ልምላሜ | ፸፯ - ፹ |
| ፲፩ | ኢትዮጵያ በሕገ ኦሪት | ፹ - ፹፫ |
| ፲፪ | ኢትዮጵያ በኦሪት ያገኘችው ሀብት | ፹፫ -፻፯ |
| ፲፫ | ኢትዮጵያ በሕገ ወንጌ | ፻፯ - ፻፲፱ |
| ፲፬ | አንዲት ሃይማኖት | ፻፲፱ - ፻፳፪ |
| ፲፭ | አንደኛ ዐምድ ሃይማኖት | ፻፳፪ - ፻፴፫ |
| ፲፮ | ኹለተኛ ዐምድ ቅድመ ዓለም | ፻፴፫ - ፻፴፰ |
| ፲፯ | ሦስተኛ ዐምድ ድኅረ ዓለም | ፻፴፰ - ፻፵፪ |
| ፲፰ | አራተኛ ዐምድ ምሥጢረ ሥጋዌ | ፻፵፪ - ፻፶፪ |
| ፲፱ | አምስተኛ ዐምድ ምሥጢረ ጥምቀት | ፻፶፪ - ፻፶፯ |
| ፳ | ስድስተኛ ዐምድ ምሥጢረ ቍርባን | ፻፶፯ - ፻፷፭ |
| ፳፩ | ሰባተኛ ዐምድ ምስጢረ ትንሣኤ | ፻፷፭ - ፻፸፬ |
| ፳፪ | ኹለቱ ትእዛዛት | ፻፸፬ - ፻፸፰ |
| ፳፫ | ትውክልት | ፻፸፰ - ፻፹፩ |
| ፳፬ | ፍቅር | ፻፹፩ - ፻፹፭ |
| ፳፭ | ጸሎት | ፻፹፭ - ፻፹፰ |
| ፳፮ | ጾም | ፻፹፰ - ፻፺፬ |
| ፳፯ | ምጽዋት | ፻፺፬ - ፪፻፩ |
| ፳፰ | ስግድት | ፪፻፩ - ፪፻፰ |
| ፳፱ | ትሕትና | ፪፻፰ - ፪፻፲፬ |
| ፴ | ንጽሕና | ፪፻፲፬ - ፪፻፲፯ |
| ፴፩ | ትዕግሥስት | ፪፻፲፯ - ፪፻፳ |
| ፴፪ | ንስሓ | ፪፻፳ - ፪፻፳፪ |
| ፴፫ | ተዘክሮተ እግዚአብሔር | ፪፻፳፪ - ፪፻፳፯ |
| ፴፬ | ምስጋና | ፪፻፳፯ - ፪፻፴ |
| ፴፭ | በዓላት | ፪፻፴፩ - ፪፻፴፰ |